出版说明

《悟真篇》,北宋张伯端著,是继汉代魏伯阳《周易参同契》以后的又一本重要的丹经著作。张伯端字平叔,号紫阳、紫阳仙人,是道教南宗紫阳派的始祖。该书以诗词歌曲等体裁写成,其中七言律诗十六首,绝句六十四首,五言一首,《西江月》词十二首,以及歌曲三十二首。《悟真篇》的注本传世甚多,本次出版的《悟真篇集释》,以明代《正统道藏》所收注本为主,并收录了清代董德宁、刘一明等注本。

目录

出版说明

紫阳真人悟真篇注疏

悟真篇注疏序

悟真篇注序

悟真篇序

紫阳真人悟真篇注疏卷之一

七言四韵一十六首,以表一斤二八之数

紫阳真人悟真篇注疏卷之二

紫阳真人悟真篇注疏卷之三

五言四韵一首以象太一之奇

紫阳真人悟真篇注疏卷之四

绝句六十四首以按六十四卦

紫阳真人悟真篇注疏卷之五

内外药

紫阳真人悟真篇注疏卷之六

紫阳真人悟真篇注疏卷之七

西江月一十二首以周岁律

紫阳真人悟真篇注疏卷之八

读周易参同契

赠白龙洞刘道人歌

石桥歌

绝句

西江月

悟真篇后序

紫阳真人悟真直指详说三乘秘要

悟真直指详说

强兵战胜之术

富国安民之法

神仙抱一之道

三乘秘要诗

张真人本末

薛紫贤事迹

金丹法象

紫阳真人悟真篇拾遗

禅宗歌颂诗曲杂言

性地颂六首

无罪福

三界唯心

见物便见心

圆通

随他

宝月

心经颂

人我又名齐物

读雪窦禅师祖英集

戒定慧解

即心是佛颂

采珠歌

禅定指迷歌

无心颂

西江月一十二首

紫阳真人悟真篇三注

悟真篇记

陆子野注悟真篇序

上阳子注悟真篇序

紫阳真人悟真篇筌蹄

悟真篇序

紫阳真人悟真篇三注卷之一

七言律诗八首

紫阳真人悟真篇三注卷之二

七言律诗八首

紫阳真人悟真篇三注卷之三

七言绝句三十二首

紫阳真人悟真篇三注卷之四

七言绝句三十二首

紫阳真人悟真篇三注卷之五

五言一首以象太一含真气之妙

西江月十二首以象十二月

又西江月一首以象闰月也

续绝句五首以象铅汞砂银土之五行也

紫阳真人后序

紫阳真人悟真篇讲义

紫阳真人悟真篇讲义序

紫阳真人悟真篇讲义卷之一

七言四韵诗一十六首以象二八一斤之数

紫阳真人悟真篇讲义卷之二

紫阳真人悟真篇讲义卷之三

绝句诗六十四首以应六十四卦之数

紫阳真人悟真篇讲义卷之四

紫阳真人悟真篇讲义卷之五

紫阳真人悟真篇讲义卷之六

五言四韵一首以象太一之数

西江月十二首以应十二月之数

西江月

西江月

西江月

西江月

西江月

紫阳真人悟真篇讲义卷之七

西江月

西江月

西江月

西江月

西江月

西江月

悟真篇约注

悟真篇约注杂议

悟真篇约注卷上

七言律

悟真篇约注卷中之上

绝句

悟真篇约注卷中之下

悟真篇约注卷下

西江月

绝句

悟真篇正义

悟真篇正义序

悟真篇正义自序

悟真篇正义卷上

七言律

悟真篇正义卷中

七言绝

悟真篇正义卷下

五言四韵一首

西江月

又西江月一首

又七绝五首

悟真直指

悟真直指卷一

七言律诗十六首以表二八之数

悟真直指卷二

七言绝句六十四首按《周易》六十四卦

悟真直指卷三

五言律诗一首以象太乙含真气

西江月十二首

续添西江月一首以象闰月

七言绝句五首以象金木水火土之五行

悟真直指卷四

绝句四首

西江月十二首

紫阳真人悟真篇注疏

悟真篇注疏序

《悟真篇》分性命为二宗,训人各进,分内外为二药,训人同进,实为千古丹经之祖。垂世立教,可与《周易参同契》并传不朽。自叶文叔未注之前,道传于师,无注其义者。自叶文叔既注之后,人晦于道,无辨其错者。予所见数十家注,皆以独修偏解,或以旁术妄笺。致使金丹大道,世不得闻,茫然无蹊径以入其门奥,而师传亦殆绝。既绝于师,则从何闻焉?是以能闻者寡人,安有能行之者乎?世传紫贤所注,徒以真人的传而珍其文,亦不知世人窃翁葆光之注,易为道光之注,予详辩于篇末矣。无名子亦真人的派,昔于乾道癸已见文叔所注舛谬,恐后迷晦大道,乃为解义,敷明详演,赞一粒之神,分三乘之理,尽泄天机,以明师旨。昔予在端阳,有以世传紫贤所解《悟真篇》数条示余,见其笺注与诸家异。又证以父师所授者,皆不合,深窃疑之。读之再三,稍知其妙。及获全文,反复寻绎,忘食废寝,一字一句,深究绵思。与先兄、众甫、县丞,或诰或答,或难或考,读之数年,乃知与《参同契》大丹旨合。盖予于《参同契》夙蒙玄教,以缘未合,无他用工,惟于《悟真篇》,自此虽知旨,而《悟真》又有内外之分,一时之玄,又未能洞明,况乎诸仙尽秘诸书不述,欲参师而无师可诀,欲考文而无文可考,以是介心,念念不忘。天诱其衷,于至顺辛未夏,遇师得诀,归以语兄,喜而不寐。厥后及见无名子注,若合符契,乃知天仙可学,元神不死,钟吕诸仙,皆同斯道。片饷工夫,立跻圣域。宜乎上天所秘,誓不传人。呜呼!余自延佑癸亥绍兴路儒学教授,年五十有二矣。患难相仍,致命遂志,弃捐名利,专以了性了命为事,好之之笃,参之之勤,不负道心。遇师授道,使余涉顺境不过尘累百金,官增数级而止,汩汩一生,何益于己?今知之不炼,自取愚痴,一失人身,千劫难遇,又况于闻道乎!当时闻道以后,立愿普度,中夜以思,不敢妄泄天机,则将何以示人循径纵入?不避天谴,故违师誓,述于文字,形于语言。世人久迷,焉能确信?因裒集历代祖师所破旁门,使人知其为此必无成天仙之效,庶可以返思从何入道,故标之曰学仙破惑。惑既破矣,又将何以示人入道阃奥?因选诸经仙道典同一揆者,凡十篇,以师傅秘旨推明仙意,述为注解,明仙道之正,故标之者曰学仙正宗。具载别集。岂期先兄奄弃,不偕修炼,愈增警省。年日衰迈,恪志速修。因以无名子注文间有未畅,法象未能申具,乃述各章疏义,以明其求尽之机,金丹法象,以显其互用之理。又以《悟真篇》所述内外殊诀,故诗词句异,既曰安炉立鼎,又曰漫守药炉不用柴炭,既曰一时成,又曰一日成,十月熟,或以一物立谕而所用之诀不同,或以众石取譬而所指之物则一。如此之类句异甚多,故读者易迷,或证于彼则失于此,或证于此而失于彼,致使人易见曲合旁门,知之既偏,迷之愈固,将错自修,以错教人,迷迷不已,深可叹也!今以诗词各分类聚,标题于左,但读正文,已见大意,何况注疏详明,昭然易见?得斯书者,与仙有缘。闻斯道者,与仙有缘。闻斯道者,速修无疑。方将投僻以道路,抱一而空心,全夫三乘之真修,庶不虚度一生。得传诸仙之后,勉力精进,何敢自怠!若夫最上一乘,必须自悟,又不在文字语言之传。今以口耳之学,堕于外道之空,混为仙道之玄,二宗皆非,二药偏用,溺于迷流者多。所愿学仙之士,必务于同进,融于各进其登天之品异,可以申酬师真父兄恩德之万一云。至元元年集庆空玄子戴起宗同甫谨序。

悟真篇注序

西山许真君上升之日曰:吾上升后一千二百四十载,五陵之内有八百人得仙。豫章江中生出大洲,横过江口,是其时也。距今淳熙甲子凡一千二百二十六载,大洲横江,若合符契。噫!天生旌阳主仙事于晋室,今垂谶如此,吾知夫五陵之内坐进此道者,非《悟真》的子即《悟真》的孙。盖天将扇真风于宇宙,契仙谶于豫章。堂堂我宋,挺生悟真,出掌仙籍,密赞皇家,不然安得获加紫玄之号于九宵耶?悟真仙翁闻道于青城之上,饵丹于荆湖之间,一传而广益子出焉,再传而无名子出焉。是真神仙之子,钟陵孕秀,于五陵之内,兆洪都之仙谶也。奈何《悟真》一书穿凿者众,其不可回狂澜于既倒,障百川而东之乎?无名与授毫而笺之,字字浑金,句句璞玉,有功于斯道隆矣。一日出以示余,余为序其大概云尔。武陵紫阳翁陈达灵序。

空玄子曰:饵丹于荆湖之间。按白玉蟾《四山法语》云:张平叔得马都运而后事遂,道光得张环卫而后丹成。今云饵丹于荆湖,是依马处厚炼而修炼也。真人成道之后,又是马处厚于河东,临行以《悟真篇》札处厚流传,详述于陆彦孚记中。一传而广益子出焉。刘永年自号顺理,广益子于绍兴壬申年刊行《参同契分章通真义》,其自序云:《参同契》喻陈金丹机要备矣,不能推穷此经者,止以随傍风采,滞于金石,坚执凡火,可以成丹,愈谬正经。永年绍兴戊午尝遇至人亲授口诀,仍训永年,但看《参同契》与我诀俱同,永年谨依师旨观阅,道理昭然,以此无惑。因广求众本,何止千数,悫诚校正。印行鬻之,使好事者得达真趣,岂小果哉!起宗及见其所刊之本,盖是时阁本未出,其文义犹有讹舛。余读《参同契》,当以鲍仲琦所校秘阁本为真。然鲍氏所校尚有小差,盖取通真义,则当依彭真一所解之正文,起宗为标注较勘于本文矣。

紫阳陈仙翁,武夷人,有语录传世,为六十四说,分言性命二宗,内外二药。又云:不读古文《龙虎》上经,不知两弦金水之妙。不读《参同契》,不知日月一斤之精。不读《悟真篇》,不知二章金碧之神。斯道也,妙中之妙,玄中之玄,必也采龙虎未分之气,吸龟蛇初孕之精。三百爻中,或文或武。六十卦内,曰屯曰蒙。结丹于片饷之间,成道于九年之上。又云:道在内来,安炉立鼎却在外。道在外来,真铅真汞却在内。内一斤,外一斤,紫金化紫粉,紫粉化金丹。此先天内药、外药之辨,如斯二者之同出,又斯二者之异名,内外之道至矣尽矣,不可以有加矣。所以道外药还如内药,内通外亦须通。以此观之,紫阳之道与《悟真》同。先子尝谓余曰:天台仙翁道成,受命于上帝,为紫玄真人。默相皇都,时尝显没,与世比肩,人莫之识。少偕我祖,肄业辟雍,惟翁不第。夙挺灵根,因玩佛书,忽至击竹有感,顿悟无生,直超真空清净性海。晚年遇青城文人于成都,尽得金丹妙旨,洞晓阴阳颠倒互用之机,天地返覆生成之理。故能修真复命,炼形升于无形,抱一虚心,性命咸臻于空寂。是以形神俱妙,与道合真,变化无穷,普现法界。即兹妙用,广度群迷。向在元丰间,与刘奉真之徒广宣佛法,亦以无生留偈入寂。奉真之徒,已焚其蜕,获舍利千百,其大如芡。后七年,奉真之徒到王屋山,复会仙翁如故,此又示其形神俱妙,性命两全之玄也。仙翁蕴性仁慈,慷慨豁达,穷理尽性以至于命,三宗一致,妙用无殊,不欲独善诸身,乃作《悟真篇》提诲后学。先以神仙命道诱其修炼,以金丹之术首咏是篇。终以真如空性遣其幻妄,故以禅宗歌咏毕其卷末。所谓金丹之要者,以二八真阴真阳之物立于炉鼎,诱先天之一气归斯炉鼎之中,变成一粒,大如黍米,号曰太一真气。是以首列七言四韵一十六首,表其真阴真阳之数也。次咏五言四韵一首,以表太乙之奇,即金丹一粒也。既得一粒饵归丹田,然后运火,依约六十四卦而行之,故续以绝句六十四首,以按《周易》六十四卦也。夫火之功,有十月并沐浴,共十有二月,故又续《西江月》一十二首,以应周天之岁律也。十月功备,胎圆而形化为纯阳之气,故总吟成律诗八十一首,象其纯阳九九之数也。形化气矣,然后抱元九载,炼气成神,以神合道,故得形神俱妙,升入无形,与道合真而不测,是以神性形命俱归于究竟空寂之本源也,故以禅宗性道歌颂诗词三十六首,毕其卷末。已上皆取象金丹大旨,次序如此。乃若药物、火候、口诀,纤微悉寓意在歌咏之中,览者自可寻文悟解也。顾后传之浸广,文理次序亦颇不同,多有舛谬。惟龙图陆公之孙思诚所藏家本为真,此乃仙翁亲授之本也。思诚亦自序其所得之详于卷末矣。余因游洞庭得斯真本,改而正之,始悟仙翁所作之意,次序篇章莫不取金丹之法象也。其文虽约,而妙理该著。寓意虽微,而比类亲切。诚为学者之真归,群经之要览也。今之学者多取傍门,非类而证之。或以天庭、至宝、玉壶、圭丹、混元胎之类,妄乱穿凿,终莫际其深根固蒂之要。又有叶文叔者,以太极大衍之数释而辨之,复撰为图,附于卷末,谓之《悟真篇外传》,此乃帘瞻幕影,定马为乾,非惟紊乱真经,致使学者为之惑误。仙翁有言曰:靡肯自思己错,却将错路教人。误他永世在迷津,似恁欺心安忍。其文叔之谓乎?殊不知金丹一粒,即太极之一气。圣人假借二八之物,擒此一气,于一时中,变成一粒,殊不出一时辰中,饵之立超圣地。故仙翁曰:一时辰内管丹成。又曰:一粒灵丹吞入腹,方知我命不由天,岂虚语哉!文叔不达斯理,反以一时为非止一时。若以非止用一时而言之,是非三年必九载矣,岂为至简至易,而仙翁何故有都来片饷工夫,永保无穷逸乐之语耶?又以一粒为一日,以为有一日之丹,妄引真一子日食一粒之语为证,尤不晓真一子之意也。若以日食一粒,与一日有一日之丹而推之,三年九载必三千有余粒矣,岂仙翁独以一粒之语而诳人乎?举此两端,足知文叔不得金丹之术明矣。是以妄乱笺注,讹谬非一。抑不知太极大衍之数,其实运火之托象,似是而非也。若以托象求金丹之至道,是描龙致雨、画饼充饥,不亦难乎!余固不才,幸踵仙翁之颜铸,既承真荫,寅夕不忘,安忍缄默坐视红紫乱朱,而不能广仙翁之意辞,而辟之以级将来,而祛未悟者耶!是以不惧天谴,直泄天机,课解真文,谨依仙翁之秘旨,曰:夫炼金丹大药,先明天地未判之前混沌无名之始气,立为丹基。次辨真阴真阳,同类无情之物,各重八两,立为炉鼎。假此炉鼎之真气,施设法象,运动周星,诱此先天之始气,不越半个时辰,结成一粒,附在鼎中,大如黍米,此名金丹也。取此金丹一粒,吞归五内,擒伏一身之精气,犹猫捕鼠,如鹯搦鸟,不能飞走矣。然后运以阴阳之真气,谓之阴符、阳火,养育精气,化成金液之质。忽尾闾有物,直冲夹脊双关,历历有声,逆上泥丸,触上腭,颗颗降入口中,状如雀卵,馨香甘味美,此名金液还丹也。徐徐咽下丹田,结成圣胎,十月胎圆火足,即脱胎沐浴,化为纯阳之躯,而无饥渴寒暑之患,刀兵虎兕之不能伤,而为陆地神仙。方始投于静僻之地,兀兀面壁九年,以空其心,谓之抱一。九年行满,形神自然俱妙,性命双圆,与道合真,变化不测矣。此名九转金液大还丹也。丹虽分三,道实一揆。必自小而中,自中而大,此修丹入道之次序也。余故分为三卷:上卷以炼金丹,为强兵战胜之术。中卷以运火金液丹,为富国安民之法。下卷以九转大还丹,为神仙抱一之道。谓之三乘大法,以应《阴符经》之正义。此乃无上无极上品天仙之甲科,至真之妙道也。五师宗祖口口相传,惟此一法耳。其要至简至易,不逾片言。圣人恐泄天机,故以乾坤、炉鼎、龙虎、铅汞之类,以至不可胜举之异名,无过比喻金丹法象而已。余今攒集异名,一一指其至当,罔敢遗漏纤微。又恐学者未明作用之妙,是以覼缕再三,复撰《悟真直指详说》、《三乘秘要论》、《三乘秘要诗》附于卷末,罄竭精微,可谓大泄天地之真机,全露仙翁之秘旨矣。愿贻同志,俾易研精,灼然直际,悟真之真,永为正眼法印,而不惑于邪宗曲派之说也。时皇宋乾道癸巳中秋象川无名子翁葆光谨序。

空玄子曰:无名子分为上中下三卷,谓之三乘大法,以应《阴符经》之正义。盖本乎金华真人解《阴符经》旨。金华解曰:强兵战胜之术者,是金液炼形之术也。乃积阳魂而消阴魄,以阳兵战阴贼也。以五行相克,八卦相荡,归根复命,赫然成丹。还丹百数,俱要在神水华池。故人生于天地之间,不知天地之理,被阴邪所盗,光景易迁,精神耗散,所以衰谢。圣人乃设其法象,诱真阳之气,结成神丹。延驻其形,神合其道,如国被寇侵扰,须以强兵制御。惜其珍宝资其国用,复令丰盈之后,乃行神仙抱一之道。赞曰:华池神水,玉汞金铅。乾坤资用,日月烹煎。屯蒙发火,进退精研。抽添沐浴,九转一年。坎离贯首,功行三十。持之勿怠,化形而仙。富国安民之法者,是炼气之法也。《老子内经》曰:一身之设,一国之象也。圣人以身为国,以心为君,以精气为民。民安国泰,民散国虚。人若惜精爱气,所以长生也。以国君之爱民,如赤子,常设法以养之,令民安国丰,谓之富国安民之法也。人之形盖禀父母精血,是元气所化也。中黄真人曰:骨肉以精血为根,灵识以元气为本。神之与气,性命之本也。神为气子,气为神母,谓之形中子母也。常令子母不相离,气乃湛然住于丹台之内,自然成变化也。赞曰:天门常开,地户须闭。永存绵绵,勿令暂废。吸至于根,呼彻于蒂。子谓之神,母谓之气。如鸡袍卵,似鱼在水。结就圣胎,自然蝉蜕。神仙抱一之道,皆是炼神之道也,本无自然之道。遇道之人,常能抱一守中,乃得神气不散,逍遥自在,为真人矣。赞早:道为性本,性是心源。心性同体,应化无边。百姓日用,亦曰自然。若能了悟,忘象忘言。虚心实腹,抱一而还。功成九转,乃得成仙。又曰:行炼神之道,当为神仙。为形沉而神超,乃得逍遥。行炼气之法,当为胎仙。为炼形之人,神气交感,氤氲相符,结胎育婴,如蝉蜕也。行炼形之术,乃返老为少,留形住世之术也。谨备述其文,以见无名子祖述分为三卷之本旨。别本无名子字渊明。

悟真篇序

嗟夫!人身难得,光阴易迁。罔测短修,安逃业报?不自及早省悟,惟只甘分待终。若临期一念有差,立堕三涂恶趣。则动经尘劫,无有出期。当此之时,虽悔何及!故老释以性命学,开方便门,教人修种,以逃生死。释氏以空寂为宗,若顿悟圆通,则直超彼岸。如有习漏未尽,则尚徇于有生。老氏以炼养为真,若得其枢要,则立跻圣位。如其未明本性,则犹滞于幻形。其次《周易》有穷理尽性至命之辞,《鲁语》有毋意必固我之说,此又仲尼极臻乎性命之奥也。然其言之常略,而不至于详者,何也?盖欲序正人伦、施仁义礼乐有为之教,故于无为之道,未尝显言。但以命术寓诸《易》象,以性法混诸微言故耳。至于《庄子》推穷物累逍遥之性,《孟子》善养浩然之气,皆切几之矣。迨夫汉魏伯阳引《易》道阴阳交姤之体,作《参同契》以明大丹之作用,唐忠国师于语录首叙老庄言,以显至道之本末。如此,岂非教虽分三,道乃归一?奈何后世黄缁之流各自专门,互相非是,致使三家宗要迷没邪歧,不能混一而同归矣。且今人以道门尚于修命,而不知修命之法理出两端,有易遇而难成者,有难遇而易成者。如炼五芽之气,服七耀之光,注想按摩,纳清吐浊,念经持呪,噀水叱符,叩齿集神,休妻绝粒,存神闭息,运眉间之思补脑,还精习房中之术,以致服炼金石草木之类,皆易遇难成者。已上诸法,于修身之道率皆灭裂,故施功虽多而求效莫验。若勤心苦志,日夕修持,上可辟病,免其非横,一旦不行,则前功渐弃。此乃迁延岁月,必难成功,欲望一得永得,还婴返老,变化飞升,不亦难乎!深可痛伤!盖近世修行之徒,妄有执著,不悟妙法之真,却怨神仙谩语。殊不知成道者皆因炼金丹而得,恐泄天机,遂托数事为名。其中间惟闭息一法,如能忘机息虑,即与二乘坐惮相同。若勤而行之,可以入定出神。奈何精神属阴,宅舍难固,不免常用迁徙之法,既未得金汞还返之道,又岂能回阳换骨,白日而升天哉?夫炼金液还丹者,则难遇易成。须要洞晓阴阳,深达造化,方能追二气于黄道,会三性于元宫,攒簇五行,和合四象,龙吟虎啸,夫唱妇随,玉鼎汤煎,金炉火炽,始得玄珠成象,太乙归真,都来片饷工夫,永保无穷逸乐。至若防危虑险,慎于运用抽添,养正持盈,要在守雌抱一。自然返阳生之气,剥阴杀之形。节气既周,脱胎神化,名题仙籍,位号真人,此乃大丈夫功成名遂之时也。今之学者,有取铅汞为二气,指藏府为五行,分心肾为坎离,以肝肺为龙虎,用神气为子母,执津液为铅汞,不识浮沉,宁分主客。何异认他财为己物,呼别姓为亲儿。又岂知金木相克之幽微,阴阳互用之奥妙。是皆日月失道,铅汞异炉,欲结还丹,不亦难乎!仆幼亲善道,涉躐三教经书,以至刑法、书算、医卜、战阵、天文、地理、吉凶死生之术,靡不留心详究。惟金丹一法,阅尽群经及诸家歌诗论契,皆云日魂月魄、庚虎甲龙、水银丹砂、白金黑锡、坎男离女,能成金液还丹,终不言真铅真汞是何物也。又不说火候法度、温养指归,加以后世迷徒恣其臆说,将先圣典教妄行笺注,乖讹万状,不惟紊乱仙经,抑亦惑误后学。仆以至人未遇,口诀难逢,遂至寝食不安,精神憔悴。虽询求偏于海岳,请益尽于贤愚,皆莫能通晓真宗,开照心腑。后至熙宁己酉岁,因随龙图陆公入成都,以夙志不回,初诚愈恪,遂感真人授金丹、药物、火候之诀,其言甚简,其要不繁,可谓指流知源,语一悟百,雾开日莹,尘尽鉴明,校之仙经,若合符契。因谓世之学仙者十有八九,而达其真要者未闻一二。仆既遇真诠,安敢隐默,罄所得成律诗九九八十一首,号曰《悟真篇》,内七言四韵一十六首,以表二八之数。绝句六十四首,按《周易》诸卦。五言一首,以象太一之奇。续添《西江月》一十二首,以周岁律。其如鼎器尊卑、药物斤两、火候进退、主客后先、存亡有无、吉凶悔吝,悉备其中矣。及乎篇集既成之后,又觉其中惟谈养命固形之术,而于本源真觉之性有所未究,遂玩佛书及《传灯录》至于祖师有击竹而悟者,乃形于歌颂诗曲杂言三十二首,今附之卷末,庶几达本明性之道,尽于此矣。所期同志览之,则见末而悟本,舍妄以从真。时皇宋熙宁乙卯岁旦天台张伯端平叔序。

紫阳真人悟真篇注疏卷之一

象川无名子翁葆光注

武夷陈达灵传

集庆空玄子戴起宗疏

七言四韵一十六首,以表一斤二八之数

不求大道出迷途,纵负贤才岂丈夫。

百岁光阴石火烁,一生身世水泡浮。

只贪利禄求荣显,不觉形容暗瘁枯。

试问堆金等山岳,无常买得不来无。

注曰:人间世所重之极至者曰富、曰贵,二者皆人之所欲也。故天下之人,莫不决其性命之情,尽其平生之志,争先力求而以得之为快也。观其所以然者,无过浸淫于利禄声色而已矣。殊不知利禄声色,实为伐性命之戈矛,囚一身之桎梏。夫世之人不明道德性命之妙,惟饕利禄,日恣贪瞋,汩没爱河,漂流欲海,是非人我交战,胸中喜怒哀乐互残躯体,是致尸魔,促其气寿,寒暑削其容光,不觉在生一世,瞥然水上之沤,光景百年,瞬若石中之火。纵使金高北斗,玉等南山,迨至无常,而欲买身,使不为蝼蚁之窟穴,可乎?哀哉,痛哉!命未告终,真灵已投于别壳矣。虚静天师曰:今生不觉,别后换壳,投入别壳,展转不觉。吁!与其不觉投于异类,曷容棲迟于大道耶?道遂功成,身超碧落,乘云气,御飞龙,而游乎无极,死生不变乎己,而位号真人矣。至此乃大丈夫得意之秋,至荣至显之日也。若乃区区俗务,碌碌尘心,而堕于世网者,纵负班、马之雄才,兼有苏、张之荣显,抑不过为土上之游魂,行尸之阴鬼耳,乌云为真大丈夫哉!是以仙翁首咏是章,盖于时达高明之士言之,可因一言而自悟,速求大道,出离迷涂,为无为事,乃真大丈夫,降此俱无足取。参学弟子宗源日观仙翁之诗、无名子之注,而不省悟者,真愚冥之甚也。见闻之士,可不下手速修耶!别本注曰:难莫难于遇人,易莫易于成道。现宰官长者之身,结同志得道之友,炼一黍于一霎之中,立地成道。然纡朱怀金,门深似海,有道之士,望望然去之,此遇人之难,成道之易也。易莫易于遇人,难莫难于成道,百钱挂杖,四海一身,夙植灵根,亲传至道。然龙虎之文易解,刀圭之锁难开,得药忘言,炼铅无计,遇此人之易,成道之难也。安得亲扣玄关,二者俱全哉!仙翁瞻游成都,遇青城丈人,得传金液还丹之道,警叹成道之难,故作是诗,以结丹友。其章云:试问堆金等山岳,无常买得不来无。辞意近切如此。虽有拱璧以先驷马,不如坐进此道。仙翁远矣,高山流水,落落知音。子野陆墅曰:道不负人,人乃负道。

人生虽有百年期,寿夭穷通莫预知。

昨日街头方走马,今朝棺内已眠尸。

妻财抛下非君有,罪业将行难自欺。

大药不求争得遇,知之不炼是愚痴。

注云:人寿夭穷通,富贵贫贱,未有不默意于未然之先,然非常人可测度而预知之者。故人寿虽曰百年,迨其七十固已稀矣。今以有限易摧之身,终日汩汩而逐无涯不测之事,不亦难乎!一息不来,则苶然疲殁而不知所归,可不谓之大哀耶!是以昨方走马,今日眠尸,出息不保入息者也。当斯之时,虽则荣耀居极品,俸禄至万钟,家丰无价之珍,室美倾城之态,悉皆抛下,非已有也。所可与之偕行而不可欺者,昔所造之罪业而已。所以万般将不去,惟有业随身也。夫人欲免轮回而不堕于世网者,莫若金丹大药,为升天之灵梯,超凡之捷径也。其道至简至易,虽愚昧小人得而行之,亦立跻圣位。奈何上圣秘重,不许轻泄,传之者皆口口相授,不记文字,是以难遇也。自匪勤求苦志,诚动高穹,未或闻于一二也。昔谢自然以兹道之难遇,欲求真师于蓬莱,竭其家产以备舟楫,不顾洪涛巨浪之厄,直往而不少惮,遂感神人而语之曰:蓬莱隔弱水三万里,一芥不为之浮,子将安往?赤城山有司马子微在焉,子往师之。谢回舟寻访赤城,果遇子微授道,修之不辍,不数载白日升天。噫!人之精诚一发于中,感格于神人者,将无往而不遇矣。人苟能操心秉志如此,奚虑金丹不得耶!道不负人,人自负之耳。《参同契》曰:大道无适莫兮,惟传于贤者。倘不推诚而力慕,争得遇之耶?惟夫金丹秘要诚难遇矣,得遇之者,皆夙有仙骨,祖宗阴德累积深厚也。然亦须有财力,丹友三人,方能成就。此理惟达者知,诚难一一具言也。阴真君《六五精微论》曰:欲学此道,须假资财。如无资财,金丹即不成也。又须三人,方可修炼。所以冲熙王君遇仙人刘海蟾,得金丹术,无财下工,遂入洛谒富韩公,赖其力成道而去。苟遇之而又有力,不早修炼者,不亦愚痴之甚乎?仙翁赠刘君诗曰:闻君知药已多年,何不收心炼汞铅?莫教烛被风吹灭,六道轮回莫怨天。亦此意也。别本注曰:麟凤不出世,神仙不常见。有能空梦泡幻影之身,可脱生死老病之苦,为人间希有之事。道上逢师,师边得旨,下手速修,犹太迟耳。仙翁非是诗,其末章云:大道不求争得遇,知之不炼是愚痴。其叮咛恳切如此语。侪如未闻则已,既遇至人,岂容痴钝!中夜以兴,行其素愿,结半辰之黍米,抱九载之灵胎,以藏太虚,神游八极,露紫云之半面,应仙谶于洪都,罔俾旌阳,专翼晋代。

疏曰:果州谢真人上升,在州城西门外金泉山,贞元十一年月十二日,白昼轻举,州人尽见。时郡守李坚以状闻,且为之传。上赐诏褒谕曰:所部之中,灵仙表异,玄风益振,至道弥张。韩昌黎诗曰:果州南充县,寒如谢自然。童骇无所知,但闻有神仙。轻生学其术,乃在金泉山。一朝坐虚空,云雾生其间。如聆竽笙韵,来自冥冥天。须臾自轻举,飘若云中烟。里胥上其事,郡守警且叹。驱车领官吏,甿俗争相先。入门无所见,冠屦如蜕蝉。皆云神仙事,的的信可传。王伯厚《困学纪闻》载:王筌,字半真,岐下阳平人。元丰中,赐冲熙处士。张芸叟为功行碑,谓超世之姿,与陈图南伴。程伊川先生不闻作诗,惟寄王子真诗云:我亦有丹君信否,用时还解济斯民。伊川先生入嵩山,子真已候于松下,问何以知之,曰:去年已有消息来矣。盖先生前年欲往,以事而止。又《改斋谩录》载:王筌,字子真,有道之士。富郑公尝客之。元丰中,神宗赐号冲熙处士。元符三年,游茅山,受上清箓。先是,茅山中峰石洞忽开,乃华阳洞天便门也,自左元放仙去即开阅千载矣,至是复开。又前期累日甘露降,道士刘混康曰:此必有异。无何,先生至受箓之夕,仙乐闻于空浮之上。山中刻石载其事。

草木阴阳亦两齐,若还阙一不芳菲。

初开绿叶阳先倡,次发红花阴后随。

常道即兹为日用,真源返此有谁知。

报言学道诸君子,不识阴阳莫乱为。

注曰:草木未生之初,含孕至朴。及其甲拆,禀一气以萌芽。故抽一干以象一气,次分两叶以象阴阳。又于两叶中间复抽一蕊,以应三才。过此已往,渐渐支离,花叶芬菲。春以之生而开绿叶,夏以之长而发红花,此阳气使之然也。秋以之肃而结实,冬以之杀而粪本,此阴气使之然也。阴阳两齐,化生不已,若还缺一,则万物不生。故真一子曰:孤阴不自产,寡阳不自成。是以天地氤氲,万物化醇。男女媾精,万物化生。常道即兹,以为日用。真源反覆,有阴阳颠倒互用之机,人能炼之,可以超生死。学者苟不明此而反我者,乃蒙蔽耳。

阳里阴精质不刚(一作莫把孤阴为有阳),独修一物转羸尪。

劳形按引皆非道,服气餐霞总是狂。

举世谩求铅汞伏,何时得见虎龙降。

劝君穷取生身处,返本还元是药王。

注曰:阳里阴精,己之真精也。精能生气,气能生神,荣卫一身,莫大于此,油枯灯灭,髓竭人亡。此言精气实一身之根本也。奈何此物属阴,其质不刚,其性好飞,日逐前后便溺,涕唾汗泪,易失难擒,不受制炼,故圣人谓之太阳流光,其性猛烈,若不得混元真一,阳丹以制之,兼以阴中阳火以育之,则无由凝结以成变化。若只修此一物,转见尪羸。按引劳形,皆非正道。餐霞服气,总是狂图。设使吞日月之精华,光生五藏,运双关于夹脊,脑补精还,以至尸解投胎,出神入定,千门万法,不过修阳里阴精一物而已。孤阴无阳,如牝鸡自卵,欲抱成鸡,岂可得乎?钟离公曰:涕唾精津气血液,七般物事总皆阴。若将此物为仙质,怎得飞神贯玉京。以此言之,一身之中,非惟真精一物属阴,五脏六腑俱阴非阳。分心肾为坎离,以肝肺为龙虎,得乎?用神气为子母,执津液为铅汞,得乎?若执此等治身而求纯阳之证,犹如去冷加冰,除热用汤,飞龟飞蛇,愈见乖张。《参同契》曰:使二女同居,颜色甚殊,苏秦通言,张仪结媒,发辨利舌,奋为美辞,推心调合,谐为夫妇,弊发腐齿,终不相知。此喻以女妻女,以阴炼阴,安能有产化之道哉!真龙真虎者,二八是也。真铅真汞者,龙虎二弦之气也。此道至简不繁,至近匪遥,但学者执僻坚,以傍门非类之药为铅汞,及以大道真诀为非,深可悲伤。故钟离公曰:求仙不识真铅汞,谩读丹经千万篇。不识个中含蓄意,谤他真语作虚言。故仙翁直指铅汞所产川源之处,身从何生,命从何立。返此之本,还此之源,颠倒修之,则真龙真虎自降,真铅真汞自伏。非药之王,其孰能与于此哉!近世多矣,十六岁童男童女,使之交合,泄而成胎,谓之胎元丹,谓之紫河车,以此为金丹大药,是犹接竹点月,不亦远之愈远乎!后天地生有形有质者,皆非至药。盖形而下者,非先天之道也。又上阳子曰:《契》云是非历藏法,内视有所思,阴道厌九一,浊乱弄元胞,诸术甚众多,千条有万余。彭真人曰:世人不达大道之宗元,而趋傍门之曲径,此属多般,皆为左道,乖讹天理,悖乱至真,不达黄帝之文,全失老君之旨,本期永寿,反尔伤身。仆曰:只为世人执己而修,则千条万径无非傍门者矣。仙翁垂悯直言,穷取生身处,岂不直露天机?此正合钟离公云:生我之门,死我之户。大哉!上贤说道,下稍无人承当,何哉?缘为世人因业识中来,却又因业识中去。一阳奔走于形,虽男子身中皆阴,若执一己而修,岂能还其元而返其本,又将何而回阳换骨哉!是以大修行人,求先天真铅,必从一初受气生身之处求之,方可得彼先天真一气,以还其元而返其本也。此为男子修仙之道。女人修行,则以乳房为生气所,其法尤简。是以男子修仙曰炼气,女人修仙曰炼形。坎女修炼,先积气于乳房,然后安炉立鼎,行太阴炼形之法。其道易成者,良有旨。宣和中,洞宾游吴兴,见一妓张珍奴,色华美,性淡素,虽落风尘,每夕沐浴更衣,炷香告天,求脱去甚切。洞宾作一士访之,珍奴见之,风神秀异,殊敬尽欢而去。明日又至,如是往往月余,终不及乱。张珍奴曰:荷君眷顾甚久,独不留一宿,罄枕席之欢娱,岂妾猥漏,不足奉君子耶?士曰:不然。人贵心相知,何必如此哉!且如汝每夜告天,实何所求?珍曰:失身于此,又将何为!但自念奴入是门中,妄施粉黛,以假为真,歌讴艳曲,以悲为乐。本是一团臭脓皮袋,借为饰以惑人。每每悔叹,世之愚夫不自尊贵。过我门者,观我如一枝花,情牵意恋,留恋不舍,非但求财,多致身殒。妾虽假容交欢,觉办愈重,惟旦夕告天,早祈了脱。士曰:汝志如此,何不学道?珍奴曰:陷于此地,何从得师?士曰:吾为汝师可乎?珍即拜叩。士曰:再来乃可。遂去。珍日夜望不至,深自悔恨,自书曰:逢师许多时,不说些儿个。安得仍前相对坐,懊恨韶光空自过,直到如今闷殒我。笔未竟,士忽来见,所书读其韵曰:别无巧妙与,你方见一个。子后午前定息坐,夹脊双关昆仑过,恁时得气力思量我。珍大喜,士乃以太阴炼形丹法与之。珍自是神气裕然,若大开悟。不知密有,所传尤多,珍亦不以告人。临别留步蟾宫云:坎离坤兑分子午,须认取自家宗祖。地雷震动山头雨,要洗濯黄芽出土。捉得金精牢闭固,辨甲庚要生龙虎。待他问汝甚传人,但说先生姓吕。珍方悟是吕先生。即佯狂,丐于市,投荒地密修真诀,愈三年,尸解而去。修行事不问男女,若勇猛心坚,成道必矣。

疏曰:太阳流珠,《参同契》本旨正以喻灵汞之难伏。今无名子取以喻人身之汞,解此亦通。太上曰:万物负阴而抱阳,是皆因阴阳而成也。人与万物未尝无阳,今以人身皆为阴者,何也?以其后天地生,有质生质。既有质,则为阴阳五行所拘而为阴矣,所以不能变化。《参同契》云:物无阴阳,违天背元。彭真人云:孤阴寡阳,不能自生。成外药之妙,非无阴也。今以为纯阳者,何也?以其气得之先天地生,无质生质,能化有形为无形。故能变化后天之气,亦为先天之气而为纯阳,故曰阳也。或问曰:阳里阴精质不刚,不可用也。今又曰:兼以阴中阳火以育之,何也?曰:此大小炉鼎中之真火也。人身纯阴,只有一点元海真火,若得阳丹以制之,则不复飞走。又以阴中阳火以育之,则还丹可结。是知阴精不可以独修,必用以兼修,则呼吸涵育,接大小炉鼎之火归于身,自然还丹凝结,以成变化。在大小炉鼎,则曰阴中阳火。在人身,则曰阴里阳精。紫河车在仙方补益病躯,非可比变化形神者。

紫阳真人悟真篇注疏卷之二

象川无名子翁葆光注

武夷陈达灵传

集庆空玄子戴起宗疏

不识真铅正祖宗,万般作用枉施功。

休妻谩遣阴阳隔,绝粒徒教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

注曰:真铅之要,以二八之气为宗,此外皆非至道,枉施功耳。夷门破迷歌曰:孤寡不是道,阴阳失宗旨。王真人曰:学人刚要辞妻妾,不念无为无不为。高象先曰:或阳兮孤妻,或阴兮独宿。此皆言孤阴寡阳,独修一物之意。或者不知又执此说,以行房中御女之术,毁谤仙道,咎将谁归。殊不知喻阳夫阴妻之义,非人间夫妻也。《破迷歌》曰:休粮不是道,死后作饿鬼。以上诸物皆后天地生,渣滓之类,易遇难成,乌可与金丹大药同旦而语哉!

疏曰:休粮绝粒、吐纳存想等法,皆傍门俗士因不休妻之句误。以采阴之术为金丹者多矣,胡不全究太白真人《破迷歌》乎,行气不是道,津液非神水。存想不是道,画饼岂为饵。采阴不是道,精竭命随逝。断盐不是道,饮食无滋味。辟谷不是道,饥馁伤脾胃。休妻不是道,阴阳失宗位。如何却是道,太一舍真气。气交而不交,升降效天地。二物相配合,起自于元始。姹女与婴儿,匹配成既济。本是真阴阳,夫妻同一义。所以不须休,孤阳岂成事。出世为金仙,金丹非容易。志士不说真,大洞隐深义。五行不顺行,虎向水中生。五行颠倒术,龙从火里出。斯言真妙言,便是太一力。仙翁律诗所以盖本此也。夷门《破迷歌》:太一含真气,龙自火中生,虎自水中起,阴阳知颠倒,本自于元始。五行不顺行,还同于天地。及休妻之义,皆不及《太一歌》明白。世人既不知五行颠倒,又安能知真阴阳之不须休乎?学仙之士,于仙书名目不能尽知,又安能详玩全文混融一于理乎?是以金丹大道,世远书亡,性昏道晦,讵因休妻谩遣阴阳隔之说,讹为世间夫妻,流入淫术。惜哉!丹成气满,自然绝粒,非如服黑豆、胡麻子等药,以度凶年。或者饵药辟谷,以术流世,安能成纯阳之仙?间有专饵草木,纵得长生,亦非纯阳之质。(右警劝世人,明大道,破傍门。此系空玄子分类。)

学仙须是学天仙,惟有金丹最的端。

二物会时情性合,五行全处龙虎蟠。

本因戊己为媒聘,遂使夫妻镇合欢。

只候功成朝帝阙,九霞光里驾翔鸾。

注曰:仙有数等,阴神至灵而无形者,鬼仙也。处世无诸疾恼而永寿者,人仙也。飞空走雾,饥渴不挠,寒暑无侵,遨游海岛,长生不死者,地仙也。形神俱妙,与道合真,步日月无影,入金石无碍,水火不焚溺,变化无穷,或老或少,隐显莫测,若存若亡,消则成气,息则成形,蓍龟莫能测,鬼神莫能知者,天仙也。阴真君曰:若能绝欲,兼修胎息,移神入壳,入定投尸,托阴生化而不坏者,可为下品仙也。若授六甲符箓,正一盟威,上清大洞经箓等法,及剑术尸解等术得道者,立为南宫列仙,隐诸洞府,为中品仙也。若是修金丹大药得道者,全身冲天,为无极上品之天仙也。故仙翁勉修真之士,须立志慷慨,特达不群,无为彼中下之仙,直为无上九品极上天仙可也。夫五金、八石、朱砂、水银、黑铅、白锡、黄丹、雄黄、雌黄、砒霜、粉霜、曾青、胆矾、秋石、草木灰霜、水查滓煮伏之类,以至自己津精气血液等,此皆后天。是天地未分之前,混元真一之气,谓之无中生有。圣人以法追摄于一个时辰内,结成一粒,大如黍米,号曰金丹,又曰真铅,又曰阳丹,又曰真一精,又曰真一水,又曰真水,又曰水虎,又曰太一舍真气。人得一粒饵之,立跻圣地,此乃天上之甲科,天仙之大道也,举世无知者。真一之气,生于天地之先,混于虚无之中,恍惚杳冥,视之不见,听之不闻,搏之不得,如之何凝结而成黍米哉!圣人以实而形虚,以有而形无。实而有者,真阴真阳也,同类无情之物也。虚而无者,二八初弦之气也,有气而无质者也。两者相形,一物生焉。所谓一物者,真一之气,凝而为一黍之珠者也。经曰:元始悬一宝珠,大如黍米,在空玄之中。此其证也。圣人恐泄天地之机,以真阴真阳取喻青龙白虎也,以两弦之气取喻真铅真汞也。今仙翁于诗曲中,复以青龙之一物名曰赤龙,曰震龙,曰天魂、乾象、乾炉、玉鼎、玉液、扶桑、海龙、上弦、东阳、长男、赤汞、朱砂、朱砂鼎、离日、赤凤,已上无过比类青龙之一名也。又以白虎之一物名曰黑虎,曰兑虎,曰地魄、坤位、坤鼎、金鼎、金炉、华岳、岩虎、下弦、西川、少女、黑铅、偃月炉、坎月、黑龟,已上无过比类白虎一名也。又以龙之弦气名曰真汞,曰姹女,曰木液、青娥、砂里汞、朱里汞,曰精,曰情,曰黄芽、流珠、青衣、女子、金乌、离女、牝龙、真火、二八姹女、玉液、玉芝之类,其实一也。又以虎弦气名曰真铅,曰金公,曰金精、水中金、水中银,曰性,曰白雪、素练、郎君、玉兔、坎男、真水、九三郎君、刀圭之类,其实一也。此言二物会时情性合者,二物即龙虎也。青龙在东,东方属木,木能生火,龙之弦气为火,曰情,属南方,谓之朱雀也。白虎在西,西方属金,金能生水,虎之弦气为水,曰性,属北方,谓之玄武也。夫龙木、虎金、情水、性火,谓之四象。四象会合于中宫而成丹者,土也。此真五行也。龙虎二物相交,则情性合矣。龙虎合而成丹,则五行全矣。故曰二物会时情性合,五行全处虎龙蟠也。木龙在东,金虎在西,二物间隔,孰能使之配合而为夫妻耶?配合在黄婆而已。左手擒龙,右手捉虎,使之合并也。戊己属土,故谓之黄婆。金木间隔,黄婆能使之合并。黄婆能使之配合,岂知非媒聘使之欢合而为夫妻乎?两者异,真一之气藏。两者同,真一之气变。真一之气变,真人自出现,此外药之法象。饵金丹后,复有十月之功,炼形成气。又有九载抱一,化气成神,方能形神俱妙,与道合真,膺箓授图,上宾于天。丹熟人间,道成天上。九霞光里,两腋风生,驾凤骖鸾,翱翔碧落。自非夙植灵根,广积阴骘,其孰能与于此哉!陆子野曰:天仙非金丹不能成其道。金丹是何物?曰:分明元是我家物,寄在坤宫坤是人。所言二物者何物也?我与彼也。彼我会,则情性和而五行备。龙虎,情性而已。且道这会如何?会,所谓有用,用中无用。无功,功里施功。竹密不妨流水过,山高岂碍白云飞。戊己,乃中也。中者,得其正位。戊己者,意土也。彼我之意相会,则夫妻之情欢悦而得矣。所以戊己为生物之乡,生物系乎意也。真土无位,真意无形,神哉神哉!

疏曰:《传道集》云:仙非一也,纯阴而无阳者,鬼也。纯阳而无阴者,仙也。阴阳相杂者,人也。惟人者,可以鬼,可以仙。仙有五等:鬼仙者,阴中超脱,神像不明,鬼关无姓,三山无名,虽不轮回,又难返蓬瀛,终无所归,止于投胎夺舍。盖以神识内守,一心不散,意中以出阴神,乃清灵之鬼,非纯阳之仙。以其一志,阴灵不散,故曰鬼仙。崇释之徒,用功至此,乃曰得道,诚可笑也。人仙者,不能全于大道,止于一法一术,功能安乐延年。地仙者,法天地升降之理,取日月生成之数,身中用年月,日中用时刻,识龙虎配坎离,五行颠倒,气传子母,液行夫妇,三田返覆,烧成丹药,永镇下田,炼形住世,长生不死,以作陆地神仙。神仙者,以地仙厌居尘世,用功不已,炼形成象,五气朝元,三阳聚顶,功满忘形,胎仙自化,阴尽阳纯,身外有身,脱质升仙,超凡入圣,谢绝尘世,以返三山。天仙者,厌居三岛,而传道人间,道上有功,人间有行,功行满足,受天书以返洞天,升于八十一阳天,又升于三清灵元自然之界。有中生有者,以有形之物变化而成也。其始有形矣,安能化有形为无形?无中生有,无质而质,质生而为丹,取而服之,则能化有形为无形,化后天气为先天气,形神俱妙。盖无质者,真一之气也。寓于真龙真虎之中,纯一无伪,人能知其机而盗之,则可以诱真一之气,使之凝结生质,服之一粒,立跻圣域者,此也。非无为无作,枯坐独修,凡火凡药,而能成者也。本一物也,分为二物,二物之中,各含阴阳而成四象,四象合为一而土在其中,为真五行。五行合为一,返其本源,此金丹也。二物未合,则各藏真一之气寓于物。二物既同,则交真一之气,始为丹。傅商岩口授经二物者,若坚心静定,工夫到日,则目现心悟,灵光如月,鲜莹洁白,即虚室生白也。再持守下工夫,须见日轮红光涌出,则白光灭矣。此二物得了,即丹基欲结。

此法真中妙更真,都缘我独异于人。

自知颠倒由离坎,谁识浮沉定主宾。

金鼎欲留朱里汞,玉池先下水中银。

神功运火非终旦,现出深潭日一轮。

注曰:此道至圣至神,至贵至尊,至简至易,玄中之玄,妙中之妙,举世罕闻。仙翁出乎其类,拔乎其萃,独得深旨。故冲熙翁曰:金丹大道,举世道人无所许可,惟平叔一人而已。泰山也,河海也,丘垤行潦,何敢冀焉。离☲为阳而居南,所反为女者,外阳而内阴也,谓之真汞。坎☵为阴而居北,所以反为男者,外阴而内阳也,谓之真铅。故仙翁曰:日居离位反为女,坎配蟾宫却是男。不会个中颠倒意,休将管见事高谈。此言坎之男、离之女,犹父之精、母之血也,日之乌、月之兔也,砂之汞、铅之银也,天之玄、地之黄也,此数者皆指示龙虎初弦二气也。主宾者,阳尊高居左曰主,阴位低下居右曰宾。夫离为火,火炎上,火乃木之性,俱浮,属阳,故为主也。坎为水,水润下,水为金之性,俱沉,属阴,故为宾也。此常道也。今也离反为女,坎反为男,是主反为宾也。宾反为主,岂非颠倒乎?故曰自知颠倒由离坎,谁识浮沉定主宾。定主宾者,盖道中取二弦之气,颠倒之主宾,不取常道主宾,故曰定主宾也。人人自有长生药,自是愚痴枉把抛。甘露降时天地合,黄芽生处坎离交。井蛙应谓无龙窟,篱争知有凤巢。金鼎者,金为阴物,鼎中有火之气,是阴中有阳之象,白虎是也。玉池者,玉为阳物,池中有水之气,是阳中有阴之象,青龙是也。砂中汞者,龙之弦气也。水中银者,虎之弦气也。修丹之士,若欲以虎留恋龙之气,必先驱龙就虎,然后二物氤氲,两情交合,施功煆炼,自然凝结真一之精也。火即二弦之气也。旦者,一昼之首,子为六阳之元,故曰旦也。圣人运动丹火,有神妙之功,不半时中,立得真一之精,一粒如黍,现于北海之中,赫然光透帘帏,若深潭现出一轮之红日也。非终旦者,明一时辰中金丹之成也,此药之法象也。

疏曰:坎男离女、日乌月兔、天玄地黄,金阴之鼎有火焉,玉阳之池有水焉。主反为宾,宾反为主,皆是阴中取阳,阳中取阴也。颠倒五行,逆修以至于太极。太极者,先天未判之气也。金丹之结阳也,火非世间之凡火也,二弦之气皆火也。二弦者,其初也有气而无质,其源也至清而无浊,在年为二八月阴阳之平,在月为上下弦金水之半。上阳子陈致虚曰:妙之一字,夫谁肯信?异于人者,世人迷于爱欲之中,我却于爱欲之中,而有分别。何谓分别?圣人以离坎颠倒而用之,谓之火上水下,以乾坤颠倒而用之,谓之地在天上。以夫妇颠倒而用之,谓男下女上。浮沉者,火炎木浮而在上为主,水降金沉而在下为宾。此乃人之道,此为世间法也,此为顺五行也。今焉火木虽浮,使之就下而反为宾,金水须沉,使之逆上而反为主。是之谓仙道也,是出世间法也,是为水火既济也,是为颠倒五行也。金鼎玉池,道光所注不出颠倒之机,而反失于欲留先下之义。子野以金鼎喻彼此,却合紫阳翁之意,何哉?缘自己之精气血液者,朱里汞也,不可令其走逸,故云欲留彼此之华也。灵池丹井丹泉者,水中银也,即先天一点真气,故云先下又欲留者,但令其住而不令其去,要取人而不失于己。先下者,彼到而我待之,铅至而汞迎之,坎动则离受之。金丹之道,先要得此欲留先下四字之旨。运火非旦者,必得其温和而运之。故《参同契》云:发火初温微,亦如爻动时。纯阳翁云:中宵漏永温温,铅鼎光透帘帏。盖万物生化之初,其受阴阳之气只霎时中。况此上仙之道,其炼先天之气,又为迅速。故佛云如露亦如电者,谓其至精至微而甚功疾,为不可久矣。久则有损,而亏神功。若得此先天真铅,归于悬胎室内,岂非深潭之现红日也。

人人自有长生药,自是愚痴枉把抛。

甘露降时天地合,黄芽生处坎离交。

井蛙应谓无龙窟,篱争知有凤巢。

丹熟自然金满屋,何须寻草学烧茅。

注曰:甘露、黄芽,皆金丹异名也。天地、坎离,皆龙虎之象也。天地之气氤氲,甘露自降。坎离之气交并,黄芽自生。龙虎二弦之道交接,真一之气自结。此般至宝,家家自有,以其太近,故轻而弃之,殊不知此乃升天之灵梯也。近世学者多执傍门非类,孤阴寡阳,有中生有,易遇难成等法,而自误其身,不知斯道简而易成者,有如井底之蛙,篱间之雀,安知有龙窟凤巢也。黍粒之珠既悬,天地之金可掬。昔邵刚中精于黄白之术,世号为小淮南王,后遇仙翁韩子陶法师于水上,北面事之,出汞金百镒献陶以为质,陶笑而不顾,邵歃血书盟,陶遂授道焉。既竟,陶取汞一掬入口漱之,吐于水盆中,水为之涌沸,沸定,成紫金一垛,此示其内丹大药有如此之神妙,岂待穷年卒岁,弄草烧茅之辈可得而见之乎!经文不曰地藏发泄,金玉露形,又其证也。

疏曰:吕纯阳以土瓦石为金,南唐耿仙姑捏雪成银,陈泥丸含汞立乾。《传道集》云:口中可以乾汞,皆熟之验。(右外药)

虎跃龙腾风浪粗,中央正位产玄珠。

果生枝上终期熟,子在胞中岂有殊。

南北宗源翻卦象,晨昏火候合天枢。

须知大隐居廛市,何必深山守静孤。

注曰:此诗言内药之法象也。夫真一之精,造化在外曰金丹,又曰真土,吞入己腹中即名真铅,又名阳丹。此言虎,即金丹也。龙者,我之真气也。我之真气,自气海而上,其涌如浪,其动如风也。中央正位者,即丹田中金胎神室也,乃丹结聚之处。玄珠者,运火之际,真精自然运转,沿尾闾直透夹脊,上冲泥丸室,颗颗降下口中,状若雀卵,甘香无比,号曰玄珠。咽下丹田名曰婴儿,又曰金液还丹也。夫黍珠之丹,是先天地之气,即真一之精结成,为母、为君、为铅,故《金钥匙》谓之黑铅也,又谓之水虎也。己之真气,后天地生,为子、为臣、为汞,故《金钥匙》谓之红铅也,又谓之火龙也。金丹自外来,吞入腹中,则己之真气,自下元气海而上涌,如风浪翕然而凑。丹若臣之于君,子之于母,其相与之意可知也。龙虎相交在神室,土釜之中受火符,运育结成圣胎,若果之必熟,儿之必生。十月功圆,脱胎神化无方也。南北者,子午时也。宗源者,起首之初也。晨昏者,昼夜之首也。子为六阳之首,故为晨,用屯卦直事,进火之候也。午为六阴之元,故为昏,用蒙卦直事,进水之候也。一日两卦直事,至三十日终,为既济未济,二卦终而复始,循环不已,故曰翻卦象也。《参同契》云:朔旦屯直事,至暮蒙当受,昼夜各一卦,用之须依次。既未至晦爽,终则复更始是也。一日两卦主事,并牝牡四卦,一月计六十四卦,计三百八十四爻,应一年并闰余之数。乾之初九起于坤之初六,乾之策三十有六爻,计二百一十六。坤之初六起于干之初九,坤之策二十有四,爻计一百四十有四。总而计之三百六十,应周天之数。日月行度,交合升降,不出于卦爻之内。月行速一月一周天,日行迟一年一周天。枢天者,斗建之极也,一昼夜一周天,一月一移也。如正月建寅,二月建卯是也。且如正月建寅,如太阳未过宫分,以寅加亥,至酉建子,正月斗建临子正酉时也。如太阳已过宫分,以寅加戌,至寅建午,正月斗建临午正寅时也。上士至人,明阴阳上下,知日月盈亏,行子午火符,日有昼夜,数月应时加减,然后时合天度,一一依斗建而运之,故曰合天枢也。天枢即斗极也。《夷门歌》曰:十二门中天,一作月建移。刻漏依时逐,旋布此其旨也。至道之妙,妙在于斯。坎离升降,生产灵药,结成黄芽。别本云:且如正月建寅,立春戌时指艮,雨水戌时指寅。故曰:月月常加戌,时时见破军。金丹大药,家家自有,不拘市朝。奈何见龙不识龙,见虎不识虎。逆而修之,几何人哉!片饷之间,结一宝珠,大如黍米。古诗曰:将来掌上霞光灿,吞入腹中宫殿新。又曰:大道隐朝市,山中知不知。

疏曰:金丹因先天之气结成,因人身后天之气而成变化。风浪之涌,言一身之气与金丹际会也。玄珠之产,言一身之气与金丹交结也。日之子午,因日所历。斗之子午,因初所指。其子午者,地之正方也。穷而用之,与日斗同运,此乃真师口传。日之所会则神聚,世谓之月将。斗之所指则气动,世谓之月建。时合天度,用日之子午,依斗建运用。斗之子午,日有昼夜数分,子昼午夜,月应时加减分,子生午亏。南北者,以子午言。晨昏者,亦以子午言。自子至巳为晨,自午至亥为昏。此仙道之晨昏,非世间日出没之晨昏也。天罡又法交节气,以月建加亥交中气加戌,以推各时所指。彭真人既为《参同契分章通真义》毕,因读五行颠倒不顺行四句,以为泄天地互用之机,分阴阳返复之道,遂述黑铅水虎,论红铅火龙,诀名曰《还丹内象金钥匙》,其言虎之体、龙之用,皆论大丹造化。今无名子借以分言内外二丹,但取其题,不取其文,虽非真一子述作本旨,然其理亦通。(右内药)

紫阳真人悟真篇注疏卷之三

象川无名子翁葆光注

武夷陈达云传

集庆空玄子戴起宗疏

黄芽白雪不难寻,达者须凭德行深。

四象五行全借土,三元八卦岂离壬。

炼成灵质人难识,消尽阴魔鬼莫侵。

欲向人间留秘诀,未逢一个是知音。

注曰:龙之弦气曰黄芽,虎之弦气曰白雪,大药根源实基于此。其道至简,其事非难。若非丰功伟行,莫能遭遇真师指授玄要也。盖谓大道肇自虚无生一气,一气生阴阳,曰龙曰虎。龙木生火,虎金生水。木火金水合成四象,四象合而成丹。丹之成本于土,土无正位,分位四季。四时不得四季之土,四序不行不能生成万物也。是以四象五行全借土也。壬者,水也,即真一之气,号曰真一水也。生于天地之先,变而为阳龙阴虎也。龙虎合而成丹,丹土也,龙木也,虎金也,谓之三性三元,不离真一之水变也。八卦者,真一之气,一变为天,曰乾为父,二变为地,曰坤为母。乾以阳气索坤之阴气,一索生长男,曰震,再索生中男,曰坎,三索生少男,曰艮。此乾气交于坤气,而生三男阳也。及乎坤以阴气索阳之乾气,一索生长女,曰巽,再索生中女,曰离,三索生少女,曰兑。此坤之气交于乾气而生阴也。亦不离真一之水变也,故曰三元八卦岂离壬也。非惟三元八卦不离真一之精,自开辟以来,凡有形与名之类,莫不由此而成变化。真一子曰:真一之精乃天地之母,阴阳之根,水火之本,日月之宗,三才之源,五行之祖。万物类之以生成,千灵承之以舒惨。至于高天厚地,洞府名山,玄象灵官,神仙圣众,风雨晦明,春夏秋冬,未兆之前,莫不由此,铅气产出而成变化者也。修丹之士,得真一之水,万事毕矣。真一之黍,吞归五内,运火十月,炼尽群阴,化为纯阳真一之仙,阴魔尸鬼逃遁无门。仙翁欲留秘旨于人间,未闻有知音者,大有径庭,不近人情故也。盖善根种而灵骨钟,灵骨钟而仙可冀。灵骨之钟,善根之种也,不于一生二生,而于无量万亿生中种诸善根,才出头来,飘飘然便有出尘气象。噫!走骨行尸,一瓶一钵,便欲登仙,神仙中人不易得也。胡不扪己之心,与平凡之心有以异乎,无以异乎?我之仙事亦无涯也,必也广大变通为己任,独高一世,鹤立鸡群,人笑我为迂疏,我知我非凡俗。赤精亦松乃吾友,蓬莱方丈乃吾家。自然遭遇异人,亲传至道,结合心友,一黍丹成。仙翁欲向人间留此不传之秘旨,莫怪子期期不遇,怎生得个这般人。

疏曰:土者,言其会极之地。壬者,言其生物之初。真一之水,未成形之气也。真一之黍,已成形之气也。四象各怀真土,一四成五,二三成五,四象皆土也。壬,水也,天一之所生,壬在子先,为一阳之首。(壬在子先者,即亥末于初也)生气之元,五行之先,故皆始于壬也。真一子曰:真一之精,止成变化者也。其文出《金钥匙》。莫不因此铅汞产出,即真一之水壬也。

好把真铅著意寻,莫教容易度光阴。

但将地魄擒朱汞,自有天魂制水金。

可谓道高龙虎伏,堪言德重鬼神钦。

已知永寿齐天地,烦恼无由更上心。

注曰:真铅,即金丹也。地魄,在外药则白虎是也,内药即金丹也。天魂,在外药则青龙是也,内药即己身也。朱汞者,在外龙之弦气也,在内己之真气也。水金者,在外虎之弦气也,在内金丹也。又谓之朱里汞,水中银。已上喻内外二事也。仙翁勉修真之士,速修金丹以超生死,无虚度日也。但将白虎擒龙,自有青龙制虎,二气缊以产金丹,既得金丹,复将此金丹吞入腹中,擒自己真气,其自己真气恋金丹而结圣胎也。内之真龙既降,则世外之龙虎自伏。内炼神魂鬼魄既圣,则世外之鬼神自钦。非道隆德邵,其龙孰能与于此哉!体化纯阳,寿齐天地,逍遥物外,自在人间,万念俱空,何烦恼之有?陆子野曰:地魄乃铅,天魂乃汞,以铅制汞,在彼我耳。

休炼三黄及四神,若寻众草便非真。

阴阳得类方交感,二八相当自合亲。

潭底日红阴怪灭,山头月白药苗新。

时人要识真铅汞,不是凡砂及水银。

注曰:三黄四神,金石草木,皆后天地生,渣滓之物,安能化有形而入于无形哉!外内不可以成胎,缀花不可以结子。真一之气,生于天地之先,杳杳冥冥,不可测度。因二八同类相当之物,合而成亲,缊交感之中,激而有象同类者,无情之情,不色之色,正谓乌肝八两,兔髓半斤是也。此二八相当之同类,合而成亲,则真一之气归于交感穴中,凝成黍粒,斯道妙矣。潭阴也,日阳也,潭底日红者,阴中之阳也。阴中之阳为纯阳,而无阴气,故曰阴怪灭也。乃是虎之弦气,谓之红铅。山阳也,月阴也,山头月白者,阳中之阴也。乃龙之弦气,初弦气,故曰药苗新,谓之黑铅(铅作汞)。古歌曰:红铅黑汞大丹头,将红入黑是真修,此之谓也。圣人以此二物,于一时之中,造化成一粒阳丹。在北海之中,赫然如日,光透帘帏,即时采吞入腹,点己阴汞,则一身阴邪之气悉皆消灭,亦如晓日初自东海而升,赫然照耀,阴怪悉消灭矣。阴汞自下丹田,峰顶乍禀阳丹之气,渐渐凝结,萌芽新嫩,故药苗新也。亦如月之朔旦,与日相交,乍禀太阳之气,日没时则吐微光西方,于庚上状若蛾眉,月光新嫩,如药苗新也。此咏内外二药之法象也。《西华经》曰:阳中之阴名曰姹女,阴中之阳名曰金公。此乃壶中夫妇,紫府阶梯,悟之者神仙现在目前,迷之者尘沙杳隔万里。夫外药之真铅真汞,即龙虎初弦之气也。内之真铅真汞,即金丹与己之真气也。时人要识真铅汞,只此是真,此外皆非真道。此二真物,能化有形而入于无形,为真人仙子。乃若凡砂凡汞,岂可比伦哉!

疏曰:丹经传于世者,多用砂中抽汞名为真汞,或用朱砂名为金体。转炼为丹,费财既多,费岁月亦久,成功则少。纵使有成,服之丧生者多矣,皆未识真铅真汞者也。

不识玄中颠倒颠,争知火里好栽莲。

牵将白虎归家养,产下明珠似月圆。

谩守药炉看火候,但安神息任天然。

群阴剥尽丹成熟,跳出樊笼寿万年。

注曰:以人事推之,男儿固不可有孕,火里固不可栽莲。然神仙玄妙之道,有颠倒颠之术,辄使男儿有孕,亦犹火里栽莲也。何则?日离为男反为女,月坎为女反为男,此颠倒颠之义也。二物颠倒,则能生丹。以丹点己阴汞而结圣胎,养就婴儿,即是男儿有孕,亦犹火里栽莲,岂非颠倒颠乎!故仙翁读《参同契》曰:五行逆兮,丹体常灵常存。言水逆而土,土逆而木,木逆而金,金逆而火,火逆而水,此颠倒颠之深旨也。颠倒颠之义明白也。青龙白虎,元是真一之精变为二物,分位东西,实同出而异名也。真一之精属汞,汞为龙,在东,故真一之精居东也。白虎本是真一精之子,寄体生在西,其家在东也。故仙翁曰:金公本是东家子,送在西邻寄体生。认得唤来归舍养,配将姹女作亲情是也。金公者,铅也。姹女者,汞也。以铅点己之汞而结为圣胎,所以牵将白虎归家养,配以青龙结为夫妇,产个明珠似月圆也。○似月圆者,修丹之士,先取上西畔半轮之月,得阳金八两。次取下东畔半轮之月,得弦水半斤。以此两个半轮之月,合气而生丹,故得金丹一粒似月圆也。亦如道光禅师谓,灵丹一粒,其重一斤。此乃两个八两合成一斤而言之,与仙翁月圆之意亦同。此比喻外药法象也。及得此丹吞入己腹中,则金丹却为白虎。又牵此白虎归己腹中,配以己汞,然后运阴符阳火,循历六十四卦,煅炼成金液还丹,一粒亦重一斤,似月圆也。此比喻内药法象也。内丹所以似月圆者,盖运火之卦,一卦有六爻,六十四卦计三百八十四爻,象一斤三百八十四铢也。外丹所以似月圆者,一斤乃上下二弦,半轮二八之数,故似月圆也。《参同契》云:上弦兑亦八,下弦艮亦八,两弦合其精,乾坤体乃成。二八应一斤,易道正不倾。故真一子曰:上下两弦,一斤之数分三百八十四铢,以用运火符爻所是也。仙翁指示月圆之意,要使学者洞明造化之指,分内外二八之数,不可一概而论之也。火非人间火也,元始之祖气也,阴阳之气而无质者也。亦无药可守,谩言而已。青霞子曰:鼎鼎非金鼎,炉炉非玉炉。火从离下发,水向坎中符。三性既会合,二物自相拘。固济胎不泄,变化在须臾。高象先曰:天地缊,男女姤精。四象五行随辐辏,昼夜屯蒙法自然,焉用孜孜看火候。此言世间之鼎炉,乃自然鼎炉中之火也。但安神定息,任其自然,调文治武,则符刻漏不得分毫差忒,不半时辰,立得丹饵。然后复依此进退,阴符阳火,运用抽添,防危虑险,十月功圆,剥尽群阴,体化纯阳,跳出尘笼寿万年也。此方为金液还丹也,尚未能入妙,更抱一九载,使气归神,方为九转金液大还丹也。于斯时也,形神俱妙,与道合真矣。

疏曰:汞者,太阳流珠也。得金华而结金丹,本因太阳流珠而生。太阳流珠又因东方青龙而生,故为东方之子,金公是也。金公,金丹也。本是东家之子,太阳流珠寄体于西方金华而生。张随注《参同契》云:一月三十日,三百六十时,象小炉鼎。一年十二月,卦气节度,火候进退,象大炉鼎。推荡成六百篇,非世间之火也。神仙嗟凡人不识真火,故设卦爻而象之。夫卦者,火之筌蹄也。见火之用,卦爻可忘。无名子之注本此也。

要知产药川源处,只在西南是本乡。

铅见癸生急须采,金逢望远不堪尝。

送归土釜牢封固,次入流珠厮配当。

药重一斤须二八,调停火候托阴阳。

注曰:《西华经》曰:药生西方,收归戊己。采及其时,下功有日。夫西南坤地,虎生处也。坤方又是月所生之处,故曰本月。是金水之精,上下两弦合气成丹。是以金丹药材土产川源之处,实出于坤地也。铅遇癸生,时将丑也。金逢望远,月将亏也。月之圆存乎口诀,时之子妙在心传。周天息数微微数,玉漏声寒滴滴符。此真人口口相传之密旨也。陆思诚作《悟真篇后序》云:以此诗传者,多谬以铅为若字,以金为如字,甚失仙翁旨意。铅与金即金丹也。陆公发其端救鲁鱼之失,秘其源惧竹帛之传。吾侪亲授师旨,当自知之。如或不然,空玄之中,去地五丈,黍米之珠,未易得也。奈何纷纷傍门,以圭丹为铅金,在天癸时采取,真同儿戏。又有坤纳癸之说,如叶文叔者,可付之一笑。盖金丹以癸日子时下工,不得逾时过刻,是以急采也。望日既远,月亏气减,故不堪尝也。盖癸日遁得壬子时,天壬地癸会于北方,故朱震《易传》曰:晦日朔旦,坎月离日会于壬癸。坎月戊也,离日己也。又曰:三日暮震,象月出庚。八日兑,象月现丁。十五乾,象月盈甲壬。十六日旦巽,象月退辛。二十三日艮,象月消丙。三十日坤,象月灭乙藏癸。晦日朔旦,月中坎水流戊,日中离火就己。此乃天机要旨,当以口诀,难以书传,未遇真师,徒尔妄意强猜穿凿而已。饵丹归丹田土釜之中,固济胎不泄,运火飞流珠之汞以配之,则胎结圣矣。乌肝八两、兔髓半斤,合成一斤,故曰药重一斤须二八也。火实无火,不过假托阴阳二气,调停而运用耳。

疏曰:人因癸生之时,或采天癸,或遁时癸,安知《悟真》之秘旨。时将丑者,言时已过也。月将亏者,言日已过也。日时既过,铅已息者将消,金已盈者将亏。采之无有,尝之无效,《易》曰:水流湿,火就燥。流就者,水火之性也。戊己者,水火中之土也。水流火就,皆怀戊己以生成。壬癸者,日月藏用之地也。戊己者,日月显明之方也。壬癸拱子,戊己拱午。子午朔望,日月魂魄,金丹之妙用也。详见一月小周天数中。阳为火也,阴亦为火也。火实无火,乃天地日月之精气,假托而运用之。

万卷仙经语总同,金丹只此是根宗。

依他坤位生成体,种在乾家交感宫。

莫怪天机都泄漏,只缘学者自愚蒙。

若人了得诗中意,立见三清太上翁。

注曰:万卷仙经,至当归一,莫不以龙虎二八初弦之气为丹之质,但依坤母生成之理逆而修之,得丹之后,种在乾父交感之宫,以运符火。修丹至要,不出铅火二字,铅火为大丹之本。仙翁于此泄尽天机,学者皓首迷蒙,何不近取诸身,以明至道,结成一黍,立宾于天。

疏曰:崔公《入药镜》云:产在坤,种在乾是也。产在坤,先天气外药也。种在乾,后天气内药也。坤母生成之理,坤位西南,月出于庚,金水生成,两弦妙用,此产在坤也。乾父交感之宫,中宫北海,犹乾之在西北,饵丹于中,铅汞交感,以成变化,此种在乾也。铅者,白虎也。火者,青龙也。白虎之弦气铅,亦为水青龙之弦气火,非凡火。铅者,月之精,生于水,成于金,有质而有气,天地妙化之根也。火者,日之精,生于木,克于金,有气而无质,天地发生之本也。故曰修丹之要,大丹之本,不出铅火也。陆子野曰:地为坤位,我是乾宗。借彼坤中生物之气,自种灵根于家国之下,以成圣胎尔。万卷千经理不过此也。

三五一都三个字,古今明者实然稀。

东三南二同成五,北一西方四共之。

戊己自归生数五,三家相见结婴儿。

是知太一含真气,十月胎圆入圣基。

注曰:三五一,不离龙虎也。龙属木,木数三,居东。木能生火,故龙之弦气属火。火数二,居南。二物同源,故三与二合成一五也。虎属金,金数四,居西。金能生水,故虎之弦气属水。水数一,居北。二物同宫,故四与一合成二五也。二物之五交于戊己之中宫,中宫属土,土生数五,是为三五也。三五合而成丹,丹者,一也,故曰三五一也。此三个字,自古迄今,能合三五一而成丹,能了达婴儿者,实稀有也。一即金丹也。婴儿者,即丹也。丹是一,一是真一之气,天地之母气也。己之真气,天地之子气也。以母气咽归五内,以伏子气,犹猫伏鼠而不走也。子母之气相恋,于胞胎之中结成婴儿之一,故曰太一含真气。言含真一之气,如人怀胎十月满足,然后降生圣胎,亦如之十月功圆,自然神圣,故曰十月胎圆入圣基。后人以肾为婴儿,安有如此之功?

疏曰:一二三四五生数,生则有兆而未成形,非世间有质之五行,天地虚无之气,此为先天。六七八九十成数,成则有形,非先天无质之五行,此为后天。天一地四为五,合中五成十。天三地二为五,合中五成十。两五相偶,亦合为天数二十有五。金丹因先天五行成丹,故只取五行生数。肾为婴儿,心为姹女,出于内外二景。存想神鬼之法皆阴也,是以无功焉。(右分内药)

五言四韵一首以象太一之奇

女子著青衣,郎君披素练。见之不可用,用之不可见。

恍惚里相逢,杳冥中有变。(一作夫妇若相逢,恩情自相恋)

一霎火焰飞,真人自出现。

注曰:女子者,龙之弦气也,阳中之阴,故曰女子,又名木姬。生于青龙,故著青衣也。郎君者,虎之弦气也,阴中之阳,故曰郎君,又名金郎。生于白虎,故披素练也。有质可见者,后天地生滓质之物类也。以其有质,故可见而不可用也。无形可睹者,龙虎二八初弦之气也。以其有气而无质,故不可见而可用也。贵采铅之枢机也。恍恍惚惚,杳杳冥冥者,混元真一之气也,生于天地之先,不可测度。恍惚中有物者,龙之弦气也。杳冥中有精者,虎之弦气也。二弦之气在于恍惚之中,杳冥之内,缊相逢,磅礴相恋。故得真一之气,灵非有变,而为一黍之珠,此无中生有之妙也。真人者,金丹也。圣人将一年火候攒于一个时辰中,又于一个时辰中分为六候,先于两候中运火煆炼,立得真一之气,结成一粒之珠,现在北海之中,大如黍米。岂非一霎时火,真人自出现乎!此道至妙至玄,苟非遭遇真师,口授真诀,其孰能与于此哉!仙翁咏此一章,所以五言四韵一首,表五行四象而成一粒之黍珠也。丹虽是真一之气所变,苟不因龙虎二弦之气相交,则亦不能成丹矣。盖龙虎并二弦者四象,四象交会于中宫而成丹。丹土也,乃真五行也。老君曰:五行即是药,四象不可阙是也。故五行四象合而成丹,所以仙翁曰五言四韵一首,以象太一之奇者,此也。上阳子曰:此诗八句,括尽一部丹经之妙用。首句是乾家事为木汞,属我。二句是兑家事为铅,属他。三句则生人物矣,四句可以炼丹,五句为入室下功,六句乃防危杜险,七句即丹成九转,八句为行满三千。仙师布流此诗者,惟欲指出先天混元真一之气,即太一所舍之物气,学者可不求师乎!

紫阳真人悟真篇注疏卷之四

象川无名子翁葆光注

武夷陈达灵传

集庆空玄子戴起宗疏

绝句六十四首以按六十四卦

赫赫金丹一日成,古仙实语信堪听。

若言九载三年者,总是推延拟日程。

注曰:金丹大药,下工不逾半时辰,立得吞饵。此言一日者,皆圣人促一年气候于一月之中,又促一月气候于一日之中,又促一日气候于一时之中。通而言之,谓之一日成仙也。故仙翁曰:以时易日法神功是也。金丹入口,立跻圣地,明验如之速,岂三年九载,迁延岁月,以拟日程乎!古仙张果老诗曰:赫赫金丹一日成,黄芽不离水银坑。功成虽未三周变,开炉已觉放光明。即此道也。上阳子曰:炼丹之法,要知他家活子时也。非天下之至妙,孰能与于此哉!

日月三旬一遇逢,以时易日法神功。

守城野战知凶吉,增得灵砂满鼎红。

注曰:太阳太阴,一月一次相交,圣人知而则之,移一月为一日,移一日为一时。守城则沐浴罢功,野战则龙虎交斗。神功者,进水之度也。苟或阴阳错乱,日月乖戾,外火虽动而行,内符闲静而不应。有道之士,进退水火知吉凶,旋斗历箕时合天度,自然灵胎密运,神鼎增辉矣。

疏曰:以时易日者,时中自有子午,其阴阳始终,皆与天地日月同度。箕斗之躔在艮寅之位,阳火在子,火丑未畅,东北艮乡,去寅不远。太阴魄藏亦在艮乡,箕斗之宿,又为火长生之位,皆与同度。《参同契》云:始于东北箕斗之乡是也。旋而右转,为三日,月生于震庚。旋而左转,为正月,火生于寅月,卦为泰。

月才天际半轮明,早有龙吟虎啸声。

便好用工修二八,一时辰内管丹成。

注曰:月之半轮者,一八之数也。仙翁指龙虎,皆一八之数,合而成二八也。此时水源至清,有气而无质者也。一年之中止有一日,一日之中止有一时,一时之中分为六候。下工不出两候,立得金丹一粒服饵,余四候别有妙用。此皆天机,不书竹帛,口传心授。仙翁亦不敢成文漏露,但寓意于篇诗中,混而言之曰:一时辰内管丹成。叶文叔不明此理,不得斯术,却言药成于一时,非止用一时,茫然不知指归,私意妄揣,诚可笑也。若言非用一辰,又得转旋日程也,奚为至简至易耶!玄哉,妙哉!斯道非人间世上可得而闻也。谨按:大丹火既,曰伏睹。圣人始于下手工夫之际,造铅之初,盗混元一大周天之气,夺三万六千之正数,聚于乾坤之鼎,会于生杀之舍,夺尽天地之数,夺尽日月之数,夺尽龙虎之数,夺尽生成之数,夺尽阴阳之数,夺尽五行之数。擒于一时辰内,制造金丹一粒,其大如黍,其重一斤,至灵至贵,至圣至神,至简至易,为天地之精,作一身之主宰,可谓贼天贼地、贼阴贼阳,宇宙在乎手,万化在乎身,成至真仙子,宾于上帝。故我仙翁曰:一时辰内管丹成,岂妄语哉!此其证也。

疏曰:半轮者,一八也。上弦之八金,阳也。下弦之八水,阴也。合二八于一时,立得金丹一粒。此神仙之亲传天地之玄机,非俗士可以妄猜。世之用一时者,或遁德合,或遁戊己,或遁癸,或取月建,或用将,或取天罡所指,或取冬至,或取阳兴,或取癸降,或以意到中宫,或取攒簇七政,或取五行都聚,或取五行生旺墓,或取甲庚丙壬,或取三日四时,或用活子时,或用本生时,或以倒生,或用日月之正中,或用日月相望,或用日月合壁,或用心肾交媾时,或取亥子人间,或取地气三元,或取上下二弦,或取东星成室,或日月宿直,或取七元建时。皆云始于一时交媾,从此用功。世人行之未有神仙者,盖不知一时管丹成,丹之成不出于一时之内,立得服饵,又何在推延日程耶?

先把乾坤为鼎器,后搏乌兔药来烹。

既驱二物归黄道,争得金丹不解生。

注曰:日月本是乾坤精,故圣人以乾坤喻为鼎器,日月喻为药也。乾坤即真龙真虎也,药物即龙虎之弦气也。魏真人曰:鼎鼎元无鼎,药药元无药。圣人假托名立象,借喻如此,其要只此真龙真虎初弦二气,交媾凝炼,真一之精,结于北海中宫之内。既驱二物归黄道,争得金丹不解生。黄道即中宫,金丹凝结生成之处也。

疏曰:仙经此云以乾坤为鼎器,坎离为药物。乾坤、坎离、鼎器、药物一类,向无形无名,只以乾坤真龙虎,此金丹外龙虎也。彭真人所注《参同契》,坎戊月精,象水中生金虎。离己日光,象火中生木龙。此金丹内龙虎也。名曰体异,皆借喻也。二物若龙归黄道,自然交媾成丹,蛮强分何者,为龙虎之定体,但患不能知黄道媒合尔。

离坎若还无戊己,虽含四象不成丹。

只缘彼此怀真土,遂使金丹有往还。

注曰:《参同契》曰:离己日光,坎戊月精。故离之己,象龙之弦气也。坎之戊,象虎之弦气也。未戊与己,是真土之一体,分居龙虎二体之中,故曰彼此怀真土也。龙虎苟无土,安能合并四象,会于土而成丹也哉!只缘彼此各有土气,二土乃合并而成刀圭。是以龙虎交,则戊己合也。戊己合为一体,则四象合而成丹也,所以金丹有返还者也。吕真人云:二物会时,为道本五行全处,得丹名者此也。

疏曰:离阳也,己阴也。火以地二生,天七成,中含五土。火内暗外明,离卦中虚,皆阳含阴也。坎阴戊阳也,水以天一生,地六成,中含五土。水外暗内明,坎卦中实,皆阴含阳也。坎中有金,离中有木,为四象。坎中流戊,离中就己,各怀真土。四象合,则戊己阴阳二土会而为一,则五行全矣。返本还源,七返九还,金丹即成。

日居离位反为女,坎配蟾宫却是男。

不会个中颠倒意,休将管见事高谈。

注曰:日中乌属阴,故为离女。月中兔属阳,故为坎男。苟不知颠倒之妙,徒自高谈,亦犹以管窥天者也。

疏曰:颠倒者,不以阴为阳,是为阴中取阳,不以阳为阴,是以阳中取阴。阴为阴,阳为阳,顺行者,世之常道也。阴取阳,阳取阴,逆行者,仙之盗机也。五行颠倒,阴阳互用,世罕知之,故曰五行逆兮,丹体常灵常存。又曰皆因儿产母,此之谓也。天下之兔皆牝,惟月中兔皆牡,兔望月成孕,故知月兔属阳。

震龙汞出自离乡,兑虎金生在北方。

二物总因儿产母,五行全要入中央。

注曰:汞为震龙,属木。木生火,木为火母,火为木子,此常道之顺也。及乎朱砂属火,火为离,汞自砂中出,却是火返能生木,故曰儿产母也。太白真人歌曰:五行颠倒术,龙从火里出是也。仙翁所以言汞生离,不言砂中汞生者,盖砂中汞谓之真汞,又曰火中汞。故取其真汞而言之,是以言汞而不言砂也。铅为兑虎,属金。金生水,金为水母,水为金子,此常道之顺也。及乎黑铅属水,水为坎,银自铅中生,却是水返能生金,故曰儿产母也。太白真人歌曰:五行不顺行,虎向水中生是也。仙翁所以言铅生在坎,不言银生者,盖铅中银谓之真铅,又曰水之铅。故取其真铅而言之,是以言铅而不言银也。二物互相生产而成四象,会合中央而成五行。五行合,则金丹结也。故曰五行全要入中央。中央,即中宫太极也。后人以心肾气液为龙虎、铅汞,言虎是肾之气,而肾属水为虎,向水中生。言龙是心之液,而心属火为龙,从火里出。此言有同儿戏尔,欲成大药,岂可戾乎!

疏曰:或问予曰:养命者,皆以心肾为龙虎,铅汞气液为水火,冀其升降交媾,以结圣胎。至于施肩吾所编《钟吕传道集》亦云:肾中生气,气中真一之水。心中生液,液中正阳之气。内丹药材出于心肾配合交姤,日得黍米名曰金丹大药。今《悟真篇序》乃云:分心肾为坎离,欲望结成还丹,不亦远乎?无名子于取坎离之诗注云:以心肾为坎离,则天地远矣。此诗之注又云:以心肾气液为龙虎铅汞,有同儿戏。然则心肾气液非金丹大药乎?予应之曰:正阳云:心肾即非为水火,不知水火是何物。石杏林云:气产元非肾,神居不在心。道光云:握固休推心肾。陈泥丸云:心肾元来非坎离。今《传道集》以心肾气液传子母,行夫妇,为铅汞龙虎坎离,盖借人身心传气液,以曲譬阴阳,明其妙用耳。昧者不得真传,遂一为实言,大道远矣。何不参究《传道集》中有云:体用不出于阴阳,造化皆因于交媾。至哉其言乎!

咽津纳气是人行,有物方能万物生。

鼎内若无真种子,犹将水火煮空铛。

注曰:世人所谓咽津纳气者,皆后天地生,至阴之物也,非真服气也。夫真服气者,先伏而后服气也。经曰:伏气不复气,不服顺服气。服气不长生,长生须伏气是也。夫真一之气,混于杳冥恍惚之中,难求难见,圣人以法伏之,故得杳冥中有精,恍惚中有物,变化煅炼成丹,服归丹田之中,则万物化生也。故曰有物方能万物生也,以其有真种子故也。若无真种子,万般作用,劳而无功,空铛水火,望作何为。所为真种子,即真铅也。

疏曰:运金液入脑,自上腭入丹田,亦是咽津也。运外阴阳真气,亦是纳气也。非以咽津纳气为非,特以无真种子,则徒劳无功。若无真种,则咽者咽纯阴之精,纳者纳后天之气。内无后天之母气,则天地阴阳之真气,不与一身之子气相恋合而凝结矣。伏者,如猫捕鼠,制而伏之,不敢动也。服者,如鱼吞水,入者即出,不能存也。又曰伏者,伏天地之气,结而成丹也。服天地之气,结而成丹,吞入丹田,而后阴符阳火,天地皆归以育金液还丹,而成圣胎也。

华岳岩前雄虎啸,扶桑海底牝龙吟。

黄婆日解相媒合,遣作夫妻共一心。

注曰:华岳者,西山月出之处,以象虎也。雄虎,乃虎之弦气也,阴中之阳,故号于雄虎也。扶桑者,东方日出之处,以象龙也。牝龙,乃龙之弦气也。阳中之阴,故号于牝龙也。二物间隔,在东在西。媒者,黄婆使之交合,结为夫妇,以产玄珠黄芽也。

疏曰:《参同契》龙呼虎吸,龙夫虎妻,以二物之本体相克,而为雌雄。《悟真篇》雄虎牝龙,以二物之阴阳相交,而为雌雄。是以龙虎互为雌雄,不可以一言论也。

调和铅汞要成丹,大小无伤两国全。

若问真铅何物是,蟾光终日照西川。

注曰:驱龙则火汞飞扬,驾虎则水铅闪炼,缊造化,一粒黍米,先天气成,何伤之有?故曰大小无伤两国全也。夫龙大虎小,阳尊阴卑之义也。金丹因上下两弦金水溶成,名曰真铅。蟾光者,金水之精,属阴也。经曰:照者,与日交光之旨,象阴阳交合之义。西者,金方也。川者,水也。圣人于八月十五日,合金水二气,结成金液之精者此也。月上弦属水,下弦属金,故仙翁以西若金之方,以川为水之体。然月未尝能终日照,惟下弦之月,日初出现,来畔金之光,于南方丙上,至日午时,没于西方庚。上弦之月,日午时现西畔半轮,水之光出于东方甲上,至日没时,升到南方丁上。两个半轮月,合为金水圆图之光,共成终日之照。喻如龙虎合两弦之气而生丹也。故曰若问真铅何物是,蟾光终日照西川也。

疏曰:上下二弦月与日相照于昼,取其金水之至清也。望日月与日相望于夜,取其金水之至旺也。清者有气而无质也,旺者无质而有质也。清时二八互为阴显,旺时二八全为一体,则而象之,金丹立成。上经云上弦金半斤,今日上弦属水。上经云下弦水半斤,今日下弦属金。是知上弦金半斤,无月之日者一半。上弦属水,言月之黑者一半。白者金,黑者水,故互言之,以显二弦金水各半斤,而成二八之妙。下弦亦然,或者不其妙,则疑之矣。

竹破须将竹补宜,覆鸡当以卵为之。

万般非类徒为巧,争似真铅合圣机。

注曰:竹器破矣,用金木之类补之可乎?此必以竹补之,然后器用完也。雏将覆矣,土石之物抱之可乎?此必以卵覆之,然后鷇音生焉。陶真人曰:竹断须竹续,木破须木补。屋破用瓦盖,人衰以类生。修真者若非同类,功用徒劳。《参同契》曰:同类易施功,非类难为巧。欲作服食仙,当以同类者。盖人禀天地之秀气以有生,真铅是天地之母气,托同类之物,孕而育之。故真铅为母气,我真气为子气,岂非同类之至妙者乎!是以合至圣之深机,自然之大道也。

疏曰:陶真人名植,有别录三品至药秘传于世。唐敬宗朝,宝历元年八月十五日,浙东明州鄞县四明山大梅峰梅福仙人台上,白日上升,具有碑记在台下。

药逢气类方成象,道在虚无合自然。

一粒灵丹吞入腹,始知我命不由天。

注曰:有物混成,先天地生,圣人故强名之曰道,强名之曰混元真一之气。视之不见,听之不闻,搏之不得,圣人以同类二八初弦之气,感而遂通,降灵象空玄之中,一粒如黍,饵在腹中,立乾己汞,化为纯阳之躯,与天地同久。朝元子曰:死生尽道由天地,性命元来属汞铅,此非我命在我不在天乎?

西山白虎正猖狂,东海青龙不可当。

两手捉来令死斗,化成一片紫金霜。

注曰:此言外象也,释在前律诗,五行全处龙虎蟠注内。紫金霜,即金丹也。海蟾翁曰:左手捉住青龙头,右手拽住白虎尾。一时将来一口吞,思量此物是甘美。算来只是水中金,妙达玄机真要理。此其证也。或有未闻至道者,以意乱猜,以两手作两兽解,可笑也哉!远之远矣。

安炉立鼎法乾坤,煅炼精华制魄魂。

聚散缊成变化,敢将玄妙等闲论。

注曰:积诸阳气为天,在上而不润下。积诸阴气为地,在下而不炎上。即天地不交也。不交,焉能造化而生万物也哉!盖天虽为至阳之物,而有一阴之气在其中,故能降地。地虽是至阴之物,而有一阳之气在其中,故能升天。二气缊,万物化醇,此以二气交合而成变化。金丹之道,安炉立鼎,煅炼精华,以制魂魄,莫不取法于天地子母。歌曰:精交无用药,气合无言语。金丹以气与类,结而成之,故曰药逢气类方成象也。始自无中生有,复自有中生无。无形而能变化,是以变化无穷,此乃天机,安敢饶舌!

疏曰:始自无中生有,此言外药,凭虚无真一之气,无质生质。非是有中生有,以有质之物而为之也。复自有中化无,此言内药因外药成象,吞入五内,点化四肢百骸之有形而为气也。无形而能变化,此言内外既成,化气成神,抱元九载,神而无形,变化不测。人能知无中有至道,则可渐次而化矣。

俗谓常言合至道,宜向其中细寻讨。

能于日用颠倒求,大地尘沙尽成宝。

注曰:真铅真汞,不为日用之间,颠倒修之,大地尘沙尽成宝。古歌曰:朝朝只在君家舍,日日随君君不知。

异名同出少人知,两者玄玄是要机。

保命全形明损益,紫金丹药最灵奇。

注曰:太上曰:无名,天地之始。有名,万物之母。又曰:此两者同出而异名。方其无也,真个之气不可见也,故为天地之始。及其有也,真一之气化而为黍,现于空玄之中,故为万物之母。在天曰离为汞,在地曰坎为铅。其本则同,其出则异。同谓之玄,玄之又玄。修真之功,执此二者玄机,以明损益,以治修身,则形可全而命可保也。所谓二者,阴阳二气而已。所谓损者,五行顺兮,常道有生有灭是也。吁!纯阳紫金之丹,立为天地之始,出为万物之母。其曰紫金丹药最灵奇,当知仙翁叹莫不尽之深意也。

疏曰:在天曰离为汞,火炎上为离。本乎天者亲上,木中生火为铅。天阳而含阴,肃肃之阴降自天。在地曰坎为银,水润下为坎。本乎地者亲下,水中生金为铅。地阴而含阳,赫赫之阳升自地。夫天地奠位,日月成象,皆是水阴火阳二气所变。火炎而轻清,外明内暗。水润下而重浊,内明外暗。天地日月既有形矣,而后五行又各成形于天地之间。金击之有火,溶之成水。木钻之有火,绞之成水。土以火生,以水润金。木者,非火之交也。金木土之中,水火二气无所不在。水火不能自生人,自杀人。至于金木土不能自杀人,必待人用之,而后能此。五行之水火,又得其气之全者也。天地万物,皆不出乎五行,五行又不离于阴阳,阴阳同出于太极,此出同而名异也。其本则同者,玄牝之根,同出于真一之太极。其出则异者,真一之气各分为阴阳之玄牝,此本同而出异也。玄牝两者同出于太极混一之气,既成形矣,禀性得其纯,分居得其所,颠倒修之,紫金丹药可以成矣。

黑中有白曰丹母,雄里藏雌是圣胎。

太一在炉宜慎守,三田宝聚应三台。

注曰:铅中取银,是为丹母。朱里抽汞,乃为圣胎。二物能感化真一之气,结在太一炉中。惟在精调火候,恬守规模,不使分毫差惑,方得三性会合,结成丹宝,上应三台。太一者,真一之气也,故曰太一含真气也。

疏曰:铅中取银,朱里抽汞,皆是假借外物,以寓阴阳互用之理。世人不知,妄以修炼服饵,妄以笺注述作,误人多矣。无名子于金鼎欲留朱里汞,赤龙黑虎合东西二诗注文,皆言亦犹铅中银、朱里汞。犹者,譬如也。参三诗而深究之,乃知二物之妙,果能感化真一之气,岂凡铅凡汞之所能为哉!

偃月炉中玉药生,朱砂鼎内水银平。

只因火力调和候,种得黄芽渐长成。

注曰:偃月炉者,阴炉也。中有玉药之阳气,虎之弦气也。朱砂鼎者,阳鼎也。中有水银之阴气,即龙之弦气也。金丹只因此二弦之火,调停和合之力,种得真一之芽,长在黄家结黍珠也。

未炼还丹莫隐山,山中内外尽非铅。

此般至宝家家有,自是时人识不全。

注曰:龙不在东溟,虎不在西山。家家自有,逆而修之,还丹可冀。

纵识朱砂及黑铅,不知火候也如闲。

大都全借修持力,毫发差殊不作丹。

注曰:金丹造化,全借丁公。毫发差殊,失之千里。是以圣人传药不传火,须共神仙子细论。

疏曰:朱砂黑铅,非有质之物,真龙真虎是也。识此而不识火候,亦不成丹。道光词云:三人同志慎忘危,进火工夫子细。陈泥丸诗云:若无同志相规觅,时恐炉中火候非。是以修持多赖真友,若使毫厘有差,丹不可成。必遇真师,方明大道。心传火候,不载文字。渊乎玄机,上天所视。夙生有缘,知之速修。

四象会时玄体就,五方行处紫光明。

脱胎入口通神圣,无限神龙尽失惊。

注曰:龙虎交姤,则四象会而五方行矣。四象五方会合,则真一之体结如黍珠,紫色光明矣。密运于时,夺归入口,通圣达神,无限神龙,孰不惊愕而钦仰也哉!

始于有作人争觅,及至无为众始知。

但见无为为道体,不知有作是根基。

注曰:世有学释氏性道,执此一切有为皆是妄者,以其语毁老氏命道。此乃知其一不知其二,窥其门墙而未升堂入室者也。乌知修命之道,始于有作,炼丹以化形,中则有为,炼形以化气,终则无为自在。面壁九年,抱一以空其心,以见其性,性即神也。神性一体,变现无方,九载功毕,气自成神,神自合道。故形与神俱妙而不测,神与道合而无形。形既无已,可得谓之有为有作而为幻化乎!安知性非命,命非性耶!强而分之曰性、曰命,混而一之,未始有以异也。故自有作以至于无作,有为以至于无为,有形以至于无形也。斯道至大,非中下根气所能知。故仙翁作诗以示后学,勿但见无为为要妙,而不知有为为有作,实无为为无作之根基也。别本注曰:始于有作人争觅者,于一阳来复之时,取两弦金水之气,人须有知觉者,虽鬼神莫能知,蓍龟莫能测也。及乎金丹成就,变化无穷,则众人不得而知也。人但见无为之为要妙,又岂知采取阴阳,凝结铅汞,实在于起首下手之立根基而有作也哉!

疏曰:有为无为,分性命二宗。先须循序各备,自始而中,自中而终。结丹一时,怀胎十月,抱一九载,方能混而一之,为无形之妙,方能至于命非性、性非命之玄矣。世人混以性宗为金丹命术,既无自悟之真空,讵以口耳之学,弃有执无之顽空,以敌生死,以为本来天性是金丹者多矣,安能各尽性命之大道乎!

恍惚之中寻有象,杳冥之内觅真精。

有无由此自相入,未见如何想得成。

注曰:恍惚之中有象者,龙之弦气也。杳冥之内有精者,虎之弦气也。二弦皆有气而无质者也。恍恍惚惚,杳杳冥冥,视之不见,听之不闻者,真一之气也。真一之气,至灵而无形者也。真一子曰:无者,龙也。有者,虎也。无者,汞气也。有者,铅气也。无因有激之而有象,有因无感之而有灵。故得黍珠悬空,紫霜耀日也。彼哉兀兀存想尘埃心地者,亦可悲矣。

疏曰:《参同契》云:有无相制,上闲则称有,下闲则称无。彭真人通二十义,分作两义解之。今无名子引有无相制意义,此乃大丹之要秘,在铅火二字之义。今详此诗,上列恍惚杳冥,下总以有无,则当从上闲、下闲之义。然则又不可拘于注文也。有无相制,《金碧上经》云:以为两无宗一有矣。达士悟道,岂在执文,若能透彻,随用皆合。

欧冶亲传铸剑方,莫邪金水配柔刚。

炼成便会知人意,万里诛凶一电光。

注曰:欧冶铸剑,天常遣神女为之传炉,制以金水,配以柔刚,炼成宝剑之后,诛凶剪恶一电光,顷其灵如此。圣所作还丹,铸剑亦如之。以天地为炉冶,以阴阳为水火,配以五行,制以神气,炼成之后,能曲能直,能柔能刚,能善能恶,能圆能方。心有所思,意有所适,则已知人之意,而飞动诛剪一电光耳。此乃自然神剑也。修丹之士若无此剑,犹取鱼兔而无筌蹄也。仙翁托欧冶铸剑之事而言之,实玄珠之罔象也。罔象者,天机秘诀也。

疏曰:炼铸之剑,用所当用。自然之剑,乃还丹还质变化之神,亦犹欧冶所铸之剑,而有灵神也。

紫阳真人悟真篇注疏卷之五

象川无名子翁葆光注

武夷陈达灵传

集庆空玄子戴起宗疏

内外药

用将须分左右军,饶他为主我为宾。

劝君临阵休轻敌,恐丧吾家无价珍。

注曰:此章明火候作用也。将者,火也。左为文火,右为武火。圣人缩一年火候于一月之内,缩一月火候于一日之中。夫运火自子至巳六辰属阳,蒙春夏发生之德,故为文火,居左谓之阳火。自午至亥六辰属阴,蒙秋冬肃杀之刑,故为武火,居右谓之阴符。饶他为主我为宾者,主为阳而雄,好争也,宾为阴而雌,好静也。即是守雌而不雄,持静而不争,此虑险防危之意,畏敬之至也。兵法曰:以逸待劳。又曰:致人而不致于人。此之谓也。道之用,存乎水火。水火之用,存乎人。先言刻漏以分子午,次接阴阳以为化基,搬六十四卦于阴符,鼓二十四气于阳火。天关在手,地轴由心。回七十二候之要津,攒归鼎内。夺三千六百之正气,辐凑胎中。运用有方,抽添有序。动则防危虑险,靡敢差忒毫厘。外接阴阳之符,内生真一之体。苟或运心不谨,节候差殊,致使姹女逃亡,鼎内灵胎不结,而还丹无价之珍失之矣。修丹之士,临阵可不守雌,而敢于轻敌乎!上阳子曰:左为我,右为彼,饶他为主我为宾。若使居上而我在下,彼欲动而我欲静也。

疏曰:自子至巳左为文火,自午至亥右为武火。以发生之德为文,肃杀之刑为武。《参同契·鼎器歌》云首尾武,中间文。其文武则又以火候之盛衰为文武矣。无名子曰:鼎器乃丹之骨髓,故并举《鼎器歌》内文武之火候,用各有宜。此诗明内药火候作用,非明外药也。外药妙用在一时,内药妙用在一日。一时一日火候以同,而用之有异。自搬六十四卦止胎中,乃真一子序《参同契》之文。六十四卦非尽是阴符,二十四气非尽是阳火。特举一年之火数,总以成文耳。

休泥丹灶费工夫,炼药须寻偃月炉。

自有天然真火育,何须柴炭及吹嘘。

注曰:叶文叔指两肾中间为偃月炉,亦有指为两睛者。靡肯自思己错,更将错处教人,何不揣之甚耶!此炉之口仰开如偃月之状,故谓之偃月炉,即北海也。元始之祖气在焉,何假柴炭吹嘘之耶!

疏曰:偃月炉中玉蕊生,彼为阴炉外药也,此为北海内药也。皆假借以喻反反复复,人故反之。倘不明师旨,泥其名而述之,必不通贯,难达玄理。天然真火,世于大小炉鼎之中,夺归吾身,以产金液还丹,非身中之阴也。

玄珠有象逐阳生,阳极阴来渐剥形。

十月霜飞丹始熟,此时神鬼亦须惊。

注曰:金液还丹所以有象者,盖自冬至住一阳火,逐阳而生金液之质,夏至进阴火,剥至十月,还丹始熟。脱胎神化为纯阳之仙,岂不使神鬼惊愕而宾伏哉!

要知炼养还丹法,自向家园下种栽。

不假吹嘘并着力,自然果熟脱灵胎。

注曰:此物只自家里同类之物也。此道甚近,初不远人,亦犹家园下种,其物自生,其近可知。种非其类,难以成功。种得其类,易若返掌。《参同契》曰:同类易施功,非类难为功。

疏曰:前诗云:谩守药炉看火候。又曰:自有天然真火育。今之不假吹嘘并著力,其旨皆同,总言内药作用也。又云:安炉立鼎,采归煅炼,太乙在炉,其旨皆同,总言外药作用也。此物者,阳丹也。阳丹与吾同类,易而成胎。泥丸云:身中一亩为家园是也。不得师传,妄意强猜。予幸得传,所愿人人易知,同登仙果。是以因其注之未畅明,更疏其义。又以诗词各分入类。然易知之中,又有难知者,不敢轻泄于竹帛也。学仙之士,夙有仙缘,得其书者有注、有疏,坦然明白,蹊径不差。若能悟彻,终有至大道之日。斯文仙笈所秘,自有神灵,在在处处为之营卫,可不珍藏而深究之乎!

兔鸡之月及其时,刑德临门药象之。

到此金丹宜沐浴,若还加火必倾危。

注曰:二月为德,八月为刑,皆当沐浴,加火倾危。

疏曰:今注云:二月为德,八月为刑。又于否泰才交万物盈注云:二月为刑,八月为德。盖二月于发生之德而榆荚落,德中有刑,八月为肃杀之刑而麦苗生,刑中有德,是以互言刑德。

否泰才交万物盈,屯蒙受卦禀生成。

此中得意休求象,若究群爻漫役情。

注曰:冬夏二至为一阴一阳之首,子午二时为一日一夜之元。圣人运动阴符阳火,协天地升降之道,日月往来之理,攒簇四时、八节、二十四气、七十二候,环列鼎中,而生真一之体。此理甚简,其功不繁,无可云为,故托诸卦象,分于一月三十日之中,以阐玄机,以明火用。爻象者,筌蹄也。屯蒙为众卦之首,以象运火生成之始,造化禀受之源,故朝以屯,暮以蒙。否泰者,阴升阳降于四时之中,至二月春分之节,阳气升于天地之中,阴阳相半,不寒不热为温,故为泰卦䷊,亦如月之上弦气候也。此时阴阳二气自然相交,故圣人不进火,谓之沐浴也。至八月秋分之节,阴气降到天地之中,亦阴阳相半,不热不寒而凉,故为否卦䷋,亦如月之下弦之气候也。此时阴阳二气自然相交,故圣人进水,不亦谓之沐浴也。故仙翁曰:兔鸡之月及其时,刑德临门药象之。二月为刑,八月为德故也。修丹之士,若能于此四卦之中得意,何必执滞群爻而劳心役思哉!仙翁慈悲,直指其捷径如此。

疏曰:否泰者,沐浴之月。一年十二月,用十月结胎,除两月沐浴。屯蒙者,日月两卦也。两卦共十二爻,以象一日十二时。六十四卦除乾坤坎离牝牡四卦,只用六十卦,以应一月三十日。以天地八万四千里升降之理,至春秋二分,恰行二万四千里,正在天地之中。故借否泰二卦,阴阳上下两停以喻之。是以日之昼夜时刻,二八月亦两停。月之上下二弦,亦金水各半斤。若以月卦论人,阴阳进退之节,泰为正月,否为七月,不在二月之卦。《参同契》云:大壮卯门观察,仲秋以息符候。二八月乃大壮观卦矣。彭真人于泰之注则云:阴阳气停,夫妇交接。于否之注:天地俱息,阴阳不交。盖两停则不交,一多一少则交。阳上阴下则不交,阴下阳上则交。此物之理也。既知其理,则不必泥卦爻以役情矣。

卦中设法本仪刑,得象忘言意自明。

举世迷人惟泥象,却行卦气望飞升。

注曰:卦象者,火之筌蹄也。魏伯阳真人因读《易》而悟金丹作用,与易道一洞,故作《参同契》,演大易卦象,以明丹旨,开示后人。故比喻乾坤为鼎器,象灵胎神室在我丹田中也。又以坎离喻为药物,象铅汞之在灵胎神室中也。夫乾坤为众卦之父母,坎离为乾坤之真精,故以四卦居于中宫,犹灵胎铅汞在丹田中也。处中以制外,故四卦不系运火之数。其余诸卦,并分在一月之中,搬运符火,始于屯蒙,终于既未,周而复始,如车之轮运转不已。一日两卦直事,三十日计六十卦。连乾坤坎离四卦为鼎器、药物,共六十四卦,总三百八十四爻,象一年并闰余,共三百八十四爻也。又象金丹二八一斤之数,一斤计三百八十四铢。此皆比喻设象如此,学者观此卦象,可以悟运火之作用。苟明火用,卦象皆可忘言而无用也。今之学者不晓此旨,而反泥此以行卦气,劳形苦思而望飞升,不亦愚乎!得鱼忘筌,得兔忘蹄,今反泥筌蹄而为鱼兔,去道愈远矣。钟离公曰:大道安能以语通,伯阳假《易》作《参同》。后人不识神仙喻,妄执筌蹄便下工。此其证也。

疏曰:世传卦气图分六十卦,每爻以息数准之,为水火阴阳之,则泥象行之。焉知金丹大道,以卦为筌蹄也。夫六十卦,皆本于乾坤之纯阴阳而变,独坎离得乾坤中气而正,故除此四卦为牝牡,乾坤为体,坎离为用,六十四卦为符,分为鼎器药物,总为周天火候。丹道与天地同,易象与天地合,故假易以明道。

未炼还丹须急炼,炼了还须知止足。

若也持盈未已心,不免一朝遭祸辱。

注曰:男子二八而天癸至,八八而天癸竭。方其至也,满纯乾重一斤。逮至弱冠,汞走一两。岁当三十,汞走四两。岁当六十,剥床及肤。八八数终,纯坤传尽。乌飞兔走,时不待人。活汞须借铅擒,还丹急须下手。炼之既毕,抱一守诚。若不知足,持不已之心,反遭祸辱。钟离公曰:丹熟不须行火候,更行火候必伤丹。只宜保守无亏损,渴饮饥餐困则眠。更能明心见性,面壁九年,斯道愈弘矣。

疏曰:吕纯阳六十四岁遇正阳,葛仙翁六十四遇郑真人,马自然六十四岁遇海蟾,皆方修金丹之道成仙。炼了止足,十月脱胎,即当沐浴,不待一年皆满,不待冬至下工。《金丹四百字》云:冬至不在子,及其沐浴时,卯酉亦虚比。石杏林云:冬至不在子,沐浴非卯酉。道光云:脱胎并沐浴,携养镇天生是也。三仙皆于六十四岁修道,而成其所修之道,何也?可得闻其略乎?予应之曰:三仙皆是壮年募道,持戒积符,至六十四方得金丹真传,故成道之速。若夫世人嗜欲丧精,思虑损神,疲劳耗气,真阳既失,虽闻大道于六十四岁之前,亦难成功。倘然绝欲于早年,求道于壮岁,及色身未坏,精气未耗,遇师得旨,下手速修。如其未遇,毋摇尔精,毋劳尔形,积功累行,以伺有遇,庶几可冀。三仙可得之道,载在方册,可睹端绪。正阳以丹数粒示纯阳,曰:此非世间五金八石,乃世间异宝合成。虽有质而无形,如云如火,如光如影,可见而不可执。服之与人,魂识合为一体,轻虚彻妙,非有形之丹。葛仙翁《流珠歌》云:流珠流珠,役我区区。云游四海,历涉方书。茫茫汲汲,忘寝失哺。参遍知友,烧竭汞朱。二十年内,日日长吁。吾今六十,应赴三涂。赖师传授,元气虚无。先定金鼎,后定玉炉。离火激发,坎水规模。玉液既润,洞房流苏。真人所授,要大丈夫。念兹在兹,记吾记吾。马自然《金丹歌》曰:六十四岁皆谓休,得遇海蟾亲弟子。当时为我说一句,见得从前皆乱做。元来只此是还丹,近在眼前不知处。是岁庚子戊寅月,得遇至人亲口诀。如玉在石不曾镌,及至镌开白如雪。内有丹,二八两,生在丹田黄芽长。若得此物镇丹田,寿数无穷不计年。是三仙所传之道,与《悟真篇》同一至理。紫玄张真人在世九十六岁,于元丰五年壬戌三月初五日尸解,距熙宁二年乙酉于成都遇师传道,是时真人年已八十有二矣。其修炼又在六十四岁之后者,保养于平日深有功也。《黄庭经》曰:百二十年犹可还,过此守道诚甚难。唯待九转八琼丹,要复精思存七元。(右言内药)

取将坎内中心实,点化离宫腹里阴。

从此变成乾健体,潜藏飞跃总由心。

注曰:离卦☲外阳内阴,坎卦☵外阴内阳。以内阳点内阴,即成乾☰也。譬如金丹是至阳之气,号为阳丹,结在北海之中,即来点己阴汞,即为纯乾化阳之躯。然后运火抽添进退,俱由在我心运用也。或者以圭丹为坎中之画,此乃后天地生滓质之物,非先天地生之气也。若以心肾为坎离,则天地远矣。

子野曰:坎中之阳,乾中之阳也。为乾动而陷为坤而成坎,乾却为离。修炼之法,当于坎中取其一阳归为离位,而复其纯阳之体,即作丹之法能事毕矣。

疏曰:潜藏飞跃,乾六爻之象,以喻运火抽添进退之倏尔。如《参同契》四十七章,以乾六爻分行六卦之中,以为六候之符。圭丹者或吸妇癸,或采女花,或取童男女之气,皆后天地滓质之物,人气虽清,亦是阴类,安能点化纯阴之躯为纯阳之仙哉!又自以为以人补人为同类,是不知天地之帅吾其性,天地之基吾其体,其生身受气之初,岂在于两肾中间及产户乎?天地灵根,阴阳圣母,乃为还丹之基,此同类也。

不识阳阴及主宾,知他那个是疏亲。

房中空闭尾闾穴,误杀阎浮多少人。

注曰:钟离曰:四大一身都属阴,不知何物是阳精。盖阳精是真一之精,至阳之气,号曰阳丹也。自己之真气属阴,为一身之主,以养百体,及阳丹自外来,以制己之阴汞,即是阳丹返为主也,而自己阴汞返为客也。二物相恋,结为金砂,自然不飞不走,然后加火炼成金液还丹也。故阳丹在外谓之疏,己之真气在内谓之亲。反此亲疏,以定宾主,即道成矣。迷涂之人,不达此理,却行房中御女之术,强闭精气,谓之炼阴丹,将欲延年,反尔促寿,是犹抱薪以投火者也。《阴符经》曰:火生于木,祸发必克。可不慎乎!

疏曰:宾反为主,疏反为亲,皆颠倒颠之妙。闭尾闾者,亦以为黄河逆流颠倒之术,丧生者多矣。

用铅不得用凡铅,用了真铅也弃捐。

此是用铅真妙诀,用铅不用是诚言。

注曰:凡铅,是后天地生滓质之物也。真铅,是真一之气也。夫人元阳真气逐日飞散,无由凝聚以结圣胎,故圣人炼真铅取而伏之,凝结成砂,逐日运火,渐渐添汞,汞渐渐多,铅气渐散,抽铅添汞,其妙如此。十月火足,六十卦终,铅气飞浮,如明窗中射日之尘,片片浮而去。九载抱一,元气浮尽,只留得一味干水银也。铅尽汞干,化为金液大还丹也。体变纯阳,与天齐年,故曰用了真铅也弃捐。用铅不用铅之语,岂虚语哉!闻道至此,当以心盟天,曰师恩难报,当成道以答师恩,若负师言,是负天地。

道自虚无生一气,便从一气产阴阳。

阴阳再合成三体,三体重生万物昌。

注曰:道本虚而乃有形之气,气本实而乃无形之形,有无相制而一生焉。是以一生二,二生三,三生万物。万物负阴而抱阳,冲气以为和。方其未形,冲和之气不可见也。及其既形,轻清之气属阳,重浊之气属阴,二气缊,两情交姤,曰天、曰地、曰人,三物生焉。故《易》曰:天地缊,万物化醇。男女姤精,万物化生。至人探斯之赜而知源,颠倒陶鎔,逆施造化,贼天地,穷斯之神而知化,盗阴阳之精气以为火,故能返其本,还其源。颠倒陶鎔,逆施造化,贼天地之母气以为丹,盗阴阳之精气以为火,炼形返归于一气,炼气复归于虚无,故得身与道合,冥妙无形,变化无穷,隐显莫测,号曰真人。疏曰:丹是母气,火是精气。母气是精气之未分,精气是母气之已分。火药一也。真一之母气藏于阴阳精神之中,不可得见,盗阴阳精而求之,则真一之气可得。石杏林曰药是先天气,火寻太阳精,能知药取火,定里见丹成是也。王道人曰:火是药之父母,药是火之子孙。

雪山一味好醍醐,倾入东阳造化炉。

若遇昆仑西北去,张骞始得见麻姑。

注曰:雪山白色,西方金之象,即金丹也。金丹一粒,味若醍醐,取而饵之,入我丹田造化炉中也。昆仑山在海水之中,故人昆仑实发火之处也。昆仑顶上有门,谓之玄门,即天门也。天门在西北乾位,故仙翁曰:种向乾家交感官。是以过西北处去,则张骞见麻姑矣。张骞,男子也,象乾卦,为阳火,又象真汞。麻姑,妇女也,象坤卦位,为阴符,又象真铅也。此言若过昆仑发火,自玄门而入,则鼎内真汞始得见真铅,而有变化也。方其真铅内融真火,外接坤象变乾象,阳火逐阴符,两火交进,铅汞凝结,神仙之道根本于此。张骞乘槎过天河,遇女宿,取其阴阳交相会遇之义,为托言之耳。

疏曰:外火者,天地之真气。内火者,元海之祖气。内融外接,二火交通,而后汞铅凝结,圣胎可成。

前弦之后后弦前,药味平平气象全。

采得归来炉内煅,炼成温养似烹鲜。

注曰:月至三十日,阳魂之金丧尽,阴魄之火盈轮,是以纯阴天光也。法象坤卦☷,故曰晦。此时与日相交,在晦朔两日之中,合体而行,同出同没。至初二日,借太阳之光而有娠,渐渐相离。至初三日日没时,即娥眉于西方庚上,于纯阴中生一阳,魄中生魂,象震卦☳。此时阳魂之金初生,药苗新也。至初八日,二阳生,兑卦☱。此时魄中魂半,其平如绳,故日上弦也。此之前属阴,其后属阳。阴中阳半,得水中之金八两,其味平平,其气象全。至十五日,三阳备,象乾卦☰。此时阴魄之水消尽,阳魂之金盈轮,是以团圆纯阳而无阴也,故曰望。夫阳极则阴生,故十六日于纯阳轮中生一阴,魂中生魄,象巽卦☴。渐渐缺至二十三日,二阴生,象艮卦☶。此时魂中魄半,其平如绳,故曰下弦也。此之前属阳,其后属阴。阳中阴半,得金中之水半斤,其味平平,其气象全。故圣人采此二八金水之精,擒归造化炉中,烹炼真一之气,变化黍粒,吞归五内,复运火温养烹煎,而成金液还丹。全借阴符阳火,进退抽添,若毫发差殊,不作丹也。仙翁于此章叮咛反覆,使自烹煎,良有意也。

疏曰:二八取象于月之金水,六候取象于月之盈亏。金,阳也。水,阴也。二气之气,阴阳之火也。五日为一候,五行之数全也。前弦后者,论上弦之前阴后阳,金水各半斤,二八也。后弦前者,论下弦之前阳后阴,金水亦各半斤,二八也。上下二弦,亦皆二八。圣人二八金水之精,上下二弦各取二八,药味平,气象全,故能结丹也。人误以为望者多矣。望日则月盈,乾甲戌阳金一斤之满,此二八之妙,非遇真师,焉知其妙用。上下二弦各取金水八两,二八之正旨,每弦皆有金水二八之玄旨。

姹女游从各有方,前行须短后须长。

归来却入黄婆舍,嫁个金翁作老郎。

注曰:姹女,汞也,谓之汞火游从有方。前行是外药作用,后行是内药作用。有此两用,故曰游从各有方也。圣人下工炼金丹之初,运汞火不出于半个时辰,立得真一之精,炼成黍米而吞服之,故曰前行须短也。及乎服丹之后,运以汞火,却行十月之功,故曰后行须长者,此也。黄婆在内象即金胎神室也,金翁即真铅也,老郎即纯阳之象也。其汞因外运火,飞入神室中,配合真铅相交想恋,化为纯阳之体,故曰嫁个金翁作老郎也。归来者,取其收入中宫之义也。

疏曰:外药之火曰汞,火内之火亦曰汞。火在前药则固,汞火凝而真铅生。在内药则因己汞火,又因外汞火,配合真铅,而圣胎生。故总曰姹女,而游从各有方。词之本是水银一味,周游遍历诸身。水银即汞火也。陆子野曰:姹女,自己之阴汞也。前行顺去也,退后逆归也。顺去则片饷之间,陷若于彼。逆归自下而上,周流一身,落于中宫,则与铅合而结圣胎矣。

陈上阳子曰:姹女是己之精。游行有方者,精有所行之熟法。常人每精亏,少凡交感,激拐一身之骨脉,搅动一身之精髓,情欲才动,心君亦淫,三尸搬于上,七魄催于下。方得精自两胫而上,由五脏升泥丸,与髓同下,自夹脊双关至外肾交姤。此为五浊世间法,此谓游行自有方,此内常道之顺。金丹则不然,行颠倒之法,持逆顺之道。大修行人炼此纯熟,身心不动,魂魄受制,情欲不干,精气满盈,如聚富之家,何处不有金玉。待彼一阳初动之时,先天真阳将至,则我一身之精气不同,只于内肾之下,就近便处,运一点真汞以迎之,此谓前行短也。真铅既度,鹊桥之东,汞与混合,却道真铅升辘轳之东,由双关夹脊上于泥丸,遍九宫,注双目,降金桥,下重楼,为入绛宫冶炼。此为游行自有方,此谓后须长。然后归黄庭神室交结成丹,此谓归来入黄婆舍而嫁金翁也,此谓之颠倒五行而逆修也。

八月十五玩蟾辉,正是金精壮盛时。

若到一阳来起复,便堪进火莫延迟。

注曰:八月十五,正是金水气旺之时,子时乃一阳来复之时,外内二丹,火功并进。

疏曰:八月十五望者,中也。十四日望者,大过也。十六日望者,不及也。望得其中,是为中和。

一阳才动作丹时,铅鼎温温照幌帷。

受气之初容易识,抽添运火却防危。

注曰:圣人穷神索隐,默知金精气旺之时,一阳初动之际,擒龙捉虎,布武施文,诱太一真气归斯铅鼎交感之中宫,温温孕一黍珠,赫照光透帘帏,不半个时辰,立获丹耳,可谓受气之初得之容易矣。乃乎饵丹之后,运动阴符阳火,而有十月之功,始复中坤,索当变风。屯蒙起自朝昏,既未终于晦爽。运用抽添,循环不已。当斯之时,情如土木,心若死灰,防危虑险,不敢妄动,故得外接阴阳符火,内生金液之质。运转不停,自尾闾逆上泥丸,降下重楼而归丹田土釜之中,乃金液还丹也。神验不可名状,是以抽添运用,安得不谨其危而虑其险乎!

疏曰:《入药镜》云:受气吉,防城凶。此具旨也。后复坤者,一年十二月,阴消阳长之始终。雷风者,月生于震,亏于巽,一月六候,盈亏之终始也。屯蒙既未者,一日十二时,一月三十日,卦爻之终始,运火之功,皆合天度。

玄牝之门世罕知,只将口鼻妄施为。

饶君吐纳经千载,争得金乌搦兔儿。

注曰:玄牝之门,是谓天地根,妙哉是言也。举世莫能知此,非真师指示,孰能晓了?亦有指两肾之间混元一元,如叶文叔者,岂能窥测天机,而欲以此排斥他说也哉!玄牝二物,岂可以一穴言之?自开辟以来,若无此二物,安能有万物乎?内外二丹,从此名立。圣人秘之,号曰偃月炉、悬胎鼎也。金乌者,金丹也。兔者,己之真气也。金丹制己汞,如猫捕鼠,似鹰搦兔,不令逃遁。若以口鼻为玄牝,直饶千载吐纳,转见尪羸,争得金乌搦兔,而成圣胎也哉!

疏曰:玄,阳也。牝,阴也。《易》曰:天玄而地黄,坤利牝马之贞。借玄喻阳,借牝喻阴,而曰门者,万物由此门而生死,玄牝由此门而出入。其曰炉鼎,亦假借为名耳。鲍真人《玄牝歌》曰:两肾中间一点明。故后人指两肾中间为混元穴,盖不知两肾者,亦借人身两肾相对而生,以譬其妙。两者同出而异名,若能交合,则其中一点黍珠一时可得,此真玄牝之门也。或者不知取譬矣,执《玄牝歌》为真,是两肾中间,误以口鼻玄牝,犹其肤浅。

陆子野曰:前章只说个玄牝二字,而于此章教明一个门字,其理深妙。门者,出入往来之所也,乃阴阳交会之地。如此非得口传心授之真,何可以见识猜度者而知之乎?

紫阳真人悟真篇注疏卷之六

象川无名子翁葆光注

武夷陈达灵传

集庆空玄子戴起宗疏

坎电烹轰金水方,火教昆仑阴与阳。

二物若还和合了,自然丹熟遍身香。

注曰:此章咏内外二丹法象也。坎电者,水中之火,谓之阴火,即虎之弦。玄门此言虎以阴中之火烹炼乾龙,乾龙即发昆仑之火以应之也。二火相保,则真一之精自然凝结。即时采饵,百骸俱理,香且美矣。《参同契》曰:金砂入五内,雾散若风雨。薰蒸达四肢,颜色悦泽好。发白皆返黑,齿落生旧所。老翁复丁壮,耆妪成姹女。皆非真香满体乎?既饵丹后,复连阴阳符火,虎以阴中之火烁此玄门,龙即于昆仑教火以应之。二物和合,则金精自然运转,自尾闾历历然有声,运透夹脊双关,直上泥丸,颗颗降下重楼,其味甘美,馨香无比,自然满身增辉。

疏曰:前所谓虎以阴中之火烹乾龙,龙教火以应之,此总言外药之二火也。后所谓火以阴中之火,分言外药之火也。龙教火以应之,外言内药之火也。内外龙虎二火,其名同,其体异。盖二火相并,则真精结。二药和合,则金精运。真精结,外金丹成。金精运,内还丹成。故曰:火教昆仑阴与阳,是龙之火,又分于内外之阴阳也。体物作诗体文理未能明畅。

要得谷神长不死,须凭玄牝立根基。

真精既返黄金屋,一颗明珠永不离。

注曰:阴阳不测之谓神。神无形也,感而遂通,若谷之应声,故曰谷神。夫因气而立气,因精而生精,精能生气,气能生神。故气为一身之主,一身为神气之府。形不得神气则不生,神气不得形则不真。三物相须如有生也。若欲长生,根基立玄牝,然后长生可致也。万神莫不由此二物而生,因此二物而死。实为天地之根,五行之祖,阴阳之蒂,万化之基。圣人凭此而成外药,借此小变内丹,故得真精。运动不停,复还黄金玉釜之室,变为一颗灵珠明光,永不飞走,渐渐化形为气,化气为神,形神俱妙,隐显莫测。

长男乍饮西方酒,少女初开北苑花。

若使青娥相见后,一时关锁在黄家。

注曰:震为长男,青龙也。酒,阴物也,藏阴气谓之阴火。兑为少女,白虎也。花,阳物也,藏阳气谓之阳火。青娥姹女,谓之汞火。此皆修丹之士驱龙来就虎,虎即开北苑之花以就龙,龙饮西方之酒以就虎,龙虎吞啖交姤成象,即运青娥汞火,与龙虎二火相见,眷恋之后,一时封锁在黄家中宫,而产真一之精,以成金液还丹也。黄家,即鼎炉玄关是也。

疏曰:前二句言外药。青龙藏阴气,白虎藏阳气。后二句言内药。青娥者,己之真气也。见龙虎二气相眷恋,关锁在中宫。别本之注又以青娥为龙之弦气,则又是外矣。盖前二句以言长男,不应再言,故删之。仙翁诗配将姹女结亲情,其言姹女与此同也。姹女游行各有方,又总明内外矣。各诗指意不同,不可泥名。

华池饮罢月澄辉,跨个金龙访紫微。

从此众仙相识后,海田陵谷任迁移。

注曰:华池,丹也。饮罢功圆,脱胎神化,肌肤若冰雪,绰约如处子,御气乘云,游乎八极,饱观尘世,一任海变桑田,桑田变海,高谷为岸,深谷为陵也。

金公本是东家子,送在西邻寄体生。

认得唤来归舍养,配将姹女结亲情。

注曰:此义已解在律诗中牵将白虎归家养注内。盖金丹大药都有作用,法象有阳中之阴,复有阳而又阴者,有阴中之阳,复有阴而又阳者。又有内药阴阳水火,外药阴阳水火。内三性,外三性。内四象五行,外四象五行。又有内外阴阳互用。法象反反复复,不可名状。吾侪亲承玄旨,默识心通可也。如未遇真师,莫能洞晓。仙翁作此诗以深明之,惟举一阳当自得之。

疏曰:阴阳反反复复,予详分予金丹法象之上类中矣。

赤龙黑虎合西东,四象交加戊己中。

复始自兹能运用,金丹谁道不成功。

注曰:东是青龙木,木生火,故龙之弦气属火。火居南而赤,故曰赤龙。西是白虎金,金生水,故虎之弦气属水,居北而黑,故号黑虎也。赤龙又曰姹女,黑虎又名金公。二物亦犹砂中汞、铅中银也。赤龙、黑虎合两弦之气,交南北东西,即是东西南北合也。四物交加于戊己真土之中,结成真土一粒如黍,吞归五内,薰蒸达四肢,入昆仑山,入水俱来朝会,然后进阳火于复卦,退阴符于姤爻,自然运用抽添,莫不头头中度合丹,至道指日可成。

疏曰:龙弦气为火,虎弦气为水。又云金鼎有火为白虎,玉池有水为青龙。此是阴阳无定位,水火无定质,互用反复,妙理无穷。

天地盈虚自有时,审能消息始知机。

由来庚甲申明令,杀尽三尸道可期。

注曰:天地盈虚自有时者,天地相去八万四千里,冬至之日,地中有一阳气上升,一日升四百六十里二百四十步。至后五日为一候,三候为一气,二气为一节,二节为一时,即春分也。计九十日,阳气共升至天四万二千里,至到天地之中。此时阴中阳半,为泰卦。其气变寒,寒为温,万物发生之时,故为春也。自此以后,阳气升入阳位亦如前,渐渐升至夏至之日,并前计一百八十日,共升八万四千里乃到天也。此时阳中又有阳,为纯阳乾卦。其气变温为热曰夏,万物茂盛之时,故曰盈也。夫热极则阴生,故夏至之日,一阴自天而降,亦一日降四百六十里二百四十步。亦五日一候为一气,三气为一节,二节为一时,即秋分日也。计九十日,阴气共降四万二千里,正到大地之中,此时阳中阴半,为否卦。其气变热为凉,万物结实之时,故为秋也。自此以后,阴气降入阴位亦如前。渐渐降至冬至之日,共前计一百八十日,共降八万四千里乃到地也。此时阴中又有阴,为纯阴坤卦。其气变凉为寒,寒曰冬,万物收藏之时,故曰虚也。圣人消息天地盈虚,因月而见。月从日生,初三日震庚生形,初八日兑丁成形。十五日乾甲盈满,天地盈之时也。十六日巽辛受统,二十三日艮丙守法。三十日坤乙消灭,天地虚之时也。圣人能消息天地之机,故笙一年气候在一月之中,以初一日一阳之生为冬至,分二日半六十时为三十日,当一月气候。至上弦日,阴中阳半,即春分之日也。至十五日,得四月节气为纯阳,故月满,阳气盈轮,故日盈也。至十六日阴生,为夏至。至下弦日,阳中阴半,象秋分之日也。至三十日,得十月节气为纯阴,阴气满轮,故曰虚也。终而复始,循环不已。圣人运动阳火阴符,一依准天地盈虚升降,循环六十四卦,由庚及甲圆缺之理。亦犹人君申明号令,戮尽阴魔,成道可期也。

疏曰:有天地之盈虚,有日月之盈虚。有圣人法象,依准天地日月之盈虚。庚甲者,进火之度,所以法度于月也。生震庚,月盈之始,阴符自此退,阳火自此进。月盈于乾甲,月虚之始,阳火自此退,阴符自此进。亦盈虚之理也。又甲木为龙,庚金为虎,亦龙虎之象也。(右内外二药)

虚心实腹义俱深,只为虚心要识心。

不若炼铅先实腹,且教守取满堂金。

注曰:汞者,精也。守汞以实腹,则金玉满堂矣。一者,丹也。抱一以空其心,则纤尘不立矣。方其虚也,形不可以久待,必炼铅以制之。及其实也,心不可以有执,必抱一以空之。夫欲实其腹,必先炼铅以制汞。汞实形化,然后抱一空其心。心空形妙,与道冥一而无形矣。二理俱妙,殊涂同归,非大圣莫能知此。满堂金,一身之精气也。修真之士,欲炼铅以实其腹,若夫炼铅,宜毋摇汝精,精少则还丹不可成也。

疏曰:方其虚也,谓了性之人,既能虚心而不能固形,不炼铅以制之。及其实也,谓了命之士,既能固形而不能虚心,必抱一以空之。了性了命,循序各修,性命俱了,方能双融,与道合真。非混性命为一,而以口耳之禅,旁门之术,执于偏见,而可修乎?(右性命二宗)

阴符宝字逾三百,道德灵文止五千。

今古上仙无限数,尽从此处达真诠。

注曰:二经为群经之管辖,诸子之枢纽。古仙上圣,莫不由此二经之中达悟真诠而成大道也。(右引《阴符》、《道德》二经)

先且观天明五贼,次须察地以安民。

民安国富方求战,战罢方能见圣人。

注曰:五贼,在天为五星,在地为五岳,在人为五常。愚谓五方,在人为五藏,在气为五性。五常在物为五音、五行、五色、五金、五谷、五果、五味是也。《阴符经》曰:天有五贼,见之者昌。人能见此,逆而修之,则宇宙在乎手,万化生乎身也。察地之利在于安民,民为邦本,本固邦宁而国富矣。是以圣人以身为国,以丹为君,以火为臣,以精气为民。修丹之士,若能观天,擒五贼,逆而修之,盗阴阳而返化,则真一之精可夺,而己之阴汞立乾矣。精固气牢,求战必胜。是以运火无差,十月功圆,则脱胎神化为真人仙子,故曰战胜方能见圣人。

但将死户为生户,莫执生门号死门。

若会杀机明反覆,始知害里却生恩。

注曰:阴阳五行,顺之则生,逆之则死,此常道也。庸夫岂知有不生之生,生则长生,不顺之顺,顺则至顺。若能明此反覆之机,则害里生恩,男儿有孕矣。杀机者,盗机也。

陆子野曰:这个门户,生了万万千千,死了万万千千。苟或顺行生之,所以死也。如能逆用死之,所以生也。是所为杀机明反覆,害里生恩。咦!谚云:死店活人开。

疏曰:生我者,阴阳五行。死我者,亦阴阳五行。死户为生户,是能反覆杀机。轻用其生,行其常道,则生我者死我矣。常人顺阴阳五行则死,至人逆阴阳则生。仙者,能盗其机也。蜕其幻躯,人见其死,此不生也。纯阳真身,飞腾变化,与天地同其长久,故不生之生则长生矣。颠倒五行,逆施造化,此不顺也。夺得乾坤之精,复归于无极,此顺也。故不顺之顺,则至顺矣。

火生于木木藏烽,不会钻研莫强攻。

祸发必因斯害己,要须制伏觅金公。

注曰:火生于木,祸发必克。精生于身,情动必溃。不会钻研,祸斯害己。要须制伏,须借金公。吕公曰:火发七户密牢关,莫教烧破河车体。

疏曰:火生于木,钻之大过必焚,其木为火烬。木譬一身也,火譬元气也。自藏真气,以养其身。轻耗其气,必丧其身。若要制伏一身之子气,必得天地金公之母以制伏之,方能培植本根,凝结圣胎,长生久视。

三才相盗食其时,此是神仙道德机。

万化既安诸虑息,百骸俱理证无为。

注曰:天地以四时盗万物,故有荣枯而不能长荣。万物以五味盗人,故有生死而不能长生。人以五行盗万物,故有成坏而不能长存。三盗既宜,三才斯安。是以有生有死,有盛有衰,有荣有谢,有昼有夜,有往有来,有生有杀,有兴有废,有物有我,有是有非,纷纷而起,循环无端,而不可测者,自然之道也。若能混此三盗而一之,反其机而动之,及其时而食之,则百骸俱理,而万化自安。万化既安,则诸虑自息。诸虑既息,则无为之道自证矣。(右引《阴符经》以明二药)

万物芸芸各返根,返根复命即长存。

知常返本人难会,妄作招凶众所闻。

注曰:万物芸芸,各归其本根。归根曰静,静曰复命,复命曰常,知常曰明,此太上之至言也。夫人未生之前,冥然无知,混乎至朴。及其生也,禀之阴阳,受之父母。圣人逆而修之,夺先天之一气,以为丹母。贼阴阳之真气,以为化基炼形,反入无形,炼气归于至朴,炼神而与道合真。故归根复命,即长存也。能知常道而返本者,圣人也,是以长生焉。不知常道返本而妄作者,众人也,是以招凶焉。(右明《道德经》,以明二药)

契论经歌讲至真,不将火候著于文。

要知口诀通玄处,须共神仙仔细论。

注曰:火候六百篇,篇篇相似。出入贯串,与天合度。天之所秘,圣莫传文。遭遇真师,勿自卤莽。

疏曰:火候六百篇,一月用六十卦,为六十篇,十月成六百。篇篇相似者,日日一般也。读《参同契》万遍,将可睹也。(右引《参同契》等,以明火候)

梦谒西华到九天,真人授我指玄篇。

其间简易无多语,只是教人炼汞铅。

注曰:高象先忽尔魂升玉京,上帝怜之,命西华真人指示丹诀,其篇略曰:叔通从事,魏伯阳相将,笑入无为乡,准连山作《参同契》,留为万古丹中王。首乾坤,易门户,乾道成男,坤道成女。时人不识真阴阳,茫茫天下寻龙虎。其言甚多,只是教人明真龙真虎,炼铅汞而已。叔通姓淳于氏。(右引《指玄篇》以明铅汞)

疏曰:《指玄篇》文字雅古,专论铅汞。今所引乃高象先所作之歌。今撮其妙,可见《悟真》之道,与《指玄篇》同,与所作之歌同。其歌曰:黄帝访道崆峒室,始得玄纲未全悉。回头蜀国访峨眉,天皇真人指真一。莫若先敲戊己门,戊己门中有金水。金水便是黄芽根,黄芽根为万物母。母得子兮为鼎釜,日月魂华交感时,一浮一沉珠自飞。玄珠飞到昆仑上,子欲得之凭罔象。罔象得之归绛宫,绛宫蒸入肌肤红。肌肤红,鬓发黑,北斗由斯落死籍。大哉九十日功成,仿佛桥山有遗迹。君不见,叔通从事,魏伯阳相将,笑入无为乡。准连山,作《参同契》,留为万古丹中王。首曰乾坤易门户,乾道男兮坤道女。世人不识真阴阳,茫茫天下寻龙虎。日为离,月为坎,日月阴阳相吞啖。金乌死,玉兔生,万物皆因天地感。二气缊男女媾,四象五行茫辐凑。昼夜屯蒙法自然,焉用孜孜看火候。采有时,取有日,采兮取兮须慎密。(右引《指玄篇》,以明汞铅)

释氏教人修极乐,只缘极乐是金方。

大都色相惟兹实,余二非真谩度量。

注曰:极乐净土在西方,西者,金之方。此中惟产金丹一粒如黍,其重一斤。释氏饵之,故有丈六金身。妙色身相,盖亦犹金丹而产化也。丈六亦按二八之数,西方即金也。世人莫能晓此。古仙明有歌曰:借问瞿昙是阿谁,住在西方极乐国。其中二八产金精,丈六金身从此得。若人空此幻化身,亲授圣师真轨则。霎时咽罢一黍珠,立化金刚身顷刻。斯言尽之矣。外此议论,谩尔度量。(右释教上乘,借喻金丹)

鉴形闭息思神法,初出艰难后坦途。

倏忽虽能游万国,奈何屋破却移居。

注曰:鉴形闭息思神法,乃出阴小乘之法耳。初学亦甚艰难,及其习惯纯熟,坦然无碍,瞬息之间,遍游万国。其英灵爽妙如此。奈何其形属阴,形壳难固,易于弊坏,不免投胎夺舍,如移居也。

陈上阳子曰:闭气养息,一阴而已。饶经万劫,终落空亡。此亦道也。《洞宾传》载:一日,洞宾作一道人游庐山开光寺,见僧法珍坐禅,二十年颇有戒行。道人问曰:坐可了道乎?珍曰:然。道人曰:佛戒贪痴为甚,方其坐时,谓无此心。及其遇物,不能暂忘。偶著于爱,则四种心纷然莫御。若欲端坐,先炼其心。既炼其心,须伏真气。既能伏气,则终日睡眠而道在其中矣,岂专在坐乎!珍尚未悟,道人乃与珍历云堂,见一僧人酣寝,道人谓珍曰:此人平日何所为?珍曰:打坐积功,以图成佛。道人曰:吾偕子少坐于此,试观此僧。坐功良久,珍见睡僧顶门出一小毒蛇,长三寸余,缘床自左足至地遍游,遇涕唾食之,后循上尿器中饮而去。乃出轩,外度小沟,绕花若驻玩状。复欲渡小沟,以水溢而返。道人当其来处,以小刀掘地迎之,蛇见退缩,寻别径至床右足,循僧顶门而入。睡僧惊觉,问讯道人及珍曰:吾适一梦,与二子言之:初梦从左门出,逢斋,供甚精,食之。又逢美酒,饮之。因褰裳渡门外小江,逢美女数十。复欲渡小江,水骤涨,不能往,遂回。逢一贼,欲见杀,走从捷径,至右门而入,遂觉。道人与珍大笑而去,谓珍曰:以床足为门,涕唾为供,以溺为酝,以沟为江,以花木为美女,刃为贼。人之梦寝幻妄如此,人以坐为求道成佛可乎?珍曰:为蛇者何?道人曰:此僧每多嗔,薰染变化,已成蛇相。他日瞑目,即受生于蛇矣,可不惧哉!吾吕公也,见子精诚,故来教子。珍随往,不知所终也。世人之兀坐修佛者视此,岂不起惧乎?

疏曰:鉴形者,悬鉴于室,存神于中而出。闭息者,闭一身之气,如人未生在胎之时。以鸿毛著鼻上,毛不动,能十二息为小道,能一百二十息为大道,能至于千,去仙不远。如达磨《胎息论》。智者修出入息,仪二乘坐禅法,禅定而出。思神者,存神于一处。或眉间顶上,或大洞三十九户,或黄庭内外二气,或修十六观而出。诸术皆无金丹点化,皆是阴神。

投胎夺舍及移居,旧住名为四果徒。

若会降龙并伏虎,黄金起屋几时枯。

注曰:真金起屋,何枯之有?《度人经》曰:枯骨更生,皆起成人,而况吞黍粒之珠者哉!投胎夺舍,四果之徒,特阴灵之鬼耳。

道光曰:投胎夺舍,是执空之徒。降龙伏虎,是还丹之妙。

疏曰:阴灵生识,投母胎以出世。夺舍者,他识已入胎,我夺有之以出世。移居者,借化人之生身,而投识于中。旧住者,守阴灵之性以存身,形不入寂灭。四果皆无金丹点化,尽是阴神。(右道释小乘)

大道修之有易难,也知由我也由天。

若非积行施阴德,动有群魔作障缘。

注曰:魔障在天,修持在我。阴德匪施,触途有碍。

疏曰:前诗云:一点灵丹吞入腹,始知由我不由天。甚赞金丹之功,至灵至神。今诗云也知由我也由天,劝勉学者,若闻大道,亦当积行施德,以求天助。不可自恃其丹之灵,必有魔障为碍。

饶君聪慧过颜闵,不遇师传莫强猜。

只为丹经无口诀,教君何处结灵胎。

注曰:千经万论,惟布枝条。至道不繁,独传心印。未遇真师,徒劳口耳。此道非真师口诀,虽有颜闵之聪慧,亦不可强自猜度也。

修行混俗且和光,圆即圆兮方即方。

显晦逆从皆莫测,教人争得见行藏。

注曰:被褐怀玉,和光同尘。补破藩篱,无人无我。幽显顺逆,凡人岂得而可测量也哉!(右警劝世人)

紫阳真人悟真篇注疏卷之七

象川无名子翁葆光注

武夷陈达灵传

集庆空玄子戴起宗疏

西江月一十二首以周岁律

仙翁自注云:西者,金之方。江者,水之体。月者,药之用。无名子注曰:盖仙翁作此曲以周岁律,以显其大道也。

外药还如内药,外通内亦须通。丹头和合略相同,温养两般作用。内有天然真火,炉中赫赫长红。外炉增减要勤功,妙绝无过真种。

注曰:《夷门破迷歌》曰:道在内来立炉,立鼎却在外道。在外来坎离,铅汞却在内。此明内外二丹也。夫外药者,金丹也。是造化在二八炉中,不出半个时辰,立得成就。内药者,金液还丹是也。造化在己腹中,须待十月满足,方能脱胎神化。观此二药和合、丹头作用之法,虽略相同,及其用火候,实相远矣。修丹之士,下工之日,内药和合,丹头之际,分毫差忒,大药不成。敬之哉,敬之哉!内药虽有真火,在土釜中赫赫长红,亦须凭外炉用功,增减抽添运用,无令差忒,以至危殆。然内外真火变化无穷者,实借真铅之妙也。此物的能擒汞,不使飞走。叶文叔不达此理,却言内药以真火烹炼,外药须假凡火增减。以管窥天,可付一笑。殊不知内外二药虽异,其实一道也。所谓内外二药者,以人之一身禀天地之秀气而有生,托阴阳陶铸而成形。故一形之中,以精气神为主。神生于气,气生于精。此三者后天地生,至阴之物也。修真之士,若执己身而修之,无过炼冶精气神三物而已。奈何三物一致,俱后天地生,纯阴而无阳,安能化形为纯阳,而出乎天地之外也哉!仙翁所以道独修一物转尪羸。钟离公曰:涕唾精津气血液,七般物事总成阴。又曰:独修一物是孤阴。真一子曰:孤阴不自产,孤阳不自成。《参同契》曰:牝鸡自卵,其雏不成。圣人知己之真气后天地生,本属阴阳,难擒易失。乃采先天一气,真阴真阳,二八同类之物,擒在一时辰内,炼成一粒至阳之丹,号曰真铅。此造化在外,故曰外药。以此阳丹点己阴汞,犹猫捕鼠。阳丹是天地之母气,己汞是天地之子气,以母气伏子气,岂非同类乎!此造化在内,故曰内药乎。故仙翁曰:药逢气类方成象,道在虚无合自然。真一子曰:未有天地混沌之前,真铅得一而先生,以次渐生天地、阴阳、五行,万物庶汇。《参同契》曰:先天地生,巍巍尊高。此皆证先天之一气也。以先天阳丹点己阴汞,化为纯阳,更假阴阳符火,运用抽添,十月功足,形化为气,气化为神,神与道合而无形,变化不测,故能出乎天地之外,立乎造化之表,捉挈天地,陶铸阴阳,而不为阴阳陶铸者,先天地生之一气使之然也。其妙如此,故曰妙绝无过真种。安可后天地生,至阴之气类,而为内药乎!安可以后天地生,凡砂、凡汞、凡火,非类滓质之物,而为外药乎!学道之士,研穷本始,无惑邪说,庶免永堕三涂,自取轮回也。

疏曰:分毫差忒,大药不成,即绝句所谓毫发差殊不作丹是也。二八非炉,假立名以为炉耳,炉炉非有炉是也。外药以阴阳升降之火结为金丹,内药亦以阴阳升降之火结为金液还丹。外以法象而孕育之,内以法象而孕育之,故曰内外虽异,其实一道也。善乎!唐仙仵达灵曰:人知延龄在于还精补气,丹砂在我,岂有外也。此诚鄙谈,不晓真境。且问精可还乎,气可补乎?运息张机,出入之间,归清去浊,此诚内出而外入耶?性之所还,何出而入也。或以吐纳为精华,何有败腰之冷?或以出入为精气,何有伤肤之劳?凡当壮室之年,诚为衰败之器,精华一失,神魂四离,此何还之哉!其或幼全真气,长习运动延其龄者,抑亦下品地仙也,且无凌虚之效。若外炼火龙,内运金液,真登高上仙也。以高仙之言观之,独修一物,皆不成仙。今词明白分内外二药,令人易知而不悟。呜呼!其无缘之甚矣哉!

陈上阳子曰:修行之人,先须洞晓内外两个阴阳作用之真,则入室下工,成功甚易。内药是一己自有,外药则一身所出。内药不离自己身中,外药不离色相之中。内药只了性,外药兼了命。内药是精,外药是气。精气不离,故为真种。性命双修,方证天仙。

若要真铅留汞,亲中不离家臣。木金间隔会无因,须用媒人勾引。木性爱金顺义,金情恋木慈仁。相吞相啖却相亲,始觉男儿有孕。

注曰:此言内象也,家臣即己之真气也。己之真气,因金丹而凝结,金丹因己汞而有神功。二物相须,两情相恋,乃能变化通灵,故曰:若要真铅留汞,亲中不离家臣。丹属金在外,己汞属木在内,二物间隔,全仗黄婆制造成丹,吞入己腹中,与己汞配合。亦仗黄婆勾引二物,既以和合了,交接阴阳符火。木性恋金,金情恋木,相吞相啖,配合成夫妇,养就婴儿,在我腹中,始觉男儿有孕。此道至玄至妙,非仁慈及物,阴德广积,此生安能与于此乎?

白虎首经至宝,华池神水真金。故知上善利源深,不比寻常药品。若要修成九转,先须炼己持心。依时采去定浮沉,进火须防危甚。

注曰:首者,初也。首经即初弦之气,非女子天癸也。不可以三峰二十四品谤毁圣道,圣道不可毁也,犹天之不可阶而升也。夫真一之气在天曰真一之水,在虎曰初弦之气,煅炼在华池中神水。此乃至宝真金也,皆不离真一之精,流历诸处,有种种异名,而能造化。经曰:上善若水。盖真一之水生于天地之先,故曰:上善其利源,甚为深远。不比寻常后天生滓质药品之类也。九转,九年也。在十月胎圆,脱胎之后。达磨面壁九年,只履西归,盖有由矣。然欲修成九转,先须运火十月,依时采取,以定浮沉,以分宾主。守雌而不雄,方免危殆,自然形化为气,气化为神,抱元守一,九载功成,形神俱妙,与道合真,圣人强名曰九转金液大还丹也。

二八谁家姹女,九三何处郎君。自称木液与金精,遇土方成三性。便假丁公煅炼,夫妻始结欢情。河车不敢暂留停,运入昆仑峰顶。

注曰:二八,阴数也。姹女,即我之真气也。又曰:木液九三,阳数也。郎君,即我之阳丹也。又曰:金精二物交会丹田土釜之中,即成三性也。丁公者,火也。夫妻者,铅汞处于丹田土釜,逐日相交,夫妇欢情之火,搬入丹田土釜中,煅炼铅汞。受此符证,而生金液之质。复自尾闾逆上泥丸峰顶,降下口中,徐徐咽归丹田土釜之中,长长如此,运转不息,若河车之流转不已,化成金液还丹也。钟离公曰:尾闾直上泥丸顶,自在河车数百遭。海蟾公曰:若得黄芽填血脑,万年虽老身不死。是其证也。一本云:丁公者,火也。河车者,水也。即阴符阳火也。日夕运转不停,若河车流转不已之义。

疏曰:《参同契》曰:三物一家,都归戊己。以金木火为三物。又曰:三性既会合,本性共宗祖。以金水火为三性,皆言外药法象。今言三性,则以木液为内药,金精为外药,遇上成三性,合言内外法象。是知三性各随所用。缪者以性为三,又妄之妄矣。盖性者,物之性也,人之性也,丹之性也,五行之性也,岂姓氏之姓乎?绝句云:火发昆仑阴与阳,兼言内外昆仑。又曰:若遇昆仑西北去,独言内北海乾象交感之宫。今云昆仑,专喻泥丸,所以反复取喻三性。昆仑,篇中比喻,皆不可执一。

牛女情缘道本,龟蛇类禀天然。蟾乌遇朔(一作晦)合婵娟,二气相资运转。总是乾坤妙用,谁人达此真诠。阴阳否隔即成愆,怎得天长地远。

注曰:牛郎织女,一岁一交,太阴太阳,一月一交。龟蛇以类,蟠虬相拱,此皆阴阳二气使之然也。实为道之根本,金丹大药作用一一如之。盖真一之气,窅然无形,不得二八阴阳初弦之气相交,焉能降格兆形黍粒也哉!既得丹饵之后,不得缊符火,焉能变化金液还丹也哉!《参同契》曰:关关雎鸠,在河之洲。窈窕淑女,君子好逑。雄不独处,雌不孤居。玄武龟蛇,蟠虬相拱。以明牝牡竟当相须,理之所在,夫复何疑!颠倒修之,宇宙在乎手。真一子曰:孤阴不自产,寡阳不自成。须借牝牡合气,方能有产化之道也。天地之所以能长且久者,阴阳交合自然之道也。天不降,地不腾,四时不序,万物不生也。故仙翁于此章三致意焉,深知此意者,当以意会可也。(右内外二药)

七返朱砂返本,九还金液还真。休将寅子数坤申,但看五行成准。本是水银一味,周流历遍诸辰。阴阳数足自通神,出入不离玄牝。

注曰:九还七返者,不离天地五行生成之数也。天一生水,地以六数成水。居北积坎阴之气以为真水,故《参同契》曰六居也。地二生火,天以七数成火。返南孕离气而生砂,故曰七返朱砂,返本也。天三生木,地以八数成木。居东处震位而成汞,故《参同契》曰八归也。地四生金,天以九数成金。还西,主兑位而为金,故曰九还金,一还真也。天五生土,地以十数成土。二土相合而并居中,会四象而成丹也。故金丹不出五行而成,故曰但看五行成准。安可以寅子数坤申而为七返九还耶!水银者,铅也,铅即真一之气也。真一之气结而成精,号曰真一之精。精,铅也。真一之气一变为水在北,二变为砂在南,三变为汞在东,四变为金在西,五变为土在中。故金丹非天地不生,非日月不产,非四时不全,非五行不就,非总数不成。是以遍历诸辰,阴阳数足,自然通神变化也。然其造化妙用,出入不离玄牝之门,是谓天地根。玄牝之理,已释在玄牝之中,世罕知注矣。

疏曰:世人以寅至申为七返,子至坤为九还,非也。张随注《参同契》云:水、火、金、木、土为五行,水火为日月,金木为龙虎,土配天地,炼成金丹。故天以水六居北,积坎为水。天以木八居东,处震为砂。天以火七返南,属离为汞。天以金九还西,化兑为金。天以五归中成丹。故气一变为水,二变为砂,三变为汞,四变为金,五变为丹。是知丹者,非天地不生,非日月不成,非四时不全,非五行不就。炼纯阳之身,化真经之体,则六居七返八归九还之义,断可见矣。此黄帝、老子、神仙、圣贤重之。无名子之注文本,此诸辰即七十二辰之位,七返九还之义。

此药至神至圣,忧君分薄难消。调和铅汞不终朝,早睹玄珠形兆。志士若能降炼,何妨在市居朝。工夫容易药非遥,说破人须失笑。

注曰:金丹入口,立跻圣位,岂非至神至圣者乎?煅炼不出半个时辰,立见金丹形兆,岂非至简至易者乎?家家自有,不拘市朝,岂非至近者乎?惟其至神、至圣、至简、至易、至近,所以说破不觉令人失笑也。得之者,第恐阴功浅薄,不胜其道尔,学者勉之。

疏曰:真人之意,以为修炼金丹,不拘市廛京朝之间,皆可为之。工夫甚易,药物甚近。但得清净之地,即可为之。前诗云未炼还丹莫隐山,徒向深山守静孤之意。因俗士不明本旨,遂以争利于市,争名于朝,可以兼行,正所谓腰缠十万贯,骑鹤上扬州之故。必也痛损名利,永绝嗜欲,十月入室,方可希真。

雄里内含雌质,真阴却抱阳精。两般和合药方成,点化魂灵魄圣。信道金丹一粒,蛇吞立化龙形。鸡餐亦乃化鸾鹏,尽入空阳圣境。

注曰:雄里雌乃龙之弦气,汞是也。阴抱阳乃虎之弦气,铅是也。二物交合,灵丹自生,吞入腹中,点化阳魂,以消阴魄。一粒如黍,鸡吞蛇啖,亦化龙鹏,飞入真阳圣境。药之至神圣灵如此哉!(右外药)

天地才经否泰,朝昏好识屯蒙。轮来凑毂水朝东,妙在抽添运用。得一万般事毕,休分南北西东。损之又损慎前功,命宝不宜轻弄。

注曰:夫运火之法,始功于屯蒙,休功于否泰。日夕搬运符火,归于鼎中,如车之轮辐凑于毂,若百川之水朝宗于海,运用抽添妙化如此。

太上曰:子得一,万事毕。妙哉是言也。一者,真一之精也。真一之气生阴阳,阴阳生四象,四象生五行,五行生万物,俱不出真一之气变。故真一之精,为天地之母,阴阳之宗,四象之祖,五行之根,万物之基也。得此一则万事毕矣,东西南北皆可忘也。损之又损,以慎前功,方能尽得一之妙。盖一之有象,运阴阳之火,以形之也。既得一粒吞归五内,如前运用阴阳符火,当慎前功,方能尽归一之妙,虑险防危,不可轻动,恐失命宝之玄珠,故曰慎前功也。

疏曰:始功于屯蒙,一月用六十卦也。休功于否泰,一年沐浴于二八也。此内药法象也。得一者,外药法象也。吕仙歌曰,三茅真君号曰一是也。太上为道日损,今于十月行功之时,损事灭思,防危虑险,不可毫发系心,恐失命宝。如婴儿在母腹,冥然忘识。我身在天地鼎炉之中,能常清净,天地悉归。故真人以损之又损前功,为谆谆之诲。

冬至初阳来复,三旬增一阳爻。月中复卦朔晨超,望罢乾终始兆。日又别为寒暑,阳生复起中宵。午时姤象一阴朝,炼药须知昏晓。

注曰:冬至一阳生,为复卦。三十日增一阳爻,为临卦,为泰卦,为大壮,为夬卦,为乾卦,乃阳火之候也。阳极则阴生,故夏至一阴生,为姤卦。三十日增一阴爻,为遁卦,为否卦,为观卦,为剥卦,为坤卦,乃阴符之候也。阴极复阳生,周而复始,此一年之气候加减之大数也。圣人移此一年之气候,于一月之中,以朔旦为复,至望日为纯阳,两日半当三十日,是一个月也。望为纯乾,至十六日姤一阴生,故曰:望罢乾终姤兆。以阴初萌,故谓之兆。此一月之气候,周天之大数也。圣人又将一月之候,移在一日之中,分为寒暑温凉四时之气。故以中夜子时一阳生为复卦,午后一阴生为姤卦。运用符火阴阳,升降抽添进退,一一合天地四时,阴阳升降,不得毫发差忒,故曰:炼药须知昏晓也。昏晓者,阴阳之首也。此一日之气候,周天之大数也。

疏曰:一年大周天,乃天地之升降。天地上下相去八万四千里,分为六节。地阴藏阳,自夏至天中阴气下降,六节至地,阴阳造化,升降一周为一年。圣人以十二卦六画之重,则而象之。阳火自子至巳,阳长而阴消,故外阳附内,内阴附外,皆依于盛者。阴气为内,阳刚为外,非卦体之内外,故以复姤为小父母,而本于乾坤,以明火符消长。一月小周天,乃日月之会合。月受日光,以为盈虚,不言日而日在其中矣。一月以五日为一候,六候为一月,亦犹分阴阳为节也。月之盈虚,一周为一月。圣人以先天八卦,除坎离为日月之体,其圆缺亦六候。以六卦三画之纯,则而象之。天符不可见,因日月而见。阳爻象魂生,阴爻象魄生。阳魂生至望成乾,阴魄生至晦成坤。五日为一候,每候进一爻。上半月进阳爻,下半月进阴爻,以符月之盈亏。甲乙丙丁庚辛,以符月昏旦所视之方,故为六卦所纳之甲。六虚壬乃乾中之离,癸乃坤中之坎。阳壬阴癸,北方幽都之地。日月藏用,杳冥不可见。坎戊离己,日月之体。戊己乡向明之地,日月显仁,著明可见。合六虚,而十干全。十干全,而五行具。太极未分也。未朔之前,子时日在子,月在癸。会朔之后,子时月在壬,日在子。藏用于壬癸也。未朔前,午时日在午,月在己。己纳丁。会朔之后,午时日在午,月在戊。戊纳在丙,显仁于戊己也。朔晦合壁,同归于子午。若又以一年十二卦分为六候,得两卦。月初生从坤,晦成泰,为上弦,为坤之既济。月初缺从坤,望成否,为下弦,为乾坤之未济。乾坤往来,以符阴阳进退,否泰上下,以符阴阳各半。故曰上弦金半斤,下弦水半斤是也。日出甲卯,入庚酉。月圆始于震庚,缺于乾甲。冬至之子日渐长,夏至之午日渐短。退月之阳,自朔之子而进,自望之午而退。天地之中,悬象著明,莫大乎日月。日月气也,有形而无质,故相宜而无碍。阳抱阴为日,阴抱阳为月。是以一时之玄,半年之久,皆有取法乎!金水各半,初弦之气也。初弦之气,至清而不浊者也,有气而无形者也。以月准年,则一月三十日,合三百六十时为一年,每一时应一日也,两日半三十时应一月也。有小尽缺十二时也,即于十五日而损益之,此月中补日之法也。故以乾坤为大父母。而月于坎离,以明火符进退。一日周天,与一月太阴盈虚,一年阴阳升降,大小周天,造化皆同。以一年准之一时,为一月平分为两气,故子为十一月,壬为大雪,子为冬至,此本于乾坤,以日为年也。以一月准之,一时管两日半,二时为一候,六时为一气,为半月。以日准时,则卯当初八日上弦,酉当二十三日下弦。亥晦、子朔、巳望、午亏,此用于坎离,以日为月,以明火候、消长、进退,合年、月、日三周天为一。以六十卦则而象之,造化皆同。除牝牡四卦,天地日月包裹万物而不用,合六十四卦三百八十四爻为一斤之数,计二篇之策而四卦之用在其中矣。大周天本于乾坤,以伏羲之卦图则而象之。而小周天太阴盈亏之候,坎离应符亦合。小周天用于坎离,以文王卦图则而象之。而大周天天地升降之节,乾坤流行亦合。是故年之复月之震也,年之姤月之巽也,日之复时之子也,日之姤时之午也。又可见乾坤坎离无所往而不用,大小父母无所往而不在。盖本于乾坤,则乾坤为坎离全体。用于坎离,则坎离为乾坤中气。天地即日月也,日月即天地也。天藏阴日,阳含阴。地藏阳月,阴含阳。持天地日月之形有大小,年月日时之用有短长。合而论之,皆太极圆成之未分也。既分也,自屯蒙至既未六十卦,日用两卦以应一日,六十卦全以应一月,为六百篇以应一年。以言其小,则一时之中亦合三百六十也。一时为一秒,十二秒为一分,三十分计三百六十秒,为一时数,此一时之妙用。神仙之盗机,非世人之可知。是知一年之大,一月之小,一日之秒,一时之玄,用天之道,万物之滋。天地日月之象,所以升降盈亏,皆不出乎此。大哉易乎!斯其至矣。(右明火候)

不辩五行四象,那分朱汞铅银。修丹火候未曾闻,早便称呼大隐。靡肯自思己错,更将错路教人。误他永劫在迷津,似恁欺心安忍。

注曰:丹经万卷,妙在《参同契》其中三字。《鼎器歌》一章,乃丹经之骨髓也。举世学此道者,莫能晓解,胡不思之甚耶!取此歌证我之所得,如或未明,即我之所得未尽善也,何迷惑于旁门非类之有?今之学者,未识吐故纳新之方便,起飞云奔雾之想,自高自大,模范于人。不知悔吝,误他人溺在迷津,有终身不可救药,没齿无成,似此欺心,安忍如是也。

疏曰:无名子以《参同契·鼎器歌》为丹经骨髓,人多忽之,不能参究,安能知《悟真》金丹之大道乎!以予所遇至人,得二书之旨,所谓五行四象、朱汞铅银,以真阴真阳诱先天混一之气,不用旁门非类,后天地生有质之物。其造化法象,则皆同于火候年时。内外二丹,成功之效则各异。予三生有缘,得闻大道,冒犯天谴,泄机于书。既为《悟真篇》注,又为《参同契》标注。学仙正宗,后学破惑,一以明仙道之因,一以破旁门之非。愿学仙之士,因吾言而不迷,知仙书之可信。不流于旁门,不以错自修,不以错教人。倘遇真师,与我言同,与《参同契》、《悟真篇》之道同,下手速修,共成大道。非敢求异以炫俗,盖以明仙道之正宗也。真人读《参同契》云,不在泥象执文,此为已得真师之传者而言之也。象以立譬,言以传意,故皆筌蹄不以执泥。若夫遇真师,未得真传,迷入旁门,自以为是,不明大道,安可自画,委之以真人不在执泥之言,而不求于深通融会,毕生不得闻大道矣。陈泥丸云:若未逢师且看诗,诗中藏诀好修持。又曰:言语不通非眷属,必也字字研穷。前后贯通,我之所学无一不合,不敢以旁门非类曲为引证,用心日久,神明自来告人,心灵自能通悟。魏伯阳云:万遍将可睹。真人亦云:寻文解义岂须仆,区区口授予以是。用工日久而有得于仙书者,犹益多矣。故并以相勉。

德行修逾八百,阴功积得三千。均齐物我与亲寃,始合神仙本愿。虎兕刀兵不害,无常火宅难牵。宝符降后去朝天,稳驾琼舆凤辇。

注曰:抱一九载,功成道备,物我两忘,何刀兵虎兕之害哉!天降宝符,身飞碧落,真大丈夫出世间之日也。此言金液还丹,又全在德行阴功,八百三千圆满,方保无魔。依法终成,以至冲举,登琼舆凤辇,为至真仙子宾于上帝也。(右警劝世人)

四序花开四照亭,风吹香气喷然馨。劝君采取当时节,莫使娇红取次零。

陆子野曰:四序花开,何时无药。四照亭,喻花开之得地,人宜赏焉。过期失赏,则花衰落而无复见娇红之妙也。花之颜色多,而独以娇红为喻者,信有深旨。所以丹经云,伏丹阳事迥然别,须向坎中求赤血者是也。娇之一字,又岂偶然之字也。康节先生有诗云:美酒饮教微醉后,好花看到半开时。其旨皆同也。

紫阳真人悟真篇注疏卷之八

象川无名子翁葆光注

武夷陈达灵传

集庆空玄子戴起宗疏

读周易参同契

大丹妙用法乾坤,乾坤运兮五行分。五行分兮常道有生有灭,五行逆兮丹体常灵常存。一自虚无质兆,两仪因一开根。四象不离二体,八卦互为祖孙。万物生乎变动,吉凶悔吝兹分。百姓日用不知,圣人能究本源。顾易道妙尽乾坤之理,遂托象于斯文。否泰交,则阴阳或升或降。屯蒙作,动静在朝在昏。坎离男女水火,震兑乃龙虎魄魂。守中则黄裳元吉,遇亢则无位无尊。既未慎万物之终始,复姤昭二气之归奔。月亏盈应精神之衰旺,日出没合荣卫之寒温。本立言以明象,既得象以忘言。犹设象以指意,悟真意则象捐。达者惟简惟易,迷者愈惑愈繁。故之修真之士读《参同契》者,不在乎泥象执文。

注曰:乾坤者,父母也。乾坤运阴阳二气,化五行而生万物者也。故人顺阴阳五行陶铸,则成人矣。夫人之身阴阳相半者,因阴阳有形也。阴阳相半,是以有生有死也。阳主生,阴主死,一生一死,一去一来,此常道之顺也,理之自然者也。圣人则之,反此阴阳,逆施造化,立乾坤为鼎器,盗先天一气以为丹,炼形入于无形,与道冥一。道因无极,仙岂有终哉!故曰:顺常道则有生有灭,逆丹体则常灵常存也。虚无者,道之体也。道生一气而变阴阳,故阳天阴地二仪是也。天一生水居北曰冬,地二生火居南曰夏,天三生木居东曰春,地四生金居西曰秋,而成四时,谓之四象也。天为乾居戌亥,地为坤居未申。坤索乾生三男,长曰震居卯,中曰坎居子,少曰艮居寅丑。乾索坤生三女,长曰巽居辰巳,中曰离居午,少曰兑居酉。合成八卦,谓之八方。故自子至巳为阳界分,自午至亥为阴界分。阴阳运转,则四时之气循历八方,更相终始,故曰互为祖孙也。春夏阳气生长万物为德,万物承之则舒矣。秋冬阴气肃杀万物为刑,万物承之则惨矣。一舒一惨,一吉一凶,是以万物生乎变动,吉凶悔吝兹分也。原夫吉凶悔吝,万象八卦,以至四时阴阳,未有出乎一气,而离乎大道者也。故道为一气,阴阳、四时、五行、八卦、万象,吉凶悔吝无乎不在。无乎不在,故视听、言动、寝昧、举止、触净、喧闹、恢诡怪谲、虫肝鼠臂、稊稗瓦砾,无适而非道也。无适而非道,道却在人中而人不知,人在道中而道不亏,是以百姓日用而不知也。自虚无止日用不知,言道也。圣人探赜索隐,穷理尽性以致于命,故能作《易》体道之妙用,立乾坤为易之门户。乾坤立,易道行乎其中矣。是以乾坤相索而成八卦,八卦相因而八之变成六十四卦。六爻阳爻奇,六爻阴爻偶。故阳之一爻,以四因九数,而得三十六策,六阳爻共得二百一十有六策,是以乾之一卦爻策也。阴之一爻,以四因六,而得二十四策,六阴爻共得一百四十有四策,是以坤之卦爻策也。复以三十二数乾坤二篇,三百六十策合成万有一千五百二十策,是为太极大衍之数,囊括三才,包含万象。故吉凶悔吝之机,生死祸福之兆,未有能逃乎斯数之外者。故曰易之妙道,尽造化之体用也。自圣人正造化体用言《易》也,魏伯阳真人因《易》道与金丹符,故托《易》卦以作《参同契》,以明大丹之旨,亦不过假象寓言而已。言《参同契》也,修丹至要,不出金火二字。圣人先以真阴真阳二物为炉鼎,然后诱太极一气为丹。太极之气在于虚无之中,不可求测。苟不以真阴真阳而诱之,则不能降灵成象。是以《参同契》立乾坤二卦为炉鼎,分坎离二卦为铅汞。四卦处于中宫,余卦分在一月内,以运符火。故乾坤者,龙虎也,震兑也,夫妇也,魂魄也。坎离者,铅汞也,水火也,男女也,情性也。触斯类而长之,则不可胜言也。原至当而言之,无过比喻真阴真阳二物而已。以此二物,合气于中宫黄道之室而为丹,故曰守中则黄裳元吉也,言外药也。既得丹饵,非真火无以育其圣胎。运元阳真气为火,火无定位,周流六虚,故亢则无位而尊也,言内药也。夫天一生水,在人曰精,地二生火,在人曰神。夫人之精神,日夕荣卫一身,常与天地阴阳之气运行不息,故冬至之日,地中有一阳之气上升而为复卦。人之元气亦如之,故进阳火。至正月,阴阳之气相半,自然相交而为泰卦。人之元气亦然,是以息火谓之沐浴。夏至之日,天中有一阴之气下降而为姤卦,故进阴符。至七月阴阳之气相半,自然相交而为否卦。人之元气亦然,是以停待,亦谓之沐浴。故曰:否泰交则阴阳或升或降也。圣人移此一年气候,陷于一月三十日之中,以两日半三十辰当一月三十日用事。自朔日后太阴初萌光,为复卦。至上弦月明一半,金水平分,为泰卦。至十六日月初亏,为姤卦。至下弦月亏一半,金水平分,为否卦。故日月亏盈,应精神之衰旺也,言月也。又移此一月气候归一日十二辰之中,子时一阳生,故人肾中有一阳纯精之气上升,而为复卦,进阳火。午时一阴生,故人心中有一阴至神之气下降,而为姤卦,进阴符。故复姤卦昭二气之归奔也。夫日出为昼,日入为夜。圣人运动符火于一日一夜之内,分擘温凉寒暑之气,外合天符,内合荣卫,消长一身,抽添运用,温养子珠,故曰日出没,合荣卫之寒温也,言日也。子为六阳之首,故为朝进阳火,用屯卦直事。午为六阴之元,故为昏进阴符,用蒙卦直事。故曰屯蒙作则,动静在朝在昏也。一日一夜,两卦直事,屯蒙为六十卦之始,既未为六十卦之终。终而复始,始而复终,故曰既未慎万物之终始也,言时也。已上皆魏真人以金丹大道至简至易也,无可阐扬秘要,故托《易》象立意寓言,俾学者观斯象悟其旨要。苟得金丹妙玄,则乾坤、坎离、龙虎、魂魄、铅汞、水火之类,皆可妄言矣,无外言托象也。苟得运火真机,则屯蒙、既未、复姤、否泰、卦象、爻铢,皆可无用矣,言内之托象也。此仙翁恐学者读《参同契》,不晓真人之深意,惟只泥象执文,而不知捐象妄言,故作此篇,以示同志,其仁慈如此。青城丈人歌曰:谢先圣,秘诀真,筌蹄的当处都无。数句可见其简易之至,非遇真师口诀,未易蹈其壶奥之万一也。

疏曰:自虚无(止)日用而不知,言道也。自圣人(止)造化体用,言《易》也。自魏伯阳(止)寓言而已,言《参同契》也。自修丹至要(止)元吉,言外药矣。自既得丹饵(止)无位而尊,言内药也。自天一生水(止)或升或降,言年也。自圣人移此一年气候(止)衰旺,言月也。自又移此(止)寒温,言日也。自子为六阳(止)终始,言时也。自金丹妙玄以下无外,言托象也。运火真机以下(止)无可用,言内之托象也。

复以三十二数者,乾坤之策,凡三百六十,复以三十二因二百十六,得六千九百一十二,是谓三十二阳卦策数。又三十二因一百四十四,得四千六百八,是谓三十二因卦策数。合二篇策,万有一千五百二十。今以正七月为否泰,应沐浴。其于否泰才交,万物盈,注则又以否泰卦应春秋二分为沐浴,取月不同。《悟真》之旨,自有妙用。故仙翁又于《四百字》云:及其沐浴时,卯酉亦虚比。石杏林云:沐浴不在卯酉。故名子但取否泰二卦,阴阳两停之。又或为二八春秋月二分,或为正七之月,或为上下二弦,不得其旨为之惑矣。

赠白龙洞刘道人歌

玉走金飞两曜忙,始闻花发又秋霜。徒夸篯寿千来岁,也似云中一电光。一电光,何太速,百年都来三万日。其间寒暑互煎熬,不觉童颜暗中失。纵有儿孙满眼前,却成恩爱转牵缠。及乎精竭身枯朽,谁解教君暂驻延。暂驻延,既无计,不免将身归逝水。但看古往圣贤人,几个解留身在世。

空玄子曰:日月如梭,时光似箭,人生七十者稀。寒暑逼人,儿孙牵情,至于老死,世世皆然。有谁回头,坚心求道,留形在世!深叹人生难矣,至道难闻。

身在世,也有方,只为时人没度量。竞向山中寻草木,伏铅制汞点丹阳。

世人求道不知正路,酷爱外炉寻奇草木,炼凡铅汞,冀点化阳丹,换骨为宝。仙翁有诗云:休炼三黄及四神,若寻众草更非真。此戒世人不可以外炉见宝为心,若丹熟自然金满屋,何用耗火亡货财乎?

点丹阳,事迥别,须向坎中求赤血。捉来离位制阴精,配合调和有时节。时节正,用媒人,金公姹女结亲姻。金公偏好骑白虎,姹女常驾赤龙身。虎来静坐秋山里,龙向潭中奋身起。两兽相逢战一场,波浪奔腾如鼎沸。黄婆丁老助威灵,撼动乾坤走神鬼。

能使铅汞伏火,点化赤血,换骨成形,只是贪财之心,为妄用之资,不知种德,反以增罪,何益于生死大事。金丹点化,凡骨变为纯阳之仙,事迥别殊。坎中求赤血,于白虎之中,而求一八弦气,黑铅取精也。离位制阴精,于青龙之中,而求一八之弦气,红铅取髓也。坎黑而求赤,离阳而制阴,二物交媾,采之有日,取之有时。时节既正,又用黄婆媒合,自然金公骑虎,姹女骑龙,配为夫妇,两情眷恋,二物交姤。黄婆作媒,金公助威。夺得乾坤,而乾坤为之撼动,钦伏鬼神,而鬼神为之奔走。古歌曰,微微腾倒天地精,攒簇阴阳走神鬼是也。非世之所谓金石草木之类。(右言外药)

须臾战罢云雨收,种个玄珠在泥底。从此根芽渐长成,随时灌溉抱真精。十月脱胎吞入口,不觉凡身已有灵。

两战野战既毕,立得金丹吞入五内,种此玄珠在于土釜泥底,依火符进退,以真火烹煎,从此金液还丹,根芽日长月成,随时用之灌溉而滋生。至于十月圣胎圆成,炼形化气,自有种种灵气。炼气化神,自然合道。(右言内药)

此个事,世间稀,不是等闲人得知。夙世若无仙骨分,容易如何得遇之。得遇之,宜便炼,都缘光景急如箭。要取鱼时须结罾,莫只临川空叹羡。闻君知药已多年,何不收心炼汞铅。莫教烛被风吹灭,六道轮回莫怨天。

金丹大道,世罕得传,夙植仙骨,际遇真师,下手速修,犹大迟耳。年不待人,莫教浪死。既不知药,急炼铅汞,非世间有质之物,非伏制铅汞点丹阳之药也。此劝人早修。

近来世上人多诈,尽著布衣称道者。问他金木是何般,噤口不言如害哑。却云伏气与休粮,别有门庭道路长。君不见,《破迷歌》里说,太一全真法最良。莫怪言辞多枉劣,只教时人难鉴别。惟君心与我心同,方敢倾怀向君说。

庸俗之徒,以修道为务,不知金木是何物,徒以服气休粮,傍门小术。乌知《破迷歌》内云:如何却是道,太一含真气。五行不顺行,虎向水中生。坎离颠倒术,龙从火里出。其斯之谓欤!(右深警世人)

或者解此歌,以十月脱胎吞入口,此言圣胎出入变化之神,其言是也。又以一粒灵丹吞入腹,《参同契》云金砂入五内,以为后人疑此便为外丹,此言未当也,是未得《悟真》之的传也。其述《悟真》旨要,乃云真铅是先天之气,自肾中生。神汞是性中之真,从心中出。气中之气藏真水,性中之真蓄真火。何不深究《悟真篇·叙》有云:今之学者,取铅汞为二气,分心肾为坎离。等是皆日月失道,铅汞异炉,欲望结成还丹,不亦远乎?此《悟真篇》之所诮,今反以此为旨要,以是观之,不得《悟真》之的传明矣。若遇真师,方知予言之妄,非敢斥其非,欲以明道也。

石桥歌

吾家本住石桥北,山锁山关森古木。桥下涧水彻昆仑,山下饮泉香馥郁。吾居山内实堪夸,遍地均栽不谢花。山北穴中隐藏虎,出穴哮吼生风霞。山南潭底藏蛟龙,腾云降雨山蒙蒙。二兽隐伏斗一场,玄珠隐伏是真祥。景堪羡,吾暗喜,自斟自酌醺醺醉。醉弹一曲无弦琴,琴里声声教仔细。可煞醉后没人知,昏昏默默恰如痴。仰观造化工夫妙,日还西出月东归。天是地,地是天,反覆阴阳合自然。识得五行颠倒处,指日升霞归洞天。黄金屋,白玉椽,玉女金童日侍前。南辰北斗分明布,森罗万象现无边。无昼夜,要绵绵,聚散抽添火候全。若问金丹端的处,寻师指破水中铅。木生火,金生水,水火须分前后队。要辨浮沉识主宾,铅银砂汞方交会。有刚柔,莫逸意,知足常足归本位。万神齐和太平年,恁时国富民欢喜。此个事,好推理,同道之人知此义。后来一辈学修行,只说存养并存气。在眼前,甚容易,得服之人妙难比。先且去病更延年,用火烹煎变阳体。学道人,去思己,休问旁门小法制。只知目下吓得人,不觉自身暗憔悴。劝后学,须猛絷,莫从抛家住他地。妙道不离自家身,岂在千山并万水。莫因循,自贪鄙,火急寻师觅玄指。在生若不学修行,未必来生甚胎里。既有心,要终始,人生大事惟生死。皇天若负道心人,令我三涂为下鬼。

空玄子曰:此歌乃是总赞金丹之妙,破除旁门之非。其曰龙虎、铅银、朱汞、浮沉、主宾,是禀阴阳二物之真也。其曰日西、月东、天是地、地是天,是喻阴阳之交姤、五行之颠倒也。水中铅、木生火、金生水,是喻阴阳所产也。玄珠是禀金丹成象也,昼夜抽添是明十月用功也,存养存气是破旁门小术也。其赞羡金丹之功,劝勉修道之语,观辞易知,不用赘解。

绝句

休施巧伪为功力,认取他家不死方。

壶内旋添留命酒,鼎中收取返魂浆。

注曰:修真之士,多执非类巧伪之法施功而已,而不肯问他家自有同类不死之方,能于鼎中采取返魂之阳丹,腹内旋添延命之汞火。二物者,真修身之至宝也。《参同契》曰同类易施功,非类难为巧,此其证也。所谓他家者,即白虎之弦气也。后学之人,多执以己身精气谓之真铅,既然如是,仙翁岂有以他家之说而诳他人乎?

疏曰:前诗言:自向家园下种栽。无名子解曰:不肯下问他家,自有同类不死之方。前诗为我而言,故曰自向。此诗为教人而言,故曰他家。其为同类则一也。此所谓同类,非谓人与与人为同类也者,于元气之混一也。以元气补元气,是以无涯之气补有涯之气,所以成仙之易也。《参同契》云:元精流布,因气托初。此同类也。若人以人补人,则人身皆属阴。以阴补阴,是以牝鸡自卵,其体不全,安得合阴阳交媾之妙,安能得先天之气凝结为丹,安能化纯阳之躯为纯阳之仙哉!

敲竹唤龟吞玉芝,鼓琴招凤饮刀圭。

近来透体金光现,不与凡人话此规。

注曰:此言运火之功也。竹者,虚心无情之物也。敲者,两物相击之义也。鼓琴者,夫妇谐和之义也。龟者,铅也。凤者,汞也。刀圭者,阴符之器也。玉芝者,阳火之气也。龙之弦气曰玉芝,虎之弦气曰刀圭。此言龙虎相击而结为夫妇,如琴声之谐和也。凤者,南方朱雀也。龟者,北方玄武也。亦南北坎离之象,交炼而成金丹,即时采取,饵归丹田土釜之中,以制己之阴汞。然后虚心谐和夫妇之情,交接阴阳,以运符火。以符火按卦爻,合呼吸。以呼吸用神气,以神气驭水火,以水火炼胎息。胎息游咏,坎离交感于中宫土釜之中,啖养铅汞。铅汞日夕饮啖符火之气,而生金液之质,是为金液还丹也。

谨按:《易真论》曰:凡运火之际,或觉尾闾有物,直冲夹脊双关,历历有声,逆上泥丸。复自泥丸触上腭,颗颗降入口中,状如雀卵,味如冰酥,香甜歃美,觉有此状,乃是金液还丹也。徐徐咽归丹田,常常如此不绝,则五藏清虚,闭目内观脏腑,历历如然烛。渐次有金光万道,灿烂透出身体,如火轮云雾,盘旋罩身。渐渐圣验相续,以证超凡入圣。非比喻也,乃真景象也。仙翁嘿膺此异,不敢语人,盖非人间所见闻之事也。(右内外二药)

陈上阳子曰:竹是中通外直之物,为其不直则敲之,要其能应于物。琴乃微弦相和之义,为其不和则调之,庶能克济所事。玉芝即龙乾,刀圭为坤物。唤龟属我,招凤要他。非大和,则他安能招我凤乎?修行之人,卦气已过,竹不应物,可不击之乎?击即敲也。琴若不和,可不调之乎?调即鼓也。是以七十、八十,至百二十岁,皆可还丹,是此道也。中人常士,乌可语此耶?邪师妄人,焉能知此。非真仙圣师,盟天口授,孰得而知之乎?昔我紫琼公常传太玄真人,偶一辨士来见,曰:敲竹唤龟吞玉芝,敢问我师如何是唤龟?太虚曰:唤龟我当与汝,且问你如何是敲竹。辨士曰:上上关捩子。太虚曰:我不问上上关捩子,且说如何是敲竹。辨士曰:密密深机。太虚曰:你这言语是这长连床上学来的,你将去天下论辩去,我这里不是你唤龟处。其人不悟。今紫琼指出后,却问紫琼,曰:汝知敲竹否?曰:寂然不动,感而遂通。曰:汝知唤龟否?曰:礼下于人,必有所求。曰:适来辨士何以不悟?紫琼曰:彼未得归,虽猜不得。太虚复诫曰:知之非难,行之唯难。

饶君了悟真如性,未免抛身却入身。

若解更能修大药,顿超无漏作真人。

注曰:人顿悟真心,直超如来真空清静性海,毕竟有今生后世、出彼入此之躯。曷若兼修金丹,炼形入于无形,变乎不测,而臻乎千手千眼之应。故于形神性命之道,成彼迥超无漏,而具真金慈相,巍巍堂堂,为天人师,证无上至真者哉!大用未现前,大法未明透,一毫渗漏,抛身入身矣。若圆明照了,宝炼金丹,道成十极,号曰真人。后之迷者以摩抚吐纳旁门小法,以己合天,谓之金丹。夫金丹出于自然,旁门出于使然。金丹以月为本,出于庚金之方,会于坎水之元。金水相投,结成造化,所以谓之金丹也。(右性命。性命同修,是谓一阴一阳之偏阳之道。若上悟性未能了命者,则归于偏阴偏阳之疾,而有抛身入身之患矣)

祸福由来互倚伏,还如影响相随逐。

会能转此生杀机,反掌中间灾变福。

注曰:阳主生曰福,阴主杀曰祸,阴消则阳长,阳极则阴生。互相倚伏,如影响之随逐,此常道自然之理也。若能逆此生杀之机而修之,则反掌之间,变灾为福,害里生恩,男女有孕,为不证矣。(右引《阴符》以明道)

了了心猿方寸机,三千功行与天齐。

自然有鼎烹龙虎,争奈担家恋子妻。

注曰:此诗警时人之不知返者也。方寸机者,言修真之士,未炼还丹以前,须是心地了了,不为心猿意马之所使。古歌曰:人生本是一猿猴,万种皆因向外游。制伏若能收拾住,六精结住夜明珠。吕真人曰:未炼还丹先炼心。《西山记》曰:真仙上圣,教人修道,即修心也。教人修心,即修道也。又云:制之则正,放之则狂。清净道生,昏浊神忘。此其旨也。所谓行者,阴与阳也。仙翁曰:大药修之有易难,须知由我也由天。若非积行施功德,动有群魔作障缘。钟离公曰:有功无行如无足,有行无功目不前。功行两全足目备,谁云无功作神仙。吕真人云:蓬莱路仗三千功德,独步云归。阴功既积,必遇至人。故曰:自然有鼎烹龙虎也。其曰恋子爱妻,此仙翁之意,复恐学迷失道而入邪行,爱妻恋子,永沉苦海矣。学者须存物外之志可也。(右警世人)

西江月

丹是色身至宝,炼成变化无穷。更于性上究真宗,决了死生妙用。不待他身后世,现前获佛神通。自从龙女著斯功,尔后谁能继踵。

注曰:金丹能化有形入于无形,故能变化无穷,隐显莫测。若能兼以识心见性,遣其幻妄,以广神通,则性命之道双圆,形神俱妙,则斯道愈弘矣。迥超无漏,而为金刚不坏之躯,乃无上之大道也。故仙翁曰:若以真金妙色之身,证其真金慈相,巍巍堂堂,为天人师,示神通力,普现法界,运无碍大慈,平等智慧,庄严佛土,广宣妙法,普度众生,则必兼以识心见性,方弘此道。昔龙女顿悟心珠,便超佛性,乃斯道也。若或修行之人,厌此幻相,不能修金丹,便欲直超如来,真空湛然常寂,此为究竟涅槃三昧,则斯之语言、斯之身相,又非所取也。(右性命)

子野曰:丹是色身至宝,只此一语,已尽大丹之旨,何用多为。

道光曰:此道正是达磨祖师西来意,祖祖相传皆此道也。故六祖云曹溪一派,马祖指为西江水,无非此意。但后人无心,但以口谈佛祖,无可奈何,柱杖棒喝,百般譬喻,使上根者行其道,中器者悟其性,下根者记其言,随人所适。盖欲世人先存其性,然后修命。存性即玉液炼己之功,修命则金液还丹之道。遇者却谓我教禅宗一言之下,顿悟成佛。此乃诳惑愚迷,安有是理哉!要知金丹,即是最上一乘之妙。

悟真篇后序

窃以人之生也,皆缘妄情而有其身。有其身则有其患,若其无身,患从何有?夫欲免乎患者,莫能若体夫至道。欲体至道者,莫若明乎本心。故心者,道之体也。道之体,心之用也。人能察心观性,则圆明之体自见,无为之体自成。不假施功,顿超彼岸。此非心镜朗然,神珠廓明,则何以鉴彼如如不可定之法,而使诸相顿离,纤尘绝染,心源自在,决定无生者哉!然明心体道之士,身不能累其性,境不能乱其真,则刀兵焉能伤,虎兕焉能害,巨焚大浸奚足为虞。达人心若明镜,鉴而不纳,随机应物,和而不倡,故能胜物而无伤也。此所谓无上至真妙觉之道也。原其道本无名,圣人强名,道本无言,圣人假言尔。然名言若寂,则凡流无以识其体而归其真。是以圣人设教立言,以显其道。故因言而获显,言因道而反忘。奈何此道至妙至微,世人根性迷钝,执有其身,而恶死悦生,故卒难了悟。黄老悲其贪著,乃以修生之术顺其所欲,渐次导之。夫修生之要在乎金丹,金丹之要在乎神水、华池。故《道德》、《阴符》之教得以盛行于世者,盖人悦其生也。然其言隐而理奥,学者虽讽诵其文,而皆莫晓其义。若不遇至人授之口诀,纵揣量百种,终莫著其功而成其事也。岂非学者纷如牛毛,而达者悭如麟角乎?仆自己酉岁,于成都遇师授以丹法,当年主公倾背。自后三传非人,三遭祸患,皆不逾两旬。近方追忆师之所戒云:异日有汝解韁脱锁者,当直授之,余皆不许。尔后欲解名籍,而患此道人不之信,遂撰此《悟真篇》,叙丹药之本末。既成而求学者辏集而来,观其意勤,渠心不忍吝,乃释而授之。然后所授者,皆非有钜势强力、能提危拯溺、慷慨特达、能仁明道之士。初再罹祸患,心犹未知,竟至于三,乃省前过。故知大丹之法至简至易,虽愚小人得而行之,则立超圣地,是天意秘惜,不许轻传于非人。而仆不遵师语,屡泄天机,以有其身,故每膺谴患,此天之深诫如此之神且速,敢不恐惧克责!自今以往,当钳口结舌,虽鼎镬在前,刀剑加项,亦无复敢言矣。此《悟真篇》中所咏大丹、药物、火候细微之旨,无不备悉,倘好事者夙有仙骨,睹之则智虑自明,可以寻文解义,岂须仆区区授之矣。如此乃天之所赐,非仆之辄传也。其如篇末歌颂,谈见性之法,即上之所谓妙觉之道也。然无为之道,以济物为心,虽显宣秘要,终无过咎。奈何凡夫业缘有厚薄,性根有利钝,纵闻一音,纷然异见。故释迦、文殊所演法宝,无非一乘,而听学者随量会解,自然成三乘之差。此后若有根性猛烈之士,见闻此篇,则知仆得达磨六祖最上一乘之妙旨,可因一言而悟万法也。如其习气尚愚,则归中小之见,亦非仆之咎矣。时皇宋元丰改元戊午岁月戊寅日张用成平叔序。

紫阳真人悟真直指详说三乘秘要

象川无名子翁葆光述

悟真直指详说

夫混沌未显之前,虚无寂寞,无名可宗,强名曰道。道降而生一气,非动非静,非浊非清,邈不可测,圣人强言,谓之混元真一之气。一气既判,化为阴阳。阴阳者,天地也,男女者也。天地缊,万物化醇。男女媾精,万物化生。故自有天地以来,未有一物不因阴阳相交而得其形者。夫欲修炼者,若以金石草木之象名,万有不同之器类,以至一身精神气血液之属,而为丹质者,此皆后天地生滓质之物也。滓质之物有形可睹,安能生有形而入于无形也哉!后天地生者也,皆不离乎天地之内,而有形者未尝不坏,安能变化而超乎天地之外也哉!不超乎天地之外而有形者,未始不堕于阴阳生死之数者也。夫阳主生,阴主死,一死一生,一往一复,此理之自然也。设使煅炼得法,服饵有功,寿等龟龄,年齐鹤算,及其数尽,未有不亡。若箭之射空,力尽必坠,谓其有形未有不坏之理也。是故圣人采先天一气为丹,炼形还归于一气,炼气归神,炼神合道,而归于无形之形,故能超乎天地之外,立乎造化之表,掌握阴阳,挈提天地。阴阳生死之所变者,九天一气使之然也。故得丹体,常灵常存,不生不灭矣。譬犹运瓮,处瓮之内,焉能运瓮?必也处瓮之外,则能运瓮矣。真一之气,生于天地之先,邈不可测,圣人以同类之物诱之成丹,亦犹日中有火,以阳燧引之,则得其火矣。又如月中有水,以方诸引之,则得其水矣。故煅同类之物,立为炉鼎,号曰真龙真虎。故吕公词有自然炉鼎虎绕与龙蟠之语也。夫同类者,无情之情,不色之色也。万物之中,得其性命之正,为灵为贵之最者也。假如初弦之气也,运而用之,故号曰真铅、真汞也。仙翁曰:时人要识真铅汞,不是凡砂及水银。乃初弦铅之气也。初弦者,上下弦二八之数也。龙称八雨,虎重半斤,所以谓之二八也。此时水源至清,有气而无质者也。以此气类而诱之,则真一之气降灵而有象也。仙翁曰:药逢气类方成象,道在虚无合自然也。夫炼此金丹,先求名山福地,次创丹室数椽,坛筑三层,剑卓四面,悬之以镜,方乃立龙虎为鼎炉,置刻漏为规矩,抽添有水火之则,作用有辅弼之俦。如此之类,未易敷陈,亦假世财,方克就绪。故阴真君论曰:欲修此道,须假资财。如无资财,则修金丹不成。又须三人为侣,方可修炼。三人同心,一志之良友也。密当八月首望之宵,一阳初动之际,当先主者禹步登坛,左手擒龙,右手擒虎,精调气候,数按周星(一作天),正配阴阳,息符刻漏,故得金水交并,龙木孕英矣。一者坐幄运筹,经文纬武,而继其中间首尾之所施,不使毫厘差惑。故仙翁曰:大都全借修持力,髦发差殊不作丹也。一者潜窥刻漏之的,密整抽添之用,准备火工无失,复卦逾时过刻,丹必难成。故朝元子曰:劝君穷取周天数,莫使差跎复卦催。三人一心,递互相符,不半时辰,立得真一之气归于交感之宫,结成一粒,大如黍珠,号曰金丹。现在北海之中,赫然光透帘帏,即时密运莫铘以追之。才得入口,则立跻圣位矣。故仙翁曰:一粒金丹吞入腹,方知我命不由天。得此一粒,镇在丹田气海之中,则一身精气翕然而归之,立结成砂而不失走。然后运火煅炼,成金液还丹。夫火者,阴阳之气也。阳数奇,阴数偶。自子至巳六辰属阳,故谓之阳火。自午至亥六辰属阴,故谓之阴符。乾之策二百一十有六,坤之策一百四十有四。二篇之中,夺得四千三百二十年正气,归我丹田之中,温养子珠,结就圣胎也。老君曰:阳奇自子生,阴偶从午发。终始在乾坤,中冥母胎月。故得外精,阴阳之火内生,金液之质,不假施功,自然运转,从尾闾历历然有声,直透双关,逆上泥丸峰顶,降下口中,状如雀卵,馨香甘美,此乃金液还丹也。徐徐咽下丹田,结成圣胎,养就婴儿。故仙翁曰:婴儿是一含真气,十月胎圆入圣基。盖凡胎十月降诞,圣胎亦然。十月火备功圆,脱胎而化形为纯阳之体,寒暑饥渴不能为恼,方可换于深山穷谷之中,或卑污僻陋之所,面壁九年,以空其心,无人无我,心境一如,故谓之神仙抱一也。正释子收牛之时,惟识心见性者抱之,则斯道弘矣。九载功备,无为之性自圆,而慧自生。纯阳之体自妙,而神自灵。故得性命,与道合真而无形矣。无形之形,随物现相,遇风则风,遇雨则雨,遇水火则为水火,遇飞走草木,变化不测,倏存倏亡,瞻之在前,忽焉在后,故能分身百亿,应现无方。若一月之照万水,无不周遍。是以随缘赴感,靡所不应。原其至真之躯,处于至静之城,实未尝有作者。此乃神形性命,与道合真,而同归于究竟寂空之本源也。故圣人强名之曰九转金液大还丹也。又曰金刚不坏之躯,乃为无上至真之妙道也。仙翁独弘斯道,故以真金妙色之身,证其巍巍堂堂真金慈相,普现法界,救度众生。故示刘奉真之徒以性道无生而入寂,后现真身于王屋山中,示二命道不灭而圆通。故于元丰五年三月初五日尸解之时,乃留偈曰:一灵妙用,法界圆通。此非性命之道双圆,形神之真俱妙,岂能与于此?其阅世亦九十六载矣,平时宏阐玄微,吟咏情性,言辞奧雅,汲引后来,自目其篇曰《悟真》。悟真云者,性命之真也。又恐后学惟知命道而不知尽性,惟知性道而不知养命,故有了悟真如之一绝,丹是色身妙宝之一词,启发高明之士,大根器之人,俾知性命之道,咸获究竟圆通,迥超三界,此非无碍大悲平等之心智慧智圆者,孰能如是哉!愚虽识见暗昧,颇得仙翁之密旨,故精研是篇,而漏其精机十已八九矣。深虑同好之士,金丹源流所自,于是原始要终,冒犯天谴,直指悟真之坦途。倘有夙骨合仙者,径直入悟真之门,寻无为于一黍之珠。若于外觅,则不可以冀其有所得矣。昔元始天尊悬一宝珠,大如黍米,在空玄之中,无鞅圣众勃勃俱自珠口而入者,即此金丹之一粒也。一粒如黍,包含万象,囊括三才,其大无外,其小无内,亘古迄今,高真上圣证此道者,不可胜举,孰不由此一黍而证无上之大道者?此道至简至易,苟非真师指示,则莫能晓其深根固蒂者。根蒂识矣,苟非钜有财力者,则亦莫能成其功而著其事也。功事著矣,苟非明心见性,则亦莫能臻于抱一之妙也。抱一既妙,则性命之道至矣,不可复有以加矣。是故命道,莫不有传于师指而后明,修持而后著也。若夫性道则不然,不由外至者也。苟非见闻知识于外者,则堕于中小之规,而不彻其听莹之至者也。惟于自己胸中,自悟自明,方能尽其性道,而得所谓最上第一乘者也。吁!性道之中,非有悟有明也,悟无所悟,明无所明而已。非有尽有得也,尽无所尽,得无所得而已。最上第一也,上无所上,一无所一而已。学者倘达师旨,手握天机,煅炼神丹,脱胎换骨,更无明心达本,了悟真空,直超最上之乘,径入无为之境,则形神俱妙,性命交圆,驾鹤骖鸾,乘龙跨凤,共为蓬阆之游必矣。

强兵战胜之术

夫强兵战胜之术者,乃炼金丹之旨也。夫炼金丹者,每以中秋初夜,一阳动时,坐镇魁罡,坛升三级,左擒龙而审定鼎弦,右捉虎而精调火候。一文一武,交争战于玄门。一去一来,互斗危于牝户。息符刻漏,数应周天,无令毫发差殊,故曰强兵战胜之术也。夫兵者,龙虎也。战者,交媾也。不一时辰,立获金丹入口,战胜之术著矣。故《西华经》曰:强兵战胜,在养玄珠之功也。是以仙翁首列一十六首者,以明龙虎,各一八之数。五言四韵一首者,以表一时得金丹一粒也。此余所以分为上卷,表而出之,以明强兵战胜之术,则采金丹之功粲然明白矣。

富国安民之法

夫富国安民之法者,乃运阴阳符火之旨也。夫人道无形,肇生一气,一气混沌,判为阴阳。故至阳之气轻清,覆冒于上者,谓之天。至阴之气重浊,负载于下者,谓之地。积诸纯阳之气,飞升于天者,仙也。积诸纯阴之气,沉沦于地者,鬼也。禀一阴一阳之气,不升沦之躯,处于天地之中,可仙可鬼者,人也。人能修炼,剥尽群阴,而形化为纯阳之气,则升仙矣。不知修炼,日耗六阳,而体化为纯阴之气,则为下鬼矣。《易》曰:本乎天者亲上,本乎地者亲下。亦各从其类也。是以圣人仰观俯察,知人禀天地之秀气,为灵、为贵、为最,故假真阴真阳之二物,夺先天地之一气以为丹,饵归丹田气海之中,以御一身后天地生之气,则一身之气翕然而归之,若万邦之朝于君,众星之拱北也。如人因父母交感之精而有此身,是以盗阴阳纯粹之气而为化基,号曰阴符阳火。循环六十卦之中,周而复始。回七十二候、二十四气于一日一夜之中,夺得四千三百六十之正气,辐凑于丹田气海之中,温养丹珠。其丹处于中宫,无为而静应,故得外接阴符阳火,生真一神躯。十月脱胎,而形化纯阳真一之气。饥渴不能挠,寒暑不能侵,故为富国安民之法也。夫国者,身也。民者,精气也。民为邦本,本固邦宁。邦若无君则民罔归,君若无臣则民罔治。是以圣人以丹为君,以火为臣,丹火相须,君臣庆会,则天下平治,精固民安,故一身之国富矣。《西华经》曰:精完气足,所以富国民安,正在饵金丹之后也。是以仙翁续述绝句六十四首,按《周易》六十四卦者,明运火爻之计也。又续成《西江月》一十二首,以象运火沐浴,共十有二月之功也。此余所以分为中卷,以明运火之法,富国安民之意。盖修丹之序,当如是尔。

神仙抱一之道

夫神仙抱一之道者,乃圣人运火功圆之时也。形化纯阳之气者,身投僻陋之隅,面壁九年,抱一以空其心,心定神化,与道冥一。赞曰:道为性命,本性是心源。心性同体,变化无边。百姓日用,亦曰自然。若能了悟,忘象忘言。虚心实腹,抱一而迁。功成九转,乃得神仙。此其旨也。夫九转者,九年也,九乃阳之极数也。一者,道之强名也。抱者,抱无所抱也。神仙当此之时,隳肢体,黜聪明,离凡圣,齐物我,毋固毋必,无取无舍,心镜如一,逍遥自在,故得泰定,发乎天光。九载功圆,则无为之性自圆,无形之神自妙。神妙则变化无穷,隐显莫测。性圆则慧照十方,灵通无破,故能分身百亿,应显兄方。而其至真之体,处于至静之域,阒然而未尝有作者,此其神性形命俱与道合真矣,故谓之神仙抱一之道也。昔仙翁道成之后,示刘奉真之徒以无生而入寂。既入寂矣,而又现其身于王屋山中者,即斯道也。昔如来涅槃后,自涌金棺于空中,化三昧火。既焚其身矣,因母哭而不已,又现金身空中,为说半句偈者,亦斯道也。昔达磨面壁九年,既入灭矣,又携只履西归,并化焚身巨焰。形既然矣,而铎声犹撼于空中。若此之辈流,未易该举。倘性命双圆,形神俱妙,孰能如是?是故仙翁毕其卷末而以禅宗性道者,实明神仙抱一之道也,故余分为下卷。原夫性之道,虚无广漠,默默昏昏,无可得而形容以言之也。人与非人,悉皆平等,无有高下,但以无始以来,凡有形与名,与夫无有形而名者,未尝有一物不圆成具足,以其本然自有清静具足,故未始有可得而形容以言之也。然而大藏乃有五千四十八卷者,此皆圣人以人味道之,甚不获己而强言之也。欲人因言以明道,道明则言语俱成非矣。故《金刚经》云:如来有所说法,即为谤佛。是以有言,皆是谤也。今则仙翁歌咏性道,亦不获己而言之,固已赘矣,此余所以不复加之解释者,不欲为画蛇添足也。惟愿猛烈高上之士,不由外得,直于自己胸中自悟自明,卓然独耀,直下承当,受用将去,不问喧静语默,酒肆花衢,恁么也得,不恁么也得,头头无别,处处和谐,尽十方世界,具一只眼,出一只手,妙用纵横,四通八达,盖天盖地,随处运动而莫非真,随所施为而无不可,则知这里本来天性具足,无欠无余,拟议俱弛矣,能所俱忘矣,无问无应,无思无虑,虽性之一字,抑亦用不着也。

三乘秘要诗

金丹术

大哉一黍兆虚无,降本流形复卦初。

两片乾坤资造化,一觔日月运机枢。

周星息数微微数,进火神功的的符。

烧罢半辰文武火,赤龙夺得夜明珠。

运火法

一珠饵罢地交天,两腠玄关火炽然。

六十卦循朝与暮,九重城里汞烧铅。

抽添运用须防险,沐浴停符不使烟。

功备脱胎完十月,无中养出大罗仙。

抱一法

丹即筌蹄道即鱼,忘筌得道证空虚。

莫坚守抱无为一,扑碎虚空一也无。

妙有灵光常赫赫,含容法界自如如。

随缘赴感常清净,九载金刚不坏躯。

夫泛景大霞,飞升金阙,言存蕊简,事出尘寰,彼世俗之人不能深信。尝观《总仙集序》以为:自昔冲举者十万余人,拔宅者八千余家。刘向在汉为汉儒宗,亦作《列仙传》以贻后世,则知神仙非诞明矣。然世俗所以不信者无他,天机玄奧,仙圣秘密,习薄人浮,诚不接于耳,无怪其不信也。昔《太上说常清静经》,首言大道无形,生育天地。大道无情,运行日月。以至长养万物,陶铸群生,亦归于混元无名之始。先圣之原人者至矣。继而申之以天地男女、清浊动静之理,详及于清心寡欲、湛然常寂之妙,无非显示天机,密示玄旨也。殆其终篇,为能以悟之者,可传圣道究极之说。得于仙人葛公之语,则口口相传,不记文字。嗟夫!淳风一离,习俗浅薄,仙尘杳隔,此道无传,异说虽多,同归渺藐。因是采取铅之法,不形于竹帛之间。结胎育婴之妙,深锁于金匮玉函之中。学仙之子皓首穷年,终无由得其仿佛。圣宋龙兴,异人间出,紫玄真人张公少游辟雍,夙禀灵骨,立志精勤,艰辛不替,得道于青城丈人,尽得金丹奥旨。罄其所遇,发为歌咏,自名其书曰《悟真篇》。愚幼而读之,潜心深思,遍参众说,无所发明。或指为丹灶之术,或讹为内御之说。抚篇浩叹,积年于兹。有幸自天得遇紫阳仙翁陈公亲传《悟真》,适孙无名真人《释义》,密以见授,焚盥庄诵,恍然如雾散云收,日明月朗,口诀心要,未敢叩击,已知生天生地之机,运行日月之道与夫长养万物,陶铸群生,不出于真阴真阳,上下二弦之气。至于运用抽添,防危虑险,灿灿然在目睫间。倘能遭遇真传,得兹妙道,生育胎仙,超凡入圣,谅不虚度此生。甫得入手,踊跃欣庆,敬依泓颖,题诸卷末。时圣宋嘉泰甲子中秋白云子谨叙。

张真人本末

紫阳真人,乃天台缨络街人。先名伯端,字平叔,后名用成。少无名不学,浪迹云水。晚传混元之道未备,孜孜访问,遍历四方。熙宁中,陆公龙图锐镇成都,乃依以游蜀,任四川节度制置使安抚司参议。于己酉岁,遂遇异人传火候之秘,其道乃成。仍戒之曰:他日有与汝脱韁锁者,当受之。既而三传,每罹灾患,仍深自悔责,遁世忘言,著《悟真篇》八十一章,尽述二丹之秘。其议论大旨,则深嫉世之学者专门各宗,三教异流,不能混一矣。异派同源之理通亮,继正力补于道,天下传诵之。陆公其蜕,得其舍利千百,若鸡头实者,色皆绀碧。既而复有见之者,云政和中,通姓名以谒黄君冕仲尚书于延平,黄公素传容成之道,且酷嗜炉火,年加耄矣,语不契而去,继而使人寓书于黄,叙述甚异。其孙铨见其书,秘不尽言,独告予大略云:平叔自谓与黄皆紫微天官,号九皇真人,因校劫运之籍,遂谪于人间。今垣中可见者,六星而已。潜耀者三:平叔,冕仲,洎维扬于先生也。平叔曰紫阳真人,冕仲曰紫元真人,于公曰紫华真人。一时被谴者,官吏皆已复于清都矣。今平叔又登仙品,独冕沉沦于宦海,凡当为人者十世,今九世矣。来世苟复迷妄合尘,则沦坠异趣,无复升迁之期。平叔明序仙契,力欲振拔,而黄公竟不契而没,惟自号曰紫元翁而已。九皇不载于天官,盖微星也。非常名而可名者,在万二千五百之间耶!

薛紫贤事迹

道源姓薛名式,陕府鸡足山人也。尝为僧,法号紫贤。云游长安,留开福寺,参长老修严,严与道眼因缘,金鸡未鸣,如何后这音响。又参僧如环,如何是超佛祖之啖,糊饼圆陀陀地。闻桔槔顿有省悟,有颂曰:轧轧相从响发时,不从他得豁然知。桔槔说得无生曲,井底沉蛇舞柘枝。二老然之。自尔顿悟无上秘密、圆明真实法要,机锋迅速,宗说兼通,且复雅志金丹道养。崇宁丙戌岁冬,寓郡县青镇,听讲佛事,适遇凤翔府扶风县杏林驿人石泰字得之,年八十五矣,绿发朱颜,神宇不凡,夜事缝纫。道源密察焉,心因异之,偶举张平叔诗曲,石攫然,曰:识斯人乎?曰:吾师也。遂将语着于平叔者。平叔先生,旧名伯端,始于成都宿天回寺,遇异人,改名用成。凤州太守怒按以事,坐黥窜。经由邠境,会天大雪,与护送者俱饮酒村肆,吾适肆中,既揖而坐,见邀同席,吾笑顾此众,客方欢,彼客未成饮,盍来相就。于是会饮酒酣,问其故,且以告。吾念之曰:邠守,故人也,乐善忘势,不远百里,能迂玉趾,有因缘,可免此行。平叔恳诸护送者,许之诺,遂复丁邠。吾为之先,一见获免。平叔德之,曰:此恩不报,岂人也哉!子平生学道无所得闻,今将丹法用传于子以成道。吾再拜谢,仰受付嘱。道源源闻石泰说是语已,稽首皈依,请因受业,卒学大丹,及复受得口诀真要。且戒往通邑大都,依有德有力者,可即图之。道源遂来京师,弃僧伽梨,幅巾缝掖,和光同尘,混于常俗,觊了此事。岂患学仙道流,得遇平叔诗曲,随其所见,致有差殊,而意之所疑,又须展转,心生迷谬,莫能晓悟,孰从而语之《参同》哉。致使不敢下手修炼者,多矣。呜呼!岂平叔先生之本心哉!于是慨然首为训释,条达宗旨,通玄究微,开蒙发昧,人可率解。俾修炼者,无或差误,得证高真,作丹砂用。初平叔先生尝因获罪,誓不语人,已而叹曰:自为计得矣,非所以为道也。

太上玄科曰:遇人不传失天道,妄传非人泄天宝。传得其人身有功,妄传七祖受冥考。我今靳固闭天道也,祸将大矣。不得已述诗曲,始以流传世之奇人,使读之自悟,诗曲中之意,亦隐深不可识。道源因以推广其意,为注解明白。真要洞阐,玄微法事悉备,表里焕然,余蕴无所藏矣。然获览者,得以寻详释其疑惑,不伺咨闻,能自了了,所以成平叔先生之志也。然而道源既欲以是垂世传后,则亦将缄默,自此隐矣。获斯文者,宜加秘密,天之所宝,在在处处,自有神物营卫护持。若有志士信道明真,言行无玷,审是修行,然后付焉。金玉堆里不可传焉,父子至亲亦勿与之。盖轻泄慢漏,身则受殃,门户有灾,子孙不祥。岂止如是,又将祸延九玄七祖,阴谴冥责,长役鬼官,永不受生。念兹慎兹,无忽!商丘老圃今是翁元王真一既缮写注解《悟真篇》诗曲,并与当时承受事迹,因编详记于后。虽言不文饰,而直书实录,庶几备见本末云。政和岁次乙未中秋日记。

泰定丁卯在瑞阳见薛紫贤注《悟真篇》,读之惘然,恨未见全本。天历癸巳归升获全本,反复读之,数年见其端倪。继蒙远方道友寄至数本勘雠,皆同注文,所驳傍门,或本作或者,或本作叶文叔,此其疑也。近刊行《悟真篇》解诸家节文,其中所引象川翁、无名子二人之注,比之所获紫贤之注,又皆同,疑其文同而人异,此疑也。宋嘉泰壬戌袁公辅斥文叔注疏,混骰难考。因选择其注,究公辅所受之道,亦不过独修一物,又何斥他人哉!文叔之果是哉?何紫贤、公辅皆斥之,此其疑也。因以年月考之,道光作《复命篇》自叙宣和庚子岁得遇至人口诀。今之商丘今是翁元王真一在政和乙未记薛紫贤事迹,叶文叔注在绍兴三十一年辛巳,相隔四十七年。文叔于政和乙未或未生,或童幼,安得紫贤于四十七年之前豫指名而斥之者?又皆文叔之真谬,非他人所注,此其疑也。以是数疑,疑其非紫贤之注,而未决然。其所注与诸家不同,而实得真人之旨。至顺辛未五月初三日,得遇金丹、药物、火候直诀,天授之也。终疑其非紫贤所注,于心未释,参问不已,旁求四方。至顺壬申秋,武陵故友传至象川翁葆光解,喜跃不已,读之累月,则前之所疑涣然冰释,确然如世传紫贤之注,实为无名子之注,迷以葆光讹为道光,何其讹传之久,而人未之订耶!何以言之?真人传石杏林,杏林传紫贤为第三传,此世之知也。真人传广益子,广益子传无名子,亦为第三传,此世之罕知也。好事者欲其所注取信当世,遂节无名子之注以传流之。显者知紫贤附于后以实之,记者曰:元王真一。安有元王之姓?是自讹其记述之名,以惑世也。或者又曰:紫贤为僧,一名道光,一名葆光。是又以光字之同,而讹以二人为一人也。其指斥叶文叔者,今以无名子之注考之,前乎文叔未有注《悟真篇》者,后乎文叔未有斥文叔之非者。无名子恐其失真人之旨,迷误后人于乾道癸巳,冒犯天谴,谨依师旨注解篇义,毫分缕析,惟恐人迷,可谓仁慈之普,尽泄天机者矣。世人节录诸解,未见全文,又讹翁姓为老者之称,分象川翁无名子为二人。近又讹无名子之注为紫贤之注,讹以传讹,于其文义、年月尚不能参考其妄,安望其知仙道之真传也哉!金丹大道之的传久矣,其绝矣。今四海混一,学仙纷纷,求其一二能闻是道者,何其寥寥也。抑紫贤此注不传于后世乎,将予孤寡而未见乎?今无名子之注详尽而无留蕴,世传紫贤之注大同而多阙略,假使紫贤有注,无名子安得不援其文,而反窃其全文而易以己名而传世乎?无名子于释月圆之义,止引紫贤二语,可见紫贤之未有注也。今讹为紫贤之注者,于始于有作人事觉之注,及引无是子曰,无是即无名之讹也,可见紫贤之未尝有注也。今之学仙者未可以紫贤显知,无名罕知,以重为轻也。然其师传之真,仙道之正,二仙皆同也,皆传之自平叔。真人斯文所在,端有神物营卫护持,安得不宝其文而珍藏之,择其人而流传之?因并附所记真人本末及紫贤事迹于无名子注文之后,而通辨之,庶得斯注疏者理易明,讹易革,知吾言之不妄,不敢讹传其注也。知大道之难闻,不敢轻传非人也。学仙有缘,因文解义,因注达旨,不迷傍门,直超大道,天之所赐,则金丹大道未尝绝传矣。世之又传别本有淳熙改元九月子虚子小序,在陈紫阳序之前。其于无名子之序节去,谨依仙翁之秘旨一段。又易其后文《分三乘秘要论》,名贯卷首。其于注文增又曰:其说之要,以童男童女为阴阳、龙虎。男女之气为先天、后天,为铅汞,为真水火,为初弦。当天癸之年为癸生,二八为三阳备,为蟾光圆,为金鼎完,为大小无伤,为两国全,为先天气,为外药,诚可谓邪宗曲派而妄注之也。乃子虚子之邪宗,故不敢显姓名。又冒先书其年月,托以无名子未言旨取于世。或曰子虚子即无名子之异号,曰审如是,则无名子自相矛盾矣。且乾道癸巳次年甲午,改元淳熙,一年之间,师旨遽异,何以言之?嘉泰甲子白云子序陈紫阳,始传斯注,相距三十二年,注文全然纯一,秘旨坦然明白,无一字邪说以揉杂之。癸巳至甲午相距期月,即畔前注,当是时无名子未仙去,倘见闻之,必以为邪宗而攻之矣,岂有攻叶文叔而守子虚子者乎?且子虚子何不就有道以正,使其传果正邪?无名子必自增改,又何以为增无名子未言之旨乎?是以知其妄注也审矣。学仙之士,有缘获斯注之真者,幸明鉴而珍袭之。至元丙子中元空玄子戴起宗仲同父谨辨。

我闻在昔有若紫贤真人阐大道之希微,拯迷徒之沦溺,道成之日,著《悟真篇》以传于世,盖平生之所历,萃于此矣。学道者不率是篇之所言,譬犹适江海而离楫也。奈何世远风微,言厖道隐,坚执傍门,以毁仙道,深蔽法象,以非真诠,由此以神仙为渺茫,丹书为漫诞,而《悟真》之书,真人之心,竟莫克明于世。乃若无名子接夫正传之绪,念其注者讹以传讹,复以此书注行于世,章分句释,畦疏町别,尽泄天机,备载其中。熟玩精思,当自得也。叔祖父自稚龄慕道,读之有年,天启其衷,与闻玄秘。以平日所闻于父师所授者,与夫己之所自得者,疏于无名子注文之末,俾来者得以取准焉,不至堕于渺茫而流于诞漫也。溥哉其心乎!顺夙生有缘,获窥其书,实为庆幸。又安得友方外之人,踏名巘以棲真,策仙风而遐诣,安立鼎炉,呼吸龙虎,颠倒汞铅,采之于一时,胎之于十月,空之于九载,泠然驭飞车,度弱水,跨灵鳖,侍诸仙真之下风,以闻希夷之大道,以拯沦溺之徒,乃所愿则学紫贤也。至元丁丑上巳日后学戴顺稽首书于朱湖大生洞天。

金丹法象

无名子于《悟真篇注》攒集金丹法象,比喻众名,可谓备矣。起宗推广裒集《参同契》及诸仙经论诗词,凡所假借天道、易象、人事、理物比喻金丹阴阳法象,分为七类,附于《悟真篇注》之下,庶学仙者易于参究,知夫内外同异之分,互为法象。五行变化之序,难以定名。明其本源之一,契其同有之实,辨其异喻之名,则仙师之明,皆可以一贯之。得于此而忘真筌,由于此而成仙道,亦非小补云。至元丁丑上元戴起宗序。

紫阳真人悟真篇拾遗

禅宗歌颂诗曲杂言

此恐学道之人,不通性理,独修金丹,如此既性命之道未修,则运心不普,物我离齐,又焉能究竟圆通,迥超三界?故经云:有十种仙,皆于人中炼心坚固精粹,寿千万岁。若不修正觉三昧,则报尽还来,散入诸趣。是以弥勒菩萨《金刚经颂》云:饶君百万劫,终是落空亡。故此《悟真篇》者,先以神仙命脉诱其修炼,次以诸佛妙用广其神通,终以真如觉性遣其幻妄,而归于究竟空寂之本源矣。

性地颂六首

佛性非同异,千灯共一光。增之宁解溢,减着且无伤。取舍俱为过,焚漂总不妨。见闻知觉法,无一可猜量。

如何妙体遍河沙,万象森罗无障遮。会得圆通真法眼,始知三界在吾家。

视之不可见其形,及至呼时却又应。莫道此声如谷响,若还无谷有何声。

一物含闻见觉知,盖诸尘境显其机。灵常一物尚非有,四者凭何作所依。

不移一步到西天,端坐诸方在目前。项后有光犹是幻,云生足底未为仙。

求仙本自无生,畏灭何曾暂灭。眼见不如耳见,口说争如鼻说。

无罪福

终日行,不曾行。终日坐,何曾坐。修善不成功德,造恶元无罪过。时人若未明心,莫执比言乱做。死后须见阎王,难免镬汤碓磨。

三界唯心

三界唯心妙理,万物非此非彼。无一物非我心,无一物是我己。

见物便见心

见物便见心,无物心不见。十心通塞中,真心无不便。若生知识解,却成颠倒见。睹境能无心,始却菩萨面。

圆通

见了真空空不空,圆明何处不圆通。根尘心法都无物,妙用方知与佛同。

随他

万境纵横在目前,随他动静任哗欢。圆明定慧终无染,似水生莲莲自干。

宝月

一轮宝月当虚空,万国清辉无障碍。收之不聚拨不开,前之不进后不退。彼非远兮此非近,表非外兮里非内。同中有异异中同,问你傀儡会不会。

心经颂

蕴缔根尘空色,都无一法堪言。颠倒之见已尽,寂静之体修然。

人我又名齐物

我不异人,人心自异。人有亲疏,我无彼此。水陆飞行,等观一体。贵贱尊卑,首足同己。我尚非有,何尝有你。彼此俱无,众泡归水。

读雪窦禅师祖英集

曹溪一滴分千派,照古澄今无滞碍。近来学者不穷源,妄指蹄涔为大海。雪窦老师达真趣,大震雷音槌法鼓。狮王哮吼出窟来,百兽千邪皆恐惧。或歌诗,或语句,叮咛指引迷人路。言词磊落义高深,击玉敲金响千古。争奈迷人逐境流,却将言相寻名数。真如实相本无言,无下无高无有边,非色非空非二体,十方尘刹一轮圆。正定何曾分语默,取不得兮舍不得,但于诸相不留心,即是如来真轨则。为除万相将真对,妄若不生真尔晦,能到真妄两俱非,方得真心无挂碍。无挂碍兮能自在,一悟顿消穷劫罪,不施功力证菩提,从此永离生死海。吾师道高言语畅,留在世间为榜样,昨宵被我唤将来,把鼻孔穿于杖上,问他第一义如何,却道有言皆是谤。

戒定慧解

夫戒、定、慧者,乃法中之妙用也。佛祖虽尝有言,而未达者犹有所执,今略而言之,庶资开悟。然其心境两忘,一念不动,曰戒。觉性圆明,内外莹彻,曰定。随缘应物,妙用无穷,曰慧。此三者相须而成,互为体用。或戒之为体者,则定、慧为其用。定为体者,则戒、慧为其用。慧之为体者,则戒、定为其用。三者未尝斯须相离也。犹如日假光而能照,光假照而能明。非光则不能照,非照则不能明。原其戒、定、慧者,本乎一性。光明照者,本乎一日。一尚非一,三复何三?三一俱忘,湛然清净。

即心是佛颂

佛即心兮心即佛,心佛从来皆妄物。若知无佛亦无心,始是真如法身佛。法身佛,没模样,一颗圆光含万象。无体之体即真体,无相之相即实相。非色非空非不空,不动不静不来往。无异无同无有无,难取难舍难听望。内外圆明到处通,一佛国在一沙中。一粒沙含大千界,一个身心万个同。知之须会法无心,不染不滞为净业。善恶千端无所为,便是南无及迦叶。

采珠歌

宝子衣中珠,本自圆明好,不会自寻求,却数他人宝。数他宝,终无益,只是教君空费力,争如认取自家珍,价直黄金千万亿。此宝珠,光最大,遍照三千大千界,从来不解少分毫,刚被浮云为障碍。自从认得此摩尼,泡体空花谁更爱,佛珠还与我珠同,我性即归佛性海。珠非珠,海非海,坦然心量包沙界,任你尘嚣满眼前,定慧圆明常自在。不是空,不是色,内外皎然如壅塞,六通神用妙无穷,自利利他还解极。见即了,万事毕,绝学无为度终日,怕兮如未兆婴儿,动止随缘无固必。不断妄,不断真,真妄之心总属尘。从来万法皆无相,无相之中有法身。法身即是天真佛,亦非人兮亦非物,浩然充塞天地间,只是希夷并恍惚。垢不染,光自明,无法不从心里生,心若不生法自灭,即知罪福本无形。无佛修,无法说,丈夫智见自然别,出言便作狮子鸣,不似野牛论生灭。

禅定指迷歌

如来禅性如水,体静风波自止,兴居湛湛常清,不独坐时方是。今人静坐取证,不道全在见性,性于见里若明,见向性中自定。定成慧用无穷,是名诸佛神通。几欲究其体用,但见十方虚空。空中杳无一物,亦无希夷恍惚。希恍既不可寻,寻之却成乖失。只此乖失两字,不可执为凭据。本空尚乃如空,岂有得失能所。但将万法遣除,遣令净尽无余,豁然圆明自现,便与诸佛无殊。色身为我桎梏,且恁和光混俗。举动一切无心,争甚是非荣辱。生身只是寄居,逆旅主号毗卢。毗卢不来不去,乃知生灭无余。或问毗卢何以,只为有相不是,眼前叶叶尘尘,非同非异非亲。况此尘尘叶叶,个个释迦迦叶。异则万籁皆鸣,同则一风都摄。若要认得摩尼,莫道得法方知。有病用他药疗,病痊药更何施。心迷须假法照,心悟法更不要。又如昏镜得磨,痕垢自然灭了。本为心法皆妄,故令离尽诸相。诸相离了如何,是名至真无上。若欲庄严佛土,平等行慈救苦,菩提本愿须深,切莫相中有取。此名福慧双圆,当来授记俱先。倘若纤尘有染,却于诸佛无缘。翻念凡夫迷执,尽被情爱染习,只为贪着情多,常在胎卵化湿。学道须教猛烈,无情心刚似铁。直饶父母妻儿,又与他人何别。常守一颗圆光,不见可欲思量。万法一时无着,说甚地狱天堂。然后我命在我,空中无升无堕,出没诸佛土中,不离菩提本坐。观音三十二应,我学亦从中证。化现不可思议,尽出逍遥之性。我是无心禅客,凡事不会拣择。昔时一个黑牛,今日浑身总白。有时自歌自笑,傍人道我神少,争知被褐之形,内怀无价之宝。更若见我谈空,却似囫囵吞枣。此法惟佛能知,凡愚岂解相表。兼有修禅上宾,只学斗口合唇,夸我问答敏给,却元不识主人。盖是寻枝摘叶,不解穷究本根。得根枝叶自茂,无根枝叶难存。便逞已握灵珠,转于人我难除。与他灵源妙觉,远隔千里之殊。此辈可伤可笑,空说积年学道。心高不肯问人,枉使一生虚老。乃是愚迷钝根,邪见业重为因。若向此生不悟,后世争免沉沦。

无心颂

堪笑我心,如顽如鄙,兀兀腾腾,任物安委。不解修行,亦不造罪。不曾利人,亦不利己。不持戒律,不拘忌讳,不知礼乐,不行仁义。人问所能,百无一会。饥来吃饭,渴来饮水。困则睡眠,觉则行履。热则单衣,寒则盖被。无思无虑,何忧何喜。不悔不谋,无念无意。死生荣辱,逆旅而已。林木栖鸟,亦何为比。来且不禁,去亦不止。不避不来,无赞无毁。不厌丑恶,不羡善美。不处静室,不远闹市。逢肉也餐,遇酒也醉。不说人非,不夸己是。不厚尊荣,不薄贱稚。亲爱冤仇,大小内外。哀乐得丧,敬侮俭易。心无两观,坦然一揆。不为福先,不为祸始。感而后应,迫而后起。不畏锋刃,焉怕虎兕。随物称呼,岂拘名字?眼不就色,声不来耳。凡有所相,皆属妄伪。男女形声,悉非定体。体相无心,不染不爱。自在逍遥,物莫能累。妙觉光圆,映彻表里。包裹六极,无有遐迩。光兮非光,如月在水。取舍既难,复何比拟。了兹妙用,迥然超彼。或问所宗,如斯而已。

西江月一十二首

妄想不须强灭,真如何必希求。本源自性佛齐修,迷悟岂拘先后。悟则刹那成佛,迷则万劫沦流。若能一念契真修,灭尽恒沙罪垢。

本自无生无灭,强将生灭区分。只如罪福亦何根,妙体何曾增损。我有一轮明镜,从来只为蒙昏。今朝磨莹照乾坤,万象超然难隐。

我性入诸佛性,诸方佛性皆然。亭亭蟾影照寒泉,一月千潭普现。小则毫分莫识,大时遍满三千。高低不约信方圆,说甚短长深浅。

法法法元无法,空空空亦非空。静喧语默本来同,梦里何曾说梦。有用用中无用,无功功里施功。还如果熟自然红,莫问如何修种。

善恶一时妄念,荣枯都不关心。晦明隐显任浮沉,随分饥餐渴饮。神静湛然常寂,不妨坐卧歌吟。一池秋水碧仍深,风动鱼惊尽任。

对镜不须强灭,假名权立菩提。色空明暗本来齐,真妄体分两体。悟则便名净土,更无天笁曹溪。谁言极乐在天西,了则弥陀出世。

人我众生寿者,宁分彼此高低。法身通照没吾伊,念念体分同异。见是何曾是是,闻非未必非非。往来诸用不相知,生死谁能碍你。

住想修行布施,果报不离天人。恰如仰箭射浮云,坠落只缘力尽。争似无为实相,还须返朴归淳。境忘情性任天真,以证无生法忍。

鱼兔若还入手,自然忘却筌蹄。渡河筏子上天梯,到彼悉皆遣弃。未悟须凭言说,悟来言说皆非。虽然四句属无为,此等何须脱离。

悟了莫求寂灭,随缘只接群迷。寻常邪见及提携,方便指归实际。五眼三身四智,六度万行修齐。圆光一颗好摩尼,利物兼能自利。

我见时人说性,只夸口急酬机。及逢境界转痴迷,又与愚人何异。说得便须行得,方名言行无亏。能将慧剑斩魔魑,此号如来正智。

欲了无生妙道,莫如自见真心。真心无相亦无音,清净法身只恁。此道非无外有,非中亦莫求寻。二边俱遣弃中心,见了名为上品。

紫阳真人悟真篇三注

悟真篇记

张平叔先生者,天台人。少业进士,坐累谪岭南兵籍。治平中,先大父龙图公诜帅桂林,取置帐下典机事。公移他镇,皆以自随。最后公薨于成都,平叔转徙秦陇,久之,事扶风马默处厚于河东。处厚被召,临行平叔以此书授之,曰:平生所学,尽在是矣。愿公流布,当有因书而会意者。默为司农少卿,南阳张公履坦夫为寺主簿,坦夫曰:吾龙图公之子壻也。默意坦夫能知其术,遂以书传之坦夫。坦夫复以传先考宝文公。余时童丱,在傍窃取而读之不能通也。先公帅秦,阳平王箴衮臣在幕府,因言其兄冲熙先生学道,遇刘海蟾,得金丹之术。冲熙谓举世道人无能达此者,独张平叔知之。成道之难,非巨有力者不能也。冲熙入洛,谒富韩公,赖其力而后就。余时年少气锐,虽闻其说,不甚介意,亦不省所谓平叔者为何人。迩来年运日往,志气日衰,稍以黄老方士之术自治。有以金丹之术见授者,曰:神者,生之体。形者,神之舍。道以全神,术以固形。神全而形固,则其去留得以自如矣。因卜吉戒誓,传法既竟,再谓余曰:九转金液大还丹,上圣秘重,不可轻易泄漏也。异日各见所授,先依盟誓,又须自修,功成方可审择而付之。盖欲亲历其事,然后开谕后学。俾抽添运用之时,得免危殆,则形神俱妙之道,由是著矣。古今相传,皆有斯约,违者必有天谴。岂不知平叔传非其人,三遭祸患者乎?子当勉之,宜无忽焉。复序其所从来,得之成都异人者,岂非海蟾耶?且冲熙成丹之难,及于世之所谓道人者,无所许可,唯平叔一人而已。其言与予昔者所闻于衮臣者皆合,因取此书读之,始悟其说。又考世之所传吕公《沁园春》及海蟾诗词,无一语不相契者。是以知渊源所来,盖有自矣。今好事者多收此篇,而文理颇有不同。疑其初成,未经裁益,时已有传之者尔。亦尝参较其舛误二十余处,而尤甚者,如诗所谓:才见芽生须急采,若逢望远不堪尝。此本乃改云:铅见癸生须急采,金逢望后不堪尝。盖补完丹诀于其间,显见世之所传辞旨有所未善也。其别本复有了悟真如一绝,此乃以欧冶铸剑之事,易去之。缘平叔自为《悟真篇后序》曰:此《悟真篇》中所歌咏大丹、药物、火候、细微之诀,无不备悉,观之可以寻文解义。苟无是诗,则变炼金木之妙,何从而得之?其文简而理隐,故出此篇,以继成其事。然后金木还返之旨,焕然可推。大丹既成,而圣胎可结也。学者当知此书传之浸广,独吾家之本为真。盖平叔之所亲授者也。余虽得之,愿力不足,当求同志者共成之。因此托其自。

阴道厌九一,浊乱弄元胞,诸术甚众多,千条有万余。彭真人云:世人不达大道之宗元,而无非傍门曲径。此属多般,皆为左道。乖讹天理,悖乱至真。明违黄帝之言,全失老君之旨。本期永寿,反尔伤生。钟离翁云:生我之门死我户之意大哉!上贤说到,下稍无人承当,何哉?只为世人执己而修,则千条百径,无非傍门者矣。仙翁垂悯,直言穷取生身处,岂不忒露天机?缘为世人因业识中来,却又因业识中而去。一阳奔失,形虽男子,而身中皆阴。若执一己而修,岂能还其元而返其本哉!既不能还元返本,又将何以回阳换骨也。是以大修行人,求先天真铅,必从一初受气生身之处求之,方可得先天真一之气,以还其元而返其本也。此谓男女修行如此。女人修仙,则以乳房为生气之所,其法尤简。是以男子修仙曰炼气,女人修仙曰炼形。女人修炼先积气于乳房,然后安鼎立炉,行太阴炼形之法,其道最易成道也,良有妙旨。昔宣和中,洞宾游吴兴,见一娼妓张珍奴,色华容美,性好淡素,虽落风尘,每夕沐浴更衣,炷香告天,求解脱去甚切。洞宾作一士访之,珍奴见之,风神异殊,心甚敬之。尽欢,士飘然而去。明日又至,亦如之。往往月余,终不及乱。张珍奴曰:荷君眷顾甚久,独不留一宿罄枕席之娱,岂妾猥漏不足奉君子耶?士曰:不然。人贵心相知,何必如此哉!且汝每夜告天,实何所求?珍奴曰:失身于此,又将何为!但自念奴入是门中,妄施粉黛,以假为真,歌讴艳曲,以悲为乐。本是一团臭脓皮袋,借伪饰以惑人。每每悔叹世之愚夫不自尊贵,过我门者,睹我如花,情牵意惹,迷恋不舍。非但丧财,多致身陨。妾虽假容交欢,觉罪甚重。惟朝夕告天,早脱此门。士曰:汝志如何,何不学道?珍奴曰:陷于此地,何从得师?士曰:吾为汝师乎?珍奴即拜扣,士曰:再来乃可。遂去。珍奴日夜望不至,深自懊恨,因书曰:逢师许多时,不说些儿个。安得仍前相对坐,懊恨韶光空自过,直到如今闷损我。笔未竟,士忽来,见所书续其韵:道无巧妙,与你方儿一个。子后午前定息坐,夹脊双关昆仑过。恁时得气力,思量我。珍奴大喜,士乃以太阴炼形太丹法与之。珍奴自是神气裕然,若大开悟,不知密有,所传尤多,珍奴亦不告人。临别作《步蟾宫》云:坎离坤兑分子午,须认自家宗祖。地雷震动山头雨,要洗濯黄芽出土。捉得金精牢闭固,辩甲庚,要生龙虎。待他问汝甚人传,但说先生姓吕。珍奴方悟是吕先审是修行,然后付焉。金玉堆里不可与焉,父子至亲亦勿与焉。盖轻泄妄漏,身则受殃,祸连九祖,门户有灾,子孙不祥。岂止如是,又将受种种恶报,或沉九地,永不受生。切戒毋忽。乾道五年乙丑岁中秋日孙薛式谨书。

陆子野注悟真篇序

正人行邪法,邪法悉归正。邪人行正法,正法悉归邪。噫!金丹之道大概如此,苟差之毫厘,则失之千里。是道者,一阴一阳之道也。得其道则我命在我,身外有身,与天齐年,享其永寿。百姓日用而不知之,皆流于情伪爱欲之归矣。夫物不得阴阳则不生,何哉?毕竟阴阳合而然也,但有生人生仙之间尔。仙师所谓逆为丹母,顺为人者,此也。其法至简至易,凡夫俗子信而行之,神仙可致,况上士乎?丹经垂救后世,多以譬喻为辞,不截然而直指者,非秘吝也,盖患世人信不能及,反为毁谤故尔。此道凿凿,可以出生死。且如《龙虎上经》云:磁石吸铁,隔碍潜通,何况万物配合而生。《参同契》云:物无阴阳,违天背元。牝鸡自卵,其雏不全。学者须要察认仙师此意,还且说个甚么。仆自幼潜心此道,亦有年矣。道不负人,天其怜我,获遇圣师,一语方知,妙在目前。参诸丹经,洞然明白。审一身之中所产者,无非汞尔。盖于六欲七情之场,醉生梦死之境,易于走失,犹汞之性难制伏也。若非得真铅以制之,使其交媾,结成圣胎,将见春而秋,朝而暮,日复一日,斫丧殆尽,至于四大不起,可不痛欤!是篇诗云:休施巧伪为功力,认取他家不死方。壶内旋添延命酒,鼎中收取返魂浆。又曰:须知死户为生户,莫执生门号死门。若会杀机明反覆,始知害里却生恩。作丹之要,于此二诗可见其底蕴八九矣。贤哉!紫阳真人之用心也。惜乎世人宜假而不宜真,当面蹉过,而谁肯认,悲夫!仆既得师一诀而粗知绪余,更无别道以加此矣。而所难者,力薄志劣则不能行。尝观古人抱朴子得此道二十年,家无儋石之蓄,不得为之,徒有长叹三复,此语实可悲哉!此道正是知行两途,不可同日而语。昔杏林真人授道光禅师,且嘱之曰:可疾往通邑大都,依有力者,方可图之。后道光禅师领旨如教,弃僧伽黎幅巾缝掖,复俗以了其事。详而质之,可无疑矣。仆不自愧,僭以愚得于此书,下一注脚,语虽草率,而旨意甚亲。万一贤明同志者,见而豁然默悟了此妙道,何异如仆之得也。苟有识见卑污,根器凉薄,素溺于名相之人,妄意窃谤,为三峰采战之术者,是所谓孔子不得不哭麟,卞和不得不泣玉。呜呼!惟祖师神明鉴之。

上阳子注悟真篇序

形以道全,命以术延,此语尽备金丹之说。南华老仙云:鱼相忘于江湖,人相忘于道术。老子曰:上德无为而无以为,下德为之而有以为。上德者,内丹之不亏,故以道全其形。下德者,外丹之作用,故以术延其命。若求天仙,须兼内外而修。何谓道?亦如治国也,天下太平,国家无事,此圣人上德之道,行无为之化,虽有智士良将,无所用之。何谓术?若天下扰攘,兵役叠起,苟无智士良将,岂庸人所能制治哉!即如人身,初生神气浑全,复以道而养之,则篯铿之寿,信未为多此人之上德也。倘年壮气盛,与嗜欲俱,若非外丹之术,曷延其命?深斯道者,则道为体,术为用。假术以成其道者,犹借良智以安其国。然吾所谓术者,则非小伎也,乃天地阴阳造化生生之道也。如顺则生物生人者,是后天地之道也。逆则成仙成佛者,是先天地金丹之道也。此所谓术者也。故列圣相传,必师其术,以裨其道。伏羲、周、孔之《易》术也。故曰:一阴一阳之谓道。孔子曰:慎斯术也,以往其无所失矣。释云:佛法者,法即术也。是以《华严合论》云:一切巧术智增悲,妙道曰黄老之术。盖言黄帝、老子皆以此而成道也。三教一家,实无二道。天台紫阳真人《悟真篇》诗词歌章,明示金丹之术,以全久视之道。故真人自序云:黄老悲其贪着,乃以修生之术顺其所欲,渐次导之。子野《序》亦云,正人行邪法,邪法悉归正者。此皆深得其旨。其用则精、气、神,其名则云金丹。吐露泄尽,世无知音者。况道光禅师及陆真人解注,极为明白,而一切人不参其阴阳造化,有必不可也。外道乃指为傍门,甚而云三峰采战之说者,岂不惜哉!道之不行也有三焉,上根法器者,不遇真师,遂入空寂狂荡,一也。中庸之士,愚执无师,谬妄猜臆,二也。下士愚人,逐波随流,不信有道,三也。如叶文叔、袁公辅辈,臆度妄注,却引仙经古语证之,竟至玉石不分,果有何益?致虚首闻赵老师之旨,未敢自足。后遇青城老仙之秘方,知阴阳造化顺则人,逆则仙之理,无复更议。至如象月出庚阳生、火候之奥、青城之训,为最的而易行。今不敢秘,乃《悟真篇》每章之下出数语者,则薛陆所藏余蕴,更为申之,使后来人不迷于疑网。噫!世之信道而行者,鲜而复鲜。金丹之道,未有若此《悟真篇》之亲且切矣。上有纯阳、海蟾之面授也,我重阳、丹阳诸老仙之语,亦与是合。况杏林、道光、泥丸、紫清代相授受,皆以是而证仙道。世因稔闻而厌听,此虽三尺童孩,亦知世有神仙之术。时人乃多讪谤者,抑不思之甚也。且青城翁授仆真诀,既而嘱曰:后必有王侯大人求师于子。夫道不可禁秘,又不可妄泄,孰能审之?吾有一验法,颇得其情实,今以授子,可沙里淘金去也。仆承师授,寝食若惊,首授田侯。至阳子遍游夜郎、卭水、沅芷、辰阳、荆南、二鄂、长沙、卢阜、江之东西,凡授百余人,皆只以道全形之旨。至于以术延命之秘,可语者百无二三。非仆所敢靳也,彼器有利钝尔。因书于此,使闻道者各宜勉旃。妙矣哉!虽有拱壁,以先驷马,不如坐进此道也。

紫阳真人悟真篇筌蹄

学仙之至要,虽世之愚人,得其妙诀,亦跻圣位。何也?为坚信不疑,而勇于行耳。学者未得真师口诀,望洋而退。否则,猜量臆说,说禅说命,说禅说宗,以逞干慧。孰知是书故一绝云:饶君了悟真如性,未免抛身却入身。何似更兼修大药,顿超无漏作真人。是以三教殊途同归,皆先了性,然后修命,未有知修命而不知了性者。盖大药从性而入,方是金丹也。独知性者,又乌知玄牝生丹之妙?世多有悟性而不知修命者,故诗谓名为四果徒之句,此乃明空性而不得达磨上乘之教。后之愚人,反谓修命之后,方求了性。诳惑至此,复奈之何!兼以近世有辈妄人,伪作歌颂,记于此书之后,以瞽性命之学,如《读祖英集》、《读参同契》等禅宗歌颂四十余篇,措辞殊甚鄙陋,似此何能明性?此乃初学无知,连床上习为,此等不可捉摸底话,以愚惑世人。今皆削去,毋玷玄文。此辈不究紫阳真人之书,言参妙道,语漏化工,其意甚殊,其言大切。如先把乾坤为鼎器,次搏乌兔药来烹。又如铅遇癸生二物会时之句,其高制妙语,岂识见卑污所能思议。故真人自序云:教虽分三,道乃归一。奈何后世黄缁之流,各自专门,互相非是,致使三家宗要迷没邪歧,不能混一而同归矣。予项在中书有志于此,每疑仙与佛为各道性与命为两途。后蒙师授,方得指归,始知天下无二道之理。倘非师旨,皆是诳谈。历阅群书,遍加询究,此《悟真篇》前后注释,可见三十余家。于中有力行而深知,有洞达而未行,有及门而无火候,有略晓而无下手,有不得明师妄自笺注,大失其旨。真人所谓学者随量会解,自然成三乘之差。今集薛、陆、陈三家所注,寿梓以行,其意合而旨同,实后学之梯级。书之来历,且有数说,是亦后人各述。得书之由所不足信,或云垣中三星潜耀降世,又云烧其蜕得舍利子千百,此皆杜撰,有所不取。明达之士,或是斯言,遵而行之,仙佛可证。工部尚书张士弘书。

悟真篇序

嗟夫!人身难得,光阴易迁。罔测短修,安逃业报?不自及早省悟,惟只甘分待终,若临期一念有差,堕三涂恶趣,则动经尘劫,无有出期。当此之时,虽悔何及!故老释以性命学开方便门,教人修种以逃生死。释氏以空寂为宗,若顿悟圆通,则直超彼岸。如有习漏未尽,则尚徇于有生。老氏以炼养为真,若得其要枢,则立跻圣位。如其未明本性,则犹滞于幻形。其次《周易》有穷理尽性至命之辞,《鲁语》有毋意必固我之说,此仲尼极臻乎性命之奥也。然其言之常略,而不至于详者,何也?盖欲序正人伦,施仁义礼乐之教,故于无为之道未尝显言,但以命术寓诸易象,以性法混诸微言耳。至于庄子推穷物累逍遥之性,孟子善养浩然之气,皆切几之。迨夫汉魏伯阳引易道阴阳交姤之体,作《参同契》,以明大丹之作用,唐忠国师于语录首序老庄言,以显至道之本末。如此,岂非教虽分三,道乃归一?奈何后世黄缁之流,各自专门,互相非是,致使三家宗要迷没邪歧,不能混一而同归矣。且今人以道门尚于修命,而不知修命之法理出两端:有易遇而难成者,有难遇而易成者。如炼五芽之气,服七耀之光,注想按摩,纳清吐浊,念经持咒,噀水叱符,叩齿集神,休妻绝粒,存神闭息运眉间之思,补脑还精习房中之术,以至服炼金石草木之类,皆易遇而难成者。已上诸法,于修身之道率皆灭裂,故施功虽多而求效莫验。若勤心苦志,日夕修持,止可以辟病,免其非横。一旦不行,则前功渐弃。此乃迁延岁月,必难成功。欲望一得永得,还婴返老,变化飞升,不亦难乎!深可痛伤。盖近世修行之徒,妄有执著,不悟妙法之真,却怨神仙谩语。殊不知成道者皆因炼金丹而得,恐泄天机,遂托数事为名。其中间惟闭息一法,如能忘机绝虑,即与二乘坐禅颇同。若勤而行之,可以入定出神。奈何精神属阴,宅舍难固,不免长用迁徙之法,既未得金汞还返之道,又岂能回阳换骨,白日而升天哉!夫炼金液还丹者,则难遇而易成。要须洞晓阴阳,深达造化,方能追二气于黄道,会三性于元宫,攒簇五行,合和四象,龙吟虎啸,夫唱妇随,玉鼎汤煎,金炉火炽,始得玄珠成象,太一归真,都来片饷工夫,永保无穷逸乐。至若防危虑险,慎于运用抽添,养正持盈,要在守雌抱一。自然复阳生之气,剥阴杀之形,节气既周,脱胎神化,名题仙籍,位号真人,此乃大丈夫功成名遂之时也。今之学者有取铅汞为二气,指脏腑为五行,分心肾为坎离,以肝肺为龙虎,用神气为子母,执津液为铅汞,不识浮沉,宁分主客。何异认他财为己物,呼别姓于亲儿。又岂知金木相克之幽微,阴阳互用之要妙。是皆日月失道,铅汞异炉,欲望结成还丹,不亦远乎?仆幼亲善道,涉猎三教经书,以致刑法、书算、医卜、战阵、天文、地理、吉凶死生之术,靡不留心详究。惟金丹一法,阅尽群经及诸家歌诗契论,皆云日魂月魄,庚虎甲龙,水银朱砂,白金黑锡,坎男离女,能成金液还丹,终不言真铅真汞是何物也。不说火候法度,温养指归。加以后世迷徒恣其臆说,将先圣典教妄行笺注,乖讹万状,不唯紊乱仙经,抑亦惑误后学。仆以至人未遇,口诀难逢,遂至寝食不安,精神疲悴,虽询求遍于海岳,请益尽于贤愚,皆莫能通晓真宗,开照心腑。后至熙宁己酉岁,因随龙图陆公入成都,以夙志不回,初诚愈恪,遂感真人授金丹药物、火候之诀,其言甚简,其要不繁,可谓指流知源,语一悟百,雾开日莹,尘尽鉴明,校之仙经,若合符契。因念世之学仙者十有八九,而达真要者未闻一二。仆既遇真筌,安敢隐默,罄所得成律诗九九八十一首,号曰《悟真篇》。内七言四韵一十六首,以表二八之数。绝句六十四首,按《周易》诸卦。五言一首,以象太一。续添《西江月》一十二首,以周岁律。其如鼎器尊卑、药物斤两、火候进退、主客后先、存亡有无、吉凶晦吝,悉备其中矣。及乎篇集既成之后,又觉其中惟谈养命固形之术,而于本源真觉之性有所未究,遂玩佛书及《传灯录》,至于祖师有击竹而悟者,乃形于歌颂诗曲杂言三十二首,今附之卷末,庶几达本明性之道尽于此矣。所期同志览之,则见末而悟本,舍妄以从真。时皇宋熙宁乙卯岁旦天台张伯端平叔序。

紫阳真人悟真篇三注卷之一

紫贤薛道光、子野陆墅、上阳子陈致虚注

七言律诗八首

不求大道出迷途,纵负贤材岂丈夫。

百岁光阴石火烁,一生身世水泡浮。

只贪利禄求荣显,不顾形容暗悴枯。

试问堆金等山岳,无常买得不来无。

道光曰:难莫难于遇人,易莫易于成道。今也现宰官长者之身,结大道修丹之友,炼一黍米于霎时之中,立地成道,此易莫易于成道也。然纡紫怀金,门深似海,有道之士,望望然而去之,此难莫难于遇人也。易莫易于遇人,难莫难于成道。今也百钱挂杖,四海一身,夙植灵根,亲传大道,然龙虎之韁易解,刀圭之锁难开,得药忘年,炼铅无计,此又遇人之易而成道之难也。安有二事俱全哉!正好密扣玄关,千载一时,十洲三岛者耶?仙翁游成都,遇青城丈人,得金液还丹之妙道,惊叹成药之不难,故作是诗,结缘丹友。其末章曰:试问堆金等山岳,无常买得不来无。辞意迫切,虽有拱壁以先驷马,不如坐进此道。仙翁远矣,高山流水,落落知音。

子野曰:道不负人,人乃负道。

上阳子曰:从古圣贤尊道贵德。何谓道?先天一炁之造化也。何谓德?积功累气以成圣也。古之上士,必先积德,古之圣贤,必先闻道。未有不闻道而称圣,未有不积德而曰贤。既曰贤矣,却不精修妙道者,则与凡流同归,泯灭而已矣,是不得名为大丈夫。百年荣显,光阴如电,金玉堆里,难免无常。且功如韩信,富过石崇,愈危身以弃生,但殉名而殉货,以自灭其躯。故经云:道之真,可以治身,其绪余以为国家,其王且以治天下。是以积德曰贤,积财曰愚。愚而且富,故业重。贤而且贫,必罪轻。信夫天道好还者也。仙翁悯世愚人贪财积业,故作是书,首以此诗讽劝世人崇修至道也。

人生虽有百年期,寿夭穷通莫预知。

昨日街头方走马,今朝棺内已眠尸。

妻财抛下非君有,罪业将行难自欺。

大药不求争得遇,遇之不炼是愚痴。

道光曰:麟凤不世出,神仙不常见。有能空梦幻泡影之身,可脱生老病死之苦,为人间希有之事。道上逢师,师边得旨,下手速修,犹太迟也。仙翁作是诗,末章且曰:大药不求争得遇,遇之不炼是愚痴。其叮咛恳切如此。吾侪未闻道者,可即求师。已遇人者,岂容痴坐?宜结一时之黍米,守抱九载之空仙,心藏太虚,神游八极,露紫云之半面,应仙试于玄都,毋使许君专美晋代。

子野曰:知之非难,行之惟难,妙矣哉!

上阳子曰:经云:夫人上寿百岁,中寿八十,下寿六十。除忧患死丧,一月之间,不过四五日而已。一世之人,尽贪名利,为可长享,岂顾死期至哉!仆每问叹世之愚人,一身之外,急于妻子,百计富贵。一旦身没,妻适他人,并以富贵为后夫所有,谁肯思前夫方在地狱中受业报也。故仙翁云:妻财抛下非君有,罪业将行难自欺。恻隐之至矣。但欲世人修道,以脱轮回。多少负志自高之士,已遇真师直指大道,乃欲待其功名志满愿足,方炼金丹。忽忽天不与年,悔何能及,岂非愚痴乎?噫!未闻者,急求师,已闻者,即求药矣。人之寿夭不可预知也,顿除执着,更不愚痴,信受奉行,此可谓贤智者。

学仙虽是学天仙,惟有金丹最的端。

二物会时情性合,五行全处虎龙蟠。

本因戊己为媒娉,遂使夫妻镇合欢。

只候功成朝北阙,九霞光里驾翔鸾。

道光曰:仙有数等;阴神至灵而无形者,鬼仙也。处世无疾而寿永者,人仙也。飞空走雾,不饥不渴,寒暑不侵,邀游海岛,长生不死者,地仙也。形神俱妙,与道合真,步日月无影,入金石无碍,变化无穷,隐显莫测,或老或少,至圣至神,鬼神莫能知,蓍龟不能测者,天仙也。阴真君曰:若能绝嗜欲,修胎息,颐神入定,脱壳投胎,托阴化生而不坏者,可为下品鬼仙也。若受三甲符箓,正一盟威,上清三洞妙法及剑术尸解之法而得道者,皆为南宫列仙。在诸洞府修真得道,乃中品仙也。若修金丹大药成道,或脱壳,或冲举,乃无上九极上品仙也。丹法七十二品,欲学天仙,惟金丹至道而已。此盖无中生有,天地未判之前,炼混元真一之气,非后天地生五金、八石、朱砂、水银、黑铅、白锡、黄丹、雄黄、雌黄、硫黄、砒粉、秋石、草木灰、霜雪冰滓质煮伏之类,及自身津、精、气、血、液有中生有等物也。惟真一之气,圣人以法追摄于一时辰内,结成一粒,如黍米,号曰金丹,又曰真铅,又曰阳丹,又曰真一之精,又曰真一之水,又曰水虎,又曰太乙含真气。人得饵之,立跻圣位。此乃无上九极上品天仙之妙道,世人罕得而遇也。吾侪今得大道,断念浮华,凝神碧落,毋为中下之图,当证无上九极上品天仙之位。且真一之气生于天地之先,混于虚无之中,恍惚杳冥,视之不见,听之不闻,搏之不得,如之何而凝结以成黍米之珠哉?圣人以实而形虚,以有而形无。实而有者,真阴真阳也,同类有情之物也。虚而无者,二八初弦之炁也,有气而无质。两者相形,一物生焉。所谓一者,真一之气而凝为一黍米之珠也。经曰元始悬一宝珠,大如黍米,在空玄之中者,此其证也。圣人恐泄天机,以真阴真阳取喻青龙白虎,以两弦之气取喻真铅真汞也。今仙翁诗曲中,复以龙之一物名曰赤龙,曰震龙,曰天魂,曰乾家,曰乾炉,曰玉鼎,曰玉炉,曰扶桑,曰下弦,曰东阳,曰长男,曰赤汞,曰水银,曰朱砂,曰离日,曰赤凤,皆比喻青龙之一物也。又以虎之一物名曰黑虎,曰兑虎,曰地魄,曰坤位,曰坤鼎,曰金炉,曰金鼎,曰华岳,曰前弦,曰西川,曰少女,曰黑铅,曰偃月炉,曰坎月,曰黑龟,皆比喻白虎之一物也。又以龙之弦气曰真汞,曰姹女,曰木液,曰青娥,曰朱里汞,曰性,曰白雪,曰流珠,曰青衣女子,曰金乌,曰离女,曰乾龙,曰真火,曰二八姹女,曰玉芝之类,一也。又以虎之弦气曰真铅,曰金翁,曰金精,曰水中金,曰水中银,曰情,曰黄芽,曰金华,曰素练郎君,曰玉兔,曰坎男,曰雄虎,曰真水,曰九三郎君,曰刀圭之类,一也。二物会时情性合者,二物即龙虎也。青龙在东属木,木能生火。龙之弦气为火,曰性属南,谓之朱雀也。白虎在西属金,金能生水。虎之弦气为水,曰情属北,谓之玄武也。木、火、金、水合,龙虎情性通,四象会中央,功归戊己土。土者,丹也。此之谓真五行全。戊己为媒娉者,木在东,金在西,两情相隔,谁为媒娉,惟有黄婆能打合,牵龙就虎作夫妻。戊己属土,谓之黄婆。龙虎虽处东西,黄婆能使之欢会。金木虽然间隔,黄婆能使之交并。两者,盖真一之气潜,两者同,真一之气变,真人自出现,此外药法象也。丹熟人间,功成天上,九霞光里,两腋风生。非夙植灵根,广施阴骘,其孰能语与于此哉!

子野曰:天仙非金丹不能成道,且道金丹是何物。咦!分明元是我家物,寄在坤宫,坤是人。所言二物者,何物也?我与彼也。彼我会,则情性和,而五行备。龙虎即情性而已。且道这个会字如何会,有用用中无功,用功功里施功。咦!竹密不妨流水过,山高岂碍白云飞。戊己,乃中也。中者,得其正位。戊己者,意土也。彼我之意相合,则夫妻之情欢悦而得矣。苟阴之意虽欲求阳,而阳之意未欲求阴,则阴阳抗冲,不相涉入,则物不生矣。所以戊己为生物之乡,生物系乎意也。真土无位,其意无形,神哉神哉!

上阳子曰:道光谓仙有数等,有鬼仙、人仙、地仙、神仙、天仙,而阴真君又分上中下三品仙者,皆欲明天仙为高上。盖天仙之道,除金丹之道,则余无他术矣。金丹乃阴阳之祖气,即太极之先,天地之根也。所谓二物者,一乾一坤也,一有一无也,一情一性也,一离一坎也,一水一火也,一日一月也,一男一女也,一龙一虎也,一铅一汞也,一窍一妙也,一玄一牝也,一戊一己也,一乌一兔也,一精一气也,一龟一蛇也,一彼一我也,一己一身也,一金一木也,一主一宾也,一浮一沉也,一刚一柔也,一琴一剑也,一阴一阳也。皆云乾坤为二物之体,阴阳为二物之根,龙虎为二物之象,男女为二物之名,铅汞为二物之真,彼我为二物之分,精气为二物之用,玄牝为二物之门。惟先天混元真一之气,乃产于二物之内。故夫一阳者,本乾也。因贪痴之后,乾之一阳乃寄于坤之中爻,而成坎。故一阴者,乃坤也。因错乱之后,坤乃破乾之全体,指而成离。则离中之物,唯汞而已。坎中之物,却名曰铅。铅从白虎而生,故曰虎之弦气。汞从青龙而生,故曰龙之弦气。龙乃属木,木能生火,故曰龙从火里出。虎乃属金,金能生水,故曰虎向水中生。名之者,物之体也。用之者,物中所产之物也。故云二物会者,一情一性之交会也,一乾一坤之欢会也,一阴一阳之还会也,因会方能有合。戊己为媒娉者,媒者,所以通两家之消息。娉者,所以传一时之过送。然有内亦有外,在外者,即泥丸翁云:言语不通非眷属之谓也。在内者,戊己为乾坤之门户,为阴阳之去来,为龙虎之起伏,为男女之媒娉。以其铅西汞东,间隔千里,若非戊子两相媒娉而会合之,则何由得产真一之气哉!夫妻者,却非世间之所谓夫妻也。世之夫妻,以生男生女为喜,以损精神为乐。因之而有恩爱,因之而有生老病死,苦以缠绊。所以经云:父母取其恩,妻妾取其爱,儿女取其形者,皆因牵制于爱欲之场,不能割断于富贵之域。惟圣人则能相时而用,不将不迎。年壮而育子者,续纲常也。及乎四十而不惑不动心者,不为爱育之所制也。金丹之言夫妻者,独妙矣哉!又有内外,亦有数说,以虎而嫁龙,外也。以坎而适离,外也。以震男而求兑女,外也。至于以铅合汞,内也。以气合神,内也。以有入无,内也。皆为男女等相,又能以苦为乐,亦无恩爱留恋,且以割舍为先。交媾只半个时辰,即得黍米之珠,是以不为万物不为人,乃逆修而成仙作佛者,此为金丹之夫妻也。虽然家家有之,而非自家所有者,盖其见之不可用也。欲若求之,大要法财,必于神州赤县者,为其用之不可见也。夫欲修此金丹,必先炼己以待阳生之时。若无炼己之功,则二物虽会,媒娉虽合,夫妻虽真,将见铅至而汞失应矣。盖古仙圣师,必炼此金液大还丹,而后白日腾空。如黄帝之鼎湖,张、葛、许之飞升。此但世所知者,岂胜言哉!而其不知者,亦岂胜言哉!故传曰:略记飞升者三万余人,拔宅者八百余家。此皆金丹之道得仙,而又能积功累行,岂有不翔鸾而朝北阙也。

此法真中妙更真,都缘我独异于人。

自知颠倒由离坎,谁识浮沉定主宾。

金鼎若留朱里汞,玉池先下水中银。

神功运火非终旦,现出深潭月一轮。

道光曰:此道至灵至圣,至尊至贵,至简至易,玄之又玄,妙中之妙,举世罕闻。仙翁出乎其类,独传深旨。冲照王真人曰:金丹之道,举世道人无所许者,惟平叔一人而已。泰山丘垤,河海行潦,何敢望焉。离☲为阳而居南,所以返为女者,外阳而内阴,是谓之真汞。坎☵为阴而居北,所以返为男者,外阴而内阳也,是谓之真铅。后诗云:日居离位翻为女,坎配蟾宫却是男。此言坎是男,离是女,犹言父之精、母之血,日之乌、月之兔,砂之汞、铅之银,天之玄、地之黄也。此类者,皆指龙虎初弦之气也。颠倒主宾者,阳尊高而居左,曰主,阴卑低而居右,曰宾。离为火,火炎上,火与木之性俱浮,为阳,故云主也。坎为水,水流下,水与金之性俱沉,为阴,故云宾也。此常道也。今也,离反为女,坎反为男,是主反为宾,而宾反为主。又道中取二弦颠倒之意为主宾,非取常道之主宾也。金鼎者,金为阴物也,鼎中有至阳之气,是阴中有阳之象,白虎是也。玉池者,玉为阳物也,池中有至阴之气,是阳中有阴之象,青龙是。砂中之汞,龙之弦气也。水中银,虎之弦气也。修丹之士,若欲以虎留龙,必先驱虎就龙,然后二气氤氲,两情交合,施功煅炼,自然凝结真一之精气也。运火者,火乃二弦之气。旦是一昼之首,为六阳之元,故曰旦。圣人运动丹火,有神妙之功,不半时之中,立得真一之精一粒,大如黍米,现在北海之中,光透帘帏,若深潭现出一轮之赫日也。非终旦者,明一时之中,金丹立成。此外药法象也。

子野曰:我本离而反阴,彼本坎而反阳,上下反常,故称颠倒。彼铅而沉,沉乃降。我汞而浮,浮乃升。以汞制铅,彼为主,我为宾。《入药镜》云:铅龙升,汞虎降,微哉微哉。经云:口为玉池太和官。金鼎喻我,玉池喻彼。留我身中之汞,住得复玉池之银,制之则不致飞走。银即铅也。火者,阴阳之气合而内行,内行则温而和,所以能融物之真,使其交媾。阴阳之气不合,即非火矣。今之学者,以一息不间为行火,抑何谬哉!殊不知一息不间者,阴符也。何哉?二数属火,一数属水,合则为二,不合则一。其妙在乎积阴之下,一阳来复之时也。所以火必以候继之,其理明矣。学者知其奥而运用之,则阳气回于丹田之中,发生光华,如深潭之有日也,其功岂不神哉!

上阳子曰:妙之一字,夫谁肯信?异于人者,世人迷于爱欲,我却于爱欲之中而有分别。何谓分别?圣人以离坎颠倒而用之,谓之水上火下。以乾坤颠倒用之,谓之地上于天。以夫妇颠倒而用之,谓之男下女上。浮沉者,火炎木浮而在上,为主。水降金沉而在下,为宾。此乃人之道也,此谓世间法也,此谓顺五行也。今焉火木虽浮,使之就下而反为宾。金水虽沉,使之逆上而反为主。此谓之仙道也,是出世间法也,是谓水火既济也,是谓颠倒五行也。金鼎玉池,道光所注,不出颠倒之机,而又失欲留先下之义。子野以金鼎喻我,玉池喻彼,此却合紫阳翁之意。何哉?缘自己之精、气、血、液者,朱里汞也,不可令其走逸,故云欲留。如彼之华池灵液、丹井甘泉者,水中银也,即先天一点真气,故云先下。又欲留者,但令其住而不令其去,要取于人而不失于己。又先下者,彼到而我待之,铅至以汞迎之,坎动而离受之。金丹之道,先要明此欲留先下四字之旨。运火非终旦者,火必得其温和而运之。故《参同契》云:发火初温微,亦如爻动时。纯阳翁云:中宵漏永温温,铅鼎光透帘帏。盖万物化生之初,其受阴阳之气只霎时中。况此上仙之道,其炼先天之气,又为迅速。故佛云如露亦如电者,谓其至精至微而功甚速,为不可久也,久则有损而有亏。若得此先天真铅,归于悬胎室内,岂非深潭之现红日也。

虎跃龙腾风浪粗,中央正位产玄珠。

果生枝上终期熟,子在胞中岂有殊。

南北宗源翻卦象,晨昏火候合天枢。

须知大隐居廛市,何不深山守静孤。

道光曰:此言内药法象也。夫真一之精,造化在外,曰金丹,又曰真土。吞入腹中,即名真铅,又名阳丹。此言虎,即金丹也。龙者,我之真气也。风浪者,我之真气自气海而出,其涌如浪,其动如风。中央正位者,即丹田中金胎神室也,乃结丹凝气之所。玄珠者,婴儿也,又曰金液还丹。夫金丹者,先天之一气交结而成,为母、为君、为铅,故谓之虎也。己之真气,乃后天而生,为子、为臣、为汞,故谓之龙也。金丹自外来,吞入腹中,则己之真气自下元气海中涌起,似风浪吸然凑之,如臣之于君,如子之于母,其相与之意可知矣。龙虎交合神室之中,结成圣胎,若果之在枝必熟,若儿之在腹必生。十月功圆,自然脱胎神化无方矣。南北者,子午也。宗源者,起苗之初也。晨昏者,昼夜之首也。子时乃为六阳之首,故为晨。午时乃为六阴之首,故为昏。晨则屯卦直事,宜进火之候。昏则蒙卦直事,宜进水之候。一日两卦,始于屯卦、蒙卦,终于既济、未济。周而复始,循环不已,故曰翻卦象。《参同》云:朔旦屯直事,至暮蒙当受。昼夜各一卦,用之依次序。既未至晦爽,终则复更始是也。一日两卦直事,一月计六十卦。一卦六爻,并牝牡四卦,计三百八十四爻,以计一年闰余之数。乾之初九,起于坤之初六。乾之策三十有六,爻计二百一十有六。坤之初六,起于乾之初九。坤之策二十有四,六爻计一百四十有四。总三百六十,应周天之数。日月行度,交合升降,不出卦爻之外。月行速,一月一周天。日行迟,一年一周天。天枢者,斗极也,一昼夜一周天,而一月一移也。如正月建寅,二月建卯,是也。故曰月月常加戌,时时见破军。上士至人知日月之盈亏,明阴阳之上下,行子午之符火。日为昼,月为夜,应时加减,然后暗合天度,故曰合天枢也。至道至妙,妙在于斯。坎离升降,生产灵药,始结黄芽也。金丹大药,家家自有,不拘市朝。奈何见龙不识龙,见虎不识虎,逆而修之,几何人哉!片饷之间,结成一珠,大如黍米,将来掌上看不得,吞入腹中莫语人。

子野曰:风浪粗者,二气交感之景象也。交感后,风恬浪静,采得药归中宫,如黍米一粒,从微至著,即以成胎。温之养之,终虽成熟。如果生枝上,子在胞中而无别也。中央正位,乃黄庭也,黄庭即下丹田。南北宗源者,南为离,是我。北为坎,是彼。取坎中之爻,复我离中,而成乾,故曰翻卦象。火见前注。候者,朝屯暮蒙之序。朝而屯,暮而蒙,则晨昏动静,自然符合天机。

上阳子曰:龙者,离中之阴。虎者,坎中之阳。降我家之龙,则汞不至于逃逸。伏彼中之虎,则能得彼中之铅华。风浪粗者,是内外火候之法象,切须慎之。在外则临炉之时,不惩不失。在内则丹之后,保养无亏。仙翁以一点真阳而比虎者,言虎之为物最为难制。故《易》之履辞曰:履虎尾,咥人凶。言履之不曰其道,则及咥人。亦如狂风巨浪之中,唯恐倾丧。则于采药之时,牢把一念,犹内观其心,心无其心,外观其形,形无其形,远观其物,物无其物之义。却能迎之以意,则玄珠产于丹田中矣。翻卦象者,坎居上而离居下,是为水火既济。乾在下而坤在上,是为地天泰。兑处上而震处下,是为泽雷随。艮居下兑居上,是为泽山咸也。天枢者,斗罡也。金丹之道,妙在天应。斗之枢在身立人之极,寂然不动,感而遂通者,此也。释氏乃号金刚,至人体此而早求丹,此丹在人类中而有,在市廛中而求。所谓神州赤县者,乃大药所产之处,固非深山大泽所出,亦非名山洞府所有。何哉?山高则阳寡,泽穷则阴孤。有辈愚人,言及修行,便谓深山兀坐,穷谷独居可也。噫!岂知达磨、马祖之所谓哉!马祖未修大药而枯坐求佛,是有磨砖之讥。达磨已向长卢而入室下功,是向少林冷坐。修之与行,各有时耳。故我师云:静坐一件,是得丹之后事也。未能大隐市廛,何必深山守静孤乎?仆每兴言及此,未尝不为之长叹。大概此章道光为已得外丹,而但能内药法象,故云金丹自身外来,吞入腹中,则已知真气自下元气海中涌起,似风浪翕然而凑之等语。而子野则云风恬浪静,又似相戾。仙师之意,各出其说者,皆欲学人慎思而明辨之,精修而熟行之。临炉之际,景象自现。既得真一之铅,归入神室,惟当守讷。犹果在枝待时而熟,子孕胞中待气而全。时熟气全,自然神化。

人人自有长生药,自是愚迷枉摆抛。

甘露降时天地合,黄芽生处坎离交。

井蛙应谓无龙窟,篱争知有凤巢。

丹熟自然金满屋,何须寻草学烧茅。

道光曰:甘露黄芽,皆金丹之异名。天地坎离,乃龙虎法象。天地之气氤氲,甘露自降。坎离之气交会,黄芽自生。龙虎二弦之气交媾,金丹自结矣。此般至宝,家家自有,以其太近,故轻弃之,殊不知此乃升天之云梯也。近世学者,多执傍门非类,孤阴寡阳,有中生有,易遇难成等法而治诸身。不知斯道简而易成,有如井里之蛙、篱间之,莫知有凤巢龙窟也。黍米之珠既悬,天地之念可掬。经曰:地藏发泄,金玉露形。此其证也。何寻草烧茅,终年毕岁,呜呼老矣,是谁之愆?

子野曰:且道长生是何物,咦,子子孙孙,因顺去逆来,永寿叹谁知。黄芽甘露,俱是药名,天地坎离,其实人也。天地合,坎离交,则药生矣。凡夫愚子不知此道,甘分待终,蛙不知有凤巢龙窟也。

上阳子曰:只前三诗已尽还丹之妙,此章又出甘露降之旨太切也。金丹之道,人人有之,家家有之,愚者迷而不觉,中常之人偶或闻之而不信受,反为毁谤。《易》之泰卦曰:天地交,泰。又曰:天地交而万物通,上下交其志同也。且一阳之气上升,而一阴之气下降,则降甘露。若真水润上,而真火炎下,则结黄芽。要知甘露黄芽,即先天一炁。此气才至,即结成丹。然上下不交,则其志不同。天地不合,则此气不降。阴阳非类,则黄芽不产。仙翁显言甘露降者,使人知乎天地交泰之理。而坎离交合,则使知水火既济之道。嗟夫!世人见闻不广,若井蛙篱,安有远大之见也。乌足得知玄牝之门,以降甘露,而生黄芽。又乌得龙窟凤巢为呈瑞矣。但以眼前非类,如寻草烧茅等事,大可笑也。岂不闻纯阳翁云:九江张尚书,服药失明神气枯,不知还丹本无质,翻饵金石何太愚哉!谛听此语,可不慎欤!世人禀天地至清之气而生,故皆可以明圣贤之道,奈何贤愚贫贱之分,又况逢盲师引入傍门乎?

要知产药川源处,只在西南是本乡。

铅遇癸生须急采,金逢望远不堪尝。

送归土釜牢封闭,次入流珠厮配当。

药重一斤须二八,调停火候托阴阳。

道光曰:药在西南,收居戊己。采取有时,下功有日。夫西南是坤方,白虎之地也。又坤方是一月所生之处,故曰本乡。月是金水之精,上下两弦金水合气而生。是以金丹药物生产川源之处,实出坤地。铅见癸生者,时将丑也。金逢望远者,月将亏也。月之圆缺,存乎口诀。时之子午,妙在心传。周天息数微微数,玉漏寒声刻刻符。此真人口口相传之密旨也。奈何傍门纷纷以圭丹为铅金,用天癸时采取,有同儿戏。叶文叔又有坤纳癸之语,又可笑也。陆思成作序云:此诗传多谬以铅为若字,以金为如字,甚失仙翁旨意。岂知铅与金,即金丹也。此皆未遇真师,妄自穿凿。陆公发其端,救鱼鲁之失,秘其源,恐竹帛之传。吾侪亲授玄旨,当自知之。如或未然,空玄之中,去地五丈,黍米之珠,殊不易得也。饵丹归黄庭土釜之中,宜固济,则胎不泄。运火飞流珠汞以配之,灵胎乃结也。乌肝八两,兔髓半斤,两个八两,合成一斤,故曰药重一斤须二八也。火实无火,托阴阳之气以调运之尔。

子野曰:药出西南是坤位,欲寻坤位岂离人。分明说破君须记,只恐相逢认不真。癸者,药也。迎其药之将生,则急取之,方可用。苟迟则药已生质,若质一生,则为后天之物,所谓见之不可用也。此时水源至清,有气无质,一日仅有一时。《入药镜》云:一日十二时,意所到,皆可为正此时也。金逢望远者,喻采药失时,药气过矣。如望后之月,日亏一日,谓之不堪尝。鉴本自明,因尘蒙而遂晦。铅珠独露,缘癸积而渐藏。尘去则鉴体依然,癸尽则铅华仍见。铅当急采,恐癸水渐渐而后生。金亦如之,借鉴尘昏而为喻。采得癸生之药,入于丹田,则当牢固封闭,毋令渗漏,以走灵药。次运自己之阴汞,配合为一,结成圣胎。封闭之法,《参同契》云:离气纳荣卫,坎乃不用聪。兑合不以谈,希言顺洪蒙之谓也。又云:汞自为流珠,而阴阳相停则圣胎结。若失于偏枯,所谓毫发差殊不作丹也。圣胎既结,非得火候调停,岂能冀甚成也。

上阳子曰:《易》云:西南得朋,乃与类行。西南为坤同类之地,铅所由产,药在彼生。兑乃代坤抱阳成坎,兑之初癸是为真阴真阳,初动乃曰癸生天地。以七日而来复,复,子也。太阴以三日而出庚,庚,金也。人身以三日而看经,经,铅也。癸动后而生铅,铅之初生名曰先天真一之气,此气号曰金华。言铅言癸而不言水者,取其气也。铅生于癸后,阳产于铅中。采取真铅,借云炼丹,其功只半个时,此合大造化也。故一月止有一日,一日止有一时。夫此一时,最不易得,以其天地合德,日月合明,生生化化之真机。逆而修之,超凡入圣,故仙翁以癸生急采为最切。送归土釜,配以流珠,调其火候,以成圣胎。仆今泄天地之机者,欲明仙翁切切之意。上士于此有悟,则宜勤行而勿疑。其中调停细密之旨,在人尽心而力行,深究其妙化。老子曰:微妙玄通,为上士也。

休炼三黄及四神,若寻众药便非真。

阴阳得类俱交感,二八相当自合亲。

潭底日红阴怪尽,山头月白药苗新。

时人要识真铅汞,不是凡砂及水银。

道光曰:三黄四神、金石草木,皆后天地生滓质之物,安能化有形而入于无形哉!经曰:外物不可成胎,缀花安能结子。真一之气,生于天地之先,杳杳冥冥,不可测度。因二八相当之物,合而成亲,氤氲交感之中,激而有象。同类者,无情之情,不色之色,乌肝八两、兔髓半斤是也。

子野曰:金丹乃真阴真阳交姤而成,非外药之可为也。惟类字至紧要,阴阳之合在于得类,非其类物徒尔为也。所以《参同契》云:类同者相从,事乖不成宝,燕雀不生凤,狐兔不乳马。二八相当者,在于得人,得人则药物无亏耗,鼎器无渗漏之患也。药在下丹田,为火煅炼,如日在潭,一身之中,阴气尽为销铄也。月白药苗新者,水中金初生之时。山头月,乃喻其坎当居上之意,所以成既济之道。《参同》云:关键有低昂兮,害气遂奔走。江淮之枯竭兮,水流注于海。《鼎器歌》云:阴在上,阳下奔。神哉神哉!非真师的传者,何敢以私意猜度而至此耶?汞是我家元有物,铅是他家不死方。若以凡砂水银是,猜量到底枉猜量。

上阳子曰:三黄四神,如雄黄、硫黄、雌黄、黄丹、黑铅、水银、凡砂、凡丹、金石、草木等,皆非真,直须要真阴真阳。故仙翁以得类指示后人,亦以深切。类者,如天必以地为类,如日必以月为类,如女必以男为类,如汞必以铅为类也。二八为一斤之数,以十五者,月之圆也。《契》则云:两七聚辅翼人。皆直指同类之数相当者,不先不后,不多不少,不大不小,不争不怒,不隐不瞒,不惊不疑,皆要相当,方得交合。结丹潭底者,即伯阳翁云真人潜深渊之意。一念坚凝,祛除万虑,则阴怪自灭。山头者,仙翁每喻玄门为昆仑山顶也。若水清月白,即时采得新生之灵药,非凡砂水银,是真铅真汞,即是灵父圣母之气。彼凡父凡母之气顺,故成人成物也。此圣父圣母之气逆,故生仙生佛也。

紫阳真人悟真篇三注卷之二

紫贤薛道光、子野陆墅、上阳子陈致虚注

七言律诗八首

阳里阴精质不刚,独修此物转羸尪。

劳形按引皆非道,服气餐霞总是狂。

举世谩求铅汞伏,何时得见虎龙降。

劝君穷取生身处,返本还元是药王。

道光曰:阳里阴精,己之真精是也。精能生气,气能生神,荣卫一身,莫大于此。油枯灯灭,髓竭人亡,此言精气实一身之根本也。奈何此物属阴,其质不刚,其性好飞,日逐前后便溺、涕、唾、汗、泪,易失难擒,不受制炼。若不得混元真一之丹以伏之,则无凝结以成变化。若或独修此物,转见尪羸。按引劳形,皆非正道。餐霞炼气,总是强徒。设若吞日月之精华,光生五内。运双开,摇夹脊,补脑还精,以至尸解投胎,出神入定,千门万法,不过独修阳里阴精之一物尔。孤阴无阳,如牝鸡自卵,欲抱成雏,不亦难乎?如钟离翁云:涕、唾、精、津、气、血、液,七般物色总皆阴,若将此物为丹质,怎得飞神上玉京。一身之中,非惟真精一物属阴,五脏六腑俱阴,无阳。分心肾于坎离,以肝肺为龙虎,用神气为子母,执津液为铅汞,得乎?此至愚之徒,执此等以治身,而求纯阳之证,深可悲哉!《参同契》曰:去冷加冰,除热用汤,飞龟无蛇,愈见乖张。假使二女同室,颜色甚殊,令苏秦通言,张仪结媒,发辩利舌,奋为美辞,推心调谐,合为夫妇,弊发腐齿,终不相知。无过以女妻女,以阴炼阴。导引按摩,炼气餐霞,皆是小术,止可辟病,一旦不行,前功俱废。《参同契》云:阴道厌九一,浊乱弄元胞,食气鸣肠胃,吐正吸外邪。昼夜不卧寐,朔晦未尝休。身体自疲倦,恍惚状若痴。皆是强为,去道远矣。真龙真虎,二八是也。真铅真汞,二弦之气是也。此道至简不繁,至近匪远,但学者坚执后天傍门非类,以为龙虎铅汞,是致差殊。殊不思仙翁直指二物所产川源之源,身从何有,命从何有,返此之本,还此之源,颠倒修之,即得真龙真虎自降,真铅真汞自伏。非药中王,其孰能与于此哉!或者以混元圭丹拟议圣道,譬如接竹点月,不亦远乎!盖后天有形有质者,皆非至药也。

子野曰:《易》云:男女媾精,万物化生。始我之有此身也,亦由父母精媾而生,倘有父无母,有母无父,身从何有哉!作丹之要,与生意但有逆顺之不同尔。顺则生人,逆则生丹。逆顺之间,天地悬隔也。

上阳子曰:《契》云:是非历藏法,内视有所思。阴道厌九一,浊乱弄元胞。诸术甚众多,千条有万余。彭真人云:世人不违大道之宗元,而无非傍门曲径,此属多般,皆为左道,乖讹天理,悖乱至真,明违黄帝之言,全失老君之旨,本期永寿,反尔伤生。钟离翁云:生我之门死我户之意大哉!上贤说到,下稍无人承当。何哉?只为世人执己而修,则千条百径,无非傍门者矣。仙翁垂悯,直言穷取生身处,岂不忒露天机?缘为世人因业识中来,却又因业识中而去。一阳奔失,形虽男子,而身中皆阴。若执一己而修,岂能还其元而返其本哉!既不能还元返本,又将何以回阳换骨也。是以大修行人,求先天真铅,必从一初受气生身之处求之,方可得先天真一之气,以还其元而返其本也。此谓男女修行如此。女人修仙则以乳房为生气之所,其法尤简。是以男子修仙曰炼气,女人修仙曰炼形。女人修炼先积气于乳房,然后安鼎立炉,行太阴炼形之法,其道最易成道也,良有妙旨。昔宣和中,洞宾游吴兴,见一娼妓张珍奴,色华容美,性好淡素。虽落风尘,每夕沐浴更衣,炷香告天,求解脱去甚切。洞宾作一士访之,珍奴见之风神异殊,心甚敬之。尽欢,士飘然而去。明日又至,亦如之,往往月余,终不及乱。张珍奴曰:荷君眷顾甚久,独不留一宿罄枕席之娱,岂妾猥漏不足奉君子耶?士曰:不然。人贵心相知,何必如此哉!且汝每夜告天,实何所求?珍奴曰:失身于此,又将何为!但自念奴入是门中,妄施粉黛,以假为真。歌讴艳曲,以悲为乐。本是一团臭脓皮袋,借伪饰以惑人,每每悔叹世之愚夫,不自尊贵,过我门者,睹我如花情,牵意惹,迷恋不舍,非但丧财,多致身殒。妾虽假容交欢,觉罪甚重,惟朝夕告天,早脱此门。士曰:汝志如何,何不学道?珍奴曰:陷于此地,何从得师?士曰:吾为汝师乎?珍奴即拜扣,士曰:再来乃可。遂去。珍奴日夜望不至,深自懊恨,因书曰:逢师许多时,不说些儿个。安得仍前相对坐,懊恨韶光空白过,直到如今闷损我。笔未竟,士忽来,见所书续其韵:道无巧妙,与你方儿一个。子后午前定息坐,夹脊双关昆仑过,恁时得气力,思量我。珍奴大喜,士乃以太阴炼形太丹法与之。珍奴自是神气裕然,若大开悟。不知密有,所传尤多。珍奴亦不告人。临别作《步蟾宫》云:坎离坤兑分子午,须认自家宗祖。地雷震动山头雨,要侁濯黄芽出土。捉得金精牢闭固,辩甲庚,要生龙虎。待他问汝甚人传,但说先生姓吕。珍奴方悟是吕先生,即佯狂丐于市,投荒地密修其诀。逾三年,尸解而去。修行一事,不问男女,若猛勇心坚,成道必矣。

好把真铅着意寻,莫教容易度光阴。

但将地魄擒朱汞,自有天魂制水金。

可谓道高龙虎伏,堪言德重鬼神钦。

已知寿永齐天地,烦恼无由更上心。

道光曰:真铅,即金丹也。地魄在外药则白虎是也,在内药即金丹是也。天魂在乎外药则青龙是也,在乎内药则己之真精是也。朱汞在外则龙之弦气是也,在内则己之真气是也。水金在外则虎之弦气是也,在内则金丹是也,又谓之水中银。此皆喻内外二事之药也。但日已过,命则随减。吾侪着意寻师速修,以金丹而超生死。但将白虎擒龙,自有青龙制虎。二气相吞而产金丹,复将此丹擒自己之真气,真气自恋金丹而结圣胎也。外之真龙真虎既降,则内之龙虎自伏。内炼神魂鬼魄既圣,则外之神鬼自钦。非道隆德备之士,孰能与于此哉!体化纯阳,寿同天地,逍遥物外,自在人间,万念俱空,何烦恼之有也。

子野曰:地魄乃铅也,天魂乃汞也。以铅制汞,在彼我尔。

上阳子曰:着意寻真铅,即纯阳翁云:下手速修犹太迟,从古圣师皆欲学者。早下工入室,真铅一物,最不易寻。贫者患无财,有财患无地,有地患无物,有物患无侣。侣者,外护也。着意寻者,先聚法财而后择地。故仙翁曰:始之有作无人见之句者,若不得其善地,则人见之而不可用也。仆向未入室之先,不甚注意于此。及至入室之际,竞竞着意寻择,方知多有难能之事,甚费苦辛。因知着意寻之句,犹不易得。况惟世人得师一诀之后,又只懡罹时光,岂知年迈日衰,容易老死而已。地魄,即所寻之物。天魂,即我家所积之汞也。东海之龙能制西江之月魄,西江白虎能炼我家之日魂。魂魄媾精,乾坤比寿,济人接物,德益鬼神钦。炼己虚心,道高龙虎伏。阎浮之诸尘漏尽,烦恼更无。仙家之真乐匪常,得大自在惟方便,第一之积功也。

黄芽白雪不难寻,达者须凭德行深。

四象五行全借土,三元八卦岂离壬。

炼成灵质人难识,消尽群魔鬼莫侵。

欲向人间留秘诀,未闻一个是知音。

道光曰:龙之弦气曰白雪,虎之弦气曰黄芽。大药根源,实基于此。其道至简,其事匪遥。若非丰功伟行,莫能遭遇真师,指授玄奥也。道自虚无生一气,一气变阴阳,曰龙曰虎。龙木生火,虎金生水。木火金水,合成四象。四象合而成大丹,大丹之成,实于土。土无定形,分位四季、四时,不得四季真土,则四序不行,造化何生焉?是以四象五行全借土也。壬者,水也,即真一之气,生于天地之先,变而为阳龙阴虎,合而成丹。丹,土也。龙,木也。虎,金也。谓之三性。三元不离真一之水变也。八卦者,真一之气,一变为天,曰乾为父,二变为地,曰坤为母。乾以阳气索坤之阴气,一索而生长男,曰震。再索而生中男,曰坎。三索而生少男,曰艮。此乾交坤而生三阳。坤以阴气索乾之阳气,一索而生长女,曰巽。再索而生中女,曰离。三索而生少女,曰兑。此坤交乾而生三阴。皆不离真一之水变也,故曰:三元八卦岂离壬。非惟三元八卦不离真一之精,自开辟以来,凡有形者,莫不由此而成变化。修真之士,得真一之水者,万事毕矣。真一之水以法化之,为真一之黍米,吞归丹田,运火十月,烁尽群阴也。纯阳真一之仙,阴魔尸鬼逃遁无门。善根种而灵骨生,灵骨生而仙可冀。灵骨之生善根之种也,不于一生二生,而千万亿无量生中,积诸善根。安得才出头来,飘飘然有出尘气象。噫!走鬼行尸,一瓶一钵,本欲登仙,神仙不易得也。胡不扪己之心,与平凡之心有以异乎?我之仙事亦有涯也,必也广大变通,以道为己任,独高一世,鹤立鸡群,人笑我为疏狂,我知我非凡辈,赤松黄精乃吾友,蓬莱方丈是吾家。自然遭遇至人,传授至道,结合心友,丁宁丹成。仙翁欲向人间留秘旨,奈何子期之不遇,怎生得个我般人也。

子野曰:黄芽者,铅之精。白雪者,汞之气。欲求之者,非有德行不可。土者,戊己。壬者,真一之水,生生物物之祖气也。

上阳子曰:黄芽白雪,皆混元窈冥之中所产真一之气。前言真铅要着意寻,此乃言黄芽白雪不难寻者,为凭德行故也。愚徒见此二诗似相矛盾,岂知此道无德行者,终不成丹。谚曰:言清行浊休谈道。若知道而未积德,即如鱼之无水,灯之无油,若何而成还丹哉!四象、五行、三元、八卦多端名色,终不可无真一之壬水。我黄房公赞纯阳老仙云:鼎攒乎四象五行,药按乎三元八卦。赤凤吐南方之髓,乌龟含北海之精。亦指此也。皆祖于纯阳诗曰:鼎随四季中央合,药逐三元八卦行。同一意也。真仙圣师,虽慈悲引导,实在乎人行尔。此丹一成,玉帝嘉赞,天地万灵,莫不钦仰,故号无上至真灵宝神妙九还大丹。昔元始天尊说经度人,玄座空浮,悬一宝珠大如黍米者是也。释名大乘般若九品莲台,光明藏大如意妙法灵感牟尼宝珠。昔灵山会上,龙女所献者此也。其贵重无可称述,世人所能识哉!丹成则身圣,阳神出现,号曰真人。阴魔鬼贼化为护法神,身中青龙、白虎、朱雀、玄武、三魂、七魄、三元九宫、三部八景、五脏八识皆化为神,三万六千精光化为神兵矣。仙翁当时欲以口授秘诀与人,然一世鲜有信受奉行者。噫!拜师于韁锁之下,杏林之后来门人也。

草木阴阳亦两齐,若还缺一不芳菲。

初开绿叶阳先唱,次发红花阴后随。

常道即斯为日用,真源反覆有谁知。

报言学道诸君子,不识阴阳莫强嗤。

道光曰:草木未生之初,含孕至朴,及其甲坼,禀一气以萌芽,故抽一叶以象一气。次分两叶,以象阴阳。次两叶中复抽一叶,以应三才。过此以往,渐渐长茂,春生绿叶,夏长红花,此阳气使然。秋肃而结实,冬杀而复本,此阴气使然。阴阳两齐,化生不已,若其缺一,则万物不生也。真一子云:孤阴不自产,寡阳不自成。是以天地氤氲,万物化醇。男女媾精,万物化生。此常道,只斯为日用也。真源反覆者,有颠倒互用之玄机,学者苟不明此,何以超生死也。

子野曰:金丹之道,与草木阴阳亦同。譬如草木方感阳气,即时发生芽蘖,后必以花卉相继而开花,谢则结实于中。犹人得此一点真阳之气,其真阴自然混合成胎。阴阳相胥之意大率如此。这些阴阳日用之常道,但其真源反覆处,是则昧矣,此所谓百姓日用而不知也。

上阳子曰:天生二物曰动植也,根为植,足为动,莫不皆禀乎阴阳二气。草木为植,乃无情之物也,亦趁阳春而生长结实也。人物为动,乃有情之形。若非阴阳二气,则何以为生育哉!夫人为物最灵者,禀天地之正气而生,反不知阴阳盛衰逆顺之道也。仆今泄露到尽处也,盖顺则为凡父凡母,逆则为灵父圣母。凡父凡母之气顺则成人,谓之常道也。灵父圣母之气逆则成丹,是曰真源。反覆者,男返是女,而女返是男也。不遇真师,说为何益?

不识玄中颠倒颠,争知火里好栽莲。

牵将白虎归家养,产个明珠似月圆。

谩守药炉看火候,但安神息任天然。

群阴消尽丹成熟,跳出凡笼寿万年。

道光曰:以人事推之,男儿固不能有孕,火里固不可栽莲。然神仙有颠倒之妙,辄使男儿有孕,亦由火里栽莲。夫日为离是男,反为女。月为坎是女,反为男。此颠倒也。二物颠倒而生丹,却将此丹点己之汞而结圣胎,即是男儿有孕,岂非颠倒颠乎?龙虎是真一之精,变为二物,分位东西,实同出而异名也。真一之精属汞,为青龙,在东。白虎本是真一精之子,寄体在西,其家在东。仙翁曰:金公本是东家子,送在西邻寄体生。认得唤来归舍养,配将姹女作亲情。故此诗之意,牵将白虎归家,以青龙结为夫妇,以产明珠。其言似月圆者,修丹之法,先取上弦西畔半轮月,得阳金八两,次取下弦东畔半轮月,得阴水半斤。两个半轮月,合气而生丹,故得金丹一粒,似月圆也,此外药法象也。及得此丹吞入己腹中,谓牵此白虎,归己钴腹中,配以我汞,然后运阴符阳火煅炼而成金液还丹,一粒亦重一斤,此内药法象也。似月圆者,盖运火之卦,一卦六爻,六十四卦计三百八十四爻,象一斤三百八十四铢也。又外药法象似月圆者,《参同契》云:上弦兑数八,下弦艮亦八。两弦合其精,乾坤体乃成。二八应一斤,易道正不倾是也。仙翁指示月圆之意,要使学道者洞晓造化之旨也。分内外二八之数,不可一粟而论之也。火者,非世之凡火,乃元始祖气也,亦无炉可守也。青霞子云:鼎鼎非金鼎,炉炉非玉炉。火从离下发,水向坎中符。三姓既会合,二物自然拘。固济胎不泄,变化在须臾。高象先云:天地氤氲男女媾,四象五行随幅凑。昼夜屯蒙法自然,何必孜孜看火候。此自然炉火也。但安神息,调文治武,策符漏刻,毋得分毫差忒,不半个时,立得丹饵。然后复依进退阴符阳火,运用抽添,防危虑险。十月功圆,剥尽群阴,体化纯阳,跳出凡笼,寿万年也。此方为金液还丹,未能入妙,更须拘元九载,使气归神,方为九转金液大还丹也。

子野曰:阴阳颠倒者,阴中有阳,阳中有阴,火里栽莲,火中有水,阴中有阳,杀中有生也。白虎,金精也。白喻其质,虎喻其难伏。金精元是我家之物,有生以来,走在彼处。今翻认着,用力牵归。如月如珠,药之象也。得药而后温养之法,安神定息,任其自然而已矣。非所谓守定药炉,朝添八两,暮换半斤是也。

上阳子曰:阴阳有颠倒之机,金丹有返还之术。火里栽莲,以坎而归离。白虎为难制之物,为太一所含之气。牵将归家者,已伏其气。明珠为丹,既已得丹,运己汞,调神息以养之。《庄子》云:真人之息以踵。广成子云:丹灶河车休矻矻,鹤胎龟息自绵绵。以为神息也。待其阴尽阳纯,以成真人,超凡入圣矣。

三五一都三个字,古今明者实然稀。

东三南二同成五,北一西方四共之。

戊己身居生数五,三家相见结婴儿。

婴儿是一含真气,十月胎圆入圣基。

道光曰:木数三,居东。火数二,居南。木能生火,二物同宫,故二与三合而成一五也。金数四,居西。水数一,居北。金能生水,二物同宫,故四与一合而成二五也。戊己本数五,是三五也。三五合而为一,故曰三五一也。自古迄今,能合三五一而成丹者实稀也。一者,丹即彼之真一之气,乃先天地之母也。我之真一之气,乃天地之子也。以母气伏子气,如猫捕鼠而不走失也。子母之气相恋于胞胎之中,以结婴儿也。所谓太一含真气者,含真一气也。如人怀胎,十月满足,自然降生圣胎。功圆自然神圣,故曰十月胎圆入圣基也。

子野曰:三五一者,金、木、水、火、土五行之数。一者,太极也。五行不合则各其性,合则复为一太极。人能以五行合而为一,则复于混沌,婴儿有兆矣。所谓三家相见之义,其妙如此。十月数周,时至气化,自然符合先圣之机也。

上阳子曰:天三生木,地二生火。火数二,木数三,三与二同性,统为一五。木象于东,法象为青龙。龙之气为汞火,居于南,法象为朱雀。木生火,是木为体,火为所生之气,是故木火为一家。然皆阳中之孤阴,所以异名曰玄、曰无、曰妙者,其有木有火而无金水戊土也。天一生水,地四生金。金数四,水数一,一与四同情结为一五。金居西,法象为虎。虎之气为铅水,居于北,法象为玄武。金生水是金为体,水乃金所生之气,故金水为一家。然皆阴中之寡阳,所以异名曰牝、曰有、曰徼者,以其有金有水而无木火己土也。天五己土,地十戊土。戊土居坎,己土居离。戊己分则二土之数十,戊己合则二土成圭而数五。土居中央,是为一五。总而言三五。震木离火同性,为一家。龙为震户,汞产于中。兑金坎水同情,为一家。虎为兑门,铅生于内。离己坎戊同根,为一家。朱雀玄武相合而生物,是云三家。龙与朱雀意主生人,虎与玄武意土杀人,此世间法。若欲出世间法,则必颠倒制之,功归戊己二土也。何哉?金本恋木慈仁,而内怀从事之情,无由自合。木虽爱金顺义,而内怀曲直之性,岂得自媒?欲使媒合,功在二土,以通其好。且戊土生金,则欲金气发旺而相胥。己为木克,则先炼己珍重以求丹。若不炼己待时,则不能常应常静。炼己既熟,却与戊合,戊己一合,则金木会。金木会,则龙虎交。龙虎交,则三五合一。三五合一,则三家相见。三家相见,则铅汞结。铅汞结,则婴儿成。无非此之一气。佛祖云:乾坤之内,宇宙之间,中有一室,秘在形山。此即是太一含真气之妙。是以五行分而名真道,五行合而生一气,一气结而为婴儿,婴儿出而成真人矣。

不识真铅正祖宗,万般作用枉施功。

休妻谩遣阴阳隔,绝粒从教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

道光曰:真铅之要,二八为宗,余皆非道,枉施功耳。《破迷歌》云:休妻不是道,阴阳失宗位。休粮不是道,死去作饿鬼。王真人曰:学人刚强辞妻妾,不念无为无不为。盖道体法自然,一切妄作,乌可与金丹同日语哉!

子野曰:休妻绝粒,干甚么事?草木金银,有质之物。云霞日月,外邪客气。吐纳存想,皆出妄为。俱非真铅制真汞之义,去金丹之道远矣。

上阳子曰:真铅乃灵父圣母之气,若非此气,将何入室而施功?夫人生天地间,禀凡父之精、凡母之血而有其身。故修仙做佛之道,不外乎此。而所异者,须要灵父圣母,方为真铅。何谓灵?常应常静之谓灵,逆施造化之谓灵。何谓圣?太极初分之谓圣,虎不伤人之谓圣。有此灵圣,方知真铅之祖宗也。人之一身,止有许多精气,泄漏至尽,身何能存?若宝爱之,则身健而命延寿永。又得真铅而炼之,岂不仙乎?世人若无好师诀破真铅一物,虽行尽三千六百许多傍门,空自有损,若望其成功,奚得哉!

万卷仙经语总同,金丹只此是根宗。

依他坤位生成体,种向乾家交感宫。

莫怪天机都漏泄,却缘学者自迷蒙。

若人了得诗中意,立见三清太上翁。

道光曰:万卷丹经,至当归一,皆依坤母生成之理,逆而修之,种在乾家交感之宫。仙翁于此泄尽天机,学者酷自迷蒙,不肯近取诸身,以明至道,炼一黍米而宾于天也。

子野曰:他为坤位,我是乾家,借彼坤中生物之气,自种灵根于家园之下,以成圣胎耳。

上阳子曰:金丹之妙,不出铅汞二物为根宗也。世人为不知金丹之有根宗,则不知内外二丹之妙。夫安炉立鼎,外也。乾家坤位,外也。离己坎戊,外也。金精木液,内也。红铅黑汞,内也。先天一气,内也。唯此先天一气,虽曰在内,而从外来。故仙师有依他种而之密旨。《参同契》云:丹砂木精,得金乃并。又云:太阳流珠,常欲去人。卒得金华,转而相因。无非是此铅金一物,但依世间男女生成之法而逆种于乾宫。故真一子云:更为男女,近作夫妻者,此也。真仙圣师慈悲,开谕接引当来,用心至博,然不免泄尽天机。学者奚可怀愚蒙之浅见,超执迷之妄想,多生谤毁,惑乱仙经?岂知一失人身,万劫莫赎,切宜三思,谛观谛受。咦!世人若不迷蒙,个个可办此事。伏惟此书,在在处处,有百万神兵拥护,岂可忽之?一切学仙道伴,因缘遭逢,得遇此书,时加敬仰,信受奉行,勿生惊疑,勤而行之,立跻天仙之位也。

紫阳真人悟真篇三注卷之三

紫贤薛道光、子野陆墅、上阳子陈致虚注

七言绝句三十二首

先把乾坤为鼎器,次搏乌兔药来烹。

既躯二物归黄道,争得金丹不解生。

道光曰:经云:日月本是乾坤精,圣人以乾坤喻鼎器,日月喻药物。乾坤即真龙真虎,日月即龙虎之弦气也。圣人假名托象立喻,其要妙在真一之精归于黄道也。

子野曰:我为乾鼎,彼为坤器。乾坤覆合,则驱二气会于中宫。那以进火养符,毫发无差,金丹乌得不生焉?

上阳子曰:鼎器者何也?灵父圣母也,乾男坤女也。药物者何也?灵父圣母之气,乾男坤女之精。驱此二家之物,归炼于神室中,以成灵丹。黄房公曰手握乾坤,口吞日月者是也。

安炉立鼎法乾坤,煅炼精华制魄魂。

聚散氤氲为变化,敢将玄妙等闲论。

道光曰:积诸阳气为天,上不润下。积诸阴气为地,下不炎上。此天地不交也,不交焉能造化生万物哉!盖天虽至阳,而中有一阴之气,故能降地。地虽至阴,而中有一阳之气,故能升天。二气氤氲,万物化醇。金丹之道,安炉立鼎,煅炼精华,以制魂魄,莫不取法于天地,以类交结而成造化。始自无中生有,复自有中生无。无形而能变化,是名变化无穷。此乃天机也。

子野曰:安炉立鼎,法效天地。地天则泰,天地则否。至于氤氲变化之妙,其旨微矣。

上阳子曰:炉鼎是彼我,乾坤即男女。灵父圣母所媾之气曰精华,又曰华池神水。以此变炼于凡父母躯壳之中以成丹,皆仿天地之造耳。

休泥丹灶费工夫,炼药须寻偃月炉。

自有天然真火候,不须柴炭及吹嘘。

道光曰:偃月炉之形仰开如偃月样,阴海是也,元始祖气存焉,何用柴炭吹嘘之有?

子野曰:叶文叔指两肾为偃月炉,是不知也,谬注于世,误人甚矣。

上阳子曰:纯阳翁云:曲江上见月华莹净,此即偃月炉也。佛祖之西江,皆此一窍而矣。

偃月炉中玉蕋生,朱砂鼎内水银平。

只因火力调和后,种得黄芽渐长成。

道光曰:偃月炉,阴炉也。中有玉蕊之阳气,即虎初弦之气。朱砂鼎,阳鼎也。中有水银之阴气,即龙初弦之气。金丹以此二弦之气,调停和合之功,种得一粒黄芽,结成黍米之珠也。

上阳子曰:偃月炉中玉蕊,即阴中之阳,坎中之物也。朱砂鼎内水银,即阳中之阴,离中之火也。阴阳二气相生黄芽,方结丹成。

咽津纳气是人行,有药方能造化生。

鼎内若无真种子,犹将水火煮空铛。

道光曰:咽津纳气,世人多行之,殊不知皆后天地生至阴之物,非先天之气。夫先天真一之气,混于恍惚杳冥之间,难求难见,圣人以法火之变炼成丹,此气是名真种子。经曰:伏气不服气,服气须伏气。服气不长生,长生须伏气。

子野曰:真种子,即真铅也。《契》云:植禾当以黍,覆鸡用其卵。

上阳子曰:物无阴阳,安能生产?人无真种,岂有妊孕?咽津纳气,一己之阴。孤阴不产,独阳不生。阴阳若真,方得真种。咦,妙矣哉!

调和铅汞要成丹,大小无伤两国全。

若问真铅是何物,蟾光终日照西川。

道光曰:驱龙则汞火飞扬,驾虎则铅光闪烁。氤氲造化,一粒先天之气结成丹。龙大虎小,阳尊阴卑之义,何伤之有?蟾光者,金水之精。圣人以八月十五夜,合金木之气,结真一之精。故云:蟾光终日照西川。

子野曰:求铅伏汞之法,要在调和,使无太过不及之患。大过则恐伤彼,不及恐不结丹。大小者,言阴阳也。《易》曰:大往小来。蟾光照西川,水中有金也。

上阳子曰:乾之长男曰震,言大也,主产汞。坤之少女曰兑,言小也,主产铅。震兑调和,何伤之有?两国全者,彼既无亏,我亦济事。真铅生于兑,兑位乎西也。

未炼还丹莫入山,山中内外尽非铅。

此般至宝家家有,自是愚人识不全。

道光曰:龙不在东溟,虎不在西川。家家自有,逆而修之,还丹可冀。

子野曰:已失而后得者,谓之还。已去而后来者,谓之返。作丹之要,非铅不可。此铅家家有之,惜人不识之也。

上阳子曰:世人但见一段奇山秀水,则众皆言此地好修行,古今多少人误了也。岂知大川幽谷所有者,木石麋鹿而已,是皆非类,不可煅炼大还丹也。若炼还丹,必求同类。若求同类,大隐市廛。仙翁前诗已云何必深山守静孤之句,至此在题,此意可谓深切。此般真铅家家有之,人人有之,只为梦生醉死之场,依稀过了,不遇真师,谁人识得?

竹破须将竹补宜,覆鸡当用卵为之。

万般非类徒劳力,争得真铅合圣机。

道光曰:竹器破矣,用金木之类补之可乎?若欲器完,必竹补之。鸡将覆矣,以土水之类抱之可乎?若欲翼生,必以卵覆之。陶真人曰:竹破须竹续,木破须木补。屋漏以瓦盖,人衰以类立。若修天仙,必求同类,方合圣机。

子野曰:紫阳真人说到这里,可谓步步向前。

上阳子曰:从来神仙不肯分明说,说得分明笑杀人。崔公《入药镜》也只三字义。

用铅不得用凡铅,用了真铅也弃捐。

此是用铅真妙诀,用铅不用是诚言。

道光曰:凡铅者,即后天生滓之物。真铅者,即真一之气。人之精气日逐飞散,无由凝聚以结圣胎。圣人炼真铅,取而伏之,凝结成砂,日逐运火,渐渐添汞,汞气渐多,铅气渐散,添汞减铅,真妙如此。十月火足,六百卦终,铅气飞浮,只留得一味干水银。铅尽汞干,化为金液大丹,体变纯阳,与天齐寿。学者问道至此,则知师恩难报,当盟心于天日之下,誓当成道,以答师恩。若负师恩,如负天日也。

子野曰:用铅之法,如捕鱼兔之筌蹄,鱼兔赖筌蹄而得之,既得则筌蹄无用矣。亦如铅池煎银,银出不用铅矣。知此义者,则知用铅矣。

上阳子曰:《老子》经云:天地无全功,圣人无全能,万物无全用。深明斯旨,则知用了真铅即弃之义。

虚心实腹义俱深,只为虚心要识心。

不若炼铅先实腹,且教守取满堂金。

道光曰:守精以实腹,腹实则金玉满堂。抱一以虚心,心空则一尘不立。方其虚也,则炼铅以制之。及其实也,则抱一以守之。形神俱妙,与道合真。修丹之士若炼铅金,毋摇汝精,精少则还丹不成。

子野曰:心虚则念净,一尘不立。腹实则丹成,四大牢固。念净丹成,形神俱妙。

上阳子曰:非炼己功勤,则欲心虚而不能非全精绝欲。炼铅功熟,则欲腹实而不能全神。虚心常应,实腹常静,常应常静,常清静矣。今人以精气斲丧殆尽,为不识心。仙翁教守取满堂金玉,方为返本还元也。

梦谒西华到九天,真人授我指玄篇。

其中简易无多语,只是教人炼汞铅。

道光曰:我如来云:惟比一事实。余二即皆非金丹之道,除汞铅之外,别无妙法。

子野曰:高象先日夕思真,不觉魂升玉京,上帝遂命西华太乙夫人指示金丹诀,其篇有曰:乾坤,阴阳之门户。乾道男,坤道女。时人不识真阴阳,茫茫天地寻龙虎。又云:叔通从事,魏伯阳相将,笑入无何乡。维《连山》作《参同契》,留为万古丹经王。真人言甚多,只是炼铅制汞耳。

上阳子曰:志于道者,神仙中人也。虽一寝一息之间,未尝暂忘,故梦寐中常与真仙上圣往来。何也?天无私亲,辅于有德。

道自虚无生一气,便从一气产阴阳。

阴阳再合生三体,三体重生万物昌。

道光曰:道本虚而乃有形之气,气本实而乃无形之形。有无相制,则一生焉。夫一生二,二生三,三生万物。万物莫不负阴而抱阳,冲气以为和。方其未形,冲和之气不可见也。及空既形,清气为阳,浊气为阴,二气氤氲,两情交媾,曰天、曰地、曰人,三物生焉。《易》曰:天地氤氲,万物化醇。男女媾精,万物化生。是以圣人探斯之赜而知源,穷斯之神而知化,故能返本还源,颠倒陶鎔,逆施造化。贼天地之母气以为丹,盗阴阳之精气以为火。炼形返归于一气,炼气复入于虚无。故得身与道合,微妙圆通,变化无穷,隐显莫测,号曰真人。

子野曰:一生二,二生三,三生万物,即圣胎之真身,虽千百亿化而无穷。故《金丹四百字》云:一载生个儿,个个会骑鹤。泥丸翁云:一载胎生一个儿,子生孙兮孙又枝。皆发明三生万物之义。

上阳子曰:道生一气,一气生形,形中又含始气,是为先天真一之气也。此先天气顺则为人,逆则为丹。逆则男子怀胎,顺则女人有孕。此重生专谓修行,丹成阳神出胎,再造阴阳,复为已上章云,三体重生也。

坎电烹轰金水方,火发昆仑阴与阳。

二物若还和合了,自然丹熟遍身香。

道光曰:坎电者,虎之弦气。虎以阴中之火照烁乾龙,龙即发昆仑之火应之。二物之火相并和合,真一之精自然凝结,即时采饵,百骸俱理,香且美矣。

子野曰:坎电者,水火也。金水为坤方,水火交击于坤方,采丹归己,自然一道真一气直透顶门,与身中阴气混合,遍体生香。香生乃丹熟之验。

上阳子曰;坎电者,乃彼铅气发旺之时,我即乘其时至,发昆仑之火应之。所谓一月止有一日,一日止有一时者,此也。香透丹田,一身调畅,目明体健,得丹之效也。

离坎若还无戊己,虽含四象不成丹。

只缘彼此怀真土,遂使金丹有返还。

道光曰:《契》云:坎戊月精,离己日光。离己象龙之弦气,坎戊象虎之弦气。戊己真土,分居二位。龙虎若无二土之气,安能合并而使四象会于中央以成丹哉!

子野曰:乾坤坎离,四象虽具,若非戊己配合,则欲返者不得返,还者不得还。

上阳子曰:四象即乾坤日月。乾坤乃坎离之体,日月乃坎离之象,戊己乃坎离之门。妙在彼此怀真土,何用意太切。若非两家各以彼此二土合之,则一气何由而往来,金丹何由而还返也。《老子》云玄牝之门,是为天地根者,即彼此二土也。

日居离位翻为女,坎配蟾宫却是男。

不会个中颠倒意,休将管见事高谈。

道光曰:日中乌属阴,故为离女。月中兔属阳,故为坎男。谈不到此,以管窥天。

子野曰:离坎颠倒,见律诗注。

上阳子曰:离外阳而内阴,是有外无内。坎外雌而内雄,是有内而无外。皆不得纯阳。以坎配离,是云颠倒。今时学人不肯苦志求师,唯记前人几件公案,入广众中喃喃不住,恃其机锋敏捷,以逞干慧。不思讹了舌头,把做何用。饶他悬河之辩,反为入道之魔,愈见学识卑污,又安能具大方之眼,而拜师于韁锁之下哉!太上曰:知者不言,言者不知。我太虚李真人得丹之后,闻寺讲经,潜众听之,出而叹曰:他们说得是行不得,我们行得说不得。仙翁怜恻此徒利口误身,故云:休将管见事空谈也。

取将坎位中心实,点化离宫腹里阴。

从此变成乾健体,潜藏飞跃尽由心。

道光曰:离外阳而内阴,坎外阴而内阳。以内阳点内阴,即成纯乾。金丹在外来,是至阳之气,号曰丹,而结在北海之中。以法取来,点己阴汞,化为纯阳。然后运水火抽添,总由我也。

子野曰:坎中之阳,乾也。乾动而陷于坤,以成坎,乾却为离。修炼之法,当于坎中取其一阳,归还于离,而复纯阳,则修丹之法,能事毕矣。

上阳子曰:漆园庄老仙云:鸿蒙云将谋报浑沌之德,日凿一窍,七日而浑沌死。一世之人,假父母一点真阴真阳而有此身,浑浑全全,无一亏欠。及乎二八之年,方得养就纯阳之体。已而鸿蒙云将者皆至,六贼日藏于外,七情夜残于内,岂知纯阳交阴,则亏全体而成离。纯阴负阳,则夺一气而成坎。一切常人,殆尽而已。大修行人,取坎还离,是为金丹之道也。

震龙汞自出离乡,兑虎铅生在坎方。

二物总成儿产母,五行全要入中央。

道光曰:汞为震龙,属木。木生火,木为火母,火为木子,此常道之顺五行。如朱砂属火为离,汞自砂中生,却是火反生木,故曰儿产母也。铅为兑属金,金生水,金为水母,水为金子,此常道之顺五行。如黑铅属水为坎,铅自铅中生,却是水反生金,故曰儿产母也。太白真人曰:五行颠倒术,龙从火里出。五行不须行,虎向水中生。二物互相生产,而成四象。会中宫,合五行,而结丹也。

子野曰:大概明儿产母之道。

上阳子曰:震为乾之长男,遵父之志而行道。兑为坤之少女,代母之位而行道。震兑合而虎龙降,离坎交而铅汞产,饵丹归于中央神室也。

月才天霁半轮明,早有龙吟虎啸声。

便好用工修二八,一时辰内管丹成。

道光曰:仙翁所以指示月半轮者,但发明二八两半轮之数,取喻于龙虎。此道妙用却在一时辰中,分作六候,只于两候中金丹立成,尚余四候,别有妙用。此皆天机,难书竹帛,口传心授是也。愚者不得真师,却言药成于一时,非止用一时辰者。盖匹夫茫然不知所归,私意揣度,亦何谬甚。若云非止用一时辰,是将欲以日辰矣,为至简至易之妙也。此道非人间世上可得闻也,要须大德大善,方许参求。谨按《大丹火记》曰:圣人下工之际,造铅之初,盗混元一周天之气,夺三千零七十三万年正数,聚于乾坤之鼎,会于生杀之舍。天地之数夺尽,日月之数夺尽,龙虎之数夺尽,阴阳五行之数夺尽,生成之数夺尽,擒在一时辰中,制造圣丹一粒,大如黍米,其重一斤,至灵至圣,至尊至贵,为天地之元精,作一身之主宰,可谓贼天地,盗阴阳,宇宙在乎手,万化生乎身。得成至真仙子,宾于上帝。则一时丹成,即其验也。

子野曰:药生之时,如月出庚,而至丁乃上弦金半斤之气候,斯时阴阳相逢,易于交媾。至于十五,三阳圆。至东方甲,则月已一轮升天,乾金二八之气候。学者知其时而修炼,则此一时之中,金丹可成。

上阳子曰:月才天际,月初受日之微阳,虎啸癸生,虎旺,先天之始气,时来勿失,炉损难全。紫阳老仙说到这里,一步紧一步,唯恐后人之不仙也。愚夫浊子,终日谈道,以盲引盲,既不知龙吟虎啸为何物,又不知用工在一时,懵无所知,却谤老仙之语,三峰采战之术,可怜此徒只管罪深与夫且道这一时是甚么时?咦!莫向天边寻子午,早从身上数坤申。

华岳山头雄虎啸,扶桑海底牝龙吟。

黄婆自解相媒合,遣作夫妇共一心。

道光曰:华岳乃西山月出之地,以象虎。雄虎乃虎初弦之气,阴中之阳,故云雄虎。扶桑乃日出之所,以象龙。牝龙乃龙初弦之气,阳中之阴,故云牝龙。二物间隔东西,黄婆能使之交合,结为夫妻,以产黄芽。

子野曰:坎上离下,调以中和之意,则虎龙相爱如夫妇。黄者,中也。婆者,女之终称。故无妒忌,而能媒合。黄婆之义,中和尽焉。

上阳子曰:山头雄虎危而难伏,海底牝龙险而难降,非有大力量、大勇猛之士,安能驾驭哉!即如金丹是一个至阳之气,居于恍惚不测之内,危而难得,险而难收,自非积德重厚,炼己纯熟,安能施功而得之哉!且道如之何得他共一心?咦!若求天上宝,须用世间财。

西山白虎性猖狂,东海青龙不可当。

两手捉来令死斗,化成一块紫金霜。

道光曰:海蟾云:左手捉住青龙头,右手扯住白虎尾,一时将来入口吞,思量此物甚甘美。此言外象。愚者未闻至道,将两手捉两兽,又非也。

子野曰:西山白虎,坎中金精。东海青龙,离中木性。二物狞恶猖狂,不易擒捉。若得法制之,则彼此和合而化成丹。这个死字极有深理,谚云:欲求生富贵,须下死工夫。

上阳子曰:虎有伤人之理,要思所以伏之。龙有奔逸之患,要思所以降之。且道云何降伏,云何死斗?咄!耳口目三宝闭塞勿发通,真人潜深渊,浮游守规中。

赤龙黑虎各西东,四象交加戊己中。

复姤自兹能运用,金丹谁道不成功。

道光曰:赤龙黑虎交于戊己,产丹一粒,归纳中宫。进阳火于复卦,退阴水于姤爻,运用抽添,金丹成矣。

子野曰:龙西虎东,所以间隔,欲使相逢,须凭戊己。既得交媾,产成紫金之丹,养火于复姤之功矣。

上阳子曰:我赵老师因见一人,尽日谈道,每谓曾遇高人发明,师即前拜而问曰:道不敢问,且道龙虎为何物?人曰:龙虎在汝身。师曰:作何状?人曰:肝肺是也。师曰:汝当入拔舌地狱受报去矣,更不向世间误赚人!今紫阳翁指示龙虎二物忒杀切了,夫我之物为龙,彼之物为虎,有彼我之分,是云各东西。龙之头为己,虎之门为戊。龙虎因之而交会,复姤由兹而运用,金丹得之而功成。咦!知之非难,行之惟难。

先且观天明五贼,次须察地以安民。

民安国富方求战,战罢方能见圣人。

道光曰:天有五贼,见之者昌。人能见此而逆修之,则宇宙在乎手,万化生乎身。察地之理,先须安民。民为邦本,本固邦宁。圣人以身为国,以精为民,以火为臣,以丹为主。吾侪以心观天,擒五贼而逆修之,盗阴阳而运化之时,真一之精可夺,而干己之阴汞,精固气全,求战必胜而见圣人矣。

子野曰:天者,心也。五贼者,心中具五行之性,五行各具一性,则至相戕贼之,元气皆为贼矣。金主怒,木主喜,水主凉,火主炎,土主静,此五行之性。能见此贼者,则心无杂念,体若太虚。地者,一身之谓。身中精气神,人民也。精全气壮,谓之民安。四大康健,为之国富。国富而战,为克捷矣。倘此心妄想不降,此身之根本不固,盗贼蜂起,精耗气散,以此而战,则必殒身而已,何可得见圣人乎!此章正是修心炼己筑基事业。

上阳子曰:金丹之道,先须炼己,使神全气盛,七情不动,五贼不乱,六根净尽,精难摇动,此谓贼不打贫家。丹道之言五贼,即眼、耳、鼻、舌、意为天之五贼,色、声、香、味、触为世之五贼,爱、欲、贪、嗔、痴为内之五贼。天之五贼不谨于内,则内之五贼蜂起。世之五贼不除于外,则天之五贼豺生。是以眼见色,则爱起而贼精。耳听声,则欲起而摇精。鼻闻香,则贪起而耗精。口尝味,则嗔起而走精。身意遇触,则痴起而损精。五者,日夜戕贼于身,其精能有几何?精一去则神气随之丧矣。修行之人,以身为国,以精气为民。精不动摇谓之民安,神气充裕谓之国冨。以求丹为战敌,以先天一气为圣人。炼己者,去五贼之害,而先守精养气,然后可以战胜而得先天真一之气。仙师以战为喻者,使人恐惧修省。愚者不明炼己去贼之害,观此求战、用将、轻敌等语,指为三峰采战之说,至于结不可解。咦!愚者愚,贤者贤。

用将须分左右军,饶他为主我为宾。

劝君临阵休轻敌,恐丧吾家无价珍。

道光曰:将者,火也。左为文火,右为武火。饶他为主者,主为阳雄而好争,宾为阴雌而好静。我为宾者,是守雌而不雄,持静而不争,虑险防危惊畏之意。兵法曰以逸待劳,以静制动是也。道之用在火,火之用在人。先定刻漏,以分子午。次接阴阳,以为化基。搬六十四卦之阴符,鼓二十四气之阳火。天关在手,地轴由心。回七十二候之要津,攒归鼎内。夺三百六十之正气,辐凑胎中。运用有方,抽添有序。动则防危虑险,靡敢分毫差忒。外接阴阳之符,内生真一之体。苟或运心不谨,节候差殊,致使姹女逃亡,灵胎不结,还丹无价之宝失矣。亦如临阵不守雌而轻敌也。

子野曰:以军将为喻者,盖兵者,乃凶器,善用之,可全性命,若轻战易敌,必致败亡。采药之际,当以彼我分左右军伍,我为左军,彼为右军,动容周旋,端谨诚肃,无令一毫犯其严令,庶可保全无失丧也。

上阳子曰:左为我,右为彼,饶他为主我为宾者,彼居上而我在下,彼欲动而我欲静也。仙师言求丹乃以军敌为喻者,盖霎时间稍有不谨,即所败矣,可轻易乎!金丹九还,唯只半个时中,造化争驰,虎龙交战,夺天地主宰之造化,夺太极未分之造化,夺乾坤交媾之造化,夺阴阳不测之造化,夺水火既济之造化,夺五行战克之造化,夺万物生成之造化,聚于顷刻,而求一点先天真气,以炼成丹,其可不谨惧哉!故此章专喻外丹法象。若得外丹,神仙之能事已毕,是戒临阵休轻敌也。修行之士,做得这一著出来,方云难事。还丹只此实为最难,故如来云:世尊说此难事,是为甚难也。若稍轻敌,七情六贼有一不防,则吾家至辉至精之宝丧矣,安可轻敌乎!

火生于木本藏锋,不会钻研莫强攻。

祸发只因斯害己,要须制伏觅金公。

道光曰:火生于木,祸发必克。精生于身,动之必溃。不会钻研,祸斯害己。吕真人曰:火发七户密牢关,莫教烧破河车路。此要制伏觅金公也。

子野曰:木中有火,乃本来已抱此杀气矣。倘其一发,则木必焚。盖此生杀之机,隔一线地,百姓昧此,皆流于淫荡邪僻之归已。圣人察其火之将发,以水制之,则火不能为害也。

上阳子曰:木喻此身,此身日夜长大,而精气复至乎我之身矣。至于年壮,我之精气且盛,而爱欲之祸至矣,不可得而制伏。若欲制伏,必得先天真铅方可。然不得真师指示真铅端的次第,切莫强为也。

金公本是东家子,送在西邻寄体生。

认得唤来归舍养,配将姹女作亲情。

道光曰:金丹作用法象,有阳中之阴复阳而又阴者,有阴中之阳复阴而又阳者。又有内药阴阳,外药阴阳,内三性,外三性,内五行四象,外五行四象。又有内外阴阳互用。法象反反覆覆,不可名状。吾侪亲承玄旨,不可蹉跎。

子野曰:此章与前取将坎位中心实义同。

上阳子曰:震是东家西是兑,若求兑位莫离壬。如此方是认归,且不可作容易唤来。既能唤来,最紧关是归舍一节。噫!件件是难底勾当,奚敢妄为,又安敢妄说!世有一等地狱种子,开口便云说禅说道,赚到老死犹不知悔,又岂能解圆悟禅师之语哉!圆悟云:脚根不廓尔,无禅之禅,谓之真禅,似兔怀胎。顶门上五耀,无道之道,谓之真道,蚌含明月。此岂不是认得唤来归舍之妙乎!

姹女游行自有方,前行须短后须长。

归来却入黄婆舍,嫁个金翁作老郎。

道光曰:姹女,汞也。游行有方,是外药作用。炼丹之初,运汞火不半个时,即得真精饵之,此为前行须短。服丹之后,运己汞火,却有十月之功,此为后须长。黄婆为内象,即土釜。金翁即真铅,老郎即纯阳也。

子野曰:姹女,己之阴汞。前顺去,后逆归。顺去则片饷之间陷溺于彼,逆归则自下即上周流一身,落中宫为铅合而结圣胎。

上阳子曰:姹女是己之精。游行有方者,精有所行之熟路。常人精每亏少,但凡交感,激挠一身之骨脉,搅动一身之精髓。情欲方动,心君亦淫,三尸搬于上,七魄摧于下,方得精自两胫而上,由五脏升泥丸,与髓同下,自夹脊双关至外肾交媾,此为五浊世间法,此谓游行自有方,此谓常道之顺也。金丹则不然,行颠倒之法,持逆修之道。大修行人炼己纯熟,身心不动,魂魄受制,情欲不干,精气满盈。如骤富之家,何处不有金玉。待彼一阳初动之时,先天真铅将至,则我一身之精气不动,只于内肾之下就近便处,运一点真铅以迎之,此谓前行短也。真铅既渡鹊桥之家与混合,却随真铅升辘轳三车,由双关夹脊上入泥丸,遍九宫,注双目,降金桥,下重楼,入绛宫冶炼。此为游行自有方,此谓后须长也。然后还归黄庭神室,交结成丹,此谓归来却入黄婆舍,而嫁金翁也,此为颠倒五行而逆修也。及温养十月,以成真人,与天齐寿,是谓老郎。仙师说得次第明白如此,诸家所注皆略而不详者,莫敢泄漏故也。仆愿天下人,愿后世万万人,皆以此而成仙作佛,仆亦甘受漏泄之咎。真仙圣师在上,天地神明鉴之。

纵识朱砂与黑铅,不知火候也如闲。

大都全借修持力,毫发差殊不作丹。

道光曰:金丹造化,毫发差殊,失之千里。圣人传药不传火,从来火候少人知。

子野曰:虽识得真铅真汞,不知火候,圣胎不结。何哉?盖火性暖而能融物之真,使其交媾。若无火,则铅自铅,汞自汞,各不交矣。

上阳子曰:鼎器药物,仙师诗中发泄到尽,唯火候不留于文者,盖必要师传。若不得师口传,虽知药物,丹亦无成。且火候次第自有数节,岂愚人妄猜者所能知?

契论丹经讲至真,不将火候著于文。

要知口诀玄通处,须共神仙子细论。

道光曰:《火记》六百篇,篇篇相似,与天合度。天之所秘,圣莫传之。获遇真师,子细究竟。

子野曰:火候丹中要,非师勿妄猜。

上阳子曰:外火候有内火候。古仙上圣,丹经万卷,不指火候者,莫敢泄天宝也。仆今指出内外火候,愿后来学人,个个成仙也。伯阳翁云:三日月出庚。外火候也。崔公曰:天应星,地应潮。外火候也。纯阳翁曰:正一阳初动,中宵漏永,温温铅鼎,光透帘帏。外火候也。这般题出,大似分明。广成子曰:丹灶河车休矻矻,鹤胎龟息自绵绵。内火候也。仙师诗曰:谩守药炉看火候,但看神息任天然。内火候也。未炼丹时最难得者,是外火候,此有为作立基之事。内火候则已得丹,但任天自然,乃大休歇、大自在无为之功也。

八月十五玩蟾辉,正是金精壮盛时。

若到一阳才起处,便宜进火莫延迟。

道光曰:八月十五,是金水气旺,一阳来起复,乃上天之子时,内外二火工夫,宜疾进也。

子野曰:金精壮盛,如八月十五夜月。月为金,金旺酉,八月建酉,故以此喻。此时进火炼之无待,莫旺过而衰也。

上阳子曰:水清金旺,天上之蟾月星辉。铅遇癸生,人间之药物可炼。正是一阳初动,便莫迟延,毋令铅鼎渐亏,空劳神用。仙师此诗,持言外火候也如此。

一阳才动作丹时,铅鼎温温照幌帏。

受气之初容易得,抽添运用却防危。

道光曰:一阳子时,造丹鼎内,真铅得火,光透帘帏。丹既在内十月,运用抽添,有防危之功也。

子野曰:学者趁一阳动时作丹,铅鼎光生,真气易得,及退藏于密,尤当谨慎抽添。

上阳子曰:崔公之《入药镜》云:受气吉,防成凶。意同。

玄珠有象逐阳生,阳极阴来渐剥形。

十月霜飞丹始熟,此时神鬼也须惊。

道光曰:有象者,冬至则逐阳生而进阳火,夏至退以阴符,剥至十月,还丹始熟。

子野曰:玄珠者,药之象。药不能自生,须感阳气而生。自微至著,阳极阴消,十月数周,大丹成就。

上阳子曰:此言内丹法象,抽添温养之事。金丹大要,书所言抽添温养工夫甚详。

前弦之后后弦前,药物平平气象全。

采得归来炉里煅,煅成温养自烹煎。

道光曰:月至三十,阳魂之金散尽,阴魄之水盈轮,故纯阴。阴而无光,法象坤☷,故曰晦。晦朔两日,日月交合,同出同没。至于初二,月感阳光而孕。初三即现一阳于坤方庚上,即魄中生魂,法象震☳,此时人身金气初生,药苗新也。初八日二阳生,法象兑☱,此时魄中魂半,其平如绳,故曰上弦。弦前属阳,弦后属阴,阴中阳半,得水中之金八两,其味平平,其气象全。十五日三阳备,法象乾☰,此时阴魄之水消尽,阳魂之金盈轮,是以团圆纯阳而无阴,故云望。阳极则生阴,十六日轮生一阴,魂中魄生,象巽☴。二十三日二阴生,象艮☶,此时魂中魄半,亦平如绳,故曰下弦。弦前属阴,弦后属阳。阳中阴半,得金中之水半斤,其味平平,其气象全。圣人采此二八,擒居造化炉中,烹煅温养,以成还丹。仙翁此章丁宁反覆,使自己一意也。烹煎者,良有妙哉意也。

子野曰:前弦后,后弦前,乃日月合壁之后,太阴将复生之时,此时药材正新,得其平平之味,急采,己与身中阴汞凝结,始于温养,终于烹煎,此丹熟,自能清。

上阳子曰:仙师诗意,唯欲指示三日药生一时,便修炼者,亦如太阴领览初生之气,以成金丹。薛陆所注意同,或者以前弦为上弦,以后弦为下弦者,非也。

紫阳真人悟真篇三注卷之四

紫贤薛道光、子野陆墅、上阳子陈致虚注

七言绝句三十二首

长男乍饮西方酒,少女初开北地花。

若使青娥相见后,一时关锁在黄家。

道光曰:震为长男,即龙也。兑为少女,即虎也。北地即阴物,花即阴气,谓之阴火。青娥即姹女,龙之弦气,谓之汞火。修丹之士,驱龙乍来就虎,虎开阴户之花以就龙,龙即动汞火与白虎交,见之后一时,封锁会于黄家,以产金丹而成真人。

子野曰:三日生魄,如震阳生坤丁。金火本坤之阴气,震为来复,食其坤之阴气,故喻长男乍饮西方酒。震来之地,乃兑之位,此地得其阳生,消其阴气,故喻少女初开北地花。开即发之意,花乃阴气。前有次发红花阴后随之句同。青娥即木汞。只此一时,坎离交媾,采药归己,封锁中宫也。

上阳子曰:酒饮西方,男女有东西之位。花开北地,人身辩南北之称。道光已露出于前,陆公复泄漏于后,闻者受者,信之慎之。

兔鸡之月及其时,形德临门药象之。

到此金砂宜沐浴,若还加火必倾危。

道光曰:二为德,八为刑。时当沐浴,不宜加火。

子野曰:炼丹之法,阳则进阳火,阴则养阴符。火符随其消长,不可易之法也。兔鸡之月卯酉,春秋平分之时,阴中有阳,阳中有阴,故于此时不敢进火,但以真气薰蒸而为沐浴,保其危险。《契》云:八月麦生,阴中有生气。二月榆死,阳中有杀气也。

上阳子曰:刑为杀,德为功。刑为危险,德为保养。既自金砂在鼎,须要温养保扶。紫清真人尚有烟气满寥冗之叹,可不慎乎!

日月三旬一遇逢,以时易日法神功。

守城野战知凶吉,增得灵砂满鼎红。

道光曰:太阳太阴,一月一合,圣人则之,缩一日为一时,以月易日,以日易时,守城则沐浴罢功,野战则虎龙交媾。神功者,进火之度。苟或阴阳错乱,日月乖戾,外火虽动,内符不应。必要进火退水,知吉知凶,旋斗历箕,暗合天度,自然灵胎密就,神鼎增辉也。

子野曰:太阴太阳,一月一度合壁。修炼之法,以时易日,而交离坎时,乃晦尽朔来药生之时,即非寻常时也。

上阳子曰:一年十二度月圆,明明有阳生之日。一月昼夜三千刻,刻刻寻癸生之时。野战则采铅,守城唯温养。要知凶吉,方保成功。

否泰才交万物盈,屯蒙受卦禀生成。

此中得意休求象,若究群爻谩役情。

道光曰:冬夏二至为一阴一阳之首,子午二时为一日一夜之元。圣人运动阴阳符火,协天地升降之道,日月往来之理。攒簇四时、八节、二十四气、七十二候,环列鼎中,而生真一之体。故托诸卦象,分壁于一月三旬之中,以阐玄机,以明火候。若执而用爻象者,非也。但屯蒙为众卦之首,以象作用生成之始,造化禀受之原。故朝以屯,暮以蒙也。否泰运用阳升阴降,春分阳气升到天地之中,阴阳相半,为泰卦。亦如月之上弦气候,此时阴阳自然相交,不进火候谓之沐浴。秋分阴气降到天地之中,阴阳相半,为否卦。亦如月之下弦气候,此时阴阳自然交结,不进火候,谓之沐浴。斯亦法象如此,何劳执诸卦爻哉!

子野曰:阴阳一交,则万物生。生而无穷,使其交者,火候也。朝屯暮蒙,乃行火之纲领,学者知之,则其余卦象,皆自然而然。

上阳子曰:天地未通为否,阴阳已交为泰。屯禀生成之始,蒙受育养之功。此言内丹之道。

卦中设象本仪形,得象忘言意自明。

后世迷徒唯泥象,却行卦气望飞升。

道光曰:卦者,火之筌蹄。伯阳作《参同契》,演易象以明丹道,喻乾坤为鼎器,坎离为药物。故以四卦居中宫,不系运毂之数。其六十卦分在一月之中,搬运符火,始在屯蒙,终于既未,周而复始,如车之轮,运转不已。一日两卦直事,三十日六十卦也。并乾坤坎离四卦,共六十四,总三百八十四爻,以象一年及闰月。余三百八十四日,象金丹二八一斤之数,一斤计三百八十四铢。此皆比喻设象如此,苟明火候,则卦爻为无用。学者反泥此而行卦炁,劳形苦思而望飞升者,不亦悲乎!

子野曰:先师借易卦阴阳为喻,不过行自己造化。若泥象执文,按图索骏者,去道远矣。

上阳子曰:丹道喻乾坤为鼎器者,使知男女。龙虎喻坎离为药物者,则知铅汞是虎龙所产之物。世人执于《易》之辞,不明卦之用。苟明卦之用,不知《易》之道。欲明《易》之道在身中,不属卦气。

天地盈虚自有时,审能消息始知机。

由来庚甲申明令,杀尽三尸道可期。

道光曰:天地相去八万四千里,冬至地中阳气上升,一日之中,升四百六十里二百四十步。五日为一候,三候为一气,三气为一节,三节为一时,即春分日。计九十日,阳气共升到天四万二千里,正到天地之中。此时阴中阳半,为泰卦,其气变寒为温,万物发生之时。自此而后,阳气升入阳位,升到夏至,并前共计一百八十四日,共计到天八万四千里,此时阳中之阳,为乾卦,号纯阳,变温为热,万物茂盛盈满之时,故曰盈满。阳极则阴生,自夏至后,阴气自天而降,一日降四百六十里二百四十步,降至秋分,计九十日,阴气共降四万二千里,正在天地之中。此时阳中阴半,为否卦,其气变热为凉,万物结实之时。自此而后,阴气降入阴位,到冬至,并前计一百八十日,共降到地八万四千里,此时阴中之阴,为坤卦,乃纯阴,变凉为寒,万物敛肃收藏之时。故曰天地盈虚,因月而见。月从日生,初三日震庚生形,初八日兑丁生弦。十五日乾甲周满,故曰盈。十六日巽辛受统,二十三日艮丙成弦。三十日坤乙消灭,故曰虚。圣人消息天地盈虚之机,移一年气候在一月之中,以知一日一阳生,为冬至。两日半当一月气候,至上弦时阴中阳半,即春分也。至十五日得四月节气,月圆满为纯阳,阳气盈轮,故曰盈。十六日一阴生,为夏至。至下弦时阳中阴半,即秋分也。三十日得十月节气,月尽黑,为终阴,阴气消轮,故曰虚。终而复始,循环不已。圣人运动阴符阳火,一依天地盈虚、升降、循环。六十四卦法庚甲圆缺之理,亦犹人君申明号令,杀尽阴尸,道可期也。

子野曰:学者见之天地盈虚之消息道理,则而行之于己,趁其申明生庚满甲之令,朔后望前采取天地盈时之气,归于身中,炼而成丹,则尸鬼乌得不灭。

上阳子曰:潮来则盈,潮去则虚,此天地之盈虚。月满则盈,月缺则虚,此日月之盈虚。春生夏长,秋敛冬肃,此四时之盈虚。气旺则盈,气散则虚,此人身之盈虚。癸生则盈,望远则虚,此金丹之盈虚。长春真人云:犹气鞠之气,气实则壮,气馁则虚。此气之盈虚最要,人能消息用之,学者下工之初,先去三尸六贼,炼得心如太虚,六根净尽,方可入室而炼大丹。

要得谷神长不死,须凭玄牝立根基。

真精既返黄金室,一颗灵光永不离。

道光曰:阴阳不测之谓神,感而遂通,如谷应声,故曰谷神。夫神因气立,气因精生。精精能生气,气能生神,故神气为一身主宰,一身为形气之府。形不得神,气不得生,神气不得形则不立,二物相须,始有生也。若学长生根基,全凭玄牝。玄牝既立,然后长生可致。万物莫不因此而生,因此二物而死,实为天地之根,五行之祖,阴阳之元,万化之基。圣人凭此以成外丹,借此以就内药,故得真精返为黄金之室,变为一颗灵光,化身为气,化气为神,形神俱妙,与道合真,隐显莫测。

子野曰:谷者,养也。玄牝者,阴阳也。人欲养神长生,必须阴阳既济,而后则金精复归我之中宫,如一颗明珠长存也。

上阳子曰:谷神不死,是为玄牝。玄牝之门,是为天地根。此老子之言,仙师再为后人明之立根基者,盖玄牝乃人身出入之门户,金丹由此而修合。大修行人,先要洞明玄牝之旨,是阴阳媾精之处,方得一颗灵光之珠也。

玄牝之门世罕知,指将口鼻妄施为。

饶君吐纳经千载,争得金乌搦兔儿。

道光曰:玄牝之门,是为天地根。举世学人莫能知此,非遇真师指示,熟能晓哉!自开辟以来,非此玄牝二物,安能有万物哉!夫内外二丹,从此而立,圣人秘之,曰偃月炉、悬胎鼎也。金乌即金丹也。以此金丹,乃能制己之阴汞,似猫捕鼠,如鹰搦兔。或曰以两肾中间混元一穴为玄牝,非也。盖玄牝乃二物,若无此二物,何以造化万物?岂可指凡体一穴而通论之?又以口鼻为玄牝者,大可笑也。

子野曰:前章只说得玄牝二字,再于此章发明一门字,其理深妙。门者,出入往来之所,阴阳交会之地。不得心传口授之真,何可强猜而知之乎!

上阳子曰:玄牝之门四字,自老子指出之后,后来真师仙圣,得以下手而炼大丹。愚人以口鼻为玄牝,以吐纳为是道,如斯谬戾,何由得乌兔之交合哉!

异名同出少人知,两者玄玄是要机。

保命全形明损益,紫金丹药最灵奇。

道光曰:经云:无名,天地之始。有名,万物之母。又云:两者同出而异名。方其无,真一之气不可见,故为天地之始。及其有,真一之珠现空玄,故为万物之母。在天曰离为汞,在地曰坎为铅。其本则一,其用则异。同谓之玄,玄之又玄。上士至人,执此两者之玄机,以明损益,以治诸身,则形可全而命可保。所谓损者,五行顺而常道有生有灭。所谓益者,五行逆而丹体常灵常存。吁!纯阳紫金立乎天地之始,出为万物之母,此非金丹之最灵乎!

子野曰:一气分为阴阳,故有异名。然皆从太极而生,故曰同此阴阳修炼之要机,保我之命,全我之形,无损于彼,有益于我,神哉,水中之金乎!

上阳子曰:异名者,有无也,徼妙也,始与母也,玄与牝也。此者阴阳交合之所,金丹化生之处。上根之士,必先悟此两者,然后可炼紫金丹也。

始于有作无人见,及至无为众始知。

但见无为为要妙,岂知有作是根基。

道光曰:筌蹄方在手,莫我知也夫!到岸不须船,十目俄瞠视。凡圣杂市朝,鱼龙混通衢,懊恨世间人,对面不相识。

子野曰:采药行火得无为乎!但知无为不知有作,何以结丹?

上阳子曰:到老无为,如何得药?入室采铅,是云有作。大隐市朝,又谁知觉。欲成匡廓,先立鄞鄂。得一黍珠,云是不错。九载坐忘,无为功博。行满三千,与众共乐。若只无为,不先有作,此乃愚夫,自相执著。殷勤数语,以诏后学。

黑中有白为丹母,雄里藏雌是圣胎。

太一在炉宜慎守,三田聚宝应三台。

道光曰:铅中取银,即为丹母。朱里出汞,即是圣胎。二物感化,结在炉中。精明气候,恪守规模。分毫无差,故得三性聚会,结成丹宝,上应三台也。

子野曰:黑中白是水中之金,即坎中阳气。人能采此真阳之气,结而成胎,所谓雄里怀雌。采药之际,当以太乙主人为念。倘不慎守,人欲横流,则丧吾珍,主人得不为之异乎?

上阳子曰:黑中有白,乃阴中之阳,外丹法象。雄里怀雌,乃阳中得阴,内丹法象。太乙在炉,尤宜慎守,则三田之宝聚矣。

恍惚之中寻有象,杳冥之内觅真精。

有无从此自相入,未见如何想得成。

道光曰:真一子云:无者,龙也。有者,虎也。无者,汞也。有者,铅也。无因有激之而成象,有因无感之而有灵。故得黍米空玄,霞光耀日也。

子野曰:炼金丹者,须于杳冥恍惚之内,得其真精真象,始为了事。若未得师传,不可以智识猜度。

上阳子曰:经云:恍兮惚,其中有物。惚兮恍,其中有象。杳兮冥,其中有精。其精甚真,其中有信。金丹之道,斯言尽矣。仙师再题出,可谓甚亲甚切,倘非言传心授之真,何必枯坐存想。

四象会时玄体就,五行全处紫金明。

脱胎入口通身圣,无限龙神尽失惊。

道光曰:四象五行会之时,真一之精结成黍米,紫色光明。密运于内,将来脱胎入口,通神天地,龙神尽失惊也。

子野曰:十月数周,圣胎完具,遍身通圣,通于神明,得不惊也。

上阳子曰:一得永得,自然身轻,到此功满丹灵,方是大丈夫也。

华池宴罢月澄辉,跨个金龙访紫微。

从此众仙相见后,海潮陵谷任迁移。

道光曰:华池宴罢,得丹成功,脱胎神化,肌肤若冰雪绰约,若列子御气乘云,邀游八极,饱观尘世海变桑田也。

子野曰:华池乃产药之地,宴罢则采药已足,圣胎完备,身外有身,朝元谒帝,蓬莱仙岛,无所往而不可。

上阳子曰:华池即曲江,即坎宫之户。金丹由是而成,功圆到此,天仙之位也。此章亦紫阳仙师自颂,以诏后世。盖仙师乃紫微天宫之一星也。

要知金液还丹法,须向家园下种栽。

不假吹嘘并著力,自然果熟脱真胎。

道光曰:此道甚近,家园自有,宜急下工。若非其类愈远,若得同类,又何著力之有?

子野曰:药采他家,而归自己家园下栽培,以至成熟,自然之妙,非用人力也。

上阳子曰:还丹之法,盖家园自有。金花种子,自可栽培,不须炉炭吹嘘,功成果熟脱胎。方外道人,员顶禅衲,要知家园之妙,在朝市间。维摩傅大士辈,皆得此园而下种,故如来号之曰给孤独园也。

休施巧伪为功力,认取他家不死方。

壶内旋添留命酒,鼎中收取返魂浆。

道光曰:修真之士,多执非类巧伪之法,施功于己,安有成就?若悟他家有不死之药,腹内添返命之火,是为真宝也。

子野曰:此道乃真阳逆合,盗其杀机中之生气耳。即非三峰采战,其他巧伪,漂荡之术。酒与浆,皆神水。

上阳子曰:前云家园下种,此云他家不死,岂非两物乎?延命酒、返魂浆二者,即真精真气。经云:仙人道士能有神,积精累气以为真是也。

雪山一味好醍醐,倾入东阳造化炉。

若过昆仑西北去,张骞方得见麻姑。

道光曰:雪山喻白色,西山,金之象,比金丹一粒味醍醐,饵归丹田造化炉中。昆仑在海水中,我身之昆仑,本在下元海水中,生出状若昆仑,实发火之处。昆仑顶有门曰玄门,又云天门,在西北乾位。张骞象乾卦,爻象真汞,为阴火。麻姑象坤卦,爻象真铅,为阳火。言发火自昆仑玄门而入,则鼎内真铅始见而有变化。方其真胎内融,真火外接,坤策变乾策,阴水返阳符。南火交通,铅汞结合,神仙之道,根本于斯。张骞乘槎至月宫,遇女宿,喻其阴阳相会遇之意。

子野曰:醍醐乃坎中金液,取归离中,离即我也。然后运之,由尾闾经泥丸,自腹中至丹田,与身中阴汞混合为一矣。

上阳子曰:雪山,乃至阴之地,阴中有阳,故云好醍醐灌顶者,此也。倾入者,他反居上也。我属东,故云东阳。我之玄门曰造化炉。昆仑张骞,道光已解。昔佛在雪山修行者,即此是也。古人因有其地而名之,故多假名以像物尔。

不识阳精及主宾,知他那个是疏亲。

房中空闭尾闾穴,误杀阎浮多少人。

道光曰:钟离公云:四大一身皆属阴,不知何物是阳精。盖真一之精乃至阳之气,号曰阳丹,而自外来制己阴汞,故为主也。二物相恋,结成金砂,自然不走,遂成还丹。迷徒不达此理,却行房中御女之术,强闭尾闾,名为炼阴,以此延年,实抱薪救火耳。《阴符经》曰:火生于木,祸发必克。可不慎乎!

子野曰:阳精实坎中之金,虽从外来,本一身内之物,唯有同出异名之一间耳。

上阳子曰:阳精虽是房中得之,而非御女之术。若行此术,是邪道也,岂能久长?故佛云:是人行邪道,不能见如来。倘非真师指示阳精之路,则诸傍门,皆为邪道。世之盲师,以采阴三峰御女之怪术,转相授受,所谓以盲引盲。及腊月三十夜到来,反怨丹经虚诳,终不回思自己错谬,故仙翁直露此诗。

万物芸芸各返根,返根复命即长存。

知常返本人难会,妄作招凶众所闻。

道光曰:经云:万物芸芸,各归其根。归根曰静,静曰复命。复命曰常,知常曰明。夫人未生之前,冥然无知,混乎至朴。及其生也,禀以阴阳之父母。圣人逆而修之,夺先天之气,以为丹母,贼阴阳始气,以为化基。炼形返入于无形,炼气复归于至朴。能知常道而返其知者,圣人也。是以长生不知常道而妄作者,群迷也,是以招凶。

子野曰:万物如草木之类,犹能归根返本,以历岁月。人为万物之灵,动至死地,反不能如草木也。此道乃归根返本之道,却非寻常妄为而凶也。

上阳子曰:万物有归根之时,至人明长生之理。草木遇阴之极则归其根,待春而复茂。世人气血将衰,须求归根之道,可以回老,可以返婴,可以长生。噫!归根即还丹也。常者,乃常俗之世法,备诸常俗世法,深深密密,方能返本还元,是为知常。所以大隐市廛者,要人不能识也。倘几事不密,而为之妄作,而招凶谤。故达磨远来东土,求成佛者,欲避凶而远谤也。六禅禅师隐于四会猎人中者,亦避凶而求成佛。后道光禅师既得石真人传,无奈之何,只得复俗,依有力以了兹事。我重阳帝君,居活死人墓以成道。太虚真人,往武夷七月。长生真君,往洛阳三年。古人波波吒吒,只为此事。今时学者,偶记前贤一言两语,以为是道,终日谈论。又有一辈小愚之人,不参仙圣所为,乃谤修行之事,曰世有生必有死,安有久视之道。此乃地狱种子,甘分轮回。次有执著之辈,因人略指傍门小径,便云能行。既不遇真仙至人,又不知归根复命,又不知出世间法,亦不知同类是何物。倘或知之,且能韬晦于常俗中,了其有为之大事,却无忘讳而妄为者,岂不招乎凶殃?故经云:知常曰明,不知常妄作凶。知常容,容乃公是也。

欧冶亲传铸剑方,莫耶金水配柔刚。

炼成便会知人意,万里追凶一电光。

道光曰:欧冶铸剑,天帝遣神女为之侍炉,制以金水,配以柔刚。剑成诛妖,如一电光,灵异若此。圣人铸剑功亦如之,以天地为炉冶,以阴阳为水火,配以五行,制以神气,炼成宝剑,能曲能直,能柔能刚,能善能恶,能圆能方,心有所思,意有所适,飞扬诛斩一电光耳。此乃神剑,修丹若无此剑,犹取鱼兔而乏筌蹄也。

子野曰:炼丹采药,全凭慧剑降魔诛妖。倏忽变化,瞬息万里,慧剑若无锋利,妖魔岂不为害乎?

上阳子曰:要铸此剑,非用凡金凡铁。盖此神剑内斩三尸,外诛凶恶。愚者以此剑杀其身,圣人以此剑飞其神。旌阳使五仙童女戏剑,诛斩妖蛟。洞宾以三清宝剑,精灵灭迹。在佛亦云金刚宝剑,实成仙佛之器耳。

敲竹唤龟吞玉芝,鼓琴招凤饮刀圭。

近来透体金光现,不与常人话此规。

道光曰:竹乃虚心之物,无情之义也。琴乃乐之正音,和谐之义也。龟即黑虎,凤即赤龙。龙之弦气曰玉芝,虎之弦气曰刀圭。言龙虎是无情之物,而能交媾,故曰敲,犹两物相敲击之意。龙虎相交为夫妇,是以和谐,故曰鼓琴。龙虎交则二弦之气相吞相啖,炼就还丹,透体金光,玄黄灿烂,风生两腋出人间。

子野曰:玉芝、刀圭,药之异名。药生坎中,坎有乾阳,乾为金为玉,故喻为玉芝刀圭。敲竹鼓琴,乃阴阳相求之和声。竹则虚心应而先欲,琴则正音和而不乱。此声之感,非寻常邪僻情伪、郑卫之音。唤龟招凤,所谓本乎天者亲上,本乎地者亲下。《入药镜》谓之上鹊桥、下鹊桥之义。又离为禽,为南方朱凤,喻坎招离,翕受其药,离即我也。

上阳子曰:竹是中通外直之物,为其不直则敲之,要其能应于物。琴乃徽弦相和之意,为其不和则调之,庶能克济所事。玉芝即乾龙,刀圭为坤物。唤龟属我,招凤要他。若非大和,则他安能招凤乎?修行之人,卦气已过,竹不应物,可不击乎?击即敲也。琴若不和,可不调乎?调即鼓也。是以七十、八十至百二十岁,皆可还丹,是此道也。中人常士乌可语此,邪师妄人乌能知此?此非真仙圣师盟天口授,孰得而知之乎?昔我紫琼公常侍太虚真人,偶一辩士求见,曰敲竹唤龟吞玉芝,问我师如何是唤龟。太虚曰:唤龟我当语汝,我且问你如何是敲竹?辩士曰:上上关捩。太虚曰:我不问上上关捩,且说如何是敲竹?辩士曰:密密深机。太虚曰:你这言句是长连床上学来底,你将去与天下人论辩去,我这里不是你唤龟处。其人不悟,令紫琼拖出后,却问紫琼曰:汝知敲竹否?曰:寂然不动,感而遂通。曰:汝知唤龟否?曰:礼下于人,必有所得。曰:适来辩士何以不言?紫琼曰:彼未得师,强猜不得。太虚复诫曰:知之非难,行之唯难。

药逢气类方成象,道在希夷合自然。

一粒灵丹吞入腹,始知我命不由天。

道光曰:有物混成,先天地生。圣人强名之曰混元真一之气,视之不见,感而遂通,降成灵丹,象空玄之中一粒宝珠,取而饵之,立乾己汞,化为纯阳之躯,与天齐年。朝元子曰:死生尽道由天地,性命元来属汞铅。岂非我命在我所为乎?

子野曰:道自是道,清净为要。药自是药,得类乃成。若求非类,徒劳心力。

上阳子曰:《易》云:西南得朋,乃与类行。若二阳同类,则成亢旱,岂有性情相感?二阴同室则必争,安得阴阳相类哉!盖阴从阳方为类,铅投汞方成药。药化为丹,丹化为神,形神俱妙,命在我也。

赫赫金丹一日成,古仙垂语实堪听。

若言九载三年者,尽是推延款日程。

道光曰:金丹大药,下工不逾半个时,立得服饵。此言一日者,只于一日之中,取此半个时也。金丹入口,立跻圣地。如此之妙,奚可以九载三年而迁延?

子野曰:作丹之法,大要铅与汞合,则片饷之间,丹头即结。但究铅生之时,斯时也,万物萌芽,有气无质,水源至清,妙矣哉!且道这时是甚么时?咦!今年初尽处,明日未来时。

上阳子曰:炼丹之法,要知他家活子时也。非天下之至妙,孰能与于此哉!

大药修之有易难,也知由我亦由天。

若非积行修阴德,动有群魔作障缘。

道光曰:魔障在彼,修持在我。阴德既宏,灵丹可冀。

子野曰:金丹大道,古人以万劫一传,非等闲之细事。道既高,魔必盛,非以阴德相扶,恐有锉志之患。

上阳子曰:前云我命不由天,是造化之妙在乎我。此章言由我亦由天,盖还丹先须积阴德。夫施与不求报,阴德也。积善无人知,阴德也。不陷人于险,阴德也。暗中作方便,阴德也。大修行人,自己积德未充,鲜不为外魔所攻。若能回思内省,发大忍辱精进,则魔障化为阴德。经云:彼以祸来,我以福往。彼以怨来,我以德报。皆阴德之盛,祛魔之功也。

三才相盗及其时,道德神仙隐此机。

万化既安诸虑息,百骸俱理证无为。

道光曰:天地以四时盗万物,故有荣枯而不能长荣。万物以五味盗人,故有生死而不能长生。人以五行盗万物,故有存毁而不能长存。三盗既宜,三才既安,是以有生有死,有荣有枯,有存有毁,有物有我,纷纷而起,循环无端,此乃自然之道。若能混此三盗为一,返其机而动之,逆其时而食之,则百骸俱理,而万化自安,诸虑自息,是无为之道证矣。

子野曰:盗者,使人不知不觉而窃其所谓之事。修炼之法,窃天地之机,盗杀中之生气尔。得其理则百骸安。

上阳子曰:盗者,非世俗之所谓盗也。是金丹之法,盗其先天先地一点真阳之始气,以炼还丹。此乃道高德重、神仙中人,方能隐用此机,而非谗德殄行、庸常之人所可知之。偶或知之,非疑则惑。何哉?无德故也。此云道德神仙隐此机。

阴符宝字逾三百,道德灵文满五千。

今古上仙无限数,尽于此处达真诠。

道光曰:二经为群经之枢,辖诸子之机纽也。

上阳子曰:《阴符》、《道德》,丹之祖书,上仙皆毒之为筌蹄,修之成道。然其旨意玄远,世薄人浇,不能达此,故仙师作此《悟真篇》,使后学者一见了然,易于领悟而行之尔。是知《阴符》、《道德》、《悟真篇》三书同一事也。

饶君聪慧过颜闵,不遇明师莫强猜。

只为金丹无口诀,教君何处结灵胎。

道光曰:千经万论,唯布枝条。至道不繁,独传心印。未遇真师,强猜不得。

子野曰:非师口诀真要,则从何处而下手。

上阳子曰:九流百家,一应艺术,皆可留之纸上,或可以智慧猜晓而知,唯独金丹一事,非得真师逐节指示,不可强以意会。或者得师略言鼎器,而不知药生之时,亦不成丹。既知药物,不知火候,亦不成丹。既知火候,而不颠倒,亦不成丹。既知颠倒,而不知炼己细微,亦不成丹。既知炼己,而不知法财两用,亦不成丹。崔公《入药镜》差毫发不成丹。噫!世之愚人,恃其机锋,欲以言语会,恃其聪慧,欲以心领意会。或因邪僻而行采战,或只枯坐自为。仙师慈悲甚至,诗句迫切,沾丐后来者多矣。

了了心猿方寸机,三千功行与天齐。

自然有鼎烹龙虎,何必担家恋子妻。

道光曰:此言甚切,何故不知返也。

上阳子曰:天地之功,春生夏长,秋收冬闭,万物荣枯,星宿迁斡,造化运转,只三百六十日为一始终之成功也。修行之人,制御心猿,涤洗方寸,收宝珠于爱河之内,只半个时,守还丹于神室之中,几三千日,功备造化,德伏鬼神,岂非功行与天齐乎!

未炼还丹须急速,炼了还须知止足。

若也持盈未已心,不免一朝遭殆辱。

道光曰:若未炼丹,急须下手,时不待人。既炼丹毕,抱一守成,面壁九年,斯道弘矣。

上阳子曰:未炼还丹,急须炼之。若已炼丹,急须去之。佛云:道成之后,丹房器皿,委之而去。若不去之,则心境见前,恐有殆辱之患。紫清白真人,半夜忽风雷,此其证也。是以达磨去长芦而入少林冷坐者,无一朝之患也。

须将死户为生户,莫执生门号死门。

若会杀机明反覆,始知害里却生恩。

道光曰:阴阳五行,顺之则生,逆之则死,此常道也。不生之生则长生,不顺之顺为至顺,此丹道也。若能明此,则害里生恩,男儿有孕也。

上阳子曰:诗云:明门户,急重修。今人若达此理,明生死之机,识颠倒之用,知返还之妙,转生杀之户,以苦为乐,以忍收恩,何忧不仙乎?

祸福由来互倚伏,还如影响相随逐。

若能转此生杀机,反掌之间灾变福。

道光曰:阳主生曰福,阴主杀曰祸。阴消则阳长,阳极则阴生,互相倚伏,此常道也。若以生杀之机,逆而修之,反掌之间,灾中变福,害里生恩,男儿有孕,为丹道也。

子野曰:所谓五行顺行,法界火坑,五行颠倒,大地七宝。

上阳子曰:造化在吾掌握,祸福由我而修。顺则生人,逆则生丹。世人为不知转生杀之机,是以轮回而无了期。又乌知成佛作仙之道,止一反掌间耳?

修行混俗且和光,圆即圆兮方即方。

显晦逆从人莫测,教人争得见无藏。

道光曰:《老子》云:和其光,同其尘。和同天人之际,实修行之秘要。

子野曰:外圆内方,是有为也。道之所谓,奚可令人见之乎?

上阳子曰:仙师广大慈悲,非特以金丹之秘开悟后人,并以世间法终始叮咛,何其切也!夫大丹之最难者,混俗也。要深不可识者,和光也。虽有妙用,而不露锋芒者,方圆应世,潜造化而不显。至此者,孰知行藏?凡此数者,实为大修行之上事。道光得杏林之语,即弃僧伽黎复俗,以了大事,岂非混俗乎?六祖得五祖之言,入于猎人之中,无人知觉,岂非混俗乎?我大虚真人,得黄房公妙旨,去隐武夷七个月方成道,岂非和光乎?今者黄缁之流,圆其顶而衲其衣,髽其髻而方其袍,此岂知吾有大患,为吾有身之圣训乎?又安知此身相,反为入室之大患乎?所以大隐市廛者,使人不可得而测度,修出世间法者,要人不得而知行藏。故老子曰:迎之不见其首,随之不见其后。又曰:惟不可识,故强为之容。明达到此,回视愚夫俗子,欲以机锋巧诈、剽识淫荡而求道者,远之又远矣。大修行人,工夫至此,可不三复是诗,以求成道勋业乎!

紫阳真人悟真篇三注卷之五

紫贤薛道光、子野陆墅、上阳子陈致虚注

五言一首以象太一含真气之妙

女子着青衣,郎君披素练。见之不可用,用之不可见。

恍惚里相逢,窈冥中有变。一霎火焰飞,真人自出现。

道光曰:女子,乃龙之弦气,号曰木姬,生于青龙,故云着青衣也。郎君,乃虎之弦气,号曰金郎,生于白虎,故云披素练也。有质可见者,乃后天生滓之类,故不可用。唯混元真一之气,生于天地之先,居于恍惚之中,出于杳冥之内,缊磅礴,通灵变化,无中生有也。火功一正,真人出现,此道妙矣,非遇真师亲授口诀,其孰能与于此哉!

子野曰:女子着青衣,木汞也。郎君披素练,水金也。阴阳相合,彼此以形质未露之气,交于杳冥恍惚中,庶乎可用。倘形质既兆,则为后天不可用矣。

上阳子曰:此诗八句,括尽一部丹经之妙用。首句是震家事,为木汞,属我。二句是兑宫事,谓铅,属他。三句则生人物矣,四句乃以炼丹,五句为入室下工,六句乃防危杜险,七句即丹成九转,八句谓行满三千。仙师布流此诗者,唯欲指出先天混元真一之气,即太一所含之初气,学者可不求师乎?

西江月十二首以象十二月

仙师曰:西者,金之方。江者,水之体。月者,丹之用。

内药还同外药,内通外亦须通。丹头和合类相同,温养两般作用。内有天然真火,炉中赫赫长红。外炉增减要勤功,妙绝无过真种。

道光曰:《夷门破迷歌》云:道在内来安炉,立鼎却在外。道在外来坎离,铅汞却在内。此明内外二药也。外药者,金丹是也。造化在二八炉中,不出半个时,立得成熟。内药者,金液还丹是也。造化在自己身中,须待十个月足,方能脱胎成圣。二药作用,虽略相同,用功火候实相远矣。吾侪下工外丹,和合丹头之际,分毫差忒,大药不就。内药和合丹头之际,最慎防危虑险。内药虽有天然真火,在土釜之中赫然长红,亦须外炉勤功加减。然内外真火变化无穷者,实借真铅之妙。此物偏能擒汞,不使飞走。近叶文叔不达此理,却言内药以真火烹炼,外药须假凡火增减。呵呵,盖未得师指,以管见窥天。殊不知二药内外虽异,其用实一道也。所以有内外者,人之一身禀天地秀气而有生,托阴阳铸成于幻相,故一形之中,以精气神为主。神生于气,气生于精,精生于神。修丹之士,若执此身内而修,无过炼精气神三物而已。然此三者,皆后天地所生,纯阴无阳,以此修持,安能出乎天地之外耶?钟离翁云:涕唾精津气血液,七般物色总皆阴。又曰:独修一物是孤阴。圣人知己之真精,后天地生而属阴,难擒易失。是以采先天之一气,以真阴真阳、二八同类之物擒在一时,炼成一粒,名曰至阳之丹,号曰真铅。此造化却在外,故曰外药也。却以此阳丹擒自己阴汞,犹猫捕鼠耳。阳丹是天地之母气,己汞乃天地之子气,以母气伏子气,岂非同类乎?其造化在内,故曰内药。便假阴阳符火,运用抽添,十月功足,形化为气,气化为神,神与道合,升入无形,变化不测,故能出乎天地之外,立乎造化之表,提挈天地而陶铸阴阳,却不为阴阳陶铸者,是先天一气使之然也。真妙如此之绝,故谓妙绝无过真种,安可用后天地生凡铅、凡汞、凡砂、凡火、非类滓质之物而为外药耶?学道之士,研穷本始,精究邪正,毋惑诳邪诈,装高道以误后来,有如此者,永堕三涂。

子野曰:内丹之道,与外药炉火之事颇同。大概汞非铅,则不能伏。知外事者,内亦易知。

上阳子曰:修行之人,先须洞晓内外两个阴阳作用之真,则入室下工,成功易矣。内药是一己自有,外药则一身所出。内药则自己身中,外药则一身所出。内药不离自己身中,外药不离己相之中。内药只了性,外药兼了命。内药是精,外药是气。精气不离,故云真种。性命双修,方证天仙。

此道至神至圣,忧君分薄难消。调和铅汞不终朝,早睹玄珠形兆。志士若能修炼,何妨在市居朝。工夫容易药非遥,说破人须失笑。

道光曰:金丹入口,立跻圣地,岂非至神至圣乎?煅炼只半个时,岂非至简至易乎?家家自有,不拘市朝,岂非至近乎?以其至近,是故说破令人失笑也。得之者,只恐无功无德,忘师背道,不足以胜其妙。

子野曰:金丹之事,为其至灵,故称神圣。其所以为灵者,如立竿见影,呼谷传声之谓,非其他虚幻渺茫之术。是此金丹唯铅与汞,铅从他出,汞向己生。才办肯心,玄珠有象,工夫容易,何必名山大泽以煅炼哉!

上阳子曰:还丹之道,功在降龙伏虎,盗夺天地造化,是为神妙哉!寂然不动,感而遂通,是为灵圣。闻而信受勤行者,大根上器也。闻而失笑诽谤者,无分薄福也。铅汞交而玄珠兆,是名金丹。此丹朝市家居,日用夜作,本自具足,无所拘执。世之愚人乃谓修行者,必居深山,必远市朝,必出妻弃子,必孤坐无为,方为修道,彼岂知真阴真阳之用哉!

白虎首经至宝,华池神水真金。故知上善利源深,不比寻常药品。若要修成九转,先须炼己持心。依时采取定浮沉,进火虽防危甚。

道光曰:首者,初也。首经,即白虎初弦之气,却非采战闺丹之术。若说三峰二十四品采阴之法,是即谤毁大道,九祖永沉下鬼,自身见世恶报者。道不可毁,犹天之不可阶而升也。且夫真一之气,在天曰真一之水,在虎曰初弦之气。若炼在华池,名曰神水,此乃真金之至宝,皆不离真一之精,流历诸处,故曰种种之异名,以其能成就造化。经曰:上善若水。盖真一之水,生于天地之先,故曰上善。源流甚深,却不比寻常后天地生滓质之物。九转为九年,在十月胎圆之后作用,即达磨面壁九年之功。若欲修九转之妙者,先须炼己,以定浮沉,以分宾主。依时采取,守雌不雄,方免危殆。运火十月,自然形化为气,气化为神。抱元守一,九载功成,形神俱妙,与道合真。圣人强名曰九转金液大还丹也。

子野曰:男子二八而真精通,女子二七而天癸降。当其初降之时,是首经耶,不是首经耶?咦!路逢侠士须呈剑,琴遇知音始可弹,神水即首经也。

老子曰:上善若水,善利万物。真人以首经神水为喻,言其利生之功,非其他圆散之。外药九转,乃火数周之。丹熟之时,欲得九转丹成,持心炼己为要。

上阳子曰:白虎为难制之物,倘用之而得其道,可无伤人之理。为难得之物,倘求之不失其时,必有天仙之分。只此白虎首经,强名先天一气。仙师太忒漏尽,薛陆注之太详,世之愚人,若指为采战之说,或谓闺丹之术者,则祸及于身。学者若知三日月出庚之旨,方许求华池神水之用。还丹之道,修之则易,炼己最难。故仙师戒人先炼己,即纯阳云:还丹在人,先须炼己待时。何也?盖火为最灵之物,人所不能测度者,火却先知,犹灯蕊焉。凡火尚灵,况真火即己汞。必先炼此真火,降此真龙,使无奔走,从我驱用,然后可以制伏白虎,而得至宝之真金。圣师用心至此,唯恐后人不能炼己,则时至临炉顷刻之工,不得一粒至宝,反至危困。修行之人,先当究竟炼己之功也。

牛女情缘道合,龟蛇类禀天然。蟾乌遇朔合婵娟,二气相资运转。本是乾坤妙用,谁能达此渊源。阴阳否隔却成愆,怎得天长地远。

道光曰:牛郎织女,一岁一交。太阳太阴,一月一合。龟蛇以类蟠虬相扶,皆阴阳二气使之然也,实为大道之根本。金丹大药作用一般,盖真一之气杳然无形,若不得二八阴阳之气相交,焉降格兆形于黍米哉!既得丹饵之后,不得阴阳符火缊,焉能变化金液还丹哉!《参同契》曰:关关雎鸠,在河之洲。窈窕淑女,君子好求。雄不独处,雌不独居。玄哉!玄武龟蛇蟠虬相扶,以明牝牡竟当相须,理之所在,夫复何疑!仙翁于此章再三致意,深于道者,以意会之。

子野曰:牛女,天之二星,每遇七夕,假鹊桥会合。龟蛇,地下之物,亦能交媾。日月遇朔合壁,是皆一阴一阳相求之道。作丹之妙,若以孤阴寡阳而无配,得不求乎?

上阳子曰:牛女为星宿,蟾乌为日月,龟蛇甲类,亦必阴阳二气,而后资之运转。今人乃孤阴寡阳,深山兀坐,以为修道,而欲长生,何其大谬!岂知阴阳否隔,则不成造化,而况修金丹之道乎?

若要真铅留汞,亲中不离家臣。木金间隔会无因,须仗媒人勾引。木性爱金顺义,金情恋木慈仁。相吞相啖却相亲,始觉男儿有孕。

道光曰:铅为金在外,汞为木在内。二物间隔,须仗黄婆制造成丹,吞入腹中,与己汞合,而其金情正刚烈,木性柔顺慈悲,情性自爱自恋,相吞相啖,结为夫妇,以产婴儿在我腹中,故云有孕。此道妙矣,倘非慈悲利物济人阴德之士,则万生难遇也。

子野曰:汞出自家,非铅不伏。铅生坤宫,所以间隔。欲其铅汞相会,非媒不可。媒者,合阴阳之用。物之生乎一气者家亲,虽彼此间隔,而互相慕恋,不可废弃。所以木之性,不得不爱金。金之情,不得不恋木。何哉?为其同出乎一气故也。非洞晓阴阳,深达造化,其孰能与于此战!

上阳子曰:真铅在造化窟中而生,真铅居造化身中而住。不能持心炼己,则汞走。不能依时临炉,则铅飞。家臣者,即己汞。若炼之熟,则能随我之意而役用之。木虽爱金顺义,非财则不得其欢心。金虽恋木而多情,非媒则不能以自达。媒既通好,财已结欢,自相吞啖,而男子怀胎也。若不怀之以德,惠人以仁,则临事焉能随我之用哉!

二八谁家姹女,九三何处郎君。自称木液与金精,遇土却成三姓。更假丁公煅炼,夫妻始结欢情。河车不敢暂留停,运入昆仑峰顶。

道光曰:姹女,木液,曰汞。郎君,即金精,曰铅。此言铅汞二物在土釜中,须凭火功内炼外煅,始结欢情。是以阴符阳火不得暂停,诸般气候,妙在一心。运自昆仑顶,注入温养,以成还丹。

子野曰:汞属阴,故云二八姹女。铅属阳,故云九三郎君。汞乃木之液,铅乃金之精,得土为媒,三姓交媾,加以丁火炼之,则铅汞融结,夫欢妇合。火性炎上,丹为火气下蒸,则河车自然有路,飞上泥丸也。

上阳子曰:姹女即离宫之汞,郎君乃坎中之铅,土乃合二为一之物,金木得土方能媾结,河车运入于昆仑顶矣。

七返朱砂返本,九还金液还真。休将寅子数坤申,但要五行成准。本是水银一味,周流遍历诸辰。阴阳数足自通神,出入岂离玄牝。

道光曰:九还七返者,不离天地五行生成之数。世人以寅子数至坤申,为九还七返者,谬也。返者,返本。还者,还元。水银为汞,汞即真一之精。一变为水在北,二变为砂在南,三变为汞在东,四变为金在西,五变为丹在中。此丹非天地不生,非日月不产,非四时不全,非五行不就,非总数不成。是以遍历诸辰,阴阳数足,自然变化通神也。

子野曰:火乃七数,金乃九数,金火相胥,作丹之要。金非火不还,火非金不返。《龙虎上经》云:丹术著明,莫大乎金火。此之谓也。水中金,故称水银。内丹之成,不出此一味尔。得其妙,则自然经历诸辰,时至气化。要知欲得之妙,非借玄牝,不可得也。

上阳子曰:朱砂为汞,金液为铅。金来归性,是曰还丹。本来只是先天一炁,生于造化泉窟,故号水银。非此一味至宝之物,何以结丹。又非玄牝为之根本,何由出入而变化哉!

雄里内含雌质,负阴抱却阳精。两般合和药方成,点化魄灵魂圣。信道金丹一粒,蛇吞立变龙形。鸡餐亦乃化鸾鹏,飞入真阳清境。

道光曰:雄里雌,是龙之弦气。阴抱阳,乃虎之弦气。二物交合,灵丹自结,吞入腹中,点化阳魂,以消阴魄。一粒如黍,鸡餐蛇吸,亦化龙鹏,药之神圣如此。

子野曰:阳中有阴,阴中有阳,阴阳相交,魂灵胎圣。

上阳子曰:我虽外雄,其中唯雌。我虽外白,其内唯黑。彼之阴中,反抱阳精。以阳点阴,大药方成。万物得此灵药,皆能变化,而况于至人乎?

天地才经否泰,朝昏好识屯蒙。辐来凑毂水朝宗,妙在抽添运用。得一万般皆毕,休分南北西东。损之又损慎前功,命宝不宜轻弄。

道光曰:进火之始,用工于屯蒙,休工于既未。日夕搬运符火,入于鼎中,如车之轮,辐辏于毂。若百川水,朝宗于海。运用抽添如此者,真一之精也。一气生阴阳,阴阳生四象,四象生五行,五行生万物,俱是真一之气变也。故真一之精,为天地父母,阴阳之宗祖,四象之元,五行之根,万物之基。得此之一,则万事毕矣。损之又损,方能尽得一之妙。盖一之有象,运阴阳之火,以形之也。既得吞归五内,如前运阴符阳火,以慎前功,虑险防危,不可轻动,恐失命宝玄珠。

子野曰:阴阳既合,乃行火之候。辐辏毂者,乃得药之功。斯时混沌复为一太极,不必分南北西东之限,但当照顾关防,念头差动,慎其前功。倘怀一时之兴浓,则忘平日之辛苦,而废大事,所以道不宜轻弄。

上阳子曰:大修行之人,当思学道炼丹之难,只此一粒之丹,甚不易得。费尽万苦千辛,方能得之。既得之后,侥幸令此命宝,更宜深居闲处,温养珍调。损之又损者,念欲灰而忘欲奋,功欲勤而景欲忘。其未得丹之时,行真个神仙之行。若已得丹之后,怀全无所得之心,则一切事物不关心君而不无险危,直至功成火足而怠也。

冬至一阳来复,三旬增一阳爻。月中复卦朔晨潮,望罢乾终姤兆。日又别为寒暑,阳生复起中宵。午时姤象一阴朝,炼药须知昏晓。

道光曰:冬至一阳生,为复卦。三十日又增一阳,为临卦,为泰,为大壮,为夬。至四月六阳为纯乾,乃阳火之候。阳极则阴生,夏至一阴生,为姤卦。三十日增一阴,为遁卦,为否,为观,为剥。至十月六阴,为纯坤,乃阴符之候。阴极则阳生,周而复始,此一年之火候也。圣人移一年火候在一月之中,朔旦复卦,两日半增一阳,至十五日为纯乾。十六日一阴生,为姤。又将一年之候移于一日之中,分为寒暑、阴阳、温凉、四时之气,故以中夜子时一阳生为复卦,午时一阴生为姤卦。阳火阴符,一依天地阴阳升降之道。

子野曰:冬至初阳来复,喻身中药生之时。此时于一月终,见此气候,所以云三旬。增一阳爻者,月中之复卦也。自复至乾,乾满而姤,姤即药过之时。金逢望远之候,日又别为寒暑,言一日之内炼药气候。半夜子时为复,日中午时为姤。学者炼药,须要明其心中一阳之时,天地一阳之时,毫发无差,金丹可望。

上阳子曰:冬至潮候,乃天地之造化。铅见癸生,乃人身之造化。天地一阳复而万物兆,人身一阳生而真铅现。此时不采不炼,则过时溷浊,药物不真。既得一粒之丹,与自己真汞既济而成乾,乃行阳火,姤巽承领阴符,日运己汞,已固阳精,故曰姤,象一阴朝,这里又须口授也。

不辩五行四象,那分朱汞铅银。修丹火候未曾闻,早便称呼居隐。不肯自思己错,更将错路教人。误他永劫在迷津,似恁欺心安忍。

道光曰:丹经万卷,妙在《参同》又《鼎器歌》。金丹之就,举世学人莫能晓解,偶或愚师指示傍门非类,便有脱漏之想。未得吐故纳新之方,便有飞云走雾之兴。自高自是,模范于人,己既不知悔悟,误他亦溺迷津,亏心失行,多招恶报。况又谤毁前文,诈生议论,安忍此哉!

子野曰:语云:中人以上,可以语上也。中人以下,不可以语上也。上阳子曰:铅、汞、砂、银、土,为还丹之五行。乾、坤、坎、离,为造化之四象。火之为物最异最灵,炊薪笑而占客来,宵灯蕊而卜财喜,凡火尚犹如此,真火尤为灵通,故有生物生仙,功夺造化。却缘愚子未遇真师,不知世有还丹之道,但以空无狂荡锋辩,矫诈瞽诱时人,错到了处,不肯回思失行,不以罪福关心。仆自闻师训后,凡见此辈,即欲提省,使归正道焉。知浅识之徒,僻而难诲。噫!庄仙云:其人天且劓者,真言也。

德行修逾八百,阴功积满三千。均齐物我与亲冤,始合神仙本愿。虎兕刀兵不害,无常火宅难牵。宝符降后去朝天,稳驾鸾车凤辇。

道光曰:九载抱一,行满功成,物我俱忘,何畏乎刀兵虎兕?天降宝符,身飞玉阙,此大丈夫功成名遂之时也。

子野曰:始因有作,今入无为。无为境界,真仙所居。

上阳子曰:修行之人,勤修德行,广积阴功,任他魔障百端,惟以功行为务。存心如此,虽有宿冤,自然消散,岂有刀兵虎兕之害哉!功成之日,伺诏飞升,若张天师、许旌阳、葛仙翁,皆道成之后,白日升天。今人乃谓神仙因宿世布种,积劫修来,非人可学,又苦之甚。彼岂知葛仙翁六十岁后,方得闻道,其勤谨有不可述者,而后道成。噫!老子云:古之善为士者,微妙玄通,深不可识。妙矣哉!深不可识者,炼大丹之时,行有为之道。唯其深不可识,故得行逾八百,功满三千也。

又西江月一首以象闰月也

丹是色身至宝,炼成变化无穷。更能性上究真宗,决了无生妙用。不待他身后世,见前获佛神通。自从龙女著斯功,尔后谁能继踵。

道光曰:此道正是我达磨祖师西来底意,祖祖相传,皆此道也。故六祖出曹溪一派,马祖指为西江水,无非此意。但后之人无心行道,唯以口谈,佛祖无可奈何,柱杖棒喝,百般譬喻,使上根者行其道,中器者悟其性,下根者记其言。道人所适,盖欲世人先存其性,然后修命存性,即玉液炼己之功,修命即金液还丹之道。愚者却谓我教,禅宗一言之下,顿悟成佛。此乃诳惑迷愚,安有是理哉!要知金丹即我教中最上一乘之妙。

子野曰:丹是色身至宝,只斯一语,已尽大丹之旨,何用多为。

上阳子曰:如来妙色身,从凡世色身中来,是以金丹至宝,不在深山穷谷,当于世间法中求之。此丹一成,变化无穷,先要自性究达,方可为佛子已上事。故道光云:修性即炼己,修命即还丹。此非时人修来生福,直要今生即成佛果。昔世尊灵山说法,五千人退席,唯一龙女于世尊前,献一宝珠,证佛成道也。

续绝句五首以象铅汞砂银土之五行也

饶君了悟真如性,未免抛身却入身。

何事更兼修大药,顿超无漏作真人。

道光曰:我如来法门,悟性为先,然非上乘之妙义。金丹之道,得药为上,然必炼性为先。若以悟性为偏,万无是理。若不炼性而求药,恐致险危。

子野曰:《易》云:穷理尽性以致于命。是谓性命同修,是谓一阴一阳之道。若止悟性,未能了命,是谓偏阴偏阳之疾,而有抛身入身之患矣。

上阳子曰:世人不知仙师末后多举释氏之说者,要人必须性命兼修,后人反谤其成道之后,终须参佛,何其诳哉!彼了真如性体而不修丹者,不能成佛也。故首序云:闭息一法,与坐禅颇同,若勤而行之,可以入定出神。奈何精神属阴,宅舍难固,不免长用迁徙之法,既未得金汞返还之道,又岂能回阳换骨,白日而升天哉!故抛身入身者,难免无漏。修命之道,直入无形大药者,修命也。性命双修,形神俱妙。

投胎夺舍及移居,旧住名为四果徒。

若会降龙并伏虎,真金起屋几时枯。

道光曰:投胎夺舍,是执空之徒。降龙伏虎,是还丹之妙。

子野曰:金丹之道,一得永得,身外有身,隐显莫测,与投胎夺舍、顽空之辈不同。

上阳子曰:四果如须陀洹、斯陀含、阿罗汉、阿那含是也。投胎夺舍,如五祖之投周氏胎者,犹可望再世而修,缘有道信,为能不昧故也。若则一失人身,则万劫轮回矣。

鉴形闭气思神法,初出艰难后坦涂。

倏忽纵能游万国,奈何屋旧却移居。

道光曰:凡此数事,皆道教之傍门尔。依此修行,不能见如来。

子野曰:此言出阴神之法,有屋旧移居之苦,与阳神金丹之道不同。

上阳子曰:闭气养息,一阴而已,饶经万劫,终落空亡,此非道也。《洞宾传》载:一日,洞宾化作一道人游庐山开先寺,见僧法珍坐禅二七年,颇有戒行。道人问曰:坐可了道乎?珍曰:然。道人曰:佛戒贪嗔痴为甚,方其坐时,谓无心。及其遇物,不能暂忘。偶着于爱,则四种心纷然莫御。若欲端坐,先炼其心。既能炼心,须伏其气。既能伏气,虽终日睡眠,而道在其中。岂专在坐乎!珍尚未悟,道人乃与珍历云堂,见一僧方酣寝,道人谓珍曰:此僧平日何所为?珍曰:打坐积功,以圆成佛。道人曰:吾偕子少坐于此,试观此僧坐功。良久,珍见睡僧顶门出一小赤蛇,长三寸余,缘床自左足至地遍游,遇涕唾食之,后循上尿器中饮而去。乃出轩外,度小沟,绕花若驻玩状。复欲度一小沟,以水溢而返。道人当其来处,以小刀插地迎之,蛇见畏缩,寻别径至床右足,循僧顶门而入。睡僧遽惊觉,问讯道人及珍曰:吾适一梦,与二子言之。初梦从左门出,逢斋供甚精,食之。又逢美酒,饮之。因褰裳度门外小江,逢美女数十。欲度小江,水骤涨,不能往,遂回。逢一贼,欲见杀,走从捷径,至右门而入,遂觉。道人与珍大笑而去,谓珍曰:以床足为门,以涕唾为供,以溺为酝,以沟为江,以花木为美女,以刃为贼。人之梦寝幻妄如此,人以坐而求道成佛,可乎?珍曰:为蛇者何?道人曰:此僧性每多嗔,熏染变化,已成蛇相。他日瞑目,即受生于蛇矣。可不惧哉?吾吕公也,见子精诚,故来教子。珍遂随往,不知所终。世之兀坐修佛者,视此岂不愧乎?

释氏教人修极乐,只缘极乐是金方。

大都色相唯兹实,余二非真谩度量。

道光曰:道无彼我,唯一而已。

子野曰:金者,万物之宝。煅炼愈刚,旷劫不坏。释称大觉金仙者,即金丹之道也。

上阳子曰:极乐者,无去无来,不生不灭。直须搅长河为酥酪,倾醍醐以灌顶,即释氏之金丹也。经云:唯有一乘法,余二即非真。仙师指色相中修行者,唯此金液还丹之道,余则无他可成佛也。

俗语常言合圣道,宜向其中细寻讨。

若将日用颠倒求,大地尘沙尽成宝。

道光曰:真铅真汞,不离日用之间。颠倒修之,大地俱成至宝也。

子野曰:颠倒之机,前卷悉以露尽。石中岂无玉,还他识宝人。

上阳子曰:日用常行是道。先哲云:日用与夜作一般,大修行人,须向其中细细寻思讨论,实得真师指其造化,方知尘沙可以成宝也。

紫阳真人后序

切以人之生也,皆缘妄情而有其身,有其身则有患,若无其身,患从何有?夫欲免夫患者,莫若体夫至道。欲体夫至道,莫若明夫本心。故心者,道之体也。道者,心之用也。人能察心观性,则圆明之体自现,无为之用自成。不假施功,顿超彼岸。此非心镜朗然,神珠廓明,则何以使诸相顿离,纤尘不染,心源自在,决定无生者哉!然其明心体道之士,身不能累其性,境不能乱其真,则刀兵乌能伤,虎兕乌能害,巨焚大浸乌足为虞?达人心若明镜,鉴而不纳,随机应物,和而不倡,故能胜物而无伤也。此所谓无上至真之妙道也。原其道本无名,圣人强名,道本无言,圣人强言耳。然则名言若寂,则时流无以识其体而归其真,是以圣人设教立言,以显其道。故道因言而后显,言因道而返忘。奈何此道至妙至微,世人根性迷钝,执其有身而恶死悦生,故卒难了悟。黄老悲其贪着,乃以修生之术顺其所欲,渐次导之,以修生之要在金丹,金丹之要在神水、华池,故《道德》、《阴符》之教得以盛行于世有,盖人悦其生也。然其言隐而理奥,学者虽讽诵其文,皆莫晓其义。若不遇至人授之口诀,纵揣量百种,终莫能着其功而成其事。岂非学者纷如牛毛,而达者乃如麟角也。伯端向己酉岁,于成都遇师传授丹法,当年且主公倾背,自后三传与人,三遭祸患,皆不逾半旬。近六忆师之所戒云:异日有与汝解韁脱锁者,当宜授之,余不许尔。后欲解名籍,而患此道人不知信,遂撰此《悟真篇》,叙丹药本末。既成而求学者凑然而来,观而意勤,心不忍怪,乃择而授之。然而所授者皆非有钜势强力,能持危拯溺,慷慨特达,能仁明道之士,初再罹祸患,心犹未知,竟至于三,乃省前过。故知大丹之法,至简至易,虽愚昧小人得而行之,则立超圣地,是以天意秘惜,不许轻传于非人也。而伯端不遵师语,屡泄天机,以其有身,故每膺谴患,此天之深戒如此之神且速,敢不恐惧克责。自今以往,当钳口结舌,虽鼎镘居前,刀剑加项,亦无复敢言矣。此《悟真篇》中所歌咏大丹、药物、火候细微之旨,无不备悉。好事者夙有仙骨,观之则智虑自明,可以寻文解义,岂须伯端区区之口授之矣。如此,乃天之所赐,非伯端之辄传也。其如篇末歌颂,谈见性之法,即上所谓无为妙觉之道也。然无为之道,齐物为心,虽显秘要,终无过咎。奈何凡夫缘业有厚薄,性根有利钝,纵闻一音,纷成异见。故释迦、文殊所演法宝,无非一乘,而听学者量随会解,自然成三乘之差。此后若有根性猛利之士,见闻此篇,则知伯端得达磨、六祖最上一乘之妙旨,可因一言而悟万法也。如其习气尚余,则归中小之见,亦非伯端之咎矣。时元丰改元戊午岁月戊寅日天台张伯端平叔再序。

紫阳真人悟真篇讲义

紫阳真人悟真篇讲义序

天台真人张平叔作《悟真》诗百余篇行于世,识者谓《参同》之后才有此书。予闲中虽颇涉躐,然未能识其妙处。云峰夏宗禹自永嘉来游幔亭,示余所为《悟真讲义》,章剖句析,读之使人焕然无疑。顾方掩关谢宾客,不能从君从容咨叩,以尽其妙。然以君之为人,材智磊落,盖尝入山东幕府,奉檄走燕齐间,功名之志锐甚。年未五十,顾欲捐弃轩冕,从安期、羡门为海山汗漫游,其亦太蚤计矣。予顷闻道家言,学仙至难,唯大忠大孝,不竢修炼而得。其说渺茫荒恍,未易测知,然使天上真有仙人,必忠臣孝子为之,非可幸而致也。今以君之才,虽不求用世,将有不吾置者,勉为明时植立功业,报国荣家,忠孝两尽,然后从君鼻祖夏黄公戏橘中遨商山,无不可者。君又有《阴符讲义》诸书,留茂潜楼赐叔已为之序引,故不复云。于时宝庆三年冬至后三日建安真德秀序。

吾乡诸儒以经学见推,文翰自命者,多矣,未有能传张平叔《悟真》诀者。夏君宗禹乃独因秘受坐进此道,斯亦异矣。君少有奇抱,谓功名抵掌可致。自其二十年间,遍入应贾许三师,幕且与苟梦玉同艰难,繇青齐,跨太行,深入鞑境,极其劳瘁。既而事与愿违,始屏迹绝口不复道,著为《药镜》、《阴符》、《悟真》三书,羽流至有投誓而愿受业者。予尝谂君古人功成名遂,如泛五湖,从赤松游者,迄无一字可传,君今得无以言为累耶?君对以吾非自能高举远引者,推吾之志将尽,欲天下后世人皆能返老还童,出凡入妙而后已,吾何爱于言也。此论尤高,宜加敬叹。时绍定初元仲春秘书少监永嘉曹叔远序。

何以为道,皆本诸身,长生不死之药,谁能于吾身之外得之。坎、离、震、兑,吾身之物也。金、木、水、火,吾身之物也。交梨、火枣,吾身之英。琼浆、玉液,吾身之精。千形万状,不出吾身,惟常人知方保护之术,不能运化。至人独有颠倒之法,故守真抱一,龙从火里出,虎向水中生。不颠不倒,何以成道?七返、九还,妙品也。八归、六居,神品也。张平叔知之,夏宗禹知之,寿张老人望洋而叹者也。绍定初元孟冬吉日秘书郎中四明张宓子伏序。

紫阳真人悟真篇讲义卷之一

云峰散人永嘉夏宗禹著

七言四韵诗一十六首以象二八一斤之数

不求大道出迷途,纵负贤材岂丈夫。

百岁光阴石火烁,一生身世水泡浮。

唯贪利禄求荣显,不顾形容暗悴枯。

试问堆金等山岳,无常买得不来无。

《西山会真记》曰:名利不可不求之,自有定分,识破者自无萦绊。恩爱不可不作,作之自有缘业,识破自无牵缠。况人生百岁,七十者希,梦幻泡影,曾无定据,昧者徒知利禄荣显,堆金积玉,以为永久享用,殊不知形容暗悴,难买无常,溘然朝露之时,则利禄堆金于我何益哉!惟大道有常,超出物表,不生不灭,无去无来。其在世也,视物无心。其厌世也,棲神有道。利禄不可汩,金玉不可污,岁月不可老,无常不可来,岂不诚大丈夫哉!不然,古圣何以曰神仙可以学得,不死可以力致乎?

人生虽有百年期,寿夭穷通莫预知。

昨日街头犹走马,今朝棺里已眠尸。

妻财抛下非君有,罪业将行难自欺。

大药不求争得遇,遇之不炼更愚痴。

生死昼夜,理势之常。惟以道自持,则虽死犹生,况神仙长生不死者乎?故朝闻道,夕死可矣。非谓其闻道而反得速死也,盖虽死犹生也。尸解飞升,谓其有幻化也。盖神仙能出死入生者也。昧者不知,徒驰骛于利欲之场,朝不保暮,妻财弃去,罪业随身,平叔深悯之也。苟或知之,则必求大药以免是患可也。然是药非外求也,所谓人人自有长生药者也,特不遇师以指明之耳。倘或遇师而复不能修炼,则石火光阴,易于生老病死,岂不愚痴也哉!

此法真中妙更真,都缘我独异于人。

自知颠倒由离坎,谁识浮沉定主宾。

金鼎欲留朱里汞,玉池先下水中银。

神功运火非终旦,现出深潭日一轮。

《悟真》之诗,代太上宣明金丹秘旨,然首二篇止劝世,其实此篇为谈玄之首。解注者不知几人,皆不能推明其蕴,何以指迷后学?无他,饶君聪慧过颜闵,不遇真师莫强猜也。夫真中之妙,妙中之真,学者以为形容大道之助语耳。不知金丹玄奥,正欲别于真凡。得其真者,与天地合德。造其妙者,虽鬼神莫知。或堕于凡,则悖道伤生矣。《云房》曰:些子天机论炁精,此真真外更无真。《药镜》曰:从缘得至真,能显化通神。故平叔拳拳以真凡为训,既曰不识真铅正祖宗,又曰好把真铅著意寻。既曰若要真铅留汞,又曰内有天然真火,与夫用铅不得用凡铅,用了真铅也弃捐,无非使人别真凡之异,是明道之本,乃修金丹之门户,乌可略而不思哉?且离南,午也,为阳为火。坎北,子也,为阴为水。阳火炎上,阴水润下,上下若睽而不交也。然离中一爻为耦,是外阳内阴之象,则阴负阳而趋下,阴降而阳亦降矣。坎中一爻为奇,是外阴内阳之象,则阳负阴而趋上,阳升而阴亦升矣。虽然,此阴阳升降之义,非颠倒坎离法也。世人徒泥于此,往往以心为离,以肾为坎,使心肾相交,水火既济,便执为金丹作用,非也,此特安乐法也。盖心肾有形有质,有盛有衰,何以为道?惟神仙能虚坎实离,以为颠倒之法。何者?太极未判,有物混成,孰为离,孰为坎?自天一生水,地二生火,水火既分,坎离始昼。故二阴抱一阳,为坎☵,坎中满,外象水也,而阳火生于其中,神仙必炼此阳以虚其中,而起其火为金丹之用。二阳抱一阴为离☲,离中虚外象火也,而阴水生于其中,神仙必炼此阴,以实其中,而联其爻为纯阳之体。故坎之虚则为坤☷,离之实则为乾☰。此乾道变化,各正性命,取将坎位心中实,点向离宫腹里阴者是也。若夫心肾相交,水火既济,何关于此哉!至于浮沉宾主之说,尤非寓言,是人身有物,一浮一沉,一宾一主,气脉潜通,曾无间断。苟沉者一损,则浮者亦损矣。为主者一亏,则为宾者亦亏矣。是以欲留朱汞于金鼎,必先下水银于玉池,则根荣而末茂,源深而流长者也。然而汞、铅二物不能自为造化,必假神功之火抽添运用,方得玄珠成象,赫赤成丹,曾不终朝,道果圆就矣。海蟾公曰:沉归海底去,抱出日头来。岂非深潭日轮之现矣。得道如此,则信我独异于人也。此篇说尽金丹骨髓,漏泄天机,学者能因文解义,则目击道存,不在三千六百门矣。

虎跃龙腾风浪粗,中央正位产明珠。

果生枝上终期熟,子在胞中岂有殊。

南北宗源翻卦象,晨昏火候合天枢。

须知大隐居廛市,休向深山守静孤。

龙,阳物也。虎,阴物也。阴阳交媾,托喻龙虎,片饷工夫,玄珠产于正位。正位者,乃黄中通理之位也。譬犹果生枝上,子在胞中,炁候周天,自然诞熟。南北宗源,翻成卦象,即是前说颠倒坎离之义。道光曰:面南看北斗,定里采真铅者是也。晨昏火候,合于天枢,即朝屯暮蒙,与天地合德,无非自然时候,不在坐守庚申,吐纳子午也。得此道者,无贵无贱,无市无山,志士若能修炼,不妨在市居朝也。王鼎真人曰:坎虎、离龙、龟精、凤髓,知君已悟丹头,风灯难保,宜早向前修,不在存心想肾,亦非干孤坐岩,陬君知否,眼前有药,朝夕自沉浮,阳精能捉住些儿,妙处岂假多求!望曲江澄净,神水西流,金木无令间隔,阳魂与阴魄相投。鸿蒙内一轮红日光耀,鼎中收。

黄芽白雪不难寻,远者须凭德行深。

四象五行全借土,三元八卦岂离壬。

炼成灵质人难识,消尽阴魔鬼莫侵。

欲向人间留秘诀,未逢一个是知音。

黄芽白雪乃古圣九品上丹,取元君木精,以水火鼎器,不计岁月,久久炼养,自然英华结瑞,离于砂汞凡质,可谓从无入有,超凡入圣。服之改形换骨,便可飞升,世人安能识此宝乎?以人身内丹言之,亦有此二宝也。但其福薄行浅者,俯仰有愧,未易得此。故平叔既勉达道者须修阴功阳德,契合天地,而复指其不难寻之路,谓四象五行皆借于土,三元八卦不离于壬,岂非以土生黄芽而壬生白雪也。且土位居中,其色黄,以青龙之木、白虎之金、朱雀之火、玄武之水,无土不能全其造化,是土为五行之主,滋生万物。吕仙曰震雷发动山头雨,渐浇灌黄芽出土者也。壬居水位,因金生之,其色白,其气寒。若天、地、人之三元,乾、坤、艮、巽、坎、离、震、兑之八卦,皆不能离于壬水。水为金丹之母,壬又为子之初,是一阳才动作丹时也。古歌曰:修道必水府求玄,虚室生白,则白雪自壬而生也。人能炼此灵宝,销尽阴魔,虽父子不传,信人难识也。杳冥莫测,信鬼莫侵也。虽然,人见说土生黄芽,便认以脾为中土。壬生白雪,便认以肾为壬水。殊不知脾肾乃有质之物,譬如砂汞亦有质之剂,何以为变化之灵?修丹之士内固不可舍脾肾,外亦不可去汞砂,要知黄芽、白雪乃出于形质之外,谓之无中有、有中无、玄中玄、妙中妙,不可思议也。世人争名夺利,荒淫酒色,虽一小安乐法尚不行持,欲求大道知音、金丹秘诀,亦忧忧乎难矣。

人人尽有长生药,自是愚迷枉摆抛。

甘露降须天地合,黄芽生要坎离交。

井蛙应为无龙窟,篱争知有凤巢。

药熟自然金满屋,何须寻草学烧茆。

天地媾精而生物,男女媾精而生人。其生生化化,本本原原,无仙无凡,无贵无贱,皆受一点真阳之炁,自当三才并立而长生住世也。惟人之爱河欲海流浪滋深,昼夜摆抛尾闾,不禁一时恣情快乐,那知百岁修真,真愚迷,亦甚矣。故平叔怜之,谓长生之药,人身自有,甘露黄芽即其实也。自天炁下降,地炁上腾,冲和薰蒸,则甘露降矣。离纳戊土,坎纳己土,水火往来,会于中黄之位,则黄芽生矣。此非身外事也,而下士闻道,必大笑之。亦如井蛙寸跳于勺水,篱卑飞于蒿莱,不知沧海有龙宫,邓林有凤巢,何足责哉!惟有道者修此大药,时饮甘露,日采黄芽,火候抽添,周天数足,则回阳换骨,神光发现,金相端严,与道合真矣。阴真人曰:到得黄芽处,黄金满我家。何必寻草烧茆,以变外炉之物哉!

好把真铅著意寻,莫教容易度光阴。

但将地魄擒朱汞,自见天魂制水金。

可谓道高龙虎伏,堪言德重鬼神钦。

已知寿永齐天地,烦恼无由更上心。

金丹大道不出铅汞二物,举世无人知者,何也?太上曰:以铅为君,以汞为臣。铅若不真,汞亦难亲。古歌曰:只恐铅不真,铅真药自成。世人往往以铅者,北方正炁一点阳精是也。殊不知其中有真有凡,真者与天地合德,凡者与犬彘同行。况铅、汞虽分,其本一物。铅能生汞,汞复生铅,七返还丹是也。苟不著意推寻,求师访友,得其金篦刮膜,则生老病死实蹉跎于石火光阴中矣。倘若知此,则将天魂、地魄、金铅、火汞互相制伏,则道德可修矣。盖天之魂为阳、为日、为火、为汞,地之魄为阴、为月、为水、为铅,皆铅、汞异名也。但以地魄擒制火汞,是阴能制阳也。以天魂制伏水金,是阳能伏阴也。一阴一阳之谓道,日月交合之谓丹,则道何患不高,德何患不重。虽幽显异类,自可伏龙虎而钦鬼神矣。宜其寿齐天地,超出物表,何有尘世之忧恼哉!

休炼三黄及四神,若寻众草更非真。

阴阳得类归交感,二八相当自合亲。

潭底日红阴怪减,山头月白药苗新。

时人要识真铅汞,不是凡砂及水银。

三黄者,雌黄、雄黄、硫黄者也,兼以水银珠丹砂则四神也。众草,乃烧炼之药,皆外丹作用。世人不能守真抱一,反求诸己,内竭精气,外服灵丹,是扬汤止沸,抱薪救火,未有能生者也。固非谓丹不灵,服之无益也。平叔曰里面若无真种子,犹将水火煮空铛是也。且三黄四神乃真仙内丹已成,积功累行,厌居尘世,将欲解化,奈何躯壳本是父母遗体,因其精血臭腐,生为神奇,必当赖外丹点化,使之改形换骨,补足阳神,方能乘虚步气,跨鹤腾云。今声色凡流以多资而炼药,以虚惫而求助,谓之阴阳得类可乎,谓之二八相当可乎?盖有内丹方服外丹,以我纯阳之身,赖彼纯阳之剂,是得类也。譬若以我之半斤,称彼之八两,是相当也。如此则潭底之日赫赤辉光,山头之月恍惚有象,正是一浮一沉,气脉相通,见之不可用,用之不可见,时人要识此理,当求真铅、真汞,不用凡砂、水银也。

紫阳真人悟真篇讲义卷之二

云峰散人永嘉夏宗禹著

不识玄中颠倒颠,争知火里好栽莲。

牵将白虎归家养,产个明珠似月圆。

谩守药炉看火候,但安神思任天然。

群阴剥尽丹成熟,跳出凡笼寿万年。

玄妙颠倒之说,其义详于前矣。火里栽莲,虽平叔以外事托喻,其实是内丹作用工夫。学者不得师传,谩劳注解。且莲生于水,火生于木,今以水中之物而种于火,岂理也哉!亦以人身中一物如莲之状,生于真阳之火,虽曰火也,其实水也。虽曰水也,其实火也。以水言之,则不流湿,不润下。以火言之,则不炎上,不就燥。火气藏于水,名曰内阳。水气藏于火,名曰内阴。阴阳聚精于水火,故有象如莲之质。其莲栽种成熟,千变万化,或甜如蜜、大如橘者,此莲也。果生枝上,子在胞中者,亦此莲也。以至为交梨、火枣,千名万字,总是金丹之表德也。惟栽莲得法于内,则其象自形于外也。白虎,金精也。吾能养之于家,不使猖狂,则金精之晶光发现,乃虚室生白,玄珠成象,故如月之圆也。修丹之士但知外丹火候在药炉,不知内丹火候在一己。圣人传药不传火,不将火候著于文,故平叔使之守真抱一,以契天地造化,自然阴阳升降,若合符节。群阴剥尽,体为纯阳,不生不灭,超出物表,何樊笼之可拘,何寿数之可期耶!

学仙须是学天仙,唯有金丹最的端。

二物会时情性合,五行全处虎龙蟠。

本因戊己为媒娉,遂使夫妻镇合欢。

只候功成朝玉阙,九光霞里驾翔鸾。

钟、吕问道曰:人中修取仙,仙中升取天。夫仙一也,胡为复有升天之间乎?盖纯阴而无阳者,鬼也。纯阳而无阴者,仙也。阴阳相杂者,人也。惟人可以为鬼,可以为仙。然仙有五等,一曰天仙,二曰神仙,三曰地仙,四曰鬼仙,五曰人仙。其天仙何修而致哉?非法、非术、非气、非力,惟积德累行以修金丹而已。金丹者何?不过二物交会,五行纯全,长生久视而为仙也。太上曰:恍恍惚惚,其中有物。杳杳冥冥,其中有精。是二物者,乃日月、魂魄、阴阳媾精,体天法象,于交会之时,感而遂通。夫情性之妙,所谓一月三旬一遇逢者是也。若五行者,乃金、木、水、火、土,心、肝、脾、肺、肾,攒簇其精英,不用其形质,使其无一或亏,阴阳毕备,自然龙虎蟠旋,精神威猛,可以御外魔,可以卫大道。探本寻源,三物岂能自合,五行岂能自全,只因戊己之土坐于中宫,勾引东西,不令间隔,所谓金木交并,水火交媾,如夫妻之欢合,此自媒娉之力也。以此修为于无之中,成象于罔象之际,积日累月,广修阴功,冥契天地,自然体归纯阳,白日飞升,上朝玉皇于金阙,下跨彩鸾于紫霄,翱翔九霞之光,游行八极之表。学仙端的之效,岂非天仙为上乎?

要知产药川源处,只在西南是本乡。

铅见癸生须急采,金逢望远不堪尝。

送归土釜牢封闭,次入流珠配厮当。

药重一斤须二八,调停火候托阴阳。

《易》曰:西南得朋,东北丧朋。盖西南坤位也,即日月魂魄相需之方也。每月晦之,三十日当昧爽时,月出于乙,日出于甲,甲乙相合,故曰西南得朋。是夜月华无迹,故曰东北丧朋。今平叔乃曰产药川源,只在西南之地,岂非以月出于坤,震符始受䷗,是坤一变而为震,月之阳魂初生,故能悬象著明。所谓三日庚生兑户开,黑银炋出白银来。又曰:山头月出药苗新,即其川源所产也。然月虽是太阴之精符,证金水,实窃阳晶以为明。究其天一所生之水,非金铅不能生之,故金旺则水生,月圆则潮大。今乃采此铅于癸生之时,是母隐子胎,吾能采之以为金丹之用,正一阳才动作丹时也。若金逢望远,则月过十五以后始生魄矣。其魄属阴,自十六日至三十日,则魄满魂亏,阳衰阴盛,不堪尝也。既不堪尝望远之金,当急采癸生之铅,是水中金一味,吾得之矣,当送归土釜之中宫,以流珠配之,以火候炼之。封闭牢实,不使有飞走之患。斤两停匀,不使有偏胜之失。金丹何虑不成?《参同契》曰:汞日为流珠,青龙与之俱,举东以合西,魂魄自相拘。上弦兑数八,下弦数亦八,两弦合其精,乾坤体乃成。二八应一斤,易道正不倾。良与此诗合同也。

莫把孤阴为有阳,独修此物转羸尪。

劳形按引皆非道,炼气餐霞更是狂。

举世谩求金汞伏,何时得见虎龙降。

劝君穷取生身处,返本还原是药王。

云房《指玄篇》曰:涕唾精津气血液,七者元来尽属阴。若将此物为仙质,怎得飞神贯玉京。又曰:四大一身皆属阴,不知何物是阳精。有缘得遇明师指,得道神仙在只今。二诗指迷后学,何其深切著明耶!今释氏顽空,饱座面壁,以为绝色欲,保精气,可以造道。吾见其形癯体弱,转加羸尪,钟鸣漏尽,终为阴灵善爽鬼而已。甚而学道无知者,亦徒熊颈鸟伸,餐霞服气,或指心肾为金汞,肝肺为龙虎,皆是盲修瞎炼,不识真阳祖宗,何以返本还原得成大药耶!虽然,于入道之初,密察人之一身,不过涕、唾、精、津、气、血、液,心、肝、脾、肺、肾,内外滋养成此幻躯,岂可皆谓属阴?舍此之外,宁复有真阳为何物乎?私心甚不惬。云房之论,凡二十年间,亲阅《道藏》,请问九流,所谓道人拜了千千个,尽说吞津并咽唾,举世无能释此疑者。及《观灵源大道歌》又只说此物元来无定位,随时变化因心意。在体感热则为汗,在鼻感风则为涕,在肾感合则为精,在眼感悲则为泪,亦不说真阳是何物色。又看《太上七宝无漏经》,亦曰凡欲养神先养气,养气先养泪,养泪先养涕,养涕先养唾,养唾先养血,养血先养精,养精先养液,养液先养水。水是华池津液,元炁之精,在口中舌窍者,亦不说阳精之实。愈使人心意迷惑,虽质诸鬼神而无所决。但见独修此物,果致尪羸。或心躁而烦,或随便而浊,或腰重而拘,或无梦而漏。导引吐纳,夜以继日,容或少康。苟因冗而废,则百病交攻,药饵并进。非徒无益,反大害焉。旁观者窃笑,同道者亦退志而已。惟予下愚不移,信道愈坚,必谓上圣前贤垂世立教,岂可有误后人?只是吾身践履不实,师授不真,毅然脱去樊笼,遍历名山洞府,默祷幽冥,求竟玄指。忽于龙虎山先感异梦,次于祝融峰遭遇圣师,其详已具遇仙本末,果得真阳秘诀,可以摄伏四大一身之阴,非精非气,非肾非心,非涕非唾,非血非液。生身处此物先天地生,没身处此物先天地没。金、木、水、火、土之五行攒簇于此,心、肝、脾、肺、肾之五脏钟灵于此,涕、唾、精、津、气、血、液之七物结秀于此。其大也,天地可容。其小也,纤尘不纳。其用也,无内无外。其得也,无圣无凡。百姓日用而不知,圣人能究其本原。苟得七返九还之妙,可以为药之王,为道之本,则群阴之物,周流四体,如子恋母,自然不去。心亦不躁,便亦不浊,腰亦不重,梦亦不漏。神气混融,精光映物,何有于尪羸之患。目如电闪,髭如漆黑,心灵能先知,酬酢万事不倦。金汞自然伏,龙虎自然降。不在抽筋拔骨,吐故纳新,自然与天地合德,与日月合明,与四时合序,与鬼神合其吉凶。信乎我有些子神仙术,不在三千六百门也!玄哉妙哉!非盟天告地,父子不传。违者天祸人刑,无所祷也。

草木阴阳亦两齐,若还阙一不芳菲。

初开绿叶阳先唱,次发红花阴后随。

常道即斯为日用,真源返复有谁知。

报言学道诸君子,不识阴阳莫强嗤。

一阴一阳之谓道,偏阴偏阳之谓疾。阴阳两齐之论,岂虚语哉!万物负阴而抱阳,不容有一之偏胜。苟阳偏而无阴,则阳无以化。阴偏而无阳,则阴无以生。譬诸草木,绿叶先唱,是阳先发生也。红花后随,是阴后茂实也。其发生也,则长养成就于春夏。其茂实也,则归根复命于秋冬。人能体此为日用常行之道,则昼为阳,夜为阴,子为阳,午为阴,阴阳迭运,相须而成道,真原返覆,生化为无穷,是与天地合德者也。虽然阴阳两齐,非截然分为两事也。阴中未尝无阳,阳中未尝无阴。故日为太阳,而中有金乌之阴。月为太阴,而中有木兔之阳。阴阳两齐,互为造化,学道者未易以强嗤也。

万卷丹经语总同,金丹只此是根宗。

依他坤位生成体,种向乾家交感宫。

莫怪天机今漏泄,都缘学道自迷蒙。

若人了得诗中意,即见三清太上翁。

乾坤者,《易》之门户,众卦之父母也。学道者若不先修乾坤二卦,如人无父母,何以生身。盖坤位西南,乾位西北。坤为纯阴,乾为纯阳。阴阳既纯,迥然辽绝,何以为造化。惟坤位有生成之体,而乾家有交感之宫。平叔探赜索隐,钩深致远,发明《参同契》之秘奥,敷扬《龙虎经》之玄微。上可以代太上说法,下可以晓诲后人。钟、吕以后,惟平叔独步而已,猗欤休哉!且丹经万卷,有道、有法、有术,疑若浩繁,而金丹之语则总同也。小法旁门三千六百,而根本宗元,舍金丹皆非道也。夫道者何也,与天地合德是也。故乾为天,坤为地。天为阳,地为阴。势若旷远也,而六子相生,阴阳代谢,见于日月交合之际。《易》云:天地不交,则万物不通。天地一月一合,乾坤一月六变。自坤而生成,自乾而交感。故始也,以坤而三变则为乾。终也,复以乾而三变则为坤。运用无穷,周而复始。晦朔以之定,弦望以之成。二十四炁之循环,周天度数之经历。所以陶万汇而成岁功者,皆乾坤六子之用也。何以明之?《龙虎上经》云:三日月出庚西,分于卯酉。《参同契》曰:毕昴之上震出,为证阳气造端。盖庚与毕昴皆西方之坤位,以坤之纯阴而月生于此地,是月禀纯阴之炁也。其炁既阴,其体必沉,其性必昏,何以明照八表,生西入东,而能运化无穷也?夫月不能自明,必受正阳之炁而始明。是以月哉生魄于初三,见于西方之坤,坤一变而为震☳,震主六庚,庚是震卦所直之辰,是阴阳而能明也。《参同》谓三日出为爽,震受庚西方。长子继父体,因母立兆基。平叔云三日庚生震户开,黑银炋出白银来者是也。坤二变而为兑☱,兑乃月之初八日月出于丁地,兑主六丁,是兑卦所直之辰。《上经》云:八日月出丁,上弦金半斤。《契》云:兑受丁符,上弦平如绳也。平叔云月才天际半轮明,早有龙吟虎啸声是也。坤三变而为乾☰,乾乃月之十五日月出于甲地,乾主六甲,甲是乾卦所直之辰。《上经》云:十五三阳备,圆照东方甲,金水温太阳,赤髓流为汞,姹女弄明珰。《契》云:三五德备,乾体乃成。是夜月华圆满,太阴大明也。非阴之能明,乃真阳大旺也。然阳盛必击乎阴,而物极必反其本。盛衰消长,天理自然。《上经》云:月盈自合亏,十六转相减,乾爻缺成巽,平明月建辛。是月之十六已后,出于辛地,乾一损成巽☴,巽主六辛,辛是巽卦所直之辰。是时月光归日,阳爻当亏。《契》云亏折神符,盛衰渐革,终还其初,巽继其统是也。自二十一日至二十五日,月出于丙南,乾再损,成艮☶,艮主六丙,丙是艮卦所直之辰。《上经》云:乾二损成艮,二十三下弦,水半斤。《契》云:艮主进止,不得逾时是也。自二十六至三十日,月出乙地,乃乾三损成坤☷,坤主六乙,乙是坤卦所直之辰。《上经》云:乾三变成坤,坤乙三十日,东北丧其朋。月没于乙坤,乙坤月既晦,土木金将化,继坤生震龙,乾坤括终始。《契》云:五六坤承,结括终始。此其返本还原,阴阳代谢,其道大光,其用无穷,谓之天地交泰,日月交合。谓之乾三索而生三男,坤三索而生三女。男女氤氲,阴阳匹配,岂非依他坤位生成体,种向乾家交感官乎?吁!日者,天之魂也,大道之血髓也。月者,地之魄也,大道之精炁也。大道不失其日月,所以旷劫而长存。人身不失其日月,所以不死而长生。奈学者迷蒙,天姿不颖,甚者以妄为常,以酒为浆,六欲七情斫丧本真,则行尸行厕,去人道远矣,何以为三才并立之道乎!今平叔漏泄天机,直指玄关要路,人能明此奥义,则三清太上之尊非有限隔于我也。所谓一得永得,立跻圣位是也。此理至玄至妙,非夙有灵骨,办道坚心者,难遇圣师,往往当面蹉过,学者谨之。

不识真铅正祖宗,万般作用枉施功。

休妻谩遣阴阳隔,绝粒徒教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

学道以禁欲为先,此诗之意,岂使人纵其欲哉?非也。大道无为,旁门多事,世人徒知不近女色,不食烟火,或烧炼丹药,或餐霞服气,或吐故纳新,或存心想肾,以为道之奥妙,尽在是矣。殊不知强制不出于自然,有为未免于妄想,况铅有真有凡,有祖有宗,诚未易识。苟得师传,则目击道存,赫赤金丹一日成矣。倘盲修瞎炼,以上诸法止可安乐延年,差胜于轻生迷本之徒。仰视金丹大道,初不相关也。虽然汉天师迄今三十六代,许旌阳家有四十余口,不妨白日飞升。刘安王、刘纲亦夫妻双修,魏伯阳亦有子仕宦,岂休妻绝粒为得道哉?此无他,或得道于童男之身,或办道于已娶之后,无非勤修内行,广积阴功,自下乘以达中乘,自中乘以达上乘,未有一蹴而能造大道也。平叔之意,非尽扫旁门之无益,特以重形容金丹之道耳,学者不可以文害意。

三五一都三个字,古今明者实然稀。

东三南二同成五,北一西方四共之。

戊己自居本生数,三家相见结婴儿。

婴儿是一含真炁,十月胎圆入圣基。

三五者,十五也。以一加之,得十六也。十六即二八之数。古今求道之士,或以二八为卯酉,或以二八为一斤。殊不知金丹大道不出五行造化,五行造化不逃天地大数。何以明之?盖以二合八,其数为十。十之为数,总括五行之秘,弥纶天地之经。是知天一生水,地六成之。地二生火,天七成之。天三生木,地八成之。地四生金,天九成之。天五生土,地十成之。此天一、地二,天三、地四,天五、地六,天七、地八,天九、地十,无非生成之大数。神仙之隐语,故不曰十,而曰二八,不曰十六,而曰三五一。古今学者如牛毛,而达者如麟角。信乎明此道者实稀也!虽然,天地生成之数不出于十,而五行造化之妙必归于五。盖以五为土数,土为丹祖。以东三之木,南二之火,归于阳位,同成于五。北一之水,西四之金,处于阴位,亦成于五。至戊己自以五数而生土。今平叔不言四象合和、五行攒簇,而独言三家相见者,何也?盖金、木无令间隔,得土居中而为媒婆,是三家也。水、火运化为既济,得土居中而为勾般,亦三家也。所谓遇土却成三姓,若无戊己不成丹也。婴儿结于三家,即是无中养就儿也。虽然婴儿之结,岂自外来,皆由太一之真、先天之气,返本还原,归于自己而已。其初也,天施地生,得父母之遗体,以十月而胎养生身。今也,返本还原,夺阴阳之造化,亦以十月而超凡入圣也。玄中玄,妙中妙,非尘凡所可测也。此平叔《悟真》秘旨,露于三五一之诗,学者不遇仙师,妄乱穿凿,予不揆详解以发明之。或者咎其言下漏泄为多,予应之曰:嗜茶者不入酒肆,好色者不乐清斋,凡流俗子随业有蠹,不可以一律化也。使其味于性命之学,虽以黄老为师,孔颜为友,耳提面命,彼无冰炭者几希,视吾言为何用?倘夙生灵骨,得此筌蹄,因文解义,则知心千载,晤对万里,何幸如之!所谓操百金游市而失之途,有得而用者,吾金为不失也。或者无语,卒敬书十六篇详解,以破天下之迷。

紫阳真人悟真篇讲义卷之三

云峰散人永嘉夏宗禹著

绝句诗六十四首以应六十四卦之数

先把乾坤为鼎器,次将乌兔药来烹。

会驱二物归黄道,争得黄芽不解生。

乾为天,坤为地。乾为阳,坤为阴。天之阳在上,地之阴在下。上下既定,则鼎器之形具矣。乌为日,兔为月。日为阳,月为阴。日之阳生于东,月之阴生于西。东西既分,则药物必间隔矣。黄道者,中五之正位也。黄芽者,金丹之灵苗也。在天地以乾坤为鼎器,则吾身之鼎器得不体乾坤之用乎?天地以乌兔为药物,则吾身之药物又岂不烹乌兔之精乎?然有既济之鼎器,有未济之鼎器,俱不能忘水、火之功。故烹炼金赖于水火,而水火不能以自存,必资土德以成之。若无戊己,不成丹也。苟能日炼时烹,驱使二物归于中宫真土之位,则金丹大药如芽蘖生长,日受东风和气而到纯阳境矣。所谓心花发明,道果圆就,大如橘,甜如蜜者,皆此黄芽滋生也。

安炉立鼎法乾坤,煅炼精华制魄魂。

聚散氤氲成变化,敢将方体预言论。

炉安于外,鼎立于内。虽法象在器,实乾坤之体也。故假此鼎器以烹炼药物,则日之精、月之华、日之魂、月之魄,使二物聚散,一气氤氲,以成变化,则金丹可就矣。曷敢以方体而预言哉!故神无方而易无体,即玄中之玄,妙中之妙,非口耳之学也。此内外二丹作用,一同其无方无体之妙,不可思议,不可言述。学者有缘,则心传口授,一得永得,不立文字,直指玄关上乘,而立跻圣位,平地登仙矣。

休泥丹灶费工夫,炼药须寻偃月炉。

自有天然真火养,不须柴炭及吹嘘。

丹道深矣,有内丹,有外丹。内丹者,炼日月之华,聚元神之正,乃返本还原,上道也。外丹者,取真铅、真汞,火候抽添,以成长生药物也。苟有内丹而无外丹,则道虽可得而形躯沉滞,未逃寒暑,不能飞升。须得外丹以化形质,使臭腐可以生神奇也。有外丹而无内丹,所谓里面若无真种子,犹将水火煮空铛,则神奇复化为臭腐也。平叔此诗非谓绝不用外丹,特怜世人知有外而不知有内,故假柴炭丹灶之喻以晓之耳。偃月炉者,即人身中炼丹之器,其状如月之初生,自有天然真阳之火,四时温养,洞照天地,故不假柴炭吹嘘也。若夫修炼外丹,则不可无也,特反而言之耳。

偃月炉中玉蕊生,朱砂鼎内水银平。

只因火力调和后,种得黄芽渐长成。

内外二丹作用一同,安炉立鼎,烹砂炼汞,无非以水火为主。盖火能生土,土能生金,而黄芽者,金丹灵苗也。此指外丹之鼎器、药物,以喻吾身之鼎器、药物也。或者以偃月炉为内肾之形,非也。以朱砂鼎为心红之象,亦非也。又以玉药、水银为精津之异物,俱非也。盖炉如偃月,鼎用朱砂,虽托象有异,其实人身中炼金丹之一器也。玉蕊、水银虽指喻不同,其实人身中金丹之一母也。若能抽添运用,进火退火,升降契天地,交合如日月,火候调和不差毫发,自然黄芽结秀,瑞气氤氲,金丹成宝,当与天地相毕矣。

咽津纳气是人行,有物方能万物生。

里面若无真种子,犹将水火煮空铛。

津者,水也。气者,火也。人之一身,津以润之,气以运之,水火交养,可以长生。自其嗜欲滋炽,竭尽水火之本原,则真精既耗,如树木无根,虽沾雨露,亦不能自植矣。今真元既无,徒然咽津纳气,譬犹水火煮一空铛,非徒无益,而又害之。论至于此,则保合太和,各正性命者,非阳刚纯全,乾健不息,其孰能与于此?

调和铅汞要成丹,大小无伤两国全。

若问真铅何物是,蟾光终日照西川。

金丹以铅汞而成,铅汞以两全为妙。倘一偏胜,不能调和,则不伤于大,必伤于小。二气盈亏,何以成丹?昧者乃以阳尊为大,阴卑为小。又以小往大来为一阳来复之无伤,皆是穿凿。殊不知金丹无独成之理,必用一铅一汞,自分两国,要当调和火候,合为一处,方结成丹,故曰:异名同出少人知。两者玄玄是要机也。若问真铅之名状,正如蟾魄之光,终日照于西川。盖蟾魄者,月之水也。西川者,坤申之金也。《龙虎经》曰:三日月出庚,西分于卯酉。是金生水之象,月之蟾魄方生也。月既为水属阴,其阴则暗,不能自明,必假太阳之火而后明,故终日有蟾光也。譬如铜铁之镜,新铸出模,块然昏暗,何尝有明可以照物,惟加以铅锡,则光明发越,与日月争光。无他,铜铁者,阴也。铅锡者,阳也。是阴假阳而后明也。《参同》曰日合五行精,月受六律纪者是也。

未炼还丹莫隐山,山中内外尽非铅。

此般至宝家家有,自是时人识不全。

大隐居廛,小隐在山。盖廛者,十日所视,十手所指,乃城市阛阓之所,万宝百物之所,聚隐者居之,则丹事易办。非曰外丹也,譬如人之一身,亦有廛市之地,乃百骸、百脉之所会,七宝、六阳之所居。修真者于此用力,则可还丹矣。若夫山者,幽深远僻,处于至阴,何足隐也。亦如人之修丹,不求至阳,乃求至阴,如云房先生谓涕唾精津气血液,元来七者皆属阴,岂非山中内外尽非铅乎?平叔谓人欲还丹,当修真阳,不当修至阴。真阳之宝,有生咸具,无贵无贱,无小无大,无僧无道,无凡无仙,如吾儒谓有物有则,秉彝具存,即是至宝家家有之说。

竹破须将竹补宜,覆鸡当用卵为之。

万般非类徒劳力,争似真铅合圣机。

方以类聚,物以群分,大《易》尝言之矣。矧金丹大道,不出吾身之内,其机缄默应,与天地同符,要当寻根摘蒂,反本还原,则至道不繁矣。若万般非类,不识真铅之阳,是缀花求其结果,于道何有哉?故知有竹可以补竹,有鸡可以覆卵,有真铅可以合圣机。何也?譬之有元精可以补元气,有元气可以补元神,皆出自然感化之道,以真阳而摄群阴。若用凡铅非类之物,则徒劳耳。

用铅不得用凡铅,用了真铅也弃捐。

此是用铅真妙诀,用铅不用是诚言。

古仙云:狐兔不乳马,燕雀不生凤,种禾当用粟,炼金必以金。又曰:铅为芽母,芽为铅子,既得金花,弃铅不使。是知铅母有真凡之异,用否有先后之殊。要当以母而养子,则必用真铅以肇丹基。及生子之成材,则必弃铅母而独立。古歌丹诀云养子成龙意气高,却嫌元母是庸嚣是也。此论外丹工夫,学者当体为内丹之用,譬之存心、想肾、惜气、炼精,皆是用铅之意,及造金丹上乘大道无为,则心、肝、脾、肺、肾,精、津、气、血、液,皆使不著,故用铅不用是诚言。

虚心实腹义俱深,只为虚心要识心。

不若炼铅先实腹,见教守取满堂金。

心虚则一尘不染,可以养性。腹实则至宝不亏,可以养丹。此修真者安手下脚之地也。然世人心欲虚而返实,腹欲实而返虚,何也?吾观其心之实者,百念猬集,妄想颠倒,奸贪嗔痴,逐物忘返,何尝自识其心?其腹之虚者,恣意情欲,以妄为常,倾泻真元,朝暮取乐,何尝能实其腹?故平叔悯之,于虚心实腹之事,两致其戒,必不得已,而先其所当先,则实腹为不可缓矣。无他,人心未易虚也。虚则与天地同量,造物同游。吾夫子七十而从心所欲,不逾矩。其虚岂易至哉!若夫实腹,则容可先也。苟能薄于声色,寡于嗜欲,保真元,护精气,则铅为可炼,腹为可实也。金宝满堂,亦能长生住世矣。

梦谒西华到九天,分明授我指玄篇。

其中简易无多语,只是教君炼汞铅。

平叔曰:学仙须是学天仙,盖天仙者,离去洞府,位列九天,乘云御风,骖鸾驾鹤,陟降帝所。虽大地山河囿于劫运,而天仙之快乐无为劫运不能囿。是果何修而致此哉?其旨玄微,其法简易,不过炼汞铅二物而已。故学道之人精诚所格,发于梦寐,西华天门可以朝谒,故天仙敬授以指玄之篇,而使之炼铅汞之大药,其中简而易行,非若三千六百旁门之多事也。

道自虚无生一气,便从一气产阴阳。

阴阳再合生三体,三体重生万物昌。

大朴未散,有物混成,孰为阴阳,孰为万物耶?自道生一,一为太一含真之气。一生二,二为阴阳阖辟之形。二生三,三生万物,散殊矣。学者诚能原始要终,知大道无名,本于一气,则取一气于杳冥恍惚之内,以造化金丹,则阴阳感合,如天地之万物化生,当与天地相毕而鼎立为三才矣。

坎电烹轰金水方,火发昆仑阴与阳。

二物若还归一处,自然药熟遍身香。

坎者,水也。电者,火也。烹轰者,击搏之声也。金水方者,西北之位也。火发者,纯阳上蒸也。昆仑者,峻极于天之山,乃日用游行之地也。阴与阳者,一阴一阳之谓道也。二物者,乌兔之物也。归一处者,交感之宫也。药熟身香者,金丹成之效验也。玄哉妙哉!此诗说尽大道之骨髓,皆无为中有为,罔象中有象,无非自然之理。如地雷复于子,其卦属坎,坎中有电,是水中起火,阴阳相击,其声烹轰也。然火必炎上,其势必发于昆仑,昆仑虽高,乃有阴阳二物,若能调此阴阳,合此二物归于一处,自然大药成熟,遍身有香。此玉在山而木润,珠生渊而崖不枯也。

离坎若还无戊己,虽含四象不成丹。

只缘彼此怀真土,遂使金丹有返还。

《参同契》曰:坎纳戊土,离纳己土。然离为火,火从木生,盖木为青龙,火为朱雀也。坎为水,水从金生,盖金为白虎,水为玄武也。离坎虽二体,其中含四象,倘不以中宫之土配之,则水火相激,不能成丹矣。盖四象虽是水、火、木、金,而四辰乃是子、午、卯、酉,如北子为水,子有女土蝠。南午为火,午有柳土獐。东卯为木,卯有氏土狢。西酉为金,酉有胃土雉。是知四象彼此各怀真土,金丹方有返还。若无戊己不成丹者是也。

日居离位翻为女,坎配蟾宫却是男。

不会个中颠倒意,休将管见事高谈。

日为太阳,居于离南午位,宜为男也。今反为女,盖离☲中虚,乃阳中之阴也。月为太阴,配于坎北子位,宜为女也。今反为男,盖坎☵中满,乃阴中之阳也。《参同契》曰:坎戊月精,离己日光。以太阴之月得坎戊水土之阳者,而发辉之则精明矣。以太阳之日得离己火土之阴者,而资助之则光耀矣。此一阴一阳之谓道,五行颠倒之谓丹。至理幽微,非师莫喻。倘管见无知,则谈河无益矣。

取将坎位心中实,点化离宫腹里阴。

从此变成乾健体,潜藏飞跃尽由心。

虚坎实离之秘,即非水火既济,心肾交养之说,其义已详于自知颠倒由离坎之篇。从此变成乾健体者,其说亦详于种向乾家交感宫,兹不再述。然平叔尤谓潜藏飞跃尽由心者,盖以大《易》之乾六画,其象为六龙,乃纯阳之卦也。初为潜藏,次为飞跃,皆由吾心之用。亦如修此金丹,自纯阴而炼为纯阳,则与乾健之体等尔。

震龙汞自出离宫,兑虎铅生在坎方。

二物总因儿产母,五行全要入中央。

木液金精,象为龙虎。东震、西兑,卦祖坎离。龙汞出于离宫,是木生火也。虎铅生于坎宫,是金生水也。然火岂从虚而生,必依于木。水岂从空而有,必赖于金。金木各隐于水火之中,是母隐子胎也。虽然五行非土不成造化,是以旺于四季者,各一十八日,始成一岁之功。况金、木间隔于东西,水、火迥别于南北。若非中宫土德以配之,则去道远矣。故曰:自称木液与金精,遇土却成三姓。又曰:离纳已土坎纳戊土,若无戊已不成丹也。

赤龙黑虎合西东,四象交加戊己中。

复姤自然能运用,金丹谁道不成功。

龙者,木也。虎者,金也。合西东者,金、木无令间隔也。四象者,青龙、白虎、朱雀、玄武也。戊己者,中宫之土位也。交加者,是四象合于中宫,若无戊己不成丹也。复者,一阳生也。姤者,一阴生也。人能于阴阳升降之初,妙其运用,与天地合符,则金丹何难之有?阴真人谓至神圣极容易者是也。

西山白虎性猖狂,东海青龙不可当。

两手捉来令死斗,化成一块紫金霜。

西者,兑也。山者,土也。白虎者,金也,是土生金,其象为虎也。东者,震也。海者,水也。青龙者,木也,是水生木,其象为龙也。然金虎在西,木龙在东,其势间隔,何以为道?是必两手捉此二兽,令其死斗,则二气感合,化成一块金霜。然龙虎为托象,两手亦寓言,固非真有所执也。亦须握固存神,使猖狂者归化,不可当者驯服,则赫赤金丹顷刻而成矣。

华岳山头雄虎啸,扶桑海底牝龙吟。

黄婆自解为媒合,遣作夫妻共一心。

华山者,西山也,雄虎者,刚金也,土生金之象也。扶桑者,东海也,牝龙者,柔木也,水生木之象也。东西异位,金、木异质,若不可合为一也。惟黄婆之土归于中宫,自解为媒娉,使金、木无令间隔。先举西来后合东,则二物归于一处,如夫妻共一心也。

月才天际半轮明,早有龙吟虎啸声。

便好用工修二八,一时辰内管丹成。

月盈则魄满,月亏则轮半,是上弦金半斤也。此正初七八之时,月窃日之阳魂,光明渐长,早有龙吟虎啸之象。龙属震,震为木。虎属兑,兑为金。金能生水,木能生火。金、木相克,水、火交战。故龙必吟而虎必啸,便好用工,以修二八,则丹必成矣。何谓二八?非卯酉之二八门也,非二八为一斤数也,正是以二合八,其数为十,乃天地造化之大数,五行生成之总括也。故天一生水,地六成之。地二生火,天七成之。天三生木,地八成之。地四生金,天九成之。天五生土,地十成之。此天一地二、天三地四、天五地六、天七地八、天九地十之数,弥纶天地之常经,攒簇五行之造化。学道者于此得其徼妙,则片饷工夫,玄珠成象,真人出现,金丹之成,何难之有?所以一时辰内管丹成也。

紫阳真人悟真篇讲义卷之四

云峰散人永嘉夏宗禹著

先且观天明五贼,次须察地以安民。

民安国富当求战,战胜方能见圣人。

夫战胜之说,乃用兵之道。今修真之玄,乃登仙之道。平叔辄混而一之,后学得无异见乎?《阴符经》云:天有五贼,见之者昌。此五贼者,乃金克木,木克土,土克水,水克火,火克金,五行互相戕贼,方成大道。要当仰观乎天,以明是道之妙。次须俯察乎地,以安众兆之民。何为民?盖士、农、工、商者,天下之民也。而耳、目、口、鼻、心、肺、肝、肾者,吾身之民也。国犹吾之一身也,地犹吾身之地位也。人能聪明不蔽,视听不拥,五脏和平,内外交养,一身泰然,宇定光发,是民既安,国既富矣。当求战胜之功,固非逞干戈以赴敌也,亦非采战为下术也。阴疑于阳必战,其血玄黄。人身中阴阳昼夜交战,惟圣人能以阳胜阴,不为阴邪所荡。此富国强兵之术,非圣人孰能与于此哉!

用将须分左右军,饶他为主我为宾。

劝君临阵休轻敌,恐丧吾家无价珍。

此诗学者当存思无邪之志,方可谛观,否则难会其意矣。金丹大道,以阴阳二气交感而成。一左一右,一宾一主,而又有临阵之象,何也?盖阳极则阴生,阴极则阳生,阴疑于阳必战,其血玄黄,是必用将以统其左右之军。何谓将?正心是也。饶他为主我为宾,何谓主?一阳先动时也。何谓宾?随其动而应之也。我既应之,未免有对敌之举。吾见其雷轰电闪,虎跃龙骧,混合回风,绝利一源,用师万倍,金丹奏功矣。否则动静失宜,轻于进取,则太阳流珠,其性猛烈,元气走矣,岂非丧吾家之无价珠珍乎?

火生于木本藏锋,不会钻研莫强攻。

祸发总因斯害己,要能制伏觅金公。

木能生火,火藏于木而不自露。人身有火,火藏于身而不自知。惟善钻研者可以夺天地之造化。故钻燧以改火,则火不在吹嘘而在钻研之工。焚身以起火,火不在外假而在修养之道。《阴符经》云:火生于木,祸发必克。是木以火而自焚,人以火而自害。惟圣人制伏此火,从其本始而制之,则觅金公以克木。况金能生水,而水又能克火。如此则木火不足为吾之祸,而反为吾之福矣,岂非善钻研之道乎?

金翁本是东家子,送在西邻寄体生。

认得唤回归舍养,配将姹女作亲情。

金生于巳胎,养于卯,卯属东方,是金乃东家之子也。金旺于酉,酉为西方,是金寄体在西邻也。东西虽异位,金、木必交并。一气往来,初非有异,犹婴儿、姹女结为亲情,何有东家、西邻之间?二物终归一处,以成天地之造化,此金丹之道,玄之又玄,妙之又妙也。

姹女游行自有方,前行须短后须长。

归来却入黄婆舍,嫁个金翁作老郎。

姹女者,太阴也。太阴者,月魄也。月魄游行,自有方位。《龙虎经》曰:三日月出庚西,分于卯酉。盖庚者,金也,月者,水也,即金生水之象也。庚既属西方,每初三晚,日始没于西方之酉,而月却随后而生于庚,是日行在前,而月行在后。在前者,光景须短。在后者,光景渐长。夫短谓日魂既沉,长谓月魄渐满也。然或短或长,昼夜相须,以成天地之造化,必得中宫之黄婆,则嫁金公作老郎矣。盖黄婆者,土也,土能生金也。向者金能生水,而姹女之月魄始盈。今又土能生金,其造化无穷,故金公为老郎也。《参同》谓巍巍尊高是也。

纵识朱砂及黑铅,不知火候也如闲。

大都全借修持力,毫发差殊不作丹。

金丹大道,不过铅汞二物。铅产北方,乃天一生水之真。汞出南方,乃地二生火之妙。至真至妙,初非外假,本来面目,百姓日用而不知。非心肾也,非坎离也,非人间水火也,非凡铅凡汞也。倘夙生灵骨,因文会意,识破砂、铅,已得金丹之药物。奈何此药至灵,难为烹炼。譬之铅、锡、水银,见火飞走,如何成丹?倘不知火候,虽识砂、铅,亦无益也。盖火是火,候是候,学者以火候为一事,非也。且以外丹言之,有文火,有武火,有插火,有寄火,有周天火,有四正火,有既济火,有未济火,与内丹之火无异也。五日为一候,三候为一气,七十二候为一年,此一岁之候也。亥至子为阴交阳候,巳至午为阳交阴候,此一日之候也。子与丑交,是阳交阴候。丑与寅交,是阴交阳候。此一时之候。与内丹之候,亦无异也。故平叔谓世人纵识砂铅之正,徒得金丹之药物耳,未明火候之秘,亦等闲耳。须要修持至诚,不差时刻,金丹成矣。否则盲修瞎炼,无所师承,毫发差殊,金丹远矣。盖圣人传药不传火,不将火候著于文也。

契论经歌讲至真,不将火候著于文。

要知口诀通玄处,须共神仙子细论。

甚矣,金丹之难也。得其传者,立跻圣位。非其人者,父子不传。吁!非金丹之难也,乃火候之难也。圣人传药不传火,若魏伯阳之《参同契》诸神仙之药物论,与夫丹经歌诗,无非讲明真诠之理,可谓详矣。而火候一节,不曾明言于文字间,须遭遇圣师口传心受,则一得永得。至道不繁矣,况火是火,候是候,世人懵然不知。然火候虽二事,而贵一理。虽一理,而实二用。若不得口诀,何以通玄?饶君聪慧过颜闵,不遇真师莫强猜,故须共神仙子细论也。

八月十五玩蟾辉,正是金精壮盛时。

若到一阳才起复,便堪进火莫延迟。

八月十五,秋气正中,金气正旺,其卦属兑,修真之士必于此时而留意。至一阳起后,其卦为复,是冬至之侯,便当施功而进火,不可迁延,恐失时也。虽然平叔托喻如此,以明金、水相生之理,非曰每年直待八月与十一月而后修丹,其余月日不可用,非也。谓一日之间自有秋旺之金精,阳生之冬至,且阳生于坎,其坎属水。水岂自生,必金而后生之。盖金至酉而帝旺,是八月也。水至子而帝旺,是十一月也。此攒年簇月,攒月簇日,攒日簇时者是也。

一阳才动作丹时,铅鼎温温照幌帷。

受气之初容易得,抽添运用却防危。

人身与天地一同阴阳,逐日升降,阳气自夜半子时而升,阴气自日中午时而降。修真者当于此时运动天机,以合符证,不使毫厘差殊,则丹道成矣。铅鼎者,乃人身中炼丹之器。幌帷者,即云房塞兑垂帘之旨、洞宾光透帘帷之词。故平叔引而用之,谓一阳自子时始生,即受气之始,乃作丹之时。若过此以往,则有防危之患。盖铅见癸生须急采,金逢望远不堪尝也。

玄珠有象逐阳生,阳极阴精渐剥形。

十月霜飞丹始熟,此时入口鬼神惊。

仰之弥高,钻之弥坚,瞻之在前,忽焉在后者,此儒氏之玄珠有象也。圆陀陀,光烁烁,明了了,活泼泼者,释氏之玄珠有象也。灵明宝藏,洞照乾坤,一点真如,虚室生白者,道氏之玄珠有象也。三教虽殊,大道则一。然大道无形,生育天地,黄帝遗珠,罔象得之。今云玄珠有象者,何也?盖大道从无入有,其象自著,故现出深潭日一轮者,此象也。真人自出现者,亦此象也。曰玄珠曰金丹,皆罔象中之象也,不求而自至者也。玄哉,妙哉!此象能有能无,能隐能显,时方阳生而玄珠有象,时至阴生而玄珠无象,故显于阳极之初,而隐于阴极之后。其卦为复,是一阳生于子而玄珠有象矣。其卦为剥,是六阴极于亥而玄珠无象矣。然必待十月而丹始熟者,乃霜飞凛冽之时,万物归根复命,阴极阳生,周天数足,至此丹方凝结矣。故其大如橘,甜如蜜,为交梨,为火枣,可吞可吐,如龙颔珠,如牛有黄。吕洞宾谓当时自饮刀圭,则德重鬼神钦矣,岂非入口鬼神惊乎?

前弦之后后弦前,药味平平气象全。

采得归来炉里煅,煅成温养自烹煎。

前弦者,乃上弦初七八弦也。后弦者,乃下弦二十二三之弦也。何谓弦?盖月之初生与月之退缩,其形有半,如弯弓上弦之状。当此之时,丹华澄清,金精壮盛,药味平和,气象全备。学道者必体天法象,采取吾身金水之气,煅于神炉,火候抽添,温养烹煎,不失水火之宜,则金丹成矣,奚他求哉!

长男乍饮西方酒,少女初开北地花。

若使青娥相见后,一时关锁在黄家。

长男,震也。少女,兑也。震属木,兑属金也。西方酒者,西为金方,酒为水象,乃金生水之喻也。北地花者,北为坎水,花为铅华,乃水中铅之喻也。青娥者,青女木汞也。黄家者,黄婆中宫也。《参同契》曰:丹砂木精,得金乃并。盖大道以相克为妙,金、木无令间隔。若非关锁于中宫,则震在东,兑在西,何以为造化?盖木性爱金顺义,金精恋木慈仁,相吞相啖始相亲,必假中宫之土以成造化也。

兔鸡之月及其时,刑德临门药象之。

到此金砂宜沐浴,若还加火必倾危。

物极必反,理势然也。故乾之上九,纯阳之极也,圣人必以亢龙有悔戒之。况金生于巳,旺于酉。木生于亥,旺于卯。是兔者,卯之木也。鸡者,酉之金也。金主刑,木主德。刑德临门者,卯酉为二八之门,乃日月出入之路,阴阳昼夜之分也。大道既以阴阳、日月为主,才到卯酉极旺之地,便当沐浴,以专气致柔,无为恬淡,使冲和元阳充塞天地之间,此心无外,自然与太虚同体,所谓百骸俱理正无为,不可更加炎火,则药物走失必倾危矣,正是抽添运用却防危也。

日月三旬一遇逢,以时易日法神功。

守城野战知凶吉,增得灵砂满鼎红。

天地以日月为功,照临万象,昼夜不停,必以三十日交会于晦朔之时,周而复始,所以无所终穷。大道以金丹为用,烹乌炼兔,降龙伏虎,体天法象,以时易日,而夺天地之造化,亦如日月之合璧,所以长生不死。然而攒年簇月,攒月簇日,攒日簇时,要当固守城郭,战退群魔,不兴妄想,不动情欲,自然有吉而无凶。盖胜则吉,败则凶。吉则生,凶则死。苟一战一胜,长吉无凶,所以无价珍宝在吾一身,如九转灵砂,日积月累,红光透彻,将动天地、惊鬼神矣。

否泰才交万物盈,屯蒙受卦禀生成。

此中得意休求象,若究群爻谩役情。

天地既交而为泰,不交而为否。泰之义者,即既济、未济之象也。水雷屯,君子以经纶。山下出泉,蒙,君子以果行育德。屯蒙之义,即阴阳生长之初,正修真持养之时也。世人求金丹,惑于抽添,迷于火候,乃以六十四卦三百八十四爻而为作用,谩劳岁月,白首无成。故平叔谓天地一交,万物便盈,当于屯蒙始生之初,保养元神,一如屯难蒙童之时,不可一毫外用其心,自然进道,则天地万物皆备于我,岂不得意,何必泥于象数而为群爻所役乎?

卦有设象象仪形,得意忘言意自明。

后世迷人唯泥象,却行卦气望飞升。

太极未判,有物混成,孰为卦象耶?自天地既分,乾坤始定,则设象画卦,圣人亦不过以日月为易而已。其旨玄微,大道在是,学者不知徒泥其象而行卦气,乃用朝屯而暮蒙,朝需而暮讼,以六十四卦三百八十四爻分为三十日,而乾坤坎离四卦为不用。又或二十九日别用补卦之法。此真怪诞,谩自劳苦。不知其卦用水雷屯于早间,如何作用而象屯也。卦用山水蒙于晚间,如何作用而象蒙也。与夫水天需、天水讼之类,又有何法度可以体状之也。宜其迷迷相引,破坏大道,而辄望飞升,可谓愚迷甚矣。

天地盈亏自有时,审能消息始知机。

由来庚甲申明令,杀尽三尸道可期。

天地虽大,道有亏盈。大道玄微,机通消息,此非恍惚诞谩也。人之一身与天地等,凡盈亏消息之理,无一不与天相似。故子初阳生,午后阴降,先庚后甲,号令严明,故清明在躬,志气如神也。奈何三尸阴魔有以汩其性真,乱其血气,颠倒妄想,于道何有哉?惟能反邪归正,申明庚甲,使金、木交并,不失其时,消息通玄机,缄默应自然,杀尽三尸,则道可期矣。

要得谷神长不死,须凭玄牝立根基。

阳精既返黄金室,一颗明珠永不离。

太上曰:谷神不死,是谓玄牝。《灵枢经》曰:空谷元神,守之自真。盖谷则至虚,神则至灵。虚则善应,灵则变化。此长生久视之道,故谓之谷神,谓之神室,谓之灵宝藏,谓之水晶宫,谓之元阳观,谓之太一炉,皆是炼金丹之所也。然一阴一阳之谓道,一玄一牝之谓丹。自鸿蒙未判,有物混成,先天地生。及太极既分,则二仪奠位,玄牝始立矣。今欲谷神不死,长生久视,须凭玄牝二物立为根基,日炼时烹,使阴邪消尽,阳精独全,返于中宫黄金之室,则一颗明珠洞照六合,与天地相毕矣。

玄牝之门世罕知,休将口鼻妄施为。

饶君吐纳经千载,争得金乌搦兔儿。

太上曰:玄牝之门,为天地根。其意玄微,凡夫岂易知耶?惟其罕知,乃以鼻为天门,谓之玄,口为地户,为之牝。吐故纳新,多入少出,昼夜不停,以为得道者在是。殊不知此特导引安乐法耳,虽行经千载,何预于金丹大道哉!惟金乌搦兔于玄牝之门,返本还原于阴阳之祖,使二仪合一,太朴如初,则日月合而成丹,所谓与天地合德、日月合明者是也。

异名同出少人知,两者玄玄是要机。

保性全形明损益,紫金真药是灵奇。

一阴一阳之谓道,一铅一汞之谓丹。其名虽异,其实则同。其数则两,其体则一。惟少有人知,所以不得其玄中之玄、机中之要也。夫苟知之,则保性全形,必明损益之理,何谓损退火之符也,何谓益进火之候也。一损一益,如天地之消长。盈亏不差气候,则药物灵奇不可思议。此所谓之紫金丹,谓之灵宝藏也。

始于有作人争觉,及至无为众所知。

但见无为为要妙,岂知有作是根基。

大道无为,一本自然之妙。天何言哉,四时行焉,百物生焉,此其理也。况金丹玄妙不可以智力求,不可以形质取。谓之有也,则迎之不见其首,随之不见其后。谓之无也,则恍恍惚惚其中有物,杳杳冥冥其中有精。是知有作者人争觉之,而无所为者众亦知之。于是有优劣之分,而以无为为要妙。夫岂知无为者,道之本体,而有作者,道之根基。固非泥象执文,桔槔劳碌,而后为有作者也。亦非瑰然独处,槁木死灰,而后为无为也。上善若水,行其所无事。至道不烦,得其所固有。无为者既安于自然,而有作者亦行之自然而已。

紫阳真人悟真篇讲义卷之五

云峰散人永嘉夏宗禹著

黑中有白为丹母,雄里怀雌是圣胎。

太乙在炉能谨守,三田宝聚应三台。

《参同契》曰:知白守黑,神明自来。《抱朴子》曰:守雌抱一,专气致柔,此丹母圣胎也。虽然金丹大道,固当黑白相扶,雌雄相守,以成丹母圣胎之功。要知太一含真之气,三田所聚之宝,不可少亏,故宝聚于三田,炉守于太乙,精、气、神全,火候不爽,自然圣胎可成,丹母可就,上应三台之象,充实而有光辉矣。

恍惚难求中有象,杳冥莫测是真精。

有无从此互相入,未见如何想得成。

视之不见其色,听之不闻其声,搏之不得其形,此恍惚杳冥之状也,于道何有哉!然而罔象中有象,无形中有形,虚实生白,从无入有。既虚矣,而白从何而生?既无矣,而有从何而得?此玄中之玄,妙中之妙,非得之践履,应之效验,则难以语此。惟于恍惚杳冥之中,而见其真精之象,于非有非无之中而见其互为相入之理,则道在我矣。苟未见焉,则旁门小法,护尔存想,如何可以成功乎?

四象会时玄体就,五方行处紫光明。

脱胎入口身通圣,无限龙神尽失惊。

四象者,青龙、白虎、朱雀、玄武也。五方者,东、西、南、北、中,金、木、水、火、土也。大道虚无,以金丹为玄妙。金丹虽妙,不过攒簇五行,合和四象也。四象一会,则玄体必就。五方既合,则丹光必明。非曰存心之火想肾之水也,亦非曰以肝为龙以肺为虎也。天生人物,人生灵宝,五行簇于此,四象聚于此,苟行玄机,则烹成大药,脱胎入口,超凡入圣,无限龙神,咸起敬畏,岂不尽惊耶?此道高龙虎伏,德重鬼神钦也。

华池晏罢月澄辉,跨个金龙访紫微。

从此众仙相识后,海潮陵谷任迁移。

金丹之术,百数其要,在神水、华池。盖华池者,炼丹之池,中有神水,混混不辍,昼夜流通。苟得此而咽之,则月凝辉矣。吾儒之与日月合明,释氏之圆陀陀、光烁烁者是也。金是西方兑虎,木是东方震龙。今也,能修真而跨此金龙,则金、木无令间隔,可以朝上帝,出元神,岂非访紫微乎?苟得此道,则已长生仙举,虽沧海变桑田,于我何有哉!所以任陵谷之迁移也。

要知炼养还丹法,宜向家园下种栽。

不假吹嘘并著力,自然果熟脱真胎。

人禀阴阳之灵气,合有大丹一斤之数,苟无耗散,可以与天地相毕。惟其六欲七情,斫丧天真,故若朝不保暮。上圣垂慈,以还丹之法教之,使其炼养以尽九还七返之妙。初非假于草木之质、人为之伪,皆是反求诸己。故以四大一身为家园,以阴阳二气为种子,朝种暮收,春生秋杀,开花结子,果熟胎圆,无非自然时候,与天地合符,初不待吹嘘著力,以外务为劳也。

休施巧伪为功力,认取他家不死方。

壶内旋添留命酒,鼎中收取返魂浆。

作德心逸日休,作伪心劳日拙。修道之士以真常为心,以正直为念,则反邪归正,出死入生矣。苟施巧伪,则非心邪念,颠倒妄想,与死为邻矣。虽然死生之分在于真伪之别,果何修而致之也。惟留命之酒旋添于壶内,返魂之浆收取于鼎中,不使真元斫丧,本领耗折,如灯之有油,如木之有根,自然光明发越,枝叶畅茂,其为不死之方,岂欺我哉!

雪山一味好醍醐,倾入东阳造化炉。

若遇昆仑西北去,张骞始得见麻姑。

此设象寓言,言以人身中有雪山,能出醍醐珍味。盖山属土生金,金气寒,故曰雪山。然金生于土,其液流注,味甘色白,状若醍醐,倾入东阳炉中,方成造化。盖东阳属甲乙之木,木中有火,火能克金,可以成就至宝。其造化玄微,凡夫莫测。若昆仑峰顶遇西北金水之位,使之相生相克,夺天地之造化,则阴阳得类,自然感合,如张骞乘槎逆流而上,可以见麻姑之仙矣。张骞者,阳男也。麻姑者,阴女也。亦寓言匹配之意也。

不识阳精及主宾,知他那个是疏亲。

房中空闭尾闾穴,误杀阎浮多少人。

阳精者,一身魂神之宰司也,人安能识之?况有宾有主,有疏有亲,须得师口诀,方通玄奥。否则御房闭精,徒于尾闾用意,非矣。云房曰:堪叹三峰黄谷子,误杀南阎多少人。盖三峰者,乃阴丹之术,固形住世之方,非神仙之道也。是世人气血未定,对境不能忘情,心虽慕道,嗜欲难遏。古仙垂慈,于三千六百门中,亦有闭精之术,使夫人知生生化化,以精、气、神为主,操之则存,舍之则亡,施之于人,可以生人,留之于身,可以生身。非剧戏也,非可恣也。故沧海虽大,不实漏卮。尾闾不禁,人岂长生者乎?惟其不得师传,则误阎浮之人多矣。

万物芸芸各返根,归根复命即常存。

知常妙道人难会,妄作招凶往往闻。

太上曰:万物芸芸,各归其根。归根曰静,静曰复命。复命曰常,知常曰明。不知常,妄作凶。平叔之诗,专体此意也。夫万物作于性而复于性,譬如华叶之生于根而归于根,涛澜生于水而归于水。一有所归,则静定而复命。守常而不昧,外妄尽除,泰定光发,不与物俱迁,不与化俱逝,自本而自根,常久而不变。故《易》之《彖·恒》曰:日月得天而能久照,四时变化而能久成,圣人久于其道,而天下化成。恒之时义大矣哉!是岂凡俗之人可以晓会耶?惟人之难会,则往往妄作而招凶,自作不靖矣。故曰反常,曰改常,曰异常,皆有凶而无吉者也。

欧冶亲传铸剑方,耶溪金水配柔刚。

炼成便会知人意,万里诛凶一电光。

欧冶子,聂古之材士,千金铸剑,非有他也,亦以金水相生,刚柔相配,百炼而成,天下无敌也。若喻金丹大道,是亦铸剑之法,故以人身言之,亦耶溪之地,有金水之物,有刚柔之用,苟得师铸炼,则其锋不可当。自然洞洞属属,物来能明,事来能鉴,虽万里凶顽,亦可诛伏于电光之下。此明视万里,芒寒色正,皆自然之余效也。

敲竹唤龟吞玉芝,鼓琴招凤饮刀圭。

近来透体金光现,不与常人话此机。

此设象寓言,皆托譬人身所有之物。盖竹与琴同击作有声者是。龟与凤同形状相类者是。玉芝与刀圭同,皆和气所生,金、土所产也。异名虽六,本体只三。以大道无为言之,初无假于作用,然符节相应,气脉相通,于无为中有为,以应天地之机,皆自然感合之道。故人身中一物,敲之如竹,则龟可唤。鼓之如琴,则凤可招。皆声气相求,呼吸相应,速如影响,自然和气致祥,则玉芝可吞,刀圭可饮,其关节脉理贯通上下,气类感召,不劳余力而见验也。宜其金光透体,有诸中而形诸外,如玉在山而木润,珠生渊而崖不枯,至玄至妙,曷可与常俗说其玄机哉!

药逢气类方成象,道即希夷合自然。

一粒灵丹吞入腹,始知我命不由天。

同声相应,同气相求,金丹大药,不出铅汞二物。铅能化汞,汞复化铅。七返九还,是此外丹也。视之不见名曰希,听之不闻名曰夷。希夷大道,出于自然,清静无为是也,此内丹也。有内丹以炼神,必有外丹以炼形,使形神俱妙,与道合真,一粒之丹,灵明妙用,自然超凡入圣,出死入生,岂非我命在我不在天乎!

赫赤金丹一日成,古仙留语信堪听。

若言九载三年者,尽是推延款日程。

金丹大道,乃登仙上乘,宜若至难也。平叔乃谓一日可成,岂理也哉!又曰:都来片饷工夫,永保无穷逸乐。由是知阴真人曰:至神圣极容易。信斯言也,则至道不烦,初非旁门之多事,片饷一日,目击道存,若说九载三年,谩自推款日程而已。所谓操则存,舍则亡,出入无时,莫知其乡者,去道远矣。颜子之如愚,曾子之一唯,香岩之击竹,善财之弹指,儒、释尚尔,况平地登仙,超凡入圣,岂非一日可成乎?

大药修之有易难,也知由命也由天。

若非积行施阴德,动有群魔作障缘。

人与天地并立为三才,何故人多夭折而天地无终穷?达者知之,必修金丹大道,与天地相毕,岂细事哉!故欲修仙道,先修人道,人道有愧,则仙道远矣。人道者何?惟积行救人,阴德在世,如天地之覆载,一毫无私,如上帝之好生,一念不杀。所以仰无愧而俯无怍,则自天佑之,吉无不利。若修大药以求仙,其道甚易,皆由我也。倘或愧于屋漏,欺于暗室,则魔障日生,其为难也。甚矣,非固难也,是天所不容也。非天故也,是无德行以契天心也。学道者可不求其易而舍而难哉!

三才相盗食其时,道德阴符显圣机。

万化既安诸虑息,百骸俱理证无为。

《阴符经》曰:天地,万物之盗。万物,人之盗。人为万物之盗。又曰:食其时,万化安。其说已详于《阴符讲义》矣。然平叔尤有证无为之说者,盖以生生化化,消息盈虚,疑若多事也。然大道为公,无非自然之理,人能充此以为用,则心同太虚,万虑自息,气涵元始,百骸和畅,无为之道可证于太清之仙境矣。

阴符宝字逾三百,道德灵文满五千。

今古上仙无限数,尽于此处达真诠。

甚矣,大道难传,不立文字,然而琅函玉笈金诰琼章如武库之森列,如总龟之备具,学道者将孰从而考订也?惟至烦中有至简之理,至详中有至要之用,得非黄帝之《阴符经》宇逾三百,太上之《道德经》文满五千,而大道玄微殆无余蕴。今古神仙飞升金阙,游宴玉京者,不可胜计也。无非于此二经达其真诠,得其妙用。学者不可不知其要,而求旁门于三千六百也。譬之诸子百家、传记杂说,充栋汗牛,不知其几也,六经之道同归乾坤之理简易,亦由金丹大道不出《阴符》、《道德》之二经也。

饶君聪慧过颜闵,不遇真人莫强猜。

只为丹经无口诀,教君何处结灵胎。

大道惟一,设教分三,自其三而推之,则千门万户,千经万论,不知其纪极也。由其一而贯之,则天得以清,地得以宁,人得以生,至道不繁矣。然不知其纪极也,似难而实易。苟有聪明慧智之姿,则旁通博览,若无余蕴。惟至道不繁之理,虽似易而实难,纵有聪慧颜闵之材,于此亦难自悟。须遇圣师至人亲传口诀,指出天机,则一言得事,片饷成功,灵胎可结,而大道可致矣。

了了根源方寸机,三千功满与天齐。

自然有鼎烹龙虎,何必担家恋子妻。

了了根源,机在方寸。三千行满,功与天齐。方寸者何?此心是也。齐天者何?亦此心是也。心为天君,主宰万象,若了了内明,一尘不染,修真奉道,行满三千,虽天道杳冥不可测识,而对越无愧与天为徒矣。自然有鼎以烹金丹,龙蟠虎绕,法象著明,其药无涯。何必滞于尘俗,迷于恩爱,担家恋子,困于妻孥,而与草木俱腐乎?

未炼还丹须急炼,炼了须还知止足。

若也持盈未已心,未免一朝遭殆辱。

还丹之法,乃长生久视之道,世凡尘俗乌能造其妙耶!惟仙风道骨者方能知修炼之法。然而药物火候,运用抽添,当与天地合符,不可知进而不知退,知作而不知止。故未炼还丹,急须修炼,是吕仙谓下手速修尤太迟也。若是炼了,便当保守,不可妄加火候。若火候失宜,则太阳流珠,其性猛烈,常欲去人,未免一朝倾失,故殆辱也。钟离谓药熟不须行火候,若行火候必伤丹也。由是观之,不知修炼者,是不耘苗者也。知修炼而不知止足者,是揠苗助长也。可不谨欤!

须知死户为生户,莫执生门作死门。

若会杀机明反覆,始知害里却生恩。

生者,死之根。死者,生之根。恩生于害,害生于恩。此《阴符经》言也。平叔此诗无非发明其蕴。盖金生于巳,死于子。子为水乡,而金能生水。木生于亥,死于午。午为火地,而木又能生火。水土生于申,死于卯。卯为木位,而水又能生木。是生者死之根,死者生之根也。然而生死之根固然,而恩害之义却异。惟金、火之造化,不可以生死论也。《龙虎上经》曰:金、火者,真药也。丹术著明,莫大乎金、火。盖火生于寅,死于酉,酉为金乡,其火但能克金,岂能生金耶?况酉为金旺之乡,而火为就死之地,既不能克之为害,而金反以生旺为恩。《参同契》曰:金入于猛火,色不夺精光,岂非恩生于害乎?此杀机反覆之理,非洞晓五行造化,不可知也。或者乃以生门死户为妇人阴僻之地,恩生于害为交媾损德之术,非也。大道清静无为,乌得秽行而可求仙乎!

祸福由来互倚伏,还如影响相随逐。

会能转此生杀机,返掌之间灾变福。

祸兮福所倚,福兮祸所伏。殆犹影响之应形声,不可忽也。人能学道修真,则福德增崇,长生久视,为人中仙,此出死入生之妙道也。苟背道伤生,耽于声色,则行尸行厕,自速败亡而已。其机则转生为杀,变福为灾,持反掌之易尔。由是观之,则惠迪吉,从逆凶,惟影响。儒书、道书,其揆则一。

修行混俗及和光,圆则圆兮方即方。

显晦逆从皆莫测,教人争得见行藏。

大隐居廛,小隐居山,何也?廛者,市井之地,修真者居之,一念不动,纯诚无杂,酒色财气所不能入,富贵功名所不能变,兹其所以为大隐也。若夫山者,僻静林麓之野,隐者固无异念也。逮出遇纷华,一见可欲则凡情莫遏,嗜欲如初,兹其所以为小隐也。平叔谓修行者,必混于俗,不为立异之行,和其光,同其尘,随圆逐方,无可无不可,或显或晦,或逆或从,如云出无碍,人莫能测,太虚湛然,万象无累,此其所以为得道也。若标表自暴,为惊世绝俗之举,是行藏为人所见,非惟办道不成,其不被害于世者几希,故于六十四诗之终而重垂教于后学也。

紫阳真人悟真篇讲义卷之六

云峰散人永嘉夏宗禹著

五言四韵一首以象太一之数

女子著青衣,郎君彼素练。见之不可用,用之不可见。

恍惚里相逢,杳冥中有变。一霎火焰飞,真人自出现。

平叔此诗用法太一之数,大道玄微,毕露无隐,苟聪明慧智,无师传授,终难强猜也。且女子者,阴也。郎君者,阳也。青衣者,东方甲乙木也。素练者,西方庚辛金也。男女异体,阴阳异气,金木异质,东西异位,若不可以为道也。惟圣人必混而一之,使男女、阴阳交感于中宫,金木、东西交并于黄道。以女子而著青衣,则阴能负阳也。以郎君而披素练,则阳能抱阴也。自然和顺积中,英华发外,虚室生白,充实光辉,则见之不可用,用之不可见,此正儒道之如有所立卓尔。立则见其参于前,即见之之谓也。及瞻之在前,忽焉在后,虽欲从之,末由也已,此又不可用也。释氏之圆陀陀,光烁烁,明了了,活泼泼,亦用之之谓也。而净智妙圆,体自空寂,此又不可见也。太上曰:恍恍惚惚,其中有物,则恍惚里相逢者,固非无所睹也。杳杳冥冥,其中有精,则杳冥中有变者,亦非无所用也。存无守有,顷刻而成,至神圣,极容易,岂非一霎火焰飞,真人自出现乎?如此则身外生身,性上见性,去住自如,识破本来面目。故以此凡火飞出真火,以此凡人现出真人。然则恍惚杳冥者,岂其实耶?无中有,有中无,玄中玄,妙中妙,可与神仙语,难与凡骨言。

西江月十二首以应十二月之数

内药还如外药,内通外亦须通。丹头利害略相同,温养两般作用。内有天然真火,鼎中赫赫长红。外炉增减要勤功,妙绝莫过真种。

修仙要道须炼金液还丹,然丹分内外,温养两般,要是兼得其宜,可以超凡入圣。苟有内丹而无外丹,则躯壳遗体,皆父精母血,四大假合,凡骨沉滞,无以点化,何缘成道?有外丹而无内丹,则大药虽奇,徒为外物,反求诸己,天真已耗,神疲气散,精爽不灵,以外药投之,譬若火煮空铛,自速败坏,讵成造化?平叔托咏此词,首以著明内外二药,其知道乎?且外药只用铅、汞二物,并无杂类,若五金、八石、草木滓腐,皆使不著,以火候抽添,体天法象,久久烹炼,气数周天,可以成宝仙。经曰:大药既成,鹊饵成凤,鸦食成鸾,犬鸹成龙,人服登仙是也。若内药在身,非心非肾,非肺非脾,非气非精,非血非液,亦不过铅、汞二物,阴阳匹配,以真火元阳炼之,一同外药,使鼎中赫赤,依时增减,炼成纯阳之质,日中无影,方可服食外丹,使形神俱妙,与道合真,蜕去凡骨,白日升举。此外药还如内药,内通外亦须通,不可偏而不全也。然而真种则一同,温养则两般,何也?所同者,铅、汞是也。两般者,火候是也。盖外药则用凡炭人为之火,内药则用真一天然之火也。

西江月

此道至神至圣,忧君分薄难消。调和铅汞不终朝,早睹玄珠形兆。志士若能修炼,何妨在市居朝。工夫容易药非遥,说著人须失笑。

甚矣,五百岁间气生贤,无非地灵人杰。凡道德、勋庸、文章、政事,所以致君泽民者,世不乏人。若夫至神至圣,为人中仙,阴功阳德,上合天心,白日飞举者,实难得其人也。倘非夙有灵骨,福分深厚,畴以得此?使其分所当得,遭遇圣师,则至神圣,极容易。盖金丹神圣之道,不过铅、汞二物,一能调和火候,则片饷之间玄珠形兆。有志之士,若能精勤修炼,初无贵贱之别,在朝不妨为治国平天下之事,在市不失为士、农、工、商之业,如前诗谓休妻谩遣阴阳隔,绝粒徒教肠胃空,心、肝、脾、肺、肾之五脏徒劳存想,涕、唾、精、津、气、血、液之七宝谩费吐吞。凡三载九年之限程,三千六百之旁门,皆非金丹之用。吁!道则至神至圣,药则容易非遥,所谓道在眼前人不见,说教失笑更何疑。太上曰:下士闻道,大笑之。不笑不足以为道也。

西江月

白虎首经至宝,华池神水真金。故知上善利源深,不比寻常药品。要假修成九转,先须炼己持心。依时采取定浮沉,进火仍防危甚。

白虎者,金精也。首经者,元首谷神也。至宝者,灵明宝藏也。华池者,偃月炉也。神水者,神明之水也。真金者,金丹大药也。上善者,无上之妙道也。利源者,无穷之利源也。九转者,九还之金体也。炼己持心者,七宝之无漏身也。采取者,采有时、取有日也。浮沉者,阴阳升降之二物也。进火防危者,丹熟不须行火候也。古仙曰:金丹之术百数,大要在神水、华池。然天一生水,水岂自然,必金能生水,是金刚不坏,万古常存,得天一至真之气而生水,故金精为首经至宝。华池既生神水,神水复生真金,所谓母隐子胎,水中金、水乡铅是也。太上曰:上善若水。《阴符经》曰:绝利一源。吕洞宾曰:七返还丹,在人先须炼己待时。必当精、气、神全,三田俱足,与天地合德。阴阳升降,每月那日,每日那时,轻轻采取,无过无不及,定其浮沉。夺天地造化,机缄合符,毫厘不爽。如丹已成就,则守恬养气,不可妄乱进火。钟离仙曰:丹熟不须行火候,若还加火必倾危是也。

西江月

七返朱砂返本,九还金体还真。休将寅子数坤申,但看五行成准。本是水银一味,周流经历诸辰。阴阳炁足自通神,出入岂离玄牝。

七返九还之论,乃金丹大道之玄,学者不遇圣师,妄自臆说,或者乃以十二支神从子数至申为九还,自寅数至申为七返,非也。《龙虎上经》曰:丹术著明,莫大于金、火。金火者,日月之魂魄。上半月初三日,月哉生魄,其体属金,金数四,成数九,所谓三日更生兑户开,黑银炋出白银来。此金气发生,名曰九还也。下半月魄光渐减,日当受符日为火,又名朱砂,外赤而内白,复盗月之光,添日之真火,火数二,成数七,名曰七返。然还返之义,虽曰金、火,究其源宗,本是水银一味而已。盖天一生水,水为丹母。凡天地之运动,日月之升沉,皆在水轮之内。人身之阴阳造化,在于坎水之乡,自其子初阳生,午后阴降,周而复始,经历诸辰,周天气足,自然通神。然出入之间,岂离玄牝?盖谷神不死,是为玄牝。玄牝之门,为天地根。此金丹之玄妙也。

西江月

若要真铅留汞,亲中不离家臣。木金间隔会无因,须用媒人勾引。木性爱金顺义,金情恋木慈仁。相吞相啖却相亲,始觉无中有孕。

修炼金丹,不出铅、汞二物。然汞多飞走,实难留停,惟得真铅,则汞可留住。盖是一气所钟,亲中家臣,初非异类,自相眷恋也。奈何大朴既分,东震西兑,木、金间隔,无因相会为一,今以丹法炼之,须用媒人勾引,乃黄婆匹配之义,以中宫土为用也。盖土能生金,金能克木,木能克土,三姓异质,相吞相啖却能相亲,此五行颠倒之法。《阴符经》云:害里生恩是也。仙经云:顺则成人,逆则丹用。盖相生者为顺为恩,而相克者为逆为害也。始觉无中有孕者,盖金、木之质外别于形,而木液、金精内感于气,所谓凿开混沌髓,擘出坎离精。即此为丹,则无中有孕可知矣。太上曰:恍恍惚惚,其中有物。非孕而何?

西江月

二八谁家姹女,九三何处郎君。自称木液与金精,遇土却成三姓。更假丁公煅炼,夫妻始结欢情。河车不敢暂留停,运入昆仑峰顶。

二八者,阴数也。姹女者,阴女也。九三者,阳数也。郎君者,阳男也。木液者,东方震龙之液,水生木之象也。金精者,西方白虎之精,金生水之象也。土者,戊己中宫也。丁公者,火候也。河车者,北方正气,为河车般运之象也。昆仑者,泥丸宫神室也。平叔此篇说尽金丹道地、火候、药物,实慈悲引接,人自不明耳。且纯阳者,为天、为仙。纯阴者,为地、为鬼。阴阳俱备者,为人。况一阴一阳之谓道,继之者善也,成之者性也。大《易》深言之,何异金丹之道乎?盖金丹在人之身,不出阴阳之用,故以数喻之,则有二八、三九。以人喻之,则为郎君、姹女。以五行言之,则有金、有木。以四象取之,则有龙、有虎。以人事譬之,则为夫、为妻。千章万句,皆是设象寓言,无他。自元始祖气,混沌为一,太极既判,分列为二。惟其分也,则奇偶异数,男女异体,金木异质,东西异方,龙虎异象。今既欲返本还原,炼而为丹,则必合异而归于同。若非归于中宫,则二者何缘合一?故曰遇土却成三姓,乃中宫黄婆匹配之地也。虽然二物有形有质,岂能果作一处?不过以精液交感,神气混融,隔碍潜通,如磁石吸铁,自然一点真阳灵明洞照而已。故不曰木而曰木液,不曰金而曰金精,其义深矣。然金、木岂能自有精液哉!须假丁公煅炼,火候抽添,则阴阳始得交媾,金、水始得成丹。是火也,非己巽风火也,非离午心火也,乃坎宫北方正气,号为河车般运不停,直上泥丸昆仑峰顶,一点真阳洞明宇宙,所谓沉归海底去,抱出日头来。一撞三关,透彻无上,则赫赤金丹成于金、木交并之际,仙道岂远哉!

紫阳真人悟真篇讲义卷之七

云峰散人永嘉夏宗禹著

西江月

牛女情缘道本,龟蛇类禀天然。蟾乌遇朔合婵娟,二炁相资运转。总是乾坤妙用,谁人达此深渊。阴阳否隔却成愆,怎得天长地远。

牛女者,夫妇之义也。龟蛇者,水火之象也。蟾乌者,日月之精也。乾坤者,天地之对也。此一阴一阳之谓道,日月交合之谓丹。有阳而无阴,则阳无以化。有阴而无阳,则阴无以生。二气相资,运而变化,或分或合,妙用无穷。故如牛郎、织女情义缘合,为道之本。水龟、火蛇坎离交媾,类禀天然。月蟾、日乌遇朔必合,婵娟久照。干天、坤地覆载广大,妙用神通。人以一身与天地并立为三才,亦以阴阳二气匹配而成道,曰玄牝,曰铨汞,曰龙虎,曰乌兔,曰金木,曰水火,曰黑白,曰东西,曰坎离,曰夫妇,不可枚举,无非阴阳交感之义。苟阴自为阴,阳自为阳,否隔不通,则成愆过而夭折矣。何以出死入生,与天地相与长久哉!

西江月

雄里内含雌质,负阴却抱阳精。两般和合药方成,点化魂灵魄圣。信道金丹一粒,蛇吞立化龙形。鸡飧亦乃变鸾鹏,俱入清阳真境。

一阴一阳之谓道,合日与月之谓丹。然而日为阳为火,内有壁月乌,乃雄里含雌也。月为阴为水,内有房日兔,是负阴抱阳也。盖乌属庚辛金,兔属甲乙木,毋令间隔,则日之魂、月之魄,两件和合于一处,则至灵至圣,玄珠有象,金丹成于片饷之间。譬之外药亦同,阴阳匹配,点化成丹,蛇鸡服饵,亦化龙鸾,况于人乎,况得道乎?此内外二丹无非以阳精为主,不问人禽异类,苟能以阴炼阳,使其魂灵魄圣,则一粒金丹,蛇服成龙,鸡飧成凤,人服登仙,俱入清阳真境矣。

西江月

不辨五行四象,那分朱汞铅银。抽添火候未曾闻,早便称呼居隐。不解自思己错,更将错路教人。误他永世在迷津,似恁欺心安忍。

五行者,金、木、水、火、土也。四象者,青龙、白虎、朱雀、玄武也。朱汞者,砂中取汞也。铅银者,铅中取银也。火候者,真阳之火、节符之候也。平叔谓学者妄乱以肺为金,以肝为木,以肾为水,以心为火,以脾为土。又以肝属青龙,肺属白虎,心属朱雀,肾属玄武。此为五行、四象,修炼金丹,可谓无所辨别,那分朱汞铅银?亦非舍一身之外而别谓五行四象,譬之铅砂为有质之物,五脏亦有质之形,如何可以成道?惟于有形质之中,而得其无形质之用,则自粗造精,超凡入圣,始得铅汞之秘矣。虽然纵识朱砂及黑铅,不知火候也如闲。况不识不解,而错以教人,所谓迷迷相引,无有出期,如此用心,尚安忍哉!

西江月

天地才经否泰,朝昏要识屯蒙。辐来凑毂水朝宗,妙在抽添运用。得一万般事毕,休分南北西东。损之又损慎前功,命宝不宜轻弄。

天地交而为泰,是上阴下阳也。不交而为否,是上阳下阴也。云雷屯,君子以经纶,是物之屯难始生,不可戕贼也。山下出泉,蒙,君子以果行育德,是泉之始达,当蒙以养正也。即此四卦之义,托喻金丹,正合其宜。或者以六十卦分为三十日,以乾、坤、坎、离四卦为炉鼎,抑何穿凿牵强也。殊不知一阴一阳之谓道,否、泰、屯、蒙之谓功。以金丹言之,全在阴阳交媾之精。倘若天自天,地自地,否塞不通,不能交而为泰,则阴阳何以为道,大药何以成丹?至于朝屯暮蒙,即是谨于持守,常若屯难养蒙之时,不可一念差失,不可一时恣纵,戒谨乎所不睹,恐惧乎所不闻,实不忘于朝昏顷刻间也。若能如此修为,则辐来凑毂,如车之运行,初无败阙。如水之流转,万折必束。故真一先天之气机缄相应,符节不爽,抽添运用,妙斡天机。得此真一命宝,当持盈守成而矣。抱朴子曰:人能守一,一能守人。人不能守一,一能去人。岂非命宝不宜轻弄乎?

西江月

冬至一阳来复,三旬增一阳爻。月中复卦朔晨超,望罢乾终变姤。日又别为寒暑,阳生复起中宵。午时姤象一阴朝,炼药方知昏晓。

一年有三百六十日,以六阴六阳盈亏消长攒簇于爻象之间,有年中冬至,月中冬至,日中冬至。六位相乘,阴阳相荡,十二卦备,则天道明而周天火候足矣。且年中冬至阳生于子,是十一月用地雷复卦为一阳爻。十二月建在丑,用地泽临䷒卦为二阳爻。正月建在寅,用地天泰卦为三阳爻。每月三十日换一卦,以进火符,是三旬增一阳爻,乃一年卦气周天之候也。夫攒年簇月为月中冬至者,以一月三十日,一日十二时,共得三百六十时耶!准一年三百六十日,却以初一日为复卦,每二日半共坎卦,至十五为乾纯阳卦。然阳极则阴生,至十六日为望,用天风姤卦以退火符,乃阴长阳消。所谓望罢乾终变姤,乃一月日卦数准一年周天之候也。若夫攒年簇日为日中冬至者,以一日十二时分为阴阳升降之节,以子初阳生为冬至,以午后阴生为夏至。亦以一时辰为一卦,用复姤进退阴阳之始也,用乾坤变化阴阳之终也。昼夜循环于百刻之内,以时易日法神功,亦象一年卦数周天之候也。修真之士,外立表漏以测天运之晷刻,内修真一以验本身之刻漏。既知一年之冬至、夏至如此,又知一月之冬、夏二至如此,又知一日之冬、夏二至如此,体天法象,洞知昏晓,神清气爽,百脉和畅,虽未能升举冲天,岂不胜似荒迷酒色、与鬼为邻者哉!此与天地合德,与日月合明,与四时合叙,与鬼神合其吉凶者是也,岂异端曲学乎!

西江月

德行修逾八百,阴功积满三千。均齐物我与亲冤,始合神仙本愿。虎兕刀兵不害,无常火宅难牵。宝符降后去朝天,稳驾鸾舆凤辇。

天得一以清,地得一以宁,人得一以灵。吾儒之道一以贯之,释氏之教一心即佛,道家之法真一常存。今平叔言八百三千之异何耶?吁!道体则一,道用则殊。亘古今,穷天地,推万有之夥,究象数之烦,道无往而不在,惟修真者无一不洞晓于心,践履于己,如四端万善之皆备,六度万行之兼修,阴功阳德真积力久,物我亲宪同仁一视,始合神仙本愿。古语曰欲修仙道,先尽人道是也。推是心以往,则祸患自消,虎兕刀兵所不能害,跳出世网无常,火宅所不能牵,上合天心,太一赐召,如张天师冲举,许旌阳上升,皆是天降宝符,诏归金阙,鸾车凤辇稳驾紫宸。此修真奉道之效,大丈夫功成名遂之秋也,有志者可不勉旃!

悟真篇约注

清·陶素耜　集注

悟真篇约注杂议

《参同契》发明二八两弦之旨,《悟真篇》宣扬内外二药之微,并作丹经之祖。《参同》辞古义奥,读者难于通晓;《悟真》祖述《参同》,词旨调畅,风韵可人,读者易于入门。奈邪说纷纭,注文错乱,每将仙经旁引歧路,若非翁真人力为排斥,《悟真》金丹之学,几何不晦于若辈耶?戴同甫取翁注而疏之,妙义颇多。此外陆子野、陈上阳二真人,陆潜虚、李晦卿、甄九映、仇知几诸先生注,各有发明。《悟真》之旨,昭若日星矣。上阳《金丹大要》一书,阐金丹之道尤畅,足以羽翼《悟真》。彭好古杂讲地元,未见纯一,余所不取。

紫阳张祖,树帜南宗,杏林而下,派传六叶,嗣元阐教,并居祖席矣。其别支,则广益子刘真人,亦亲炙天台者,二传为翁真人葆光,故注当以翁为主,而他注次之,缘其为天台嫡孙,与亲承不异也。但合众注数十万言,篇章灏瀚,目炫心迷,况又各出一见,观者无所适从。余于每章下,首列正解一注,可以互相参订者以次列之,不论世代前后,敷衍阒文,概行删削。篇首冠以潜虚《小序》,总一章之旨。间以鄙意,请正大方,聊补各注所未及,俾诸说异同,成归一贯,后学免望洋之叹矣。

翁序联络始终,透彻精髓,妙无以加,选之冠集首。但注与世所传薛注同,戴同甫辨其非薛,考证最确。按记薛祖事迹之元王真一,其年为政和乙未,因斥叶文叔谬注而作也。查文叔注《悟真》,系绍兴辛巳岁,安有四十七年之前薛祖预指名而斥之?况薛祖著《复命篇》,岁在靖康丙午,自序遇师于宣和庚子,则政和乙未,薛祖尚未遇师,其伪不待辨矣。翁注于释月圆,及投胎夺舍之义,曾引紫贤数语,亦薛未有注之一证也。翁公于乾道癸巳作注,序文历指文叔之误,确有至理,余故照《大全》改正之。

儒曰存心养性,释曰明心见性,道曰修心炼性,三教圣人都教人从心性上超生死。今人妄认腔子里有个昭昭灵灵之物,便谓真性在是。不知此正生生死死之根,劫劫轮回之种也。古德云:无量劫来生死本,痴人唤作本来人。是乃吾身之识神,吾儒所谓气质之性也。因此气质之性,六根门头,化为六识,而又有传送识以为之运用,如豪奴欺主,主反无权。修道之士,先要识得此识,乃家庭之贼,非我元神,则脚跟方得着地。要须定慧双修,一丝不挂,六根清净,则八识无依,自然复其澄湛之体,而心空及第矣。此真性元神,本是不生不灭,无去无来,乃采药行火之际,偏要用此传送之识。主人欲行则行,欲止则止,非特用之而不为害,且赖其护持传送之力也。迨面壁还虚,化识为智,真性亦空,方是大自在、大了当耳。

《心印经》曰:上药三品,神与气精。圣人教人修炼,惟此神气精三宝而已。精能生气,气能生神,宝精固修行之先务,然学道必先正身心以清其神,神凝则气聚,气聚则精生,逆修之道,又是神能生气,气能生精也。全真之子,元阳未漏,得遇真传,修之立登圣域。惟是既漏之身,精气神皆落于后天。《契》云:下德为之,其用不休。即有真传授,仅到阴神超脱地位,但逆水行舟,稍有不勤,易于退失,欲如金丹之一得永得,难矣。自非先天之三宝,何以顿超无漏乎?原夫先天之精,阳精也,篇中负阴却抱阳精是也。先天之气,阳气也,篇中药逢气类方成象是也。俱从虚无中来,生自坎宫,寄居兑户,实炼金丹之至宝,而又合先天静定之元神,与之配合成丹,则仙阶立跻矣。此妙有真空之密旨也。

《悟真》三篇,反反覆覆,阐明内外二药作用。内药者,雄里怀雌,离象也。离中求先天之液,液中行久积之砂,砂中运至真之汞,篇中点化离宫腹内阴者是。外药者,黑中有白,坎象也。坎中求真一之水,水中取未扰之铅,铅中采先天之炁,篇中取将坎位中心实者是。内药了性,乃法身上事,无形无质而实有。外药了命,乃色身上事,有体有用而实无。丹法颠倒坎离,他主我宾,先求外药。但外药虽是先天祖气,却生在后天,故于后天地已有形质之中,而求先天地未形之气,一符二候之顷,结就丹基,然后运用阴阳符火,以抽添温养之。祖师借易象以发挥丹道,作药火之仪形,究竟得意忘象,得象忘言,非可执卦象以求丹也。丹熟之后,脱胎神化,抱一还虚,现前获佛神通,此道家性命双修之极果,与佛家之虚静湛寂、本觉圆满,无二无别者也。至于篇中诗歌,皆根据《阴符》、《道德》、《龙虎》、《参同》、《入药镜》诸书,推勘入妙,亦足为万古丹经王也。

曹元君云:元和内运即成真,呼吸外施终未了。盖言致虚守静,神气归根之后,胎息成而变化出,方是工夫。若徒守呼吸,只后天之气,无益于事。然非呼吸外施,曷致元和内运?是以初下手时,先闭六门以和四象,下闭二阴以防外泄,神息相依,注意规中,调和外息,维系乎径寸之中,来往乎丹田之内。但能入静半晌,自然离宫真液下降,坎宫阳火上升,中宫气动,劈空而来,跳跃不住,乃小坎离交之真景。玄关见象,外息停而真息动,以法制驭,乃致水中火发,回旋尾闾,一撞三关。此中妙谛,难以尽陈。《规中指南》分配乾、坤二卦爻辞,所最宜留意者,在或跃在渊、囊括无咎二节耳。此玉液炼形,开关展窍之法,丹道自始至终,不可须臾离者也。若《金丹节要》上下三元等法,既讲存想搬运,兼用按摩,恐非真清真静,余不敢取。更有方流,工夫次第毫发不知,创为三极玄工之说以欺世,尤属不经,勿为所惑。

学道之士,能以清静通关,是上乘之法。倘年力就衰,不能即应,则有吹铁笛之法,通关较易。若不开关而筑基炼己,乃是隔靴搔痒,无益于事。但工夫次第条列,非可一蹴而至。首开关,次筑基,次得药,次炼己。炼己功纯,金筋玉骨,化血为膏,半斤真汞已全,民安国富,方许入室求丹。若未勤炼己待时之功,孰敢行二候采药之事?既得丹饵,四候合丹之后,绝而复苏,乃可讲金水之候,而行屯蒙既未之火。金液还丹而后,十月数终,六百卦足,自然婴儿显相,超凡入圣矣。金丹虽似莲花,一切不染,奈出于泥淖之中,难免纤微夹带,必须炼虚合道,屏缘绝虑,面壁九年,方得虚空粉碎,法身圆满,舍利交光,充遍大千界也。其间防危虑险,自始至终,大约有七事,《金丹大要》言之甚详,余不复述。

金丹之有取乎鼎器也,人人能言之,而不尽通其义。夫坤形六段,纯阴之象,其体本空,原无阳气,神仙以法追摄,二七之期,诱夺太阳,乾火照曜,坤变成坎,乃曰先天真一之炁,即时阳光发耀,可炼大丹。《契》曰:阳往则阴来,长子继父体者,此也。中卷金公本是东家子,送在西邻寄体生者,此也。丹道用鼎器以产铅,辟之用阳燧以取火。阳燧取火,非日不生,鼎器产铅,非乾不变。况还丹之理,取象于月,月亦纯黑之轮,非感日之阳气,安能晦复生明乎?三元丹法,总是这个道理。谓之器者,用之以作受物之器,岂谓空器中本有真阳之气耶?

还丹所最难寻求者,先天妙鼎也。所最难讲究者,符来之信也。大药六门,一月六候,六候之药火,炼己温养皆用之。但出庚之信不真,则后此尽皆谬误。《契》云三日出为爽,又云其三遂不入,则知晦朔合符,月映太阳而生明,西南得朋,光吐庚方而出震。药物才新,有气无质,急宜起火炼药,点汞入鼎,方是二分水至。谓之候者,候其时之真,候其火之至也。丹家往往泥于五日一候,欲待朔后六十时辰为期,不几觌面而失先天之气乎?夫月节有五六,原以三八为月节,非以五十为月节。朔前二日,正晦朔之间,在初候之内,此先师的传之秘,不轻语人者也。况出庚之后,按雷门列曜排算,每候差早二时,止五十八个时辰为一候,自震庚至巽辛,已早六时,分明震兑乾为夕月,巽艮坤为晓月,纤毫不错,幸善会之。

卯酉沐浴之说,《参同》、《悟真》诸丹经皆言之,未尝分析其义。学者不得真授,遂谓卯酉不行符火,亦尝究其所以然之故乎?夫丙火长生于寅,沐浴在卯,丙火沐浴,壬水未尝沐浴也。又庚金受胎于此,故住卯月之火,益水以安金,则金不受伤耳。壬水长生于申,沐浴在酉,壬水沐浴,丙火未尝沐浴也。又甲木受胎于此,故停酉月之水,行火以制金,则木不受克耳。况沐浴之时,天然神息,未尝少间,岂惧火冷而丹散乎?考之许祖《铜符铁券·沐浴直义》、上阳《金丹大要·沐浴须知》,确凿不爽,乃益信师授之真也。至若未得丹之前,时中卯酉,要知一时六候,二候采药,四候合丹,以及关渡窍妙。余已述于《参同契》仰以成泰、渐历大壮二节下,兹不重陈。

《悟真》之道,乃出世大事因缘,非慈悲利物阴德济人之士,则万世难遇。但有法患无财,有财患无侣,有侣患无地。石祖嘱薛祖云:疾往通都大邑,依有力者共图之,以故弃僧伽黎,幅巾缝掖,和光同尘。得张环卫以了大事。他如张祖之得马处厚,王祖之得马丹阳,伍达灵之得张、程二友,王冲熙之得富韩公,张三丰之得沈万山,李长源之得筠阳亲旧,咸底厥成。可见入室用功,在内必得同心侣伴为之维持,在外必得有力外护为之保障,而又有服手黄婆以调剂其间,乃得专心修炼,事事应心也。嗟嗟!知希之贵,老圣早已伤之,非有子期,孰赏高山流水之音与?

皇清康熙辛卯岁旦会稽陶素耜存存子识

悟真篇约注卷上

会稽参学弟子霍童山人陶素耜存存子集注

七言律

一　大道出迷,名利皆虚。

不求大道出迷途,纵负贤才岂丈夫。

百岁光阴石火烁,一生身世水泡浮。

只贪利禄求荣显,不管形容暗悴枯。

试问堆金等山岳,无常买得不来无。

陆潜虚注:石中烁火,喻流光之倏忽。水上浮泡,比幻身之脆薄。形容之所以悴枯者,由于贪利禄也。贪则火炽水干,精枯形槁矣。无常二字,最宜警省。识得无常,必有真常者在,非道而何?负贤才而不求道,非丈夫也。

二　寿夭难期,早求大药。

人生虽有百年期,寿夭穷通岂预知。

昨日庭前方宴乐,今朝室内已伤悲。

妻财抛下非君有,罪业将行难自欺。

大药不求争得遇,遇之不炼是愚痴。

翁渊明注:人寿虽曰百年,七十固已稀矣。以有限易催之身,日逐无涯不测之事,不亦大可哀耶!方宴乐,已悲伤,出息不保入息,虽则荣禄万钟,家丰室美,悉皆抛下,非己有也。所与之偕行者,平日罪业而已。夫人欲免轮回,莫若金丹大药。其道至简至易,虽愚昧小人,得而行之,立跻圣域。奈上圣秘重,不许轻泄,匪勤求苦志,诚动高穹,未获闻一二也。苟遇此道而不即肯为,实愚痴之甚矣。

仇知几注:求药有数义:一求传药之人,二求置药之资,三求修药之地,四求产药之器,五求采药之时,六求护药之侣,而积德立功,尤为求药之本。

三　金丹之宗,性情龙虎。四象五行,功全戊己。

学仙须是学天仙,惟有金丹最的端。

二物会时情性合,五行全处虎龙蟠。

本因戊己为媒娉,遂使夫妻镇合欢。

只候功成朝北阙,九霞光里驾祥鸾。

陆子野注:天仙非金丹不成,金丹是何物?分明原是我家物,寄在坤家坤是人。二物者,彼我也。彼我会,则情性和而五行备。龙虎,即情性而已。会者,有用用中无用,无功功里施功也。戊己者,正位之中,乃意土也。彼我之意相合,则夫妻之情欢悦而得矣。苟阴之意虽欲求阳,而阳之意未欲求阴,则阴阳抗衡,不相涉入,而物不生矣。所以戊己为生物之乡,生物系于意也。真土无位,真意无形。神哉神哉!

陈上阳注:媒娉有内外,言语不通非眷属,外也,戊己为乾坤之门户,内也。夫妻亦有内外,以坎而适离,以震男而求兑女,外也,以气合神,以有入无,内也。欲修金丹,必先炼己以待阳生之时。若无炼己之功,则二物虽会,夫妻虽真,将见铅至而汞失应矣。

愚按:天仙之道,惟金丹最的。金丹者,金液还丹也。先天乾金,走入坤舍而成坎。今者取此先天真阳之金,点化离中之虚,复还乾体之健,是曰还丹。二物者,彼坎此离也。曰情性、曰龙虎、曰戊己、曰夫妻,只此二物,火中有木,水里藏金,一含戊土,一含己土,故五行全。摄情归性,牵虎降龙,惟仗戊己之媒合,夫妻始结欢姻。温养事毕,抱一功成,朝阙驾鸾,天仙之道毕矣。

四　颠倒浮沉,迭更主宾。铅至汞留,深潭现日。

此法真中妙更真,都缘我独异于人。

自知颠倒由离坎,谁识浮沉定主宾。

金鼎欲留朱里汞,玉池先下水中银。

神功运火非终旦,现出深潭日一轮。

子野注:我本离而反阴,彼本坎而反阳,上下反常,故称颠倒。彼铅而沉,我汞而浮,以铅制汞,彼为主而我为宾矣。金鼎喻我,玉池喻彼,欲我身中汞住,须得玉池之银制之,则不致飞走。银即铅也,火乃阴阳之气,合而内行,内行则温而和,所以能融物之真,使其交姤。阴阳之气不合,即非火矣。其妙在乎积阴之下,一阳来复之时也。所以火必以候继之,其理明矣。学者知其奥而运用之,则阳气回于丹田之中,发生光华,如深潭之耀日也。其功岂不神哉?

戴同甫疏:金丹乃阴火结成,非世间之凡火。二弦之气皆火也。其初有气而无质,其源至清而无浊,在年为二八月阴阳之平,在月为上下弦金水之半也。

李晦卿注:坎譬之月,月中所怀,有铅有汞。汞譬廿八日乙上一痕晓月之光,此光之月,随日而升,升即浮也。铅譬初三日庚上一痕新月之光,此光之月,随日而落,落即沉也。男子修炼,以铅为主,汞为宾,若不识浮沉,宁分主宾乎?

五　丹饵归腹,玄象呈珠。卦火符合,果熟胎圆。

虎跃龙腾风浪粗,中央正位产玄珠。

果生枝上终期熟,子在胞中岂有殊。

南北宗源翻卦象,晨昏火候合天枢。

须知大隐居廛市,何必深山守静孤。

翁注:此言内药法象也。真一之精,造化在外,曰金丹,又曰真土。吞入腹中,即名真铅,又曰阳丹。虎即金丹也。龙者,我之真气,自气海而出,其涌如浪,其动如风。中央正位,即丹田中金胎神室也,乃结丹凝气之所。玄珠者,婴儿也,金丹也。金丹自外来,吞入腹中,则己之真气自下元气海中涌起,似风浪翕然凑之,如臣之遇主,子之得母,其相与之意可知。火符孕育,果熟胎圆,自然脱胎神化矣。南北者,子午也。宗源者,起首之初。晨昏者,昼夜之首。子时屯卦直事,进火之候。午时蒙卦直事,进水之候。一日两卦,初一屯蒙,三十日既未,终则复始,循环不已。一月六十卦,计三百六十爻,乾策二百一十有六,坤策一百四十有四,应周天之数,不出卦爻之内,故曰翻卦象。天枢者,斗枢也,一月一移。如正月建寅,太阳未过宫,以寅加亥,至酉建子也。如太阳已过宫,以寅加戌,至寅建午也。此斗建之子午也。上士至人,知日月之盈亏,明阴阳之上下,行子午之火符,暗合天度,故曰合天枢也。金丹大药,家家自有,不拘市朝,奈何见龙不识龙,见虎不识虎,逆而修之,几何人哉?

戴疏:金丹因先天之气结成,因人身后天之气而成变化。风浪之涌,言一身之气与金丹际会也。玄珠之产,言一身之气与金丹交结也。日之子午,因日所历,月将也。斗之子午,因戌所指,月建也。南北晨昏,以子午言,仙道晨昏,依斗建运用,非日出日没之晨昏也。

李注:先天乾南坤北,乾宫一点神火翻入坤宫之内,坤遂变而为坎,坎宫两品至药翻入离宫之内,离遂复而为乾,故云翻卦象,总不出南北之内也。

甄九映注:真一之气,初采伏为龙虎,既入鼎为玄珠,颠倒采炼则卦象翻,晨昏温养则火候合,总以真土为作用耳。晨昏,即寅申也。火发于寅而敛于申。合天枢者,斗柄指寅而天下春,阳气畅,万物出,丹法之进火合之,所以养阳气上升,勿令阻滞也。斗柄指申而天下秋,阴气敛,万物入,丹法之退符合之,所以敛阴气在内,令其成实也。

六　长生大药,甘露黄芽。阴阳交会,满屋皆金。

人人本有长生药,自是迷途枉摆抛。

甘露降时天地合,黄芽生处坎离交。

井蛙应谓无龙窟,篱争知有凤巢。

丹熟自然金满屋,何须寻草学烧茅。

潜虚注:老子云:天地相合,以降甘露。乃阴阳会合,和气而成。要知甘露乃玉浆也,雪山醍醐也。自上而下曰降,降则入于中宫而丹结矣。黄芽者,真铅之别名。《契》云:将欲制之,黄芽为根。黄者,中黄之气。芽者,生机之萌。言黄芽生处便当交媾坎离,非谓必待坎离交媾,然后黄芽生也。若交媾已罢,则此黄芽又种于戊己之宫,而以渐滋长矣。纯阳翁云白雪黄芽渐长成是也。丹熟则点化凡质而成圣体。寻草烧茅,纵能点化金石,与己何干?

愚按:甘露者,白云朝顶上,化为玉浆,味如甘露。故《百字碑》曰甘露洒须弥,降于重楼,入我中宫而丹结,则天地合矣。黄芽者,真铅之萌蘖也。《契》云黄芽,铅也。黄芽既萌,生机已露,便当交媾坎离以受之也。甘露即黄芽所化,坎离交而后天地合也。二物便是长生药,晦卿以心华一点为长生药,尚隔一层。

七　药产西南,三日受符。采归土釜,二八配当。

要知产药川源处,只在西南是本乡。

铅遇癸生须急采,金逢望远不堪尝。

送归土釜牢封固,次入流珠厮配当。

药重一斤须二八,调停火候托阴阳。

陈注:《易》云:西南得朋,乃与类行。西南为坤同类之地,铅所由产,药在彼生。兑乃代坤,抱阳成坎,兑之初癸,是为真铅,真阳初动,乃曰癸生。天地以七日而来复,复,子也。太阴以三日而出庚,庚,金也。人身以三日而看经,经,铅也。癸动而后生铅,铅之初生,名曰先天真一之气,此气号金华。言铅言癸而不言水者,取其气也。铅生于癸后,阳产于铅中。一月止有一日,一日止有一时,失此一时,最不易得,故仙翁以癸生急采为最切。送归土釜,配以流珠之汞,调火候以成圣胎也。

翁注:铅遇癸生,时将丑也。金逢望远,月将亏也。周天息数微微数,玉漏寒声滴滴符,真人口口相传之密旨也。

戴疏:时将丑者,言时已过也。月将亏者,言日已过也。日时既过,则息者将消,尝之无效。又曰:阳,火也。阴,亦火也。火实无火,乃天地日月之精气,假托而运用之耳。

潜虚注:子野云迎其药之将生,急采之,方可用。苟迟,则药已生质,为后天之物,见之不可用也。或问药嫩何以可用?曰:造化之气,成功者退,将来者进。喻如酿酒,三日之酵,浮而致之,可变千甕,此时气味虽薄,而生机勃然,若已熟为酒,则不复可用也。采药取嫩,意正如此。

甄注:药产西南,直截言之,只坤家之水中金耳。癸即水,铅即金,金即真药。总之真一之气自虚无中来,来即产也。母隐子胎,铅生癸后,谓其至清,有气无质。五千四十八日,仅此一日,一日十二时,仅此一时,一时三符,仅此一符。毫厘急躁不得,亦毫厘怠缓不得。阳为火,阴亦为火。阴阳调,即是火,此外无火。火力到,即是丹,此外无丹。仙诀云:采之为药,炼之为火,其旨了然。取一斤者,每斤三百八十四铢,比《易》中三百八十四爻。《易》如此,则卦爻周,而阴阳之变合始备。药如此,则气味平,而阴阳之造化始调。须二八平等,然后配合相当。

愚按:西南,非未申之方,乃先天之坤位,坎宫是也。水中藏金,故曰本乡。子为六阳之首,将丑则一阳之气足矣。二十四方,子后是癸,尚未到丑也,故须急采。邵子云一阳初动处,万物未生时,微矣哉!子野云药之将生,则为先天,即是月圆,药已生质,则为后天,便是望后,乃临炉采药要诀。但先天后天,各有所取。先天大药只有出庚一门,兑丁乾甲皆后天作用也。至下半月之巽艮坤,乃阴符作用,并非后天之药矣。周天息数微微数,合乾坤策数而言之也。实为火符要着。既云火,实无火,则药亦安有斤两?二八只是均平,此时国富民安,真汞完坚无欠已。封固之法,是关楗三宝,子野言是。末句方指屯蒙符火。

八　阴阳得类,交感自然。月白日红,药新阴灭。

休炼三黄及四神,若寻众草更非真。

阴阳得类归交感,二八相当自合亲。

潭底日红阴怪灭,山头月白药苗新。

时人要识真铅汞,不是凡砂及水银。

潜虚注:此篇所论铅汞,下一个真字,以别于凡。盖真则无质,而凡则有象也。金石草木,皆有形渣滓之物,非可合体而居。惟有阴阳得类,二八相当,乃为合妙。《契》云:同类易施功,非种难为巧。潭底二句,诸贤皆失本旨,只缘泥着铅汞二字。盖日红阴怪灭,喻阳能烁阴也。日为太阳之精,先天真铅也。月无光,借日以为光,山头月白,乃出庚之月,借光尚嫩,其体纯白,药苗正新,乘此时而采之,则现出深潭日一轮,而群阴将剥尽矣。皆指真铅而言。山头月白者,艮为山,坎为月,先天坎艮之方,月出之所也。以为昆仑峰顶,凿矣。或问:如诗皆论真铅,何谓真汞?曰:仙翁直为真铅难识,故反覆歌咏,以明产药之川源,交感之情性,虽在外,而实与金石草木有形质者不同。若真汞,则凡四大一身,阳里阴精皆是也。识得真铅,则道其在是。若三家相见,俱死归土,则又皆号真铅矣。

愚按:阴阳得类者,如戴公所云,非谓人与人为得类,乃元气之混合处为得类也。岐伯云形不足者,补之以气,此语真金丹之祖。盖以无涯之元气,补我有形之元气也。又丹法难以直说,只得假日月以发挥。但月白是出庚之夕月,微阳新嫩,炼药时候也。日红是受日之阳气,海底生明,丹头初就也。虽皆论真铅,毕竟有分别。

九　生身之处,中有阳精。返本还元,独修无成。

阳里阴精质不刚,独修一物转赢尪。

劳形按引皆非道,服气餐霞总是狂。

举世漫求铅汞伏,何时得见虎龙降。

劝君穷取生身处,返本还元是药王。

翁注:阳里阴精,己之真精也。精气固一身之根本,奈何此物属阴,其质不刚,其性而好飞,易失难擒,不得混元阳丹以伏之,无由凝结以成变化。或独修一物,按引劳形,餐霞服气,以至尸解投胎,出神入定,千门万法,不过独修阳里阴精之一物耳。孤阴无阳,如牝鸡自卵,欲抱成雏,不亦难乎?《契》曰:二女共室,颜色甚姝。敝发腐齿,终不相知。此喻以女妻女,以阴炼阴,胡为乎而氤氲?胡为乎而化生也哉?

潜虚注:无名子以真龙真虎为二八,以真铅真汞为二弦之气,不知二八弦气四字本不可分。盖上下两弦,各去朔望八日,此时阴阳均平,故言二八,以取相当之义。所以相当者,气也。二八弦气,果可分乎?此非晰理之精者,不足以语此。

陈注:大修行人,求先天真铅,必从太初元气生身之处求之,方可得彼先天真一之气,以还其元而返其本也。

甄注:世有认炼服食为外丹者,故前诗以真铅汞破之。又有认守孤阴为内丹者,故此诗以铅汞伏破之。

愚按:人身皆属阴,即元海真火亦阴也。得阳丹制伏,方不飞走。奈坤鼎亦是阴,非得太阳真火照耀,安能成一爻阳铅之气乎?神仙不过借坤鼎作阳燧耳。故仙翁云:二气相吞而产金丹。此理人多不识。夫太阳移在月明中,古仙肫肫垂训,岂日昃之离可以当得?只是未闻真诀,看书忽略耳。

十　地魄天魂,真铅制汞。道高德重,天地齐永。

好把真铅着意寻,莫教容易度光阴。

但将地魄擒朱汞,自有天魂制水金。

可谓道高龙虎伏,堪言德重鬼神钦。

已知寿永齐天地,烦恼无由更上心。

潜虚注:真铅者,先天真一之气,水中之金也。此物最难寻觅,非寻师则不知,非寻财则不得,非寻地则不安,非寻侣则无辅,而其中最难寻者,符来之信也。大修行人,历山川,饱风雪,穷年砣砣,寻此而已。地魄擒朱汞者,兼内外药而言。天魂制水金,则专言内药矣。盖真铅在外,则为真一之气,以其藏于至阴之中,故名之曰地魄。归于鼎中,结而为丹,则曰水金。真汞在内,则为神火。以其居于先天乾宫,故曰天魂。散于四大一身,皆阳里阴精,故名朱汞。地魄擒朱汞者,以黑投红,而汞为铅伏也。天魂制水金者,养以神火,而抽铅添汞也。但将,则并无别物。自有,则不待安排。以铅制汞,故曰擒。铅被汞留,故曰制。丹结不散,皆由神火温养,使火冷,则丹散矣。《契》曰:经营养鄞鄂,凝神以成躯。此天魂制水金也。

十一　鼎攒四象,药按三元。和合大药,不离水土。

黄芽白雪不难寻,达者须凭德行深。

四象五行全借土,三元八卦岂离壬。

炼成灵质人难识,消尽阴魔鬼莫侵。

欲向人间留秘诀,未逢一个是知音。

戴疏:壬水为一阳之首,生气之元,五行之先,故皆始于壬也。翁仙云:真一之水,以法化之,为真一之黍珠。但真一之水,未成形之气也。真一之黍,已成形之气也。

甄注:真一之气无质,既无质,安有色?惟采炼之顷,以法盗之,无质生质,无色生色。其初金水相含,类白,及归土釜而得土气,类黄。缤纷而来若雪,所谓雪山醍醐也。萌蘖吐英若芽,所谓黄芽出土也。盖以汞求铅之时,戊己相见,两气自并为一。《契》云先白而后黄,非一物而何?土者,中央正位,以会极之地言。壬者,壬水也,亥子之间,以生气之初言。黄芽者,四象五行,攒簇于土而滋长者也。诚知其藉土,但从土寻之,便知所以和合浇灌,而黄芽产矣。人之元精、元气、元神为三元,阴阳、老少、火符为八卦。壬水,天一之所生,在子之先,为一阳之首。八卦循环于三元,莫不自一阳而起,以为作丹之时。诚知其不离壬,但从壬寻之,便知所以消息火符,而白雪凝矣。白雪黄芽,凝为灵质,则圣胎结而通身之阴邪尽消。此教人寻黄芽于土,寻白雪于壬,欲向人间留秘诀,正此诀也。

十二　敷华吐英,阳倡于阴。真源反此,我以为宾。

草木阴阳亦两齐,若还缺一不芳菲。

初开绿叶阳先倡,次发红花阴后随。

常道即斯为日用,真源反此有谁知。

报言学道诸君子,不识阴阳莫乱为。

陈注:动植之物,莫不禀乎阴阳二气。人为万物之最灵,禀天地阴阳之正气而生,反不知阴阳盛衰顺逆之道耶?盖顺则为凡父凡母,逆则为灵父圣母。凡父凡母之气,顺则成人,谓之常道。灵父圣母之气,逆则成丹,是曰真源。反此者,男反为女,女反为男也。不得真师,乱为何益?

潜虚注:倡、随二字,诸注皆略。言阳倡阴和,辟诸草木,百姓日用,常道皆然。真源反此者,逆而成丹也,然皆不能外此阴阳倡随之理。但阴阳互藏,坎离颠倒,而人不识耳。

甄注:真源者,真阴真阳之源。识者,识此阴阳铅汞之真,及阴阳互藏之宅也。

愚按:常道者,刚上而柔下,顺行未济之道也。反此者,柔上而刚下,逆行既济之道也。未济则以汞投铅,既济则迎铅伏汞,逆而成丹,是谓真源。反此倡随,即《契》云金华先倡,阳乃往和之意。

十三　颠倒阴阳,白虎归舍。神息天然,丹熟神化。

不识玄中颠倒颠,争知火里好栽莲。

牵将白虎归家养,产个明珠似月圆。

谩守药炉看火候,但安神息任天然。

群阴剥尽丹成熟,跳出樊笼寿万年。

子野注:阴阳颠倒者,阴中有阳,阳中有阴也。火里栽莲,火中有水,阴中有阳,杀中有生也。白虎,金精也。白喻其质,虎喻其难伏。金精原是我家之物,有生以来,走在彼家,今番认着,用力牵归,如月如珠,药之象也。得药而后,温养之法,安神定息,任其自然而已。非守定药炉,朝添半斤,暮换八两也。

李注:玄中颠倒之法,火里栽莲之法,牵虎归家之法,剥尽群阴之法,多方辟喻,无非取坎填离耳。离中填满即是金丹,此丹一成,状若明珠满月。周天数足之后,外住药炉,九转功完,内含神息,此乃绝虑忘机大休歇处,过此以往,脱离生死,位证天仙矣。

愚按:首二句,颠倒之理,显神通向猛火里栽莲。三、四句,阳精归舍而成丹。五句,言温养火候。六句,言抱元守一。末二句,言丹熟脱胎。意已尽于潜虚《小序》。但猛火栽莲,是坎家之火。以种子去栽,和合丹头也。故三、四句紧接牵虎归家、产珠似月耳。谩守药炉,正是屯蒙温养。但安神息,方是丹熟后工夫,捐去炉鼎。子野言安定神息,任其自然者,乃顺其自然。方其宜进阳火,则用上半月之震兑乾以养之。当其宜退阴符,则用下半月之巽艮坤以养之。抽铅添汞,一阴一阳,循环不已,顺天然之妙用,此温养之法也。

十四　三五与一,俱归中宫。结婴十月,真气胎圆。

三五一都三个字,古今明者实然稀。

东三南二同成五,北一西方四共之。

戊己自居生数五,三家相见结婴儿。

婴儿是一含真气,十月胎完入圣基。

甄注:五行俱有生成数。温炼取成实,故用成数,九返七还、八归六居是也。采取合生气,故用生数,三二一四是也。然天五生己,地十成戊,土兼戊己之数,何以言五而不及十耶?盖药之所主者,金也。戊土生金,己土制水,不制水则水泛金沉,故先用己以合戊,此际专是己土作用,故云生数五。自居者,不似四象,以东西南北并而为五也。但五行生数,人谁不知?其意原重在相见上,乃三五一之妙耳。三家间隔,何得相见?要知都是戊己所为。其相见有两处:子母乍逢,在西北虚无之窟。君臣宴会,在东南混元之宫。大段各怀真土,自然作合耳。惟相见,则从无生有禀之而结胎,由微至著养之而胎圆,皆真一之气凝神以成躯者。故直指曰这婴儿不是精血所成,是一含真气也,此句泄尽丹旨矣。不云圣而云圣基者,渐养渐灵,脱胎升举,由此基之也。何谓一含真气?一者,太极也,真阴真阳合而未判,一气而已。凡人物之真阳,寄在母腹,感父之真阴,合为一气,自尔结胎。神仙知之,因以我无中之真阴,诱夺彼无中之真阳,将此二气以法拘炼,混成一气,是名胎仙,是名一含真气。

十五　真铅之要,二八为宗。旁门无用,与丹不同。

不识真铅正祖宗,万般作用枉施功。

休妻谩遣阴阳隔,绝粒徒教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

戴疏:太白真人《破迷歌》曰:行气不是道,津液非神水。存想不是道,画饼岂能饵?采阴不是道,精竭命随逝。胎元不是道,浊秽非真气。断盐不是道,饮食无滋味。辟谷不是道,饿馁伤脾胃。休妻不是道,阴阳失宗位。如何却是道?太乙含真气。气交而不交,升降效天地。二物相配合,起自于元始。姹女与婴儿,匹配成既济。本是真阴阳,夫妻同一义。所以不须休,孤阳岂成事?出世为金仙,金丹非容易。志士不说真,大洞隐深义。五行不顺行,虎向水中生。五行颠倒术,龙从火里出。斯言真妙言,便是太乙力。诗意盖本诸此。

陈注:真铅乃灵父圣母之气也。何谓灵?常应常静之谓灵,逆施造化之谓灵。何谓圣?太极初分之谓圣,虎不伤人之谓圣。有此圣灵,方是真铅,方是正祖宗也。

十六　金丹根宗,圣圣相传。药产于坤,播种于乾。

万卷仙经语总同,金丹只此是根宗。

依他坤位生成体,种在乾家交感宫。

莫怪天机都泄漏,都缘学者自迷蒙。

若人了得诗中意,立见三清太上翁。

翁注:万卷丹经,至当归一,皆以龙虎二八初弦之气为丹之质。但依坤母生成之理,逆而修之,种在乾家交感之宫,以运符火。修丹之要,不出铅火二字。仙翁泄尽天机,学者皓首迷蒙,不肯近取诸身,以明至道,结成一黍,作宾于天。

戴疏:《入药镜》云产在坤,外药也,种在乾,内药也。坤母生成之理者,坤位西南,月出于庚,金水生成,两弦妙用,此产在坤也。乾父交感之宫者,中宫北海,犹乾之西北,饵丹于中,铅汞交感,以成变化,此种在乾也。铅者,月之精,生于水,成于金,有质而有气,天地妙用之根也。火者,日之精,生于木,克于金,有气而无质,天地发生之本也。故曰不出铅火二字。

愚按:丹法以乾坤为鼎器。兑为少女,代坤行事,震为长子,代乾主政,震即乾而兑即坤也。既曰种向,则必有种可知。盖因先天气动,乾宫先运一点神火之精,射入坤宫之内,坤位阳生,变而为坎,遂成阳铅之气。此气一动,采取归来,种在我家交姤怀胎之宫,则修丹之能事毕矣。诗中之意,正是漏泄天机之处,人能了此,岂不功成而谒三清耶!

五言　先天一气,来自虚无。其中有信,得之一符。

女子着青衣,郎君披素练。

见之不可用,用之不可见。

恍惚里相逢,杳冥中有变。

一霎火焰飞,真人自出现。

子野注:女子著青衣,木汞也。郎君披素练,水金也。阴阳相合,彼此以形质未露之气,交于杳冥恍惚之中,庶乎可用。倘形质既兆,则为后天不可用矣。

翁注:居于恍惚之中者,龙之弦气也,故曰着青衣。出于杳冥之内者,虎之弦气也,故云披素练。修丹者,当求浑元真一之炁,于先天鼎中,氤氲相逢,磅礴相恋,通灵变化,此无中生有之妙也。真人者,金丹也。二候之中,运火煅炼,立得真一之气,结成一粒之珠,现在北海之中,一霎时火功一止,真人出现矣。

仇注:此是发明太乙含真气。太乙者,太极未判之元鼎。含真气者,内藏清真未扰之初铅也。恍惚杳冥,即其不可见者。相逢有变,乃用之而后知也。以汞求铅谓之逢,铅华发动谓之变。

愚按:此言一时得药之事。女子,木汞。郎君,金精。见之不可用,形质已露,便落后天也。用之不可见,一气初荫,药苗新嫩也。恍惚者,若有若无之象,其中有物,虚无生白雪也。杳冥者,深妙莫测之称,其中有信,寂静长黄芽也。一霎火焰飞,两弦合精,一符之顷,如一电光之速也。真人自出现,丹成顷刻也。

悟真篇约注卷中之上

会稽参学弟子霍童山人陶素耜存存子集注

绝句

第一　乾坤鼎器,日月精华。抟烹二物,归我黄家。

先把乾坤为鼎器,次抟乌兔药来烹。

既驱二物归黄道,争得金丹不解生。

翁注:日月本是乾坤精,圣人以乾坤喻鼎器,日月喻药物。乾坤即真龙真虎,日月即二弦之气也。其要只驱初弦二气交娠,凝结真一之精,结于北海中宫之内。黄道即中宫,金丹凝结之所也。

甄注:乌者,阳中真阴之初气。兔者,阴中真阳之初气。谓之弦气者,乃其动机也。黄道者,外药所由入之路,如黄道之亘天,因路通黄中,故称黄道。

二　安炉立鼎,制魄钤魂。成功玄妙,变化氤氲。

安炉立鼎法乾坤,煅炼精华制魄魂。

聚散氤氲为变化,敢将玄妙等闲论。

翁注:天虽至阳,而中有一阴之气,故能降地而氤。地虽至阴,而中有一阳之气,故能升天而氲。天地氤氲,万物化醇,盖二气交合,而成变化也。金丹之道,安炉立鼎,煅炼精华,以制魂魄,莫不取法于天地,以成造化。始自无中生有,复自有中生无,无形而能变化,是以变化无穷。此乃天机也。

戴疏:始自无中生有,言外药凭虚无真一之气,无质生质也。复自有中生无,言内药因外药成象,吞人五内,点化四支百骸之有形而为气也。无形而能变化,言内外既成,化气成神也。人能知无中有至道,可渐次而化矣。

愚按:炉名偃月,坤炉也。鼎号朱砂,乾鼎也。安炉立鼎,乃所以法乾坤也。精华者,日月之精华,上阳谓灵父圣母所媾之气也。魂魄者,即日魂月魄。煅炼精华,正所以制魂魄也。聚散者,真气盘旋,似聚而有,似散非散也。氤氲者,二气交感,景物融和之象。高象先云:天地氤氲男女姤,四象五行凭辐辏。此之谓也。融和,则虚无之中,凝而有象,而变化生矣。此皆自然而然之妙,不要将煅炼二字太看吃力了。

三　炼药之炉,其名偃月。天然真火,不假吹嘘。

休泥丹灶费工夫,炼药须寻偃月炉。

自有天然真火候,不须柴炭及吹嘘。

陈注:纯阳翁曰西江上见月华莹净,即偃月炉也。所云西江水,亦此一窍而已。

愚按:地元神丹,十二神符九白雪,可以服食飞升。奈真传不可遇,即遇矣,而天不与,终亦难成,故有休泥丹灶之戒。药,即乌兔精华。偃月炉,坤炉之象,中有至阳之气,乃炼药之具,《契》云白虎为熬枢是也。其中消息进退,自有天然火候,何假柴炭吹嘘?

四　炉中玉蕊,初弦之气。火力调停,黄芽渐长。

偃月炉中玉蕊生,朱砂鼎内水银平。

只因火力调停后,种得黄芽渐长成。

翁注:偃月阴炉,中有玉蕊之阳气,白虎初弦之气也。朱砂阳鼎,中有水银之阴气,青龙初弦之气也。金丹以此二弦之气,调停和合之力,种得真一之芽,长在黄家,结成黍珠也。

潜虚注:生、平二字有味。生者,阳动也。平者,匀平也。玉蕊不生,符信不与。二八不当,情性不亲。

愚按:玉蕊者,炉中阳气。生者,符来之候。水银者,鼎中阴精。平者,均平之谓。二分水至,我以二分之火与之俱也。黄芽者,中黄之气,具有发生之机,与上卷黄芽生处坎离交不同。彼指真铅而言,即《契》云黄芽铅也。故黄芽一生,便当交媾坎离也。此指交媾后而言,谓藉屯蒙火力调和,种得黄芽于黄道之中,而渐渐长成,吕祖云白雪黄芽渐长成也。

五　长生大药,黄芽为根。咽津纳气,徒劳无成。

咽津纳气是人行,有药方能造化生。

鼎内若无真种子,犹将水火煮空铛。

戴疏:运金液入脑,自上腭入丹田,亦是咽津也。运外真阳真气,亦是纳气也。非以咽津纳气为非,特以无真种子,则徒劳无功。咽纯阴之精,纳后天之气。内无先天之母气,则天地阴阳之真气,不与一身之子气相恋合而凝结矣。

愚按:真铅是药,即是真种,从虚生出造化,乃曰先天。封秉中妄认元胞为混元太极,反笑无质生质者为空铛水火,谬注《悟真》,欺人实甚。

六　真种何物?窍中弦气。蟾光照西,大小两济。

调和铅汞要成丹,大小无伤两国全。

若问真铅是何物,蟾光终日照西川。

翁注:驱龙则汞火飞扬,驾虎则铅光闪烁。一粒黍米,先天之炁结成,龙大虎小,阳尊阴卑,何伤之有?夫金丹因上下两弦金水结成,号曰真铅。蟾光者,金水之精。终日照者,与日交光之旨,象阴阳交合之义。月之上弦属水,下弦属金,故仙翁以西为金之方,以川为水之体。然月未尝能终日照,惟下弦之月,日初出,现东畔半轮金之光,出于南方丙上,至日午时,没于西方庚上。上弦之月,日午时,现西畔半轮水之光,出于东方甲上,至日没时,升至南方丁上。两个半轮月,合为金水团圆之光,共成终日之照,喻龙虎合两弦之气而生丹,故曰蟾光终日照西川。

戴疏:上下两弦,月与日相照于昼,取其金水之至清。望日,月与日相望于夜,取其金水之至旺。清者,有气而无质。旺者,无质而有质也。清时二八互为隐显,旺时二八全为一体,则而象之,金丹立成。《龙虎上经》曰上弦金半斤,下弦水半斤,今曰上弦属水,下弦属金,是知上弦无月之白者,一半是金,有月之黑者,一半属水,故互言之,以显二弦金水各半斤而成二八之妙,下弦亦然。或者不知其妙,则疑之矣。

七　水中之金,不在深山。

未炼还丹莫入山,山中内外尽非铅。

此般至宝家家有,自是愚人识不全。

子野注:已失而复得者,谓之还。已去而复来者,谓之返。作丹之要,非铅不可,家家有之,惜乎人之不识也。

潜虚注:《黄庭经》云:入山何难故踌躇。只为真铅难得,真侣难求,故和光混俗,以须大事耳。若更入山,只独修而已。

八　真铅真汞,气类相同。西南得朋,乃与类行。

竹破须将竹补宜,抱鸡当用卵为之。

万般非类徒劳力,争似真铅合圣机。

翁注:陶真人云:竹断须竹续,木破须木补,屋漏用瓦盖,人衰以类主。修真若非同类,功用徒劳。盖真铅为母气,我真气为子气,岂非同类乎?是乃作圣之真机,金丹之妙药。

愚按:竹破须竹续,本陶公《还金术》,抱鸡当用卵,本魏公《参同契》,皆发明同类易施功之意。能以同类之真阳,点化我身之真阴,变成纯阳体质,便合作圣之机。

九　先天真铅,能伏己汞。汞老功成,弃捐不用。

用铅不得用凡铅,用了真铅也弃捐。

此是用铅真妙诀,用铅不用是诚言。

子野注:用铅之法,如灰池煎银,银出不用铅矣。知此义者,则知用铅之妙诀。

潜虚注:或问翁注添汞减铅之说。曰:予闻之立阳先生,得药归鼎之后,养以神火,昼夜功勤,是添汞也。久之神气混融,铅入汞内,日觉其减,故汞气渐多,铅气渐散,喻如炊饭,米渐大而水渐干。抽添之妙,意盖如此,然却非仙翁弃捐之本意。

十　命以术延,性以道全。性命双修,知所先后。

虚心实腹义俱深,只为虚心要识心。

不若炼铅先实腹,且教守取满堂金。

愚按:虚心是性宗上事,妙悟本来也。实腹是命宗上事,炼铅制汞也。性命之义,岂不深妙?识心者,明心见性也。《悟真》专主命宗,教人先炼铅以实腹,自然丹熟,而金精之气,粹然盎然,百骸俱理,然后抱一以虚其心,则性命双修,形神俱妙矣。此仙翁教人先修命后修性之意。

十一　真人指玄,炼铅伏汞。

梦谒西华到九天,真人授我指玄篇。

其中简易无多语,只是教人炼汞铅。

愚按:炼汞铅三字,足包《悟真》一部全旨。凡始而炼汞,继而炼铅,终而抽铅添汞,步步只在铅汞上做工夫。高象先云:举世何人识河车,子当西去求西华。西华夫人掌枢纽,便当指与真丹砂。此诗梦谒西华,殆借歌中之意,以示产药炼丹之地。

十二　虚无兆一,分判阴阳。再合重生,万物滋张。

道自虚无生一气,便从一气产阴阳。

阴阳再合成三体,三体重生万物昌。

潜虚注:诗意本《老子》,泛言造化,各注差远。或问:虚无生一,是太极之上复有无极否?曰:一即太极,一亦有象,安得谓无?故知一者,无之所生,但浑沦而未破耳。孔子曰《易》有太极,是生两仪,老子曰天地万物生于有,有生于无,故知太极之上有无极也。

仇注:准诸丹法,真气浑合者,虚无也。金水初萌者,一炁也。铅汞相见者,阴阳也。婴儿是一,内含真气者,三体重生也。调神出壳,千百万化者,万物滋张也。

愚按:此章当主潜虚,泛言造化。上阳以三体重生看,故道破阳神出胎之后,再造阴阳一节工夫,但与诗意不合。仇注甚妙,亦非诗意。

十三　铅至汞迎,和合成丹。

坎电烹轰金水方,火发昆仑阴与阳。

二物若还和合了,自然丹熟遍身香。

子野注:坎电者,水火也。金水为坤方。水火交击于坤方,采丹归己,自然一道真一之气,直透顶门,与身中阴阳混合,遍体生香,香生乃丹熟之验矣。

翁注:此咏内外二丹也。坎电者,水中之火。谓之阴火,言虎以阴中之火,烹炼乾龙,乾龙即发昆仑之火以应之也。二火相并,则真一之精自然凝结,即时采取,百骸俱理,香且美矣。既饵丹后,得运阴阳符火,虎以阴中之火烁此玄门,龙即于昆仑发火以应之,二物和合,则金精自然运转,自尾闾历然有声,运透夹脊双关,直上泥丸,颗颗降下重楼,其味甘美,馨香满身也。

戴疏:翁注前云虎以阴中之火烹乾龙,龙即发火以应之,此总言内外二药之二火也。后所谓虎以阴中之火,分言外药之火也。龙发火以应之,分言内药之火也。内外龙虎二火,其名同,其体异。盖二火相并,则真精结,二药和合,则金精运。真精结,外金丹成,金精运,内还丹成。故曰火发昆仑阴与阳,是龙之火又分于内外之阴阳也。

愚按:陆仙谓水火交击于坤方,泄尽和合丹头之妙,解金水方亦确。翁注似尚未切,但讲内外二药二火作用,与戴疏并妙。先贤各随所见发挥丹法,未可执一义而论也。火发昆仑句,正解陆仙未讲,我今发明之:火者,我之汞火,于下元昆仑峰顶,迎此阴阳二物归舍,自然和合,而丹熟生香耳。阴与阳者,真铅乃水火二气所成也。

十四　水火交姤,功归戊己。

离坎若还无戊己,虽含四象不成丹。

只缘彼此怀真土,遂使金丹有返还。

翁注:坎戊月精,象虎之弦气。离己日光,象龙之弦气。分居二体之中,是彼此各怀真土。二土交并,则龙虎交而戊己合也。戊己配合,四象会而成丹矣。苟无二土之气,四象不可得而会也。

仇注:甄公以戊己为中宫意土,指内象言。陈注以戊己为坎离之门,指外象言。然则翁氏所谓龙虎弦气者,何哉?真气动而门户可敲,则又合内外而言之矣。先敲戊己门,高象先之说也。

愚按:火中生木,水里生金,两家列为四象,彼此间隔,全赖坎中有戊,离中有己,两相媒合,则五行全而四象会,方得铅汞一炉烹煎,而成丹于顷刻。要知戊己乃中和妙用,以为玄牝之门者,非也。返还者,七返火,九还金也。失而复得曰还,去而复来曰返。火得金而返,金得火而还,和合丹头之法也。

十五　水取润下,女居日位。男女颠倒,互为宾主。

日居离位反为女,坎配蟾宫却是男。

不会个中颠倒意,休将管见事高谈。

潜虚注:日位太阳,离女居之,月位太阴,坎男居之。如此颠倒互换,必有深意,各注尚欠明白。

愚按:日乃离象,先天本是乾卦,因奔蹶之后,中虚而成离,外阳内阴,所以翻为女。月乃坎象,先天本是坤卦,因感乾之气,中实而成坎,外阴内阳,所以却是男。日中有乌,西方之酉禽。月中有兔,东方之卯木。原彼此互藏之精,此男女之颠倒也。然颠倒尚有数说:有阴阳之颠倒,地上于天也。有坎离之颠倒,子南午北也。有铅汞之颠倒,金从月生,木赖金调也。有五行之颠倒,欲留朱汞,先下水银也。有主宾之颠倒,外来作主,家居为宾也。是知旋转乾坤,逆施造化,固自有道,非拘儒所可妄谈矣。

十六　取坎填离,变成乾卦。是曰还丹,时乘六龙。

取将坎位中心实,点化离宫腹内阴。

从此变成乾健体,潜藏飞跃尽由心。

子野注:坎中之阳,乾也。乾动而陷于坤以成坎,乾却为离。修炼之法,当于坎中取其一阳,归还于离而复纯阳,则修丹之能事毕矣。

戴疏:潜藏飞跃,乾六爻之象,以喻运火抽添进退。如《参同》以乾六爻分行六卦之中,以为六候之符也。

仇注:上章以男阴女阳为颠倒,此章以阴能变阳为颠倒,盖颠倒之中又有颠倒,乃还丹妙术也。

愚按:三章连讲坎离,却各不同:十四章归功戊己,上章男女一定之名,此章二气交姤之事。原夫先天之体,太朴不雕,浑沦完固,无事于取,何有于填?及情窦既开之后,先天一气奔逸,乾体一破,腹内反变阴精,日昃之离,焉能久视?神仙丹法,取坎中静极而动之真水,伏我灵光闪烁之流珠,举水灭火,填其既虚之画,复其纯阳之体,虽曰取,不过借此先天真气交媾成丹,非实有所取、有所填也。故仙翁点化二字下得极圆活。由心者,潜藏飞跃,自然而然,由我心运用也。变成乾体,全仗六候火符,非成乾之后,又须六候火符也。

十七　龙从火出,虎向水生。母隐子胎,儿反生母。

震龙汞出自离乡,兑虎铅生在坎方。

二物总因儿产母,五行全要入中央。

翁注:汞为震龙,属木,木生火,常道之顺也。如朱砂属火为离,汞自砂中出,火反生木,故曰儿产母也。铅为兑虎,属金,金生水,常道之顺也。如黑铅属水为坎,银自铅中生,水反生金,故曰儿产母也。此皆五行颠倒之术也。不言银者,铅中银谓之真铅也。二物互相生产而生四象,会中宫合五行而结丹也。中央者,中宫太极也。故曰五行全要入中央。后人以心肾气液为龙虎铅汞,欲成大药,岂不戾乎?

甄注:火生木,水生金,皆儿产母之象。所以然者,丹取母气为真,取初气为嫩。故阳极生一阴为真阴,故汞自离中出者,方为龙之弦气,而于卦为震木。阴极生一阳为真阳,故铅自坎出者,方为虎之弦气,而于卦为兑金。震龙汞,兑虎铅,都是借象,实不过金木而已。金木与土,三家相见,入于中央,则五行攒簇而丹胎斯结矣。

十八　金从月生,知时急采。

月才天际半轮明,早有龙吟虎啸声。

便好用工修二八,一时辰内管丹成。

潜虚注:天际月明,以象庚生之候。龙吟虎啸,以明爻动之机。妙在才、早二字。泥半轮为上弦金半斤者,于义差缓。诗意贵在知时采取,陆、陈注互可商议,精义者得之。

愚按:诗意指示药生符候,重在采取及时。药之生也,《参同》借月为喻,震庚受符,一痕蛾眉新嫩之月,正一阳来复之候,造化之根柢,品汇之枢纽也。《易》曰复见其天地之心,妙在一才字,半轮明正指此。陆仙注月出庚而至丁,乃八日兑丁,非新嫩之始气。若三阳圆照东方甲,竟落后天矣。龙吟虎啸,方其爻动,和合丹头,此声早已有之,不必成丹时始有也,亦妙在一早字。学者能于才、早二字着眼乎否?

十九　铅汞相交,意土媒合。

华岳山头雄虎啸,扶桑海底牝龙吟。

黄婆自解相媒合,遣作夫妻共一心。

子野注:坎上离下,调以中和之意,则龙虎相爱如夫妇。黄者中也,婆者女之终称,故无妒忌而能媒合也。

潜虚注:吟啸者,阴阳相求之音,生机之动也。

愚按:华岳者,西方白虎之地,坎卦阴中之阳曰雄虎。山头,则坎当居上之意也。扶桑者,东海青龙之位,离卦阳中之阴曰牝龙。海底,则离在坎下之意也。《契》云阴在上,阳下奔也。共一心,非可有心而遣,实有不期然而然之妙。正如泰豆氏之御然,内得于中心,外合于马志,自然履绳墨而中规矩矣。

二十　虎狂龙恶,捉来死斗,降伏成丹。

西山白虎正猖狂,东海青龙不可当。

两手捉来令死斗,化成一块紫金霜。

陈注:虎有伤人之理,要思所以伏之。龙有奔逸之患,要思所以降之。且道云何降伏,云何死斗?咄,耳目口三宝,闭塞勿发通。真人潜深渊,浮游守规中。

愚按:龙西虎东,猖狂狞恶,难擒难伏。入室之顷,左提龙而审定鼎弦,右擒虎而精调气候,息符漏刻,数应周天,二气往来,氤氲和合,三宝闭塞,绵绵若存,此捉来死斗之义也。临炉采药,非可用手捉摸,只是把握在手之意。斗字及下求战、临敌等句,不过神气交感,从虚化气,激而有象,并无斗、战之事,邪宗安得引此为口实耶?

二十一　交姤坎离,运行复姤,得药行火。

赤龙黑虎各西东,四象交加戊己中。

复姤自兹能运用,金丹谁道不成功。

翁注:赤龙黑虎,即砂中汞、铅中银也。二物会合,两弦气交,南北东西,皆归戊己,名曰刀圭。一粒如黍,吞归五内,薰蒸达四支,入昆仑山,八水俱朝会,然后进阳火于复卦,退阴符于姤爻,自然运用抽添,莫不头头中度,金丹指日成矣。

潜虚注:戊己只作中宫,意味自长,上阳尚泥象而解。或问:戊己合成刀圭,圭者二土,刀者何义?一士人会意而解,者己字,丿者戊字,前无所本,似为得之。高象先云不若先敲戊己门,以为龙头虎门者,古有之矣。

仇注:上二句,龙虎交媾,全凭戊己,此得药之事。下二句,温养抽添,有取复姤,此行火之功。

愚按:龙从火出,青龙号为赤龙。虎向水生,白虎乃名黑虎。只龙、虎、赤、黑四字,已具四象矣。复姤运用,十月火功也。

二十二　大药之求,先资炼己。

先且观天明五贼,次须察地以安民。

民安国富当求战,战罢方能见圣人。

陈注:金丹之道,先须炼己,使神全气盛,七情不动,五贼不乱,六根净尽,精难摇动。修行之人,以身为国,以精气为民,精不动摇谓之民安,神气充裕谓之国富。以求丹为战敌,以先天一气为圣人。炼己者,去五贼之害,而先宝精养气,然后可以战胜,而得先天真一之气。仙师以战为喻者,使人恐惧修省也。

潜虚注:察地,欲得地也。察地所以安民,三注可诵。或问:三峰采战之说,诸家非之,《悟真》乃言求战、死斗,何欤?曰:三峰言战,乃空国兴师之战,其言采,乃采取后天渣质,有战之事者也。《悟真》之言战、斗,乃阴阳均敌,举水灭火,以金伐木,有战之理,无战之事者也。《易》曰阴疑于阳必战,解曰:疑者,均敌而无大小之称。夫两弦之气,二八相当,非均敌乎?两相饮食,遂相吞并,非战乎?名之为战,而实无战也。彼三峰之说,可以同日语乎?

仇注:此兼言炼己求丹之事。天有五贼,见之者昌,出《阴符经》。旧注指五性为害身之物,尚非经旨。盖丹家盗机逆用,本欲观天五贼,知五行生克之理,正是求丹主意。察地安民,方及筑基炼己工夫。玩本文先、次二字可知:民安国富,察地安民之力。战罢见圣,观天五贼之功。还丹大药,一得永得矣。

愚按:炼己之要,首要与之相忘,色欲之念始绝。次要降伏彼心,恩爱之情可免。三要法财相济,庶得欢悦之意。四要勤修德行,乃致神明之佑。四者具备,晨夕不怠,三年纯熟,对境无心,精神完固,方可入室下功,以采先天一气,故曰民安国富方求战也。上阳以先天一气为圣人,愚意尚不谓然。《易》曰:知进退存亡而不失其正者,其惟圣人乎?金丹成就,始足当之。况战罢方能见,的是指丹成无疑。

二十三　炼己纯熟,可以临炉。

用将须分左右军,饶他为主我为宾。

劝君临阵休轻敌,恐丧吾家无价珍。

愚按:此诗承上章而言,见临炉采药,必须炼己既纯,身心大定,方可下手,戒轻敌也。陈以彼我分左右是已。李以金水分左右,翁以文武分左右,则是运用火符,与主宾句词意不属,而主宾句又以守雌不雄、虑险防危作解,恐非张祖本旨。盖我为主而彼为宾,理之顺也。今乃反客为主,正是龙呼虎吸。主客二名,颠倒阴阳,逆施造化之妙,采药之诀也。休轻敌,所包甚广,不独炼己一项。曰临阵,则知符信不真,药材不正,未可敌也。龙虎不调,火候不明,未可敌也。黄婆不娴,侣伴不和,未可敌也。恩威不信,言语不通,未可敌也。一有不慎,则悔吝随之,不独不能得彼之命宝,而家珍亦丧矣。又晦卿云,要修出阴阳之外,须在阴阳之外修之。玄妙!此即翁仙处甕之外,方能运甕意也。

仇注:前以浮沉定主宾,专就坎宫言,刚里而柔表也。此以彼我分主宾,兼举坎离言,阴倡而阳和也。错综互见,各有取义。

二十四　火生于木,祸发必克。孰能制之?金公之力。

火生于木本藏锋,不会钻研莫强攻。

祸发总因斯害己,要须制伏觅金公。

子野注:木中有火,本来已抱此杀气矣,倘其一发,则木必焚。生杀之机,隔一线之地,百姓昧此,皆流于淫荡邪僻矣。圣人察其火之将发,以水制之,则火不能为害也。

愚按:诗意本《阴符》,以赞金水之妙。晦卿云:火喻情欲,木喻心华,心华能生情欲,故金丹之道,只在制伏心华为主。但灭火须用水,伐木须用金,人能钻研修炼,采取先天真铅,则情欲不干,而无火发焚木之祸已。

二十五　先天阳精,逃坎寄兑。唤来归舍,配我姹女。

金公本是东家子,送在西邻寄体生。

认得唤来归舍养,配将姹女作亲情。

李注:金公即真铅,姹女即真汞,火即离南木汞之子,坤即兑西肘臂之邻。坤体本空,原无铅汞,因与乾交感后,受乾一点神火之光,始变为坎,坎中一点至阳,即名金公,亦曰姹女。故曰金公本是东家子,送在西邻寄体生。修真君子,此时诚明之极,认得坎中这点乾金,的当是铅,一口吸来,送入黄庭,牢固封闭,随即配以真汞,以足一斤之数,以成团圆之象。故曰认得唤来归舍养,配将姹女作亲情。又曰:种铅则成铅,种汞则成汞,其种铅种汞之法,只在丁壬先后之间一点巧处,此即火候也。

二十六　姹女出游,顺往逆归。峰回路转,永谐伉俪。

姹女游行自有方,前行须短后须长。

归来却入黄婆舍,嫁个金公作老郎。

陈注:姹女是己之精。游行有方者,精有所行之熟路。修丹之士,持逆修之道,炼己纯熟,身心不动,魂魄受制,情欲不干,精气满盈。待彼一阳初动之时,先天真铅将生,我一身之精气不动,只于内肾之下就近便处,运一点真汞以迎之,此谓之前行短也。真铅既渡鹊桥之东,汞铅混合,却随真铅升辘轳三车,由双关夹脊,上泥丸,遍九宫,注双目,降金桥,下重楼,入绛宫冶炼,此谓后须长也。然后还归神室,交结成丹,此谓归来却入黄婆舍而嫁金公也。及温养十月,以成真人,与天齐寿,是谓老郎。

戴疏:外药之火曰汞火,内药之火亦曰汞火。在外药,则固因汞火凝而真铅生。在内药,则因己汞火与外汞火配合真铅而圣胎生。故总曰姹女,而游行各有方也。

李注:姹女金公,始结于坤土池中,象月中一线之微光。此光游行于初三日酉时,兑庚之次、昴毕之方,行在日之后,乃进气也,故谓之后行须长。此光游行于念八日卯时,震乙之次,心房之间,行在日之前,乃尽气也,故谓之前行须短。修真君子,此时诚明之极。本源澄彻,觉体圆明,认得坎中这点乾金,的当是汞,一口吸来,送入黄庭土釜,与金公同去煅炼心华。心花一经煅炼,无质生质,化为一粒金丹。金丹纯阳象乾,乾乃老阳,故称老郎,故曰嫁个金公作老郎。

二十七　药物既真,火候须知。

纵识朱砂与黑铅,不知火候也如闲。

大都全藉修持力,毫发差殊不作丹。

子野注:虽识真铅真汞,不知火候,圣胎不结,何哉?盖火性暖而能融物之真,使其交姤,若无火,则铅自铅,汞自汞,不相交矣。

潜虚注:丹者,和气之所成,毫发差殊,则水火偏胜,失其太和矣。

甄注:此下十二诗,皆言火候。

二十八　口诀通玄,圣师希遇。

契论丹经讲至真,不将火候著于文。

要知口诀通玄处,须共神仙仔细论。

陈注:有外火候,有内火候。《契》云三日月出庚,外火候也。崔公曰天应星,地应潮,外火候也。吕祖曰一阳初动,中宵漏永,温温铅鼎,光透帘帏,外火候也。广成子曰丹灶河车休矻矻,鹤胎龟息自绵绵,内火候也。上卷谩守药炉看火候,但安神息任天然,内火候也。未炼丹时,最难得者,是外火候。此乃有为有作、立基之事,内火候则已得丹,但任夫自然,乃大休歇,大自在,无为之功也。

甄注:火与候自不相离,火必应候,候至火亦至。然又须知火候分别处:以候言,有二七之候,有一年之候,有五日之候,有一月之候,有一时半刻之候。以火言,有文火,有武火,有水中火,有汞中火,有未济火,有既济火,有周天火。陈注内、外二字该之矣。然不分别火与候者,盖秘之耳。

愚按:陈公论内外火候妙,不但候有内外,火亦有之。外火者天地之真气,内火者元海之祖气,不论已未得丹,俱不相离,内融外接,方得二火变通。

二十九　天上中秋,金精壮盛。阳生急采,后时无及。

八月十五玩蟾辉,正是金精壮盛时。

若到一阳才起处,便宜进火莫延迟。

潜虚注:或问:既言八月十五,又言三日出庚,其义安在?曰:十五象金水之气足,三日象金水之药新。气不足则水不生,合而言之,其意自见。问活子时。曰:凡可数算计,色相求者,皆非活也。圣圣传心,惟此而已,微哉!

愚按:诗意在采药及时,一阳才起,便宜进火,少差时刻,即落后天。八月十五,乃《契》所云:金计十有五,水数亦如之。二七之期,真一之气始动也,非月望满甲之谓。一阳才起,即三日出庚,十五之金发生二分之水,活子时至也。进火者,二分真水至,急以二分神火配之,驰入赤色门也。

三十　受气吉,防成凶。

一阳才动作丹时,铅鼎温温照幌帏。

受气之初容易得,抽添运用却防危。

愚按:此诗承上章言,一阳才动,及时作丹。铅鼎者,造化真铅之鼎也。温温者,乾中神火一照,其鼎自温也。幌帏者,眼也。下工之时,神光照耀,透彻幌帏也。即吕祖温温铅鼎,光透帘帏之意。受气者,铅鼎与我以金气,我初受其气也。大药生时,受气虽易,温养之时,尤要沐浴以防危,守城以虑险也。但著意于防,恐有防病,要知为而不为之玄妙。

三十一　卦火周天,脱胎神化。

玄珠有象逐阳生,阳极阴消渐剥形。

十月霜飞丹始熟,此时神鬼也须惊。

子野注:玄珠者,药之象。药不能自生,须感阳气逐渐而生,自微至著,阳极阴消,十月数周,大丹成熟。

陈注:此言内丹法象,抽添温养之事。《金丹大要》云:既得外丹入鼎,却行阴阳符火,运用抽添以温养之。非真火无以育圣胎,是以坐看神息,运阴阳,合呼吸,以呼吸用神气,以神气取水火,以水火炼胎息。胎息绵绵,游泳坎离,坎离交感而生金液,金液还而丹成矣。至此则形化为炁,炁化为神,是曰婴儿,是曰阳丹。

愚按:此言十月火候也。鹤林翁云:一爻刚兮一爻柔,一候文兮一候武。一年火候始胎婴,雷声震动鬼神惊。正是此意。

三十二　两弦药味,二八相当。采药归炉,烹煎温养。

前弦之后后弦前,药味平平气象全。

采得归来炉里煅,煅成温养自烹煎。

翁注:月至三十日,阳魂之金丧尽,阴魄之水盈轮,纯黑而无光,法象☷,故曰晦。此时与日相交,在晦朔两日之间,合体而行,同出同没。至初二日,感太阳之光而有孕,渐渐相离。至初三日夕,现蛾眉于西南庚上,于纯阴轮中生一阳光,魄中生魂,法象☳。此时人身金气初生,药苗新也。至初八日,二阳生,法象☱,此时魄中魂半,其平如绳,故曰上弦。弦前属阴,弦后属阳,阴中阳半,得水中之金八两,其味平平,其气象全也。至十五日,三阳备,法象☰,此时阴魄之水消尽,阳魂之金盈轮,是以团圆,纯阳而无阴,故云望。阳极则阴生,十六日轮中生一阴。魂中生魄,法象☴,渐渐缺。至二十三日,二阴生,法象☶,此时魂中魄半,亦平如绳,故曰下弦。弦前属阳,弦后属阴,阳中阴半,得金中之水半斤,其味平平,其气象全也。圣人采此二八金水之精,擒归造化炉中,烹炼真一之气,变化黍珠,吞归五内,复运火温养,抽添沐浴,以成金液还丹,全藉此阴符阳火进退抽添也。

戴疏:二八取象于月之金水,六候取象于月之盈亏。金阳而水阴。二弦之气,阴阳之火也。上弦之前阴后阳,金水各半斤。下弦之前阳后阴,金水亦各半斤。圣人取每弦有金水二八之精,药味平,气象全,故能结丹也。人误以为望者,多矣。望日月盈乾甲,乃阳金一斤之满,此二八之旨,非遇真师,焉知其妙用乎?上下两弦,各取金水八两,二八之正旨,每弦皆有金水,二八之玄旨。

潜虚注:诗意既重平平,则言上下两弦者,亦未为非。盖十五以象药全,出庚以象药嫩,两弦以象药平。全与嫩专言外药,平则兼内外而言之。翁注讲平平,妥极。

李注:五日一候,太阴少阴,并同此象。前弦后者,初三新月之光,现在上弦之前,行在太阳之后,谓之前弦之后,以比虎之弦气也。后弦前者,念八晓月之光,现在下弦之后,行在太阳之前,谓之后弦之前,以比龙之弦气也。《契》云:两弦合其精,乾坤体乃成。正指两半轮月,味平而气全,方是真铅真汞也。

悟真篇约注卷中之下

会稽参学弟子通微道人陶素耜存存子集注

三十三　得药归鼎,封锁中宫。

长男乍饮西方酒,少女初开北地花。

若使青娥相见后,一时关锁在黄家。

翁注:震为长男,青龙也。酒,阴物也,藏阴气,谓之阴火。兑为少女,白虎也。花,阳物也,藏阳气,谓之阳火。青娥,即姹女,谓之汞火。修丹之士,驱龙来就虎,虎即开北苑之花以就龙,龙饮西方之酒以就虎,龙虎吞啖,交姤成象,即运青娥汞火与龙虎二火相见,眷恋之后,一时封锁在黄家中宫,而产真一之精,以成还丹也。

戴疏:前二句言外药,青龙藏阴气,白虎施阳气。后二句言内药,青娥者,己之真气也,见龙虎二气,两相眷恋,关锁在中宫。乍饮初开,见药苗正新,急宜乘此时相见也。

甄注:西者金方,酒即金液,所谓雪山醍醐是也。北者水方,华即铅华,所谓炉中玉蕊也。曰乍、曰初、曰一时,皆指半刻而言。始之驱龙就虎,已酣畅而咽衔。随即虎起应龙,因舒情而艳美。由是真汞迎归,牢关神室矣。长男、青娥皆木,但往西时,微用木中之火,故称男。及入鼎时,合以木中之液,故称娥。西方、北地,金水之乡。黄家,即中宫土。谁其使之?厥惟二土耳,是所谓三家相见也。

三十四　阴阳气平,卯酉沐浴。宜罢火功,专气致柔。

兔鸡之月及其时,刑德临门药象之。

到此金砂宜沐浴,若还加火必倾危。

翁注:二月为德,八月为刑,时当沐浴,不宜加火,恐倾危也。木生于亥,旺于卯,阳气到天地之中,不寒不热而温,故为泰卦。不进火候,谓之沐浴。金生于巳,旺于酉,阴气到天地之中,不热不寒而凉,故为否卦。不进阴符,亦云沐浴。盖才到卯酉极旺之地,便须沐浴。以专气致柔,无为恬澹,使冲和元阳,充塞天地之间,此心无内无外,自然与太虚同体,所谓百骸俱理正无为。若加添炎火,则药物走失矣,正是抽添运用却防危也。

愚按:有年月之卯酉,有日时之卯酉。未得丹以前,须辨时中卯酉,要知一时六候,关渡窍妙。此诗为已得丹者而言。二月建卯,月将为河魁,戌有辛金,杀气犹存,至是而榆死,德中有刑也。本是二月节气,乃正月上元,便当知止。八月建酉,月将为天罡,辰藏乙木,生气尚存,至是而麦生,刑中有德也。本是八月节气,乃七月中元,要识持盈。盖因冬至原是子月之中,今温养之始,从子月之朔算起,至上元已交二月节,中元已交八月节矣。龙眉子云:兔遇上元时便止,鸡逢七月半为终,可证也。沐浴者,卯月木旺而火相,丙火至此而沐浴,庚金于此而受胎,不进阳火,养金胎也。酉月金旺而水相,壬水至此而沐浴,甲木于此而受胎,不退阴符,安木胎也。十月火符,除去卯酉两月,故曰一年火候始结胎婴也。外丹《铜符铁券》,卯月行水而止火,酉月行火而止水,同是此理。但卯酉当于药火到时取之,不可执泥外象。

三十五　日月之会,三旬一逢。观道执行,以时易日。

日月三旬一遇逢,以时易日法神功。

守城野战知凶吉,增得灵砂满鼎红。

子野注:太阴太阳,一月一度合璧。修炼之法,以时易日而交离坎。时乃晦尽朔来,药生之时,非寻常时也。

仇注:经云:三十辐共一毂。仰观日月,三旬一遇,而交光于初三坤位。此造化之神功也。丹士临炉采药,于一时辰内,收三十日之生机,其候又以三十时为准,此以时易日之功也。但欲炉中取药,须兼动静工夫。静而守城,一念不起,三宝闭塞也。动而野战,龙虎交锋,颠倒逆用也。而守战之中,各有凶吉。大抵气定神凝则吉,欲动情胜则凶,按候求铅则吉,非时妄作则凶。诚审知其故,而慎行之,则修持有法,采取得宜,自然鼎内丹砂赫然增满矣。

三十六　否泰才交,屯蒙用事。聊陈两象,勿泥其文。

否泰才交万物盈,屯蒙二卦禀生成。

此中得意休求象,若究群爻谩役情。

潜虚注:否泰才交,采药也。屯蒙二卦,行火也。朝屯暮蒙,是取卦爻反对,为火符升降之象。故自屯蒙以至既未,六十卦分配于一月之中,每日两卦,终则复始。禀生成者,阳起于子,极于巳,禀主生物,阴生于午,终于亥,禀主成物。不过取反对之意而已,非实有屯蒙需讼等卦可用也,故曰休求象、谩役情。若如翁注,以坎离当子午,逐时变爻成卦,取寅戌二时为屯蒙,谓万物生于寅,成于戌,故二卦禀造化之生成也。于义虽精,但屯蒙二卦则是矣,二日需讼,三日师比,又以何卦作主,何卦禀生成耶?此便非通论也。

甄注:丹法运用,不外否泰屯蒙。当其否也,与阴俱闭。及其泰也,与阳俱开。圣仙作丹,岂能违时?不过因否泰之自然,禀之以生成万化。阳生则进火而法屯,养阳气上升也。阴生则退符而法蒙,纳阳气下降也。每日如此,虽十月亦然。学者究个中之意,则否泰屯蒙亦无之,况群爻乎?

愚按:陆公讲生成有着落,不过阳火阴符,阳主生、阴主成而已。一日两卦,则一月六十卦,十月六百卦也,只如此。有谓屯以子申为水生,蒙以寅戌为火生者,其说于屯蒙则是,于他卦则非,与依时翻卦,皆非通论。而翁注寅戌二时之说,则是火符妙旨。夫圣人借易理以发明药火次第,与易道符合,非谓丹道必假《易》而成也。若执卦象以求丹,则丹道反晦矣,故曰得意休求象。

三十七　得象忘言。

卦中设象本仪形,得象忘言意自明。

后世迷途惟泥象,却行卦气望飞升。

翁注:卦者,火之筌蹄也。如演《易》象作《参同契》,喻乾坤为鼎器,坎离为药物,六十卦为火候,皆比喻设象如此。学者观此卦象,可以悟药火之作用。苟明身中火候,则卦爻皆无用也。顾反泥此,造为卦气图,按阴阳爻画以准息数,劳形苦思,而望飞升者,不亦愚乎?

愚按:此承上章而言。火符消息,只在知其端绪。按日抽添,不在卦爻也。前言得意忘象,此言得象忘言,皆足破拘墟之见。

三十八　天地盈虚,自有消息。能盗其机,造化在手。

天地盈虚自有时,审能消息始知机。

由来庚甲申明令,杀尽三尸道可期。

陈注:潮来则盈,潮去则虚,此天地之盈虚。月满则盈,月缺则虚,此太阴之盈虚。春生夏长,秋敛冬肃,此四时之盈虚。气旺则盈,气衰则虚,此人身之盈虚。癸生则盈,望远则虚,此金丹之盈虚。最要人能消息用之。学者下功之初,先去三尸六贼,炼得心如太虚,六根净尽,方可入室而炼大丹。

戴疏:庚甲者,进火之度,所以法度于月也。月生于震庚,月盈之始,阴符自此退。阳火自此进;月盈于乾甲,月虚之始,阳火自此退,阴符自此进。亦盈虚之理也。

潜虚注:三尸皆气质之性所化,炼己者只能沉之伏之,欲杀尽,非得药不可也。

李注:盈虚者,炼药之时。消息者,作丹之机。

愚按:此言六候丹法也。《契》云:天符有进退,诎伸以应时。上半月阳生,则进而盈,其机宜息,以伸为应时。下半月阴生,则退而虚,其机宜消,以诎为应时。是在能审其机而消息其盈虚,则抽添不失其度矣。申明令,即《契》所谓发号顺时令,勿失爻动时。

三十九　造化之妙,玄牝为基。真精返室,谷神不死。

要得谷神长不死,须凭玄牝立根基。

真精既返黄金室,一颗明珠永不离。

潜虚注:人身之中,有至虚至灵,常存不死者,其玄牝之谓乎?盖玄牝乃人身体具未分之太极也,中有阴阳,故曰玄牝。神气于此归根,日月于此合璧,人能凭此以立根基,则谷神可以不死。然是玄牝也,分而言之,则有门户,故曰玄牝之门。盖玄牝自是玄牝,而玄牝之门则钟离翁所谓生我之门死我之户,又世人所罕知者,故下二诗及之。

愚按:玄牝乃修丹根蒂,至此指出,使真精有归复之舍也。谷神者,先天空虚灵应之称,吾人元性是也。超然独存,不受变灭。但静坐行持,大是难事。离了散乱,又入昏沉。虽正念现前,一有所着,即落方所。若竟无着,又属顽空。此中须有机窍。入道本以元神为主,而初基之士,须从调息始。调息之法,妙在呼不出喉,吸归于蒂。息调则神自返,神返则息自定,自然神气交结,无中生有,现出虚无之窍,而玄牝显象,谷神不死矣。盖玄牝但有阴阳之分,未始判而为二,虽曰生有,却非脏腑身心现成所有之物。张祖《四百字·序》所云冬至交姤,以至脱胎神化,无不在此者是也。《悟真》诗所云黄道、黄家、家园、中央、黄婆舍、交感官、黄金室,皆此一窍。见此工夫,方可炼己采药。真精者,华池神水真金也。真金既返,归我玄牝,则金丹到手,玄珠显相,自然一颗灵光永不离也。

四十　门为天根,非口非鼻。互藏其精,异名同出。

玄牝之门世罕知,休将口鼻妄施为。

饶君吐纳经千载,争得金乌搦兔儿。

子野注:前章只说出玄牝,此章发明一门字,其理深妙。门者,出入往来之所,阴阳交会之地,非心传口授,不能强猜。

李注:顺去之户,一画奇爻以象乾。逆来之门,一画偶爻以象坤。凡顺去逆来,莫不藉此门户为出入往来之路。

愚按:玄牝之门,正金乌搦兔之地。世人认口鼻为玄牝,谬矣。不知其门,而惟事口鼻吐纳,与空铛水火何以异乎?

四十一　异名同出。

异名同出少人知,两者玄玄是要机。

保命全形明损益,紫金丹药最灵奇。

潜虚注:承上章言此玄牝之门,虽若异名,而实太极之所分。故阴阳既判,非此无以别其类,精气互藏,非此无以通其感,实修命之要机也。明损益者,翁氏谓顺则常道而有生有灭,逆则丹道而常灵常存也。

仇注:此引《道德经》首章之旨。夫道推之于前,则无名者为天地之始。引之于后,则有名者为万物之母。人身当无欲之时,至静无感以观其妙,是乃定性之功。及乎时至机动,元始真一之气自虚无来者,实有窍焉。得其机而用之,诚为万物之母,所以为立命之基者在是。夫曰窍曰妙,虽有异名,而两者本于太极,是同出者也。于其无者而观妙,是一玄也。于其有者而观窍,又一玄也。玄之又玄,则性在是而命亦在是,故曰众妙之门。

愚按:两者玄玄,仇注最切。明损益,翁氏顺逆之说,尚属浑沦话。愚谓损益乃易道也,损之卦变自泰来,损下卦上画之阳,益上卦上画之阴,损下益上,故曰损。益之卦变自否来,损上卦初画之阳,益下卦初画之阴,损上益下,故曰益。丹道二气感应,以男下女,欲保命全形者,可不明损益之理乎?况泰否乃春秋之始气,张祖于否泰才交肫肫垂训,学人尤宜究心者也。

四十二　无为上德,有作为基。

始于有作人难见,及至无为众始知。

但见无为为要妙,岂知有作是根基。

戴疏:有为无为,分性命为二宗,须循序用功,自始而中,自中而终,结丹一时,怀胎十月,抱元九载,方能浑而为一,还于无形之妙。世人混性宗为道,弃有执无,认本来天性即是金丹者,安得兼尽性命之大道乎?

仇注:有作者,炼己采药。无为者,炼神还虚。始则入室求铅,金丹事秘,不令人见。终则温养事毕,显道修行,人人可知。世人但云道在无为,而不知功始于有作也。

四十三　阴阳互藏,丹母圣胎。

黑中有白为丹母,雄里怀雌是圣胎。

太乙在炉宜慎守,三田聚宝应三台。

愚按:白者金精,黑者水基,黑中有白,正是坎水之中,生出先天白金,真阳之气,为金丹之母也。何谓母?先天乾金,寄体于坤母之中,实而成坎,水中之金,赖坤母之养育,以此母气伏吾身之子气而结圣胎,《契》所云慈母养育,孝子报恩者,义不出此。人能采此真阳之气,结而成丹,所谓雄里怀雌也。太乙,东极木汞也。离己受母气制伏以成圣胎,则太乙在炉,切宜慎守。三田者,关元、黄庭、泥丸也。息息归根,神凝气定,则下田之宝聚。龙虎交媾,长养圣胎,则中田之宝聚。移丹内院,调神出壳,则上田之宝聚。岂不上应三台乎?

四十四　恍惚有物,杳冥有精。成就圣胎,有无相入。

恍惚之中寻有象,杳冥之内觅真精。

有无从此自相入,未见如何想得成。

翁注:恍惚中有象,龙之弦气也。杳冥中有精,虎之弦气也。二弦之气,恍恍惚惚,杳杳冥冥,视之不见,听之不闻。真一之气,灵而无形。真一子云:无者,龙也,汞气也。有者,虎也,铅气也。无因有激而成象,有因无感而有灵,故得黍米悬空、紫霜耀日也。

愚按:恍惚者,若有若无之义。杳冥者,微妙难测之名。有象,即其中有象,离之性也,所谓无也。真精,即其中有精,坎之情也,所谓有也。二者实天地生人生物之根。圣人深达造化,故于阴阳互藏之宅,从恍惚杳冥之中,寻出有象,觅得真精,以为立丹之基。存其无,守其有,两相交媾,则有无相入,而丹成矣。要知二物皆从亲身经历,始得见其端倪,非意想所可知者。

四十五　圣胎既就,卦火数周,脱胎神化。

四象会时玄体就,五行全处紫金明。

脱胎入口功通圣,无限龙神尽失惊。

潜虚注:入口二字,不必泥。此有邪宗妄引以为口实者。

愚按:此言十月胎完之后。上二句指圣胎初就而言。四象非土不会,会则五行已全。玄体就,即是丹成。紫金,丹之光气也。凡胎以顺结,其脱也从下。圣胎以逆结,其脱也从上。十月胎完,顶门迸裂,脱胎入口,婴儿出现,自然万灵呵护也。

四十六　圣胎既脱,天仙庆会。

华池宴罢月澄辉,跨个金龙访紫微。

从此众仙相见后,海田陵谷任迁移。

子野注:华池乃产药之地。宴罢者,采药已足,圣胎完备,身外有身,朝元谒帝,一任沧桑变灭,陵谷推迁也。

愚按:上章已赞脱胎神化之功,此章又赞谒帝朝元之事。乘龙会仙,海田任变,皆从华池宴罢而来。圣胎圆满,光明皎洁,如月澄辉矣。正是追溯先天药祖之妙。

四十七　金液还丹,种自家园。真种奚自,乞诸西邻。

要知金液还丹法,须向家园下种栽。

不假吹嘘并着力,自然丹熟脱真胎。

子野注:药采他家,而归自己家园下栽培,以至成熟。自然之妙,非用人力也。

四十八　西邻之种,不死之方。延命之酒,返魂之浆。

休施巧伪为功力,认取他家不死方。

壶内旋添延命酒,鼎中收取返魂浆。

戴疏:前诗为我而言,故曰须向。此诗教人而言,故曰他家。其为同类,一也。然所谓同类者,非谓人与人为同类,于元气之混一也。以元气补元气,是以无涯之气补有涯之气,所以成仙之易。《契》曰:元精流布,因气托初。此同类也。若以人补人,则人身皆属阴,以阴补阴,安得合阴阳交媾之妙?安能得先天之气,凝结为丹,而为纯阳之仙哉?

愚按:酒浆,诸注皆主精气二物,惟子野云皆神水。盖承他家而言,则延命酒、返魂浆皆不死方也。玩旋添二字,其指炼己抽添可知。返魂浆,则大药也,故云收取。晦卿曰先天气、后天气为不死方、长生药,意与子野同。

四十九　雪山醍醐,濯我昆仑。阴阳相见,交媾自然。

雪山一味好醍醐,倾入东阳造化妒。

若过昆仑西北去,张骞始得见麻姑。

翁注:雪山白色,西方金象,比金丹一粒,味若醍醐,饵归丹田造化炉中也。人身昆仑,在下元海水中生出,实乃发火之处。昆仑顶上有门,名曰玄门,又曰天门,在西北乾位,故前诗曰种向乾家交感宫。是以过西北去,张骞见麻姑矣。张骞,男子也,象乾卦,为真汞。麻姑,妇女也,象坤卦,为真铅。言发火自玄门昆仑而入,则鼎内真汞始得见真铅而有变化也。张骞乘槎过天河,遇女宿,喻阴阳相会之意。

甄注:昆仑有二处:一为泥丸最高极阳之地,一自下元气海中出,如昆仑生于星宿海。上昆仑乃运火之处,下昆仑乃发火之处。曰西北去,则是下昆仑矣。

五十　诀破阳精,主宾自识。阏绝邪门,阴道九一。

不识阳精及主宾,知他那个是疏亲。

房中空闭尾闾穴,误杀阎浮多少人。

愚按:潜虚云宾主亲疏,皆自内外二字分来,盖内外即我与彼也。宾而疏者,以坎戊阳精造化在外也。主而亲者,以离己阴汞造化在内也。今临炉采药,移外阳点内阴,发号施令,而元气顺从,正是彼为主我为宾,疏者反亲而亲者反疏矣。邪正分途,间不容发。彼闭尾闾而行房中之术者,误也。以童男童女,使之交媾成胎,采胞胎之先天者,误而尤误也。

五十一　圣人知常,返根复命。庸人难会,妄作招凶。

万物芸芸各返根,返根复命即长存。

知常返本人难会,妄作招凶往往闻。

愚按:各注返本,皆主求药。余谓求药虽在其内,而此诗乃隐括《道德经》意,致虚极守静笃之学,示学人以空诸所有也。盖谓彼万物之芸芸而盛者,尚能随化机以出入,至冬藏之令,复枯落而归其根,则静之极矣。静则复返于无物而还造化矣,故静曰复命。复命则真常之道矣,故长存。知常返本,见一切有为有作之事,虽只在日用常行之间,要皆从虚极而生。静极而得,彻始彻终,不外乎此,故人难会。小人不知真常之道在乎返根复命,乃不能致虚守静,沉着于有为名相之中,误为误作,耗损精神,故招凶往往闻。

五十二　金水刚柔,铸剑纯熟。能知人意,诛妖献馘。

欧冶亲传铸剑方,莫邪金水配柔刚。

炼成便会知人意,万里诛妖一电光。

愚按:此诗皆喻言也。欧冶铸剑,神女侍炉。莫邪,剑名也。金水配柔刚,各注皆略。愚谓上半月震兑乾属金,下半月巽艮坤属水。炼以金则刚,炼以水则柔,全在配合刚柔之妙。知人意,则非独知我意可知,以其能运坤火也。妖者,己汞也。神剑锋利,则三尸六贼不能为害,而己汞尽伏矣。晦卿云一金一水,一刚一柔,含在晦前朔后,与余意同。

五十三　虚则应物,和乃物从。唤龟招凤,妙存感应。

敲竹唤龟吞玉芝,鼓琴招凤饮刀圭。

近来透体金光现,不与凡人话此规。

集注:竹者虚心,应而无欲。琴者正音,和而不乱。敲鼓者,阴阳相求之和声也。龟即黑虎,凤即赤龙。龙之弦气曰玉芝,虎之弦气曰刀圭。唤属我,招属彼。若非虚心,我不能唤彼龟,若非太和,彼亦安能招我凤乎?吞玉芝,是外药和合丹头作用,唤龟吞震龙之玉芝也。饮刀圭,则兼内药而言之。虎吸龙精,金情正在跃跃欲驰之候,招凤而饮其刀圭,则金丹立就矣。刀圭者,合二土而成者也。金丹既就,仍交接阴阳,以运火符,而生金液之质,透体金光,玄黄灿烂,是为金液还丹也。此规乃真景象,非人间见闻之事也。

五十四　药逢同类,道合自然。丹药通灵,命不由天。

药逢气类方成象,道在希夷合自然。

一粒灵丹吞入腹,始知我命不由天。

子野注:道自是道,清净为要。药自是药,得类乃成。若求非类,徒劳心力。

潜虚注:或问:何以道自道,药自药?曰:药者,如人有病而求药,制之有方,采之有时,以有为为用者也。道者,如人病已而调摄,优柔和中,恬澹寂寞,以无为为宗者也。形以道全,命以术延,知此,则性命分宗,而双修之理得矣。

愚按:《道德经》之言,希是无声,夷是无色,即《中庸》之无声无臭,广成子之无视无听,真乃无象之象,无言之言,示人以了性工夫,在合道体之自然,无为而治也。药则金丹修命之事,前后所言皆是矣。翼注、补注皆主采药时行所无事而言,亦是一说,但非希夷正解。

五十五　圣胎凝结,片响功成。三年九载,迁延岁月。

赫赫金丹一日成,古仙垂语实堪听。

若言九载三年者,尽是推延款日程。

翁注:金丹大药,下工不逾半个时,立得服饵。此言一日者,圣人簇年月日,作用于一个时辰之内,故通曰一日成也。金丹入口,立跻圣域,奚可以九载三年而款日程哉?古仙张果诗:赫赫金丹一日成,黄芽不离水银坑。功成虽未三周变,开炉已觉放光明。正同此道也。

愚按:一日成,得药还丹之事。三年九载,炼己抱一之事。前后各有工夫。此专就大药而言,以赞其神速。

五十六　魔障在彼,修持在己。阴德既宏,灵丹可冀。

大药修之有易难,也知由我亦由天。

若非积行修阴德,动有群魔作障缘。

陈注:前云我命不由天,是造化之妙在乎我。此言由我亦由天,是还丹之就由于德。大修行人,自己阴德未充,鲜不为外魔所攻。若能回思内省,发大忍辱精进,则魔障化为阴德。经云:彼以祸来,我以福往。彼以怨来,我以德往。皆阴德之盛,祛魔之功也。

五十七　及时盗机,万化既安。息虑灰心,以证无为。

三才相盗及其时,道德神仙隐此机。

万化既安诸虑息,百骸俱理证无为。

潜虚注:诗意本《阴符》,三盗既宜,三才既安。食其时,百骸理。动其机,万化安。机谓生机,时即生机将动之时,天地以此盗物,物以此盗人,人以此盗丹,及夫息虑无为,则大事到手矣。

李注:始而地盗乎天,继而人盗乎地。地形六画,其体本空,因与天交,盗得一点神水,始变为坎,才谓之活子时。所谓人盗乎地,宜及此时,盗取坎中这点神火乾金,向家园下种。

甄注:三才相盗,不外五行,故五行名为五贼。盗者,窃也。食者,蚀也。食其时,只就三才上言,乃顺道也,常道也。神仙则逆而用之,掀翻天地,颠倒五行。其盗之也,不于可见可用之时,而于将动未动之时,隐情密审,潜食而不令人觉。其转杀为生,藏恩于害,全在这点机括,是逆道也,丹道也。机字内包得及时意。

五十八　真诠口诀,隐于二经。

阴符宝字逾三百,道德灵文满五千。

今古上仙无限数,尽于此处达真诠。

潜虚注:《阴符》、《道德》所言,皆盗机逆用之事。至于治国、用兵与取天下,爰有奇器,是生万物,八卦甲子,神机鬼藏,皆有深旨。世人不知,妄指《阴符》为兵机,用《老子》以治国,失之远矣。仙师贯彻其旨,示人入圣之真诠,诗中歌咏,多祖其语。学者果能熟读而详味之,则二经之妙义自明,而所谓金丹口诀,不外是矣。

五十九　不遇真师,虽慧难猜。

饶君聪慧过颜闵,不遇真师莫强猜。

只为丹经无口诀,教君何处结灵胎。

潜虚注:金丹之道,万劫一传,特以天机秘密,圣仙往往不敢成段诀破。其中孔窍多门,直是不可以意见猜度。猜之身中,则顽空枯坐,乃有磨砖作镜之讥。猜之身外,则闭气房中,适犯抱玉救火之戒。用兵用将,则疑于采战,而言三峰之术者,已斥其非。入口入腹,则疑于服食,而用金石之剂者,已罹其祸。至于闺丹,则秽质可疑。指炉火,则耗财可悯。诚哉!慧如颜闵,未有无真师而自悟者也。所以云性由自悟,命假师传。然真师难遇,必须大智慧眼者方能别之。昔纯阳识师于长安,杏林拜师于缰锁,乃具大智慧眼者也。否则,如退之遇韩湘于蓝关,元晦遇紫清于武夷,彼二贤者,岂无智慧?特以自是自见,不肯虚心,所以遇而不遇也。

六十　了心得药,得药忘心。

了了心猿方寸机,三千功行与天齐。

自然有鼎烹龙虎,何必担家恋子妻。

愚按:丹道只在死心法耳。丹成则心死神活,此心了了,而方寸之机亦了矣。又能修功立行,侔于天地,自然得鼎得药,子妻不必弃,亦不必恋也。

六十一　知止不殆,知足不辱。

未炼还丹须速炼,炼了还须知止足。

若也持盈未已心,不免一朝遭殆辱。

愚按:陈公主成道之后,弃去丹房器皿,诚恐心境现前之说。余谓诗意是指交姤时而言,与《参同》岁月将欲讫,毁性伤寿年同旨。盖炼丹只在得药,攒簇年月日时天地之正气,归于一符之顷。若炁回丹结,火候既足,急宜罢火守城,不可太久。倘不知止足,则姹女逃亡,而丹体伤矣。所谓藏锋之火,祸发必克也,能免殆辱乎?

六十二　生门死户,杀机反覆。若能明此,害里生恩。

须将死户为生户,莫执生门号死门。

若会杀机明返覆,始知害里却生恩。

陈注:古云来时门户急重修,今人若达此理,明生死之机,识颠倒之用,知返还之妙,转生杀之户,以苦为乐,以忍收恩,何忧其不仙乎?

愚按:三丰翁云:就起杀机,勿容纵意。杀机者,忘其嗜欲之机也。

六十三　祸福倚伏,影响随逐。逆转杀机,灾能变福。

祸福由来互倚伏,还如影响相随逐。

若能转此生杀机,反掌之间灾变福。

翁注:阳主生曰福,阴主杀曰祸。阴消则阳长,阳极则阴生。互相倚伏,如影如响之随逐,此常道自然之理也。若能逆此生杀之机而修,则反掌之间,变灾为福矣。

愚按:二诗连贯而下,《阴符》之恩害相生,《道德》之祸福倚伏,在百姓日用而不知,则为害为祸,在至人盗机逆用,则为恩为福。盗机,即是明杀机。反覆,即是转生杀之机。阳奇为户,内入坤阴之气,阴主杀,故曰死户。阴偶为门,内含乾阳之金,阳主生,故曰生门。圣人深达造化,于互藏之中,窃其真一之气,以为立命之基,逆转祸福之机,反死为生,转凡成圣,而灾变为福矣。须将、莫执、若会、始知、若能等虚字眼,是提醒学人语气。

六十四　和光同尘,远害全身。大隐市廛,行藏罔测。

修行混俗且和光,圆即圆兮方即方。

显晦逆从人莫测,教人争得见行藏。

陈注:仙师广大慈悲,非特以金丹之诀开悟后人,并以世间法终始叮咛,何其切也!夫金丹之最难者,混俗也。要深不可识者,和光也。虽有妙用而不露锋芒者,方圆应世也。潜搬造化而不露圭角者,难知行藏也。数者实为大修行之上事。道光得杏林之语即弃僧伽黎,复俗以了大事,岂非混俗乎?我太虚真人得黄房公妙旨,去隐武夷,七个月方成道,岂非和光乎?所以大隐市廛者,使人不可得而测度。修出世间法者,要人不得而知行藏。故老子曰:惟不可识,故强为之容。大修行人,可不三复其诗,以求成道之勋业乎?

悟真篇约注卷下

后裔陶素耜通微道人集注

西江月

一　内外药火。

内药还同外药,内通外亦须通。丹头和合类相同,温养两般作用。内有天然真火,炉中赫赫长红。外炉增减要勤功,绝妙无过真种。

翁注:《破迷歌》云道在内来,安炉立鼎却在外,道在外来,坎离铅汞却在内,此明内外二药也。外药者,金丹是也。造化在二八炉中,不出半个时,立得成就。内药者,金液还丹是也。造化在自己身中,须待十月满足,方能脱胎成圣。二药作用,虽略相同,及其用工火候,实相远矣。盖圣人知己之真精,乃后天地生而属阴,难擒易失,是以外药和合丹头之际,以真阴真阳二八同类之物,擒在一时,炼成一粒至阳之丹,号曰真铅,此造化却在外,故曰外药。以此阳丹,擒自己阴汞,犹猫捕鼠。阳丹是天地之母气,己汞乃天地之子气,子母相恋,岂非同类?温养十月,造化却在内,故曰内药。内药虽有天然真火,在土釜中赫赫长红,亦须假外炉阴阳符火,勤功增减,运用抽添,乃能形化为气,气化为神,神与道合,其妙如此,皆先天一气使之然也,故曰绝妙无过真种。

愚按:此章点明内外二药,涵泳白文,其义自见。丹头和合,外药也。二八同类,制造真铅而已。温养,内药也。乃有两般作用。何谓两般?内外二火也。内火有天然真息,绵绵不绝。外火则有阳火阴符,进退增减,故不同也。真种即真铅,若无真种,则两般作用皆可不必,故惟真种为绝妙。潜虚谓人元外药,得之一符,不待增减火候,外炉当遵子野,主炉火而言。愚谓阴阳符火,抽添进退,亦增减也,宜遵翁说为正。

又清静内功,亦有内外二药交相为用,方结真胎。外药者,大坎离交,河车转运,化气为液,下降黄庭也。内药者,筑先天基,绛宫化液,流归元海,液仍化气也。内转则外亦转,二者并行,交结成丹。知内不知外,无以通关窍,收外不收内,无以固根源。故曰:内通外亦须通,丹头和合类相同。得丹要诀,附识于此,为学者告。

二　大药非遥。

此道至神至圣,忧君分薄难消。调和铅汞不终朝,早睹玄珠形兆。志士若能修炼,何妨在市居朝。工夫容易药非遥,说破人须失笑。

陈注:还丹之道,功在降龙伏虎,盗夺天地造化,是以神妙,寂然不动,感而遂通,是以神圣。闻而信受勤行者,大根上器也。闻而失笑诽谤者,无分薄福者也。铅汞交而玄珠兆,是名金丹。此丹市朝家居,日用夜作,本自具足。世之愚人乃谓必居深山,必远市朝,方为修道,彼岂知真阴真阳之用哉?

三　首经至宝。

白虎首经至宝,华池神水真金。故知上善利源深,不比寻常药品。若要修成九转,先须炼己持心。依时采取定浮沉,进火须防危甚。

子野注:男子二八而真精通,女子二七而天癸降,当其初降之时,是首经耶?不是首经耶?神水即首经也。老子曰:上善若水,善利万物。真人以神水、首经为喻,言其利生之功,非寻常丸散之外药可比。九转乃火候周足,丹熟之时。欲得九转丹成,持心炼己为要。

陈注:白虎为难制之物,倘用之不失其道,可无伤人之理。首经为难得之物,倘求之不失其时,必有天仙之分。学者若知三日月出庚之旨,方许求华池神水之用。修丹容易,炼己最难。己者,己汞真火。必先炼此真火,降此真龙,从我驱用,使无奔逸,然后可以制白虎,而得至宝之真金。倘不能炼己,则时至临炉,顷刻之功,反致危困,故须炼己待时也。

仇注:上段言先天大药,下段言后天炉药。炼己持心,是指炼汞。采取浮沉,是指炼铅。

愚按:此章表神水大药之贵。首句指出大药根源,次句指出大药符候,陆、陈言之甚悉。金丹大道,其初在乎炼己,其后在乎进火,皆不得一毫纵肆。李注云:依时者,依先天之时,即首经初动之时采取也。而采取又要配后天之火,即昆仑始发之火与俱也。上阳讲炼己妙,晦卿讲炼己非空炼,尤妙。

四　二物相亲。

若要真铅制汞,亲中不离家臣。木金间隔会无因,须仗媒人勾引。木性爱金顺义,金情恋木慈仁。相吞相啖即相亲,始觉男儿有孕。

翁注:家臣即己之真气,真气因真铅而凝结金丹,金丹因己汞而有神功。二物相须,两情眷恋,乃能变化通灵,故曰亲中不离家臣。铅为金在外,汞为木在内,二物间隔,须仗黄婆勾引。二物既和合了,交接阴阳符火,木性爱金,金情恋木,相吞相啖,结成夫妇,养就婴儿,在我腹中,故云有孕。此内象也,非阴德之士,则万世难遇。

愚按:真汞非铅不伏,真铅非火不生,要得真铅制汞,不能离先天之乾火。家臣者,我家之臣,先天之乾火也。木金间隔于东西,圣人能使媒人诱之会合者,以二物同出乎一气,木性自然爱金,金情自然恋木,相吞相啖,交结成胎,以产婴儿,故男儿有孕。

五　三性会合。

二八谁家姹女,九三何处郎君。自称木液与金精,遇土却成三性。更假丁公煅炼,夫妻始结欢情。河车不敢暂留停,运入昆仑峰顶。

子野注:离中汞属阴,故云二八姹女。坎中铅属阳,故云九三郎君。汞乃木之液,铅乃金之精,得土为媒,三性交媾,加以丁火炼之,则铅汞融结,夫妻欢合。火性炎上,丹为火气下蒸,则河车自然有路,飞上泥丸也。

愚按:丁公者,炼丹之真火也。潜虚以运入二字看,谓昆仑宜准玄门说,翁、陆二仙谓是泥丸。余谓玄门,乃河车之转关处,河车不停之后,运入昆仑,非泥丸而何?

六　七返九还。

七返朱砂返本,九还金液还真。休将寅子数坤申,但要五行成准。本是水银一昧,周流遍历诸辰。阴阳数足自通神,出入岂离玄牝。

潜虚注:水银乃太阳元精照耀于北方坎水之中而生者,谓之天一生水,又谓之水中金,即先天真铅也。遍历诸辰,莫非此精所化。东则为汞,南则为砂,至于西方,化为兑金而质始成。神仙于此兑金之中,寻觅造化。当其金精壮盛,二七爻动之时,火煅之以感其气,取归土釜,配以己汞,日夜温养,而成金液还丹。七返者,七乃火数,己汞是也,此物最善周流。返者,穷而返本,化为元精也。九乃金数,还者,自外而来,金来归性也。七、九之义,不在寅子数至坤申,但要识得木火金水同一太阳元精所化,故其返其还,同归混沌,化为元精而成大丹。数足者,卦火周天也。玄牝,宜作玄牝之门,三注可玩。

甄注:朱砂之体,性好飞扬,易于耗散。返本者,伏其飞扬之性,而仍返真火之元。金液之气,一经凿破,逃寄西邻。还真者,养于黄婆之舍,而复还真一之宗。世人不知此理,徒以寅数至申为七返,子数至坤为九还,不亦谬哉!然火所以炼金,其成丹不过水银一味而已,其运火不过玄牝之门而已。其数虽繁,其旨甚约。若火满周天,金满乾体,火数足则金气亦足,然后七者返,九者还,真人自神化不测矣。

愚按:离东坎西,坎月中之兔,乃东方之卯,正先天太阳光气照入月中也,至后天而落于兑金矣。言金、言水、言月、言阳精,皆是水银一味也。神仙于兑金中,寻得还此先天太阳之精,即返本还真之义也。

七　药化功灵。

雄里内含雌质,负阴却抱阳精。两般和合药方成,点化魄灵魂圣。信道金丹一粒,蛇吞立变龙形。鸡餐亦乃化鸾鹏,飞入真阳清境。

陈注:我虽外雄,其中惟雌。我虽外白,其中惟黑。彼之阴中,返抱阳精,以阳点阴,大药方成。万物得灵药者,皆能变化,而况于人有不魄灵魂圣者乎?

潜虚注:化龙成凤,天元神丹有之,此则以为转凡成圣之喻。

八　屯蒙运火。

天地才经否泰,朝昏好识屯蒙。辐来辏毂水朝宗,妙在抽添运用。得一万般皆毕,休分南北西东。损之又损慎前功,命宝不宜轻弄。

集注:天地才经否泰,是采药。朝昏好识屯蒙以下,皆言温养之火。运火始于屯蒙,休于既未,采药之前,结丹之后,日夕搬运符火,入于鼎中,一月一交,如辐之凑毂,鼎内丹凝,如水之朝宗。运用抽添,妙化如此。太上曰:了得一,万事毕。一者,真一之气也。是为阴阳之宗,四象之祖,五行之根,万物之基也。既得此一,则混沌复为一太极,而万般事毕矣,不必更分南北东西之限也。但当照顾关防念头差动,慎其前功,损之又损,以至于无,方能尽得一之妙。命宝,即所得之丹。倘行功不勤,心境不空,恐失此命宝之玄珠,故曰不宜轻弄。

愚按:否泰者,寅申之月卦也。虽言采药,而六候分配六卦,全具否泰两卦中,泰互震兑乾,否互巽艮坤。泰从上至下,由坤虚至三爻震出,下二爻见兑,下至初爻而乾盈矣。否从上至下,由乾盈至三爻退巽,下至二爻消艮,下至初爻而坤虚矣。泰属上半月,一日进一日,犹正月之春气,进而盛也。否属下半月,一日退一日,犹七月之秋气,退而敛也。六候纳甲,阴阳消息,药火之妙用,皆于否泰二卦具之,屯蒙已在其内,故曰朝昏好识屯蒙。

九　药火消息。

冬至一阳来复,三旬增一阳爻。月中复卦朔晨朝,望罢乾终姤兆。日又别为寒暑,阳生复起中宵。午时姤象一阴朝,炼药须知昏晓。

翁注:冬至一阳生,为复卦。每三十日增一阳爻,为临,为泰,为壮,为夬。至四月六阳,为纯乾,乃阳火之候也。阳极则阴生,夏至一阴生为姤卦。每三十日增一阴爻,为遁,为否,为观,为剥。至十月,六阴为纯阴,乃阴符之候也。阴极则阳生,周而复始,此一年之火候也。圣人移一年火候在一月之中,朔旦复卦,两日半三十时,准三十日增一阳,至十五为纯乾,十六日一阴生为姤卦,故曰望罢乾终姤兆。以阴初萌,故为之兆。循至晦日纯坤,此一月之火候也。又将一月火候移在一日之中,分为寒暑温凉四时之气,故以中夜子时一阳生为复卦,午时一阴生为姤卦,阳火阴符,抽添进退,一一合天地四时阴阳升降之道,不复毫发差忒,故曰炼药须知昏晓。昏晓者,阴阳之首。此皆周天之大数也。

愚按:此章言温养火符,在年二至为复姤,在月朔望为复姤,在日子午为复姤,见进退消息,皆与药火之次第相应,与《参同契》春夏据内体数节同旨。昏晓者,震兑乾,夕月为阳火,铅鼎也。巽艮坤,晓月为阴符,汞鼎也。总结一词,明药火之用,庶免认阴为阳,指火为符之失也。

十　错路误人。

不辨五行四象,那分砂汞铅银。修丹火候未曾闻,早便称呼居隐。不肯自思己错,更将错路教人。误他永劫在迷津,似恁欺心安忍。

愚按:五行四象,砂汞铅银,修丹之药材也。一阳才动,昏晓须知,修丹之火候也。此章指斥盲师邪教,无甚深旨。

十一　功德圆满。

德行修逾八百,阴功积满三千。均齐物我与亲冤,始合神仙本愿。虎兕刀兵不害,无常火宅难牵。宝符降后去朝天,稳驾鸾车凤辇。

潜虚注:冤亲物我,一切平等,则无爱憎取舍。可与忘物,可与忘我,可以忘忘,忘无可忘,即是至道,功行孰逾于此?

十二　二气相资。

牛女情缘道合,龟蛇类禀天然。蟾乌遇朔合婵娟,二气相资运转。本是乾坤妙用,谁能达此源源。阴阳否隔却成愆,怎得天长地远。

翁注:牛郎织女,一岁一交,太阴太阳,一月一合,龟蛇以类,蟠蚪相扶,皆阴阳二气使之然也,实为大道之根本。金丹大药,作用一般。盖真一之气,杳然无形,若不得二八阴阳初弦之气相交,焉能降格兆形于黍米哉?既得丹饵之后,不得符火氤氲,焉能变化金液还丹哉?《契》曰:雄不独处,雌不孤居。故必牝牡合气,方能有胎仙之道。且天地所以能长久者,阳交阴合,自然之道也。天不降,地不腾,则四时不序,万物不生矣。

愚按:蟾乌即日月,婵娟乃新月蛾眉之貌。月借光于日,以渐生明,由初三出震,至念八归坤,此二气之相资以运转者。

十三　仙佛同证。

丹是色身至宝,炼成变化无穷。更能性上究真宗,决了无生妙用。不待他身后世,现前获佛神通。自从龙女着斯功,尔后谁能继踵。

潜虚注:或问:佛言无相,仙贵有生,二说背弛,何从印可?曰:吾闻之至人,无始以来,一点灵光,是谓本来面目,吾人之实相也,仙佛圣凡,同具同证。一自落于形质之中,此段灵光,埋没沉沦,胸挂轮网,所以至人导之修养,始有二氏之学。仙主修,佛主养。养者,涵育薰陶,俟其自化,其功密,其程远,而实难。修者,省察克治,冀其速化,其功勤,其效速,而较易。其程远,故抛身入身,经累劫而始成。其效速,则身外有身,即现前而便获。所以仙佛异修,方诸有水入于泥淖之中,佛则番番澄矴,去浊留清,经几岁时,然后有以复其澄湛之体。仙则假以药石,立地取清,效虽速而终有夹杂,所以必加面壁之功,抱元守一,以空其心。昔人有言:身外有身,未为奇特,虚空粉碎,方露全身。至哉言也!古之至人,真造实诣,未始不以佛境为难,而纯阳老师乃有只修性,不修命,万劫阴灵难入圣之语,学者读此,不能不起仙佛轩轾之疑。曾不知老师妙旨,若谓佛之阴神必待万劫修之而后可证,正如佛于阿耨多罗三藐三菩提无有少法可得,直饶燃灯佛所,印证不疑,尚隔来世乃能成佛。欲其转凡成圣,现获神通,如我金丹之学,身外有身,立跻圣域,不亦难乎?歌中之意,盖谓此也。至于上阳仙翁,每言释氏雪山修行,达摩少林面壁,六祖隐于四会猎人之中,谓皆密修金丹,乃能成佛,而以金丹为最上一乘。考之《仙佛同源》,不为无本,姑录于此,俟有正法眼者辨之。

李注:无生者,非断灭也。惟其无生,所以无死。无死所以无生,无死无生谓之长生。

甄注:佛称金刚不坏身,所谓涅槃,原非死也。盖以妙宝度此色身,即是空身,空此幻身,即是真身,是谓形神俱妙。超然天地法象之外,不入轮回生死之中,就此现前之身,便是如来自在。

愚按:上上根器人,了性以知命,张祖所谓丹成之后必须了悟真性,乃可以证无生者,以命宗从色身透出法界,与性宗法界归摄色身者不同。非抱一以空其心,不能化也。潜虚之论,皆是确旨。阳神因真铅阳气,点化离阴,功圆脱胎,现前证果,固是修行上乘。佛果之阴神,非阴鬼之神,乃清虚湛寂大圆普照之神,非思议形容可晓。张祖尚云未易窥其门户,夫岂特金丹之谓哉?龙女著斯功者,妙法莲花会上,龙女献珠,对智积菩萨、尊者舍利佛言我献宝珠,世尊纳受,是事疾否,又言观我成佛,复速于此,即往南方无垢世界成佛,以为现生成佛甚速之证,亦非上阳之说。吾愿学道之士,勿执蓬心,诋毁我佛大乘也。

绝句

一　兼修大药。

饶君了悟真如性,未免抛身却入身。

何似更兼修大药,顿超无漏作真人。

潜虚注:此下数诗,劝人双修性命。所谓抛身、入身、投胎、夺舍、鉴形、闭息等法,皆小乘之学,非佛之极地,等之仙阶,真是辽远,故仙翁贬而下之。

愚按:六祖《坛经》云:若起正真般若观照,一刹那间,妄念俱灭。若见自性,一悟即至佛地。此乃天生圣人,一超直入者也,原无性命之分。此外悟性之人,不过偶然透露,不修不证,安能终日圆明?以云见性则可,以云了性则未。若不修大药,则无漏难超,其堕落鬼趣,与凡夫何异乎?

二　四果非真。

投胎夺舍及移居,旧住名为四果徒。

若会降龙并伏虎,真金起屋几时枯。

翁注:真金起屋,何枯之有?经云:枯骨更生,皆起成人,而况吞黍米之珠者耶?投胎夺舍,四果之徒,特阴灵之鬼耳。道光曰:投胎夺舍,是执空之徒。降龙伏虎,是还丹之妙。

戴疏:阴灵生识,投母胎以有生。他识入胎,我夺之以出世。移居者,借化人之生身,而投识于中。旧住者,守阴灵之性以存身形,不人寂灭。四果皆无金丹点化,尽是阴神。

三　阴神非固。

鉴形闭息思神法,初学艰难后坦途。

倏忽纵能游万国,奈何屋旧却移居。

子野注:此言出阴神之法,有屋旧移居之苦,与阳神金丹之道不同。

戴疏:鉴形者,悬鉴于室,存神于中而出也。闭息者,闭一身之气,用毛著鼻上,毛不动,能十二息为小道,能百二十息为大道,能至于千息,去仙不远矣。思神者,存神于一处,或眉间顶上,或黄庭内外二气,或修十六观而出。诸术皆无金丹点化,皆是阴神。

四　西方极乐。

释氏教人修极乐,只缘极乐是金方。

大都色相惟兹实,余二非真谩度量。

陈注:极乐者,无去无来,不生不灭,直须搅长河为酥酪,倾醍醐以灌顶,此即释氏之金丹也。仙师指色相中修行者,金液还丹之道,吾宗之极乐也。

五　日用颠倒。

俗语常言合圣道,宜向其中细寻讨。

若将日用颠倒求,大地尘沙尽成宝。

翁注:真铅真汞,不离常言俗语、日用之间。颠倒修之,大地尘沙俱成至宝。古歌云:朝朝只在君家舍,日日随君知不知?

愚按:张祖于末章,归结到道在日用常言,以见道在迩而不必求诸远,事在易而不必求诸难也。盖天地氤氲,万物化醇,男女媾精,万物化生。天地无时而不氤氲,万物无日而不化生,此一阴一阳之道,正天地万物日用常行之道也。愚夫愚妇,可以与知与能,造端于夫妇,而其至可察天地。但生人之道以顺,生仙之道以逆,学道之人能将日用之道颠倒行之,明生杀之用,转恩害之机,未有不成丹顷刻者。苟得其诀,愚夫俗子,皆可成道,岂不大地尘沙尽作宝乎?

悟真篇正义

悟真篇正义序

世言立身儒林,服膺家训,但当致力于功业,不宜驰情于虚无。此言虽为近是,而实有未然者,乃不深究乎儒道合一之理也。盖夫子有诚意修身之文,孟子有存心养性之说,此圣贤发明修炼之秘旨、温养之元机。其不明言丹法者,欲以伦常有为之道,木铎于斯世,不欲显言无为之道,以骇世俗之闻见耳。奈何拘曲之辈,不知圣道之广大,玄学之幽深,辄以管窥之见,遂谓经书并无修炼之义、温养之言。乃人人是说,举世雷同,致使养性修命之学不能家传户诵,而所见者愈少,不知者愈多。此道之不行,其由于不明者也。仆性本凡庸,质颇孱弱,睹光阴之甚疾,悲生死之靡常,故身虽儒家事业,而雅好修养之书。尝读紫阳翁之《悟真篇》,见其辞旨畅达,义理渊深,乃修丹之金科,为养生之玉律。仆虽未克究悉其奥,而企慕向往之心,有不能自已者矣。旋览诸家笺注,尽是旁门曲径,并非正道真诠,甚有指为房帏之邪术者,又有杂于金石之伪学者,此总是迷徒之鄙见,断非张君之本旨也。每欲咨询明哲,访求真解,而难得其人,堪遂素愿。后遇高士东阳子,指示四峰之山有董元真先生,得儒家之正道,达玄学之宗源,所注有《悟真篇正义》,极其精详,深臻玄妙,子往求之,必有所获。于是瞻望门墙,积诚祈叩。先生乃不吝珠玉,慨然付与。捧读数周,并蒙指教,不觉胸中茅塞豁然顿开,始明曩时之差谬,方知今日之精要者也。兹以镂板告竣,因不揣固陋而叙此数语,附之青云,或可分其余光,以告夫未来之学仙者云。

乾隆五十四年暮春之初山阴充阳道人周飞俦谨序于龟山书屋

悟真篇正义自序

夫修养之学,由来尚矣。夫子谓正心修身,孟子言存心养气,而黄帝曰:天性人也,人心机也,擒制之在气。老子云:虚其心,实其腹,专气致柔。此皆圣人发明性命之学。其儒之与道,初无彼此之别,惟有穷达两端、仕隐二途,而其致之一也。故伊川程子曰:天下有大难事者三:为国,而至于祈天永命。为学,而至于圣人。养生,而至于神仙。晦庵朱子《感兴诗》云:金鼎蟠龙虎,三年养神丹。刀圭一入口,白日生羽翰。是皆先贤之至论。以此推之,则神仙之学,诚非异学,而修养之道,是为正道也。盖其为学也,先事伦常,以尽人道之纲纪。旋修性命,以求超世之宏图。乃去其嗜欲,黜其聪明,同财色于寇盗,等富贵如浮云,修德行仁,积功累行,当朝乾夕惕,须月盛日新,则大道可冀,神仙可望。不然,恐非容易学也。故语其简易,如得其传,而勤心苦志,虽夫妇之愚亦可以与知与能。倘未得其枢要,或又立志不坚,即是才人哲士,亦莫能入其范围,则无怪乎学者如牛毛,达者似麟角,而总在乎人之此心其用之者何如耳!第其道授受以来,而精义之见于四子六经者,则乃寓诸微言,并寄诸易象也。其《阴符》、《道德》,为黄老之专书,然其立言发论,虽备述天人之学,而于治道,多为明显。乃于丹道,稍开其端,其玄机心法,仍存之于口诀焉。及至东汉,有伯阳魏公,始作《周易参同契》,以阐大易、内养、炉火之三道,而修炼之丹法于是乎明畅矣。但其为书也,乃儒道兼行,且又文辞古奥,博雅宏深,未易窥其堂室。以至后人纷纷谬注,惑乱真机,使正道复晦,殊深痛惜!迨宋有紫阳张君,洞明黄老之心传,尽得钟吕之正学,乃深有慨于此,因撰述《悟真篇》,以畅发金丹之妙,详明内养之机。其修丹虽为幽深之道,得魏公倡之于前,而张君和之于后,自可循流以达源,见标以知月,其前后诸家丹书,无出二公之右者,可谓观止矣,不用他求焉。讵意后之人,又将《悟真篇》妄注,而邪说横行,其乖谬更甚。世传有薛注者,亦总是伪托。故注之者数十家,尽是求明反晦,诚不如无注之为愈也。兹予区区晚学,而僻处山隅,家传儒业,心慕真玄。自幼虽伊吾于经书,而常吐纳于玄牝。总以未得真诀,为之无功。及年既壮,常多家变,而碌碌谋生,未遑专志,但未尝忘其道耳。至乾隆壬辰岁,赖天之眷佑,不负其初心,获遇真师,授传玄妙,并嘱后日当注《悟真篇》以启后学。自兹乃蠲俗务,始得专一,而朝夕穷源立本,且一纪有余,虽时未霞举,而志在凌霄。用是不揣固陋,乃奉遵前训,将所得玄秘,详注于《悟真》之中,而阐其幽微,成归正道。其稿成于甲辰之中秋,迨今五易寒暑,而删补数番,藏之名山,用传同好。缘抄录多劳,乃付诸剞劂,命其名曰《正义》。庶使有志之士,修心立行,熟究精研,则自可达其根源,以造其真际耳。谅明者知之,兹不具述。

乾隆戊申岁端阳节会稽元真子董德宁静远识于四峰山居之集阳楼

悟真篇正义卷上

会稽元真子董德宁注

七言律

不求大道出迷途,纵负贤才岂丈夫。

百岁光阴石火烁,一生身世水泡浮。

只贪利禄求荣显,不觉形容暗瘁枯。

试问堆金等山岳,无常买得不来无。

紫阳张君,生于北宋,名伯端,一名用成,字平叔,乃天台人也。幼亲善道,性好真玄。晚遇刘海蟾翁,尽得金丹之妙。及功足行全,乃撰《悟真篇》,以垂教后学者也。故此谓人之生于世也,既不能立身行道,又不得扬名于后世,碌碌浮生,岂非可惜?故不求性命之大道,以超出其迷途者,纵有负贤良之才,岂大丈夫之所为乎?且百岁之光阴,是同石火之光烁,即一生之事业,亦如水上之浮泡,此能有几何时耶?若止贪求利禄无休,而不自知其精神耗散,则形容暗为病瘁而枯也。此等之流,试问其金玉如山,可能买得无常不来,而使之有常以不变者乎?此章勉人当及早向学,莫待气竭精枯,则其悔无及矣。

人生虽有百年期,寿夭穷通莫预知。

昨日街头犹走马,今朝棺内已眠尸。

妻财抛下非君有,罪业将行难自欺。

大药不求争得遇,遇之不炼是愚痴。

此章承上章而言之,谓人生虽有百年之期,而其七十亦为稀矣,则是寿夭穷通莫能预定其数也。且有昨日方走马于街头,意气自若,而今朝乃眠尸于棺内,声息俱无,此所谓今日不知明日,而出息不保入息者也。当斯之时,妻子家财,则抛下非君有也,平生罪业,则随身难自欺也。而其七尺之躯,乃归一抔之土,岂不痛哉!故宜及早诚求大药,以修炼其长生。然求之不专,亦非易得。倘有已遇其道,而因循不努力者,此真为愚痴,而甘分于腐朽,则亦未如之何也已矣。

学仙须是学天仙,唯有金丹最的端。

二物会时情性合,五时全处虎龙蟠。

本因戊己为媒娉,遂使夫妻镇合欢。

只候功成朝玉阙,九霞光里驾翔鸾。

夫道有三成:曰大成、中成、小成也。而仙有五等:曰天仙、神仙、地仙、人仙、鬼仙也。所谓鬼仙者,其平生言行端方,终日好道,倘不能大成,而其神志不昧,则为清灵之鬼仙也。人仙者,其处世大德无亏,好善乐道,安佚延年,无诸疾苦,此谓人仙也。地仙者,法天地运化之机,效日月升沉之理,精气还返于三田,阴阳凝聚于神室,炼成大药,留镇丹田,而长生不死,此乃地仙也。神仙者,以地仙用功纯粹,其丹胎及时超脱,阴尽阳纯,身外有身,而千变万化,登真入妙,此之谓神仙也。天仙者,以神仙而德合乾坤,行满天下,受天诏而为仙官,则谓之天仙也。故谓修炼之士,无学彼中、下之仙,须学上品天仙,方为尊贵耳。金丹者,以世间万物历久必坏,而惟黄金万劫不磨。且其为物,镕之得水,击之得火,其柔象木,其色象土,是五行俱备也。而丹者,其色禀太阳正赤,其形质圆全无亏也。所以修炼之功效,而喻之为金丹耳。故谓学天仙之法则,而惟炼金丹为最端的之道也。二物者,其在天地,则谓之日月水火也。其在人身,则谓之身心情性也。其在药物,则谓之铅砂银汞也。然其喻名颇多,不能悉举,凡丹书中以对待而言者,皆喻于此焉。今一言以蔽之,无非阴阳而已矣。其修炼金丹之法,要使阴阳升降而生药,二物会合以作丹,故谓二物会时,则是乃情性交合也。五行者,水火木金土也。虎龙者,乃金木之喻名,即二物也。《参同契》曰:母隐子胎,子藏母胞。又曰:金水合处,木火为侣。是乃四象以成二物也。而四象之中,各有真土,是为五行全矣。故谓五行全处,则自然虎龙蟠旋也。然情性之会合,虎龙之蟠旋,总因戊己之土而为媒娉以调和,遂使阴阳二气其和合如夫妻,乃欢洽以结成丹胎也。及至功足行全,则飞升以朝玉阙,而九霞光中,御鹤骖鸾,以翱翔于云路耳。

此法真中妙更真,都缘我独异于人。

自知颠倒由离坎,谁识浮沉定主宾。

金鼎欲留朱里汞,玉池先下水中银。

神功运火非终旦,现出深潭日一轮。

盖谓修炼之法,乃至真至妙之道,而我之所以异于常人者,以达夫此道之故也。自知颠倒由离坎者,以离为日为火,居于南方,而在卦反属阴,又谓之中女。以坎为月为水,居于北方,而在卦反属阳,又谓之中男。此乃离坎之颠倒,为修养之玄功,其殆我自知者也。谁识浮沉定主宾者,盖主宾之道,则主居于内,而宾在于外。其五行之理,则金水下沉,而木火上浮。此皆常道也。今炼养之法,要使金水自东上腾,而木火自西下奔,以成交互之功。则犹主反为宾,而从左外出,宾反为主,而从右内入。如此之玄机,其谁识之哉?金鼎者,是贮藏药物之所,乃后天之乾宫也。朱里汞者,乃砂中之汞,即火中之木液也。玉池者,是产药物之处,乃后天之坤方也。水中银者,乃铅中之银,即水中之金精也。谓修丹之道,欲其留恋木汞于金鼎之中,当先炼下金铅于玉池之内,则自然汞铅相交而精气相依矣。故谓之金鼎欲留朱里汞,玉池先下水中银也。深潭者,谓坎水之宫也。日一轮者,喻元阳也。谓运火烹炼之神功,不消终旦之久,即现元阳之气于坎宫,其象如一轮之日出也。下文《西江月》所谓工夫容易药非遥,是此义也。

虎跃龙腾风浪粗,中央正位产玄珠。

果生枝上终期熟,子在胞中岂有殊。

南北宗源翻卦象,晨昏火候合天枢。

须知大隐居廛市,何必深山守静孤。

龙潜于海,虎伏于山,故龙腾则有浪,虎跃则有风,此喻吾身之阴阳二物也。中央正位者,黄庭土釜,乃其喻名,廖蟾辉所谓前对脐轮后对肾,中央有个真金鼎是也。珠者,蚌胎也。谓龙虎上下蟠旋而风生浪涌,乃情性相合,心息相依,则中宫之正位自然产育其玄妙之珠胎也。《复命篇》曰:龙虎一交相眷恋,坎离才媾便成胎。此之谓也。然丹胎之居鼎中,犹果之在枝,而期至自熟,如子之在胞,而月足自产,岂有殊异之理哉?南北者,乃子午之方,为乾坤坎离交互之位也。盖先天卦位,乾南而坤北,后天卦位,坎北而离南。是乾坤为坎离之体,坎离为乾坤之用。其乾坤之体交合,以生六子,坎离之用往来,以化众卦。则其余六十卦,皆宗源此四卦而变化以出焉。今炼丹之道亦复如是,故谓之南北宗源翻卦象也。晨昏者,旦暮之候也。天枢者,北斗之星也。盖天之运动,依斗之所指。如斗指寅而天下春,斗指申而天下秋。又一日之中,其斗柄指遍十二辰,而晨昏循环无端也。是天道以北斗为机,而转运其气化,今丹法以人心为机,而运用其火符。乃朝屯暮蒙,上升下降,亦如斗柄之斡旋,故谓之晨昏火候合天枢也。但此修养之道,苟得其所居之安,无论廛市皆可矣。何必拘于深山,而守其孤静,方为学道者也?

人人本有长生药,自是迷途枉摆抛。

甘露降时天地合,黄芽生处坎离交。

井蛙应谓无龙窟,篱争知有凤巢。

丹熟自然金满屋,何须寻草学烧茅。

长生之大药,人人具足,个个完全,但未曾烹炼耳。且其智者不加多,而愚者不减少,所谓人者皆可以为尧舜,而有为者亦若是,即此义也。唯是迷途之流,以嗜欲汩没其志气,以财色耗散其精神,乃枉抛其长生之药也。《道德经》曰:天地相合,以降甘露。今诗中用此之义,其曰甘露者,即甘霖也。盖地气上升,天气下降,是乾坤相合。阴阳相和,而其甘霖自沛也。黄芽者,黄乃土之色,芽乃草之萌也。坎离者,《易》以坎为月为水,以离为日为火也。盖日月相照于东西,而水火相交于上下,则满地之黄芽自生矣。然丹道之甘露者,乃汞也,木液也。黄芽者,乃铅也,金精也。谓炼丹之法,以吾身乾坤之气相合,则真汞产也。坎离之精相交,则真铅生也。乃迎坎送离,会于神室,而采铅取汞,归于中宫,则丹胎结矣。但此之道,乃天地之玄秘,为性命之学问,而迷途者膜不关心,犹井底之蛙,安识蛟龙之窟耶?如篱边之,岂知鸾凤之巢乎?然学道之士,倘得内丹成熟,则呵气可以化宝,漱汞亦能成金。彼寻草烧茅之伪术,欲炼其黄白,而千举万败,何足算也。

要知产药川源处,只在西南是本乡。

铅遇癸生须急采,金逢望远不堪尝。

送归土釜牢封固,次入流珠厮配当。

药重一斤须二八,调停火候托阴阳。

西南者,后天之坤方,乃药物所产之处,故谓川源之本乡也。铅者,真一之气,即黄芽也。癸者,雨露之水,即甘露也。癸生者,吾身一阳之产也。金者,金液也。望者,吾身月满之乡也。盖谓作丹之法,俟癸水既生之际,一阳初动之时,急宜进火烹炼,采真铅于东北,取真汞于西南,须及其时也。倘子时阳生而不采,望中月满而不取,是金之与液,俱失其时候矣。故有须急采、不堪尝之戒也。《复命篇》曰:时节正时须急采,莫教芽蘖隘黄宫。《翠虚篇》曰:月夜望中能采取,天魂地魄结灵丹。皆此之义也。土釜者,黄庭也。谓二物既经采取,当送归黄庭之中,须牢固封藏,勿使有走泄之虞也。流珠者,木液也,即神水也。谓药物封固于鼎中,是金精之黄芽已种,其火数运足,而丹胎凝结,次用木液之流珠相配,乃浇灌滋益,以助其成实也。此谓药物之二八,以成一斤之足数,而其火候调停之法,总托于阴阳之二气耳。但子时与望日,东北与西南,以及篇中诸喻言,皆当于自身中求之,不可远索他寻,以自取其乖谬,戒之哉!

休炼三黄及四神,若寻众草更非真。

阴阳得类方交感,二八相当自合亲。

潭底日红阴怪灭,山头月白药苗新。

时人要识真铅汞,不是凡砂及水银。

三黄者,雄黄、雌黄、硫黄也。四神者,铅、银、砂、汞也。此皆是金石有质之物,故不可炼用也。若寻诸般之草药,以为长生之物,则更非其真矣。盖修炼内丹之道,惟以真阴真阳之气,是吾身同类之物,用真土使其两相交感,此即为二八两弦之精,乃金水相当,而自相亲合,以炼成大药也。《参同契》曰:同类易施功兮,非种难为巧。此之谓也。潭底者,华池中也。日红者,神火也。谓神入于坎方,则水底阳生而火炽,故阴怪灭矣。山头者,昆仑顶也。月白者,金气也。谓气至于离位,则山顶金盛而水滋,故药苗新矣。此二者,即是阴阳二八无质之物,谓之真铅真汞也。并不是世上之朱砂水银,而时人其识之乎?

阳里阴精质不刚,独修一物转羸尪。

劳形按引皆非道,服气餐霞总是狂。

举世谩求铅汞伏,何时得见虎龙降。

劝君穷取生身处,返本还源是药王。

夫修炼之道,谓修炼其性命之学。而性命之理有两端:其天赋之性,是宜养之,而气质之性,则应克之。其分定之命,是应安之,而形体之命,则宜修之。此学道之大端也。然人之元神亦谓之性,而元气亦谓之命。《灵源大道歌》云:神是性兮气是命是也。故人无神气则死,而丹无神气不成。则斯二者,乃人身之至宝,为修丹之枢要,岂非性命乎哉?但神藏于离,而离之象为外阳内阴,故谓之阳里阴精也。其气生于坎,而坎之象为外阴内阳,故谓之阴里阳精也。古人所谓离宫修定,坎府求玄者,即此性命二者之义也。是以学天仙之道,当蠲除妄念,清心寡欲。乃先用烹铅炼汞,以养气有为之道修其命,及至温养已毕,金丹圆成,然后抱元守一,以炼神无为之道修其性。此之谓性命兼修,有无互用,而自然形神俱妙,与道合真矣。今曰阳里阴精质不刚,独修一物转羸尪者,是专谓修性之徒也。盖性为阳里阴精,而其象属木,其质乃柔而不刚也。若但修此之一法,而不究修命之道,是为偏枯之学,惟见其日渐羸瘦尪弱而已,岂能回阳换骨,白日而升天者哉?且更有劳其形体,以导引按摩为学者,又有服气闭息,及餐日月光霞为法者。此皆非正道,总是狂伪之事。而举世且谩求其铅汞之伏,不知何时可得龙虎之降,如此作为,有何益哉!劝君穷取生身处,返本还源是药王者,谓婴儿处胞之时,无视无听,无声无臭,母呼亦呼,母吸亦吸,惟以脐而达其气也。今修丹之道,积精累气,养性存神,及至元和内运,日月停轮,复如婴儿生身处胎之时,是谓之返本还源而金丹成矣,岂非药之王乎?《道德经》云:专气致柔,能如婴儿乎?又曰:常德不离,复归于婴儿。是此之义也。但世有邪伪之说,以妇人产户为生身处,又谓炼丹不用女子,是乃独修一物。此等之谬妄,则获罪于天矣。

好把真铅着意寻,莫教容易度光阴。

但将地魄擒朱汞,自有天魂制水金。

可谓道高龙虎伏,堪言德重鬼神钦。

已知寿永齐天地,烦恼无由更上心。

真铅者,真一之气也。着意寻者,谓寻明师指示其道,而用意朝夕行持,则真气生而真铅得矣。但莫视之为容易,而虚度其光阴也。地魄水金者,皆真铅也。天魂朱汞者,皆真汞也。总之谓阴阳二物而已。然魄属金而为情,在药物为铅。其魂属木而为性,在药物为汞。今修丹之法,但先炼铅以擒其汞,自应烹汞以制其铅,此即是金来并木,而性去摄情之义。《参同契》曰:魄以钤魂,不得淫奢。又曰:举东以合西,魂魄自相拘。此之谓也。然如此而修之,其功就丹成,乃道高而龙虎自伏,德重而鬼神自钦,则其寿如天地之永,而万化既安,诸虑既息,岂更有烦恼之上心哉?

黄芽白雪不难寻,达者须凭德行深。

四象五行全藉土,三元八卦岂离壬。

炼成灵质人难识,消尽阴魔鬼莫侵。

欲向人间留秘诀,未逢一个是知音。

黄芽白雪者,即铅汞之二物也。《复命篇》曰:白雪乃是神室水,黄芽便是气枢花。《翠虚篇》曰:黄芽本是乾坤气,神水根基与汞连。皆此之义也。但此二物,人人自有,不待他寻,惟凭己之德行而获遇真师指点,即知其端倪矣。四象者,老阴、老阳、少阴、少阳也。又数之七八九六,而方之东西南北,以及水火木金,皆谓之四象也。然四象无土则不变化,而五行无土则不生成,故曰四象五行全藉土也。三元者,三才也。而三才之中,各有三元也。其在天为日月星之三光,在地为水火土之三要,在人为精气神之三物也。八卦者,乾、坎、艮、震、巽、离、坤、兑也。壬者,水也。水为天一之源,乃五行之始,三元得之以化育万物,八卦用之以流行六虚,故曰三元八卦岂离壬也。但学道之士,炼成仙姿灵质而和光同尘,人谁识之乎?其阴魔消尽而为纯阳之躯,则鬼魅安敢侵犯哉?然欲留传此秘诀于人间,而未逢有知音之士,以赏其流水高山之操焉。《复命篇》曰:我今收得长生法,年年海上觅知音。不知谁是知音者,试把狂言著意寻。此皆感慨学道者之稀也。有志之士,当努力之。

草木阴阳亦两齐,若还缺一不芳菲。

初开绿叶阳先倡,次发红花阴后随。

常道即斯为日用,真源反此有谁知。

报言学道诸君子,不识阴阳莫乱为。

此章言阴阳互施,方成造化,《易》所谓一阴一阳之谓道是也。故草木无知之物,亦要阴阳均齐,而后生生无穷。苟若缺其一,则不能芳菲蕃茂矣。所以阳先倡,而初开绿叶,其阴后随,则次发红花。此为日用顺常之道焉。至于修炼之真源,其身中之造化,始则水升火降以结胎,终则阴尽阳纯以成道,此乃丹功之反而逆者,则有谁知识之哉?故报言学道之人,若不识阴阳之变化,切莫乱为以自误之耳。

不识玄中颠倒颠,争如火里好栽莲。

牵将白虎归家养,产个明珠是月圆。

谩守药炉看火候,但安神息任天然。

群阴剥尽丹成熟,跳出樊笼寿万年。

火里不可栽莲,男儿安得成孕?今修炼之道,乃玄中之玄,妙中之妙,还返阴阳,颠倒造化,而使男子结胎以成丹,此犹火中栽莲以结子也。牵者,犹采也。白虎者,金精也。家者,黄庭也。谓用意采其金精真铅,而归于黄庭之中,以收养封藏之也。明珠者,丹胎也。月圆者,金水完全也。谓白虎与青龙相合于黄庭,则阴阳均齐,以产结丹胎,而如月之圆也。然此但言采白虎之铅,而不言取青龙之汞者,以龙虎同是一气所化,而明珠为青龙之宝,月圆有阴阳无缺之义也。且铅为君,而汞为臣,今君既倡之于前,则其臣自和之于后,故虽不明言青龙,而青龙之义在其中矣。谩守药炉看火候,但安神息任天然者,谓药物既已凝聚鼎中,则法宜温养,不必如前之子午徘徊、卯酉沐浴,以执守炉鼎烹炼之火候,而但安定其神气,转运于东西二道,任其天然之心息以温养之也。迨炼至群阴剥尽,乃纯阳之丹成熟,则超出生死樊笼之外,其万年之寿,亦不谓之多也。

三五一都三个字,古今明者实然稀。

东三南二同成五,北一西方四共之。

戊己自居生数五,三家相见结婴儿。

婴儿是一含真气,十月胎圆入圣基。

三五一者,乃三元五行一气之义也,而总之为三个字。但其中之玄妙,古今明此者实稀少而不多也。夫三五一之义,其东三之木与南二之火合而成五,《参同契》所谓木火为侣是也。其北一之水与西四之金合而为五,《参同契》所谓金水合处是也。其戊己为土,而土之生数自居其五,《参同契》所谓戊己号称五是也。此三个五者,即谓之三家也。其修丹之道,要使三家相见而会合为一气,则四象具其中,五行在其内,以结成婴儿也。故谓婴儿即是真一之气,而含育三家以成造化。若温养十月,则胎圆丹熟,自然超凡入圣基矣。然此亦不过比喻法象,而其实三五者,乃一气所分而为用,其一气者,是三五所合而为体。此呼吸太和之度数,乃抽添火候之节符,为内丹之玄秘,所以明之者稀也。《参同契》曰:三五与一,天地至精。可以口诀,难以书传。此之谓也。

不识真铅正祖宗,万般作用枉施功。

休妻谩遣阴阳隔,绝粒徒教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

此言学道修丹者,若不识真铅汞之出处宗祖,任他万般施功,诸门作用,总然无益。且如修妻弃妾,而谩道为阴阳之隔,其绝粒休粮,而徒然教肠胃之空也。以及烧炼草木金银,皆是滓质有形之物,而吐咽云霞日月,亦总朦胧无据之为。更有吐故纳新,并存想集神等法,而千门万类,总之与金丹大道,其事乃不相侔也。

万卷仙经语总同,金丹只此是根宗。

依他坤位生成体,种在乾家交感宫。

莫怪天机俱泄尽,都缘学者自迷蒙。

若人了得诗中意,立见三清太上翁。

仙经万卷,比喻千般,总无非一阴一阳,产坤种乾,而为金丹之根宗也。故将他坤位水火生成之药,而种于乾家阴阳交感之宫,则其丹可成而道可得矣。《入药镜》所谓产在坤,种在乾是也。然莫怪此言将天机泄漏,总缘学者自迷蒙难知,若人了达其诗意者,即可以跻三清之境而朝太上之君也。

悟真篇正义卷中

会稽元真子董德宁注

七言绝

先把乾坤为鼎器,次将乌兔药来烹。

既驱二物归黄道。争得金丹不解生。

《易》以乾为天,以坤为地。盖先天卦位,乾南坤北,而天地定位乎上下,此乃体也。其后天卦位,乾居西北,坤居西南,而阴阳升降乎上下,此乃用也。是以修养者,当求吾身之乾坤体用,而为炼丹之鼎器,故曰先把乾坤为鼎器也。乌兔者,盖日为阳精,月为阴精,而日中有雌乌之阴气,月中有雄兔之阳气,以成坎离之象,是水火之精气所以谓之药物也。今以人身丹道言之,则外之两目光明,有日月之形体也,而内之二气往来,有日月之行用也。其修之之道,将此内外日月,乃交互运用于吾身,是为烹炼药物于鼎器,故曰次将乌兔药来烹也。二物者,即乌兔也。黄道者,日月所行之路也。谓修丹之法,乃驱驰吾身之乌兔,以运行于自己之黄道。遇子午之位,则阴阳徘徊。逢卯酉之宫,则水火沐浴。积累功深,自然入妙,而金丹岂有不解发生之理乎?

安炉立鼎法乾坤,煅炼精华制魄魂。

聚散氤氲成变化,敢将玄妙等闲论。

乾鼎坤炉者,即吾身之至宝鼎器也。而安立之法,要内正其心,无诸杂念,外正其身,无使偏倚,如乾坤之清宁平正也。魂魄者,即日月之精华也。谓乾坤既定位乎上下,而使日月往来于东西,则是为煅炼精华,以擒制其魄魂也。氤氲者,元气交密之状也。谓烹炼阴阳之二气,使其相交相聚,则自然成其变化,而大药生矣。然此乃玄妙之旨,非谓等闲之论而可以轻忽之耶!

休泥丹灶费工夫,炼药须寻偃月炉。

自有天然真火育,何须柴炭及吹嘘。

泥,滞也。丹灶者,谓外丹之道也。盖炉火之事,虽真有所据,但其工夫繁琐,资费颇多,倘失其枢要,则身与家俱败,而不若内丹之至简至易。苟得其传,即夫妇之愚,亦可以与知与能。故谓休滞泥于丹灶,而费耗其工夫也。偃月炉者,乃铅炉也。其位居西南,其象为坤,而内含元气,故烹炼药物,当寻求此炉之处所,而其中自有天然之真火,不须如炼外丹者,用柴炭之火及吹嘘之风也。

偃月炉中玉蕊生,朱砂鼎内水银平。

只因火力调和后,种得黄芽渐长成。

偃月炉者,其象为坤,乃铅炉也。朱砂鼎者,其象为乾,乃汞鼎也。玉蕊者,即玉液也。水银者,乃水中之银,即金精也。谓偃月铅炉之中,而生有玉液。朱砂汞鼎之内,而正有金精。《还源篇》所谓偃月炉中汞,朱砂鼎里铅是也。然此乃阴阳交互,水火同根,若烹炼之火力无差,以调和其二物,而种于丹田之中,则其黄芽日渐长成矣。但此黄芽者,非指黄芽之铅,乃是丹头之喻,以其生成于坤而萌蘖于土,故谓之黄芽也。

咽津纳气是人行,有药方能造化生。

鼎内若无真种子,犹将水火煮空铛。

咽自己之津液,纳天地之正气,此二者,是人人能行之也。然须有大药丹头在于吾身之中,方能有造化之生。倘自己之鼎内,若无三物结成之真种子,而行咽津纳气者,犹将水火以煮其空铛,此有何物成熟哉?铛,釜属也。

调和铅汞要成丹,大小无伤两国全。

若问真铅何物是,蟾光终日照西川。

大者,阳也。小者,阴也。《易》泰卦所谓小往大来,而否卦谓大往小来是也。夫调和铅汞,要其成丹,阴阳务须均平,二物无使偏胜,犹如两国之完全,方凝结其丹头也。蟾光者,月彩也,乃金精之华。终日照者,谓日日如此也。西者,金气之方。川者,水流之地。谓金华日日照临于金土之乡,夫然后真气自生,而真铅即是此物,不必远索他求也。然总之谓神驭其气,以烹炼于坤申之方耳。

未炼还丹莫入山,山中内外尽非铅。

此般至宝家家有,自是愚人识不全。

修炼之道,要在闹中习静,和光同尘,使人不识其行藏,以成百炼之真金。及至丹成功就,命宗已圆,方投深山僻处,乃抱元守一,养其真性,以全性命兼修之妙,故曰未炼还丹莫入山也。夫真铅药物,具在自己,不用他寻。而山中之凡铅,乃非其所用。故谓山中内外尽非铅也。家家者,即人人也。以对山而言,故称之谓家。言此真铅之宝,人人具足,个个完全,但愚者不之识,乃当面蹉过,以轻弃之耳。

竹破须将竹补宜,抱鸡当用卵为之。

万般非类徒劳力,争似真铅合圣机。

《还金术》曰:竹断须竹续,木破须木补。屋漏用瓦盖,人衰以类主。《参同契》云:欲作服食仙,宜以同类者。植禾当以黍,覆鸡用其卵。此总谓同类则易于成功,苟非其种,而徒劳无益也。今诗中之意,正是如此。盖谓吾身有质之躯体,既已衰残,若非烹炼无形之真气,用以补助,则安能返本还源以获其长生之道哉?故曰争似真铅合圣机也。

用铅不得用凡铅,用了真铅也弃捐。

此是用铅真妙诀,用铅不用是诚言。

凡铅者,五金之属,是滓质之物,乃非其种也。真铅者,自己之宝,为延命之药,此吾同类也。故曰用铅不得用凡铅也。然既用真铅,与真汞交结,而逐日烹炼,及至元和内运,其日月停轮,则是真铅亦不可用矣,故曰用了真铅也弃捐也。但此便是用铅之妙诀,而古人谓用铅不用铅,诚哉是言也!《金谷歌》云:用铅不用铅,须向铅中作。及至用铅时,用铅还是错。此之谓也。

虚心实腹义俱深,只为虚心要识心。

不若炼铅先实腹,且教守取满堂金。

虚心者,谓修性也。实腹者,谓修命也。《道德经》所谓虚其心,实其腹是也。但此二者之义,俱为幽深。然虚心须要识心见性,此如水中捞月,一时难以捉持,而不若实腹之道,先采炼其真铅,有可下手之处。且教守取吾之精气,乃用神火烹煅,以成遍体真金,犹如满堂金玉之象,岂非易得之乎?《道德经》云:金玉满堂,莫之能守。今诗中之句,是借此之义也。

梦谒西华到九天,真人授我指玄篇。

其中简易无多语,只是教人炼汞铅。

高象先《梦仙歌》有曰:举世何人识河车,子当西去求西华。西华夫人掌枢纽,便当指与真丹砂。今诗中谓梦谒西华、授我《指玄》,是借此之义,以明药产于西南,而修治之道,乃极为简易,总无非教人烹炼铅汞,以结聚丹胎而已,其外别无他法也。

道自虚无生一气,便从一气产阴阳。

阴阳再合成三体,三体重生万物昌。

道自虚无生一气,是道生一也。便从一气产阴阳,是一生二也。阴阳再合成三体,是二生三也。三体重生万物昌,是三生万物也。此乃用《道德经》之义,以发明修丹之理。盖大道乃先天一气,其一气肇分,以为铅汞也。而铅汞交合,以成金丹也。金丹成就,则千变万化,皆由此出矣。

坎电烹轰金水方,火发昆仑阴与阳。

二物若还和合了,自然丹熟遍身香。

坎电者,乃金火也,故烹轰于金水之方,《还源篇》所谓海底飞金火是也。火发者,乃木火也,故发育于昆仑之顶,《翠虚篇》云昆仑山上火星飞,金木相逢坎电时是也。然此总谓阴阳二火之义,故曰阴与阳也。若还使此阴阳二物,升降于上下,交合于中宫,则自然凝结成丹,而身名俱为之香也。

离坎若还无戊己,虽含四象不成丹。

只缘彼此怀真土,遂使金丹有返还。

离为火,坎为水,戊己为土。而纳甲法:以乾纳甲壬,坤纳乙癸,震纳庚,巽纳辛,坎纳戊,离纳己,艮纳丙,兑纳丁。则是坎离之中,皆有真土矣。又砂中有汞,乃离火含震木之象,而铅内有银,乃坎水含兑金之象。此是坎离而含四象也。故谓离坎中若无其土,虽有四象之含,总亦不能成丹。盖水火无土不交合,而五行非土不生成也。今乃有此真土,而怀于坎离二物之中,则是三性合会,五行完全,遂使炼丹有返还之功,以结聚其金胎者也。

日居离位反为女,坎配蟾宫却是男。

不会个中颠倒意,休将管见事高谈。

《易》以离为日,又以离为中女,以坎为月,又以坎为中男。盖日为太阳之精,而离为真火之象,故日居离位也。然离本乾体,因再索而得坤之中爻,是谓之中女,乃属于阴。又其火生于地二,亦是阴数,所以反为女也。夫月乃太阴之精,而坎乃真水之象,故坎配蟾宫也。但坎本坤体,因再索而得乾之中爻,是谓之中男,乃属于阳。又其水生于天一,亦是阳数,所以却是男也。然此乃天地之日月,卦象之坎离,其阴阳之颠倒有如此耳。至于修丹之造化,亦复效之。如水要其升,火要其降,金则使之浮,木则使之沉。其在下者,采之以登天,在上者,取之以入地。而阴中藏真火以炼其铅,阳中含真水以烹其汞,是将此二物运行于黄道,封固于黄庭,以凝结成丹,则颠倒之能事毕矣。倘不能明此中之玄妙,而将一知半见,妄自高谈,此乃以管窥天之流,何足道哉!

取将坎位中心实,点化离宫腹内阴。

从此变成乾健体,潜藏飞跃总由心。

先天卦位,乾南而坤北。后天卦位,坎北而离南。盖先天之乾坤交,则乾中虚而为离,其坤中实而为坎,于是乾坤退居于西之南北,而坎离进位于正之南北,则谓之后天矣。故先天以乾坤为尊,是乃体也,而后天以坎离为贵,是乃用也。今修丹之道,是将后天之用,以复其先天之体。故炼取坎中之阳气,以点化离中之阴精,乃运行交会,而复还其乾健纯阳之体,则吾身修炼之造化毕矣。潜藏者,沉伏也。飞跃者,升举也。谓此之采取点化,乃升沉举伏之法,而总在吾之心意以为运用之枢机耳。

震龙汞出是离乡,兑虎铅生在坎方。

二物总因儿产母,五行全要入中央。

五行相生之道,而木能生火,金能生水,此其常也。今震龙汞俱属木,而出自离乡者,是木畏金之伐,乃藏于离火之中,以御其金气也。其兑虎铅皆属金,而生在坎方者,是金惧火之克,乃隐于坎水之中,以拒其火精也。此所以母藏子之腹,儿反产其母,而砂中有汞,铅中有银,乃成造化之神妙,丹道之玄机也。《参同契》所谓母隐子胎,子藏母胞是也。然阴阳本互藏其用,而子母原相为依倚,故此之二物虽内含四象,而更须真土同入中央,则五行全而丹头结矣。

月才天际半轮明,早有龙吟虎啸声。

便好用功修二八,一时辰内管丹成。

夫月至初八日,谓之上弦,至二十三日,谓之下弦。以其形象如弓,故称之谓弦也。而上弦月在昏时现于丁方,其下弦月在晓时现于丙方,故曰月才天际半轮明也。声者,气也。谭子《化书》曰:声由气也,气动则声发。是此之义。谓修丹之道,先以龙虎吟啸之气,蟠旋于上下,即是两弦金水之精,运行于东西,故曰早有龙啸虎啸声也。二八者,谓两弦俱得其均平,即龙虎勿使有偏胜,所以古人有龙汞半斤、虎铅半斤之喻,以为二八之权衡也。《参同契》所谓二八应一斤是也。然烹炼之神功,惟用此二八之真精气,使之交合而为一,则还丹顷刻可成矣,故曰便好用功修二八,一时辰内管丹成也。《参同契》曰:两弦合其精,乾坤体乃成。此之谓也。

华岳山头雄虎啸,扶桑海底牝龙吟。

黄婆自解相媒合,遣作夫妻共一心。

华岳,乃西山也。扶桑,谓东海也。盖虎属兑金,本是阴物,今啸于西山之上,故谓之雄虎。而龙属震木,本是阳物,今吟于东海之底,故谓之牝龙。此乃二物之阴阳颠倒也。黄婆者,土也。以黄为坤土之色,而婆为坤母之称,其在人身中,则心所发之意是也。然修丹之二气运行,阴阳交合,自始至终,无不赖乎此。故令其作为媒娉,使雄虎牝龙遣作夫妻,而共合为一心,以结丹胎也。

西山白虎正猖狂,东海青龙不可当。

两手捉来令死斗,化成一块紫金霜。

此章承上文而言之。谓白虎金铅之气,在西山之上,其情猖狂而难以制御也。青龙木汞之精,在于东海之底,其性狡猾而不可抵挡也。《金丹四百字·序》曰:心之猖狂如龙,身之狞恶如虎。同此义也。两手者,即东西也。死斗者,即野战之义。而总无非身心冥合是也。言捉取东西龙虎之精气,使其冥合于鼎炉中,则自然化成一块紫金之药,如露之凝结成霜也。

赤龙黑虎各西东,四象交加戊己中。

复姤自兹能运用,金丹谁道不成功。

赤龙者,谓龙从火里出,即砂中汞也。黑虎者,谓虎向水中生,即铅中银也。而龙虎各居东西之方,其色本青白,今青龙而变赤,白虎而化黑,是金水木火四象具也。其修合之法,乃以此四象而交加于戊己之土中,则五行全矣。然后子进阳火,以象复卦之一阳生,而午退阴符,以象娠卦之一阴生。从兹运用,周而复始,及时烹炼无差,则金丹岂有不成之理哉!

先且观天明五贼,次须察地以安民。

民安国富当求战,战罢方能见圣人。

《阴符经》曰:观天之道,执天之行,尽矣。天有五贼,见之者昌。盖五贼者,乃五行也。五行得其正,则万化皆安。五行失其正,则百昌贼害。故反言之曰五贼也。今诗中引《阴符》之义,谓得三才五行之造化,而后可修炼成丹,故上观天道阴阳之转运,下察地理刚柔之变迁,中养自己神气之充足,而三者俱备,五行皆明,则谓之国富民安。然后求入室战斗烹炼之事,及至十月火功既足,乃战斗之事已罢,则圣胎圆成超脱,是谓圣人能出现矣。但战之为义,乃兵仗相接,炮火相加也。今修丹使金木以交合,发火以烹炼,其名之谓战,乃最当之喻耳。

用将须分左右军,饶他为主我为宾。

劝君临阵休轻敌,恐丧吾家无价珍。

用将者,运火也。左右者,阴阳之道路,左属阳为主,右属阴为宾。而运火之法,当分左右二道,以任其金火之行也。故采取作丹之火候,左升而右降,以象天道之尚左也。其入室温养之火候,右升而左降,以象地道之尚右也。是以温养先右而后左者,乃主宾之进退相易,故谓之饶他为主我为宾也。《参同契》曰:子当右转,午乃东旋。是此义也。又温养之际,乃修丹之大关键,不可有纤毫差谬,以丧失吾家无价之命宝。犹临阵之战斗,而死生系之,不可轻敌以致败亡耳。盖十月温养之功,苟稍有差失,则火候亏缺,而丹道不全矣。若大有触犯,而性命或致危殆者有之,故不可不谨慎也。

火生于木本藏锋,不会钻研莫强攻。

祸发总因斯害已,要须制伏觅金公。

《阴符经》曰:火生于木,祸发必克。盖火虽生于木,而火发木必焚矣,故曰火生于木本藏锋也。若修丹不明运火之法,而强为以攻治之,犹钻研其木太过,则必火发祸生以致害也。金公者,鈆字之分也。谓要擒制其木火,须觅金水以克伏之也。夫人之气血,本是通畅,若稍有逆滞,则病生矣。其诸旁门之辈,不知道之出于自然,乃欲强闭其息,或妄搬其气,久久行之,气血溃乱,发为癫狂之疾,以致丧身失命。此皆不会钻研,而强攻祸发之故也。岂不惜哉!故张君作此以戒之。

金公本是东家子,送在西邻寄体生。

认得唤来归舍养,配将姹女作亲情。

金公者,铅也。《玉清宝箓》曰:铅本火体而金情,汞本水体而木性。故谓铅火本是东家震木之子,而铅金寄在西邻坤土之生也。《复命篇》曰:龙虎本来同一体,东邻即便是西家。是同此义也。唤犹采也,配乃取也。谓要修炼九转之丹,必须认得金公之铅,而采归黄婆之舍以养之,取将姹女之汞以合之,则自然二物相亲,而情性和谐以结婴儿也。

姹女游行自有方,前行须短后须长。

归来却入黄婆合,嫁个金公作老郎。

姹女者,灵汞也,即流珠也。前后者,谓鼎炉之方向也。长短者,谓灵汞之行路也。前行须短者,从申以入戌者也。后须长者,自寅而达于申也。此之谓姹女游行自有方也。黄婆舍者,乃坤母之家,其中宫土位是也。言姹女之游行归来,却入于坤母之家,而与铅为配,是乃姹女嫁金公也。以铅称为金公,岂非老郎乎?夫上章言金公之出处,而采铅以配姹女,此章言姹女之由来,而取汞以嫁金公,俱各有其理存焉。

纵识朱砂与黑铅,不知火候也如闲。

大都全藉修持力,毫发差殊不作丹。

纵,虽也。谓修丹虽识朱砂黑铅之出处,而不知火候之法度,此亦是等闲无用也。故大都全藉修持之功力,须寻明师一一指点完全,庶几烹炼有效。不然,即有毫发之殊异,总亦不能成丹也。

契论经歌讲至真,不将火候著于文。

要知口诀通玄处,须共神仙仔细论。

契论经歌之丹书,虽皆讲述至真之道,但不将火候之细微而尽著于文字之中,所以知此者鲜也。倘学者要知口诀之玄妙,须共神仙之流以细论之,方可明其端倪耳。此章与上章,诫学道之辈,务求真师点化,以开发其蒙昧也。

八月十五玩蟾辉,正是金精壮盛时。

若到一阳来起复,便堪进火莫延迟。

玩,游观也。蟾辉,月光也。八月者,秋之中,乃金气之旺也。十五者,月之半,为金精之盛也。故曰八月十五玩蟾辉,正是金精壮盛时也。一阳来起复者,是吾身之冬至阳生也。进火莫延迟者,谓铅遇癸生须急采也。然此诗本谓金盛之际,阳生之时,便当进火以采取之。而白紫清、廖蟾辉辈,谓炼养须八月十五入室者,盖有取于内真外应,为天人合发之机,是亦一道也。

一阳才动作丹时,铅鼎温温照幌帏。

受气之初容易得,抽添运用却防危。

铅鼎者,藏气之府也。温温者,和暖也。幌者,晃也,喻两目也。帏者,围也,喻周身也。盖谓吾身一阳才动之候,则铅鼎中之真气和暖,其光华上耀于两目而生明,遍照于周身而生白也。《翠虚篇》曰:其次膀胱如火燃,内中两肾如汤煎。《沁园春》丹词云:温温铅鼎,光透帘帏。皆此之义。然有此之景象,乃正好作丹之际也。但受气之初,虽若容易可得,而其交会采取,以及运用抽添,却要防危虑险,庶可望其成功耳。

玄珠有象逐阳生,阳极阴消渐剥形。

十月霜飞丹始熟,此时神鬼也须惊。

玄珠者,丹胎也。有象者,凝结于鼎中也。盖谓丹胎既已凝结,其温养运火之法,乃准一年之消息,始于十一月复卦,逐一阳之生,至四月纯乾,则阳极矣。然阳生谓之息,阴生谓之消,而消息循环无端,故以五月为一阴之消,至九月为剥卦之形象,而万物凋落也。十月纯坤,霜飞水冻,则火候终竟,而金丹始熟矣。然丹熟则成仙,而鬼神安得不惊异哉?但此虽为一岁之节候,若簇之于一月一日一时,及至于一息,皆有此之造化,不可不知也。

前弦之后后弦前,药味平平气象全。

采得归来炉里煅,炼成温养自烹煎。

前弦之后后弦前者,谓月之二八前后两弦,此喻吾身之阴阳二气也。药味平平气象全者,以两弦之金水各得其半,为药物之气均平,是阴阳之象完全也。今修丹者,乃采取此金水二气,归于鼎炉之中煅炼,而晨昏无懈,昼夜如斯,及至炼成丹胎,再加十月火符之温养,以收其全功也。

长男乍饮西方酒,少女初开北地花。

若使青娥相见后,一时关锁在黄家。

长男者,震谓之长男,而震属木。西方酒者,喻兑金之液也。谓作丹采炼,震木之火,至于西南坤方,而取饮兑金之液也。少女者,兑谓之少女,而兑属金,谓兑金之液,其生成在西南坤方,而兑金之花,乃开放在西北乾地也。青娥者,以巽为长女,巽属木而色青也。又巽谓之风,言长男之木火,少女之金水,若得青娥之巽风,使三者相见,则一时之中,俱关锁于黄庭之家,以结成丹头也。《入药镜》曰:起巽风,运坤火。入黄房,成至宝。是此之义也。又《还源篇》曰:长男才人兑,少女便归乾。巽宫并土位,关锁自周天。其大旨与此诗同。

兔鸡之月及其时,刑德临门药象之。

到此金砂宜沐浴,若还加火必倾危。

兔鸡之月者,谓二月属卯,而卯为兔,八月属酉,而酉为鸡也。刑德者,二月是春之半,而主发生为德,八月是秋之半,而主肃杀为刑。然德中亦有刑,如二月榆荚堕落,以阳中尚含阴也。而刑中亦有德,如八月荠麦芽蘖,以阴中还存阳也。《参同契》曰:刑主杀伏,德主生起。二月榆落,魁临于卯。八月麦生,天罡据酉。是此义也。所以二、八月之时候,谓之刑德临门,而修丹之药火,亦应效法而象之。盖二、八月乃阴阳之各半,不寒不热,为中和之令,故修炼运火到此,则遇卯不进阳火,而逢酉不退阴符,使金砂沐浴,以法天地之机也。然金即铅也,砂即汞也。谓之沐浴者,以木液旺于卯,当防其危,而金精旺于酉,应虑其险。所以沐浴罢功,以防其木火之燥,而虑其金水之滥,乃使之和平也。又沐浴之名义,谓火生于寅,而卯即沐浴之方也,水生于申,而酉即沐浴之位也。若当此卯酉之际,而不沐浴停功,却仍还加进火符,则其药物必致倾危,而丹道差失矣。但沐浴之法,乃吾身之造化,不可著于年月日之间,以及天地方位之中焉。

日月三旬一遇逢,以时易日法神功。

守城野战知凶吉,增得灵砂满鼎红。

夫每月三十日之终,至晦朔之间,则日月之形体相合,乃阴阳之精气相交,故谓之三旬一遇逢也。然丹道以月簇日,以日簇时,而一时之中,则吾身之日月,亦有晦朔相交之造化,此谓效法天地之神功也。守城者,凭高而守也。野战者,据下以战也。盖野战之义,以日月合璧于晦朔之间,叠持于亥子之分,虽无战斗之事,而其两者相持于地下,却有战争之象。《参同契》所谓天地媾其精,日月相掸持是也。《易》曰龙战于野,而《参同契》因之云战德于野。故野战之名,殆昉于此也。其守城之义者,以每月之半,为日月相望于天地,而月乃盛满已极,是盈不可久之际,故当执守其高亢,如守城之不可失也。然总之内丹之野战者,谓收摄身心,降伏龙虎,乃神气凝聚于下穴也。守城者,谓呼吸相含,水火既济,是精华徘徊于上宫也。《参同契》曰:天地之雌雄兮,徘徊子与午。是此之义耳。知吉凶者,谓守城野战,各如其法度,是乃知吉以去其凶也。则鼎内之灵砂丹药,自然增其光辉而得其红润矣。然上章是言卯酉之沐浴,而此章即谓子午之徘徊,此乃修丹之四柱,故张君比类而及之,学者宜深察焉。

否泰才交万物盈,屯蒙二卦禀生成。

此中得意休求象,若究群爻谩役情。

上乾下坤为否,乃七月之卦也。上坤下乾为泰,乃正月之卦也。而此二卦者,为天地交合之象,是阴阳均平之时,所以万物为之盈盛。其在丹法,将沐浴罢功之候也。上坎下震为屯,上艮下坎为蒙,此二者,乃分值旦暮之卦也。盖炼丹之道,准《周易》六十四卦,以乾坤为鼎炉,坎离为药物,而其余六十卦,依上下两经之次序,自屯蒙起,至既济末济终,分布于一月之内,以作运火符之用。而一日两卦值事,则朔旦用屯卦,以象阳气之生,至暮用蒙卦,以象阴气之成。故谓之二卦禀生成也。《参同契》曰:朔旦屯值事,至暮蒙当受。昼夜各一卦,用之依次序。既未至晦爽,终则复更始。是此义也。但修丹者,既得此中之意,以准火候之度,则其筌蹄可忘矣。不可执滞于诸象,究泥其群爻,以谩役其情性,而有误于丹功焉。象,谓卦之上下两象。爻,谓卦之六位爻画也。

卦中设象本仪形,得象忘言意自明。

后世迷人惟泥象,却行卦气望飞升。

此诗承上章以重申之。谓修丹之设卦象者,乃比喻丹道之形仪耳。苟明其意义之指归,则爻象自可忘言矣。而世之迷人,竟执文泥象,有造为卦气之图,以爻画准其气息之数,乃推究行持,而欲望飞升者,不亦惑乎!按此章与上章之旨,谓既得卦爻之义理,当蠲象用意以修丹,此诚至论也。奈后人不察其义,凡遇卦象,皆以此言蔽之,殊为孟浪。甚至《参同契》,乃大易、黄老、炉火,三者俱备之至文,而诸家之注,俱解为金丹之书,而竟略其大易之道,遂使亘古大文,晦二千年矣。予虽晚学,然深慨之,曾为逐一详注,颜之曰《正义》,而明其三道由一之旨,并阐夫历象数理之学,为治国修身之枢要,儒道合一之根源。谅高明者自能鉴白之,兹不暇具述焉。

天地盈虚自有时,审能消息始知机。

由来庚甲申明令,杀尽三尸道可期。

天地之盈虚者,阳气升为盈,阴气降为虚,日中为盈,日昃为虚,月满为盈,月缺为虚,春夏生长为盈,秋冬敛藏为虚。此之谓盈虚自有时也。消息者,息为阳生,自子至巳,消为阴生,自午至亥也。谓能审悉其阴阳之消息,天地之盈虚,则其造化之玄机始知矣。庚甲者,甲木居于东,而主生气之令,庚金居于西,而主杀气之令。言知其金木之由来,则生杀之令自明也。三尸者,上中下之尸神,乃气质之阴性所化。故修丹之士,当存心养气,以阳火炼尽阴滓,则三尸绝迹,而大道自可期矣。

要得谷神长不死,须凭玄牝立根基。

真精既返黄金室,一颗明珠永不离。

谷神者,谷为空虚之物,神乃阴阳不测之灵也。玄牝者,玄乃天之色,以比阳也,牝乃畜之母,以喻阴也。言虚灵之元神,欲其长存而不死,须凭阴阳之二气,乃运行交合,以建立其根基也。《道德经》曰:谷神不死,是谓玄牝。玄牝之门,是谓天地根。绵绵若存,用之不勤。是此义也。真精者,阴阳之精气也。黄金室者,即黄庭也。谓阴阳之精气,使返还于黄庭,乃结成一颗明珠之胎,而永存吾身不离,以作陆地之仙也。

玄牝之门世罕知,休将口鼻妄施为。

饶君吐纳经千载,争得金乌搦兔儿。

玄牝之门者,阴阳出入之关窍也。又有上玄下牝之分,左玄右牝之别,故世人罕能知之也。倘学道之辈,不知玄牝体用之真机,而将口鼻妄行施为之,饶他吐故纳新之法,至于千载之久,总不能使金乌搦按其玉兔,而浑合以结丹头也。然上章但言玄牝,而此章言玄牝之门。苟明其玄牝之体用,便知门户之出入矣。盖西南之乡,天地之根,乃其门之体也。阴阳之精,日月之华,是其气之用也。若不达其体用合一之机,徒事于口鼻,则去道远矣,是以非之。

异名同出少人知,两者玄玄是要机。

保命全形明损益,紫金丹药最灵奇。

《道德经》曰:故常无,欲以观其妙。常有,欲以观其徼。此两者同出而异名,同谓之玄。玄之又玄,众玄之门。盖妙者,神妙也,微者,边徼也。谓常无者,欲观其神妙之无方也,即所谓无声无臭之义是也。常有者,欲观其边徼之有极也,即所谓格物致知之义是也。但此有无之两者,是同出于道,即太极动静之理。其动则为有,静则为无,乃各异其名,而总同谓之玄也。然有无同出,乃混成为体,是一玄也。有无异名,而互相为用,又一玄也。而其两玄相合,则千变万化,皆由此出,岂非众妙之门乎?今诗中是用此之义,以重申上两章耳。故谓玄牝者,即是有无之异名,其虽有阴阳之分,而实同出于一气所化,此时人之少知者也。且玄牝之气,其阴阳互用,有无兼施,升降于上下,往来于东西,斯真玄玄两者之枢机也。是以保命全形之道,须明损益二卦之理,乃阴阳之上下损益,即为火候之文武增减,亦是有无玄牝之义。夫知乎此者,然后紫金之丹药可成,而有灵奇莫测之妙也。

始于有作人难见,及至无为众始知。

但见无为为要妙,岂知有作是根基。

有作者,即有为,是言修命之道也。无为者,即无作,是言修性之学也。盖修养之道,先炼三品大药,以成金丹,而固其命蒂。然后抱元炼神,存心守一,而养其性根,以全性命兼修之神仙也。但其始于修命之时,混俗同尘,韬光晦迹,而人不识其行藏,故难见其端倪,及至温养已毕,乃抱一以修其性。此时不交人事,无作无为,昼夜默坐,似讷如愚,而众人始知其为修养也。然但见此等无为之道,乃为要妙真玄,彼乌知有作有为之机,是修丹立命之根基者哉?

黑中有白为丹母,雄里怀雌是圣胎。

太乙在炉宜慎守,三田聚宝应三台。

黑中有白者,铅中银也。《道德经》曰:知其白,守其黑。《参同契》谓故铅外黑,内怀金华是也。言修炼之道,而药物以真铅为君,故铅中银是金丹之母也。雄里怀雌者,砂中汞也。《道德经》曰:知其雄,守其雌。《参同契》谓雄雌相须,须以造化是也。言修合丹头,以真汞为臣,故砂中汞乃圣胎之基也。太乙者,乃紫微垣中之星名,此喻丹胎也。谓丹居鼎炉之中宫,是宜谨慎守护,而弗使有差忒也。三田者,上中下之三丹田也。三台者,斗魁下之星也。谓汞居于上,铅居于下,而汞铅交合以成丹胎,则是丹居于中矣。此乃三田聚宝,以上应三台之象也。

恍惚之中寻有象,杳冥之内觅真精。

有无从此自相入,未见如何想得成。

恍惚者,悟而未分明,是阳初动之象也。杳冥者,幽寂深远,是阴极静之意也。盖修炼之道,若得其真诠,而工夫纯粹,其药物成就者,但凝神于气穴,心息相依以归根,则真息自生,呼吸俱无,如身入杳冥之乡,是阴极之精可觅,乃真汞生也。少焉,则一阳初动,其丹田如火燃,暖气冲融,神光透目,而心觉其恍惚之景,是阳动之象可寻,乃真铅生也。斯时急宜运火采取,送归黄庭,可结其丹胎矣。《道德经》曰:恍兮惚兮,其中有象。杳兮冥兮,其中有精。此之谓也。有无者,有即恍惚,无即杳冥也。又水火亦是有无之义。盖谓阴阳互其用,有无交相入,然后可以炼养成丹。倘不见恍惚杳冥之真象,以及水火既济之玄机,但凭空著想而妄作求仙,岂不谬哉!然恍惚杳冥四字,能诵者颇多,而知其义者或寡矣。今予不惜天秘,而分明注之者,欲使学道之士,成归正道,不入他歧,是所深愿也。

四象会时玄体就,五行全处紫金明。

脱胎入口功通圣,无限龙神尽失惊。

四象者,即青龙、白虎、朱雀、玄武也。谓四象聚会于勾陈中宫,乃五行完全,是三家相见也,则玄妙之真体可成就,而紫金之丹药已明著矣。其后入室之温养无失,而运用之火候无差,自然脱胎以超神,入口以归定,而无往不可者,以其达于圣域也,则无限之龙神,岂不惊其灵异乎?

华池宴罢月澄辉,跨个金龙访紫微。

从此众仙相见后,海田陵谷任迁移。

华池者,乃水火之宅,元气之所居,即元海也。宴罢者,服食毕也。月澄辉者,金气生明也。跨个金龙者,采取金木也。紫微者,中宫之星垣也。言作丹之法,其华池服食已毕,则金气生明,即当采取金精木液,而运入于中宫之鼎,以封固贮藏之也。众仙者,喻阴阳老少,并生成之数也。如两仪四象、三元一气,以及九还七返、八归六居之类是也。谓丹既入鼎,是阴阳老少之类数,俱相见于中宫之土位也。及炼至成熟,乃脱胎神化,与道为一,则任他沧海桑田之变迁,高陵深谷之移易,总与我无所干碍耳。

要知炼养还丹法,须向家园下种栽。

不假吹嘘并著力,自然丹熟脱灵胎。

家园者,吾身之鼎器也。《翠虚篇》曰:金丹亦无第二诀,身中一亩为家园。是此义也。言欲知修炼还丹之法,须于自身家园之中,而采取其同类之种,以栽培调护之,却不借吹嘘之劳,并搬运之力,但闲闲养其精神,温温炼其元气,则自然金丹成熟而脱其灵胎,何待于他索哉!

休施巧伪为功力,认取他家不死方。

壶内旋添延命酒,鼎中收取返魂浆。

此诗承上章而言之。谓学道者,须向自身求造化,切勿施其巧伪之功力,认取他家身中浊物,以为不死之方药,而陷溺于邪僻之行也。延命酒者,喻金精也。返魂浆者,喻木液也。言欲自修者,应于吾身之壶内,旋添金精以炼之,其自己之鼎中,收取木液以滋之,则丹药可成,神仙可冀矣。是安用他求外索,以为长生之方耶!

雪山一味好醍醐,倾入东阳造化炉。

若过昆仑西北去,张骞始得见麻姑。

雪山,西域之山。醍醐,酥之精液。此二者喻金液也。东阳造化炉者,谓东北之方,乃阳长阴消之地,如造化之炉冶,为丹道运行肇始之所也。昆仑者,众山之祖,此喻吾身之顶,为众体之尊也。言用此金液一味,倾入东北造化之炉,而上达于昆仑之顶,然后下行西北而归去也。张骞,汉时人也。麻姑,古仙女也。谓金液运至西北之方,是造化已周,而阴阳相会,犹张骞乘槎过天河,以遇女宿之象也。然此章之义,即《西江月》所谓本是水银一味,周流遍历诸辰。其大旨颇同,但彼言金气,而此言金液为稍异耳。

不识阳精及主宾,知他那个是疏亲。

房中空闭尾闾穴,误杀阎浮多少人。

阳精者,坎中元气。谓之阴里阳精,乃立命之根基、炼丹之枢要也。主宾亲疏者,谓修养之道,乃阴阳之主宾迭更,而神气之亲疏互用也。故在烹炼之际,以元神为主,以真气为宾,神御其气,性摄其情,此神为亲而气为疏也。而其功夫之次第,则先炼气修命为主,而后养神修性为宾。以铅擒汞,以魄钤魂,此命为亲而性为疏也。但此等之玄理,其那个知识之哉?且更有迷途之人,不明阳精出处,及主宾亲疏之义,而乃捏闭尾闾之穴,以行房中之邪术者,此误杀闾阎之浮生,不计其多少人也。《翠虚吟》曰:谓之阴丹御女方,手按尾闾吸气咽。夺他精气补吾身,执著三峰信邪见。此之谓也。然主宾之义,而本篇中,有以浮沉为主宾者,如谁识浮沉定主宾是也,有以左右为主宾者,如饶他为主我为宾是也,而此诗之主宾者,以神气亲疏为主宾也。故三处虽皆言主宾,而各有其理存焉,此不可不知耳。

万物芸芸各返根,返根复命即常存。

知常返本人难会,妄作招凶往往闻。

《道德经》曰:致虚极,守静笃。万物并作,吾以观其复。夫物芸芸,各归其根。归根曰静,静曰复命。复命曰常,知常曰明。不知常,妄作凶。今诗中之句正是此义。盖芸芸者,物之多貌,谓万物如此之多,而至春夏之际,皆为生长蕃盛,此并作之动也。然动极必静,所以秋冬之时,均相敛藏消闭,乃返根于静矣。而静极必动,以复其天命之生机,此造化之所以经常不已耳。故谓返根复命者,即可以长存不死也。但此知常返本之道,亘古如斯,是万物尚且能之,而人反难明难会,却妄作妄为,以招凶咎者,乃往往闻其皆是也。此章言学道之人,当明动静屈伸之机、归根复命之道,庶可入玄妙之门。若不知其理而妄作,则凶咎随之,可不戒乎!

欧冶亲传铸剑方,莫铘金水配柔刚。

炼成便会知人意,万里诛妖一电光。

欧冶,春秋时人,乃善铸剑者。镆铘,宝剑名也。言欧冶所传铸剑之方,使金水均等,而刚柔得中。盖金多则太刚而折,水多则太柔而卷。令其无过不及之差,此方是宝剑也。然剑之有神者,而炼成便能知人之意趣,其诛妖伐叛之功,虽万里之远,亦如电光之顷刻耳。《拾遗记》曰:颛顼高阳氏,有曳影剑,腾空而舒,若四方有兵,则此剑飞起,指其方则克。未用时在匣中,如龙虎吟。是此之义也。然修丹之剑者,盖剑则为金,而金则为气,以剑非金不成,而丹非气不结也。其修之之法,亦须金水两齐,刚柔相配,而用火以煅炼之。及炼成之后,乃随心所使,神妙非常,而救正除邪,则无思不服。此丹之灵,与剑之用,其功效有如此之同焉。

敲竹唤龟吞玉芝,鼓琴招凤饮刀圭。

近来透体金光现,不与凡人话此规。

敲,叩也。竹乃虚心之植物,龟为北方之黑铅。唤龟者,谓采铅也。玉芝者,《本草》书以芝为瑞草而有五色,服之可以长生,其白者为玉芝也。言敲叩其虚心,使之感通以采铅,如吞啖长生之灵芝,故谓之敲竹唤龟吞玉芝也。鼓,动也。琴乃和气之声音,凤为南方之朱汞。招凤者,谓取汞也。刀圭者,医书中凡用药少许,谓之一刀圭,以刀头圭角,为些小之药也。言鼓动其和气,使之运行以取汞,如饮服延年之药物,故谓之鼓琴招凤饮刀圭也。然如此之炼养,及至功夫纯足,则和顺积中,英华发外,而近来之玉符透体,金光现身,其世上之凡夫,安可话此之规模哉!

药逢气类方成象,道在希夷合自然。

一粒灵丹吞入腹,始知我命不由天。

修丹之药物,乃精气神也。而此三者,比其类而合之,则方能成象以结丹头,此乃修身立命,是言有为之学也。道者,乃天理之自然,而希夷者,即无声无臭之义。故希夷合于自然之道,此乃存心养性,是言无为之学也。《道德经》曰:视之不见名曰夷,听之不闻名曰希,抟之不得名曰微。此三者不可致诘,故混而为一。此之谓也。所以修养之道,而积功累行,炼成灵丹在腹,则我命在我,不由于天。盖其有无互用,内外兼修,而人事合乎天心故也。

赫赤金丹一日成,古仙垂语实堪听。

若言九载三年者,总是推延款日程。

赫赤,明盛貌。谓赫然明盛之金丹,其功效成于一日,此乃古仙垂教之语,实堪听而非诬也。若以三年九载为言者,此总是推延其时日,而款留其程期也。夫结丹本是片晌可成,而今言一日者,以丹法簇年月日时于顷刻之中,故通曰一日成也。但此诗是晓学人不知有一日见效之妙,而徒事三年九载之勤者尔。非谓素无炼养之人,乃一旦得诀行持,便可结丹而成仙焉。故修丹之道,若得其真传,须要三年炼养于前,九年抱元于后,惟中间之结丹在于一日,而入室之温养,亦当一年。所以统计之,非十余年大功不可也。倘火候未全其法度,或用功不甚为精勤,此又不可以岁月计耳。《参同契》曰:服食三载,轻举远游。又曰:累积长久,变形而仙。吕纯阳公云:才得天符下玉都,三千日里积工夫。《翠虚篇》曰:片晌工夫修便现,老成须是过三年。又曰:执著之人得不真,朝行暮辍又非诚。皆此之义也。故学者勿以一日成之语,而以辞害其志可也。

大药修之有易难,也知由我亦由天。

若非积行修阴德,动有群魔作障缘。

夫修金丹之学,乃超世之神功,此诚非细事。是以修此大药者,而有难易之分也。盖身心虽由我自修,而性命终由于天赋。若非修德行仁以邀天佑,则必有动辄得咎之事,而且有魔障以挠败其因缘也。故学道者,可不以正心行善,为修丹之根基者哉!

三才相盗食其时,此是神仙道德机。

万化既安诸虑息,百骸俱理证无为。

《阴符经》曰:天地,万物之盗。万物,人之盗。人,万物之盗。三盗既宜,三才既安。故曰:食其时,百骸理。动其机,万化安。盖盗者,窃也。谓万物窃天地之阴阳以生以成,此天地为万物之所盗也。人窃万物之资质以食以用,此万物为人所盗也。万物窃人之作养以蕃以息,此人为万物所盗也。是三盗者,既合其宜,则三才者,既得其安矣。食者,饲也,犹服也。谓人服其时宜,则百骸俱理,若天动其枢机,则万化自安也。今诗中引用此义,谓修丹之道,以三田之还返合宜,三物之烹炼无失,亦如三才之相盗食时,此乃神仙道德之真机也。万化者,万物也,犹万事也。言身外之万事安闲,心中之诸虑止息,而吾身之百骸俱理,修养之造化已成,则可以证无为之大道矣。此章勉学者,当明三盗之机,以为修炼之法度耳。

阴符宝字逾三百,道德灵文满五千。

今古上仙无限数,尽从此处达真诠。

《阴符》备言天人合发之机,《道德》尽述治国修身之理。此二经者,虽是儒道并行之书,而实为修炼丹法之祖,所以谓黄老之学是也。故谓《阴符》之宝字,其三百有余,《道德》之灵文,乃五千无缺。而亘古今之仙,无限数之多,皆从此二经,达其修炼之真诠以成就其大道,后学者可不究心乎?

饶君聪慧过颜闵,不遇真师莫强猜。

只为丹经无口诀,教君何处结灵胎。

金丹之道,至简至易,虽愚夫愚妇,亦能知能行。然君子得之而成道,因所宜也。倘小人行之而有验,是乃不肖者蒙福矣。岂天之道哉!所以上天秘惜,不许妄传匪人,而丹经紫书,是均体此意。其精微之奥义,乃散见于各章,而工夫之次第,不叙述于一处。此非真师指示,却不能明也。故谓饶君慧同颜闵,若不遇师传,总莫能强猜也。以丹书之中无口诀,教他从何处行持可结其灵胎耶?是以学道需积功累行,以祈天佑为要。古人云:欲为神仙,当先学君子。苟言行或歉于君子,则人道犹未充,况仙道乎?诚哉是言也。

了了心猿方寸机,三千功行与天齐。

自然有鼎烹龙虎,争奈担家恋子妻。

学道炼丹,惟在乎此心之用,所谓心正而后身修是也。又曰:学问之道无他,求其放心而已矣。此圣贤教人入道之方,故谓心乃方寸之机。而心之放逸如猿,学者若明了此一心,即能达了其大道也。然又须修三千之功,立八百之行,以邀其天眷,则自然有明师指点,乃悟彻真机,而知其鼎炉之著落,及龙虎之出处,可以烹炼还丹矣。奈何世之迷者,惟担顾其家业,系恋其子妻,为财利之庸仆,作儿孙之马牛,以七尺之躯,而甘同腐草,岂不悲乎?

未炼还丹须速炼,炼了还须知止足。

若也持盈未已心,不免一朝遭殆辱。

浮生若大梦,寿夭难预知,故谓未炼还丹者,须当作速炼养,以为超世之宏谋也。但修丹之火候工夫,是有次序,非可孟浪从事。若运火之度数既足,便当知止罢工。若不明持盈守满之道,而仍加火符以运行,则难免丹头之走失,乃遭一朝之危殆,以自取其谬辱也。正阳钟离翁曰:丹熟不须行火候,若还加火必伤丹。此之谓也。然炼丹知止有二义:其一为采取作丹,而封藏凝结之后也。其一为入室温养,而丹胎成熟之终也。此二者,皆当持盈,不可再为运火以伤其丹药。故虽同为知止罢火,而却有二端之分别,此亦不可不知者也。

须将死户为生户,莫执生门号死门。

若会杀机明反复,始知害里却生恩。

生死之门户者,乃天人造化之关键也。盖天为纯阳,然阳气至天已极,而阴气自此以生。地为纯阴,然阴气至地则极,而阳气自此乃生。是阴阳之生死,而互为其门户也。又如冬夏二至之迭更,以及日月两曜之代明,亦莫不皆然也。至于人身之中,其上之口鼻,乃呼吸出入,为生我之门也。若闭而绝之,则是死吾之户矣。钟离翁所谓生我之门死我之户是也。其下之元海,虽无孔窍之开可以为门,然实精气之枢,则以为户耳。《黄庭经》所谓后有密户前生门是也。故曰须将死户为生户,莫执生门号死门也。若有志学人,认透生死门户,能会阴阳生杀之机、天地反覆之道,即知《阴符经》所谓恩生于害,害生于恩之理,则宇宙在我手,造化在吾身,而修丹之能事毕矣。

祸福由来互倚伏,还如影响相随逐。

若能转此生杀机,反掌之间灾变福。

《道德经》曰:祸兮福所倚,福兮祸所伏。故谓祸福由来互倚伏也。然其交互之相须,则还如影之随形、似响之逐声也。若学道之人,能转运此生杀之机关,明达其祸福之倚伏,自然德修身修,功就丹就,则灾者变为百福,夭者化为长生,而易于反掌之间也。然此诗亦承上章恩害而言之。

修行混俗且和光,圆即圆兮方即方。

显晦逆从人莫测,教人争得见行藏。

修身立行之人,最宜韬光晦迹,故混俗者,是不废其伦常也,和光者,乃不露其圭角也。圆即圆兮方即方者,此非同流合污之谓。乃古人所云:行欲方而智欲圆。关尹子曰:圆尔道,方尔德。是此义也。然学道如此,则修炼显晦之踪,人莫测其端的,而造化逆从之妙,谁能识其行藏?此方为有道之高士,其斗筲之人何足算也。

悟真篇正义卷下

会稽元真子董德宁注

五言四韵一首

女子著青衣,郎君披素练。见之不可用,用之不可见。

恍惚里相逢,杳冥中有变。一霎火焰飞,真人自出现。

女子著青衣者,离为中女,木之色青,著衣者,服衣于身也,此乃砂中汞之象,以砂属离火,而汞属震木也。郎君披素练者,坎为中男,金之色白,练,素缯也,披练者,荷练于体也,此为铅中银之象,以铅属坎水,而银属兑金也。见之不可用者,谓有形质之物,是后天之铅砂也。用之不可见者,谓无形质之药,乃先天之金汞也。恍惚者,阳初动之象,而心觉恍惚,乃真铅已生,此时可以运用烹炼,故谓之恍惚里相逢也。杳冥者,阴极静之意,而身如杳冥,乃真汞已生,此际是后天复先天,故谓之杳冥中有变也。一霎者,犹顷刻也。真人者,即丹头也。言有此杳冥恍惚之象,即当运动火符,采取铅汞药物,入于黄庭之中,则丹胎凝结,是谓真人出现矣。此章总述药物之作用,以及结丹之功效如此耳。

西江月

内药还同外药,内通外亦须通。丹头和合类相同,温养两般作用。内有天然真火,炉中赫赫长红。外炉增减要勤功,绝妙无过真种。

内药者,先天之药物,乃元和内运也。外药者,后天之药物,为呼吸外施也。然总之无非一气,故曰内药还同外药也。乾坤之内,鼎炉之中,若得先天之气以运行于其内,亦须后天之气而透达于其外,使内外相合,体用互施,以成阖辟之功,故曰内通外亦须通也。调和外药之作丹,修合内药之结胎,虽为两番之运用,而其和合之法度,则相类相同,初无彼此之别,故谓之丹头和合类相同也。温养者,有采取外药作丹之温养,有入室烹炼丹胎之温养,其两者之作用不同也。盖采取外药作丹,以鼎炉之前后为东西,而运火以先左后右分主宾,是用天道之尚左,如律诗中所谓谁识浮沉定主宾是也。其入室烹炼丹胎,以鼎炉之左右为东西,而运火以先右后左作主宾,是用地道之尚右,如绝句中所谓饶他为主我为宾是也。故谓之温养两般作用也。内有者,气穴内之有也。炉中者,内炉之中也。谓气穴之内,乃有天然真阳,此即为内炉中赫然长红之火也。外炉者,乃先天之巽位,为后天之坤方,《入药镜》所谓起巽风,运坤火是也。谓内炉虽有真火长红,然其火之炽息行止,并阴阳文武,亦须要外炉之启闭以为增减之功用耳。即上文所谓内通外亦须通是也。真种者,即丹胎也。谓炼丹之道,总要三物凝结之真种子,在于鼎器之中,方成绝妙之造化。不然空铛水火,有何益哉?此章备言内外二药之用,以及内炉、外炉之分,为修炼之大关键,学者宜深思而熟究之焉。

此道至神至圣,忧君分薄难消。调和铅汞不终朝,早睹玄珠形兆。志士若能修炼,何妨在市居朝。工夫容易药非遥,说破人须失笑。

修真之道,炼养之功,其神应非常,灵妙无比。但是无志之人,其不肯信道笃行,并勤功苦志者,缘彼福分之浅薄而不能消受之故也。殊不知炼丹之妙,苟知方法以行持,调和铅汞以凝结,则顷刻可成,不消终日,而玄珠有象可睹,形兆有效可察也。倘有志之士,若能修炼者,但得其所居之安,则无拘于山林朝市,皆可为之。且其工夫至为简易,不必索之于高远,而药物在我自己,何须求之于他人。若经至人说破其机,则自然喜其道之近,而笑其求之者远也。

白虎首经至宝,华池神水真金。故知上善利源深,不比寻常药品。若要修成九转,先须炼己持心。依时采取定浮沉,进火须防危甚。

白虎者,西方之金精,乃真铅也。首经者,第一之谓也。言西方金精之真铅,为修丹第一至宝之药也。华池者,即元海也,白紫清翁所谓华池正在气海内是也。神水者,即灵汞也,《翠虚篇》所谓神水根基与汞连是也。真金者,真金液也,言元海中所入之灵汞,此乃还丹之真金液也。故知神水灵汞者,是为上善之物,而其利源之深功,非寻常之药品可比也。《道德经》曰:上善若水,水善利万物而不争。此之谓也。炼己者,即修己以养其气也。持心者,即存心以尽其性也。谓要修九转金液之丹,必先须炼己持心之学,夫然后依天时之造化,运吾身之阴阳,而采取其白虎之铅,取其神水之汞,按定升降浮沉之用,以送归黄庭耳。但其进火之工夫,更须防危虑险为甚要,则庶几功可成而丹可就也。

若要真铅留汞,亲中不离家臣。木金间隔会无因,须仗媒人勾引。木性爱金颠义,金情恋木慈仁。相吞相啖却相亲,始觉男儿有孕。

炼丹之道,须要铅汞两相留恋,方成造化,此非真土不能使其然也。臣者,人也。言铅汞土之三物,本是相亲不离,而为一家之人也。《参同契》所谓三物一家,都归戊已是也。但其铅汞之体,则铅为金而汞为木,二物间隔于东西,无因可以会合,此必须用媒人乎?媒人者,黄婆也。而黄婆即是真土,故谓须仗媒人之勾引,乃以真土牵合其金木也。然木之为物,在五常之中是仁,而却顺爱于其义,又木之性,要得金以成器,故谓木性爱金顺义也。其金之为物,在五常之中是义,而却慈恋于其仁,又金之情能制木以成物,故谓金情恋木慈仁也。于是金木二者,往来于东西,并合于中宫,乃交相吞啖,两相亲和,以结聚成丹。此始觉男子怀胎,而丈夫有孕之奇功也。

二八谁家姹女,九三何处郎君。自称木液与金精,遇土却成三性。更假丁公煅炼,夫妻始结欢情。河车不敢暂留停,运入昆仑峰顶。

二八者,阴数也,故谓之姹女,而姹女即汞也。九三者,阳数也,故谓之郎君,而郎君即铅也。白真人曰:九三二八,算来只在姹女金翁。又曰:二八九三,皆阴阳之异义。是此义也。然姹女之汞,是谓木液,郎君之铅,是谓金精。而木液者乃神水,金精者乃神火也。但此二物,若遇真土,却合成三性。《参同契》曰:三性既合会,本性共宗祖。此之谓也。丁公者,喻火符。假者,借也。言三性既遇,更应借火符煅炼之,则铅汞如夫妻之义,而始结姻亲以欢洽也。河车者,北方正气,号曰河车,《参同契》所谓北方河车是也。凡车皆转于陆,而河车乃转于水。丹道中用之以运载水火,故有此喻名也。又有小河车、大河车、紫河车之名目,然总无非一气而已矣。昆仑峰者,乃泥丸顶也。言铅汞交会之后,当用河车装载药物,不可暂为停留,径运入昆仑之头顶,而后降下重楼,归于土釜之中,以凝结其丹胎也。

七返朱砂返本,九还金液还真。休将寅子数坤申,但要五行成准。本是水银一味,周流遍历诸辰。阴阳数足自通神,出入岂离玄牝。

七返者,七乃火之成数,返谓复返也。朱砂者,木火之气也。返本者,以木火之气本浮,今运火抽铅之法,乃自下而逆上,是复返其本体之性,故曰七返朱砂返本也。九还者,九乃金之成数,还谓归还也。金液者,金水之精也。还真者,即还源也。以金水之精本沉,今运水添汞之方,乃从上而顺下,是归还其本源之情,故曰九还金液还真也。又五行生成之理,以生数为本体,犹先天也,而成数为行用,犹后天也。盖生数各得其五,而为成数之用也。若成数各还其五,则复生数之体矣。此即后天复先天,亦是返还之义,而炼丹之道,正是如此。然丹家有以寅数至申为七返,以子数至坤为九还者,此不过言位数之大概,休将此以执泥之,而但要识五行之造化,以为之准则耳。水银者,水中之金,即真铅也。而真铅本是一气,故曰本是水银一味也。《入药镜》所谓水乡铅,只一味是也。诸辰者,十二辰次也。言真铅之气,周流于炉鼎之三田,遍历于自身之四正,其在北方为玄武,在东为青龙,在南为朱雀,在西为白虎,至中宫为勾陈,则四象是其所化,五行乃其所成,而十二辰次皆遍,其八方卦位俱周,故曰周流遍历诸辰也。数足者,运行之数毕也。言真铅之运行,至阴阳之数完足,则自然通神入妙,而金丹成矣。玄牝者,玄牝之门也。谓真铅之气,其往来出入,总不离乎玄牝之门,以为枢纽之所也。然此章之义,为丹道之机要,学者宜三复思之。

雄里内含雌质,真阴却抱阳精。两般和合药方成,点化魄灵魂圣。信道金丹一粒,蛇吞立变龙形。鸡餐亦乃化鸾鹏,飞入真阳清境。

雄里含雌者,为离卦之象,乃砂中汞也。真阴抱阳者,为坎卦之象,乃铅中银也。而此两般之物,若和合以成大药,则其点化之功,能使阴魄以通灵,阳魂以入圣,而成真人仙子也。然此金丹之神妙,非但人得之以成真,假使一粒之微,蛇吞之立变为龙,鸡餐之亦化为凤,乃飞腾翔舞,以入真阳三清之境矣,岂不灵哉?可不勉乎!

天地才经否泰,朝昏好识屯蒙。辐来凑毂水朝宗,妙在抽添运用。得一万般皆毕,休分南北西东。损之又损慎前功,命宝不宜轻弄。

否泰者,为天地交合之象,是经常之道也。屯蒙者,为朝昏分值之卦,当知识其义也。又否泰为阴阳均平之时,屯蒙为朝昏生成之候,而此四卦者,是丹道之机要,乃修炼之枢辖,故须经识之也。辐者,乃轮之股轴以凑毂也。毂者,乃轮之中心以容辐也。谓否泰之交合阴阳,屯蒙之分值昏晓,如辐之凑于毂而转运无停,若水之朝于海而流注无穷也。故修丹之道,亦妙在抽铅添汞之用,以合于屯蒙否泰之象,而无差谬间断为要耳。一者,即金丹也,太极也,而总谓之道也。言修炼之功,若得其四象合一,则丹道已成,而万般皆毕矣。所谓得其一,万事毕是也。又《黄庭经》曰:子能守一万事毕,子自有之持勿失。亦此义也。但金丹既成,火数已足,则不必更分东西南北,以为运行之方向耳。故当损其前次之转动,又须损其后来之作为,但养性存神,抱元守一,则自然前功谨慎矣。《道德经》曰:为学日益,为道日损。损之又损,以至于无为。此之谓也。所以金丹之火候周足,切不宜再为运动,而轻弄其命宝之丹,以自取其咎焉。

冬至一阳来复,三旬增一阳爻。月中复卦朔晨超,望罢乾终姤兆。日又别为寒暑,阳生复起中宵。午时姤卦一阴朝,炼药须知昏晓。

夫一年十二月之节候,始于冬至,为一阳之生,在卦乃地雷复也。而每加三旬,则增一阳爻,故十二月为地泽临卦,乃二阳生也。正月为地天泰卦,乃三阳生也。二月为雷天大壮卦,乃四阳生也。三月为泽天夬卦,乃五阳生也。四月为纯乾卦,乃六阳全也。阳极则阴生,故五月为天风姤卦,乃一阴生也。六月为天山遁卦,乃二阴生也。七月为天地否卦,乃三阴生也。八月为风地观卦,乃四阴生也。九月为山地剥卦,乃五阴生也。十月为纯坤卦,乃六阴全也。阴极则阳生,周而复始,如环无端也。若将一年之阴阳消息,而移于一月之中,则朔晨为复卦之功超,以两日半准一月,而望日为乾卦之罢终。其十六日乃姤卦之初兆,至晦日则为纯坤,而一月尽矣。又将其盈虚造化而移于一日之中,以别四时之寒暑温凉,则夜为寒,昼为暑,朝为温,昏为凉。故中宵之子时,为一阳复卦之起,而当昼之午时,为一阴姤卦之朝,至亥时则为纯乾,而一日终矣。故谓修炼金丹之道,须知阴阳之消长,当明昏晓之行持,将天地之造化,乃移之于吾身,方达其运用之法度耳。但此章之旨,为运火之法,以年簇月,以月簇日,是固然矣。然学者当引而伸之,触类而长之,又须以日簇时,以时簇刻,及至簇于吾身一息之中,亦有周天造化之机,斯为玄玄之妙,乃可以炼大丹矣。

不辨五行四象,那分朱汞铅银。修丹火候未曾闻,早便称呼居隐。不肯自思己错,更将错路教人。误他永劫在迷津,似恁欺心安忍。

世有迷妄之人,无知之辈,其五行四象,不能辨其端倪,而朱汞铅银,那得分其出处?至于修丹之火候,乃毫末未曾闻识,而早称为学道之流,便呼为隐居之士,能不愧于心乎?且不肯自反以思其错,而又将错路以教于人,此等之类,其误己诳人,而永劫在迷津之中,恁如此欺心昧己之行,则是可忍而孰不可忍,其获罪非轻矣。

德行修逾八百,阴功积满三千。均齐物我与亲冤,始合神仙本愿。虎兕刀兵不害,无常火宅难牵。宝符降后去朝天,稳驾鸾车凤辇。

学道之士,炼丹之人,宜修八百之行,当积三千之功,而物我均齐,亲冤无间,则始合神人之本,其仙家之愿毕矣。然金丹既成,乃脱胎灵妙,而虎兕刀兵,岂能为害?无常火宅,如何可牵?及宝符降临,则朝天有路,乃驾鸾凤之车辇,而飞身归碧落矣。此章言功成丹就,有如此之灵效,可不尽心而专志者乎?

牛女情缘道合,龟蛇类禀天然。蟾乌遇朔合婵娟,二气相资运转。总是乾坤妙用,谁能达此真诠。阴阳否隔即成愆,怎得天长地远。

牛女者,二宿之名,每年乃一会,此缘情性而以道合也。龟蛇者,水火之象,乃以类相从,故其蟠虬禀乎天然也。蟾乌者,日月之精,而日月遇晦朔之问,乃相交以合其婵娟也。婵娟者,美好之貌,为女子之容也。今日月合璧之道,本是阴阳相持,而谓之合婵娟者,何也?盖日为离象,而离为中女,以月为太阴,而月中有嫦娥,故谓之合婵娟也。然牛女也,龟蛇也,蟾乌也,此三者之造化,乃阴阳二气相资,以为运转之用耳。但是道也,总是乾坤之妙用。盖乾坤为阴阳之体,坎离为阴阳之用,其体用合一,则千变万化皆由此出焉。而世间之人,其达此真诠者谁欤?倘使阴阳二气,其否隔而不交,则天人之际皆成愆咎,安得有天地之长远,而人物之生生无穷耶!此章言天地之造化在于阴阳相交,而吾身之修丹须要二气相合,故天得其长远,而人获其长生,乃同一揆也。是以仙翁于终篇特发明此义,以三致其意也。

又西江月一首

丹是色身至宝,炼成变化无穷。更能性上究真宗,决了无生妙用。不待他身后世,现前获道神通。自从钟吕著斯功,尔后谁能继踵。

色身者,即形体也。言金丹为形体中之至宝也,故其炼成乃变化无穷矣。然修丹为命宗之学,更当于性宗之上,究其真源,以全性命兼修之至道,而了其无生长生之妙用,则不待他身与后世,即现前获道而通神。但此道自钟、吕二公能尽此之学,其后继踵者,则寥寥其人耳。前诗所谓欲向人间留秘诀,未闻一个是知音,同此义也。然此章之文气,而与本篇不同,且张君原序中,只言《西江月》十二首,今有其十三首,谅是后人所添,本应删去,念其由来已旧,姑留之。

又七绝五首

饶君了悟真如性,未免抛身却入身。

何似更能修大药,顿超无漏作真人。

真如性者,释氏修性之学也。言饶他修性之徒,虽了悟真如之学,总是偏枯之空门,乃清灵之阴魄,其难免今生后世有出此入彼之身也。何似修金丹大药,而顿超无漏之躯,以成纯阳之仙,变化不测,灵妙非常,则斯谓之真人耳。纯阳翁云:只修祖性不修丹,万劫阴灵难入圣。是此之义也。

投胎夺舍及移居,旧住名为四果徒。

若会降龙并伏虎,真金起屋几时枯。

投胎夺舍,旧住移居,谓之四果之徒,总属清灵之鬼,是乃执空之学,而久必败坏也。若会降龙伏虎之妙,修得金丹之成,此犹真金起屋,岂有枯坏之时哉!

鉴形闭息思神法,初学艰难后坦途。

倏忽纵能游万国,奈何屋旧却移居。

鉴形闭息及思神等法,总是旁门之道。其初学稍觉艰难,而后如坦途甚易,即原序中所谓易遇而难成之法是也。故其倏忽之间,纵能出阴神以游万国,迨至气竭精枯,奈屋已破旧,难以久存,则必更投胎以移居矣。

释氏教人修极乐,只缘极乐是金方。

大都色相惟兹实,余二非真谩度量。

夫金丹之道,乃采药于西,而炼之至坚,如金之不毁也。今释氏谓有极乐之国,若人崇其学而修证之,则可以至彼之境土矣。然极乐在于西方,而西方为金乡之地,是亦金丹之义也。故其教谓凡有色相者,皆是虚妄。惟此金为实,其性刚不坏,若有余二,则非其真,且可不必度量之也。

俗语常言合至道,宜向其中细寻讨。

能于日用颠倒求,大地尘沙尽成宝。

世间之常言俗语,虽鄙俚为多,然亦有合乎道者,宜于此中寻讨其义。若能日用之际,而颠倒以求之,则自然有得。犹大地虽是尘沙,其中自有至宝藏焉。按此五首之诗,虽言旁门之学,以及修性之徒,总亦无甚深奥之义,且本篇中已言之屡矣。又其原序中,并不言及有此,疑亦后人所作。但《翠虚篇》云:不见《悟真篇》内说,真金起屋几时枯。是引此诗中之句也。谅无差谬,是以录之。

悟真直指

悟真直指卷一

棲云山悟元子刘一明解注

七言律诗十六首以表二八之数

二八者,十六之数。按一月上弦,水中之金八两,下弦,金中之水八两。二八合为一斤。金水匀和,光辉不偏不倚,至中至正,丹法取此两弦之象。修持大道者,盖以阴中之阳为真阳,即上弦也,阳中之阴为真阴,即下弦也。阴中之阳,阳与阴和。阳中之阴,阴与阳和。真阴真阳相和,合而为一,是谓二八一斤,金丹成象。律诗十六首,表二八者,即表此也。

其一

不求大道出迷途,纵负贤才岂丈夫。

百岁光阴石火烁,一生身世水泡浮。

只贪利禄求荣显,不顾形容暗悴枯。

试问堆金如岱岳,无常买得不来无。

不顾,一本不觉,一本不管。如岱岳,一本等山岳。

尘寰尽是声色之界,名利之乡,以苦为乐,以假为真,损精耗气,凿丧性命,有死而已。悟之而能超出者,至人也。不知而陷于内者,迷人也。故古来成道仙真,幼而家庭孝友,所以全人伦,至四十而行不动心之道,所以保性命。盖百年岁月,倏忽间耳,一生荣辱,转眼时也。若不知返本还元,归根复命,一时大限到来,纵有黄金堆积,只落的空手而去。仙翁曰:试问堆金如岱岳,无常买得不来无。真是金钟法鼓,惊醒一切矣。

其二

人生虽有百年期,夭寿穷通奠预知。

昨日街头犹走马,今朝棺内已眠尸。

妻财抛下非君有,罪业将行难自欺。

大药不求真得遇,遇之不炼是愚痴。

街头犹走马,一本庭前方宴乐。棺内已眠尸,一本室内已伤悲。非君有,一本非身有。遇之不炼,一本遇而不炼。

世人争名夺利,日夜不休,自谓寿数无穷,可以长享安乐。怎晓夭寿长短,穷通得失,非人所能预知。勿谓世希百岁之人,即寿至百岁,终究难免荒郊一葬。常见世人忽在忽亡,竟至行路之间,说笑之际,猛然暴死者,不可胜数。噫!睁眼时妻财属我,贪恋不休,闭眼时诸物一空,带不去些子,只落的万般罪业,满载而归。何若早早看破世事,急访明师,以求大药。倘机缘相逢,大药得遇,便是大福分,大根基。直下猛力修炼,即可出死入生,以了无常。若既遇而不下肯心修炼者,便是自暴自弃,痴愚之人,亦与看不破世事者相等,终亦必亡而已,何贵于知哉!

其三

学仙须是学天仙,惟有金丹最的端。

二物会时情性合,五行全处虎龙蟠。

本因戊己为媒娉,遂使夫妻镇合欢。

只候功成朝北阙,九霞光里驾翔鸾。

上二诗,是教人看破世事,急求大药,以脱生死矣。夫脱生死之道,学仙之道也。但仙有数等:了性而出阴神者,鬼仙也;了命而留形住世者,地仙也;性命俱了,身外有身,形神俱妙,与道合真者,天仙也。鬼仙虽能阴神,出入自便,然而宅室不固,犹有抛身入身之患。地仙虽能留形住世,然而法身难脱,犹有幻身委物之累。二者一落于有死,一落于有生,均未能了脱其生死。惟天仙脱幻身而成法身,超出造化之外,无生无死,能脱生死,与天齐寿,永久不坏也。学者欲脱生死,须学天仙。欲学天仙,非金丹大道不能。金者,坚刚不坏之物。丹者,混成无碍之象。坚刚不坏,混成无碍,浑然一气,如天之虚圆不测,无物不包,无物能伤,故道成之后,号曰天仙。因其永久不坏,又曰金仙。因其隐显不测,又曰神仙。其实金仙、神仙,总是天仙。欲修天仙,舍金丹之道,余无他术矣。这个金丹,即人秉受于天,至善无恶,良知良能,圆成无亏之灵根,乃先天至阳之气凝结而成者。其中含阴阳,藏五行,有其气而无其质,非一身后天有形有象,滓浊之物可比。若经阴符阳火,煅炼成熟,永久不坏,名曰七返九还金液大还丹。金丹者,混成本性之别名,非本性之外又有一金丹。这个丹人人具足,个个圆成,处圣不增,处凡不减,乃仙佛之种子,圣贤之根本。但未经火煅炼,则阳极必阴,圆极必亏,落于后天。知识开而私欲杂,气质发而天真昧,良知良能,俱变不良,无复纯白之体,故古圣人设金丹返还之道,使人人归家认祖,复我本来原有之物事耳。如何谓之返还?返者,我已去而复来之说。还者,我已失而又得之谓。夫本性灵根有昧者,皆因阴阳不和,五行相伤之故。若果阴阳合一,五行攒簇,仍是当年囫囫囵囵、圆成故物矣。二物者,一刚一柔,一健一顺,一真知,一灵知,一真情,一灵性。真知具于道心,主刚健,发而为真情。灵知藏于人心,主柔顺,含而为灵性。真知灵知分离,则健非所健,顺非所顺,刚柔失节,真情灵性变而为假情假性矣。真知灵知相合,则健所当健,顺所当顺,刚柔随时,假情假性变而为真情灵性矣。仙翁曰:二物会时情性合。岂不太煞分明乎!五行者,金、木、水、火、土之五气。此五气在先天,则为元性、元情、元精、元神、元气之五元,在后天,则为游魂、鬼魄、阴精、识神、妄意之五物。五元具有仁、义、礼、智、信之五德。五物具有喜、怒、哀、乐、欲之五贼。五行全者,先天后天,混合攒簇,以五元而统五物也。龙为阳,主生机,属东方木,在人为性。虎为阴,主杀机,属西方金,在人为情。五行不和,则各一其性,五元变为五物,五德化为五贼,龙东虎西,性乱情迷,则为气性妄情,杀气而削生气矣。五行若全,则同归一性,五物变为五元,五贼化为五德,龙蟠虎踞,性定情忘,则为真情真性,杀气亦成生气矣。修丹之道,不过调和刚柔,使其健顺相当,性情相合而已。性情相合,阴阳会,五行全,仍是浑然天理,至善无恶,良知良能,原本之物事,而金丹复还矣。但先天原本失散以后,性东情西,刚柔不应,若无调和之物来往通信,彼此隔绝,终不相知。调和之物,即戊己二土也。戊土主动,属阳。己土主静,属阴。寂然不动者,己土也。感而遂通者,戊土也。戊己二土,在五德为真信,真信在中而性定,真信用外而情和。性定情和,性情归根,如夫妻合欢,仁义礼智,归于一信,性情精神,会于一气。三家相见,五气朝元,还元返本,金丹凝结,一名圣胎。再加向上功夫,从有为而入无为,十月温养,固济牢封。抽其健情之太过,添其顺性之不及,用天然真火,朝屯暮蒙,煅尽后天阴气,无质生质,从微而显,气足神全,霹雳一声,金蝉脱壳,身外有身,功成名遂,朝北阙而驾翔鸾,白日飞升,为纯阳不死之天仙,岂不快哉!噫!本来真性号金丹,四大为炉炼作团。悟之者立跻圣位,迷之者万劫沉沦。有志者可不勉诸!

其四

此法真中妙更真,都缘我独异于人。

自知颠倒由离坎,谁识浮沉定主宾。

金鼎欲留朱里汞,玉池先下水中银。

神功运火非终旦,现出深潭日一轮。

上诗言修炼金丹,须要性情相合,五行皆全,方能成功。然药物易知,火候最难。火候者,修炼之法程也。吕祖云:上德者,以道全其形,是其纯阳之未破。下德者,以术延其命,乃因坎体之已成。盖以下德者,必须假法以追摄之。法者,术也。若无法无术,不能返本还元,命基不固,大道难成。故仙翁曰:此法真中妙更真,都缘我独异于人。法而曰真曰妙,则为至真至妙之法。法至于真,则能窃阴阳,夺造化,转生杀,逆气机。法至于妙,神鬼不能测,蓍龟不能卜,先天而天弗违,后天而奉天时,乃为圣为贤之道,非一切旁门小法所能窥其涯涘也。修炼真法之妙,妙在何处?妙在乎颠倒耳。颠倒者,颠倒阴阳,逆施造化也。离坎者,离为火,外雄而内雌,其内之雌为真阴,在人为灵知,藏于人心,人心动而灵知飞,如火之上炎也。坎为水,外暗而内明,其内之明为真阳,在人为真知,具于道心,道心昧而真知藏,如水之下流也。用颠倒者,生道心,定人心也。道心生则真知刚健,而精一之水上升。人心定则灵知柔顺,而亢燥之火下降。水上火下,而水火相济矣。灵知为性,性属木,木性柔,易浮。真知为情,情属金,金情刚,易沉。灵知浮而用事为主,真中有假。真知沉而不彰为宾,假陷其真,此顺行也。定主宾者,以真知之情为主,使沉下者而浮上,以灵知之性为宾,使浮上者而沉下。主宾反覆,而金木相并矣。水火交,金木并,道心健,人心顺,真知灵知,两而合一,性情相投,金丹焉得不结?但此等真着妙法,非色非空,要在人所不知,而己独知之处做出,故曰自知,又曰谁识。人不识而自知之,其盗机也,天下莫能见,莫能知矣。是道也,有先后,有急缓,若不知先后急缓之妙用,总能识得药物,则颠倒难施,主宾不定。故紧接曰:金鼎欲留朱里汞,玉池先下水中银。金者,坚刚之物。玉者,温柔之物。鼎者,炼药之物。池者,养火之物。金鼎玉池,喻修真之道,以刚柔为体也。人心属离,离本乾体,即金鼎也。具地二之火为灵知,乃坤宫柔顺中正之物,即本来之良能也。人心本来空空洞洞,虚灵不昧,因交后天识神,借灵生妄,见景起尘,随风扬波,无有一时停息,如朱里之汞,遇火则飞,最难存留,《参同》所谓太阳流珠,常欲去人者是也。道心属坎,坎本坤体,即玉池也。内藏天一之水为真知,乃乾宫刚健中正之物,即本来之良知也。因落后天,客气用事,正气退位,阳陷阴中,真为假蔽,沉溺欲海,良知有昧,如水中之银,绝无而仅有矣。银为金类,水中银,即水中所藏之金。此金在先天为本性之良知,在后天为道心之真知。因其真知,至刚至健,喻之曰真铅。因其真知,成仙成道,又喻之曰真种。古来圣贤,皆采此一味大药而了性命。人心灵知,虽是易动,若得道心之真知制之,则灵归于真,自不飞走,《参同》所谓卒得金华,转而相因者是也。《黄鹤赋》云:离内七般朱砂,无真种则时刻难留。七般朱砂乃涕、唾、精、津、气、血、液。七般朱砂不定,皆由人心之灵不定。然人心之灵不定,皆因道心有失,而不定之。若欲留人心之灵知,须先下此道心之真知。真知真种一下,内有主宰,不为杂气所惑,人心之灵知,自然凝结不散。借道心制人心,以人心顺道心,以真知统灵知,以灵知养真知。刚柔相当,健顺如一,性情和合,不出半个时辰,结为一粒圆明宝珠,灵光朗照,一切阴邪之气,不得而伤,故曰:神功运火非终旦,现出深潭日一轮。神功者,即神明默运,慎独之功。火者,即真知灵知,刚柔合一之和气。运火者,戒慎乎其所不睹,恐惧乎其所不闻。运此真知灵知,刚柔合一,不使有一点滓质,留于方寸之间耳。这个神功之火,如立竿见影,呼谷传声。若下肯心,不待终日,即能阴中返阳,如深潭日出,阴气自退也。诗中最要处,是欲留、先下四字。其中有先发制人、义不及宾之旨。识得此旨,则颠倒阴阳,和合四象,反掌之易,此外丹法象也。外丹即还丹之别名,因其已去而复来,已失而仍得,从外而还于内,故谓外丹,又谓还丹。若已还后,即是内丹,此内外之分别也。

其五

虎跃龙腾风浪粗,中央正位产玄珠。

果生枝上终期熟,子在腹中岂有殊。

南北宗源翻卦象,晨昏火候合天枢。

须知大隐居廛市,何必深山守静孤。

腹中,一本胞中。

上诗言还丹之事,此诗言大丹之道。大丹之道,乃一时之功。此一时与天地合其德,与日月合其明,与四时合其序,与鬼神合其吉凶。难遇易错,稍有不谨,先天真一之气,得而复失。先天真一之气,即还丹也。因其还丹乃刚柔二气交合而成,故谓真一之气,非还丹之外别有真一之气也。当还丹到手,道心刚健,人心柔顺,真知灵知,混而成一,圆陀陀,光灼灼,仍是有生之初,良知良能,寂然不动,感而遂通,本来面目之物事。此个物事,因其性刚,号曰真铅,因其气壮,又曰雄虎。真铅雄虎,总是一个浩然正气,至善无恶,秉彝良知良能之天真耳。既得复此天真,须要将此天真,复于父母未生以前,五行不到之处,方能成得一个永久不坏之天真。故当天真复还,温之养之,谨封牢藏,虚极静笃,阳气充足,静极又动,灵苗发现,吕祖所谓中霄漏永,温温铅鼎,光透帘帏之时。当此之时,阳光出窟,如虎雄壮,其势不可遏止,急用真性中一点虚灵之火迎之。虚灵之火,谓之牝龙。虎跃龙腾者,阴阳抟聚之象。风浪粗者,虎出窟而风生,龙出潭而浪起,阴阳相争之义。龙虎交会,性情相投,合而为一,入于中央。先天之气,自虚无中来,凝而为一粒黍珠,圣胎有象。圣胎者,谷神也。谷神者,即玄牝交而合一之神。阳玄即虎情,阴牝即龙性。性情合而圣胎结,玄牝立而谷神生。到此地位,有为事毕,无为事彰,不必再为造作,听其自然,如果生枝上,终有成熟之日,子在腹中,终有产生之时。但圣胎凝结,虽要无为,还有防危虑险之功,不可不知。南北宗源翻卦象者,南为火,北为水,圣胎凝结,和气熏蒸,水火归于宗源,自相烹煎,任其天然,勿忘勿助之功也。晨昏火候合天枢者,晨为一日之首,阳气用事,昏为一夜之首,阴气用事。天枢者,阴阳之气机,当阳而用阳,当阴而用阴,火候进退,暗合晨昏之机,日乾夕惕之功也。勿忘勿助,日乾夕惕,温养十月,换去后天爻卦,脱出先天法身,我命由我不由天矣。是道也,在人类中而修,在市廛中而作,大机大用,真着实行之功,非空空无为寂灭之学,故曰:须知大隐居廛市,何必深山守静孤。

其六

人人自有长生药,自是迷徒枉摆抛。

甘露降时天地合,黄芽生处坎离交。

井蛙应谓无龙窟,篱安知有凤巢。

丹熟自然金满屋,何须寻草学烧茅。

安知,一本争知。

上三诗还丹大丹,药物火候,详明且备矣。但恐学人误认金丹为烧炼凡物而成,故此诗紧接上诗以提醒之。金丹者,即人秉受良知良能之本性。此性人人具足,个个圆成,处圣不增,处凡不减,不待他求,自己本有。若下肯心,直登圣域,性定命凝,永久不坏,是良知良能之本性,即长生之大药也。一切迷徒,不究圣贤实理,不推性命根源,舍近求远,弃真认假,空空一世,到老无成,枉自摆抛,岂不可叹可悲哉!人生本来良知之健德,秉之于天,即天也,本来良能之顺德,受之于地,即地也,本来虚灵不昧之神为灵性,乃地二之气所化,即火也,本来纯粹不杂之精为真情,乃天一之气所化,即水也。人能健顺如一,则身中天地相合,如甘露洒心,而烦恼顿脱。人能精神不耗,则身中坎离相交,如黄芽自生,而元气乃复。甘露降者,心清也。黄芽生者,意静也。心清意静,良知良能,一灵真性,悬于虚空之中,寂然不动,感而遂通,常应常静,造化难移,万物难屈,我命由我不由天,长生之道在是。彼井中之蛙,怎知有此龙窟?篱内之,安知有此凤巢?闻药物火候之说,疑为茅法烧炼之术,奇奇怪怪,无所不为。殊不知修炼大丹,成熟之日,金玉满堂,保命全形,富贵无比。一切世间滓质之物,何足恋乎?

其七

要知产药川源处,只在西南是本乡。

铅遇癸生须急采,金逢望后不堪尝。

送归土釜牢封固,次入流珠厮配当。

药重一斤须二八,调停火候托阴阳。

望后,一本望远。

上诗言人人有长生之药,而未言药生之处、药生之时,故此诗发明药生端的,使学者随时用功,谨慎火候耳。西南者坤方,为月晦极复苏,阴极生阳之地,在人为静极初动之时。这个静极之动,即是大药发现之时。但动非外来客气情欲之动,亦非内里心意念头之动,乃天心良知之动,道心真知之动。这个天心良知,道心真知,因其能超凡入圣,起死回生,故取象为药物。因其静极之时,万缘俱息,天心良知,道心真知,有一点光辉露其端倪,故取象为产药之处。因其天心良知,道心真知,为黑中之白,虚无中来,动从静生,如川之有源,故取象为药生川源之处。这个药,在先天为天心之良知,在后天为道心之真知。道心者,即天心之影子。真知者,即良知之影子。因其天心陷于后天,不能常存,有时发现,别名为道心。因其良知沉于欲海,光气晦暗,亦间或不昧,别名为真知。若到返还以后,道心仍是天心,真知仍是良知,有时发现,间或不昧,即是道心真知之本乡。盖有时发现,间或不昧处,有一点先天真一之生机存焉。借此一点生机,逆而修之,何难由道心真知,而复还于天心良知耶?但复还不难,总要知的静极而动,川源之处,老子云:致虚极,守静笃,万物并作,吾以观其复。《易》曰:反复其道,七日来复。皆指此道心真知所生之川源耳。既知药生川源,须明下手时候。修丹妙用,只是取道心一味为丹母,因其道心刚健,具有真知之情,取象为真铅。铅中有银,外黑内白。道心中有真知,外暗而内明。故仙真皆以道心真知比真铅,不肯直指说破者,郑之重之,恐为匪人所窃盗也。这个道心真知,为情欲掩埋,陷溺已深,不能自出。既知川源,可以渐采复还。复还之法,仍要在情欲中寻来。真知乃天一所生,为精粹至清之阳水,壬水也。情欲乃地六所生,为滓质至浊之阴水,癸水也。壬水藏于癸水之中,非癸水生而壬水不现,真铅不见。铅遇癸生者,正阴阳二气交接,癸方生而犹未用事,壬水未散,真知未昧,急须采取归于悬胎鼎内,则情欲无施,亦自消灭。张三丰所谓要采他出墙花儿朵朵鲜者是也。金逢望后者,既得真知来复,借此一点真知之真情,增而又增,进于刚健中正纯粹之精。如铅中炼出白金,色足明亮,到此地位,良知良能,炯炯不昧,曲直而能应物,潜跃无不随心,信步走去,头头是道,犹如一轮明月当空,照见三千大千世界,通幽达明,可以不用增添之功,弃有为而入无为矣。若不知火候,持盈未已,圆极必亏,明极反暗,如望后之月,阳中生阴,真知有伤,真者昧而假者来,所有者后天之滓质,何堪尝之乎?故当真知复圆之时,急送中央土釜,封锁坚牢,不使些子渗漏,复以本性中一点虚灵流珠配合,借阴济阳,以虚养实,防危虑险,期必至于刚柔如一,阴阳相当,二八数足,不多不少,进于矿尽金纯,无一点气质而后已。然欲二八数足,全凭调停火候,明老嫩,知止足,辨吉凶,识急缓,时当进阳即进阳,时当运阴即运阴,大小无伤,两国俱全,自然先天真一之气,从虚无中来,凝结不散,圣胎成象矣。调停火候,正以刚柔不停而调之。药重一斤,刚柔俱归中正,二八相当,阴中有阳,阳中有阴,阴阳混成,刚柔悉化,寂然不动,感而遂通,感而遂通,寂然不动,永为不坏之物矣。噫!月至圆,存乎口诀,时至子,妙在心传。药物本自难知,火候亦不易晓,学者可不急求真师乎?此诗药物火候,还丹大丹妙用,无不包括在内,为十六诗中着紧之处,读者须要细心穷究,不可轻放一字过去,果有所悟,就证真师,可因一言而知万法矣。

其八

修炼三黄及四神,若寻众草更非真。

阴阳得类归交感,二八相当自合亲。

潭底日红阴怪灭,山头月白药苗新。

时人要识真铅汞,不是凡砂及水银。

自合亲,一本是合亲。

上诗言真铅真汞,二药配合,方能成就金丹。然或人疑金丹系世间有形之物烧炼而成,故此诗紧接曰:休炼三黄及四神,若寻众草更非真。三黄者,硫黄、雄黄、雌黄也。四神者,朱砂、水银、铅、硝也。三黄四神众草,与我非类,焉能接命?焉能了性?不能接命了性,尽是空事,非真道也。《三相类》曰:同类易施功兮,非种难为功。人秉天地阴阳二气而生身,身中即具阴阳之气、阴阳之德。阳者刚也,阴者柔也。刚之德主命,柔之德主性。是阳刚阴柔者,即性命之源也。同类者,阳以阴为类,阴以阳为类。阴阳得类,则刚柔相应,如夫妻久别,忽然相会,未有不交感者也。二八者,阴中之阳为真阳,刚健中正也,阳中之阴为真阴,柔顺中正也。刚柔俱归中正,阴阳相当,不偏不倚,自然相合相亲,浑然一气,凝结而不散矣。阴阳得类,二八相当,后天中返出先天,道心刚健,人心柔顺,真知灵知,两而相合。本来一点良知良能之灵根,从虚无中露出,如潭底红日上升,阴怪自灭,似山头偃月高挂,药苗新鲜。盖以正气生而邪气自退,真者复而假者即消矣。潭底日红,山头月白,皆状真阳发现,天心复见之象。天心复见,知能俱良,是谓金丹。这个金丹,是我本来所具,真阴真阳刚柔配合而成,乃尽性至命之真宝,岂是凡砂水银烧炼而成乎?

其九

阳里阴精质不刚,独修一物转羸尪。

劳形按影皆非道,服气餐霞总是狂。

举世漫求铅汞伏,何时得见虎龙降。

劝君穷取生身处,返本还元是药王。

举世,一本毕世。

上诗言金丹药物,不是外之三黄四神、众草凡物,则修道者必于一身而修矣。殊不知人自先天真阳失陷之后,一身所有者,乃阳里之阴精耳。阴精不仅是交感之精,凡涕、唾、津、液、血、气皆是阴精,其质不刚,身存则存,身亡则亡,随幻身而有无之。若修此阳里阴精之一物,而欲保命全形,转觉羸尪,事终难成。彼世之劳形按影,服气餐霞,与夫千门万户,不是炼阴精,便是补阴精,与道相隔,愈修愈远,安能伏真铅真汞而归于一气,驱真龙真虎而合为一家耶?夫金丹之道,生身之道也。生身之道,阴阳两而合一之道。阴阳合一,其中有生机存焉。生人之道,借凡父凡母而生幻身。生仙之道,借灵父圣母而成真身。灵父即刚健之真知,圣母即柔顺之灵知。生人生仙,俱不外乎阴阳。但不过有圣凡之分,逆顺之别耳。若人穷究生身之理,大悟大彻,知的父母如何能会,如何能交,如何受胎,如何保胎,如何胎全,如何生产,如何乳哺,如何能行,如何能长,则修道始终,明明朗朗,可以一往直前,返本还元,起死回生,保命全形,而为大药王矣。盖修真大道,只是一个生身之理,再无别法。彼一切旁门,孤阴寡阳,着空执相,独修一物之徒,岂知有此乎?

其十

好把真铅着意寻,莫教容易度光阴。

但将地魄擒朱汞,自有天魂制水金。

可谓道高龙虎伏,堪言德重鬼神钦。

已知寿永齐天地,烦恼无由更上心。

上诗教人穷取生身之处,返本还元。然返本还元,须要识得真铅一味大药。识得真铅,则识得一,万事毕,其他皆易事耳。真铅不是别物,即前所云道心之真知是也。真知又名真种,识不得真种,修道无本,万般作用,徒劳功力。故曰:好把真铅着意寻。着意寻三字,有格物致知,穷理工夫在内。学人欲修大道,莫若先穷实理。实理通彻,下手修为,立竿见影。若不穷理,妄冀天宝,便是悬虚不实,空度光阴矣。地魄水金,阴中之阳,皆真知之法象。天魂朱汞,阳中之阴,皆灵知之法象。但将地魄擒朱汞者,借真知而制灵知也。自有天魂制水金者,以灵知而养真知也。真知刚,属阳,为夫。灵知柔,属阴,为妻。以夫制妻,妻自顺夫,妻顺夫而夫亦恋妻,夫妻相得,生机常存。《参同契》所谓太阳流珠,常欲去人。卒得金华,转而相因者是也。真知灵知,两而合一,刚柔归中,变为良知良能,寂然不动,感而遂通,圣胎有象,到此地位,道高而龙虎伏,德重而鬼神钦,方且寿永齐于天地,更何有烦恼上心乎?

十一

黄芽白雪不难寻,达者须凭德行深。

四象五行全藉土,三元八卦岂离壬。

炼成灵质人难识,消尽阴魔鬼莫侵。

欲向人间留秘诀,未逢一个是知音。

上诗言道高德重,龙虎鬼神俱皆驯顺,则是有道不可无德,有德不可无道也。夫至道不繁,大药不远,白雪近在眼前,黄芽却生家内。若有肯心,顺手可得,故曰:不难寻。但此道为超凡入圣,起死回生,天下稀有之事。虽不难寻,非大德大行者不能知,故又曰:达者须凭德行深。果是德行之君子丈夫,自不难寻也。四象者,金、木、水、火之四气,并土而为五行。三元者,天元、地元、人元。又上元、中元、下元,亦为三元。八卦者,即四象五行之阴阳。乾阳金,兑阴金,坎阳水,艮阴水,震阳木,巽阴木,离阳火,坤阴火。八卦虽配四象阴阳,而坤艮又具戊己二土。坤为阴土,艮为阳土,五行之气,亦在其中。五行在人为性、情、精、神、气之五元,发而为仁、义、礼、智、信之五德。三元在人为元精、元气、元神,八卦在人即五元、五德、刚柔之性。总之四象、三元、八卦,皆是五行所变,非五行之外别有四象三元八卦也。四象五行全藉土者,即仁、义、礼、智,全借信成也。三元八卦岂离壬者,即性、情、神、气,不离精一也。黄芽者,土之生机,信在于中也。白雪者,水之轻清,精至于一也。仁、义、礼、智归于信,允执厥中,而黄芽渐长。性、情、神、气归于一,惟精惟一。而白雪飞空,精一执中,修之炼之,愈久愈力,道心常振,人心安静。真知灵知,两而合一,一粒圆明宝珠,悬于虚空之中,常应常静,色空不拘,显晦随时,先天而天弗违,后天而奉天时。天且弗违,而况于人乎?况于鬼神乎?人难识,鬼莫侵,岂虚语哉!此道也,至简至易,约而不繁,知之者立跻圣位,不待三年九载。但世间少德行丈夫,无真正男子,多执柯伐柯,犹以为远。仙翁云:欲向人间留秘诀,未逢一个是知音。岂不可悲哉!

十二

草木阴阳亦两齐,若还缺一不芳菲。

初开绿叶阳先倡,次发红花阴后随。

常道即斯为日用,真源返此有谁知。

报言学道诸君子,不识阴阳莫乱为。

上诗言德之不可不修,此诗言道之不可不明。《易》曰:一阴一阳之谓道。又曰:天地氤氲,万物化醇。男女构精,万物化生。金丹之道,全以阳健阴顺为运用。阴阳合一,则生丹而延命。阴阳相违,则乖戾而丧命。试观草木无情之物,始而绿叶阳先倡,次而红花阴后随,阴阳两不相离,类而推之,一切有情常道,未有外乎阴阳而成者,不过常道顺而仙道逆。顺者,顺行阴阳也。逆者,逆运阴阳也。世人只知顺行之道,不知逆运之道,所以逐于假境,迷其真源,阳极而阴,阴极而死矣。学者第一着,先要识得阴阳二物。识得阴阳,即知的真源。真源者,即玄牝之门,生阴在此,生阳在此,顺亦在此,逆亦在此,知常返本,立登圣域。但阴阳不一:有先天阴阳,有后天阴阳,有命中阴阳,有性中阴阳,有真阴阳,有假阴阳,有外阴阳,有内阴阳。这些阴阳,俱要追究个了然,方敢下手。若不识真阴真阳,乱作乱为,弃真入假,自送性命耳。

十三

不识玄中颠倒颠,争知火里好栽莲。

牵将白虎归家养,产个明珠似月圆。

谩守药炉看火候,但安神息任天然。

群阴剥尽丹成熟,跳出凡笼寿万年。

凡笼,一本樊笼。

上诗教人认识阴阳,此诗教人究明功用。功用者,颠倒阴阳之法也。不识阴阳颠倒之法,怎知火里栽莲之妙?颠者何颠?倒者何倒?白虎属金,即乾官一点刚健中正之气,名曰道心,发而为真知之情。因交后天,人心用事,道心不彰,真情昧而妄情生,如白虎自我家出外,走于他家而伤人矣。颠倒者,仍于妄情中返回真情,与真性配合,如牵白虎,由他家而复归我家养矣。真情既返,真性即现,性情相恋,先天真一之气,自虚无中来,结成一粒宝珠,如圆满之月,光辉照耀,山河大地,如在掌上,金丹有象。《参同契》所谓金来归性初,乃得称还丹者是也。还丹既结,良知良能,静则无为,动则自然,从容中道。药即是火,火即是药,采取之功无用,但安神息,任其天然,以造化炉中阴阳和气,真火煅尽后天群阴,化为纯阳,是谓丹熟。吞而服之,脱胎换骨,跳出凡笼,与天齐寿,长生不死矣。

十四

三五一都三个字,古今明者实然稀。

东三南二同成五,北一西方四共之。

戊己自居生数五,三家相见结婴儿。

婴儿是一含真气,十月胎圆入圣基。

上诗言颠倒阴阳之理,此诗言攒簇五行之功。人生之初,所具五行之性,本是一气浑然。因交后天,各一其性,金木不并,水火不交,真土埋藏,假土张狂,性乱命摇,阳气尽而阴气纯,不死岂能乎?仙翁提出三五一三字,教人攒簇五行,归于一家,还我本来良知良能,浑然天理之面目耳。但三五一三字,古今来不知迷了多少英雄。其间明得者,可数而知。夫所谓三五者,即《河图》五行之生数。东三木,南二火,火生于木,木火为一家,一五也。西四金,北一水,水生于金,金水为一家,一五也。中央土自成一家,一五也。修道者能明的三五,逆而修之,合和四象,攒簇五行,则性、情、精、气、神凝结,仁、义、礼、智、信同气,是云三家相见。在儒名曰太极,又曰天理,又曰至善,又曰至诚。在道名曰婴儿,又曰先天一气,又曰圣胎,又曰金丹。在释名曰圆觉,又曰真空,又曰法身,又曰舍利,又曰摩尼珠。等等名字,总而言之曰:天良本性。道复本性,良知良能,还元返本,温养十月,气足神全,脱离苦海,身外有身,入于不生不灭之圣基矣。

十五

不识真铅正祖宗,万般作用枉施功。

休妻谩遣阴阳隔,绝粒徒教肠胃空。

草木金银皆滓质,云霞日月属朦胧。

更饶吐纳并存想,总与金丹事不同。

上诗言攒簇五行,归于一气,方入圣基。但攒簇五行,须要识得先天真一之气,方可下手。坎中一阳,乃乾家刚健中正之气,为道心真知。取象为真铅,乃天一所生,具有先天真一之气,为生物之祖气,成圣成贤在他,作佛作仙在他,乃圣贤之根本,仙佛之种子,为金丹之正祖宗,所谓知其一,万事毕者即此。若不识真铅,是无祖宗,则修丹无本。一切休妻绝粮,烧炼草木金银,吞餐云霞日月,吐纳浊气,存想景象,万般作用,不是着空,便是执相,皆是枉施功力,与金丹之事有何干涉乎?

十六

万卷仙经语总同,金丹只此是根宗。

依他坤位生成体,种向乾家交感宫。

莫怪天机俱露泄,都缘学者自迷蒙。

若人了得诗中意,立见三清太上翁。

露泄,一本漏泄。

以上十五诗,或言顺,或言逆,或分说,或合说,或指药物,或示火候,辨别真假,是非条陈,细微层次,散而未整。恐人疑惑其事繁多,难以进步,故此诗总结十五诗之意,示人以至简至易之道耳。古来仙真丹经道书,千譬百喻,设象立言,极力形容,发明道髓,虽立言有异,而其理总同,凡皆明金丹之根宗也。无如后世书愈多而人愈惑,各执己见,趋入旁门,彼岂知金丹根宗,是取坎填离,依坤归乾之一着乎?坤位生成体者,即坎中一阳也。乾家交感宫者,即离中一阴也。坎本坤体,故曰坤位。离本乾体,故曰乾家。乾以易知,坤以简能。乾刚健也,坤柔顺也。因其刚健,故易知而不犯难。因其柔顺,故简能而无勉强。易知简能,在人即本来良知良能之本性也。人生之初,健顺如一,刚柔混成,不识不知,顺帝之则,圆陀陀,光灼灼,净裸裸,赤洒洒,只有一个良知良能之本性,并无些子滓质。及其二八之年,阳极生阴,交于后天,阴气用事,理欲交杂,健顺不当,刚柔失节,于是阳为阴陷,天真有昧,如乾交坤,乾中一阳入于坤宫,坤卦实而成坎矣。阴窃阳位,知识渐开,如坤交乾,坤中一阴入于乾宫,乾卦虚而成离矣。天真昧,则道心藏而惟微。知识开,则人心生而惟危。微者,绝无而仅有,阳不胜阴也。危者,见景而生情,阴胜于阳也。然虽道心惟微,人心惟危,道心犹未全灭,人心犹未全盛。道心未全灭者,以其有时而或黑中生白,是谓真知,但不过旋有旋失耳。人心未全盛者,以其遇事而能随机应变,是谓灵知,但不过借灵生妄耳。修丹之道,阴中返阳,取出道心之真知,点化人心之灵知。灵知归真,真知至灵,道心刚健,人心柔顺,阴阳交感,刚柔相应,健顺相当,真灵不散,仍还当年良知良能乾元面目,是谓取坎填离,又谓依坤种乾。其实依他坤位生成体,种向乾家交感宫,即是取坎填离之义。取坎则坎中所陷之阳出,坎仍成坤。填离则离中所杂之阴化,离仍成乾。乾坤体成,玄牝立而谷神存,金丹凝结,性命到手,不为后天造化所拘矣。此乃万劫一传之天机,上古仙真,不肯分明说破。仙翁大慈大悲,十六诗中,发古人所未发,可谓拔天根而凿理窟。结尾又直指出金丹根宗,天机露泄大尽。若人了悟的诗中妙意,直登圣域,立见三清太上,岂虚语哉!

悟真直指卷二

棲云山悟元子刘一明解

七言绝句六十四首按《周易》六十四卦

其一言鼎炉二首

先把乾坤为鼎器,次抟乌兔药来烹。

既驱二物归黄道,争得金丹不解生。

乾,健也,取象为天。坤,顺也,取象为地。在人为刚柔之性。日中有乌,为阳中之阴,在卦为离,离外阳而内阴,其内一阴为真阴,在人为人心所藏之灵知。月中有兔,为阴中之阳,在卦为坎,坎外阴而内阳,其内一阳为真阳,在人为道心所具之真知。先把乾坤为鼎器者,以刚健柔顺为造丹之体也。次抟乌兔药来烹者,以真知灵知为造丹之用也。烹炼真知,而无一不真,则刚归中正。烹炼灵知,而无一有昧,则柔归中正。刚柔俱归中正,则道心健,人心顺,真知灵知两而合一,如驱乌兔归于黄道矣。黄道者,中道,乃日行之道。盖日行中道,月行九道。九道者,青朱白黑四道皆二,出黄道外,内外共八道,月与日会,日月相交而行,共成九道。日月相交处,是谓二物归黄道。人生之初,只有一个良知良能真灵之性,并无人心,亦无道心,交于后天,方有人心道心之分,真知灵知之别。人心者,一切知觉运动者是也,知觉即是灵知。道心者,一切境遇不迷者是也,不迷即是真知。人心只能灵知,而不能真知,其性柔,故谓阴。道心既具真知,兼能灵知,其气刚,故谓阳。虽圣人亦有人心,虽凡人亦有道心。圣人有人心者,以其不能灭知觉也。凡人有道心者,以其间有不昧处也。圣人之所以异于凡人者,真灵如一,有知有觉,能常不昧耳。凡人之所以异于圣人者,真灵相隔,有知有觉,不能不昧耳。盖人心有识神藏焉,识神借灵生妄,见景生情,随风扬波,灵归于假,而人心惟危矣。人心惟危,邪气盛而正气弱,道心不彰,而道心惟微矣。修道而炼道心真知之刚归于中正,煅人心灵知之柔归于中正,是刚柔相合,健顺相当,惟精惟一,允执厥中,良知良能,浑然天理,一气流行矣。金丹怎得不生乎?金丹乃刚柔二气凝结而成,真知灵知归于中正,天人混合,如一粒宝珠,悬于虚空,无处不照。金丹有象,由微而著,由生而熟,焉有不解脱者乎?

其二

安炉立鼎法乾坤,煅炼精华制魄魂。

聚散氤氲成变化,敢将玄妙等闲论。

成变化,一本为变化。

炉所以运火,鼎所以煅药,金丹之道,法坤之柔顺以为炉,循序渐进,效乾之刚健以为鼎,猛烹急炼。能刚能柔,能健能顺,志念坚固,愈久愈力,鼎炉稳定,不动不摇,可以采药运火矣。人心灵知,外阳而内阴,如日之精,日精射外也。道心真知,如月之华,月华藏内也。灵知外阳属魂,真知外阴属魄。灵知精魂,所谓神而神者。真知华魄,所谓不神而神者。神而神,真中有假。不神而神,假中含真。煅炼精华者,煅去人心灵知真中之假,炼出道心假中之真。假灵去而真灵定,则魂不飞而魂制矣。真知现而假知灭,则魄不散而魄制矣。魂魄既制,则真知灵知,情性相投,凝为一气,氤氲冲和,聚散变化,寂然不动,感而遂通,一步一趋,皆是天机。此中神妙,非可以言语形容者也。

其三言偃月炉二首

休泥丹灶费工夫,炼药须寻偃月炉。

自有天然真火候,不须柴炭及吹嘘。

真火候,一本真火育,一本真火养。

偃月者,每月初三,现一钩之光于坤方,其光偃仰,故谓偃月。在人为至静之中,有一点阳光透露,有象于偃月,在卦为震,所谓初三日震出庚,曲江岸上月华莹者是也。这一点阳光,不是别物,即是道心之光。丹道之所难得者道心,道心一现,天理昭彰,刚气渐振,山河大地,尽皆灵药,信手拈来,头头是道,药即是火,火即是药,自有天然造化之炉。真正之火,何须丹灶柴炭吹嘘之功乎!

其四

偃月炉中玉蕊生,朱砂鼎内水银平。

只因火力调和后,种得黄芽渐长成。

偃月炉,即前所谓道心。玉蕊者,玉为温柔之物,属阴,蕊为光华之物,属阳。玉蕊即阴中之阳,喻道心之真知。朱砂鼎,即人心。水银者,流动不定之物,属阴,即阳中之阴,喻人心之灵知。道心常现,真知不昧,人心之灵知自然平静,不能飞扬,再用调和之功,以道心所具之真火,煅尽人心中之假灵,而归于虚灵。天人合发,真知灵知如一,知至而意诚,是名黄芽。黄芽即真灵之所种,真灵得土温养,如草在地,方芽而色黄,故名黄芽。真知灵知二物,火力调和以后,归于中正,已入中央土釜,再加真意温养之功,十月气足,自然成熟脱化矣。

其五言真铅四首

咽津纳气是人行,有药方能造化生。

鼎内若无真种子,犹将水火煮空铛。

道心真知,具有先天真一之气,取象为铅,乃成圣成贤,作佛作仙之真种子。若欲修炼大丹,舍此真种,再无别物矣。世间痴迷汉,徒修一身有形有象之物,咽津纳气,自谓修道,殊不知一身所产者,乃后天滓质之物,安能生先天至灵至圣之丹?此乃鼎中无有真种,犹将水火煮空铛耳。

其六

调和铅汞要成丹,大小无伤两国全。

若问真铅是何物,蟾光终日照西川。

金丹乃道心真知之真铅,人心灵知之真汞而成。欲修金丹,先调铅汞。道心刚,属阳,为大。人心柔,属阴,为小。人心无道心,借灵生妄,能以败道。若以道心制之,灵明不昧,能以助道。道心固不可少,人心亦不可灭,但不使人心妄用其灵耳。古人教人死人心者,死其人心之假灵,非死人心之真灵。若不分真假,一概死尽,则入于顽空寂灭之学。伤其小,即害其大,阴阳偏孤,生气几息,将何而成金丹大道乎?故曰大小无伤两国全。两国全者,人心灵知、道心真知,两而合一,以真知而统灵知,以灵知而顺真知,真灵不散,依然良知良能,浑然天理,圆明本性,金丹成矣。盖真知灵知,乃良知良能之继体,在先天则谓良知良能,在后天则谓真知灵知。后天中返出先天,则真知即是良知,灵知即是良能。真知灵知,本来原是一家,无有两样,因交后天,一点良知之天真,迷失于外,为他家所有,我家所存良能之灵,亦杂而不纯,迁移不定。若要返本还元,仍要在假知中讨出个真知下落,引回我家,方能灵知不昧。这个真知,为至刚至健之物,故取象为真铅。真知具有先天真一之气,又取象为水中金,又取象为月中光。水中金,月中光,皆阴中有阳之义。但这真知,未经复还,犹在他家,不为我有,故曰蟾光终日照西川。月中有金蟾,蟾光即月中之光,喻真知外暗而内明也。终日照西而不照东,分明光耀在彼矣。仙翁后诗云:金公本是东家子,送在西邻寄体生。正是蟾光终日照西川之旨。学人果能知的蟾光终日照西川,是实实知的真知下落,即可以照东,与灵知相会矣。噫!顺去死,逆来活,往往教君寻不着,真知岂易知哉!

其七

未炼还丹莫入山,山中内外尽皆铅。

此般至宝家家有,自是愚人识不全。

避世离尘,入山养静,乃丹还以后之事。不知者入山养静,以为可以长生。夫长生之道,须要得真铅一味,方能取效。但真铅须要在尘世中寻出,若入山修道,山中内外,尽是阴气,何有真铅至阳之物?真铅是先天灵根,又曰天根,又曰真一之精,又曰真一之气,又曰水乡铅,又曰水中金,又曰黑中自,又曰魄中魂,又曰黑虎,又曰金公,又曰他家不死方。古人取象多端,归到实处,总是形容道心之一物耳。这个道心,发而为真知之妙有,藏而为精一之真空,人人具足,个个圆成,处圣不增,处凡不减,家家有之。然家家有之,而非自家所有,盖其见之不可用,用之不可见也。因其家家有,而非自家有,所以愚人遇之不识,当面错过了也。明末彭好古不达此理,认家家有的字句,直指为女鼎,近来知几子又以三峰采战注疏,如此惛愚迷误后学,罪莫大焉。

其八

竹破须将竹补宜,抱鸡当用卵为之。

万般非类徒劳力,争似真铅合圣机。

竹破竹补,抱鸡用卵,以类求也。《三相类》曰:同类易施功兮,非种难为巧。若非其类,不是真种,万般作用徒劳力耳。盖金丹大道者,圣人之事也。欲学圣人,须求圣人之种。圣人之种,即真铅之真知。以此真知修持大道,未有不合圣人之机者。圣人之机,浑然天理而已。真知而无一不知,无一不真,能以复天理,故云合圣机。既合圣机,即是圣人,奈何学人不下肯心者,何哉?

其九言用铅

虚心实腹义俱深,只为虚心要识心。

不若炼铅先实腹,且教收取满堂金。

收取,一本守取。

金丹之道,虚心实腹,两般事业。虚心者,虚人心,修性之事。实腹者,实道心,修命之事。虚心实腹两件,性命所关,其义俱深。若欲虚心,须要识得心。盖心有人心,有道心。人心宜虚不宜实,道心宜实不宜虚。若不分心之真假是非,一概虚之,不但不能了命,而并不能了性。若识其心,不须虚人心,先须炼真铅之道心以实其腹。腹实则集义而生,客气自消,人心自虚。四象和,五行攒,金玉满堂,命宝到手,可以虚人心而养道心,了其性宗,归于无何有之乡矣。

其十言不用铅

用铅不得用凡铅,用了真铅也弃捐。

此是用铅真妙诀,用铅不用是诚言。

修丹之法,惟采真铅为要着。但铅亦不同,有凡铅,有真铅。凡铅者,山中所出,乃有形之浊物,与我无情。真铅者,家园所产,乃无形之道心,与我同类。自古上仙,能以超凡入圣者,皆赖其真铅道心之功,故曰用铅不得用凡铅。但道心虽是先天真宝,乃自后天中产出,有用之时,有不用之时。当其未结丹也,必借道心之真知,以制人心之灵知。人心已定,灵知不昧,道心人心,动静如一,真知灵知,虚实相应。圣胎已结,急当抽去道心之刚,温养胎息矣。夫用道心者,所以制人心,人心已静,识神已灭,良知良能,寂然不动,感而遂通,真灵独存,炯炯不昧。道心无所用,可以有无俱不立,物我悉归空。陆子野云:用铅之法,如捕鱼兔之签蹄。鱼兔赖筌蹄而得,既得鱼兔,则筌蹄无用。用铅妙诀,实在于此。倘不知用铅之诀,当丹已结,而犹以道心为事,未免用道心而又起人心,真灵又散,金丹得而复失,故曰用了真铅也弃捐。用铅不用之诀,于此可以知矣。

十一言铅汞

梦谒西华到九天,真人授我指玄篇。

其中简易无多语,只是教人炼汞铅。

金丹大道,至简至易,无有多语,不过炼道心中之真知,人心中之灵知耳。道心刚健,归于中正,则道心常存,以真知而制灵知。人心柔顺归于中正,则人心常静,以灵知而恋真知。刚柔相当,真灵合一,是谓铅汞相投,金丹凝结矣。其法至简至易,约而不繁,虽凡夫俗子,得之立跻圣位。但人多无大德行,无大福分,轻易不得。若有大德行、大福分者,得遇真人,指示简易神妙之法,犹如睡梦初醒,始知大药即在当人,不从他得,随手拣用,无不如意。仙翁以梦谒西华有授,良有深意,不是设言。且西者,真金所产之处。华者,真金精明之光。九天者,纯阳无阴之境。真金者,真知之法象。阴暗之中,忽来真知阳光发现,拣此真知,归于我家,与灵知相合,以火煅炼,至于纯阳无阴之地,号曰七返九还金液大丹,岂果梦也哉!

十二言虚无一气

道自虚无生一气,便从一气产阴阳。

阴阳再合成三体,三体重生万物张。

性命之道,造化之道。造化之道,生生不息之道。推其道源,盖自虚无中而生一气,自一气而生天生地产阴阳,阴阳再合其中,又含一气而成三体。三体既成,一气运动,阴而阳,阳而阴,于是万物生矣。即如草木之生,始而地中生一芽,是自虚无生一气也。既而出地开两瓣,是从一气产阴阳也。又既而两瓣之中抽一茎,是阴阳再合成三体也。从此而分枝生叶,是三体重生万物张也。天地间一切有情无情之物,皆从此虚无一气而生出,然皆顺行造化之道。修道者若知的顺行造化,逆而修之,归万而三,归三而二,归二而一,归一于虚无,则无声无臭,至矣!

十三言坎离

坎电烹轰金水方,火发昆仑阴与阳。

二物若还和合了,自然丹熟遍身香。

坎电者,水中起火之象,比道心真知,在至暗中发现,发现之处,正吾身中活子时也。烹轰者,恍惚不定之象。金水方者,道心真知,为精一之真情,具有金水二气也。昆仑在西方,为万山之祖脉,真金所产之处。当道心真知,在至暗中发出,如电光闪灼,忽明忽暗,恍惚不定,难得易失,急用离中虚灵之火以迎之,则真知灵知,性情相恋,阴阳相合,其中产出先天灵药,复运天然真火,煅去后天浊气,矿尽金纯,金丹成熟,吞而服之,脱胎换骨,现出清净法身,方且香风遍满尘寰,岂第遍身香而已哉!

十四言戊己

离坎若还无戊己,虽含四象不成丹。

只缘彼此怀真土,遂使金丹有返还。

坎为水,在人为元精,发而为智。水中藏金,在人为真情,发而为义。离为火,在人为元神,发而为礼。火生于木,在人为元性,发而为仁。道心有坎之象,人心有离之象。道心人心,即具金木水火之四性。但四性各别,若欲一气相生,全赖戊己之功。戊为阳土,为元气,发而为信。己为阴土,为意念,发而为欲。坎纳戊,在道心为信。离纳己,在人心为意。欲正其心,先诚其意,意诚则己土定而人心静。欲行其道,先立其信,信立则戊土现而道心彰。若道心无信,人心不诚,虽有仁、义、礼、智,各不相顾,所藏性情精神,亦皆相背,何能结至灵至圣之神丹乎?故修道者,必以诚意立信为主。意诚信立则道心彰,人心正,彼此和合,阴阳相应,先天之气,自虚无中来,凝而为一粒黍珠。散者复聚,去者仍还,故曰:只缘彼此怀真土,遂使金丹有返还。戊己之功大矣哉!

十五言颠倒坎离

日居离位翻为女,坎配蟾宫却是男。

不会个中颠倒意,休将管见事高谈。

日居离位,一本离居日位。

灵知本阳也,然外明内暗,每招客气,如日居离位,外阳内阴,而翻为女也。真知本阴也,然外暗内明,具有正气,如坎配蟾宫,外阴内阳,而却是男也。后天人心,借灵生妄。道心天真埋藏,亦如女子当家,男子退位矣。修丹之道,以真知之道心,制灵知之人心,以灵知之人心,顺真知之道心。男刚女柔,男子主事,女子听命,大业未有不成者。若不会此个中颠倒之意,是识不得道心真知,认不得人心灵知,乃乱乃萃,俱是以假为真,休将管见高谈而欺己欺人也。

十六

取将坎位心中实,点化离宫腹内阴。

从此变成乾健体,潜藏飞跃尽由心。

尽由,一本总由,一本更由。

坎位心中实,即道心之真知。离宫腹内阴,即人心之灵知。取出坎陷真知之道心,点化离宫灵知之人心,一霎时中,阴气消而阳气复,复见本来乾元面目,还我良知良能本性。寂然不动,感而遂通,感而遂通,寂然不动,故曰:从此变成乾健体,潜藏飞跃尽由心也。体非幻身之形体,乃法身之真体。法身者,本性也。人生之初,一点真灵本性,圆明不昧,刚健中正,纯粹无些儿滓质。如乾卦三奇,纯阳无阴之象。及交后天,天良有昧,灵气有假,如乾卦中虚成离,坤卦中实成坎矣。中虚者,真者离去也。中实者,真者坎陷也。取坎填离者,返还天真,仍复成当年真灵本性,如离卦而又变成乾卦矣。真灵一复,主宰在手,常应常静,左之右之,无不宜之,潜藏飞跃,何不尽由心乎?后世之人,不达此理,以取坎填离认为取肾中之气以交于心,又有取肾气后升前降而落于绛宫者。噫!别有些儿奇又奇,心肾原来非坎离。以坎离为心肾者,愚之甚矣。

十七言五行

震龙汞出自离乡,兑虎铅生在坎方。

二物总因儿产母,五行全要入中央。

自出,一本出自。

震为龙,为木汞。兑为虎,为金铅。离为火,坎为水。龙汞出自离乡,火中出木也。虎铅生在坎方,水中生金也。火中生出之木,永为不朽之木。水中生出之金,永为不坏之金。木本生火而火反生木,金本生水而水反生金,是谓儿产母。古经云:五行不顺行,龙以火里出,五行颠倒运,虎向水中生者,即是此意。人之气性易动,如木汞之性浮,若以元神之火煅去滓质,则气性化而真性现,永为不动之性矣。人之妄情至重,如金铅之性沉,若以精一之水涤净尘垢,则妄情消而真情凝,永为无情之情矣。不但此也,气质化则无性火,识神灭而元神常生,情欲消则无淫念,浊精化而元精无漏。真性现,真情凝,元神生,元精固。性情精神,归于一气。仁义礼智,归于一信。是谓五行全。五行既全,浑然一中,是谓五行入中央。五行入于中央,不偏不倚,阴阳混合,是谓金丹结。倘少东没西,丢南遗北,别寻药料,而欲修成金丹,难矣。诗中关切处,是五行全要入中央一句。五行不入中央,则五行分散,金丹不结。五行若入中央,则五行一气,金丹自成,学者可不先明五行乎?

十八言两弦

月才天际半轮明,早有龙吟虎啸声。

便好用功修二八,一时辰内管丹成。

金丹,乃龙性虎情两弦之气交合而成。先取上弦之金八两,以为丹母。次取下弦之水半斤,以结圣胎。何为两弦?月自初三一阳生,至初八阴中阳半,其平如绳,有似弓弦,因其阳光在上,故谓上弦。十五圆满○,十六一阴胎,十八一阴现,至二十三,阳中阴半,其平如绳,有似弓弦,因其阳光在下,故谓下弦。月之阳光,从西而生,虎属金,金在西,故以初八之月谓虎之弦气。月之阴体,自东而出,龙属木,木在东,故以二十三之月谓龙之弦气。真知之情刚,象虎,如月之阳光也。灵知之性柔,象龙,如月之阴体也。真知刚情,进至于中正,如月上弦生出之阳光,是金八两也。灵知柔性,退至于中正,如月下弦退出之阴体,是水八两也。月才天际半轮明,正是真知刚情,进于中正之时。真知进于中正,柔中有刚,灵知为真知所制,已不能飞扬,阳统阴而阴顺阳,即有龙吟虎啸,同声相应,同气相求之效。当斯时也,正好用功修持,借阳济阴,使灵知柔性亦归于中正。灵知归于中正,刚中有柔,真知灵知,俱归中正,二八两弦之气,分数已足,阴阳相当,刚柔如一,一时辰内管丹成矣。然不到二八数足,或阳多而阴少,或阳少而阴多,俱不能成丹。惟阴阳相当,不偏不倚之谓中,始能一时辰内管丹成。一时之功,岂易能哉!苟不下数十年死功夫,不能遽然到此境界也。

十九言调和二首

华岳山头雄虎啸,扶桑海底牝龙吟。

黄婆自解相媒合,遣作夫妻共一心。

华岳在西,扶桑在东。虎为金情,龙为木性。有生之初,性本相合,金木相并。一交后天,假者来而真者昧,性情分为两处,如龙东而虎西矣。虎称雄者,金情刚也。龙称牝者,木性柔也。然虽真情为假情所隔,真性为假性所掩,真情真性,未尝不欲相会也。山头雄虎啸,海底牝龙吟,阴阳隔碍潜通之象。隔碍潜通,即能相会,但其间无调和之物,故不能会耳。黄婆者,一名真土,一名真意,一名真信。真信一现,则意诚而心正,假者去而真者来,情归于性,霎时性情相合,如媒妁通信于两家,遣作夫妻而共一心矣。

二十

赤龙黑虎各西东,四象交加戊己中。

复姤自此能运用,金丹谁道不成功?

木能生火,木火一家,故谓赤龙。金能生水,金水一家,故谓黑虎。金木水火为四象,戊己为土,土能和合四象,四象加土而为五行。但五行顺行,法界火坑。五行颠倒,大地七宝。是在人运用如何耳。道心真知之情动,是谓复,法当进阳火以造丹。人心灵知之性静,是谓姤,法当运阴符以温养。时当用阳即用阳,时当用阴即用阴。阳健阴顺,用九用六,各随其时。真知灵知,两而合一,入于中央,五行攒簇,金丹成就,自然而然也。

二十一言龙虎

西山白虎正猖狂,东海青龙不可当。

两手捉来令死斗,化成一块紫金霜。

两手,一本两兽。

真知之情,灵知之性,虽是先天之物,然落于后天,理欲交杂,真假相混,相隔已久,不能遽然驯顺,故曰:西山白虎正猖狂,东海青龙不可当也。但金丹之道,有借假修真,以真化假之法。其法顺其所欲,渐次导之,下一层死工夫,不合而必至于合,不和而必至于和,愈久愈力,妄情自去,真情自生,气性自消,真性自现,假者永灭,真者常存。无情之情,方谓真情。无性之性,方谓真性。真情真性,两而合一,心死神活,不识不知,顺帝之则,化为一块紫金霜矣。金者,坚刚不坏之物。金至于紫,从大火炉中煅炼而出,为足色之金。紫金而化成霜,形质俱消,浑然一气,超出乎阴阳之外矣。

二十二言炼己三首

先且观天明五贼,次须察地以安民。

民安国富当求战,战罢方能见圣人。

观天者,观吾之天性也。明五贼者,明金木水火土五行之相克也。察地者,察吾之心地也。安民者,安精神魂魄意,各居其所也。修丹之道,莫先于炼己。炼己之要,先须观天性。天性不昧,则五贼难瞒。次须察心地,心地清净,则五物皆安。五物皆安,则精固神全,魂定魄静。意诚,是谓国富。于是战五贼而退群阴,阴气化而为阳气,杀机变而为生机,可以见圣人矣。圣人者,即良知良能本来之面目,又曰圣胎。五贼降伏,变而为五元,发而为五德,寂然不动,感而遂通,不识不知,顺帝之则,非圣胎乎?诗中战字,大有深意。盖五贼在心,施行于天,非有与天争权之大法力,不能降伏。战之正所以奋大用,发大机,勇猛精进,愈久愈力,不使半途而废也。古仙云:一毫阳气不尽不死,一毫阴气不尽不仙。炼己必炼至于无一毫阴气,五行混化,矿尽金纯而后已也。

二十三

用将须分左右军,饶他为主我为宾。

劝君临阵休轻敌,恐丧吾家无价珍。

炼己之道,不能遽然成功,须要顺其所欲,渐次导之。盖人真灵之窍,锢闭已久,积习已深,五贼作祸,非一朝一夕,最难剿灭。用将须分左右军,饶他为主我为宾者,将欲取之,必固与之也。劝君临阵休轻敌,恐丧吾家无价珍者,欲取于人,不失其己也。内而防危虑险,外而勤功煅炼,则假者可去,真者可保,何愁大道不成乎?

二十四

火生于木本藏锋,不会钻研莫强攻。

祸发总因斯害己,要须制伏觅金公。

人自后天用事,识神当权,身中所具后天五行之气,历劫所带烦恼根尘,与夫现在习染秽污,一时俱发。若无大法力、大手段,何能攻伐得尽?倘不会钻研实理,而即冒然下手,以心制心,攻之太猛,有时君火、相火俱发,不但不能攻贼,而且为贼所攻,非徒无益,而又害之。如火生于木,祸发必克,木反为火所焚,自伤其生。《参同》云:太阳流珠,常欲去人。卒得金华,转而相因。金华者,即道心也。道心者,非心之心,本于天真身所出,具真知之情,有刚正之气,万物难瞒。道心光辉一现,群邪退避,其果决刚断如金之利,故以道心名金公。钻研实理,即钻研以金制木之实理耳。盖大丹以金公为主人公,若舍金公而欲炼己,徒取其祸。故张三丰云炼己时须用真铅。真铅金公,皆道心之别名乎!

二十五言金公

金公本是东家子,送在西邻寄体生。

认得呼来归舍养,配将姹女作亲情。

呼来,一本唤来。作亲,一本结亲。

金公者,即前所云道心真知也。真知为真情。人生本来性情一家,不分彼此。以体言为性,以用言为情。情即性,性即情,同出异名,非有二也。交于后天,性情迁移,真情昧而妄情生。刚正之气为客气所蔽,不由于我,如东家之子而寄生于西邻矣。虽寄生于西邻,非我永不相见者,但见之认不得耳。果是志士,穷理通彻,认得真实,一呼即来,如空谷传声,绝不费力。更能养于密室,常加护持,与姹女真性配合,阴阳一气,结作亲情,仍是东家之物矣。姹女者,宅中之女,即灵知之性。性本阳而谓女者,性主柔,象木,故谓姹女。情本阴而谓男者,情主刚,象金,故谓金公。金公久已出外,一旦还家,与姹女相会,分外情亲,未有不生丹者。故《参同》云:金来归性初,乃得称还丹。金木相并,情性相合,即是还丹,此外别无还丹。

二十六言姹女

姹女游行自有方,前行须短后须长。

归来却入黄婆舍,嫁个金公作老郎。

姹女,即前诗所解灵知之性是也。因其入于后天,人心中有识神居之,未免真中有假,因灵生妄,见火则飞,游行不定,所谓出入无时,莫知其乡者是也。欲修金丹,必先使此一点灵性,游行于所当行之方,虚其灵而不昧其灵,则灵归真灵矣。前行须短者,以性求情也。后行须长者,以灵养真也。以性求情,一时结丹之妙,故谓短。以灵养真,十月温养之功,故谓长。宜短即短,宜长即长,是谓自有方。依其方而行之,金丹有望。但须先黜聪毁智,回光返照,将此一点灵性安于中央正位,是谓归来却入黄婆舍。黄婆舍即不偏不倚中正之舍。灵性中正,心正而意诚,意诚而信真,信真而不游行于外。由是以性求情,情来归性,性情相恋,合为一气,是谓嫁个金公作老郎。作老郎不是寻常语,大有深意。盖修丹之道,始而以灵性招真情,真情复而灵性不动不摇,灵性亦自归真。既而以灵性钤真情,必须养真情于纯阳无阴之地而后已。如郎老妻老,夫妻偕老,不使中途反目破镜也。此正后须长之意,学者须要深究。

二十七言火候二首

纵识朱砂与黑铅,不知火候也如闲。

大都全藉修持力,毫发差殊不结丹。

还丹之道,惟取朱砂黑铅二物药料,煅炼成宝,以延性命。朱砂者,离中一点虚灵之气,即灵知也,属于人心。黑铅者,坎中一点刚正之气,即真知也,属于道心。因其人心灵知,外明内暗,明属火,火色赤,取象为朱砂。因其道心真知,外暗内明,暗属水,水色黑,故取象为黑铅。此无形无象之砂铅,而非世间有形有象之砂铅。既识真知灵知之砂铅,即可以随手采取而无难矣。然采之必须炼之,若识药而不知炼药之法,亦与不识者相等,故曰:纵识朱砂与黑铅,不知火候也如闲。盖金丹全赖火候修持而成。火者修持之功力,候者修持之次序。采药须知老嫩,练药须知时节。有文烹之火候,有武炼之火候,有下手之火候,有止歇之火候,有进阳之火候,有退阴之火候,有还丹之火候,有大丹之火候,有增减之火候,有温养之火候。火候居多,须要大彻大悟,知始知终,方能成功。倘差之毫发,失之千里,而欲成丹,难矣。

二十八

契论经歌讲至真,不将火候著于文。

要知口诀通玄处,须共神仙仔细论。

古来仙真契论经歌,所言修真药物火候,最详最切,至真不假。虽论之而论不及,虽言之而言不尽,何尝不将火候著于文哉!但契论经歌,其意深奥,或言性,或言命,或言药,或言火,或言修命火候,或言修性火候,或言外火候,或言内火候,非不言火候也,但言之散乱不整。若不遇明师,整网提纲,叠衣提领,不能知耳,故曰不将火候著于文。又曰须共神仙仔细论。此是教人参究契论经歌,又求明师印证,不得置契论经歌于不读,专求于师,亦不可以契论经歌为自悟,而不求师。如果契论经歌无火候,何以云契论经歌讲至真乎?大抵学人,契论经歌亦要读,明师亦要求。读契论经歌,所以辨邪正真假,扩充识见,访求明师,所以印证其所辨所见之理耳。自参、求师,缺一不可。

二十九言采药火候

八月十五玩蟾辉,正是金精壮盛时。

若到一阳才动处,便宜进火莫延迟。

才动,一本才起。

月到中秋之时,金精壮盛,道至刚健中正,本性圆明。圆明之功,全在道心耳。一阳才动处,即道心一点真知之阳光,才动而未大动,天根方露端倪。当此之时,急须下手进火,采入造化炉中,渐采渐炼,由微而著。自一阳而必至六阳纯全,亦如中秋之月,分外光辉,照彻宇宙。莫延迟三字,乃吃紧语。盖道心真知之光,难得而易失,若稍延迟,光气又散,当面错过也。

三十言抽添火候

一阳才动作丹时,铅鼎温温照幌帏。

受气之初容易得,抽添运用切防危。

此诗紧接上诗而言。一阳才动,收归鼎内,心平气和,虚室生白,光辉内聚,暗中出明,如照幌帏矣。崔公云:受气吉,防成凶。盖一阳来复容易,而纯全最难,必须防危虑险,用抽添增减之功,方能济事。抽者,减去人心灵知之有余。添者,增其道心真知之不足。抽之又抽,添之又添,直到无可抽添处,人心不起,道心常存,真知灵知相合,内外光明,方无半夜风雷之患。特以道心初复,阳气微弱,阴气正盛,若无抽添之功,稍有懈怠,得而复失,故抽添之功为贵。抽添之功,即是防危之功,非抽添之外,又有一防危。抽添不在防危之外,防危即在抽添之中。两者一事,学者须要着眼。

三十一言温养火候

玄珠有象逐阳生,阳极阴消渐剥形。

十月霜飞丹始熟,此时神鬼也须惊。

玄珠者,至阳之珠,为圆明不昧之物,乃金丹之别名,即人当初良知良能之本性。这个本性,寂然不动,感而遂通,象乎玄珠。此珠是道心一点刚健真知,集义所生而成象,生而又生,浩气充塞,光辉圆满,阳之极矣。阳极须当以阴接之。阴消剥形,借阴养阳,化去阳刚之燥气。渐剥者,必用十月之功也。十月温养,矿尽金纯,化为灵霜,真空而含妙有,妙有而藏真空,不识不知,顺帝之则,如霜飞虚空,不落有无之象,而丹始熟矣。到此地位,造化不能拘,万物不能移,功成人间,名录天上,神鬼怎得不惊乎?

三十二言结胎火候

前弦之后后弦前,药昧平平气象全。

采得归来炉里煅,煅成温养自烹煎。

前弦者,阴中之阳,真知归于中正也。后弦者,阳中之阴,灵知归于中正也。真知灵知,俱归中正,刚柔相当,其相当处,是谓前弦之后、后弦之前。当此之时,真知灵知,大小无伤,两国俱全。其中生出先天一点灵苗,药味平平,阴阳混成,急当采取,收入造化炉中,煅炼成真,结为圣胎。到此地位,药即是火,火即是药,用十月温养之功,自有天然真火烹煎,由微而著,无形生形矣。

三十三言阴阳归中

长男乍饮西方酒,少女初开北地花。

若使青娥相见后,一时关锁在黄家。

长男为震。西方酒者,金水也。初三月现庚方,至阴之下,一阳下生,在卦象震,故曰长男乍饮西方酒。少女为兑。北地花者,水中生金花也。月华之生,自兑至坤,阴中阳现,故曰少女初开北地花。二句皆言一阳发生之象。曰乍饮,是生平未饮而今忽饮。曰初开,是前次未开而今方开。乍饮、初开,俱写道心真知易失而难寻之意。盖道心埋没已久,真知有昧,忽于至静之中,偶然发现,如乍饮酒、初开花。此便是返还之机。良宵佳逢,不可错过,须当乘时采取,与灵知配合,关锁于中央黄庭室内,夫妻相见,自然生丹。灵知为性,阳中之阴,属木,木色青,故以灵知取象为青娥。真知灵知相见,同心一气,自然归于中央。但归则归矣,若不知关锁,恐有合而复离之患。既关之,又锁之,门户紧封,不合者而必合,既合者而常合。张三丰所谓东家女,西舍郎,配作夫妻入洞房。黄婆劝饮醍醐酒,一日掀开醉一场者是也。关锁二字有防危虑险之功。盖阴阳初会,性情犹未纯一,必须勿忘勿助,严密防护,方能无渗无漏,金丹自虚无中凝结矣。此乃天机,非师罔知。

三十四言沐浴

兔鸡之月及其时,刑德临门药象之。

到此金丹宜沐浴,若还加火必倾危。

金丹,一本金砂。

卯兔之月为春分,阳气升于天地之中。酉鸡之月为秋分,阴气升于天地之中。春分属木,生气也,为德。秋分属金,杀气也,为刑。德所以生物,刑所以成物。非刑不成德,非德不全刑。有刑有德,而天地造化得以一气流行,循环不已矣。修道者,真知之刚归于中正,如秋分也,灵知之柔归于中正,如春分也。真知灵知俱归中正,如春分之德、秋分之刑也。真知之刚健,所以制人心之邪气。灵知之柔顺,所以养道心之正气。宜刚即刚,宜柔即柔,不失其时,则刚柔中正,如春分秋分,各有其时,故曰兔鸡之月及其时也。刚中有柔,柔中有刚,刚柔如一,则真灵不散,如春德秋刑,两者迭运,故曰刑德临门药象之也。道至刚柔中正,道心常存,人心至静,真知至灵,灵知至真,真灵合一,良知良能,金丹有象,可以沐浴温养而灶底抽薪也。否则,不知止足,而犹加火煅炼,则刚而太过,柔而不及,刚柔仍不中正,药枯丹伤,倾危岂能免乎?

三十五言文烹武炼

日月三旬一遇逢,以时易日法神功。

守城野战知凶吉,增得灵砂满鼎红。

月本无光,借日生光。一岁与日十二会,一月三十日,晦朔之间一会,人之真知埋藏,纯阴无阳,如月之无光也,必借灵知而后生光。当灵知真知相会之时,亦如日月三十日遇逢也。至人效日月相会之象,以三十日移于一日之中,又以一日移于一时之中,一时振发刚气,借人心生道心,以道心制人心,依灵知生真知,以真知黜灵知,采鸿濛未判之始气以为丹母,准阴阳变化之神机以为火候。是道也,有文烹,有武炼。守城者,文烹也。野战者,武炼也。当文而文,当武而武,为吉。当文而武,当武而文,为凶。文火者,回光返照。黜聪毁智,专心而养正气,如守城也。武火者,惩忿窒欲,去妄存诚,猛力以除客气,如野战也。知的文武,明的凶吉,有事则用武火,无事则用文火,文烹武炼,阴气尽而阳气纯,真知灵知相合,化为良知良能妙觉本性。圆陀陀,光灼灼,净倮倮,赤洒洒,寂然不动,感而遂通,感而遂通,寂然不动,浑然天理,绝无人欲,犹如灵砂满鼎红矣。砂至于灵,气质尽化,非色非空,非有非无,纯是清阳之气,服之可以却病延年,消灾免难,还复本性,虚灵不昧,真空妙有,造化不能限,阴阳不能拘,万物不能伤,亦犹是耳。然世间亦有知凶吉而不下肯心用神功者,何哉?

三十六言卦意二首

否泰才交万物盈,屯蒙二卦禀生成。

此中得意休求象,若究群爻谩役情。

乾上坤下,天气自上而下降,地气自下而上升,阴阳不交而为否。坤上乾下,地气自上而下降,天气自下而上升,阴阳相交而为泰。否极泰来,阴阳才交,万物即于此而尽皆发生,盈满宇内矣。屯者,坎上震下,水中有雷,阴中阳生,所以散阴而生物。蒙者,艮上坎下,山下有水,阳陷阴中,所以养阳而成物。否泰者,万物之通塞。屯蒙者,万物之生成。通塞生成,总是一阴一阳来往运用之。阴阳来往,万物通塞生成,皆自然而然,非有强作也。修真之道,刚柔未合即否也,刚柔相合即泰也。当刚而即进刚以修真,即屯也。当柔而即运柔以养真,即蒙也。知通知塞,能修能养,刚柔随时而用,变化裁成六十四卦,即在吾方寸之中矣。大抵卦象所以出意,得意可以忘象。若不知卦之意,仅执其卦之象,必欲一阳二阳三阳而行泰,必欲一阴二阴三阴而御否。生三阳行泰,其说犹近于理。至于生三阴御否,不亦难乎?更有以天之子时,谓阳气在坎而动,遇子而守肾,为朝屯。以天之午时,谓阳气有限而止,遇午而守心,为暮蒙。噫!以此而谓否泰屯蒙,六十四卦群爻焉能行的尽合?倘究群爻而欲尽合之,岂不枉役情乎?古仙云:不必天边寻子午,身中自有一阳生。可为行卦爻者之明证,学者须当三思。

三十七

卦中设象本仪形,得象忘言意自明。

举世迷途惟执象,却行卦气望飞升。

得象,一本得意。执象,一本泥象。

《周易》六十四卦,三百八十四爻,不过明阳仪阴仪、中正不中正之形象耳。若得其阴阳中正不中正之意,可以调和阴阳,自合卦象矣。奈何世之迷徒,不究其意,却执其象,必欲朝而行屯,暮而行蒙,始于屯蒙,终于既未,而行卦气,希望成道飞升,愚之甚矣。殊不知古来仙真,所谓朝屯暮蒙者,是教人知阳生即屯,阳陷即蒙也。阳生如昼之朝,阳陷如夜之昏。当阳生之时,而即进阳火以采阳,是谓朝屯。当阳陷之时,而即运阴符以养阳,是谓暮蒙。所谓既济、未济者,是教人知阴阳已合即既济,阴阳未合即未济。阴阳已合,金丹凝结,阳火事毕,既济须防不济,阴符之功,所必用也。阴阳不合,金丹不结,阴符无用,未济急须致济,阳火之功,所必行也。此卦中所藏之意,即此四卦之意以推之,其余六十卦,无非一阴一阳之变化,故曰得象忘言意自明。苟明其卦象之意,天关在手,地轴由心,信步走去,头头是道,不必执卦象而自合卦象。噫!金蛤蟆,玉老鸦,认得真的是作家。

三十八言庚甲

天地盈虚自有时,审能消息始知机。

由来庚甲申明令,杀尽三尸道可期。

天地之道,一盈一虚之道。盈极则虚,虚极则盈,自有其时。修道者,能审明盈虚之实理,而能克消其阴,生息其阳,始谓知盈虚消息之机矣。夫克消其阴者,即虚之机也。生息其阳者,即盈之机也。然消之息之,总不离真知之情、灵知之性。真知之情刚,属于庚金。灵知之性柔,属于甲木。刚以御外,而制伏客气。柔以处内,而静养天真。刚柔两用,内外兼修,是谓庚甲申明令。令明则刚柔得宜,消息随时,正气充而邪气化,内念不出,外物不入,无眼耳鼻舌身意,无声色声香味触法,净倮倮,赤洒洒,是谓杀尽三尸。三尸杀尽,群阴悉化,大道可冀。此诗着重处,全在审能消息始知机一句。审者,详细熟玩,无微不入,功深日久,方能见真。能见其真,得心应手,方能消息,能消息方是知机。若不能消息,犹不得谓知机。不知机,是理未能审辨透彻,如何申明令而杀三尸?故正心诚意之学,全在格物致知也。

三十九言元牝二首

要得谷神长不死,须凭玄牝立根基。

真精既返黄金室,一颗灵光永不离。

谷神者,先天虚无之一气,所谓圣胎者是也。此气非色非空,即色即空,在恍惚杳冥之中,视之不见,听之不闻,抟之不得,乃道心人心之界,真知灵知之根,刚情柔性之本,生天生地生人。儒所谓太极,又谓至善,又谓至诚。释所谓圆觉,又谓法身,又谓舍利。道所谓金丹,又谓圣胎,又谓谷神。其实是人生本来良知良能,空谷虚灵之神耳。这个谷神,落于后天,阴阳分判,假者用事,真者退位,谷神埋藏如死矣。欲修金丹,必须活此谷神。欲活谷神,先须调和阴阳,阴阳不和,谷神不结。元为阳,刚健之情是也。牝为阴,柔顺之性是也。有刚有柔,则谷神长生,不死之根基立矣。盖谷神是刚柔中正,两弦之气交合而成。两弦交合,恍惚杳冥,其中有物,是曰真一之精。真一之精,即谷神之别名。未经煅炼,忽存忽亡,是谓真精。已经煅炼,凝结不散,是谓谷神。真精既返黄金室,则精一归中而谷神凝结矣。谷神凝结,道心常存,人心驯顺,真知灵知合一,良知良能,浑然天理,寂然不动,感而遂通,感而遂通,寂然不动,常应常静,一颗灵光永不离矣。灵光永不离,即是谷神长不死。谷神不死,即仙翁所云:一粒金丹吞入腹,始知我命不由天也。谷神、真精、灵光,仍是一个物事,不过就已成未成分别言之,非有三样,学者须知。

四十

玄牝之门世罕知,休将口鼻妄施为。

饶君吐纳经多载,争得金乌搦兔儿?

多载,一本千载。

老子云:谷神不死,是谓元牝。元牝之门,是谓天地根。元者,乾阳刚健之德。牝者,坤阴柔顺之德。阳主动,阴主静,谷神之动静,即元牝之门也。这个门,生天生地生人物,至无而含至有,至虚而含至实,在人身为四大不着之处,天地之正中,虚悬一穴,开阖有时,动静自然。本无定位,亦无形象,又号之曰元关窍。元关者,至虚至灵,有无不立也,又号之曰众妙之门。众妙者,无理不具,无德不备也。若以口鼻为玄牝,吐纳浊气,安能驱金乌玉兔归于黄道,凝而为至灵之丹乎?金乌者,日之象,阳中有阴,在人为柔顺中正之德,即灵知之灵性也。玉兔者,月之象,阴中有阳,在人为刚健中正之德,即真知之真情也。灵知真知,中正之德,即阳元阴牝,两弦之气。谷神乃两弦之气凝结而成。不知元牝,安知乌兔?不知乌兔,安能谷神不死而长生耶?噫,是门为何门?顺去死,逆来活,往往教君寻不着,元牝岂易知哉!

四十一言性情

异名同出少人知,两者玄玄是要机。

保命全形明损益,紫金丹药最灵奇。

金丹之道,只是一刚一柔两味药料,别无他物。刚属于真知之情,柔属于灵知之性。一性一情,两者虽名有异,而实同出于先天虚无真一之气。真一之气,即前诗所谓谷神,性情即前诗所谓元牝。这元牝两者,元之又元,为不死谷神之要机。盖先天自然之道,谷神而生元牝,后天返还之道,元牝而成谷神。元牝不交,谷神不结。元牝为要机者,正所以结谷神耳。元牝立,谷神结,可以保命,可以全形。更明进阳之益,退阴之损。益阳而至于无可益,损阴而至于无可损。阴尽阳纯,谷神长生,浑然一气,绝无滓质,圆陀陀,光灼灼,净倮倮,赤洒洒,造化不能拘,万物不能伤,如火候炼成紫金丹药,起死回生,最灵最奇也。

四十二言有为

始于有作人难见,及至无为众始知。

但见无为为要妙,岂知有作始根基。

古真云:性命必须双修,功夫还要两段。盖金丹之道,一修命,一修性之道。修命之道,有作之道。修性之道,无为之道。有作之道,以术延命也。无为之道,以道全形也。始于有作者,有作之道,以造命也。造命之学,全以法运,盗鸿濛未判之始气,扭天地造化之枢机,返二十四气之节口,回七十二候之要道。天地不能知,鬼神不能测,蓍龟不能占。虽天地鬼神蓍龟且不能知,人焉得而能见之乎?终而无为者,用无为之道以修性也。修性之道,抱元守一,万物皆空,如鸡抱卵,如蚌含珠,功夫到日,至诚前知,慧心大开,声入心通,吉凶先知,祸福预晓,谁不知之。但人只知无为之道为要妙,而不知有作之道是根基。不知有作,而只无为,不但不能修命,而亦不能修性。纵有所修,亦不过修后天气质之性,岂能修先天根本之性乎?根本之性,天命之性也。本来性命一家,并无两事,因交后天,阴阳相离,一而成两,性命各别矣。性命各别,于是性不能顾命,命不能顾性,命为物夺,不能自主,性亦由是而乱。性乱命摇,邪正相混,理欲交杂,假者用事,真者退位,日复一日,年复一年,阴气剥阳于尽,性命未有不倾丧者。故金丹之道,必先有为,于后天中返先天,还我原来命宝。命宝到手,主宰由我,不为造化所移。于是抱元守一,行无为之道,以了真空本性,直超最上一乘之妙道矣。奈何一切顽空寂灭之徒,只知无为,不知有作者,何哉?

四十三言雌雄

黑中有白为丹母,雄里怀雌是圣胎。

太乙在炉宜慎守,三田聚宝应三台。

黑中有白者,道心所发之真知,为刚健中正之德,故谓丹母。雄里怀雌者,人心本来之灵知,为柔顺中正之德,故谓圣胎。健顺合一,刚柔同气,人心亦化为道心,灵知亦归于真知,是名太乙含真气。太乙即阴阳混合精一之神,乃金丹之别名。将此太乙真气入于造化炉中,温之养之,谨封牢藏,守而勿失,则精全气全神全,三田聚宝,如三台辅极而造化在手矣。三田非关元、黄庭、泥丸之说,亦非丹田、绛宫、天谷之说,亦非尾闾、夹脊、玉枕之说,乃先天精气神三品大药所生之处,无形无象,亦无方所。以其是精气神所生之处,故谓田。以其精气神三者分言,故谓三田。其实三田总是一田,三宝总是一宝。因其有炼精化气,炼气化神,炼神化虚三层功夫,故以三田分言之。若到炼神化虚时,只有一虚,而精气神亦归于无迹,更何有三田之说乎?

四十四言有无

恍惚之中寻有象,杳冥之内觅真精。

有无从此自相入,未见如何想得成?

恍惚者,非色非空,不定之象。杳冥者,至寂至静,不睹之处。恍惚中有象,灵知也。杳冥内真精,真知也。灵知外阳而内阴,为有中之无。真知外阴而内阳,为无中之有。修道者欲成金丹,须在恍惚中寻灵知,杳冥内觅真知。果能心会神悟,认得真实,是谓已见。既已见的,以真知而制灵知,以灵知而养真知,则有无从此眷恋,自相入而交感,金丹立成。否则,不知恍惚中象,杳冥内精,是未见金丹药料是何物色,而欲妄想结丹,如何想得成乎?

四十五言服丹二首

四象会时玄体就,五行全处紫金明。

脱胎入口身通圣,无限龙神尽失惊。

紫金,一本紫光。

金丹之道,全是攒簇五行,和合四象。若四象会,则性情精神相合,而元体已就,更能允执厥中,用天然真火煅炼,是谓五行全。五行既全,仁、义、礼、智,皆归一信,性、情、精、神,皆化一气。健顺混合,刚柔无迹,真知灵知,亦变而为良知良能,至善无恶,混然天理,圆通无碍,虚灵不昧,具众理而应万事,如黄金煅为紫金,光明外射,吞而服之,化尽后天群阴,露出先天法身,入于圣人之基,我命由我不由天,龙神焉得不惊乎?入口之义,乃顿悟之谓,非服食之说。先天之气,煅炼成熟,忽的由渐而顿,自明而诚,如丹药入口,万病俱消,所以身能通圣。学者须要会的言外意,不得泥文执象。若以入口视为口中吞服,试思先天之气,无形无象,吞个甚么?服个甚么?于此可以晓然矣。

四十六

华池宴罢月澄辉,跨个金龙访紫微。

从此众仙相见后,海潮陵谷任迁移。

海潮,一本海田。

华池宴罢者,取坎中真阳,入于造化炉中,道心稳定而实其腹也。月澄辉者,道心常存,真知慧光朗照,不隐不瞒也。跨个金龙者,乾为金为龙,取坎中道心真知之一阳,填离中人心灵知之一阴,灵知亦化为真知,离复成乾,本来面目全现,浑然天理,圆陀陀,光灼灼,纯阳无阴矣。访紫微者,紫微大帝乃造化之主宰,列星之枢纽,修道而至复成乾体,主宰在我,天关在手,地轴由心,造化不能拘,万物不能移,访紫微而与天为徒,功成人间,名标天上。从此众仙相见,任他海水潮泛,陵谷迁移,而法身永久不坏矣。

四十七言丹自内结

要知金液还丹法,须向家园下种栽。

不假吹嘘并着力,自然丹熟脱真胎。

金液还丹之法,大药至近不遥,工夫约而不繁,家园自有药物,可以随时栽种,不须外边炉鼎吹嘘运火之力,而自然成熟脱化。夫丹者,先天虚无真一之气,系混沌初分之灵根,为生物之祖气,含而为真空,发而为妙有,用而为道心,养而为谷神,至无而含至有,至虚而含至实,内有五行之气而无五行之质,藏于五行之中而不落于五行,为圣为贤,作佛作仙,皆由这个。这个不是别物,即吾本来非色非空,秉彝之良。只缘交于后天,识神用事,埋没不见,若遇真师点破,始知的家园自有,不从他得,一种即生,由微而著,自然成熟,仙翁曰须向家园下种栽。一切旁门外道,向身外搜求者,可以醒悟回头矣。

四十八言药自外来

休施巧伪为功力,认取他家不死方。

壶内旋添延命酒,鼎中收取返魂浆。

上诗言家园下种栽,恐人执一身而修,故此紧接曰:休施巧伪为功力,认取他家不死方。所谓家园下种栽者,特以金丹药物,处圣不增,处凡不减,人人具足,个个圆成,不待他求,家园自有也。所谓他家不死方者,特以先天之气交于后天,识神用事,阳为阴陷,如我家之物而为他家所有矣。若欲返本还元,必用追摄之法,方能先天真阳已去者而复来,既来仍是我家之物矣。盖未来属他,已来属我。因有未来、已来之时,即有他家、我家之别。故当未来之时,须要脚踏实地,渐采渐炼,旋添旋收,以行有为之功。虽曰有为,其实无为。曰有为者,窃阴阳,夺造化,非他一切巧伪之术,皆自然之运用。旋添延命酒者,增道心之真知以固命也。收取返魂浆者,虚人心之灵知以养性也。延命酒者,金汁也。返魂浆者,木液也。添其金,收其木,金木相并,情性合一,真知灵知凝结,丹元有象。旋添收取四字,最有深意。盖阴阳散涣已久,若不旋添收取,渐次而进,金木不能相并,性情不能相合。惟旋添收取,日乾夕惕,勿忘勿助,日久功深,金木自然相并,性情自然和合,方能延得命、返得魂,而入于长生不死之地也。

四十九言内外二丹

雪山一味好醍醐,倾入东阳造化炉。

若过昆仑西北去,张骞始得见麻姑。

雪山在西,为金,象元情。醍醐为水,象元精。东阳为木,象元性。造化炉为火,象元神。取元情元精之金水,倾人于元性元神之木火,以木火而炼金水,以金水而制木火。刑以成德,德以全刑,刑德两用,则金木相并,水火相济,四象和合而丹还矣。此外丹法象也。昆仑山在大地之西北,为万山之祖脉,比之先天真一之气,为生物之祖气。西北属乾,在地至高之处,高者为阳。张骞,阳也。麻姑,阴也。当还丹已结,化为真一之气,由微而著,阳气充足,大药发生,浑然天理,刚健中正,脱出一粒至阳之丹。以此丹而点一身后天之阴,如猫捕鼠,假阴化而真阴现,阴阳混合,结为圣胎,故曰:若过昆仑西北去,张骞始得见麻姑。始得见三字,内包工夫层次,言还丹未到阳极之时,张骞未许见麻姑。若养到阳极之时,张骞始得见麻姑。真阴真阳相见,道心人心俱化而为良心,真知灵知尽变而为良知。一粒黍米之珠,悬于虚无之中。非色非空,照见三千大千世界,绝无遮碍。此内丹法象也。外丹者,已失而复得,从外而还于内,还丹是也。内丹者,已还而煅去阴气,从内而发现真白,大丹是也。外丹成,内丹就,功成名遂,逍遥于无何有之乡矣。

五十言阳精

不识阳精及主宾,知他那个是蔬亲。

房中空闭尾闾穴,误杀阎浮多少人。

缘督子曰:一点阳精,秘在形山。不在心肾,而在乎元关一窍。所谓阳精者,以其至阳至精,而无一毫阴浊之气也。即本来刚健中正纯粹之精,藏之则为真空,发之则为妙有,所谓秉彝之良心,又谓道心,非后天至阴至浊之精可比。夫阳精在人身中,主宰造化,却除诸邪,古人名之曰真一之精,又曰真一之水,又曰真一之气,其实皆道心阳精之一物耳。阳精者,先天地所生为主。阴精者,后天地所生为宾。主者与我相亲,宾者与我相疏。错认阴精为阳精,行房中御女之术,闭尾闾,勒阴精,妄想结丹,焉能成之?阳精虽是房中得之,而非房屋之房,乃是一身之房。如仙翁所谓家家有、家园种,同一寓意,岂得认为房屋之房乎?学人欲识阳精,先觅元关。知的元关,阳精在是矣。

五十一言返本

万物芸芸各返根,返根复命即常存。

知常返本人难会,妄作招凶往往闻。

万物春生夏长,秋敛冬藏,此常道也。既生长之而又敛藏之,是谓返根。返之于根,是谓复命。复命者,复其天命之生气也。生气即复,自根而又发,故得以常存而不死矣。人能知万物常存之天机,而能返根复命,则亦常存而仙矣。但知常返本之道,其理幽深,其功细微,有药物之老嫩,有火候之急缓,有内药物,有外药物,有内火候,有外火候,有文火候,有武火候,有采药火候,有煅炼火候,有结丹火候,有脱丹火候,有修命火候,有修性火候。这些层次,须要真师一一传授,方可行持。否则,不知求询于人,依自己聪明识见,臆度私猜,以为会悟,而便冒然下手。殊不知差之毫发,失之千里,妄作招凶,理有可决。

五十二言慧剑

欧冶亲传铸剑方,莫耶金水配柔刚。

炼成便会知人意,万里诛妖一电光。

剑者,护身之物,乃作佛成仙之慧器,为圣为贤之把柄,即所谓还丹也。非还丹之外,别有一剑。所谓还丹者,即还本来良知良能、刚柔合一之真灵。铸剑,即铸此良知良能、刚柔合一之慧器。以体言则为丹,以用言则为剑。其实剑也,丹也,总是一个,无有两件。古有欧冶铸剑,屡次不成,其妻莫耶,跳入炉中,一火成功。世称莫耶宝剑,其锋利无比。修真之道,铸剑为先,取刚柔中正之气,用水火煅炼成宝,名曰慧剑。佩带身傍,随心使用,万里诛妖一电光耳。仙翁以欧冶、莫耶,喻刚柔相合之义,良有妙旨。修道者须要知的刚柔,俱要归于中正,方能点化后天之阴。若宜刚而或柔,宜柔而或刚,或刚而过躁,或柔而太懦,不中不正,便是铸剑不成。铸剑不成,内无把柄,步步阻滞,将何而完大道乎?然铸剑之方不易知,刚柔配合最难晓。倘不遇真师亲传口授,枉自猜量耳。

五十三言调和性情

敲竹唤龟吞玉芝,鼓琴招凤饮刀圭。

迩来透体金光现,不与凡人话此规。

竹为虚心之物,敲之则应。琴为有音之物,调之则和。龟为养气之物,凤为文明之物,玉芝为柔嫩长寿之物,刀圭为精粹不杂之物。龟、刀、圭皆属阳,凤、玉、芝皆属阴。金丹之道,虚心实腹两件事,其外更无别法。人心虚,则道心生而腹实,如敲竹唤龟也。腹既实,以道心之刚,制人心之柔,如龟吞玉芝也。真知现,则灵知静而心明,如鼓琴招凤也。心既明,以灵知之性养真知之情,如凤饮刀圭也。道心真知,人心灵知,虚实相应,刚柔如一,常应常静,圆陀陀,光灼灼,净倮倮,赤洒洒,透体玲珑,内外光明,入于从容中道圣人之域。此系窃阴阳,夺造化,转乾坤,扭气机,先天而天弗违之道,安可与凡人话之乎?

五十四言渐顿

药逢气类方成象,道在希夷合自然。

一粒灵丹吞入腹,始知我命不由天。

同气同类之药,真知之真阳、灵知之真阴是也。真阴真阳,两而交合,方能自无象而凝结成象矣。听之不闻,名曰希。视之不见,名曰夷。不闻不见,道归于虚,一气浑然,活活泼泼的,无思也,无为也,寂然不动,感而遂通天下之故,无待勉强,合于自然。始而阴阳凝结,既而阴阳浑化,一粒灵丹,悬于虚空之中,大地山河,无处不照,吞而服之,光生五内,消尽群阴,换过后天爻象,始知我命由我不由天矣。上二句由勉强而归于自然,三句由自然而归于顿悟。灵丹入腹,即顿悟之义。修道至于顿悟,有无俱不立,天地悉归空,跳出阴阳之外,不为阴阳所拘,命由自主,不由天主。若未到顿悟之时,犹在阴阳中出入,而命尚由于天,玩一始字可知矣。

五十五言结丹至易

赫赫金丹一日成,古仙垂语实堪听。

若言九载三年者,尽是迁延款日晨。

金丹大药,人人具足,家家现成。若能穷究实理,访拜明师,知的真知灵知二药,认得元关一窍,果下肯心,直登彼岸,一日之功,即可成赫赫至阳之丹,何必三年九载?此古仙垂语,真实不妄。但结丹在一时,温养须十月。苟无温养之功,金丹不固,必至得而复失。所言一日成者,特以阴阳交合言之,非金丹成熟之谓。成熟必须阴符阳火、抽添增损之功,增之又增,损之又损,直至增无可增,损无可损,方才全的一个赫赫至阳之丹。若果是成熟之丹,岂有一日成熟之理?仙翁前诗云:纵识朱砂与黑铅,不知火候也如闲。大都全藉修持力,毫发差殊不结丹。后词云:若要修成九转,先须炼己持心。于此可以知金丹一日成之意矣。

五十六

大药修之有易难,也知由我亦由天。

若非修行积阴德,动有群魔作障缘。

上诗言一日成丹,是不难矣。但恐学者轻慢大道,不修德行,妄冀仙道,故此诗以德行晓之。天之所命于人者,德也。人之所以报天者,亦德也。有德则天喜,修命甚易而由我。无德则天怒,修道甚难而由天。此何以故?盖无德无行,鬼神不容。动有魔障阻挡,患难疾病,半途而废,势所必有。故修道者,必以修德为先。德重,则以之学道而道易学,以之修道而道易修,特以天喜而魔障自化也。

五十七言盗机

三才相盗及其时,道德神仙隐此机。

万化既安诸虑息,百骸俱理证无为。

三才相盗者,天地为万物之盗,万物为人之盗,人为万物之盗。及时者,万物盗天地之气而荣旺,天地即因万物荣旺而及时收敛之。是天地者,即万物之盗也。人见万物而生贪痴,万物即因人贪痴,而及时夺人之精神。是万物者,即人之盗也。万物得人栽培而成实,人因万物成实而及时取用之,是人者又万物之盗也。及时之盗,有先与、后取之机,亘古神仙隐而不露。其隐者,以其及时而盗之机,窃阴阳,夺造化,转生杀,扭气机,消客气,扶正气。故万化安,诸虑息,百骸理,证于无为自然之道也。此诗着重处在及时二字。及时而盗,则大地万物之气为我得。失时而盗,则我之气早为天地万物夺。及时即盗也,不及时非盗也。时之一字微矣哉!

五十八言穷理

阴符宝字逾三百,道德灵文满五千。

今古上仙无限数,尽于此处达真诠。

《阴符》、《道德》二书,乃修真之祖书,泄天地造化之机,露阴阳生杀之窍。自古及今,上士至人,皆于二经穷究实理,得达真诠,以了性命。即如仙翁《悟真》一书,亦本《阴符》、《道德》而作。学者若能明《悟真》,则《阴符》、《道德》之义,亦可了了。

五十九言求师

饶君聪慧过颜闵,不遇真师莫强猜。

只为金丹无口诀,教君何处结灵胎。

上经言《阴符》、《道德》,为宝字灵文,学者宜向其中穷究矣。但恐学人执着丹经,自以为是,而不求人,故此诗教人急访真师耳。丹经子书,药物火候无一不备,其中譬喻多端,无非使人人明此理,个个知此道也。但性命之学,幽隐深奥,未易辨真。如有所见所悟,必须求师印证。若不求师,自负聪明,强猜私议,岂不担误性命乎?故曰:饶君聪慧过颜闵,不遇真师莫强猜。夫性命之道,惟采先天之气为要着。但先天之气,无形无象,视之不见,听之不闻,抟之不得,如之何而修炼?如之何而返还?丹经子书,未尝不言此气也,未尝不言修炼也,未尝不言返还也。但极力言之而言不象,极力论之而论不及,必借真师口传心授,方能认得药物,明得火候,一往直前,无阻无挡。否则,不求师诀,徒依丹经话头,稍分枝叶,自谓大彻大悟,而即任意做作,不着于空,即执于相,将在何处而结灵胎乎?此真师口诀不可不急求也。

六十言息机

了了心猿方寸机,三千功行与天齐。

自然有鼎烹龙虎,何必担家恋子妻。

学人不能明道成道者,皆由心之不定,脚根不实之故。若果万缘皆空,俯视一切,损之又损,以至于无为,方寸清静,则内功成矣。更加积德修行,苦己利人,处处方便,富贵不能淫,贫贱不能移,威武不能屈,死心塌地,随缘度日,烦恼尽除,则外功就矣。内功成,外功就,三千功满,德与天配,即可寿与天齐。所谓有大德者,必得其寿也。夫人心方寸之中,丝毫尘埃容不得,稍有尘埃,性情不合,龙虎张狂,有等等凶险之事生出。若果心机去尽,空空洞洞,不必别寻鼎器,即此便是鼎器。鼎器既立,则一动一静,不识不知,顺帝之则,性情合一,和气熏蒸,即此便是烹龙虎,不必再问烹龙虎。是道也,药物现成,鼎器自有。知之者,虽庸愚小人,勤而行之,可登圣位。但世人看不破世事,认不真性命,贪恋子妻,牵缠不断,费尽心机,油涸灯灭,髓竭人亡,哀哉!

六十一言止足

未炼还丹即速炼,炼了还须知止足。

若也持盈未已心,不免一朝遭殆辱。

还丹者,还其人生之初,良知良能,刚柔合一,真灵之本性也。夫人自阳极生阴,先天入于后天,良知变为假知,良能变为假能,刚柔不当,真灵有昧,如我家之物遗失于外矣。还者,还其所本有,如物已失而复得,已去而仍还也。盖还丹之道,有进退急缓,修养止足之火候,须要随时运用,因事制宜,不可太过,不可不及。故丹未还之时,勇猛精进,渐采渐炼,急求其还。若丹已还,仍是良知良能,刚柔合一,真灵不昧之物。功力已到,药气已足,有为事毕,无为事彰,当速住火停轮,釜底抽薪,用温养之功,防危虑险,保此一点真灵在造化炉中,天然真火,自烹自煎,化尽群阴,脱出一个金刚不坏之物,方为全吉。否则,当丹已还,不知止足,持盈未已,而犹加火煅炼,阳气亢燥,药物枯老,真者去而假者生,得而复失,一朝殆辱,乌能免诸?昔纯阳翁三次还丹不成,紫清翁半夜风雷之患,皆因于此。盖文烹武炼,各有其时,阳火阴符,各有妙用,差之毫发,失之千里。修道者可不慎乎!

六十二言生杀二首

须将死户为生户,莫执生门号死门。

若会杀机明反复,始知害里却生恩。

生门死户,原是一个,即元关一窍之门户也。这个门户,内藏五行之气,顺之则五行相伤,各自一家,五德变为五贼,生户即是死户,生门即是死门。逆之则五行相生,同归一气,五贼化为五德,死户即是生户,死门即是生门。生死之机,只在顺逆之间耳。若会的杀机中求生机,反复用之,则害里生恩,死门死户可变而为生门生户,即长生不死矣。户数奇,门数偶。死户变生户,假阳去而真阳生。死门变生门,假阴退而真阴生。真阴真阳生,两而合一,仍是当年至善无恶之本面。至善无恶,浑然天理,流行不息,生机常存,岂有不延年益寿者哉!

六十三

祸福由来互倚伏,还如影响相随逐。

若能转此生杀机,反掌之间灾变福。

世间感应之道,福去则祸来,祸去则福来。祸福互相倚伏,如影随形,如响逐声。修道者知祸福倚伏,即可知吾身生杀倚伏。若能转此生杀之机,杀里求生,则反掌之间,灾即变福,绝不费力也。生杀之机,即吾身所具五行之气。五行之气,顺之则德中有刑而为杀机,逆之则刑中有德而为生机。生机者存,杀机者亡。经云:五行顺行,法界火坑。五行颠倒,大地七宝。顺逆之间,生杀系之。转之一字,大有力量,非有与天地合德,与日月合明者不能转,非有与四时合序,与鬼神合吉凶者不能转,非有俯视一切,万物皆空,以道为己任者不能转。噫!非知之艰,行之惟艰。生杀之机,岂易转哉!

六十四言混俗和光

修行混俗且和光,圆即圆兮方即方。

显晦逆从人莫测,教人争得见行藏。

金丹大道,光明正大,在尘世中而修,在市朝中而作,非孤寂守静,避世离俗之小道。须要混俗和光,方圆应世,显晦逆从,行藏虚实,使人莫测,方是大作为,大机关。彼索隐行怪之辈,或禅堂打坐,或观空定心,或运气存想,或搬精弄髓,与夫炉火闺丹,等等旁门,安敢在光天化日之下,众人触目之地做作也。不敢在触目之地做作,必是丧行,不是修行,焉能了的性命?昔达摩观见东土神州有大乘气象,遂入中国,以了大事。慧能既得五祖之传,隐于四会猎人之中,以成正果。紫贤既得杏林之传,往通邑大都,依有力者以了性命。如三圣者,皆混俗和光,依世法而修道法,故能成仙作佛。若舍世法,便无道法。既无道法,将何所修而返本还元、保命全形乎?噫!混俗和光之天机,可与知者道,难与不知者言也。

悟真直指卷三

棲云山悟元子刘一明解

五言律诗一首以象太乙含真气

女子著青衣,郎君披素练。见之不可用,用之不可见。

恍惚里相逢,杳冥中有变。一霎火焰飞,真人自出现。

灵知为阳中之阴,具有柔性,性主生,属木,木色青,故曰女子着青衣。真知为阴中之阳,具有刚情,情主杀,属金,金色白,故曰郎君披素练。但性情有先天后天之分。后天者,气性妄情,乃气质之性情,有形有象,可见之物,不可用也。先天者,本性真情,乃真空之性情,无形无象,所用之物,不可见也。因其不可见,故在恍惚杳冥之中。曰恍惚,曰杳冥,是有其气而无其质,视之不见,听之不闻,抟之不得,如之何凝结而成丹乎?然虽不可见,不可闻,不可抟,而灵知之性,真知之情,有时在恍惚里相逢,杳冥中变化,于此相逢变化之际,神明默运,收入造化炉中,加火煅炼,一霎时间,先天之气自虚无中来,凝结成象,而真人在暗室中出现矣。此还丹法象,所谓一时辰内管丹成也。此真人出现,乃真阴真阳交合,其中一点生机出现,即所谓圣胎,非十月胎完身外有身之出现。若是身外有身之出现,岂能一霎时间即能脱胎换骨、身外有身乎?仙翁此诗一首,象太乙含真气。若有人问真人出现之义,吾则曰:即太乙含真气也。

西江月十二首

(以象十二月。仙翁曰:西者金之方,江者水之体,月者丹之用。)

其一

内药还同外药,内通外亦须通。丹头和合类相同,温养两般作用。内有天然真火,炉中赫赫长红。外炉增减要勤功,妙绝无过真种。

内药者,灵知之灵性。外药者,真知之真情。以其灵知藏于人心,人心用事,借灵生妄,故谓内药。以其真知具于道心,道心退位,真知不彰,故谓外药。真知灵知,本来一家,同出异名,故曰内药还同外药。内药者,所以修性,固须通晓。外药者,所以修命,亦须通晓。古经云:修命不修性,此是修行第一病。修性不修命,万劫阴灵难入圣。故曰内通外亦须通。性为阴,命为阳。金液大丹,乃取真阴真阳同类两弦之气,和合而成。若修命而不修性,或修性而不修命,是孤阴寡阳,大丹不结,所谓性命必须双修也。但性有性之作用,命有命之作用。性为法身上事,命为幻身上事。温养两般作用,大有不同,所谓功夫还要两段也。修性之道,乃无为之道,无为主静,不假施为,守中抱一,内炉自有真火,赫赫长红,此用文火以温养也。至于修命之道,乃有为之道,有为主动,须要外炉增减,勤功煅炼,此用武火以烹煎也。增者增其真知之不足,择善固执是也。减者减其灵知之有余,黜聪毁智是也。增至于无可增,减至于无可减,性定命凝,真种到手,方为妙绝。此性命两般作用。及其外丹成就,收归鼎内,即是内丹。盖未来为外,已来为内,所谓金来归性初,乃得称还丹也。

其二

此道至神至圣,忧君分薄难消。调和铅汞不终朝,早睹元珠形兆。志士若能修炼,何妨在市居朝。工夫容易药非遥,说破人须失笑。

上词提明内外二药,此词言外丹行持之功。金丹之道,至神至圣,修之者立竿见影,直跻圣位,但恐人福分浅薄,难以消受耳。金丹之所难得者,真知之真铅,灵知之真汞。若识真知灵知而调和之,则刚柔相当,性情如一,不待终朝,而良知良能之形兆早见,亦如元珠暗中生明矣。盖良知良能之灵根,埋没已久,不能自出。今得真知灵知,两而合一,良知良能之灵根,虽不能遽然纯全,而其一点生机,已在恍惚杳冥之中有象。既有一点生机,由微而著,渐次可复于纯全。形兆者,纯全之先见者也。果有志士,勤而修之,不必避世离尘,何妨在市居朝。特以金丹之道,药物现成,工夫简易,不待外求,即在当人,若还说破,令人失笑耳。失笑者,凡圣同途,天人一理,只在顺逆之间耳。

其三

白虎首经至宝,华池神水真金。故知上善利源深,不比寻常药品。若要修成九转,先须炼己持心。依时采取定浮沉,进火须防危甚。

上词言调和铅汞即能成丹。然欲调和铅汞,先要识得真铅之真知一味大药,方可下手。真知者,真情也。在法象为白虎首经,又为华池神水。真情隐于妄情之中。情属金,故谓白虎。真情虽隐于妄情之中,而亦有时现露。天地之心复见,生机萌芽,故谓首经。首者,初也。经者,常道也。经道之初,无中生有,阴中含阳,为万物之母,即是生机。这一点生机,即为圣为贤之根,成佛成仙之本,故谓之至宝。这个生机,又谓华池神水。华池者,即元关一窍,众妙之门。因其内藏生机,故谓华池。因其生机条理百骸,涤荡五脏,故谓神水。因其生机经火煅炼,凝结不散,坚久不坏,又谓真金。首经也,神水也,真金也,总是生机一物,又谓上善之性。上善者,至善也。至善无恶,具众理而应万事,如水之有本,源远流长,利万物而不穷。此保命全形,至真之药品,不比寻常草木金石之药品也。但此药品藏于后天,偶或一现,旋得旋失,不能久留。若欲修成九转,永远不坏,必先炼己持心,消去客气尘情,依时采取,以定浮沉。灵知藏于人心,人心动而灵知飞,易浮。真知具于道心,道心昧而真知藏,易沉。炼己持心,即炼去人心灵知,浮者而使沉。依时采取,即采取道心真知,沉者而使浮。浮沉颠倒,以道心而制人心,以人心而顺道心,以真知而统灵知,以灵知而养真知。人心静,道心存,真知灵知,同气连枝,金丹有望。然药物易知,火候最难。进火工夫须要知药物老嫩,急缓吉凶。若冒然下手,非徒无益,而又害之矣,故曰进火须防危甚。

其四

若要真铅留汞,亲中不离家臣。木金间隔会无因,全仗媒人勾引。木性爱金顺义,金情恋木慈仁。相吞相啖却相亲,始觉男儿有孕。

上词言采药须凭炼己之功。夫炼己者,欲其三家相见也。金丹之道,只是刚柔二字。刚之中正为真知,取象为真铅。柔之中正为灵知,取象为真汞。取此二物,合而成丹。但真知不彰,则灵知易飞,是真知为制灵知之物也。然真知固能制灵知,而灵知又能养真知,是灵知为真知之家臣也。若先不定灵知,则真知不现,故曰:若要真铅留汞,亲中不离家臣。亲者,真知灵知、刚柔相合之谓。真知者主君,灵知者家臣。家臣不顺,则主君难以施为。盖真知灵知,所争者毫发之间。灵知静则真知现,真知存则灵知顺。真知存则刚健,灵知静则柔顺。刚健柔顺,性情相合。故丹道取真铅真汞两味药料耳。真知之铅情属金,灵知之汞性属木。后天用事,情西性东。如金木间隔,各自一家,而不能相会矣。若非有真信相通,则真情真性不现,真知灵知不合。真信者,真意也,又名真土。真土一现,则金木自并,真信一通,则性情自合,是真信为真情真性之媒人也。真性为木,主顺主仁。真情为金,主刚主义。性情得信,于中调和,则木性爱金情而顺义,金情恋木性之慈仁。性情合一,刚柔相应,仁义兼全,真知灵知同气,相吞相啖,性定情忘,先天之气自虚无中来,凝而为一粒黍珠,圣胎有象,所谓男儿有孕也。

其五

二八谁家姹女,三九何处郎君。自称木液与金精,遇土却成三姓。更假丁公煅炼,夫妻始结欢情。河车不敢暂留停,运入昆仑峰顶。

上词言三家相见即结圣胎。但三家相见,非真火煅炼,而圣胎不成也。二为阴火之数,八为阴木之数,故谓姹女。九为阳金之数,三为阳水之数,故谓郎君。木之液为火,木生火为一姓。金之精为水,金生水为一姓。土居中央自为一姓。此五行而分为三姓,三姓相会合为一姓,是谓五行全。比之修道者,元性元神为木火一姓,元情元精为金水一姓,元气为土一姓,此三姓为内三姓。仁礼属木火为一姓,义智属金水为一姓,信属土为一姓,此三家谓外三姓。修道者以内三姓而统外三姓,以外三姓而全内三姓,总以三姓成一姓为归结。但此三姓,须要勇猛修持,专心致志,下一番死功夫,方能归于一姓。丁公煅炼,即勇猛修持之功。勇猛修持,不仁而必至于仁,不义而必至于义,不礼而必至于礼,不智而必至于智,不信而必至于信。仁义礼智皆归一信,而性情精神亦化为一气。三姓和合,刚柔相应,性情如一,而夫妻始结欢情矣。既得夫妻结欢,愈久愈力,火功不缺,一气成功,期必至于纯阳,无声无臭而后已,故曰:河车不敢暂留停,运入昆仑峰顶。河车者,北方正气,非工家运肾气自尾闾夹脊上升头顶之说,乃是一气成功,以水济火,水火烹煎,无有间断之意。如河中水车,载水上升下降,昼夜运转而不停息也。昆仑为万山之祖,运入昆仑峰顶,是三花聚顶,五气朝元,入于真空妙有,不识不知,顺帝之则地位矣。

其六

七返朱砂返本,九还金液还真。休将寅子数坤申,但要五行成准。本是水银一味,周流遍历诸辰。阴阳数足自通神,出入岂离元牝。

上词言五行攒簇,运火煅炼,即可成功。然煅炼须要知的七返九还之实理。七者,火之阳数。九者,金之阳数。灵知之性柔,内藏邪火,邪火消而真火生,如灵汞结成朱砂,永为不飞不扬之物,火返于本矣。真知之情刚,内有燥金,燥金化而真金纯,如浊金化为液汁,永为至净至明之金,金还其真矣。此丹经七返九还之义。彼世之旁门,以子数至申为九还,以寅数至坤为七返者,岂知七返九还之义乎?不知七返九还之义,焉知五行成准乎?五行成准者,火返本则火中出木而神灵,神灵则灵知不昧。金还真则水中生金而精一,精一则真知常存。灵知不昧,真知常存,真知即是灵知,灵知即是真知。金木水火,四象和合归于中央,五行一气,不偏不倚,浑然天理,五行成准矣。然五行成准之功,总是水中金一味大药运用之。水银者,水中银,即是水中金,仍是一点真知之真情。真知内含先天真一之气,为五行之根,为四象之本,动而生阳,静而生阴,周流于四象五行诸辰之位。返还之道,时当阳而即进阳火,以采此真知,时当阴而即运阴符,以养此真知。阳火阴符数足,五行混化,良知良能,寂然不动,感而遂通,自然通神。神者,阴阳不测之谓。阴阳不测,圣胎凝结,号曰谷神。谷神不死,是谓元牝。元牝之门,是谓天地根。阴阳数足,是元牝已立。元牝立而谷神出入于元牝之门,长生不死,返还之道尽矣。所谓要得谷神长不死,须凭元牝立根基也。

其七

雄里内含雌质,负阴却抱阳精。两般和合药方成,点化魂纤魄胜。信道金丹一粒,蛇吞立变成龙。鸡餐亦乃化鸾鹏,飞入真阳清境。

却抱,一本抱却。魄纤魂胜,一本魄仙魂圣。亦乃,一本亦可。

上词言七返九还须要阴阳数足。然运阴运阳,须要识得真阴真阳耳。雄里内含雌质者,在卦为离中虚,在人为人心所藏之灵知。负阴却抱阳精者,在卦为坎中满,在人为道心所具之真知。真知灵知两般药物,和合方能成丹。魄者,阴中有阳,即真知之神。魂者,阳中有阴,即灵知之神。魄纤者阳少也,魂胜者阴多也。阳少阴多,偏而不中,金丹不成,惟真知灵知相合,而魂魄亦归于中正,化而为真性真情,阴阳混一,天理昭彰,人欲消灭。良知良能,圆陀陀,光灼灼,净倮倮,赤洒洒,一粒金丹悬于太虚之中,照见三千大千世界,纵横逆顺莫遮栏矣。是丹也,人吞一粒,立地成仙,蛇吞一粒,亦变成龙,鸡餐一粒,亦化鸾鹏,直飞入真阳清境矣。但蛇吞鸡餐,亦寓丹法。蛇属火,在南为离。龙属木,在东为震。鸡在酉,属金为兑。鸾鹏近水,在北为坎。蛇吞成龙,火中出木。鸡餐成鸾鹏,水中有金。火中出木,水里生金。金木交并,水火相济,一气混然,有无不立,物我归空,形神俱妙,入于圣而不可知之之谓神矣。脱离凡世,居于清阳之境,岂虚语哉!

其八

天地才交否泰,朝昏好识屯蒙。辐来辏毂水朝东,妙在抽添运用。得一万般皆毕,休分南北西东。损之又损慎前功,命宝不宜轻弄。

金丹之道,造化之道也。造化之道,一阴一阳之道也。一岁之中,当寅之月,天气上升,地气下降而为泰。当申之月,地气上升,天气下降而为否。一日之中,子时为朝之首,当子而阳气内动,阴气出外为屯。午时为昏之首,当午而阳气外止,阴气内生为蒙。否泰者,一岁春秋,阴阳之升降。屯蒙者,一日朝昏,阴阳之来往。观天地方才交否交泰之通塞,即识一日朝屯暮蒙之消息。盖一日阴阳消息,即如一岁阴阳消息。然一岁阴阳,一日阴阳,总是一气来往运用之。修道者,法天地否泰之节,准朝昏屯蒙之机,当阳而即进阳火,当阴而即运阴符。阳刚阴柔,不失其时,集义而生,攒簇五行,和合四象,如三十辐辏一毂而成轮,如千派水共朝宗而入海,浑然一气,金丹凝结。虽然金丹凝结之妙,总在于抽添运用耳。抽者,抽其假阴假阳也。添者,添其真阴真阳也。假阴去而真阳现,假阳消而真阳生。真阴真阳,归于中正,两而合一,真知灵知,性情相投,复见良知良能本来面目。抽添之功妙矣哉!大抵修丹须要识得真阴真阳,又要识得先天真一之气。此气在鸿蒙未判之先,阴阳未分之际。含之则为真空,发之则为妙有。取象为水中金,取体为秉彝之天良,取用为精一之道心。丹法只取道心一味大药。这个道心,虽是一味,而统五行之气,具五行之德。盖道心乃真一之水所化。一者数之始,一而含五,五而归一。其实到归一处,亦不得谓道心,只可谓浑然天理而已。故儒以浑然天理谓太极,道以浑然天理谓金丹,释以浑然天理谓圆觉,古经所云:得其一,万事毕者即此也。如得其一,是命宝已经到手,再不必分南北西东,用攒簇之法。但只以道心而防人心,损之又损,必使人心所有客气尽皆化去,纯是柔顺之灵知,则人心亦变为道心矣。盖人心有识神居之,识神有带历劫根尘,与现世积习之气,并一身气质之邪。若不将此等祸根件件损去,稍有丝毫不尽,一时乘间而发,命宝有漏,前功俱废,故曰慎前功,又曰命宝不宜轻弄。古仙云:一毫阳气不尽不死,一毫阴气不尽不仙。故得丹以后,须要将无始劫来生死轮回种子连根拔去,方能命宝为我所有,永久不坏矣。

其九

冬至一阳来复,三旬增一阳爻。月中复卦朔晨潮,望罢乾终姤兆。日又别为寒暑,阳生复起中宵。午时姤象一阴朝,炼药须知昏晓。

上词言抽添运用之功,是教人效法天地昏晓之造化也。一岁之昏晓,十一月冬至一阳生,每三十日增一阳爻,如十一月子一阳生为复,十二月丑二阳生为临,正月寅三阳生为泰,二月卯四阳生为大壮,三月辰五阳生为夬,四月巳六阳生为乾,此六阳卦也。至五月午一阴生为姤,每月三十日增一阴爻,六月未二阴生为遁,七月申三阴生为否,八月酉四阴生为观,九月戌五阴生为剥,十月亥六阴生为坤,此六阴卦也。六阳月为晓,六阴月为昏,此一岁之昏晓也。一月之中,晦朔之间,日月交会,月受日光,三日阳光始吐,海水潮汐应之为复,每两日半增一阳爻,至十五,日月相望,光辉圆满为乾,自初一至十五,六阳卦也,望罢乾终。十六至十八,一阴生,阳光有亏,姤即兆始,每两日半增一阴爻,至三十月晦,阳光尽消,独有黑体为坤,自十六至三十,六阴卦也。两日半一候,十二候行六阳六阴之卦,此一月之昏晓也。一日之中,又别为寒暑。每日中宵子时,一阳生为复,一时增一阳爻,至巳时六阳生为乾。至午一阴生为姤,一时增一阴爻,至亥六阴生为坤。十二时行六阴六阳十二卦,此一日之昏晓也。圣人移一岁阴阳昏晓于一月,移一月阴阳昏晓于一日,又移一日阴阳昏晓于一时。一时八刻,一刻十五分,八刻共一百二十分。上四刻六十分为六阳,下四刻六十分为六阴。又以一时阴阳昏晓移于一刻之中,分为十五分。以上七分半为阳,下七分半为阴。于片刻之中,采取大药,归于造化鼎炉,运阳火阴符,煅炼成丹,所谓不刻时中分子午,无爻卦内别乾坤。但须要识得阴生阳生之昏晓耳。知的昏晓,则一日、一月、一岁之造化,即在一时一刻之中。彼世间盲汉,或以一日子午坐功,或以一月朔望行气,或以冬至夏至修养者,岂知昏晓之理乎?

其十

不辨五行四象,那分朱汞铅银。修丹火候未曾闻,早便称呼居隐。不肯自思己错,更将错路教人。误他永劫在迷津,似恁欺心安忍。

上词言炼药须知阴阳昏晓,此词紧接上文,为不知阴阳昏晓者而发。夫神仙之道,原欲成己之后而成物,修道之后而修德。世之迷途,不辨五行四象之实理,不明朱汞铅银之寓言,药物未晓,火候不问,学些旁门小法乘,自负有道,便称居隐。不肯自思己错,更将错路教人。以一盲而引众盲,误人入于迷津,永劫不得超脱。似这欺心忍心,当入无间地狱,永无出头之日,尚望成道乎?

十一

德行修逾八百,阴功积满三千。均齐物我与亲冤,始合神仙本愿。虎兕刀兵不伤,无常火宅难牵。宝符降后去朝天,稳驾鸾车凤辇。

上词言旁门外道,不明道而只有伤德,不能修德。此词言修道之后而必修德也。修道者为己之事,修德者为人之事。修道有尽,而修德无尽。故神仙道成之后,必三千功满,八百行完,物我两忘,亲冤一等,量同天地,包罗万物,道德兼该,始合本愿。到此地位,内外皆空,有无不立,形神俱妙,虎兕不能伤,刀兵不能加,无常火宅不能牵。宝符下召,稳驾鸾车凤辇,白日飞升,大丈夫功成名遂,岂不快哉!

十二

牛女情缘道合,龟蛇类禀天然。蟾乌遇朔合婵娟,二气相资运转。本是乾坤妙用,谁能达此真诠。阴阳否隔却成愆,怎得天长地远。

真诠,一本真渊。

以上十一词,皆言修炼金丹大道,须要真阴真阳同类之药配合,方能成丹。然或人疑为强作而成,实非强作,皆自然之运用。故此词总结上文之意,使学者穷究实理耳。比如牛女七夕相会,龟蛇以类相交,蟾乌晦朔相合,皆阴阳二气,一感一应,自然之交合,即乾坤造化之妙用也。盖乾坤造化之道,一阴一阳之道。阴阳相资,一气流行,阴而阳,阳而阴,阴阳往来,四时行而百物生,生机不息,所以古今常存也。修道者若不达此真诠,舍阴阳造化之理,着空执相,强作强为,反致阴阳否隔,不但无补于性命,而且有伤于性命。愆尤且不能免,尚欲天长地久,为不死之仙,能乎否耶?夫天长地久之道,乃真阴真阳配合之道。真阴真阳配合,其中生机浮浮,凝结圣胎,从无而有,从有而无,脱幻身而出真身,方能与天地同长久。修道者,若欲求天长地久之事,舍真阴真阳,余无他术矣。

续添西江月一首以象闰月

此一词与下绝句五首,据仙翁前序,俱不在《悟真篇》正集之数,系外集者。玩其辞意,是先修命而后修性之道。薛、陆、陈三注,因其有修命之说,故提于正集之中,今从之。

丹是色身至宝,炼成变化无穷。更能性上究真宗,决了无生妙用。不待他身后世,眼前获佛神通。自从龙女着斯功,尔后谁能继踵。

缘督子曰:一点阳精,秘在形山。不在心肾,而在乎元关一窍。一点阳精,即丹也。秘在形山,即为色身至宝也。丹非别物,即先天一点至阳之精,又谓先天真一之气,又谓浩然正气。藏之为真空,发之为妙有,其体为天良,其用为道心,是人色身中之至宝,非心肾所有之物,乃在元关中藏之。元关一窍,无方无所,无形无象。此丹亦无方无所,无形无象,动静自如,色空不拘,活活泼泼的。若运火煅成坚实之物,常应常静,常静常应,变化无穷,神妙不测。虽天地神明,不可得而测度。居于色身之中,而能点化色身,所谓法身者是也。故古仙云命之造化系乎身。系乎身者,系乎法身也。法身成就,圣胎完全,命基坚牢,有为事毕,无为事彰,可以修性矣。性之真宗,无生之妙用也。修命者所以长生,修性者所以无生。无生则无死。无生无死,与太虚同体,形神俱妙,永脱轮回,超出乎天地之外,不待他身后世,眼前获佛神通。盖无生之道,顿悟圆通,万有皆空,直超彼岸。昔灵山会上,世尊说法,有一七岁龙女,自地涌出,献一宝珠,立地成佛。仙翁引龙女献珠一宗公案,以证修持真空之性。修真空之性,即是龙女献宝珠。悟的真空,不生不灭,即是获佛神通。但命理未修,而性理难了。难了者,总能顿悟圆通,于真性能养,未免在后天中出入。未曾经大火煅炼,稍有渗漏,难免抛身入身之患。修命之后更修性,是已从大火炉中煅炼出来,滓质尽化,从此行无为之道以修性,由渐而顿,直登最上一乘妙觉之地,焉能抛身入身乎?故曰:不待他身后世,眼前获佛神通。可知金丹大道,未修性而先修命也。

七言绝句五首以象金木水火土之五行

其一

饶君了悟真如性,未免抛身却入身。

何似更兼修大药,顿超无漏作真人。

真如之性乃天真自如,绝无勉强,非色非空之性,所谓不识不知,顺帝之则者是也。欲修此性,须要了悟此性。既悟此性,须要将此性炼成一个金刚不坏之物,方能得济。若已悟而不知修炼,命不由我尚由天,大限到来,无所支持,抛身入身,乌能免诸?顿悟之后,不废渐修之功,用阳火阴符烹炼大药,点化群阴,脱去委物,现出真身,则入水不溺,入火不焚,虎兕不能伤,刀兵不能加,而为无漏真人矣。昔六祖既得五祖之传,隐于四会猎人之中,混俗和光而成正果。紫贤顿悟圆通,自知非向上事,必得杏林之传而后大成。凡以为修大药计耳,果了悟真如,即是成道。六祖既悟本来无一物,五祖半夜所传者又何事?紫贤顿悟圆通,又求杏林者何故?可知顿悟渐修,缺一不可。或先顿悟而后渐修,或先渐修而后顿悟。性命必须双修,工夫还要两段。此词乃由性以及命,自顿以行渐也。

其二

投胎夺舍及移居,旧住名为四果徒。

若会降龙并伏虎,真金起屋几时桔。

投胎者,预察富贵之家孕妇,而于临产之时投胎者也。夺舍者,凡孕妇临产之时,必有一阴魂等候入窍,不待彼入而预先入之,夺其舍者也。移居者,身体衰败,拣精壮生人身体,而暗中移换者也。旧住者,有精壮之人暴死,借彼热尸入窍,而住旧舍者也。投胎、夺舍二事,大同小异。移居、旧住二事,大同小异。四者皆炼阴神,出入自便,释家名为四果徒,又名外道,系二乘之法所出,非佛法悟真如之上乘也。异于常人者,不过来去分明耳。若夫金丹大道,降东家真性之龙,伏西家真情之虎。以情归性,以性养情,性情相合,龙虎相会,产出丈六法身,如真金起屋,与天地并长久,永为不枯之物,何有迁此移彼之事乎?

其三

鉴形闭息思神法,初学艰难后坦途。

倏忽总能游万国,奈何屋旧却移居。

鉴形者,悬镜于壁,存神于内,日久阴神出外者也。闭息者,始而一息、二息不出,既而十息、百息不出,渐至永久不出,气自内行者也。思神者,或默朝上帝,或云梯显圣,或思神自囟门而出,或思神自明堂而出者也。如此之类极多,初学艰难,后行坦途,年远日久,亦能出阴神而外游,但孤阴耳。气血衰败,抛此身而入彼身,何益于性命乎?

其四

释氏教人修极乐,只缘极乐是金方。

大都色相惟兹实,余二非真谩度量。

极乐在西,西为金方,在人为刚健真知之情。此情坚贞精粹,万物难移,如金性至坚,经久不坏,修极乐即修此真知之真金也。真金炼成,有刚有柔,滓质悉化,体具光明,成为至宝。昔燃灯修之,而成玲珑宝塔,释迦修之,而成丈六金身。大都色相之中,惟炼此刚健真知之情为真实。除此之外,余二非真,谩度量矣。

其五

俗语常言合圣道,宜向其中细寻讨。

若将日用颠倒求,大地尘沙尽成宝。

道不远人,人之为道而远人。盖性命之道,常道也。常道者,日用之道,特百姓日用而不知耳。欲修性命,须穷常道之理。果能细心穷理,不必读千经万典,即俗语常言中,有大露天机处。如称好人曰:老实人,正经人,有良心,有天理,有体面,知止足,知进退,顾前后,四通八达,脚踏实地。称歹人曰:不是人,没良心,没天理,损人利己,瞒心昧己,伤天害理,以苦为乐,以假作真,丢三遗四,拿东忘西,不知死活,不知好歹,只知其一、不知其二,只知有己、不知有人。此等语,说之无意,玩之有味,何妨于此俗语常言中拈出一二,钻研出个孔窍。即在日用常行处,逆而求之,则大地尘沙尽是真宝,头头是道,左之右之,无不宜之矣。世之学者,皆谓道无可言,不肯下实落功夫穷究性命之理,又不能低身下气,请益师友。即或请益,亦不老实认真,自无一物,白手讨宝。如此举止,虽出家一生,天涯走遍,何济于事哉!

悟真直指卷四

棲云山悟元子刘一明解注

性宗乃《悟真篇》外集。仙翁著《悟真篇》之后,尚恐本源真觉之性,有所未究,又作为歌颂乐府及杂言等,附之卷末,以备性命双修之道也。

绝句四首

其一

如来妙体遍河沙,万象森罗无碍遮。

会的圆通真法眼,始知三界是吾家。

如来者,无所从来,亦无所去,真空之性也。真空不空,故其体至妙。真空之性本无体,因其内含妙有,以妙为体耳。若空而不妙,即是寂灭顽空,非如来真性,如何能遍河沙?如何万象无碍无遮?因其妙而不空,所以体遍河沙而无处不通。因其空而能真,所以万象森罗不能碍遮。因其遍河沙、无碍遮,又谓圆通法眼。圆者,无头无尾,无背无面,无前无后,无上无下,无内无外,即如来也。通者,无处不在,无时不现,大则充满天地,小则细如毫毛,即妙体也。惟圆能通,惟通故圆,光辉朗照,一切境遇皆伤他不得,故谓法眼,即正法眼藏者是也。会的这圆通法眼,便是亲自见得如来妙体,则非色非空,即色即空,天堂地狱一概扫去,三界即是一家,十方即是全身也。

其二

视之不可见其形,及至呼之又却应。

莫道此声如谷响,若还无谷有何声。

视之不见形,空也。呼之又却应,有也。因空而有,如谷应响,空而不空,似是如来妙体矣。然如来妙体,常空常有,常有常空,何须呼而后应。因呼而应者,犹有空在。有空在,犹为空所拘。空而不通,算不得如来妙体。不如将这个空的东西,一棒子打个粉碎。空无所空,声自何有?既无有声,自亦无空。无空无声,大解大脱,活泼泼的。所谓百尺竿头不动人,虽然得入未为真。百尺竿头更进步,十方世界是全身也。

其三

一物含闻见觉知,盖诸尘境显其机。

灵常一物尚非有,四者凭何作所依。

闻见觉知四者,皆昭昭灵灵识神一物所出。因其一物常灵,所以在诸尘中,四者朋党互发,无有片刻宁静也。若能将此灵常一物除却,则四者无所凭依而自消灭。一切迷人,识不得如来本性是真空妙有的物事,直以昭昭灵灵之识神以为真实,或空此一物,或守此一物。殊不知此物为生生死死之根蒂,历劫轮回之种子。若不将此一物连根挖去,如何认得如来本性?所谓无量劫来生死本,痴人唤作本来人者是也。

其四

不移一步到西天,端坐诸方在眼前。

项后有光犹是幻,云生足下未为仙。

如来本性,无头无尾,无背无面,迎之不见其首,随之不见其后,以言其有又似无,以言其无又却有,不落于有无之象,其光通幽达明,能照三千大千世界,乃自然之妙觉,原不是坐出的。一切参禅打坐之客,专弄识神之流,见些幻景假象,或梦游西天,或项后生光,或杳冥而眼见诸物,或恍惚而云生足下,自以为正果成佛,差之多矣。有志于道者,须要先将一切旁门外道,尽皆扫去,再在无形无色处,追究出个真实妙觉本性,方能得济。

性地颂

佛性非同异,千灯共一光。增之宁解益,减着且无伤。取舍俱无过,焚漂总不妨。见闻知觉法,无一可猜量。

颂名性地,盖以真性本体,如地之不动不摇,同之异之,虽境遇事物万殊,而总以平等之心应之,如千灯之照,无非一光照之,灯不一而光则一。这个性无所增,无所减,无所取,无所舍,火焚水漂,俱皆不能妨碍。亦如地之山,重也能载的,水冲也能受的,万物伤损,俱皆容的。地如是,性即如是。闻见知觉,一无所有,强而名之,惟空而已。空非寂灭之谓,乃因物付物,随方就圆,以无心应之也。

生灭颂

求生本自无生,畏灭何曾暂灭。眼见不如耳见,口说争似鼻说。

如来本性原是无生无灭的,强求生而畏灭者,何尝生而不灭乎?有生即有灭,无生方无灭。因其本性无生无灭,故不可眼见,只可耳见,不可口说,只可鼻说。眼见口说者,有生有灭之性。耳见鼻说者,无生无灭之性。眼见口说的,皆不是性。耳见鼻说的,方才是性。不见之见,方是真见。不说之说,胜于有说。盖这个无生无灭的性,无头无尾,无背无面,非有非无,不空不色,见个甚么?说个甚么?若能见能说,便不是真空本性了也。

三界惟心颂

三界惟心妙理,万物非此非彼。无一物非我心,无一物是我己。

三界者,色界、欲界、无色界。色欲二界,有心之界。无色界,无心之界。有心无心,皆非佛性。颂名三界惟心,非有非无,有无俱不立,物我悉归空。无心之心,始谓真心。真心之心,万物一体,无分彼此。无一物非我心者,不着于空也。无一物是我己者,不着于色也。不着于空,不着于色,一心而已。一心即是一性,即心即佛,即佛即心也。

见物便见心颂

见物便见心,无物心不现。十方通塞中,真心无不遍。若生知识解,却成颠倒见。睹境能无心,始见菩提面。

见物便见心,无物心不现者,有识有知之人心也。十方通塞中,真心无不遍者,无识无知之真心也。人心因物有无而生灭,真心灵光常朗,有物也是这个,无物也是这个,十方通塞,无处不是这个。也不生,也不灭,非有识有知之人心可比。若以有识有知解真心者,便是认贼为子,颠倒之见,错了多矣。盖真心是圆陀陀,光灼灼,净倮倮,赤洒洒的,不离于诸境,不着于诸境。人能睹境无心,便是真心,便是菩提本面,不必别处再寻菩提本面。要之无人心,始能见真心。真心一见,立证菩提,顿超彼岸矣。

齐物颂

我不异人,人心自异。人有亲疏,我无彼此。水陆飞行,等观一体。贵贱尊卑,手足同己。我尚非我,何尝有你。彼此俱无,众泡归水。

颂名齐物,人我亲疏,水陆飞行,尊卑贵贱,一体等观而已。此颂重在我尚非我一句。世人不能齐物者,皆由有我在。若能无我,何知有你,你我两忘,万物皆空,不齐而自齐矣。

即心是佛颂

佛即心兮心即佛,心佛从来皆妄物。若知无佛复无心,始是真如法身佛。法身佛,没模样,一颗圆光含万象。无体之体即真体,无相之相即实相。非色非空非不空,不动不静不来往。无异无同无有无,难取难舍难听望。内外圆明到处通,一佛国在一沙中。一粒沙含大千界,一个身心万个同。知之须会无心法,不染不滞为净业。善恶千般无所为,即是南无及迦叶。

此颂重在知之须会无心法一句。无心,非蠢然无心之谓。若是蠢然无心,如同木雕泥塑之物,何得谓心即是佛也?大抵无心之义,是不着于色,不着于空耳。真心无体无相,原无一物,有何色乎?真心光含万象,圆通无碍,有何空乎?不色不空,圆陀陀,光灼灼,净倮倮,赤洒洒,即心是佛,即佛是心,非心非佛。故曰佛即心兮心即佛,又曰心佛从来皆妄物。识得即心即佛,又知非心非佛,而无心之法得,不落于寂灭之学矣。

无心颂

堪笑我心,如顽如鄙。兀兀腾腾,任物安委。不解修行,亦不造罪。不曾利人,亦不私己。不持戒律,不徇忌讳。不知礼乐,不行仁义。人间所能,百无一会。饥来吃饭,渴来饮水。困则打睡,觉则行履。热则单衣,寒则盖被。无思无虑,何忧何喜。不悔不谋,无念无意。凡生荣辱,逆旅而已。林木栖鸟,亦可为比。来且不禁,去亦不止。不避不求,无赞无毁。不厌丑恶,不羡善美。不趋静室,不远闹市。不说人非,不夸己是。不厚尊崇,不薄贱稚。亲爱冤仇,大小内外。哀乐得丧,钦侮险易。心无两视,坦然一揆。不为福先,不为祸始。感而后应,迫则复起。不畏锋刃,焉怕虎兕。随物称呼,岂拘名字。眼不就色,声不入耳。凡有所相,皆属妄伪。男女形声,悉非定体。体相无心,不染不滞。自在逍遥,物莫能累。妙觉光圆,映彻表里。包裹六极,无有遐迩。光兮非光,如月在水。取舍既难,复何比拟。了此妙用,迥然超彼。或问所宗,此而已矣。

颂中数十言,说来说去,总是发明无心二字妙用。一无心,而在尘能以出尘,居世能以出世,自在逍遥,物莫能累矣。夫人方寸之中,丝毫尘埃容不得,稍有尘埃在内,便有无穷人心生出。人心一生,忽此忽彼,身不由主,便自不在,自己不在,以奴为主。以主为奴,如何能逍遥?若能一切无心,拄杖不动不摇,便是自在。自既能在,自由自主,万虑俱息,万缘不生,妙觉光圆,映彻表里,包裹六极,无有遐迩,真得逍遥,无心之用妙矣哉!

《心经》颂

蕴谛根尘空色,都无一法堪言。颠倒之见已尽,寂静之体翛然。

蕴者,五蕴,色、受、行、想、识是也。谛者,四谛,苦、寂、灭、道是也。根者,六根,眼、耳、鼻、舌、身、意是也。尘者,六尘,色、声、香、味、触、法是也。空者,寂灭。色者,着相。蕴、谛、根、尘、空、色六者,皆心所出之法,俱系颠倒之见。若能一概扫去,则心体寂静,即是观自在菩萨,即是舍利子不生不灭。若六者之中,稍有些子法未尽,即有生灭,即不得自在。若到无生灭常自在处,方是六者干干净净的也。

无罪福颂

终日行不曾行,终日坐何曾坐。修善不成功德,作恶原无罪过。时人若未明心,莫执此言乱作。死后须见阎王,难免镬汤碓磨。

颂名无罪福,何谓哉?罪福皆由心生。有心作恶,即是有心造罪。有心行善,即是有心求福。善恶罪福由心而有,若到无心地位,行坐且不知,何知善恶?何知罪福?故曰:修善不成功德,作恶原无罪过。比如赤子,无识无知,喜笑怒骂,皆出无心,有何功德罪过乎?夫无心者,无人心也。无人心,自有真心。真心量同天地,包罗万有,不思善、不思恶、不造罪、不求福,功德罪过,皆所不计。时人若未明的真心,而一任顽心摆弄,作孽百端,自谓无罪过,死后镬汤碓磨之报,乌能免诸?

圆通颂

见了真空空不空,圆明何处不圆通。根尘心法都无物,妙用方知与物同。

真空之性,圆通无碍,光辉无处不照,无物能瞒。不空而自空,空而又不空,只是常应常静,常静常应而已。

随他颂

万物纵横在目前,随他动静任他权。圆明定慧终无染,似水出莲莲自干。

此颂虽是四句,其实是圆明定慧终无染一句之意。圆明者,妙有也。定慧者,真空也。真空自然,在万物而不染于万物。妙有自然,遇万物而能应乎万物。常应常静,随地而安,如出水之莲,生于污泥而不染也。

宝月颂

一轮明月当虚空,万国清光无障碍。收之不聚拨不开,前之不进后不退。彼非远兮此非近,表非外兮里非内。同中有异异中同,问你傀儡会不会。

如来真空之性,妙觉圆通,光照一切,如一轮明月当空,万国九州均有光辉。收之不见其光聚,拨之不见其光开。前不见其光进,后不见其光退。照彼不见远,照此不见近。照表光非外,照里光非内。收拨前后进退,彼此远近,表里内外虽照有异,而光则同。同中有异,异中有同。一本散而为万殊,万殊归而为一本。放之则弥六合,卷之则退藏于密。活活泼泼,犹如耍傀儡而已。

采珠歌

贫子衣中珠,本自圆明好。不会自寻求,却数他人宝。数他宝,终无益,只是教君空费力。争如认得自家珍,价值黄金千万亿。此宝珠,光最大,遍照三千大千界。从来不解少分毫,刚被浮云为障碍。自从认得此摩尼,泡体空花谁更爱?佛珠还与我珠同,我性即归佛性海。珠非珠,海非海,坦然心量包法界。任你嚣尘满眼前,定慧圆明常自在。不是空,不是色,内外皎然无壅塞。六通神明妙无穷,自利利他宁解极。见即了,万事毕,绝学无为度终日。泊兮如未兆婴儿,动止随缘无固必。不断妄,不修真,真妄之心总属尘。从来万法皆无相,无相之中有法身。法身即是天真佛,亦非人兮亦非物。浩然充塞天地间,只是希夷并恍惚。垢不染,光自明,无法不从心里生。心若不生法自灭,即知罪福本无形。无佛修,无法说,丈夫智见自然别。出言便作狮子鸣,不似野子论生灭。

此歌重在心若不生法自灭一句。法非佛法之法,乃心中等等思虑妄想之法。心若不生,万法皆空,性珠常朗,定慧圆明,内外皎然,泡体空花,何足恋之?嚣尘满眼,自不能碍,绝学无为,如未兆之婴儿,动止随缘,无真妄之幻相。法身常露,天真佛现,方且充塞天地,光照大千,更何有浮云之障碍乎!

禅定指迷歌

如来禅性如水,体静风波自止。兴居湛然常清,不独坐时方是。今人静坐取证,不道全在见性。性与见里若明,见向性中自定。定成慧用无穷,是名诸佛神通。几欲究其体用,但见十方虚空。空中了无一物,亦无希夷恍惚。希恍既不可寻,寻之却成乖失。只此乖失两字,不可执为凭据。本心尚且虚空,岂有得失能豫。但将万法遣除,遣令净尽无余。豁然圆明自现,便与诸佛无殊。色身为我桎梏,且恁和光混俗。举动一切无心,争甚是非荣辱。生身只是寄居,逆旅主号毘卢。毘卢不来不去,乃知生灭无余。或问毘卢何似,只为有相不是。眼前业业尘尘,尘业非同非异。见此尘尘业业,个个释迦迦叶。异则万籁皆鸣,同则一风都摄。若要认得摩尼,奠道得法方知。有病用他药疗,病差药更何施。心迷即假法照,心悟法更不要。又如昏镜得磨,痕垢自然灭了。本为诸法皆妄,故令离尽诸相。诸相离了何如,是名至真无上。若要庄严佛土,平等行慈救苦。菩提本愿虽深,切莫相中有取。此为福慧双圆,当来授记居先。断常纤尘有染,却与诸佛无缘。翻念凡夫迷执,尽被尘爱染习。只为贪着情多,常生胎卵化湿。学道须教猛烈,无情心刚似铁。直饶儿女妻妾,又与他人何别?常守一颗圆光,不见可欲思量。万法一时无着,说甚地狱天堂。然后我命在我,空中无升无堕。出没诸佛土中,不离菩提本坐。观音三十二应,我亦当从中证。化现不可思议,尽出逍遥之性。我是无心禅客,凡事不会拣择。昔时一个黑牛,今日浑身是白。有时自歌自笑,旁人道我神少。争知被褐之形,内怀无价之宝。更若见我谈空,恰似浑沦吞枣。此法惟佛能知,凡愚岂解相表。兼有修禅上人,只学斗口合唇。夸我问答敏急,却原不识主人。盖是寻枝摘叶,不解穷究本根。得根枝叶自茂,无根枝叶难存。更逞己握灵珠,转于人我难除。与我灵源妙觉,远隔千里之殊。此辈可伤可笑,空说积年学道。心高不肯问人,枉使一生虚老。乃是愚迷钝根,邪见业重为因。若向此生不悟,后世争免沉沦。

此歌百余言,只是如来禅性如水,体净风波自止,兴居湛然常清,不独坐时方是四句之义。盖如来禅性,其体至净,其清如水,不起风波,不染尘垢,或兴或居,皆是这个,不独坐时方定。若以坐为禅,不是真禅,乃是寂灭顽空之禅,算不得如来禅性。夫真禅之禅,定慧兼该,妙用无穷,心法两忘,离尽诸相,庄严佛土,平等行慈,和光混俗,在尘出尘,处世离世,不禅而禅,不定而定。彼一切静坐取证,与夫斗口合唇,不识主人之野狐禅,昧了惺惺使糊涂,岂知有灵源妙觉真禅之性乎?

读雪窦禅师《祖英集》歌

漕溪一水分千派,照古澄今无滞碍。近来学者不穷源,妄指蹄窪为大海。雪窦老师达真趣,大震雷音椎法鼓。狮王哮吼出窟来,百兽千邪皆恐惧。或歌诗,或语句,叮咛指引迷人路。言辞磊落意尚深,击玉敲金响千古。争奈迷人逐境留,却作言相寻名数。真如实相本无言,无下无高无有边。非色非空非二体,十方尘刹一轮圆。正定何曾分语默,取不得兮舍不得。但于诸相不留心,即是如来真轨则。为除妄想将真对,妄若不生真亦晦。能知真妄两俱非,方得真心无挂碍。无挂碍兮能自在,一悟顿消历劫罪。不施功力证菩提,从此永离生死海。吾师近而言语畅,留在世间为榜样。昨宵被我唤将来,把鼻孔穿放杖上。问他第一义何如,却道有言皆是谤。

此歌虽是赞美《祖英集》,其实传说真如相。其中所云:但于诸相不留心,即是如来真轨则。二句已该《集》中大意。夫不留心即无心,无心则真妄不生。真妄不生则无挂碍,无挂碍则得自在,得自在则真实相常存,永离生死之海矣。昨宵被我唤将来,把鼻孔穿放杖上之句,此又仙翁言外之意。学者试思唤将来,唤的何物?穿鼻孔又是何事?所谓唤将来者,即唤真如实相之性也。穿鼻孔者,即穿非色非空之心也。悟的此性,知的此心,拄杖在手,上拄天,下拄地,无背无面,圆陀陀,光灼灼,净倮倮,赤洒洒,即是西来第一义,再说甚的?

戒定慧解

夫戒定慧者,乃法中之妙用也。佛祖虽尝有言,而未达者有所执。今略而言之,庶资开悟。然其心境两忘,一念不动曰戒。觉性圆明,内外莹彻曰定。随缘应物,妙用无穷曰慧。此三者相须而成,互为体用。三者未尝斯须相离也。犹如日假光而能照,光假照以能明,非光则不能照,非照则不能明。原其戒定慧者,本乎一性,光照明者,本乎一日。一尚非一,三复何三?三一俱忘,湛然清净。

仙翁此解,已入戒定慧三昧,其言简,其意显。学者若能行持,可以直登彼岸。然仙翁语意虽显,犹恐学人识见不大,力量不及,未能趋行。悟元今再下一注脚,为仙翁接引方来,使其由浅及深,自卑登高,庶乎能之。夫戒者,对景忘情,诸尘不染之谓也。定者,至诚无妄,不动不移之谓也。慧者,随事变通,不偏不倚之谓也。能戒、能定、能慧,三者相须,由勉强而归自然,浑然而成一性,归于不识不知清净地位矣。其实到清净时,一性且不是,何有戒定慧之三事?故曰:三一俱忘,湛然清净。若未到清净之时,三者之所必用,已到清净之时,三者亦自浑化。三一不忘,犹不是清净禅定。颂中所云:心迷须假法照,心悟法更不要。本为心法皆忘,故今离尽诸相。即此三一俱忘,湛然清净之意欤!

西江月十二首

其一

妄想不复强灭,真如何必希求。本源自性佛齐修,迷悟岂拘前后。悟即刹那成佛,迷兮万劫沦流。若能一念契真修,灭尽恒沙罪垢。

本源自性即是佛性。佛性也无妄想,也无真如。只因世人有迷有悟,所以有妄想真如之名。迷自性即生妄想,悟自性即归真如,悟真如而刹那成佛,生妄想而万劫沦流,妄想真如只在迷悟之间。若不悟而强灭忘想,希求真如,如何得见真如?落句曰:若能一念契真修,灭尽恒沙罪垢。可以了了。

其二

本是无生无灭,强求生灭区分。只如罪福亦无根,妙体何曾增损。我有一轮明镜,从来只为蒙昏。今朝磨莹照乾坤,万象昭然难隐。

本来真如佛性,无生无灭,亦无可增,亦无可损。因其诸尘染着,有生有灭,犹如明镜蒙昏耳。若能一朝磨去积垢旧染,仍是圆明无亏之物。以之照乾坤,万象昭然难隐,有何生之灭之乎?

其三

我性入诸佛性,诸方佛性皆然。亭亭寒影照寒泉,一月千潭普现。小即毫毛莫识,大时遍满三千。高低不约信方圆,说甚长短深浅。

我性佛性,万国九州诸方人类之性,无有两样,处圣不增,处凡不减,如一轮明月,千潭普现。此性也,可小可大,可高可低,可方可圆,可浅可深,可长可短,不落大小、高低、方圆、长短、深浅之迹,但百姓日用而不知之耳。

其四

法法法原无法,空空空亦非空。静喧语默本来同,梦里何劳说梦。有用用中无用,无功功里施功。还如果熟自然红,莫问如何修种。

如来说法,实无法也。如来谈空,实非空也。无法之法,是谓真法。不空之空,是谓真空。真法真空,静喧语默,不识不知,顺帝之则而已。有何法可说,何空可谈乎?若强说法,强谈空者,犹如梦里说梦,岂知真法真空之性,寂然不动,感而遂通,感而遂通,寂然不动,是有用用中无用,无功功里施功乎?有用用中无用,法本于空也。无功功里施功,空中有法也。法本空,空有法。不实不虚,不有不无,圆明不昧,久自脱化,如果生枝上,终有成熟之日。即此便是修佛性真种,再不必问如何修种也。

其五

善恶一时忘念,荣枯都不关心。晦明隐显任浮沉,随分饥餐渴饮。神静湛然常寂,不妨坐卧歌吟。一池秋水碧仍深,风动莫惊尽恁。

词中大意,只是神静湛然常寂,不妨坐卧歌吟二句可以了了。盖神一静,而善恶荣枯,晦明隐显浮沉,皆不入心,随缘度日,坐卧歌吟,逍遥自在,无思无虑,如一池秋水,碧而且深。虽有风吹,而无波浪,有何烦恐惊恐乎?

其六

对境不须强灭,假名权立菩提。色空明暗本来齐,真妄休分两体。悟即便名净土,更无天竺漕溪。谁言极乐在天西,了即弥陀出世。

如来本性,原是圆陀陀,光灼灼,净倮倮,赤洒洒的,不色不空,不明不暗,不真不妄,悟之者立地成佛,何须对境强灭尘情乎?因其人多不悟,诸佛菩萨,假名权立菩提,使人由渐归顿,以证佛果耳。菩提者,华言正道,言返邪归正,渐次有悟也。

其七

人我众生寿者,宁分彼此高低。法自通照没吾伊,念念不须寻觅。见是何尝见是,闻非未必闻非。从来诸用不相知,生死谁能碍你。

人我、众生、寿者,彼此高低,吾伊见闻是非,皆是假相。能于此等处一概通照,看的破了,付于不知,生也如是,死也如是,生可也,死可也,生死无碍,自然了却生死矣。

其八

住相修行布施,果报不离天人。恰如仰箭射浮云,坠落只缘力尽。争似无为实相,还元返朴归淳。境忘情尽任天真,以证无生法忍。

无相之相,即是实相。实相不从住相修行、布施果报中成,乃从返朴归淳、境忘情尽中生。识得实相,一动一静,俱是天真,自获无生法忍矣。《楞严经》曰:是人即获无生法忍。疏云:真如实相名无生法,无漏真智名忍。

其九

鱼兔若还入手,自然忘却筌蹄。渡河筏子上天梯,到彼悉皆遗弃。未悟须凭言说,悟来言语成非。虽然四名属无为,此等仍须脱离。

筌所以捕鱼,得鱼可以忘筌。蹄所以捕兔,得兔可以忘蹄。筏所以渡河,过河可以弃筏。梯所以上高,已上可以弃梯。比之言语,所以辨理,理悟可以忘言。然忘筌蹄、弃筏梯四句,虽是教人悟的真性,本属无为,亦不可以空空无为即便了事。若只空空无为,如何得到真如妙觉之地?必须将此无为脱离,方能深造自得。

其十

悟了莫求寂灭,随缘且接群迷。断常知见及提携,方便指归实际。五眼三身四智,六度万行修齐。圆光一颗好摩尼,利物兼能自济。

佛法以悟性为先,非悟了便空空无事。须要将这个空性,归于实处,方是真正佛性,故曰:悟了莫求寂灭,随缘且接群迷。接群迷正所以行方便立功行耳。五眼者,天眼、慧眼、法眼、佛眼、肉眼是也。三身者,清净法身、圆满报身、千百亿化身是也。四智者,大圆镜智、平等性智、妙观察智、成所作智是也。六度者,布施、持戒、忍辱、精进、禅定、智慧是也。万行者,一切方便功德是也。五眼、三身、四智、六度、万行,内外兼修,真如本性,愈炼愈明,如一颗摩尼宝珠,光辉照耀,通幽达明,利物利己,永为有用之物,岂仅一空而已乎!

十一

我见时人说性,只夸口急酬机。及逢境界转痴迷,又与愚人何异。说的便须行的,方名言行无亏。能将慧剑斩摩尼,此号如来正智。

此词重在能将慧剑斩摩尼,此号如来正智二句。如来正智,无处不通,即慧剑也。因其正智能以除妄归诚,故号慧剑。因其正智圆明不昧,无时不在,故号摩尼。斩摩尼非断绝之谓,乃采取之义,不使光辉外用耳。以体言则为摩尼,以用言则为慧剑。慧剑、摩尼、正智,总是一个,不是三物。这个正智,不是口说成的,须要身体力行,度炼出来,方为得真。若身不能行,只图口说,机锋应便,以为见性,及至逢境遇事,即便昏迷,济得甚事?故曰:能将慧剑斩摩尼,此号如来正智。言言行无亏者,方是正智,口急酬应者,不是正智也。

十二

欲了无生妙道,莫非自见真心。真身无相亦无因,清净法身只恁。此道非无非有,非中亦莫求寻。二边俱遣弃中心,见了名为上品。

见了真心,即是妙道,再不必别处寻妙道。夫真心不染不着,不动不摇,无相无音,又名清净法身。是心也,是身也,非有非无,即有即无,不可于有中寻,不可于无中求,亦不可于非有非无中取。三者既非,试想是个什么物事?见得此物事者,顿超无生,名为最上一乘之妙道。真身真心,原是一个。以体言谓真身,以用言谓真心,体用如一,身心浑忘,形神俱妙,与道合真,非无生之道乎!